(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΟΕ΄

Πέμπτη, 25 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Γεωργίου Παπανδρέου και Συμεών Κεδίκογλου, σελ.   
3. Αναφορά στην λεκτική επίθεση που δέχθηκε εργαζόμενη συνεργάτιδα του Υπουργού Υγείας από τον Βουλευτή κ. Π. Πολάκη και καταδίκη αυτής, σελ.   
4. Ανακοινώνεται από τον Πρόεδρο της Βουλής η επιβολή στον Παύλο Πολάκη πειθαρχικών μέτρων με περικοπή μισού μισθού και απόδοση μομφής , σελ.   
5. Ανακοινώνεται ότι ο Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Σωκράτης Φάμελλος με την από 25 Ιουλίου 2024 επιστολή του προς τον Πρόεδρο της Βουλής μάς ενημερώνει ότι ο Βουλευτής Χανίων κ. Παύλος Πολάκης τίθεται εκτός Κοινοβουλευτικής Ομάδας του ΣΥΡΙΖΑ-Προοδευτική Συμμαχία, σελ.   
6. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Εθνικής Οικονομίας και Οικονομικών «Κύρωση της από 18.7.2024 Σύμβαση Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDINGS LTD»», σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση της από 18.7.2024 Σύμβαση Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDINGS LTD»», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Αναφορά στην λεκτική επίθεση που δέχθηκε εργαζόμενη συνεργάτιδα του Υπουργού Υγείας από τον Βουλευτή κ. Π. Πολάκη και καταδίκη αυτής:  
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΣΙΒΑΡΔΑΣ Χ. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΠΑΡΚΑΣ Κ. , σελ.   
 ΠΛΕΥΡΗΣ Α. , σελ.   
 ΣΠΥΡΙΔΑΚΗ Α. , σελ.   
 ΤΑΣΟΥΛΑΣ Κ. , σελ.   
 ΤΣΙΡΩΝΗΣ Σ. , σελ.   
 ΦΑΜΕΛΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΗΤΑΣ Κ. , σελ.   
 ΧΡΥΣΟΜΑΛΛΗΣ Μ. , σελ.   
  
Β. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΔΗΜΗΤΡΙΑΔΗΣ Π. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΠΕΤΣΑΣ Σ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΟΛΑΚΗΣ Π. , σελ.   
  
Γ. Επί του σχεδίου νόμου του Υπουργείου Εθνικής Οικονομίας και Οικονομικών:  
 ΑΚΤΥΠΗΣ Δ. , σελ.   
 ΑΧΤΣΙΟΓΛΟΥ Ε. , σελ.   
 ΒΑΤΣΙΝΑ Ε. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΟΡΥΛΛΑΣ Α. , σελ.   
 ΓΕΡΟΥΛΑΝΟΣ Π. , σελ.   
 ΓΙΑΝΝΟΥΛΗΣ Χ. , σελ.   
 ΔΗΜΗΤΡΙΑΔΗΣ Π. , σελ.   
 ΖΕΡΒΕΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΕΡΟΣ Γ. , σελ.   
 ΚΑΤΣΙΒΑΡΔΑΣ Χ. , σελ.   
 ΚΟΚΚΑΛΗΣ Β. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΤΕΝΑ Α. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΑΖΑΡΙΔΗΣ Μ. , σελ.   
 ΜΑΜΟΥΛΑΚΗΣ Χ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΚΑΣ Κ. , σελ.   
 ΠΑΠΠΑΣ Ν. , σελ.   
 ΠΑΣΧΑΛΙΔΗΣ Ι. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΣΑΡΑΚΙΩΤΗΣ Ι. , σελ.   
 ΣΠΥΡΙΔΑΚΗ Α. , σελ.   
 ΣΤΑΜΑΤΗΣ Γ. , σελ.   
 ΣΤΑΡΑΚΑ Χ. , σελ.   
 ΣΤΙΓΚΑΣ Β. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΣΙΡΩΝΗΣ Σ. , σελ.   
 ΦΑΜΕΛΛΟΣ Σ. , σελ.   
 ΦΛΩΡΟΣ Κ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΑΡΙΤΣΗΣ Α. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.   
 ΧΡΥΣΟΜΑΛΛΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΕ΄

Πέμπτη 25 Ιουλίου 2024

Αθήνα, σήμερα στις 25 Ιουλίου 2024, ημέρα Πέμπτη και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟY ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(Σύμφωνα με την από 24-7-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΔ΄ συνεδριάσεώς του, της Τετάρτης 24 Ιουλίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας τροποποίησης διατάξεων της Σύμβασης Παραχώρησης του Έργου της Μελέτης, Κατασκευής, Χρηματοδότησης, Λειτουργίας, Συντήρησης και Εκμετάλλευσης του τμήματος Μαλιακός - Κλειδί του Αυτοκινητοδρόμου Πάτρα - Αθήνα - Θεσσαλονίκη - Εύζωνοι (Π.Α.Θ.Ε.)».)

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών: «Κύρωση της από 18.7.2024 Σύμβαση Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDINGS LTD»».

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών «Κύρωση της από 18.7.2024 Σύμβαση Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDINGS LTD»».

Η Διάσκεψη των Προέδρων αποφάσισε στη συνεδρίασή της στις 24 Ιουλίου 2024 τη συζήτηση του νομοσχεδίου σε μία συνεδρίαση εν συνόλω επί της αρχής και επί των άρθρων.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας, κ. Στυλιανός Πέτσας, για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής ομιλητών.

Κύριε συνάδελφε, έχετε τον λόγο.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εισάγεται σήμερα στην Ολομέλεια το σχέδιο νόμου του Υπουργείου Εθνικής Οικονομίας και Οικονομικών που αφορά την Κύρωση της από 18.7.2024 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDINGS LTD». Πρόκειται για μία επωφελής σύμβαση για την ελληνική οικονομία, το ελληνικό δημόσιο, τους φορολογουμένους, τους καταθέτες και τους μετόχους των δύο τραπεζών Attica Bank και Παγκρήτιας Τράπεζας που συγχωνεύονται.

Όπως γνωρίζετε το ελληνικό τραπεζικό σύστημα πέρασε μια οδύσσεια την προηγούμενη δεκαετία, η οποία χαρακτηρίστηκε από απώλεια εμπιστοσύνης, εκροή καταθέσεων, πιστωτική ασφυξία, εκτόξευση των μη εξυπηρετούμενων ανοιγμάτων και δανείων και επιδείνωση των δεικτών κεφαλαιακής επάρκειας. Για να διασφαλιστεί η ευστάθεια του τραπεζικού συστήματος απαιτήθηκαν διαδοχικές ανακεφαλαιοποιήσεις στις οποίες κλήθηκαν να συνεισφέρουν οι Έλληνες φορολογούμενοι. Από το 2019 και μετά η ελληνική οικονομία, παρά τις εξωγενείς κρίσεις, μεταναστευτική, υγειονομική, ενεργειακή, εισήλθε σε τροχιά δυναμικής ανάκαμψης η οποία βασίστηκε θεμελιωδώς στην αποκατάσταση της εμπιστοσύνης, η οποία σφραγίστηκε το 2023 με την ανάκτηση της επενδυτικής βαθμίδας μετά από δεκατρία ολόκληρα χρόνια.

Το τραπεζικό σύστημα κατέγραψε αξιοσημείωτη πρόοδο την τελευταία πενταετία με μείωση των μη εξυπηρετούμενων δανείων στο 5% για τις τέσσερις συστημικές τράπεζες, με αύξηση των καταθέσεων κατά περίπου 50 δισεκατομμυρίων ευρώ από το 2019, με ενίσχυση του δείκτη κεφαλαιακής επάρκειας στο 19,1% για τις τέσσερις συστημικές τράπεζες και σταδιακή ανάκαμψη της πιστωτικής επέκτασης.

Οι προκλήσεις, όμως, για τις τράπεζες παραμένουν. Αυτές μεταξύ άλλων συνδέονται με την ανάγκη περαιτέρω βελτίωσης της ποιότητας του χαρτοφυλακίου τους σε ένα περιβάλλον κινδύνων που απορρέουν κυρίως από το διεθνές περιβάλλον. Επίσης, αφορούν στη διατήρηση της κερδοφορίας τους, απαραίτητο στοιχείο για να επιτελούν τον διαμεσολαβητικό τους ρόλο στην οικονομία, την ενίσχυση -τόσο ποσοτική, όσο και ποιοτική- της κεφαλαιακής τους βάσης, αλλά και την τόνωση του ανταγωνισμού, ώστε να μειωθεί η διαφορά μεταξύ των επιτοκίων χορηγήσεων και καταθέσεων και να αυξηθεί η παροχή ρευστότητας στην πραγματική οικονομία.

Η στρατηγική της αποεπένδυσης του ΤΧΣ από τις εγχώριες τράπεζες ώστε να ανακτήσουν το ιδιωτικοοικονομικό τους χαρακτήρα καθώς και η δημιουργία ενός ισχυρού πέμπτου τραπεζικού πόλου στο ελληνικό τραπεζικό σύστημα θεωρείται ότι θα συμβάλει αποφασιστικά στην αντιμετώπιση των προκλήσεων στον τραπεζικό κλάδο. Σε αυτό το πλαίσιο η συγχώνευση της Attica Bank με την Παγκρήτια Τράπεζα είναι καθοριστικής σημασίας. Για να προχωρήσει η διαδικασία συγχώνευσης είναι απαραίτητη η κύρωση της σύμβασης η οποία εισάγεται στη Βουλή των Ελλήνων με το παρόν νομοσχέδιο.

Κυρίες και κύριοι συνάδελφοι, η συμφωνία που επιτεύχθηκε είναι αποτέλεσμα των διαπραγματεύσεων του ΤΧΣ με τους ιδιώτες επενδυτές μετόχους των δύο τραπεζών και της διερεύνησης που έγινε από τη διεθνή επενδυτική τράπεζα JP Morgan με εντολή του ΤΧΣ ως προς το πιθανό ενδιαφέρον άλλων επενδυτών να συμμετάσχουν στην αύξηση μετοχικού κεφαλαίου με τους ίδιους τουλάχιστον όρους που συμφώνησαν με τη «THRIVEST».

Είναι προφανές το ΤΧΣ έδωσε εντολή στην JP Morgan να προχωρήσει σε αυτή την παράλληλη διερεύνηση πιθανού επενδυτικού ενδιαφέροντος για συμμετοχή σε μια αύξηση κεφαλαίου της Attica Bank με κατ’ ελάχιστον ιδίους ή καλύτερους όρους για το ΤΧΣ σε σχέση με το πλαίσιο βασικών όρων απόδοσης επένδυσης συμφωνίας με τη «THRIVEST», για να εξασφαλίσει τα συμφέροντα των μετόχων του, δηλαδή κυρίως των Ελλήνων φορολογουμένων. Όμως, η διαδικασία της JP Morgan απέβη άκαρπη καθώς έλαβε αρνητικές απαντήσεις για συμμετοχή σε μια τέτοια επένδυση από όλους τους διεθνείς επενδυτικούς οίκους στους οποίους απευθύνθηκε.

Για το συγκεκριμένο ζήτημα στις από 16 Ιουλίου 2024 επιστολής που απέστειλε ο Διοικητής της Τράπεζας της Ελλάδος κ. Γιάννης Στουρνάρας στο Υπουργείο Εθνικής Οικονομίας και Οικονομικών και στο ΤΧΣ, σημειώνεται ότι παρά τις προσπάθειες που έχει καταβάλει η υφιστάμενη, αλλά και οι προηγούμενες διοικήσεις των τραπεζών Attica Bank και Παγκρήτια δεν έχει τελεσφορήσει η αναζήτηση στρατηγικού ιδιώτη επενδυτή με μακροπρόθεσμο ορίζοντα πέραν του υφιστάμενου ιδιώτη μετόχου. Απουσία, λοιπόν, άλλου εναλλακτικού σεναρίου με καλύτερους όρους, οι δύο συμβαλλόμενοι, ΤΧΣ και «THRIVEST», κατέληξαν στην υπογραφή της σύμβασης που καλείται να κυρώσει η Βουλή των Ελλήνων.

Η σύμβαση αυτή προβλέπει τα εξής: Πρώτον, πραγματοποιείται αύξηση μετοχικού κεφαλαίου της Attica Bank κατά 735 εκατομμύρια ευρώ, στην οποία θα συμμετάσχουν το ΤΧΣ, ο e-ΕΦΚΑ, η «THRIVEST» μαζί με ιδιώτες επενδυτές και το ΤΜΕΔΕ. Σημειώνεται ότι από το ποσό αυτό η Attica Bank θα αποπληρώσει άμεσα στο ελληνικό δημόσιο Tier2 ομόλογο ύψους 100 εκατομμυρίων ευρώ περίπου, λήξης 2028, του οποίου αν δεν γινόταν η συμφωνία θα ήταν εξαιρετικά αβέβαιη η αποπληρωμή.

Δεύτερον, στην αύξηση μετοχικού κεφαλαίου θα εισφέρουν το ΤΧΣ ποσό 475,1 εκατομμύρια ευρώ, άρθρο 4 παράγραφος 2α της σύμβασης, ο e-ΕΦΚΑ 47,9 εκατομμύρια ευρώ, άρθρο 4 παράγραφος 7γ της σύμβασης, το ΤΜΕΔΕ 12 εκατομμύρια ευρώ, άρθρο 4 παράγραφος 7β της σύμβασης, δηλαδή, η καθαρή χρηματική συνεισφορά του δημοσίου θα είναι 423 εκατομμύρια ευρώ, 475,1 εκατομμύρια ευρώ του ΤΧΣ συν 47,9 εκατομμύρια από τον e-ΕΦΚΑ μείον 100 εκατομμύρια ευρώ που είναι η αποπληρωμή του ομολόγου.

Επιπλέον, το δημόσιο θα έχει όφελος άλλα 44 εκατομμύρια ευρώ περίπου, τα οποία δεν θα χρειαστεί να καταβάλει το 2025 στη νέα τράπεζα που δημιουργείται μετά τη συγχώνευση. Ο λόγος είναι ότι, με βάση τη συμφωνία, το νέο σχήμα που θα δημιουργηθεί μετά τη συγχώνευση θα παραιτηθεί από το δικαίωμα να ενεργοποιήσει τη διαδικασία των αναβαλλόμενου φόρου άρθρο 4, παράγραφος 3α και 5 της σύμβασης.

Σε σχέση με την εν λόγω αποπληρωμή, με το δεύτερο άρθρο του υπό συζήτηση σχεδίου νόμου κυρώνεται και αποκτά ισχύ νόμου η από 18 Ιουλίου 2024 επιστολή της διευθύνουσας συμβούλου της Τράπεζας Αττικής προς τον Υπουργό Εθνικής Οικονομίας και Οικονομικών. Η κύρωση της επιστολής αυτής περιβάλλει με νομοθετική ισχύ τη δέσμευση της ως άνω τράπεζας να αποπληρώσει πρόωρα τα αξιόγραφα που το δημόσιο ανέλαβε με την παράγραφο 1α του άρθρου 1 του ν.3723/2008. Με τον τρόπο αυτό το δημόσιο θα εισπράξει το συνολικό ποσό των 100.200.000 ευρώ, απομειώνοντας ισόποσα το δημόσιο χρέος για το έτος 2024.

Τρίτον, η «THRIVEST» με τους ιδιώτες επενδυτές θα εισφέρουν έως 200 εκατομμύρια ευρώ, άρθρο 4 παράγραφος 2β της σύμβασης, καθώς και το σύνολο των μετοχών της Παγκρήτιας Τράπεζας, που απορροφάται από την Τράπεζα Αττικής. Υπενθυμίζεται ότι η Παγκρήτια Τράπεζα μαζί με τη «THRIVEST» ήδη διακατέχουν το 9,4% της Τράπεζας Αττικής. Συνεπώς, στους υπολογισμούς είναι προφανές ότι πέρα από το χρηματικό ποσό συνεισφοράς θα πρέπει να λαμβάνεται υπ’ όψιν ότι οι επενδυτές συνεισφέρουν ουσιαστικά και με το σύνολο της Παγκρήτιας Τράπεζας, μιας τράπεζας αντίστοιχου μεγέθους με την Attica Bank. Σε αυτό το σημείο θα επανέλθω και στη συνέχεια.

Οι συστημικές τράπεζες έχουν δηλώσει πως δεν θα συμμετάσχουν στην αύξηση μετοχικού κεφαλαίου. Η νέα τράπεζα μετά και την ένταξη στον «ΗΡΑΚΛΗ» μειώνει το ποσοστό των μη εξυπηρετούμενων δανείων από 60% που είναι το σταθμισμένο ποσοστό των μη εξυπηρετούμενων δανείων τόσο στην Αττικής όσο και στην Παγκρήτια σε 3%, ποσοστό αντίστοιχο με τον ευρωπαϊκό μέσο όρο και θα είναι πλήρως ανακεφαλαιοποιημένη με δείκτη κεφαλαιακής επάρκειας πάνω από 15%. Έτσι το σύνολο των κεφαλαίων, παλαιών και νέων, του ΤΧΣ αποκτούν θετικό βαθμό απόδοσης.

Ο νέος τραπεζικός πόλος ανήκει κατά πλειοψηφία στους ιδιώτες με ισχυρά δικαιώματα μειοψηφίας του ΤΧΣ. Τα ακριβή ποσοστά συμμετοχής θα οριστικοποιηθούν μετά την ολοκλήρωση της αύξησης του μετοχικού κεφαλαίου. Εκτιμάται ότι το μερίδιο της «THRIVEST» και των άλλων ιδιωτών επενδυτών θα ανέλθει έως 58,5%, του ΤΧΣ θα κυμανθεί από 35% έως 37% και του δημοσίου συνολικά, δηλαδή ΤΧΣ και η e-ΕΦΚΑ από 38,5% έως 40%.

Με άλλα λόγια δύο τράπεζες με επιβαρυμένο παρελθόν, με σωρεία κόκκινων δανείων στο παρόν και με αβέβαιο μέλλον όχι μόνο διασώζονται, αλλά με την εισροή κεφαλαίων από το δημόσιο και τον ιδιωτικό τομέα μετασχηματίζονται σε ισχυρό πυλώνα του τραπεζικού συστήματος, που θα λειτουργεί με πλήρως διαφανή ιδιωτικοοικονομικά κριτήρια.

Κυρίες και κύριοι συνάδελφοι, με τη σύμβαση που έχουμε ενώπιον μας απετράπησαν σοβαροί κίνδυνοι και επιτυγχάνονται σημαντικά οφέλη. Στην προαναφερθείσα επιστολή του Διοικητή της Τράπεζας της Ελλάδος, κ. Γιάννη Στουρνάρα για τη συγχώνευση και ανακεφαλαιοποίηση της Attica Bank και της Παγκρήτιας Τράπεζας, αλλά και στη χθεσινή ακρόαση των φορέων στην Επιτροπή Οικονομικών Υποθέσεων της Βουλής ο κύριος διοικητής περιέγραψε την κατάσταση των δύο τραπεζών και ανέλυσε τις επιπτώσεις ενδεχόμενης μη επίτευξης συμφωνίας.

Συγκεκριμένα, σύμφωνα με τα τελευταία διαθέσιμα στοιχεία Μαρτίου 2024 ο δείκτης των μη εξυπηρετούμενων κόκκινων δανείων της Attica Bank είναι 61,5% και της Παγκρήτιας 53,5%, πολλαπλάσιος δηλαδή από το 5% που είναι ο αντίστοιχος δείκτης για τις τέσσερις συστημικές τράπεζες. Κατά την ίδια ημερομηνία οι δύο τράπεζες διαθέτουν δείκτη κεφαλαιακής επάρκειας περίπου 14,3% για την Attica Bank και 12,6% για την Παγκρήτια έναντι 19,1% των συστημικών τραπεζών.

Το σενάριο μη επίτευξη συμφωνίας θα είχε μια σειρά από πολύ σοβαρές αρνητικές συνέπειες. Ειδικότερα, σήμερα οι δείκτες κεφαλαιακής επάρκειας συνολικά για τις δύο τράπεζες υπολείπονται κατά 106 εκατομμύρια ευρώ των συνολικών κεφαλαιακών απαιτήσεων και σε κάθε περίπτωση δεν επαρκούν για να επιλυθεί το πρόβλημα των μη εξυπηρετούμενων δανείων. Η κάλυψη των κεφαλαιακών αναγκών θα ήταν αδύνατη χωρίς την ολοκλήρωση της συμφωνίας. Δεδομένης της ευάλωτης οικονομικής κατάστασης των δύο τραπεζών θα ήταν εξαιρετικά πιθανό το σενάριο σημαντικής εκροής καταθέσεων στην περίπτωση μη επίτευξη συμφωνίας. Αυτό θα οδηγούσε νομοτελειακά στην κατάρρευσή τους, καθώς δεν θα είχαν πρόσβαση σε δανεισμό από την Ευρωπαϊκή Κεντρική Τράπεζα, ενώ δεν διαθέτουν επαρκή ρευστά διαθέσιμα για την κάλυψη ακραίων εκροών καταθέσεων.

Παρά το σχετικά χαμηλό μέγεθος των δύο τραπεζών τυχόν κατάρρευσή τους θα είχε σοβαρές επιπτώσεις στη χρηματοπιστωτική σταθερότητα του ελληνικού τραπεζικού κλάδου. Συγκεκριμένα, καμμία από τις δύο τράπεζες δεν καλύπτει τις προϋποθέσεις του άρθρου 145β του ν.4261/2014 περί μεταβίβασης περιουσιακών στοιχείων της εκκαθάρισης. Ως εκ τούτου δεν θα μπορούσε να μεταβιβαστεί το σύνολο των καταθέσεων σε άλλο πιστωτικό ίδρυμα και οι μη καλυμμένες καταθέσεις θα χάνονταν.

Με στοιχεία 31-3-2024 οι μη εγγυημένες καταθέσεις είναι 909 εκατομμύρια ευρώ για την Attica Bank και 726 εκατομμύρια ευρώ για την Παγκρήτια. Άρα, θα υπήρχε απώλεια αποταμιεύσεων πάνω από 1,6 δισεκατομμύριο ευρώ. Και όπως τονίστηκε χθες δεν πρόκειται για κινδυνολογία, αλλά για πιθανή εξέλιξη, καθώς το κοινοτικό πλαίσιο δεν επιτρέπει ανακεφαλαιοποίηση της τράπεζας μόνο με κρατικά χρήματα, αλλά απαιτεί και τη συνδρομή ιδιωτών επενδυτών. Επειδή οι καταθέσεις αυτές αφορούν κυρίως επιχειρήσεις και νοικοκυριά στο σενάριο αυτό θα προέκυπτε νέο κύμα μη εξυπηρετούμενων δανείων, καθώς το κούρεμα των καταθέσεων θα είχε πιθανότατα μη αναστρέψιμες επιπτώσεις στη δυνατότητά τους να ανταπεξέλθουν στην εξυπηρέτηση του χρέους τους.

Επισημαίνεται ότι μεταξύ των μεγαλύτερων καταθετών των δύο τραπεζών βρίσκονται και φορείς του ελληνικού δημοσίου, οι οποίοι θα υφίσταντο τις σχετικές συνέπειες. Θα υπήρχαν δευτερογενείς επιπτώσεις στις συστημικές τράπεζες μέσω αυξημένων εισφορών προς το Ταμείο Εγγύησης Καταθέσεων και Επενδύσεων, το ΤΕΚΕ. Συγκεκριμένα, το ΤΕΚΕ θα εξαντλούσε τα διαθέσιμα του μόνο για την πληρωμή των καλυμμένων καταθέσεων της Τράπεζας Αττικής 1,8 δισεκατομμύριο ευρώ, άρα θα έπρεπε να αντλήσει από τις άλλες τράπεζες κεφάλαια για την πληρωμή των καλυμμένων καταθέσεων της Παγκρήτιας 1,7 δισεκατομμύριο ευρώ και πρόσθετα κεφάλαια, προκειμένου να έφτανε εντός τετραετίας το στόχο του 0,8% επί των καλυμμένων καταθέσεων περίπου 1,1 δισεκατομμύριο ευρώ σύμφωνα με τη σχετική ευρωπαϊκή οδηγία, το οποίο θα επιβάρυνε φυσικά τις υπόλοιπες εγχώριες τράπεζες.

Η υφιστάμενη αξία της μετοχής του ΤΧΣ από την Attica Bank θα εκμηδενιζόταν, καθώς θα είναι ή θα ήταν η πρώτη φορά από την αρχή της κρίσης που θα κουρεύονταν καταθέσεις στη χώρα μας, είναι σχεδόν βέβαιο ότι θα κλονιζόταν η εμπιστοσύνη των αποταμιευτών και θα ήταν πιθανό να βλέπαμε μαζικές αποσύρσεις καταθέσεων σε λιγότερο σημαντικές ή ευάλωτες τράπεζες χωρίς να μπορούσαν να αποκλειστούν οι επιπτώσεις και στη ρευστότητα των σημαντικών συστημικών τραπεζών. Η αναταραχή, που θα επρόκειτο να προκληθεί στη χρηματοπιστωτική σταθερότητα, θα είχε επιπτώσεις στη διάθεση του υφιστάμενου ποσοστού του ΤΧΣ στην Εθνική Τράπεζα, καθώς και στην πρόσβαση των ελληνικών τραπεζών στις αγορές χρήματος και κεφαλαίων.

Είναι προφανές ότι οι κίνδυνοι από τη μη επίτευξη συμφωνίας που αποτυπώνονται στην υπό κύρωση σύμβαση θα ήταν τεράστιοι. Ο βασικότερος όλων θα ήταν η απώλεια εμπιστοσύνης που με τόσο κόπο χτίσαμε τα τελευταία πέντε χρόνια. Το γεγονός αυτό θα δημιουργούσε αποστροφή των ξένων και εγχώριων επενδυτών για επενδύσεις στην Ελλάδα, ενώ λόγω ακριβώς αυτής της απώλειας εμπιστοσύνης θα καθιστούσε πολύ πιο δύσκολη και την επίτευξη των δημοσιονομικών στόχων μας με ότι αυτό συνεπάγεται για τις προοπτικές της ελληνικής οικονομίας και των συμπολιτών μας.

Από την άλλη πλευρά, κυρίες και κύριοι συνάδελφοι, υπάρχουν σημαντικά οφέλη που απορρέουν από την προς κύρωση σύμβαση, στα οποία συμπεριλαμβάνονται η εξουδετέρωση της απειλής για τη σταθερότητα του τραπεζικού συστήματος για πιθανό κούρεμα καταθέσεων και για το ενδεχόμενο νέας ανακεφαλαιοποίησης, η ενίσχυση του ανταγωνισμού προς όφελος καταθετών και δανειοληπτών. Ο πέμπτος τραπεζικός πυλώνας, που δημιουργείται δίπλα στις τέσσερις συστημικές τράπεζες, αποτελεί ένα από τα βασικά εργαλεία για την τόνωση του ανταγωνισμού σε επίπεδο καταθέσεων, χορηγήσεων, προμηθειών και άλλων στον τραπεζικό τομέα.

Προς την ίδια κατεύθυνση λειτουργούν, όπως είναι γνωστό, οι πρωτοβουλίες του Υπουργείου Εθνικής Οικονομίας και Οικονομικών με τις οποίες δόθηκε η δυνατότητα και σε μη τραπεζικά ιδρύματα να δίνουν στεγαστικά και επιχειρηματικά δάνεια, μειώθηκαν κατά 50% οι προμήθειες για συναλλαγές μικρού ύψους και θεσπίστηκε το αφορολόγητο για τα έντοκα γραμμάτια του δημοσίου. Η δημιουργία μιας νέας τράπεζας με ισχυρή κεφαλαιακή βάση με μη εξυπηρετούμενα δάνεια, που περιορίζονται κάτω από το 3%, δηλαδή σε επίπεδο αντίστοιχο με το μέσο όρο της Ευρωζώνης και χαμηλότερο από τον αντίστοιχο δείκτη των τεσσάρων συστημικών τραπεζών, δίχως αναβαλλόμενο φόρο. Επιπλέον, με αυτόν τον τρόπο μειώνεται το συνολικό επίπεδο των μη εξυπηρετούμενων δανείων του ελληνικού τραπεζικού συστήματος, που είναι ένα από τα βασικά στοιχεία που λαμβάνονται υπ’ όψιν από τους οίκους αξιολόγησης.

Η διασφάλιση του δημοσίου συμφέροντος καθώς το ΤΧΣ αφ’ ενός μεν προστατεύει την αξία της συμμετοχής του -480 εκατομμύρια ευρώ στην Τράπεζα Αττικής- που αποκτά πλέον θετικές αποδόσεις, αφ’ ετέρου δε θα διατηρήσει ισχυρή μειοψηφική συμμετοχή στο νέο σχήμα που έχει σημαντικές δυνατότητες ανάπτυξης.

Ανάλογες επισημάνσεις διατυπώνει στην επιστολή του ο διοικητής της Τράπεζας της Ελλάδος, σημειώνοντας ότι η ενίσχυση του ανταγωνισμού αναμένεται να έχει θετική επίδραση στο κόστος και την ποιότητα των τραπεζικών υπηρεσιών, καθώς και ότι η εξυγίανση των ισολογισμών των δύο τραπεζών θα συμβάλει στη μείωση των μη εξυπηρετούμενων δανείων.

Απέναντι σε αυτή την επιχειρηματολογία που δείχνει ότι η παρούσα σύμβαση είναι θετική, κυρίες και κύριοι συνάδελφοι, έχει αναπτυχθεί, από την Αξιωματική Αντιπολίτευση κυρίως, μια μικροπολιτική και έωλη κριτική. Για παράδειγμα, ανακοινώσεις τις προηγούμενες ημέρες, όπως αυτή του ΣΥΡΙΖΑ, εστιάζουν στα χρήματα της συμμετοχής των ιδιωτών επενδυτών -200 εκατομμύρια ευρώ- και τα συγκρίνουμε με τα ποσά που συνεισφέρει το ελληνικό δημόσιο συνολικά για ανακεφαλαιοποίηση της Attica Bank. Μιλούν μάλιστα για συνολικό ποσό περίπου 950 εκατομμυρίων ευρώ το οποίο όμως προσεγγίζεται μόνο αν συμπεριληφθεί και η καταβολή των 475,1 εκατομμυρίων ευρώ του ΤΧΣ με την παρούσα σύμβαση.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Θα χρειαστώ ένα λεπτό ακόμα, κύριε Πρόεδρε.

Είναι μικροπολιτική και έωλη αυτή η κριτική της Αξιωματικής Αντιπολίτευσης για τους εξής λόγους. Πρώτον, αγνοεί όλα τα οφέλη που επέρχονται και τους κινδύνους που απετράπησαν και εκτέθηκαν παραπάνω. Δεύτερον, αποσιωπά τον εκμηδενισμό της συμμετοχής του στην Attica Bank -480 εκατομμύρια ευρώ- αν δεν επερχόταν σε συμφωνία και κατέρρεε η τράπεζα. Τρίτον, αποκρύπτει το γεγονός ότι οι ιδιώτες επενδυτές εκτός από τα μετρητά βάζουν και μία τράπεζα, μια τράπεζα μάλιστα αντίστοιχου μεγέθους με την Attica Bank. Με βάση τα μεγέθη του 2023 οι δύο τράπεζες έχουν παρόμοιο ενεργητικό 3,77 δισεκατομμύρια ευρώ για την Attica Bank έναντι 345 δισεκατομμυρίων ευρώ για την Παγκρήτια, χορηγήσεις 2,68 δισεκατομμύρια ευρώ έναντι 2,04 δισεκατομμυρίων ευρώ, καταθέσεις 3,15 δισεκατομμύρια ευρώ έναντι 2,6 δισεκατομμυρίων ευρώ και ίδια κεφάλαια 446 εκατομμύρια ευρώ έναντι 251 εκατομμυρίων ευρώ. Επίσης, η Παγκρήτια Τράπεζα με κέρδη προ φόρων το 2023 ύψους 98,8 εκατομμυρίων ευρώ κατέγραψε τριπλάσια κερδοφορία από την Attica Bank 28,6 εκατομμύρια ευρώ. Και τέταρτον, όπως εκτέθηκε και χθες στην ακρόαση των φορέων, το κόστος της διάσωσης της τράπεζας θα ήταν πολύ μεγαλύτερο από το κόστος της συγχώνευσης που σφραγίζεται με την κύρωση της σημερινής σύμβασης. Τονίζεται, μάλιστα, ότι σύμφωνα με την εκτίμηση της Τράπεζας της Ελλάδος η επένδυση του ελληνικού δημοσίου μέσω ΤΧΣ στην Attica Bank, συνολικά 955 εκατομμύρια ευρώ και με την παρούσα συμμετοχή, στην ανακεφαλαιοποίηση θα αυξηθεί τα επόμενα έτη και με συντηρητικούς υπολογισμούς θα ανέλθει από 1,2 ως 1,6 δισεκατομμύριο ευρώ σε βάθος δεκαετίας. Επιπλέον, η ισχυρή μειοψηφία του 35%-37% που θα διατηρήσει το ΤΧΣ στη νέα μεγαλύτερη τράπεζα μεταφράζεται σε πάνω από 2,5 δισεκατομμύρια ευρώ σε όρους ενεργητικού και σε πάνω από 2 δισεκατομμύρια ευρώ σε όρους καταθέσεων με τα σημερινά δεδομένα ενώ είναι προφανείς οι πολύ μεγάλες προοπτικές ανάπτυξης της νέας Attica Bank.

Τέλος, επειδή δεν είμαστε λωτοφάγοι πάει πολύ να εγκαλούν την Κυβέρνηση Μητσοτάκη για τις τράπεζες εκείνοι που τις έκλεισαν. Συμπερασματικά, κυρίες και κύριοι συνάδελφοι, η ολοκλήρωση της συμφωνίας μεταξύ ΤΧΣ και «THRIVEST» θα οδηγήσει σε ένα πέμπτο τραπεζικό πόλο που θα ανήκει κατά πλειοψηφία στους ιδιώτες με ισχυρά δικαιώματα μειοψηφίας για το ΤΧΣ από 35%-37% και του ελληνικού δημοσίου συνολικά, δηλαδή ΤΧΣ και e-ΕΦΚΑ και από 38,5%-40%.

Για όλους τους λόγους που εκτέθηκαν παραπάνω η κύρωση της από 18 Ιουλίου 2024 σύμβασης συγχώνευσης και επένδυσης μεταξύ του ΤΧΣ και της «THRIVEST» αποτελεί τη βέλτιστη λύση, συμβάλλει καθοριστικά στη χρηματοπιστωτική σταθερότητα και στην εμπέδωση της εμπιστοσύνης στην ελληνική οικονομία, διασφαλίζει τις καταθέσεις νοικοκυριών και επιχειρήσεων και υπηρετεί τα συμφέροντα των φορολογουμένων, του ελληνικού δημοσίου και των λοιπών μετόχων. Και σας καλώ να την υπερψηφίσουμε μαζί.

Σας ευχαριστώ, κύριε Πρόεδρε, και για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό από 25-7-2024 ως 27-7-2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Τον λόγο τώρα έχει ο εισηγητής του ΣΥΡΙΖΑ κ. Γεώργιος Καραμέρος.

Παρακαλώ, κύριε συνάδελφε.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, όλα αυτά τα πέντε χρόνια η Νέα Δημοκρατία επιλέγει συνειδητά πολιτικές που πλήττουν το δημόσιο συμφέρον και δεν θα έπραττε διαφορετικά στον τραπεζικό τομέα όπου έχει διαμορφωθεί ένα τοπίο ανεξέλεγκτο υπέρ των πολύ μεγάλων επιχειρήσεων. Δεν σας ενδιαφέρει η πραγματική αγορά. Δεν σας ενδιαφέρει η οικονομία των νοικοκυριών, των μικρομεσαίων επιχειρήσεων, των ελεύθερων επαγγελματιών που τσακίσατε συνειδητά.

Και αυτό αποδεικνύεται, για να μην είμαστε αποκομμένοι από το τι συμβαίνει στην οικονομία -θα φτάσω και στη συγχώνευση- και από το πιο απλό, την υποβολή των φορολογικών δηλώσεων, ένα προσωπικό σας φιάσκο, κύριε Χατζηδάκη. Φιάσκο με τις προσυμπληρωμένες δηλώσεις, φιάσκο με την πλατφόρμα που άνοιξε καθυστερημένα, φιάσκο με τα στοιχεία του clawback που δόθηκαν χθες και η προθεσμία είναι αύριο για οκτακόσιες χιλιάδες υπόχρεους υποβολής της φορολογικής δήλωσης. Φιάσκο με τις σεξιστικές δηλώσεις του εκπροσώπου Τύπου του Υπουργείου σας που είπε το παροιμιώδες -ντρέπομαι που το επαναλαμβάνω, αλλά να το ξέρουν οι πολίτες που ενδεχομένως δεν έχουν ενημερωθεί- ότι «για πρώτη φορά» -λέει ο εκπρόσωπός σας, κύριε Χατζηδάκη- «θα έχουν χρόνο να κάνουν και διακοπές οι λογιστές των οποίων οι γυναίκες γκρίνιαζαν όταν δίναμε παράταση». Τον έχετε ακόμα στη θέση του, κύριε Χατζηδάκη, τον εκπρόσωπό σας; Υιοθετείτε αυτή τη ρητορική και αυτή την προσέγγιση;

Χθες μέχρι τις 2 τα ξημερώματα, θέλω να σας πω ότι σε ραδιοφωνικούς σταθμούς έβγαιναν στις γραμμές αγανακτισμένες και αγανακτισμένοι λογιστές και λογίστριες γι’ αυτό το οποίο έχετε καταφέρει. Μπήκα σήμερα το πρωί στην ιστοσελίδα της ΑΑΔΕ και έχει ένα χρονόμετρο να ξέρετε, λες και πρόκειται για κάποιον διαγωνισμό. Μια ρωσική ρουλέτα είναι που παίζετε με την πραγματική αγορά, κύριε Υπουργέ. Το λιγότερο που μπορείτε να κάνετε είναι μέχρι το τέλος της συνεδρίασης αυτής -νωρίτερα για την ακρίβεια- να ανακοινώσετε μία παράταση. Δεν μπορεί μέσα σε δύο μέρες από σήμερα να υποβληθούν περίπου 700.000 φορολογικές δηλώσεις φυσικών και νομικών προσώπων, τέλος του μήνα φόρος προστιθέμενης αξίας, μισθοδοσία, αναλυτικές περιοδικές δηλώσεις και τα myData. Γνωρίζετε πραγματικά τι συμβαίνει στην πραγματική οικονομία ή σας ενδιαφέρουν μόνο οι συμφωνίες με τις μεγάλες επιχειρήσεις, με τους μεγάλους ομίλους; Τι θα γίνει με τις τράπεζες; Θα το συζητήσουμε εδώ.

Ξέρετε κάτι; Κύριε Χατζηδάκη, σας εύχομαι να είστε υγιής και ευτυχής. Στις 20 Απριλίου που είναι τα γενέθλιά σας, το πιθανότερο είναι ότι θα προσθέσετε και τις τράπεζες μετά τη ΔΕΗ, την «Ολυμπιακή», τον ΟΣΕ και τις συντάξεις. Αυτός είναι ο τρόπος με τον οποίο αντιμετωπίζετε το θέμα. Πιστά υπονομεύετε το δημόσιο συμφέρον. Και αυτό συμβαίνει και στη συγκεκριμένη περίπτωση.

Σας καλέσαμε στις επιτροπές -και θα το επαναλάβουμε και σήμερα- να συζητήσουμε για το τι συμβαίνει πραγματικά στον τραπεζικό τομέα. Τι συμβαίνει με τα υπερκέρδη των τραπεζών από τις προμήθειες; Μιλήσαμε για bankflation στην επιτροπή από τους φορείς που εκλήθησαν. Τι συμβαίνει με τον αναβαλλόμενο φόρο; Μας απαντήσατε μόνο για τη συγκεκριμένη τράπεζα και όχι τι συμβαίνει με τις τέσσερις συστημικές. Και τι συμβαίνει φυσικά με το περιθώριο με το spread των επιτοκίων καταθέσεων και χορηγήσεων.

Και ξεκινώ από τις απλές υπηρεσίες που παρέχονται στους συναλλασσόμενους. Μόνο στο πρώτο τρίμηνο του 2024 τα κέρδη των τραπεζών ξεπέρασαν τα 476 εκατομμύρια ευρώ την ώρα, που περιορίζουν τα λειτουργικά τους έξοδα μειώνοντας το προσωπικό και κλείνοντας το ένα υποκατάστημα πίσω από το άλλο, αφήνοντας δήμους ολόκληρους, ολόκληρες περιοχές χωρίς φυσική τραπεζική παρουσία. Το δε κόστος, που είναι η μεγάλη εικόνα, για τους Έλληνες πολίτες από την αποκρατικοποίηση των τραπεζών που το δημόσιο έσωσε με τα χρήματα των Ελλήνων φορολογουμένων, έχει φτάσει στα 40 δισεκατομμύρια ευρώ. Και με αυτή τη συγχώνευση που συζητάμε σήμερα ο αριθμός μεγαλώνει. Εδώ, σήμερα, στη Βουλή των Ελλήνων, μπροστά σε όλες και όλους θεωρούμε ότι πρέπει να πραγματοποιηθεί ουσιαστική και κατανοητή συζήτηση για τη συνολική αντιμετώπιση της ανακεφαλαιοποίησης των συστημικών τραπεζών από κρατικά χρήματα μέσω του Ταμείου Χρηματοπιστωτικής Σταθερότητας το οποίο μάλιστα απ’ ό,τι γνωρίζουμε δεν διαψεύστηκε προφανώς στις επιτροπές θα απορροφηθεί από το Υπερταμείο ώστε να χαθούν και όλα τα ίχνη αυτής της καταστροφικής διαχείρισης για το δημόσιο χρήμα.

Όλη αυτή η πολιτική, κύριε Υπουργέ, δεν συνεπάγεται κανένα όφελος για τον Έλληνα πολίτη και καμμία βελτίωση ως προς την ανταγωνιστικότητα του ολιγοπωλιακού τραπεζικού τομέα που δρα ως επί το πλείστον με εναρμονισμένες πρακτικές. Ήταν απογοητευτική και η παρουσία των εκπροσώπων της Επιτροπής Ανταγωνισμού στην επιτροπή όπου γι’ αυτό το οποίο είναι καταφανές και συμβαίνει στον τραπεζικό τομέα -ανέφερα κάποια από αυτά, τα ζουν καθημερινά οι Έλληνες πολίτες- λένε «είναι σε εξέλιξη έρευνα, κάποια στιγμή θα σας ενημερώσουμε», γνωρίζοντας τι είχε γίνει με την έρευνα που καθυστέρησε τρία χρόνια και κατέληξε σε μια ανακοίνωση χαλαρή και κάποιες ποινές χάδι που μόνο προς συμμόρφωση δεν οδήγησαν τις τράπεζες.

Ζητάμε και σήμερα να μας ενημερώσετε επίσημα και θεσμικά για το ύψος του αναβαλλόμενου φόρου που εξακολουθεί να επηρεάζει την ποιότητα των εποπτικών ιδίων κεφαλαίων των τραπεζών που παραμένει χαμηλή και εσείς μας απαντήσατε μόνο τι προβλέπει η παρούσα συμφωνία για τη συγχώνευση για τον αναβαλλόμενο φόρο και όχι για το τι, επιτέλους, θα κάνετε με τις τέσσερις συστημικές τράπεζες.

Οφείλετε να προσδιορίσετε μια σαφή λύση στο συγκεκριμένο ζήτημα, με τον καλύτερο δυνατό τρόπο για το δημόσιο και όχι με πρακτικές έμμεσων κρατικών ενισχύσεων που θα αυξήσουν το λόγο του χρέους προς το ΑΕΠ.

Στο δε μεγάλο κρίσιμο ζήτημα των επιτοκίων -στο ζήτημα του spread των επιτοκίων- αφήνετε τις τράπεζες στο απυρόβλητο. Σύμφωνα με τον ενιαίο εποπτικό μηχανισμό, το επιτοκιακό περιθώριο -η διαφορά δηλαδή επιτοκίου καταθέσεων, χορηγήσεων- τον Ιούνιο για τις ελληνικές τράπεζες ήταν διπλάσιο από τον μέσο όρο των συστημικών τραπεζών της ευρωζώνης.

Η άλλη όψη της ακρίβειας στην Ελλάδα είναι ο πληθωρισμός των τραπεζών, ο πληθωρισμός της απληστίας των τραπεζών, το bankflation, ήτοι τα υπερκέρδη τους. Μέσα σε έναν χρόνο, σε σχέση με τον μέσο ευρωπαίο, όσοι πήραν δάνειο στην Ελλάδα, για καταναλωτικό πλήρωσαν 42,97% μεγαλύτερες ετήσιες δόσεις, για στεγαστικό 7,2% μεγαλύτερες ετήσιες δόσεις και για επιχειρηματικό -που κόπτεστε για την επιχειρηματικότητα- 13%. Αδιάψευστα στοιχεία. Κουβέντα δε μας είπατε στις τρεις επιτροπές για αυτά.

Και θυμίζω ότι -δήθεν- προειδοποιήσατε, απειλήσατε, τις τράπεζες με νομοθετική ρύθμιση για πλαφόν στις προμήθειες των συναλλαγών, που σημαίνει ότι παραδέχεστε ότι το κράτος μπορεί να παρέμβει και να προασπίσει τα συμφέροντα των πολιτών.

Μέσα λοιπόν σε αυτό το πλαίσιο προστασίας μιας ολιγοπωλιακής τραπεζικής αγοράς ερχόμαστε να συζητήσουμε για την συγχώνευση δύο τραπεζών, τη θεωρητική για την ανταγωνιστικότητα της αγοράς δημιουργία ενός πέμπτου τραπεζικού πυλώνα πέραν των τεσσάρων συστημικών τραπεζών.

Το συγκεκριμένο ζήτημα απασχολεί την αγορά, την επιχειρηματικότητα, τους πολίτες και εσείς οφείλετε να κάνετε ενέργειες που ενδυναμώνουν τον τραπεζικό τομέα της χώρας εν συνόλω, ενέργειες που εγγυώνται τις τραπεζικές καταθέσεις των πολιτών, τις δανειοδοτήσεις και τη ρευστότητα της αγοράς. Τι ακούσαμε αυτές τις μέρες; Ποια είναι τα βασικά σας επιχειρήματα; Η βιωσιμότητα των τραπεζών, της Τράπεζας Αττικής και της Παγκρήτιας και ένα πιο ανταγωνιστικό πλαίσιο στις τραπεζικές υπηρεσίες. Καμμία μελέτη βιωσιμότητας, καμμία εγγύηση και πάρα πολλές αντιφάσεις και από εσάς και από τον διοικητή της Τράπεζας της Ελλάδος.

Τον ρωτήσαμε: Είναι δυνατόν να συζητάτε και να μιλάτε για κούρεμα καταθέσεων, ότι κινδυνεύουν οι καταθέσεις των πολιτών, το 2024; «Ναι» –λέει- «βεβαίως, αν δεν γίνει η συμφωνία κινδύνευαν οι καταθέσεις με ύψος 906 εκατομμύρια ευρώ για την Τράπεζα Αττικής και 720 εκατομμύρια ευρώ για την Παγκρήτια. Βεβαίως κινδύνευαν, λόγω των NPLs και άλλων προβλημάτων που έχουν. Όταν σας ρωτάμε για τις άλλες μη συστημικές τράπεζες -γιατί δεν τελειώνει το ζήτημα των μη συστημικών τραπεζών με αυτή τη συγχώνευση- λέτε «όχι, εκεί δεν υπάρχει κανένα πρόβλημα». Λέει ο κ. Στουρνάρας ότι δεν υπήρχε κανένας άλλος επενδυτής για τη συγκεκριμένη περίπτωση, αλλά την ίδια ώρα που τον ρωτάμε για τις άλλες, μικρότερες, μη συστημικές συνεταιριστικές επιχειρήσεις λέει «εκεί κάνουν ουρά». Κάνουν ουρά οι επενδυτές για άλλες τράπεζες, αλλά δεν έκανε κανένας ουρά για αυτές.

Σας ζητήσαμε τις δύο εκθέσεις από τους ανεξάρτητους αξιολογητές για την πράξη αυτή που προχωράει το Ταμείο Χρηματοπιστωτικής Σταθερότητας -που από ό,τι μαθαίνω κόστισαν αυτές οι συμβουλές 24 εκατομμύρια ευρώ- και μας λέτε «δεν μπορούμε να τις δώσουμε, γιατί υπάρχει ρήτρα εμπιστευτικότητας». Μα, δεν ολοκληρώνεται η συμφωνία σήμερα με την υπερψήφιση με βάση την πλειοψηφία;

Άρα, πολλές ανακρίβειες, πολλές ασάφειες και αντιφάσεις όλες αυτές τις ημέρες και πρέπει να είναι ξεκάθαρο στους Έλληνες πολίτες. Ένα ερώτημα υπάρχει και δεν μπορείτε να το απαντήσετε. Δεν απαντάτε αν διατηρείται, προστατεύεται ή βελτιώνεται κατά το νόμο η αξία των μετοχών του Ταμείου Χρηματοπιστωτικής Σταθερότητας και συνεπώς του δημοσίου με τη συγκεκριμένη αύξηση κεφαλαίου, ώστε να μην τίθεται και θέμα απιστίας κατά του δημοσίου.

Και επειδή στην επιτροπή ανοίξατε και το θέμα των δανείων και του τι έχει γίνει στην Τράπεζα Αττικής τα προηγούμενα χρόνια, σας ρωτάω, κύριε Χατζηδάκη, εσείς είστε Αντιπρόεδρος της Νέας Δημοκρατίας: Έχει ή όχι η Νέα Δημοκρατία 20 εκατομμύρια ευρώ δάνεια στην Τράπεζα Αττικής; Γιατί γνωρίζουμε εδώ -συζητήθηκε και στην Εθνική Αντιπροσωπεία το 2018- ότι υπογείως έγινε μια προσπάθεια τότε από μεσαία και κατώτερα στελέχη της τράπεζας να πάνε αυτά τα δάνεια σε ένα fund προκειμένου να κουρευτούν και αποτράπηκε από την τότε διοίκηση αυτό το ενδεχόμενο. Στην Τράπεζα Αττικής έχει ή όχι 20 εκατομμύρια ευρώ δάνεια η Νέα Δημοκρατία; Καλό είναι να μας απαντήσετε.

Δεν θα αναφερθώ στο ιστορικό τι έγινε από την περίοδο 2021 μέχρι και τώρα που φέρνετε αυτή τη συμφωνία προς κύρωση. Θα μείνω σε αυτά τα οποία αναφέρατε και θα ρωτήσω ευθέως. Είναι σοβαρή πιστωτική πολιτική χώρας που θέλει την επενδυτική βαθμίδα όταν τρεις μέρες στις επιτροπές κρέμεται πάνω από τα μέλη των επιτροπών ως επιχείρημα το ενδεχόμενο κουρέματος καταθέσεων; Είναι αυτό σήμα εμπιστοσύνης στην ελληνική οικονομία, στους Έλληνες πολίτες; Όχι. Προφανώς, το χρησιμοποιείτε ως ένα επιχείρημα πίεσης της κατάστασης. Διαμορφώσατε τεχνητά ένα κλίμα ανασφάλειας, ένα κλίμα έντασης, για να φέρετε αυτή τη συμφωνία με τη συγχώνευση και να την παρουσιάσετε ως μία και μοναδική λύση.

Και βέβαια υποβαθμίστηκε στο τριήμερο των επιτροπών και αυτό το επιχείρημα περί πέμπτου πυλώνα, με τον κ. Στουρνάρα όταν τον ρωτήσαμε για το αν είναι δυνατόν ένας πέμπτος πυλώνας να έχει 7 δισεκατομμύρια ευρώ ρευστότητα, την ώρα που οι άλλες τέσσερις τράπεζες έχουν από 75 έως 100 δισεκατομμύρια ρευστότητα, λέει «δεν έχει σημασία το μέγεθος». Άλλος ένας που δεν αντιλαμβάνεται τι συμβαίνει στην αγορά. Και ανέφερα προηγουμένως τι πραγματικά συμβαίνει με τις τράπεζες.

Θέλουμε τον ανταγωνισμό. Θέλουμε νέες συστημικές και μη τράπεζες, που θα σπάσουν το περιβάλλον του ολιγοπωλίου, που αποδεικνύεται και από τα υψηλότερα επιτόκια δανείων στην ευρωζώνη και από την παράλογη απόκλιση του spread στα επιτόκια καταθέσεων χορηγήσεων. Και φυσικά να σπάσει αυτό το καθεστώς αποκλεισμού χρηματοδότησης των μικρομεσαίων επιχειρήσεων, καθώς μόλις τριάντα πέντε χιλιάδες επιχειρήσεις έχουν πρόσβαση στην τραπεζική χρηματοδότηση σήμερα, αντιπροσωπεύοντας το 5% του συνόλου.

Εγώ να πω, να δεχτούμε εμείς ένα ζημιογόνο deal για το δημόσιο με στενά οικονομικούς όρους αν είναι να αλλάξει αυτή η συνθήκη. Υπάρχει κάποια εγγύηση; Υπάρχει κάποια διαβεβαίωση για την πρόσβαση την επόμενη μέρα περισσότερων επιχειρήσεων σε πηγές τραπεζικής ρευστότητας ή για πίεση από την μία τράπεζα -αυτή που θα προκύψει- στις υπόλοιπες τέσσερις συστημικές; Καμμία εγγύηση, καθώς δεν υπάρχουν κανόνες, δεν υπάρχει πολιτική βούληση παρέμβασης.

Εμείς στηρίζουμε σθεναρά και σταθερά το δημόσιο συμφέρον. Είμαστε ένα κόμμα που έχει ανοικτό μέτωπο με τα καρτέλ σε όλη την οικονομία. Το δημόσιο με τα δικά του κεφάλαια θα μπορούσε να εξυγιάνει την τράπεζα, να προσελκύσει θεσμικούς επενδυτές, να δώσει το παράδειγμα στον τραπεζικό ανταγωνισμό επί της ουσίας και όχι απλά με ευχολόγια για τις δυνατότητες της ελεύθερης αγοράς.

Οφείλετε, κύριε Χατζηδάκη, στην τοποθέτησή σας πέρα από τη συγχώνευση να μας μιλήσετε και να μας εξηγήσετε τι θα κάνετε με τον αναβαλλόμενο φόρο των υπολοίπων τραπεζών. Τι θα κάνετε, επιτέλους, για το περιθώριο που υπάρχει ανάμεσα στα επιτόκια χορηγήσεων - καταθέσεων. Τι θα κάνετε για τα υπερκέρδη των τραπεζών από τις προμήθειες, από τις απλές συναλλαγές των πολιτών. Τι θα κάνετε, επιτέλους, γι’ αυτήν την κατάσταση που υπάρχει στον τραπεζικό τομέα.

Θα είμαστε αρνητικοί στη συγκεκριμένη συμφωνία. Δεν είμαστε κατά της δημιουργίας ενός πέμπτου πυλώνα. Δεν είμαστε κατά της δημιουργίας πραγματικού ανταγωνισμού στον τραπεζικό κλάδο. Δεν είμαστε κατά των επενδυτών και του ιδιωτικού κεφαλαίου. Όμως, δεν έχουμε καμμία εμπιστοσύνη στους χειρισμούς που έχετε κάνει, στα στοιχεία που εισφέρατε στις επιτροπές και στα μισόλογα με τα οποία απαντάτε σε όλα τα ερωτήματα που θέτουμε.

Θα είμαστε αρνητικοί και σας καλούμε να αναφερθείτε αναλυτικά γι’ αυτά που σας θέτουμε, που αφορούν πραγματικά τους πολίτες στην καθημερινότητά τους απέναντι στις τράπεζες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Παρακαλώ να κλείσει το σύστημα της ηλεκτρονικής εγγραφής ομιλητών.

Τον λόγο τώρα έχει ο ειδικός αγορητής από το ΠΑΣΟΚ - Κίνημα Αλλαγής κ. Γερουλάνος.

Παρακαλώ, κύριε συνάδελφε.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με τη Νέα Δημοκρατία έχουμε μια πολύ βασική διαφορά που διαπερνά όλα τα θέματα, που αφορούν τις τράπεζες και το τραπεζικό σύστημα και κατ’ επέκταση όχι μόνο.

Εκείνοι πιστεύουν ότι οι δυνατές τράπεζες θα δημιουργήσουν δυνατούς δανειολήπτες κι εμείς πιστεύουμε ότι οι δυνατοί δανειολήπτες είναι αυτοί που θα δημιουργήσουν δυνατές τράπεζες. Είναι μια διαφορά που δεν πρέπει να ξαφνιάζει κανέναν διότι πηγάζει από τις βασικές αρχές και άρα αντιλήψεις που χωρίζουν την πρόοδο με τη συντήρηση και τι πιστεύουν αυτές για την κοινωνία.

Εσείς, κυρίες και κύριοι της Νέας Δημοκρατίας, βάζετε το κέρδος πάνω από τον άνθρωπο, την οικονομία πάνω από την κοινωνία. Εμείς θέλουμε τον άνθρωπο κυρίαρχο και την οικονομία στην υπηρεσία του. Λόγια του αέρα; Καθόλου. Διότι δείτε, για παράδειγμα, πώς εσείς μοιράζετε το Ταμείο Ανάκαμψης. Οι τράπεζες δανειοδοτούν με ενέχυρα και άρα εκείνους που ήδη έχουν. Με δικούς σας όρους, αυτοί που μπορούν να πάρουν δάνειο είναι και αυτοί μπορούν να χρηματοδοτήσουν το αίτημά τους για κονδύλια από το Ταμείο Ανάκαμψης. Άρα, αυτοί που ήδη έχουν είναι αυτοί που παίρνουν τα κονδύλια από το Ταμείο Ανάκαμψης. Και το κερασάκι; Αυτοί που τελικά παίρνουν τα χρήματα από το Ταμείο Ανάκαμψης είναι οι μόνοι που μπορούν να δανειοδοτηθούν ή τουλάχιστον από τους λίγους μπορούν να δανειοδοτηθούν, αν δεν έχουν ενέχυρο.

Είναι ένας κύκλος που όπως λέμε ξανά και ξανά κάνει τους πλούσιους πλουσιότερους και αφήνει τα μεσαία και τα χαμηλά στρώματα στην αναμονή, ανήμπορους να δημιουργήσουν και να κάνουν το όνειρό τους πραγματικότητα, μέχρι ίσως κάτι να στάξει από πάνω. Διότι εσείς θέλετε τους λίγους υπεύθυνους για την ευημερία των πολλών κι εμείς πιστεύουμε ότι η ευημερία των πολλών είναι δουλειά της πολιτείας.

Εσείς πιστεύετε ότι η οικονομία δημιουργεί συνθήκες ευημερίας για την κοινωνία κι εμείς πιστεύουμε ότι χωρίς μια κοινωνία που νιώθει γερή στα πόδια της, δεν θα μπορέσει ποτέ να υπάρξει μια οικονομία που ευημερεί. Γιατί; Διότι την οικονομία δεν την σπρώχνουν οι τράπεζες. Την οικονομία τη σπρώχνει η δημιουργική διάθεση όλων των κοινωνικών στρωμάτων.

Η βασική ιδέα των ίσων ευκαιριών, για το οποίο δεν έχω ακούσει κανένα κόμμα να αντιδράει και τις οποίες εμείς πιστεύουμε, ξεκινάει από την παραδοχή ότι κάθε άνθρωπος έχει την όρεξη τη διάθεση και την ικανότητα να φαντάζεται, να ελπίζει και άρα να δημιουργεί. Είναι κάτι που διαπερνά όλες μας τις προτεραιότητες. Να το κάνω χειροπιαστό για να μην σας κρατώ σε σύγχυση; Εσείς βλέπετε το κοινωνικό κράτος ως ελεημοσύνη, κάτι το οποίο οφείλουν οι πλούσιοι στους φτωχούς. Εμείς το βλέπουμε ως εγγυητή δυνατοτήτων. Να το κάνουμε ακόμη πιο χειροπιαστό. Ένας άνθρωπος, για παράδειγμα, που έχει στην τσέπη του 2.000 ευρώ, αν φοβάται ότι για να ζήσει αυτός ή η οικογένειά του θα πρέπει να επισκεφθεί τα απογευματινά ιατρεία του κ. Γεωργιάδη, αυτά τα λεφτά θα τα βάλει στη ντουλάπα. Φυσική αντίδραση ενός ανθρώπου ο οποίος ζει σε ανασφάλεια. Αν νοιώθει αντίθετα ότι έχει δημόσια υγεία που τον προστατεύει, θα τα ξοδέψει, θα τα επενδύσει ή θα χτίσει κάτι για το αύριο του ίδιου και των παιδιών του.

Εκεί, λοιπόν, πάνω βασίζεται και η ευημερία της κοινωνίας, στη δυνατότητα αυτού του ανθρώπου και όλο και περισσοτέρων ανθρώπων να δημιουργούν και άρα, σε αυτή τη διαφορά πάνω εστιάζουμε όταν κοιτάμε και την κυβερνητική πολιτική για τις τράπεζες. Διότι οι τράπεζες είναι ένα από τα πέντε εργαλεία, που έχει η πολιτεία για να δώσει δυνατότητες ανάπτυξης στην εθνική οικονομία και για να μοιράσει την ευημερία σε όλο και περισσότερους.

Να θυμίσω τα άλλα τέσσερα: Πρώτον, τα περιουσιακά στοιχεία της πολιτείας που θα έπρεπε να αξιοποιούμε, αλλά δεν το κάνουμε σήμερα. Πόσα είναι για παράδειγμα τα ακίνητα του δημοσίου που σήμερα βρίσκονται σε αδράνεια; Ούτε εσείς ξέρετε. Και αντί να τα μοιράσετε σε δήμους και περιφέρειες οι οποίες μπορούν άμεσα να στείλουν τον πλούτο σε χαμηλότερα στρώματα, εσείς τι κάνετε; Μετά από πέντε χρόνια διακυβέρνησης βάζετε επτά εταιρείες συμβούλων για να βρείτε ποια είναι. Και δεν ντρέπεστε γι’ αυτό;

Δεύτερον, οι πλουτοπαραγωγικές πηγές της χώρας που σήμερα δεν αξιοποιούνται. Δεν έχετε ενεργοποιήσει καμμία. Τα παιδιά μας συνεχίζουν να φεύγουν στο εξωτερικό -αυτό είναι το πιο πολύτιμο περιουσιακό στοιχείο, το ανθρώπινο δυναμικό μας- αγροτικά προϊόντα που θα μπορούσαν να φτάνουν στα καλύτερα ράφια και στα καλύτερα εστιατόρια του κόσμου περιμένουν ακόμα από την ΚΑΠ και τουριστικοί προορισμοί όπως η Θράκη, η Ήπειρος, η Θεσσαλία, η Πελοπόννησος παραμένουν ακόμα σε αδράνεια, σαν τεράστιες «DISNEYLAND».

Τρίτον, το φορολογικό σύστημα που εκτός από εργαλείο χρηματοδότησης του κράτους, λειτουργεί και για να ισορροπήσει τους όρους ανάπτυξης και αναδιανέμει τον πλούτο εκεί που δημιουργεί αρρυθμίες η αγορά. Εδώ τι κάνατε; Μειώσατε τον φόρο μερισμάτων και τον φόρο κληρονομιάς, δύο εργαλεία αναδιανομής, και αυξήσατε τους έμμεσους φόρους που γονατίζουν τα μεσαία και χαμηλά στρώματα.

Και τέλος, τα χρήματα που έρχονται από το εξωτερικό, τα ταμεία στήριξης και τα λοιπά εργαλεία της Ευρώπης. Αυτά πάνε στους λίγους, όπως εξήγησα πριν. Τι θα μπορούσατε να κάνετε αλλιώς; Για μην λέτε ότι δεν σας φέρνουμε προτάσεις στο τραπέζι. Θα μπορούσατε να προικοδοτήσετε περιφερειακούς χρηματοπιστωτικούς φορείς από το Ταμείο Ανάκαμψης, που αντί να πάει άμεσα στους μεγάλους δικαιούχους, να πάει με τη μορφή δανείων σε μικρές, μεσαίες και αγροτικές επιχειρήσεις που συμβάλλουν στην περιφερειακή ανάπτυξη. Έχουμε καταθέσει πρόταση γι’ αυτό.

Κανένα, μα κανένα από τα εργαλεία που σας περιέγραψα δεν έχει χρησιμοποιήσει σήμερα η Νέα Δημοκρατία για να βάλει περισσότερες Ελληνίδες και περισσότερους Έλληνες στη διαδικασία της δημιουργίας και άρα στο παιχνίδι της ανάπτυξης. Κανένα από τα εργαλεία δεν έχει χρησιμοποιήσει η Νέα Δημοκρατία υπέρ των μικρομεσαίων επιχειρήσεων.

Και γιατί μας νοιάζει εμάς αυτό; Γιατί μας νοιάζει ότι δεν είναι στο ραντάρ σας οι μικρομεσαίες επιχειρήσεις; Διότι ειδικά για τις τοπικές κοινωνίες και οικονομίες, δυνατότητα πολλαπλασιασμού του πλούτου έχουν μόνο οι μικρομεσαίες επιχειρήσεις. Δεν τις λέμε τυχαία «ραχοκοκαλιά» της ελληνικής οικονομίας, το οποίο σας έχω ακούσει κι εσάς κατά καιρούς να πιπιλάτε. Δεν είναι επειδή είναι περισσότερες και θέλουμε περισσότερες ψήφους από αυτές. Είναι διότι πιστεύουμε βαθιά ότι είναι αυτές που επανεπενδύουν στις τοπικές κοινωνίες, στις τοπικές οικονομίες και άρα πολλαπλασιάζουν τον πλούτο τέσσερις και πέντε φορές μέχρι να φύγουν από τις τοπικές κοινωνίες. Αντίθετα, κάθε ευρώ που δίνετε στις μεγάλες επιχειρήσεις που οδηγεί σε κέρδη, φεύγουν την άλλη μέρα στο εξωτερικό.

Δεν είναι καθόλου τυχαίο, λοιπόν, ότι οι σοβαρές οικονομίες έχουν τράπεζες, που υπηρετούν τις ανάγκες αυτών των μικρομεσαίων επιχειρήσεων, ενώ αντίθετα οι αναπτυσσόμενες κοινωνίες βασίζουν την ανάπτυξή τους σε ολιγοπώλια και σε τράπεζες που τα υπηρετούν. Μέχρι βέβαια την πρώτη κρίση, όπως καλά θυμόμαστε από την τελευταία θητεία του κ. Καραμανλή. Διότι στην κρίση οι μεγάλες επιχειρήσεις είναι άφαντες και το βάρος κουβαλούν οι μικρές και μεσαίες. Θα μου πείτε, κινδυνεύει σήμερα η ελληνική οικονομία από κρίση; Σίγουρα δεν στέκει άνετα στα πόδια της. Κι αν δεν έχουν αξιολογήσει όλοι οι οίκοι αξιολόγησης την ελληνική οικονομία ως ενθουσιωδώς το κάνει η Κυβέρνηση, αυτό είναι διότι παραμένει εξαιρετικά ευάλωτη σε εξωγενείς κρίσεις.

Παρά όλες τις βασικές διαφορές σε νοοτροπία και πρακτικές μεταξύ εμάς και της Νέας Δημοκρατίας, υπάρχουν κάποια νομοσχέδια που θα μπορούσαμε άνετα να στηρίξουμε και οι δύο, όπως για παράδειγμα αυτό που φέρνετε σήμερα να συζητήσουμε. Διότι εδώ που φτάσαμε -και είναι ένα μεγάλο ερώτημα γιατί φτάσαμε ως εδώ- η συγχώνευση της Τράπεζας Αττικής με την Παγκρήτια εξυγιαίνει δύο προβληματικές τράπεζες και δημιουργεί ακόμα έναν πυλώνα, έναν μικρό πυλώνα, για την αύξηση του τραπεζικού ανταγωνισμού και άρα των εργαλείων που έχουμε να δώσουμε σε περισσότερους ανθρώπους τη δυνατότητα να δημιουργούν, αν βέβαια η συμφωνία πληροί κάποιους συγκεκριμένους όρους.

Για παράδειγμα, θα κάνει πραγματική διαφορά στη δανειοδότηση μικρών και μεσαίων επιχειρήσεων; Θα προσθέσει πραγματικά στον ανταγωνισμό των σημερινών τραπεζών που μέχρι σήμερα λειτουργούν με συνθήκες ολιγοπωλίων και, αν ναι, τι μας κάνει να το πιστεύουμε αυτό; Τι έχετε κάνει για να διασφαλίσετε τους εργαζόμενους στις δύο τράπεζες ή τους αφήνουμε στην τύχη τους και αυτούς;

Και κάτι για την ιστορία. Θα αναδειχθούν οι συνθήκες, τα προβλήματα, οι λόγοι και οι άνθρωποι που οδήγησαν να είναι προβληματικές αυτές οι τράπεζες, όχι μόνο για να τιμωρηθούν αυτοί που ευθύνονται για την χρεοκοπία αυτών των τραπεζών αλλά για να διασφαλίσουμε ότι αυτές οι συστημικές τράπεζες δεν θα είναι εκεί σε δύο, πέντε ή δέκα χρόνια; Και τελικά -κι εδώ είναι η ταμπακιέρα- τι θα κοστίσει όλη αυτή η άσκηση και ποιος τελικά θα πληρώσει το μάρμαρο;

Πολύ σωστά είπε ο κ. Στουρνάρας «δεν περίμενα τίποτα διαφορετικό ότι οι προτεραιότητες ιδιωτών μετόχων δεν θα είναι ποτέ ίδιες με τις προτεραιότητες της κοινωνίας και άρα τις δικές μας». Αλλά συγγνώμη -και επιτρέψτε μου για την αφέλεια εδώ πέρα- αφού η κοινωνία βάζει τα πολλά λεφτά, δεν θα έπρεπε να διασφαλίζει ότι κάποια από τα οφέλη της εξυγίανσης θα πάνε στην κοινωνία, κάποια, σε μορφή εσόδων για παράδειγμα -άρα να έχουν περισσότερες μετοχές- ή τουλάχιστον σε μορφή υπηρεσιών.

Υπάρχουν -ας πούμε- όροι στη σύμβαση που να δεσμεύουν την τράπεζα, στην οποία επενδύει ο Έλληνας φορολογούμενος σήμερα, ότι δεν θα έχει τόση διευρυμένη διαφορά επιτοκίων καταθέσεων και επιτοκίων χορηγήσεων όπως έχουν οι άλλες τράπεζες, 80% για παράδειγμα; Ότι η τράπεζα αυτή δεν θα χρεώνει επαγγελματίες που εσείς υποχρεώσατε να πάρουν POS; Ή ότι οι χρεώσεις για εξαιρετικά φθηνές υπηρεσίες, όπως είναι η μεταφορά χρημάτων από τον έναν λογαριασμό στον άλλον, δεν θα ακολουθούν τις ολιγοπωλιακές πρακτικές του σημερινού τραπεζικού συστήματος; Πόσο κοστίζει σε μια τράπεζα να μεταφέρει χρήματα από έναν λογαριασμό στον άλλον και πόσο χρεώνεται σήμερα ο Έλληνας καταθέτης; Το θεωρείτε λογικό εσείς αυτό.

Προφανώς, δεν υπάρχουν τέτοιοι όροι διότι κάτι τέτοιο θα συνέβαλλε πραγματικά στον ανταγωνισμό και άμεσα, θα δέσμευε την τράπεζα από αύριο να μην χρησιμοποιεί αυτές τις χρεώσεις για να αυξάνει την κερδοφορία της αλλά τουλάχιστον να δίνει ένα κοινωνικό μέρισμα στους πραγματικούς μετόχους αυτής της συμφωνίας, που είναι οι Έλληνες φορολογούμενοι.

Όμως, εσείς πιστεύετε ότι όλα αυτά θα τα λύσει το αόρατο χέρι της αγοράς, αυτό το μαγικό χέρι που, όπως φαίνεται στην Ελλάδα σήμερα, τραβάει σφαλιάρες εκεί που πρέπει να στηρίξει και στηρίζει εκεί που θα έπρεπε να τραβάει σφαλιάρες.

Αυτά που σας έκαναν και σας έχουμε κάνει όλο αυτό τον καιρό δεν είναι θεωρητικά ερωτήματα. Είναι αυτά τα ερωτήματα που μια κυβέρνηση οφείλει να ρωτήσει πρώτα τον εαυτό της, ειδικά αν θέλει να πείσει κόμματα με διαφορετική νοοτροπία από τη δική της ότι αυτό που πάει να κάνει είναι καλό για την κοινωνία ευρύτερα και όχι μόνο για κάποιους μετόχους.

Τρεις μέρες τώρα στη Βουλή, αυτά τα ερωτήματα σας θέτουμε. Τρεις μέρες, ζητάμε εξηγήσεις από εσάς και τους αρμόδιους φορείς, τρεις μέρες για ένα νομοσχέδιο που δεν είχε καν δημόσια διαβούλευση. Ναι, ξέρω τη δικαιολογία, αλλά εδώ δεν τραβάει, για να ξέρει ο κόσμος τι κάνουμε εδώ. Και τρεις μέρες μάς απαντάτε ότι πιστεύετε ότι αν δεν γίνει η συμφωνία, είμαστε καταδικασμένοι σε ολιγοπώλια και θα χαθούν και οι καταθέσεις των καταθετών. Μια καινούργια λέξη. Πέντε χρόνια διακυβέρνησης την είχατε ξεχάσει. Δεν φοβόσασταν ότι θα χαθούν καταθέσεις καταθετών. Τώρα ξαφνικά προέκυψε το βασικό κίνητρο γιατί πρέπει να γίνει η συμφωνία. Τρεις μέρες ο μπαμπούλας του τι δεν θα γίνει και ούτε μία κουβέντα για το τι μπορεί, πρέπει ή έχετε διασφαλίσει ότι θα γίνει.

Όμως, αν δεν το ψηφίσουμε, είμαστε εμείς οι λαϊκιστές. Φτάνει πια με αυτή την καραμέλα. Πείτε μου ένα πράγμα στην ομιλία μου μέχρι τώρα, το οποίο να δείχνει λαϊκισμό, ένα. Δεν θα βρείτε, όπως δεν βρίσκω και εγώ απαντήσεις στα ερωτήματά μου, όπως δεν βρίσκει ο ελληνικός λαός απαντήσεις στα ερωτήματά του.

Σας δίνουμε, λοιπόν, μια τελευταία ευκαιρία με αυτή τη συζήτηση. Απαντήστε αυτά τα ερωτήματά μας τώρα. Εγγυηθείτε ότι αυτό το οποίο πάμε να κάνουμε θα οδηγήσει άμεσα και έμμεσα προς όφελος του ελληνικού δημοσίου. Αλλιώς, για μία ακόμα φορά με τη δική σας πρακτική, με τον τρόπο που πολιτεύεστε, με τον τρόπο που αντιλαμβάνεστε το διάλογο και τη δημοκρατία, μας οδηγείτε να ψηφίσουμε επί της αρχής και μόνο «παρών» σε ένα σε μία σύμβαση, την οποία ακόμα περιμένουμε να δούμε πώς θα κάνει καλό στον ελληνικό λαό, για να σας στείλουμε ένα μήνυμα: Επιτέλους σοβαρευτείτε, επιτέλους σεβαστείτε τον ελληνικό λαό.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το Κομμουνιστικό Κόμμα της Ελλάδας η κ. Αφροδίτη Κτενά.

Παρακαλώ, κυρία συνάδελφε.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Το νομοσχέδιο που συζητάμε σήμερα, για να καταλαβαίνει και ο κόσμος που μας ακούει, δεν είναι παρά άλλη μια διάσωση μεγάλων ιδιωτικών επιχειρήσεων, εν προκειμένω τραπεζών, από το κράτος και η ολοκλήρωση ενός εγκλήματος, αυτού της κλοπής των αποθεματικών του Ταμείου Μηχανικών.

Η Κυβέρνηση το παρουσιάζει ως τη δημιουργία του πέμπτου πυλώνα του τραπεζικού συστήματος της χώρας, ενός πυλώνα που είχε εξαγγελθεί πριν μερικούς μήνες στη συζήτηση για το Ταμείο Χρηματοπιστωτικής Σταθερότητας, ως ένα ακόμα μέτρο στήριξης του τραπεζικού τομέα, με φόντο -κι εδώ επαναλαμβάνω τα λόγια του Υπουργού- τους αυξημένους ανταγωνισμούς, τους γεωπολιτικούς κινδύνους και τη διεθνή ρευστότητα.

Έχουν ήδη προηγηθεί μια σειρά μέτρα στήριξης, όπως λέγονται, θωράκισης της κερδοφορίας των τραπεζών, όπως λέμε.

Πρώτον, η αποεπένδυση, η αποχώρηση του Ταμείου Χρηματοπιστωτικής Σταθερότητας από τις τέσσερις συστημικές τράπεζες Eurobank, Alpha Bank, Εθνική και Πειραιώς. Δηλαδή, αφού κεφαλαιοποιήθηκαν και εξυγιάνθηκαν ξανά και ξανά με δεκάδες δισεκατομμύρια που ελληνικός λαός πληρώνει μέσα από τα ματωμένα πλεονάσματα, που έχουν επιβληθεί από τις μέχρι τώρα κυβερνήσεις, συγκεντρώθηκαν σε λίγα χέρια. Η συγκέντρωση του κλάδου, μάθαμε χτες, είναι 96% από τα πιο επίσημα χείλη αυτά του διοικητή της Τράπεζας της Ελλάδας. Έτσι δημιουργήθηκαν οι τέσσερις πυλώνες-σημαντικές συστημικές τράπεζες και παραδόθηκαν πίσω στους ιδιώτες για μια καινούργια αρχή. Αυτά από τη μεριά της Κυβέρνησης για τις τράπεζες.

Από τη μεριά τους, οι τέσσερις τράπεζες συρρίκνωσαν το δίκτυο τους, έκλεισαν καταστήματα αφήνοντας ολόκληρες περιοχές ακάλυπτες, απέλυσαν χιλιάδες υπαλλήλους και τους αντικατέστησαν με κακοσχεδιασμένες απρόσωπες ψηφιακές υπηρεσίες προσθέτοντας κι άλλο στην ταλαιπωρία των πελατών τους.

Δεύτερον, σε ευθυγράμμιση με τους κανονισμούς της Ευρωπαϊκής Κεντρικής Τράπεζας και την οδηγία 2167/Ευρωπαϊκή Ένωση/2021 έχει ψηφιστεί ο ν.5072, το Δεκέμβρη που μας πέρασε, γνωστός ως νόμος για τους servicers, που μεταξύ άλλων επιτρέπει και σε μη τραπεζικά ιδρύματα να μπορούν να δίνουν στεγαστικά και επιχειρηματικά δάνεια.

Μάλιστα, σύμφωνα με στοιχεία της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους, το σύνολο του ιδιωτικού χρέους σήμερα ανέρχεται σε πάνω από 371 δισεκατομμύρια ευρώ με τις ληξιπρόθεσμες οφειλές στα 224 περίπου δισεκατομμύρια ευρώ. Το 1/3 από αυτές τις οφειλές είναι σε εφορία και ταμεία και τα 2/3, περί των 210 δισεκατομμυρίων, σε δάνεια που έχουν οι τράπεζες και τα funds. Τα αντίστοιχα μεγέθη ήταν λίγο παρόμοια: Τριακόσια τριάντα τρία δισεκατομμύρια το 2019 με τα ληξιπρόθεσμα στα 233 δισεκατομμύρια ευρώ. Από τα ποσά αυτά, τα 137 από τα 211 δισεκατομμύρια, είναι ενήμερα δάνεια.

Από τα ληξιπρόθεσμα 61 έχουν οι servicers και 12 παραμένουν κόκκινα στις τράπεζες. Και βέβαια η μείωση που παρατηρείται από το 2019, για την οποία πολλά ακούσαμε αυτές τις μέρες, έγινε με την εγγύηση του δημοσίου μέσω του προγράμματος «ΗΡΑΚΛΗΣ». Και μάλιστα η τρίτη φάση του «ΗΡΑΚΛΗΣ» θα αξιοποιηθεί για τα κόκκινα δάνεια της Παγκρήτιας και της Αττικής, των οποίων τη συγχώνευση συζητάμε σήμερα.

Τρίτον, ακούσαμε ότι μέτρο στήριξης των τραπεζών φυσικά είναι ο εκσυγχρονισμός, επιτάχυνση και διεύρυνση του εξωδικαστικού μηχανισμού, που ακούγεται πάρα πολύ ωραίο. Πώς στηρίζονται λοιπόν οι τράπεζες μέσα απ’ αυτό; Γιατί μέχρι το Δεκέμβρη του 2023 -θα πω ενδεικτικά κάποια νούμερα- έχουν πραγματοποιηθεί μέσω του εξωδικαστικού μηχανισμού πάνω από δώδεκα χιλιάδες ρυθμίσεις οφειλών ξεπερνώντας τα 4 δισεκατομμύρια ευρώ σε αξία με μέση διάρκεια αποπληρωμής δεκαεπτά χρόνια για τις οφειλές προς το δημόσιο και δεκαοκτώ χρόνια προς τις τράπεζες και τους χρηματοδοτικούς φορείς. Στην ουσία δηλαδή, για να καταλαβαίνουμε τι λέμε, χιλιάδες χρεωμένα νοικοκυριά για άλλη μια φορά σύρθηκαν σε συμβιβασμούς και νέες συμφωνίες προκειμένου να εξυπηρετηθούν οι τράπεζες και με συμφωνίες τέτοιες που να μην μπορούν να τα βγάλουν πέρα στο μέλλον.

Στα παραπάνω, βέβαια, μπορούμε να προσθέσουμε τον αναβαλλόμενο φόρο, 12 δισεκατομμύρια μέχρι τώρα μεγάλο μέρος των ιδίων κεφαλαίων των τραπεζών. Μπορούμε να προσθέσουμε τις χρεώσεις από τις οποίες θησαυρίζουν οι τράπεζες -αναφέρθηκαν και οι προηγούμενοι ομιλητές- και τη μεγάλη διαφορά φυσικά μεταξύ των επιτοκίων καταθέσεων και χορηγήσεων. Αυτά έχει κάνει η Κυβέρνηση για τις τράπεζες και επαίρεται γι’ αυτό.

Την ίδια στιγμή από την άλλη μεριά στα λαϊκά νοικοκυριά ο μισθός δεν φτάνει για να βγει ο μήνας. Η ακρίβεια σε είδη πρώτης ανάγκης υποχρεώνει σε περικοπές ακόμα και σε βασικά είδη διατροφής. Οι τιμές της ενέργειας τρέχουν με σπασμένα φρένα. Βλέπουμε σήμερα το θρίλερ στις αγορές ηλεκτρικής ενέργειας και τα σπίτια, πρώτη κατοικία χιλιάδων νοικοκυριών, βγαίνουν στο σφυρί από τους servicers κατά χιλιάδες. Όλοι εσείς που κυβερνήσατε ανοίξατε το δρόμο για προκειμένου να ξεκοκκινήσουν και να εξυγιανθούν οι τράπεζες. Αυτό ήταν το κριτήριο, αυτή ήταν η έννοια σας. Πάνω από δέκα χιλιάδες πλειστηριασμοί έχουν προγραμματιστεί μέσω του eauction. Τα στοιχεία είναι για το δεύτερο εξάμηνο του 2024.

Αυτή τη στιγμή που μιλάμε στην Πετρούπολη στην Ναϊάδων 37 προσπαθούν να σπάσουν την πόρτα στο σπίτι μιας οικογένειας με προβλήματα υγείας και να κάνουν έξωση για 6.000 ευρώ.

Και ένα από τα επιχειρήματα υπέρ της προτεινόμενης ρύθμισης είναι ότι μέσω του «ΗΡΑΚΛΗΣ 3» θα μειωθεί ο δείκτης μη εξυπηρετούμενων δανείων στο 3%. Και το λέτε αυτό και το στηρίζετε ως κάτι θετικό, γιατί είναι καλό για τους οίκους αξιολόγησης. Αυτό λέτε. Δεν λέτε κουβέντα για τους δανειολήπτες. Και όταν το ΚΚΕ καταθέτει προτάσεις ελάφρυνσης από άδικους φόρους, διαγραφής χρεών αναστολής πλειστηριασμών, δεν μπαίνουν καν στη συζήτηση γιατί δεν το επιτρέπουν -όπως λέτε οι αντοχές της οικονομίας- οι όποιες όμως αντοχές αντέχουν τα εκατοντάδες εκατομμύρια με τα οποία στηρίζονται και διασώζονται οι μεγάλοι επιχειρηματικοί όμιλοι. Είναι θέμα προτεραιοτήτων, όχι μόνο βέβαια αυτής της Κυβέρνησης.

Και δεν θα αναφερθώ σήμερα στο άλλο επιχείρημα που λέει ότι αν το deal δεν προχωρήσει, θα γίνε bank run. Και τι δεν έχουμε ακούσει από εκβιασμούς αυτές τις μέρες! Γνωστός o εκβιασμός προς τους φορολογούμενους «διαλέξτε πως θα χάσετε, γιατί θα χάσετε». Και συνεχίζετε, σήμερα το ακούσαμε. Καλύπτεστε πίσω από το θεσμικό πλαίσιο απειλώντας γι’ αυτά που θα συμβούν γιατί, τάχα μου δεν σας αφήνει το θεσμικό πλαίσιο να κάνετε κάτι διαφορετικό, ένα θεσμικό πλαίσιο που έχετε συνδιαμόρφωσει και έχετε στηρίξει και εφαρμόζετε.

Και εδώ ένα καλό παράδειγμα του ότι πάντα χάνει ο λαός σε αυτά τα deals, είναι η ιστορία της Αττικής Τράπεζας, ένα τρανό παράδειγμα ληστείας συνταξιοδοτικών εισφορών. Οι εργαζόμενοι θα πρέπει να βγάλουν πολλά χρήσιμα συμπεράσματα από την ιστορία της Αττικής Τράπεζας και αναφέρομαι φυσικά στη ληστεία των αποθεματικών του ΤΣΜΕΔΕ, του Ταμείου Μηχανικών. Μια ληστεία, ένα έγκλημα που ξεκίνησε, προχώρησε και σήμερα ολοκληρώνεται με ευθύνη όλων των κυβερνήσεων τα τελευταία τριάντα χρόνια και των διοικήσεων του ΤΕΕ και φυσικά του τραπεζικού συστήματος.

Το 1992 έχουμε τον νόμο Σουφλιά με Νέα Δημοκρατία στην κυβέρνηση και τον Κωνσταντίνο Μητσοτάκη Πρωθυπουργό. Οι μηχανικοί χωρίζονται σε παλιούς και νέους, το γνωστό κόλπο -έχουν αρχίσει έχουν αρχίσει τα όργανα για το συνταξιοδοτικό- οι εισφορές διπλασιάζονται και οι συντάξεις πέφτουν στο ένα τρίτο. Το 1996 έχουμε κυβέρνηση ΠΑΣΟΚ και Πρωθυπουργό Σημίτη. Το ΤΣΜΕΔΕ μπαίνει μέτοχος στην Αττικής με 34%. Με νόμο τα αποθεματικά κατατίθενται υποχρεωτικά άτοκα στην Τράπεζα της Ελλάδος. Αυτό έγινε το 1996, προ μνημονίων. Το 2003 έχουμε κυβέρνηση ΠΑΣΟΚ και Πρωθυπουργό Σημίτη. Η «επένδυση» του ΤΣΜΕΔΕ έχει φτάσει αισίως τα 88 εκατομμύρια ευρώ. Έχουμε και νέα αύξηση των εισφορών. Το 2007 έχουμε Νέα Δημοκρατία και κυβέρνηση Καραμανλή: Νέα αύξηση μετοχικού κεφαλαίου άλλα 63 εκατομμύρια ευρώ. Το 2008 έχουμε και την πρώτη συγχώνευση με τα Ταμεία Επιστημόνων, Νομικών, Υγειονομικών, Φαρμακοποιών κ.λπ.. Και στην περίοδο 2009 με 2013 έχουμε μπει πια στα μνημόνια. Έχουμε διαδοχικές κυβερνήσεις Νέα Δημοκρατία, ΠΑΣΟΚ, ΛΑΟΣ, ΔΗΜΑΡ, όλοι οι συνδυασμοί, απεγνωσμένη προσπάθεια του συστήματος να κρατηθεί στην κρίση, διαδοχικές αυξήσεις μετοχικού κεφαλαίου από την άλλη στην Τράπεζα Αττικής. Πάνω από 400 εκατομμύρια του ΤΣΜΕΔΕ έχουν επενδυθεί στην Attica. Το ποσοστό του ΤΣΜΕΔΕ στην Attica μέσα στα μνημόνια ήταν 51%.

Το 2013 με κυβέρνηση Σαμαρά-Βενιζέλου έρχεται το PSI, πάνω από 1 δισεκατομμύριο ευρώ οι απώλειες από το αποθεματικό του ΤΣΜΕΔΕ, από τις εισφορές των μηχανικών όλα τα προηγούμενα χρόνια. Και το 2016 ολοκληρώνεται. Έχουμε τον νόμο Κατρούγκαλου για το συνταξιοδοτικό και το ΤΣΜΕΔΕ γίνεται ΤΜΕΔΕ και τώρα ό,τι απέμεινε ρίχνεται στο νέο σχήμα που προτείνεται για να το ξεζουμίσουν οι καινούργιοι επενδυτές με την εγγύηση του δημοσίου και πάλι.

Και μάλιστα η ακρόαση των φορέων χθες ήταν ιδιαίτερα αποκαλυπτική σε κάτι. Μάθαμε πρώτον ότι άλλο είναι το ΤΣΜΕΔΕ και άλλο το ΤΜΕΔΕ, ό,τι έγινε, έγινε, περασμένα, ξεχασμένα, πάμε για άλλα.

Δεύτερον, οι νέοι επενδυτές μπήκαν με υψηλό για τον κλάδο price to book ratio, γιατί αναμένουν κέρδη, εγγυημένα κέρδη και θα εξηγήσω. Τρίτον, η νέα τράπεζα θα δραστηριοποιηθεί στην αγορά των κατασκευών, την οποία λυμαίνονται μια χούφτα τεράστιοι κατασκευαστικοί όμιλοι με εγγυημένη κερδοφορία. Χρηματοδοτούνται από το Ταμείο Ανάκαμψης και είναι ήδη δημοπρατημένα έργα. Χαρακτηριστικά ο κ. Μακέδος είπε ότι αναμένεται διπλασιασμός του τζίρου μέχρι το 2026 σε σχέση με το 2023, δεν μιλάμε για δεκαετίες. Στα 21,4 δισεκατομμύρια ευρώ εκτιμάται ο τζίρος. Οι επενδύσεις στις κατασκευές αναμένεται να φτάσουν στο 8,6% από 4,8% το 2022 και η ζήτηση για δανεισμό αναμένεται να αυξηθεί κατά 1,3 δισεκατομμύρια. Και την ίδια στιγμή επειδή μιλάτε για μικρομεσαίες -δεν έχω τον χρόνο να το αναπτύξω- φέρνετε μεγέθη χορηγήσεων σε μικρομεσαίες της τάξης των 11 και 6 εκατομμυρίων ευρώ. Μιλάμε για διαφορά τάξεων μεγέθους.

Είναι λοιπόν ξεκάθαρο ποιοι θα ωφεληθούν από το deal: Οι ιδιώτες επενδυτές με εγγυημένες αποδόσεις και οι μεγάλοι κατασκευαστικοί όμιλοι με εγγυημένα κέρδη. Την ίδια στιγμή δεκάδες χιλιάδες μηχανικοί, μισθωτοί και αυτοαπασχολούμενοι παλεύουν για την επιβίωση με άθλιες συνθήκες εργασίας, με βαριά φορολογία από το πρώτο ευρώ αν είναι αυτοαπασχολούμενοι, με δουλειά ήλιο με ήλιο στην κυριολεξία και αμοιβή με το κομμάτι, που πληρώνουν απαράδεκτα υψηλές εισφορές και αναρωτιούνται αν θα προλάβουν να βγουν στη σύνταξη και πώς.

Και το κράτος; Το κράτος με ποιόν είναι; Το κράτος στηρίζει με το Ταμείο Χρηματοπιστωτικής Σταθερότητας και με το «ΗΡΑΚΛΗΣ» βάζοντας πλάτη με τα δικά μας χρήματα στη συμφωνία και διαβεβαιώνει τους «επενδυτές» ότι δεν θα τους αφήσει να χάσουν.

Κύριε Υπουργέ, είπατε κάτι προχθές που μου έκανε εντύπωση. Το δέκατο έβδομο αιώνα ο Βασιλιάς Ήλιος, ο Λουδοβίκος ΙΔ΄ όπως είναι γνωστός, διακήρυττε «Το κράτος είμαι εγώ». Εσείς προχθές μας είπατε ότι το κράτος είμαστε όλοι μας -έχει διανύσει απόσταση μεγάλη ο ορισμός- παραπλανώντας ότι όταν το κράτος συμμετέχει ως επενδυτής σε επιχειρηματικά σχέδια, τζογάροντας τους φόρους από την εργασία των πολλών, μπορεί και να κερδίσει. Είναι μια εικόνα όμως που συγκρούεται με την πραγματικότητα, καθώς υπάρχει πικρή πείρα για τους εργαζόμενους από εξυγιάνσεις και επενδύσεις με κρατικό χρήμα.

Βλέπετε, οι τράπεζες δεν είναι φιλανθρωπικά ιδρύματα -το συμφωνήσαμε αυτό-, κερδοσκοπικά είναι και είναι μέρος του προβλήματος και όχι της λύσης, από τη μεριά των πολλών βεβαίως, των λαϊκών νοικοκυριών. Γιατί όταν οι τράπεζες χορηγούν δάνεια, δεν το κάνουν για να καλύψουν ανάγκες του νοικοκυριού, το κάνουν για να βγάλουν κέρδος, πατώντας πάνω στην ανάγκη, στην ανάγκη για στέγη, στην ανάγκη για την επιβίωση μιας μικρής βιοτεχνίας. Και όταν οι τράπεζες βγαίνουν κερδισμένες, χάνει το αντισυμβαλλόμενο μέρος. Και όταν μια κυβέρνηση νομοθετεί με κριτήριο την κερδοφορία των τραπεζών, νομοθετεί ενάντια στην ευημερία των πολλών.

Και κλείνω με το εξής: Η σύμβαση δεν λέει κουβέντα για τους εργαζόμενους στις δύο τράπεζες. Ούτε στην επιτροπή ακούσαμε τίποτα. Τόσοι φορείς ήρθαν, οι εκπρόσωποι των τραπεζών χθες, κουβέντα. Θα διατηρηθούν -δεσμευθείτε σήμερα- οι θέσεις εργασίας και τα δικαιώματα των εργαζομένων; Θα έχουμε ή όχι συρρίκνωση του δικτύου; Θα διατηρηθούν τα δικαιώματα των εργαζομένων; Θα έχουμε ή όχι πάλι προγράμματα εθελούσιας, απολύσεις και τα λοιπά; Θα το παρακολουθούμε σε κάθε περίπτωση.

Συμπερασματικά προτείνουμε το εξής: Αντί να διασώζονται τράπεζες που αποτελούν μέρος του προβλήματος, πρώτον, να επιστραφούν τα κλεμμένα αποθεματικά των μηχανικών και να δοθούν γενναίες αυξήσεις στις συντάξεις.

Δεύτερον, να απαλλαγούν τα νοικοκυριά από την εξυπηρέτηση του δυσβάσταχτου ιδιωτικού χρέους, ιδιαίτερα όσον αφορά τις τράπεζες, αλλά και τα ασφαλιστικά ταμεία και την εφορία, γιατί έχουν υπερχρεωθεί χωρίς να φταίνε. Δεν ευθύνονται οι εργαζόμενοι που κόπηκε το δέκατος τρίτος και δέκατος τέταρτος μισθός, ούτε οι συνταξιούχοι που τους κόπηκαν οι συντάξεις. Δεν ευθύνονται τα λαϊκά στρώματα για τη φοροεπιδρομή που υφίστανται από όλες τις κυβερνήσεις. Δεν ευθύνονται για την ακρίβεια και τις τρελές ανατιμήσεις, το κόστος της ενέργειας, τις ιδιωτικοποιήσεις στον τομέα της υγείας και της παιδείας.

Στον αντίποδα αυτών των λογικών, η δικιά μας πρόταση, η πρόταση του ΚΚΕ, είναι ότι πρέπει να διαγραφεί ένα σημαντικό κομμάτι του χρέους που έχουν τα λαϊκά νοικοκυριά απέναντι στις τράπεζες, για να μπορέσουν να ανασάνουν. Αλλά ο μόνος τρόπος να πάρουν ανάσα τα λαϊκά νοικοκυριά, οι νέες και οι νέοι επιστήμονες, οι αυτοαπασχολούμενοι και οι μισθωτοί της χώρας μας, είναι σε σύγκρουση με τις πολιτικές που μας έφεραν ως εδώ, σε σύγκρουση με τους μεγάλους ομίλους και την πολιτική της Ευρωπαϊκής Ένωσης. Η μόνη διέξοδος είναι η πάλη για μια άλλη ανάπτυξη, με επίκεντρο τον άνθρωπο και τις ανάγκες του στον 21ο αιώνα.

Φυσικά καταψηφίζουμε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε.

Τον λόγο έχει τώρα από την Ελληνική Λύση ο κ. Βασίλειος Βιλιάρδος.

Παρακαλώ, κύριε συνάδελφε.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσουμε από την απαράδεκτη διαδικασία που ακολουθήθηκε, έτσι ώστε να γνωρίζουν όσοι πολίτες μας ακούν τις κυβερνητικές μεθοδεύσεις. Για ένα τόσο σημαντικό θέμα, λοιπόν, όπως η συγχώνευση της Τράπεζας Αττικής με την Παγκρήτια, με μεγάλη ζημιά για το δημόσιο, έγινε μία επιτροπή την Τρίτη, την Τετάρτη είχαμε συζήτηση με τους φορείς για περίπου τρεις ώρες και αμέσως μετά, προτού προλάβουμε καν να αφομοιώσουμε αυτά που ειπώθηκαν, μια δεύτερη τρίωρη επιτροπή και κατάργηση της τρίτης, ενώ σήμερα έχουμε τη συζήτηση στην Ολομέλεια και αύριο επιτροπή για το Υπερταμείο.

Δεν είναι αδιαφορία για τις απόψεις μας και ντροπή για τη δημοκρατία; Δεν πρόκειται για μία κατεπείγουσα διαδικασία, που θυμίζει τα μνημόνια της τρόικα;

Στις συζητήσεις τώρα, ο Υπουργός Οικονομικών ισχυρίστηκε πως χωρίς τη συγχώνευση, θα υπήρχε απώλεια καταθέσεων ύψους 1,6 δισεκατομμυρίου, ενώ στην αιτιολογική έκθεση, υπάρχει απειλή bail in μη εγγυημένων καταθέσεων 909 εκατομμυρίων για την Τράπεζα Αττικής και 726 εκατομμυρίων για την Παγκρήτια ή ακόμη περισσότερα, εάν δεν θα μπορούσε το ΤΕΚΕ, το Ταμείο Εγγύησης να καλύψει τις εγγυημένες.

Ο Διοικητής της Τράπεζας της Ελλάδος το επιβεβαίωσε, προσθέτοντας πως θα χανόταν πλέον 1,7 δισεκατομμύριο από το Ταμείο Εγγύησης Καταθέσεων, θα προκαλούνταν bank run και λοιπά, ενώ εάν δεν συγχωνεύονταν οι δύο τράπεζες, θα κατέρρεαν τόσο η μια όσο και η άλλη, με ανυπολόγιστες επιπτώσεις για ολόκληρο το τραπεζικό σύστημα, οπότε για την ελληνική οικονομία.

Είναι απαράδεκτο, κατά την άποψή μας, να διασπείρει πανικό ένας κεντρικός τραπεζίτης, με στόχο ενδεχομένως τον εκβιασμό της Κυβέρνησης και της συγχώνευσης φυσικά. Το μόνο που δεν είπε, ήταν πως θα ξεσπούσε ο τρίτος παγκόσμιος πόλεμος! Αυτό, τουλάχιστον, δεν το είπε.

Οπότε εύλογα αναρωτηθήκαμε πώς είναι δυνατόν να διαπραγματεύτηκε με αυτές τις παραδοχές η Κυβέρνηση μια καλή συμφωνία, πόσω μάλλον με την πεποίθηση πως δεν υφίσταται καμμία εναλλακτική λύση, ενώ ο κ. Στουρνάρας ισχυρίστηκε πως δεν υπάρχει χρόνος για να περιμένει, χωρίς όμως να αναφέρει τίποτα για τις εποπτικές του ευθύνες, για το πώς έφτασαν και οι δύο τράπεζες έως εδώ. Είναι συνηθισμένο πάντως να θέλουν να προκαλούν πανικό οι επενδυτές και οι σύμβουλοί τους, για να πετυχαίνουν τους στόχους τους, όπως συνέβη με το δήθεν Grexit, με τη φούσκα του 2008 στις Ηνωμένες Πολιτείες -δεν συμβαίνουν μόνο εδώ- και αλλού, όχι όμως οι κεντρικοί τραπεζίτες με στόχο να βοηθήσουν ή να εκβιάσουν μια συγχώνευση.

Από την άλλη πλευρά, όταν ρωτήσαμε τον κ. Στουρνάρα εάν είναι ικανή η πλειοψηφική ιδιοκτησία να αντεπεξέλθει με μία πολύ μεγαλύτερη τράπεζα, μας απάντησε θετικά, ότι είναι ικανή, τεκμηριώνοντάς το με το ότι η Παγκρήτια που της ανήκει, αγόρασε την HSBC και μία ακόμη τράπεζα στη βόρεια Ελλάδα, έχοντας επιτυχία.

Πώς, όμως, ισχυρίστηκε κάτι τέτοιο, όταν τα κόκκινα δάνεια της Παγκρήτιας είναι πάνω από 50%, όσο περίπου της Αττικής; Είναι τεκμήριο ικανότητας κόκκινα δάνεια σε αυτό το ύψος και η προβλεπόμενη κατάρρευση; Πώς επέτρεψε σε μια τράπεζα, που κινδυνεύει να χρεοκοπήσει, την αγορά άλλων τραπεζών; Τι είδους εποπτεία είναι αυτή;

Όσον αφορά στο Ταμείο Χρηματοπιστωτικής Σταθερότητας, ο διοικητής του μάς είπε πως είναι σωστή η απόφαση, επειδή έχει δύο μελέτες από σοβαρές εταιρείες συμβούλων, τις οποίες όμως δεν μας έχει προσκομίσει, επειδή ενδεχομένως δεν είναι νόμιμο. Πώς είναι δυνατόν, όμως, να κρίνουμε εμείς τη σύμβαση χωρίς αυτές και με ελάχιστη ενημέρωση από την Κυβέρνηση; Δεν μας έχει ενημερώσει καν για την εκτιμώμενη αξία των δύο τραπεζών ούτε για πολλά αλλά.

Για να καταλάβει κανείς τώρα το θέμα, ο βασικός στόχος της συγχώνευσης είναι η μείωση των κόκκινων δανείων των δύο τραπεζών μέσω τιτλοποίησεων με τη βοήθεια του «ΗΡΑΚΛΗΣ 3», δηλαδή ως συνήθως με κρατικές εγγυήσεις όλων εμάς των φορολογουμένων. Στη συνέχεια, αφού οι τιτλοποιήσεις θα εξανεμίσουν τα ίδια κεφάλαιά τους, διενεργείται αύξηση κεφαλαίου, με την οποία οι ιδιώτες της Παγκρήτιας, με πολύ λιγότερα κεφάλαια, παίρνουν την πλειοψηφία, ενώ το ΤΧΣ που θεωρητικά ανήκει στο δημόσιο -θεωρητικά μόνο- με πολύ περισσότερο παραμένει μειοψηφικό ως μέτοχος. Ειδικότερα το ΤΧΣ, το Ταμείο Χρηματοπιστωτικής Σταθερότητας, θα εισφέρει καθαρά 475 εκατομμύρια ευρώ στην αύξηση μετοχικού κεφαλαίου, συν τη συμμετοχή του ύψους 72,5% στη μεγαλύτερη τράπεζα, στην Αττικής, ενώ θα καταλήξει με μειοψηφικό 35% έως 37% στο ενοποιημένο σχήμα.

Όμως, οι ιδιώτες της «THRIVEST» με 120 έως 200 εκατομμύρια στην αύξηση μετοχικού κεφαλαίου, συν τις συμμετοχές τους στη μικρότερη Παγκρήτια ύψους 43% και στην Αττικής μόλις 4,3%, θα καταλήξουν από το 50% συν μία μετοχή της νέας τράπεζας, έως το 58,5% φυσικά με το τέχνασμα των Warrants, αφού από τα κεφάλαια δεν βγαίνει με τέτοια συμμετοχή. Σε αυτά τα ποσά δεν υπολογίζουμε τα ίδια κεφάλαια που έχουν ήδη καταβάλει, όπου για το ΤΧΣ είναι 997 εκατομμύρια περίπου, ενώ για την «THRIVEST» μόλις 188 εκατομμύρια.

Επομένως το ΤΧΣ, με καταβεβλημένα 1,432 δισεκατομμύρια, θα πάρει το 35% έως 37% στη νέα τράπεζα, χωρίς βέβαια να συνυπολογίζουμε την εμπορική αξία του 72,5% της Αττικής που συνεισφέρει, ενώ η «THRIVEST» με συνολικά 270 έως 350 εκατομμύρια, χωρίς την εμπορική αξία και εδώ του 43% της Παγκρήτιας και του 4,4 της Αττικής, το 50% έως 58%, δηλαδή τον πλήρη έλεγχο της τράπεζας. Δεν είναι μια ενδιαφέρουσα συναλλαγή εις βάρος του δημοσίου;

Η εκτίμηση δε της αξίας του 100% της Παγκρήτιας, που τεκμηριώσαμε στην επιτροπή, με κριτήριο τα χρήματα που έδωσε η ίδια η «THRIVEST» για τις συμμετοχές της είναι 304 εκατομμύρια ευρώ και της Αττικής διπλάσια, 600 εκατομμύρια ευρώ. Όσο περίπου διαπραγματευόταν στο χρηματιστήριο πριν την κατάρρευση της μετοχής της λόγω της συμφωνίας, όπου έχασε περίπου 160 εκατομμύρια χρηματιστηριακή αξία η Αττικής. Ως εκ τούτου μία πολύ μικρότερη τράπεζα ελέγχει μία πολύ μεγαλύτερη και εισηγμένη, δίνοντας επιπλέον πολύ λιγότερα χρήματα. Πώς είναι δυνατόν λοιπόν να συμφωνήσει κάποιος;

Από την οπτική γωνία των κόκκινων δανείων, σύμφωνα με την αξιολόγηση που προηγήθηκε της σύμβασης συγχώνευσης, τα κόκκινα δάνεια της Αττικής υπολογίστηκαν στα 2,3 δισεκατομμύρια, ενώ της Παγκρήτιας στο 1,37 δισεκατομμύρια. Εν προκειμένω όμως με κριτήριο την πρόσφατη μελέτη της DBRS η τιτλοποίηση των 2,3 δισεκατομμυρίων κόκκινων δανείων της Αττικής θα προκαλούσε ζημιά 400 εκατομμυρίων, ενώ των 1,37 δισεκατομμυρίων της Παγκρήτιας θα προκαλούσε ζημιά 420 εκατομμυρίων, δηλαδή μεγαλύτερη. Επομένως, παρά το ότι και το χαρτοφυλάκιο της Παγκρήτιας είναι χειρότερο από της Αττικής, η σχέση ανταλλαγής είναι πολύ υπέρ της Παγκρήτιας των επενδυτών άρα ξανά εις βάρος της Αττικής και κατ’ επέκταση του δημοσίου.

Όσον αφορά στον ΕΦΚΑ, που συμμετείχε με 40 εκατομμύρια στην πριν από έναν χρόνο αύξηση μετοχικού κεφαλαίου της Αττικής και θα εισφέρει ακόμη 48 εκατομμύρια στην αύξηση μετοχικού κεφαλαίου της νέας τράπεζας, θα περιοριστεί σε ένα ποσοστό της τάξεως του 3% έως 3,5%.

Τέλος, στη χειρότερη κατάσταση όλων είναι το ΤΣΜΕΔΕ, το κάποτε πανίσχυρο ταμείο των μηχανικών, το οποίο από περίπου ένα δισεκατομμύριο που έχει καταβάλει στην Αττικής από το 1996 και μετά θα πρέπει σήμερα να δώσει ακόμη 12 εκατομμύρια. Για ποιον λόγο; Εάν αποφασίσει να συμμετέχει με μόλις 1,2% στη νέα τράπεζα. Είναι τεράστια η ζημιά που έχει υποστεί.

Σε κάθε περίπτωση αναλύσαμε όποια δεδομένα μας δόθηκαν και κάποια άλλα που βρήκαμε μόνοι μας από την οπτική γωνία του μετόχου της Τράπεζας Αττικής μέσω του ΤΧΣ καθώς επίσης από τις ανάγκες ανάπτυξης της οικονομίας μας που ενδεχομένως θα εξυπηρετούσε αυτή η συναλλαγή έστω με οικονομικό κόστος για το δημόσιο, συμπεραίνοντας ότι η συναλλαγή δεν δικαιολογείται για καμμία από τις δύο οπτικές γωνίες, όπως τεκμηριώσαμε στις επιτροπές.

Όσον αφορά δε στους ισχυρισμούς περί πέμπτου τραπεζικού πόλου, που θα έχει ως αποτέλεσμα την πρόκληση ανταγωνισμού στην αγορά, είναι κάτι παραπάνω από ανέκδοτο, αφού οι δύο τράπεζες είναι οντότητες μικρού και μη συγκρίσιμου μεγέθους, πολύ μακριά από τον ανταγωνισμό των τεσσάρων συστημικών που έχουν μερίδιο αγοράς 96%, δηλαδή μονοπώλιο, ενώ η Αττικής και η Παγκρήτια μαζί μόλις 2,5%.

Εμείς, πάντως, έχουμε αναλύσει πολλές φορές το σκανδαλώδες πλαίσιο της δήθεν διάσωσης του τραπεζικού συστήματος με τις διαδοχικές ανακεφαλαιοποιήσεις, όπου χάθηκαν τα χρήματα των Ελλήνων, αφού δεν αναπληρώθηκαν ποτέ. Ακόμη χειρότερα οι τράπεζες συνεχίζουν να λειτουργούν με αφορολόγητο καθεστώς, αλλά με νέους μετόχους, ενώ μας έχουν κοστίσει σχεδόν 100 δισεκατομμύρια ευρώ, εάν συμπεριλάβουμε τον αναβαλλόμενο φόρο, το «hive down» και τα τρία σχέδια «ΗΡΑΚΛΗΣ». Εδώ δεν αναφέρουμε καθόλου τα 300 δισεκατομμύρια εγγυήσεις που τους έχει δώσει το κράτος από το 2009 μέχρι το 2019 τα οποία βέβαια επιστράφηκαν, αλλά παρ’ όλα αυτά βοηθήθηκαν οι τράπεζες. Όσον αφορά δε στα κόκκινα δάνεια απλά μετακινήθηκαν από τις τράπεζες στις συντεταγμένες τους εταιρείες διαχείρισης με τις οποίες επίσης κερδοσκοπούν.

Εμείς είχαμε τοποθετηθεί από την αρχή υπέρ ενός άλλου μοντέλου επίλυσης του τραπεζικού προβλήματος, του αμερικανικού μοντέλου του 1930, το οποίο τελικά δεν ζημίωσε ούτε το κράτος ούτε τους πολίτες. Είναι δε ενδεικτικό της αδιαφορίας για το δημόσιο το ότι με το σχέδιο «ΗΡΑΚΛΗΣ» όταν καταπίπτουν οι εγγυήσεις και τις πληρώνουμε όλοι εμείς οι φορολογούμενοι δεν λαμβάνει τα σπίτια το δημόσιο, αυτός που εγγυάται. Αυτό συμβαίνει σε μία στεγαστική αγορά που έχει πρόβλημα, ενώ επικρατεί μια ληστρική διαδικασία πλειστηριασμών, όπου σύμφωνα με τις αξιολογήσεις της Ευρώπης οι μισοί καταλήγουν άγονοι, ενώ από αυτούς που ολοκληρώνονται μεγάλο μέρος των ακινήτων οδηγούνται στις επισπεύδουσες τράπεζες.

Εκτός αυτού υποστηρίζουμε τη συμμετοχή του δημοσίου στον τραπεζικό χώρο όχι μόνο έως ότου αποζημιωθεί για τα κεφάλαια που παρείχε, όπως συνέβη στις Ηνωμένες Πολιτείες μετά την κρίση του 2008, -εκεί κέρδισε το κράτος από τις τράπεζες- αλλά επιπλέον για να είναι σε θέση να παρεμβαίνει στην αγορά. Θεωρούμε άλλωστε πως είναι εξαιρετικά αναγκαίο για την οικονομία μας, έτσι ώστε να αποφευχθούν ανάλογες συνθήκες όπως αυτές που διαπιστώνονται στο Χρηματιστήριο Ενέργειας, όπου είναι κυριολεκτικά ανεξέλεγκτη η αισχροκέρδεια -όχι η κερδοσκοπία, αλλά η αισχροκέρδεια- αφού ελέγχεται από τους πέντε ή έξι ολιγάρχες που απομυζούν συστηματικά τους Έλληνες.

Γενικότερα, πάντως, για τις συστημικές τράπεζες τα έσοδά τους από προμήθειες αντιπροσωπεύουν το 16,18% των οργανικών εσόδων τους, ενώ ο ευρωπαϊκός μέσος όρος διαμορφώθηκε το 2023 στο 28,1%. Έτσι οι τράπεζες ισχυρίζονται ότι οι προμήθειες που χρεώνουν είναι χαμηλές σε σχέση με την Ευρωπαϊκή Ένωση -το ακούσαμε και εδώ- οπότε άδικα κατηγορούνται και πρέπει να αυξήσουν τις προμήθειες. Η αλήθεια είναι όμως ότι οι ευρωπαϊκές τράπεζες εισπράττουν το μεγαλύτερο μέρος των εσόδων τους από προμήθειες που αφορούν προϊόντα διαχείρισης περιουσίας προφανώς κυρίως των πλουσίων, ενώ οι ελληνικές τράπεζες από τις πληρωμές των φτωχών, οι οποίες στις περισσότερες ευρωπαϊκές χώρες προσφέρονται, και σωστά, συνήθως δωρεάν.

Είναι χαρακτηριστικό ότι για να στείλει κάποιος χρήματα, για παράδειγμα 1.000 ευρώ με έμβασμα on line τιμολογείται από 1,2 έως 1,4 ευρώ κατά μέσο όρο. Η τραπεζική ασυδοσία φαίνεται ακόμη καλύτερα από το ότι η προμήθεια που εισπράττεται για το εισερχόμενο έμβασμα, δηλαδή όταν κάποιος λαμβάνει χρήματα, στοιχίζει από 3 έως 5 ευρώ ανάλογα με την τράπεζα για ποσόν 1.000 έως 5.000 ευρώ, ενώ σε ολόκληρη την Ευρωπαϊκή Ένωση είναι δωρεάν. Με απλά λόγια οι ελληνικές τράπεζες χρεώνουν διπλά τους πολίτες τόσο τους αποστολείς εμβασμάτων όσο και τους παραλήπτες έως και 6,4 ευρώ κατά μέσον όρο ανά έμβασμα on line, από το διαδίκτυο.

Έτσι τα έσοδά τους από προμήθειες έφτασαν στο υπέρογκο ποσόν των 1,85 δισεκατομμυρίου το 2023, 1,85 δισεκατομμύριο μόνο από προμήθειες, υπενθυμίζοντας πως τα κέρδη τους το 2022 ήταν 3,4 δισεκατομμύρια και το 2023 στα 3,8 δισεκατομμύρια για τα οποία μάλιστα δεν πληρώνουν ούτε ένα ευρώ φόρους λόγω του αναβαλλόμενου. Ποιος καλύπτει τη διαφορά της μη επιβολής φόρου στα 7,2 δισεκατομμύρια τραπεζικά κέρδη δύο μόνο ετών; Όλοι εμείς που διασώσαμε τις τράπεζες για να μας ληστεύουν και να πλειστηριάζουν τα σπίτια μας, τα οποία συνήθως αγοράζουν οι ίδιες ή οι θυγατρικές τους. Οι τράπεζες δε είναι ξανά οι βασικές αγοράστριες των ομολόγων του δημοσίου, δηλαδή του χρέους που συσσωρεύει ξανά το κράτος, έχοντας φτάσει πρόσφατα στα 405,5 δισεκατομμύρια, αφού αυξήθηκε κατά 50,5 δισεκατομμύρια μόνο στα τελευταία τέσσερα χρόνια.

Όσον αφορά στην εποπτική τους αρχή, την Τράπεζα της Ελλάδος, που είναι ασφαλώς συνεργός στη ληστεία των προμηθειών, ελπίζουμε να ελέγχει τι συμβαίνει με τον τραπεζικό δανεισμό προς το δημόσιο και με τα swaps, ενώ η Επιτροπή Ανταγωνισμού μάλλον μας κοροϊδεύει όσον αφορά στην ύπαρξη τραπεζικού καρτέλ, επιβάλλοντας στις τράπεζες ένα προσχηματικό πρόστιμο της τάξεως των 40 εκατομμυρίων μετά από πολυετείς έρευνες σε κέρδη και μάλιστα αφορολόγητα 7,2 δισεκατομμυρίων, δηλαδή μόλις 0,55% των κερδών μόνο δύο ετών.

Τώρα, δήθεν, ερευνά γιατί όλες οι τράπεζες μαζί προσφέρουν σχεδόν μηδενικά επιτόκια καταθέσεων και αν λειτουργούν ως καρτέλ, δηλαδή, όπως λέμε στην καθομιλουμένη, «τι κάνει νιάου-νιάου» στα κεραμίδια. Το ερευνά όμως.

Με τέτοιες απαράδεκτες τραπεζικές μεθόδους αφ’ ενός μεν τροφοδοτείται η ακρίβεια, που έχει εξαθλιώσει τα νοικοκυριά, αφ’ ετέρου οδηγούνται στη χρεοκοπία οι μικρομεσαίες επιχειρήσεις, ενώ φυσικά είναι αδύνατον με αυτόν τον τρόπο να επιτευχθεί βιώσιμη ανάπτυξη. Πόσω μάλλον εάν συμπεριλάβει κανείς την υπερφορολόγηση των Ελλήνων με την προκαταβολή φόρου, με τα απαράδεκτα τεκμήρια, με τον ίδιο ΦΠΑ στις αυξημένες τιμές και ούτω καθεξής επιπλέον στο εξωπραγματικό κόστος ενέργειας, καυσίμων κ.λπ., ειδικά σε σχέση με τους μισθούς εξαθλίωσης των Ελλήνων. Παραμένουμε προτελευταία χώρα στην Ευρώπη με τελευταία την Βουλγαρία, αν είναι δυνατόν.

Κλείνοντας, για όλους τους λόγους που αναφέραμε εδώ, πολύ περισσότερους στις επιτροπές, όπου θέσαμε πολλά ερωτήματα στους Υπουργούς χωρίς να απαντηθεί σχεδόν κανένα, θα ήμασταν ανεύθυνοι εάν στηρίζαμε τη συγχώνευση με την έννοια πως είναι εις βάρος ξανά του δημοσίου. Το χειρότερο είναι βέβαια πως η οικονομία μας βαδίζει από το κακό στο χειρότερο με κριτήριο κυρίως το αυξανόμενο ξανά έλλειμμα του εμπορικού μας ισοζυγίου -έχει εκτοξευθεί ξανά στα ύψη- καθώς επίσης του ισοζυγίου εξωτερικών συναλλαγών στα 9,1 δισεκατομμύρια ευρώ στο πεντάμηνο. Θα φτάσουμε δηλαδή ξανά τα ελλείμματά μας το 2022 στην εποχή της ενεργειακής κρίσης.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κύριε συνάδελφε.

Τον λόγο τώρα έχει από τη Νέα Αριστερά ο ειδικός αγορητής κ. Δημήτριος Τζανακόπουλος.

Παρακαλώ, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω αυτή την τοποθέτηση με μια αναφορά στην ιστορία, διότι κατά τη χθεσινή ακρόαση φορέων, αλλά και κατά την τοποθέτηση στην τρίτη συνεδρίαση της επιτροπής του εισηγητή της Νέας Δημοκρατίας, αλλά όπως επισήμανε και ο κ. Καζαμίας από την Πλεύση Ελευθερίας κατά τη χθεσινή ή προχθεσινή ομιλία του κ. Μητσοτάκη, υπάρχει μια επιχείρηση από τη μεριά της Κυβέρνησης, αλλά και του κεντρικού τραπεζίτη, του κ. Στουρνάρα, να ξαναγραφτεί η ιστορία.

Η κοινή τοποθέτηση όλων είναι ότι η τραπεζική κρίση στην Ελλάδα ξεκινά το 2015. Διαγράφεται δηλαδή όλη η πρώτη περίοδος της μνημονιακής πολιτικής από το 2010 μέχρι τα τέλη του 2014, σαν να μην υπήρξε, σαν να μην έγινε ποτέ. Με αυτή την έννοια θα ήθελα να δώσω μια απάντηση σε σχέση με αυτή την προσπάθεια να ξαναγραφτεί η τραπεζική και οικονομική ιστορία της χώρας.

Αν πράγματι η κρίση του τραπεζικού συστήματος στην Ελλάδα ξεκινά το 2015, πρέπει κάποιος να εξηγήσει για ποιον λόγο τόσο το 2012 όσο και το 2014 έγιναν δύο ανακεφαλαιοποιήσεις σε βάρος του δημοσίου συμφέροντος και με τους όρους τους οποίους έγιναν. Πριν από αυτό θα πρέπει να εξηγήσει πώς είναι δυνατόν τα κόκκινα δάνεια το 2008 να κινούνταν περίπου στα 14,5 δισεκατομμύρια ευρώ, ενώ στα μέσα περίπου του 2014 να είχαν επταπλασιαστεί κινούμενα περίπου στο ποσό των 97,7 δισεκατομμυρίων ευρώ, από 14 δισεκατομμύρια ευρώ τα κόκκινα δάνεια το 2008 σχεδόν 100 δισεκατομμύρια το 2014. Αυτό δεν σας θυμίζει τραπεζική κρίση;

Για ποιον λόγο, αν δεν υπήρχε τραπεζική κρίση, το δημόσιο αναγκάστηκε να βάλει 25 δισεκατομμύρια ευρώ στις τράπεζες με την ανακεφαλαιοποίηση του 2012 την ώρα που οι ιδιώτες συνεισέφεραν μόνο 3 δισεκατομμύρια ευρώ; Και για ποιον λόγο, αν δεν υπήρχε τραπεζική κρίση, οδηγηθήκαμε σε δεύτερη ανακεφαλαιοποίηση το 2014, όπου και υποτιμήθηκαν οι συμμετοχές του Ταμείου Χρηματοπιστωτικής Σταθερότητας στις συστημικές τράπεζες; Όλα αυτά δεν μπορούν να απαντηθούν και να εξηγηθούν με βάση αυτό το αφήγημα το οποίο προσπαθείτε να προωθήσετε, ότι δηλαδή η τραπεζική κρίση ξέσπασε το 2015. Αυτά για την ιστορία.

Ποια είναι η σημερινή κατάσταση του τραπεζικού συστήματος, κύριε Υπουργέ, μετά από πέντε χρόνια διακυβέρνησης της Νέας Δημοκρατίας, γιατί αυτά είναι τα κρίσιμα στη σημερινή συζήτηση. Το πρώτο δεδομένο, το οποίο είναι πανθομολογούμενο αφορά το γεγονός ότι οι τράπεζες δεν παίζουν τον χρηματοδοτικό τους ρόλο στην ελληνική οικονομία. Αυτή τη στιγμή περίπου το 85% με 90% των μικρών και μεσαίων επιχειρήσεων είναι πλήρως αποκλεισμένες από το τραπεζικό σύστημα την ίδια στιγμή που και οι πολίτες είναι σε εξαιρετικά δυσχερή θέση σε σχέση με τη δυνατότητά τους να λαμβάνουν νέα δάνεια από τις τράπεζες.

Αντίθετα, αυτοί οι οποίοι έχουν την προνομιακή πρόσβαση στο τραπεζικό σύστημα είναι οι μεγάλες και πολύ μεγάλες επιχειρήσεις και επιχειρηματικοί όμιλοι την ίδια στιγμή που έχουν προνομιακή πρόσβαση και στα χρήματα του Ταμείου Ανάκαμψης και Ανθεκτικότητας. Άρα, λοιπόν, δημιουργείται, αν θέλετε, μια συνθήκη ροής της χρηματοδότησης προς μεγάλες και πολύ μεγάλες επιχειρήσεις την ίδια ώρα που η κοινωνική πλειοψηφία μένει αποκλεισμένη από το τραπεζικό σύστημα. Με αυτή την έννοια πανθομολογείται ότι το τραπεζικό σύστημα δεν παίζει τον χρηματοδοτικό του ρόλο στην ελληνική οικονομία.

Την ίδια στιγμή οι τράπεζες σημειώνουν το ένα ρεκόρ κερδών μετά το άλλο. Μόνο για την περίοδο 2022-2023 τα κέρδη των συστημικών τραπεζών κινούνταν περίπου στα 7 δισεκατομμύρια ευρώ. Και το μεγάλο ερώτημα είναι από πού προκύπτουν αυτά τα τεράστια τραπεζικά κέρδη, αυτά τα οποία έχουν χαρακτηριστεί και ως αποτέλεσμα της απληστίας και της αισχροκέρδειας στην πραγματικότητα των τραπεζών απέναντι στους πολίτες και τις μικρές επιχειρήσεις.

Τα κέρδη που προκύπτουν από δύο κυρίως πηγές. Η πρώτη πηγή είναι η τεράστια ψαλίδα μεταξύ του επιτοκίου χορηγήσεων και του επιτοκίου καταθέσεων, η οποία είναι αυτή τη στιγμή η μεγαλύτερη σε ολόκληρη την Ευρωζώνη. Το δεύτερο αφορά στις ληστρικές προμήθειες τις οποίες οι τράπεζες χρεώνουν στους πελάτες τους πράγμα το οποίο και εκτοξεύει την κερδοφορία τους.

Την ίδια στιγμή η Κυβέρνηση πανηγυρίζει για το γεγονός ότι οι τράπεζες έχουν καθαρίσει από τα κόκκινα δάνεια τα οποία επιβάρυναν τους ισολογισμούς τους. Αυτό το οποίο δεν λέει είναι ότι αυτή τη στιγμή στην Ελλάδα στο σύνολο των δανείων το 70% εξακολουθούν να είναι κόκκινα. Απλώς έχουν μεταβιβαστεί από τις τράπεζες στις εταιρείες διαχείρισης και την ίδια στιγμή έχουν απολύτως απελευθερωθεί οι όροι των πλειστηριασμών χωρίς καμμία προστασία της πρώτης κατοικίας. Αυτή είναι η συνθήκη που επικρατεί σήμερα στο τραπεζικό σύστημα.

Έχει ευθύνη η Κυβέρνηση; Προφανώς έχει ευθύνη η Κυβέρνηση διότι δεν παρεμβαίνει. Αυτό το οποίο ισχυρίζεται είναι ότι δεν έχει εργαλεία παρέμβασης. Κατ’ αρχάς να πούμε κάτι σε σχέση με τα εργαλεία παρέμβασης. Είναι προφανές ότι όταν η Νέα Δημοκρατία στη συγκυβέρνηση Σαμαρά - Βενιζέλου συμφωνούσε ώστε οι ανακεφαλαιοποιήσεις των τραπεζών να γίνουν με χρήματα μεν του δημοσίου, αλλά χωρίς το δημόσιο να πάρει μετοχές με δικαίωμα ψήφου, είναι προφανές ότι έβαλε και εκείνη το χεράκι της ώστε να απομειώσει τη δυνατότητα παρέμβασης του ελληνικού δημοσίου στο τραπεζικό σύστημα. Είναι η μόνη χώρα η Ελλάδα σε ολόκληρη την Ευρώπη όπου υπήρξαν τέτοιου τύπου ανακεφαλαιοποιήσεις του τραπεζικού συστήματος χωρίς να υπάρξουν και αλλαγές στη διακυβέρνηση των τραπεζών και στις διοικήσεις των τραπεζών. Οι ίδιοι άνθρωποι που διοικούσαν τις τράπεζες πριν από τη χρηματοπιστωτική κρίση διοικούν τις τράπεζες και μετά τη χρηματοπιστωτική κρίση. Σε αντίθεση με ό,τι συμβαίνει σε όλες τις υπόλοιπες χώρες της Ευρώπης είτε μιλάμε για τη Μεγάλη Βρετανία, είτε μιλάμε για την Ιρλανδία, είτε μιλάμε για την Ισπανία, είτε μιλάμε για την Πορτογαλία, είτε πάρετε όποιο παράδειγμα θέλετε.

Έχει λοιπόν εργαλεία το ελληνικό δημόσιο για να παρέμβει; Κατ’ αρχάς διαρκώς προχωρά σε αποεπένδυση μέσω των συναλλαγών του Ταμείου Χρηματοπιστωτικής Σταθερότητας στις τράπεζες, απομειώνοντας τη δυνατότητά του να παίξει τον κύριο ρόλο του. Παρ’ όλα αυτά όμως αυτή τη στιγμή να υπενθυμίσουμε στην Κυβέρνηση ότι υπάρχουν εργαλεία παρέμβασης και αυτό διότι το 50% των ιδίων κεφαλαίων των τραπεζών αυτή τη στιγμή που μιλάμε προέρχεται από τη ρύθμιση του αναβαλλόμενου φόρου. Αυτό είναι το 50% των ιδίων κεφαλαίων των τραπεζών. Με δεδομένη αυτή τη συνθήκη είναι προφανές ότι η Κυβέρνηση έχει εργαλεία πίεσης απέναντι στις διοικήσεις των τραπεζών για να μαζέψει την κατάσταση, να περιορίσει τους όρους κερδοφορίας και να σπάσει το καρτέλ. Απλούστατα δεν θέλει να το κάνει. Επιλέγει να μη το κάνει. Αυτή, λοιπόν, είναι η κατάσταση του τραπεζικού συστήματος σήμερα, μετά από πέντε χρόνια διακυβέρνησης Νέας Δημοκρατίας. Και μέσα σε αυτή τη συνθήκη θέλετε να προχωρήσετε στη συγχώνευση της Αττικής με την Παγκρήτια.

Ποια είναι τα επιχειρήματα της Κυβέρνησης; Επιχείρημα πρώτο: Δεν υπάρχει άλλη εναλλακτική λύση και δεν υπάρχει και ενδιαφέρον από άλλους ιδιώτες επενδυτές. Αυτός είναι ο ισχυρισμός της Κυβέρνησης και της Τράπεζας της Ελλάδος. Αυτό που πρέπει να σημειώσουμε εδώ είναι ότι πρέπει να στηριχθούμε αποκλειστικά και μόνο στον λόγο σας για να τεκμηριώσουμε την αλήθεια αυτού του ισχυρισμού.

Δεν υπάρχει κανένα έγγραφο το οποίο να αποδεικνύει αυτόν τον ισχυρισμό και οποιοδήποτε έγγραφο σας έχει ζητηθεί, έχετε αρνηθεί να το δώσετε. Άρα, λοιπόν, για ποιον λόγο θα πρέπει να πιστέψουμε την Κυβέρνηση, επειδή λέει πάντοτε την αλήθεια, για την καλή μας την καρδιά; Για ποιον λόγο πρέπει να βασιστούμε αποκλειστικά και μόνο στον λόγο της Κυβέρνησης και να αποδεχτούμε αυτόν τον ισχυρισμό; Κανένας λόγος δεν υπάρχει.

Επιχείρημα δεύτερο. «Δεν μπορεί να εφαρμοστεί η λύση της απορρόφησης, γιατί δεν καλύπτεται από το άρθρο 145β του νόμου του 2014». Το θέμα εδώ είναι το εξής: Γιατί δεν αλλάζετε το άρθρο 145β του νόμου του 2014, έτσι ώστε να μπορέσετε να ανοίξετε τη δίοδο μιας άλλης εναλλακτικής λύσης; Απλούστατα γιατί δεν θέλετε. Δεν υπάρχει κάτι που να σας περιορίζει, απολύτως τίποτα. Επομένως μας λέτε ότι δεν υπάρχει άλλη εναλλακτική, διότι εσείς οι ίδιοι εγκλωβίζετε τον εαυτό σας -εγκλωβίζετε τρόπος του λέγειν- σε αυτήν τη μοναδική εναλλακτική.

Επιχείρημα τρίτο. Δεν μπορεί να διασώσει μόνο του το Ταμείο Χρηματοπιστωτικής Σταθερότητας το δημόσιο, την τράπεζα, γιατί αυτό έρχεται σε αντίθεση όχι με τον FSM -ο οποίος δεν έχει λόγο εδώ, γιατί δεν πρόκειται για συστημικές τράπεζες- αλλά με το δίκαιο του ανταγωνισμού». Αυτό το οποίο αποσιωπάται, όμως, είναι ότι σε τέτοιες περιπτώσεις το δίκαιο του ανταγωνισμού δεν είναι απολύτως δεδομένο και το ποια λύση τελικά θα εφαρμοστεί προκύπτει με ad hoc συνομιλίες και διαπραγματεύσεις με την «DIGICOP». Αυτό δεν το λέτε και δεν λέτε ότι το δίκαιο του ανταγωνισμού επιτρέπει υπό συγκεκριμένες προϋποθέσεις τη συμμετοχή αποκλειστικά και μόνο του δημοσίου για τη διάσωση μη συστημικών τραπεζών, αλλά αυτό προϋποθέτει πολιτική βούληση και διάθεση διαπραγμάτευσης της Κυβέρνησης με τη διεύθυνση ανταγωνισμού της Ευρωπαϊκής Ένωσης, διαπραγμάτευση στην οποία δεν έχετε καμμία διάθεση να μπείτε, διότι πολύ απλά θέλετε να ιδιωτικοποιήσετε την τράπεζα.

Η δεύτερη -αν θέλετε- δέσμη επιχειρημάτων αφορά στις συνέπειες που θα έχει η μη συγχώνευση των δύο τραπεζών, της Παγκρήτιας και της Αττικής. Το μόνο που δεν μας έχετε πει είναι ότι θα πέσει ο ουρανός στο κεφάλι μας. Θα γίνει bank run, θα χρεοκοπήσει η Αττικής, θα χρεοκοπήσει η Παγκρήτια, στη συνέχεια θα χρεοκοπήσουν και οι υπόλοιπες τέσσερις συστημικές τράπεζες, στη συνέχεια θα καταρρεύσει δημοσιονομικά η τόσο ισχυρή ελληνική οικονομία μετά από πέντε χρόνια διακυβέρνησης της Νέας Δημοκρατίας και τελικά θα οδηγηθούμε σε νέο μνημόνιο. Αυτό μας λέτε χοντρικά. Νομίζω ότι είναι τόσο υπερβολικό το επιχείρημα και έρχεται και σε πλήρη αντίθεση με όλη την αφήγηση περί ισχυρής ελληνικής οικονομίας την οποία προσπαθείτε εν πάση περιπτώσει να διαμορφώσετε όλα αυτά τα τελευταία χρόνια.

Δεν γίνεται μια τράπεζα του μεγέθους της Attica Bank, όταν τα τελευταία δέκα χρόνια έχουν απορροφηθεί δεκάδες τράπεζες -όχι μόνο στην Ελλάδα, αλλά και σε ολόκληρη την Ευρώπη- λόγω του προβλήματος των κόκκινων δανείων, δεν γίνεται η διάσωση μιας τράπεζας με κάποια άλλη εναλλακτική να οδηγήσει σε αυτόν τον κατακλυσμό τον οποίο περιγράφετε. Νομίζω ότι όλη αυτή η επιχειρηματολογία θυμίζει τις αλήστου μνήμης κινδυνολογίες της εποχής του πρώτου και του δεύτερου μνημονίου, κύριε Χατζηδάκη.

Για να δούμε, όμως, τι προβλέπει η παρούσα συμφωνία. Διότι πράγματι είναι κατά τι παράδοξο το ΤΧΣ μαζί με τον ΕΦΚΑ -εγώ μιλάω για τους συγκεκριμένους όρους της σημερινής συμφωνίας, να σας κάνω αυτό το χαρτί- να συνεισφέρουν 500 εκατομμύρια ευρώ και ο ιδιώτης 200 εκατομμύρια ευρώ και να καταλήγουμε σε μια μετοχική σύνθεση με δεδομένη δε και την αξία των τραπεζών όπου το ελληνικό δημόσιο θα καταλήξει με 35% στην καλύτερη περίπτωση και ο ιδιώτης με 58,5% στη νέα μετοχική σύνθεση που θα προκύψει.

Και αναρωτιέται κανείς: Με τι είδους μαθηματικά γίνεται αυτό; Διότι ο ιδιώτης έχει το 43% της Παγκρήτιας και έχει και 4% περίπου 5% στην Αττικής. Δεν είναι δυνατόν το δημόσιο να βάζει δυόμισι φορές τα λεφτά που βάζει ο ιδιώτης και να καταλήγει με τη μισή συμμετοχή στη νέα μετοχική σύνθεση. Κάτι εδώ πρέπει να υπάρχει που να εξηγεί αυτή την παράδοξη, εν πάση περιπτώσει, εξίσωση. Αυτό που εξηγεί την παράδοξη εξίσωση είναι δύο πράγματα: Πρώτον, ότι το ΤΧΣ μετά την ανακεφαλαιοποίηση θα μεταβιβάσει χωρίς επιβάρυνση του ιδιώτη εκατόν ογδόντα εκατομμύρια μετοχές αξίας 180 εκατομμυρίων στον επενδυτή και, δεύτερον, είναι η κλασική τεχνική των warrants όπου το ελληνικό δημόσιο αντί να αγοράζει μετοχές, αγοράζει δικαιώματα και με αυτόν τον τρόπο απομειώνει τη συμμετοχή του στο συνολικό κεφάλαιο. Είναι ακριβώς αυτός ο λόγος που η σύμβαση αυτή έρχεται προς κύρωση στη Βουλή, κύριε Χατζηδάκη, διότι ξέρετε ότι εδώ υπάρχει πολύ μεγάλο πρόβλημα.

Ποια είναι η απάντηση της Κυβέρνησης; Ότι το Ταμείο Χρηματοπιστωτικής Σταθερότητας θα έχει όφελος σε βάθος δεκαετίας, δηλαδή ότι οι μετοχές τις οποίες αγοράζει θα αυξήσουν την αξία τους μέχρι το 2034, όπου θα τις πουλήσει και θα βγάλει από 1,2 έως 1,6 δισεκατομμύρια ευρώ. Φέξε μου και γλίστρησα! Αυτή είναι η απάντηση της Κυβέρνησης.

Τρίτο επιχείρημα της Κυβέρνησης είναι ότι με τη δημιουργία του πέμπτου πυλώνα, θα λειτουργήσει επιτέλους ο ανταγωνισμός στο τραπεζικό σύστημα. Και αναρωτιέται κανείς, γιατί δεν δουλεύει ο ανταγωνισμός με τέσσερις τράπεζες και θα δουλέψει με πέντε; Κατ’ αρχάς να πούμε ότι ο ανταγωνισμός δεν δουλεύει ποτέ. Αλλά ακόμα και αν το παραβλέψουμε αυτό, θα σας πω ότι ο λόγος για τον οποίο δεν θα δουλέψει ο ανταγωνισμός είναι προφανής. Δεν πρόκειται να δουλέψει, διότι είναι πρόσχημα το επιχείρημα και είναι πρόσχημα διότι αν η Κυβέρνηση ήθελε να θέσει όρια στην τραπεζική απληστία, είχε και έχει τα εργαλεία για να το κάνει, απλώς δεν θέλει να το κάνει.

Θέλω, όμως, να κλείσω αυτή τη συζήτηση με τις ευθύνες της Κυβέρνησης για τη σημερινή κατάσταση της Τράπεζας Αττικής -και φυσικά του Διοικητή της Τράπεζας της Ελλάδος-, ευθύνες τις οποίες προσπαθεί η Κυβέρνηση εντέχνως να αποσιωπήσει, όπως τις αποσιωπά και ο κ. Στουρνάρας. Διότι αυτά που έχουν γίνει από το 2020 και μετά στην Τράπεζα Αττικής είναι δραματικά.

Από το 2020 και μετά, μέσω πρωτόγνωρων διαδικασιών, δημιουργήθηκε ένα κεφαλαιακό κενό το οποίο επιβεβαιώθηκε το 2022 ύψους 615 εκατομμυρίων ευρώ. Πώς δημιουργήθηκε αυτό το κεφαλαιακό κενό; Μέσω της διαχείρισης από την εταιρεία «Θεά Άρτεμις», η οποία αφού ρευστοποίησε τα ενέχυρα των δανείων της Τράπεζας Αττικής, στη συνέχεια μεταβίβασε το σύνολο του χαρτοφυλακίου των δανείων στην Τράπεζα Αττικής χωρίς τα ενέχυρα και ενώ δεν είχε δώσει ούτε ένα ευρώ στην Τράπεζα Αττικής από τη ρευστοποίηση των ενεχύρων. Έτσι, λοιπόν, προκύπτει το κεφαλαιακό κενό των 615 εκατομμυρίων ευρώ της Τράπεζας Αττικής, το οποίο έρχεται να καλύψει το ελληνικό δημόσιο με την παρούσα συγχώνευση.

Και αναρωτιέται κανείς: Θα ζητηθούν ευθύνες γι’ αυτή τη διαχείριση από τον Διοικητή της Τράπεζας της Ελλάδος; Θα γίνει κάποιος έλεγχος; Θα πάρουμε κάποιες απαντήσεις; Νομίζω ότι όλοι καταλαβαίνετε ότι δεν υπάρχει καμμία τέτοια περίπτωση, με δεδομένο και τον πρότερο βίο και την πολιτεία της Κυβέρνησης.

Με δεδομένα όλα αυτά, λοιπόν, η Νέα Αριστερά προφανώς θα καταψηφίσει τη σύμβαση και το νομοσχέδιο.

Να είστε καλά.

(Χειροκροτήματα από την πτέρυγα της Νέα Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από τη Νίκη κ. Ανδρέας Βορύλλας.

Παρακαλώ, κύριε συνάδελφε.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση φέρνει προς συζήτηση νομοσχέδιο με θέμα την κύρωση της σύμβασης συγχώνευσης και επένδυσης μεταξύ του Ταμείου Χρηματοπιστωτικής Σταθερότητας και της εταιρείας «THRIVEST HOLDING LTD». Ο κ. Χατζηδάκης ανέφερε ότι στο πρόσφατο παρελθόν της Τράπεζας Αττικής στο πλαίσιο ελέγχου που είχε γίνει το 2016 μεταξύ των ευρημάτων ήταν η συστηματική χορήγηση δανείων κάτω του κόστους με μηδενική ή μερική εξασφάλιση. Ανέφερε επίσης ότι μια κατασκευαστική εταιρεία το 2015 πήρε τριάντα εννιά δάνεια με εξασφαλίσεις υποσχετικών έργων και με χαριστικά επιτόκια.

Εμείς ρωτάμε τι έγινε μετά, αφού ανέλαβε η Κυβέρνηση της Νέας Δημοκρατίας το 2019 και ήταν σε γνώση σας η κακοδιαχείριση της Τράπεζας Αττικής. Ζήτησε από την Τράπεζα της Ελλάδος να παρέμβει ως επόπτης και να αποδοθούν άμεσα οι ευθύνες; Αναζητήθηκαν δραστικές λύσεις, όπως η συγχώνευση της Τράπεζας Αττικής με άλλη συστηματική τράπεζα; Στραφήκατε νομικά κατά των προηγούμενων διοικήσεων της Τράπεζας Αττικής; Στραφήκατε κατά των εταιρειών που έλαβαν τα χαριστικά δάνεια;

Πέρασαν πέντε χρόνια απραξίας για να μας παρουσιάσετε την παραπάνω σύμβαση ως την καλύτερη σύμβαση που για εμάς είναι ένα νέο σκάνδαλο. Στο παρελθόν είχαμε πολλές περιπτώσεις στη χώρα μας όπου μικρές τράπεζες απορροφήθηκαν από μεγαλύτερες είτε στο σύνολο είτε με απορρόφηση του υγιούς τμήματος και με εκκαθάριση του προβληματικού μέρους.

Ένα μεγάλο ερώτημα είναι ότι ενώ απορροφήθηκαν η Αγροτική Τράπεζα, η Γενική Τράπεζα, η Τράπεζα Κύπρου, η Λαϊκή Τράπεζα, η Εμπορική Τράπεζα, η Ιονική Τράπεζα, το Ταχυδρομικό Ταμιευτήριο, η Τράπεζα Εργασίας, η Proton Bank, η Probank και η FBB Bank και άλλες τράπεζες, γιατί τόσα χρόνια έμειναν εκτός απορροφήσεων η Τράπεζα Αττικής και η Παγκρήτια Τράπεζα, ενώ αντιμετώπιζαν σοβαρά προβλήματα;

Με την οικονομική κρίση και το PSI κρίθηκε επιτακτική ανάγκη η ανακεφαλαιοποίηση των τραπεζών με την παροχή νέων κεφαλαίων με τη μορφή μετοχικού κεφαλαίου, το οποίο στη συνέχεια εξαφανίστηκε για να καλυφθούν συσσωρευμένες ζημιές. Σε πρόσφατη ανάλυσή του το Κέντρο Προγραμματισμού και Οικονομικών Ερευνών, ΚΕΠΕ, καταλήγει ότι με βάση το ποσό της συνολικής επένδυσης 46 δισεκατομμυρίων ευρώ στις συστημικές τράπεζες από το ΤΧΣ οι υπαινισσόμενος ζημιές ανέρχονται σε 42 δισεκατομμύρια έως 43 δισεκατομμύρια ευρώ.

Εκτός της ανακεφαλαιοποίησης των τραπεζών ένα δεύτερο εργαλείο, που χρησιμοποιήθηκε, ήταν το σχέδιο «ΗΡΑΚΛΗΣ», που βοήθησε τις τράπεζες να απαλλαγούν από τα μη εξυπηρετούμενα δάνεια. Ωστόσο, δημιούργησε μια πλειάδα προβλημάτων τόσο στον κρατικό προϋπολογισμό, δίνοντας αφειδώς εγγυήσεις στους επενδυτές προγράμματος όσο και στους δανειολήπτες, οι οποίοι αντιμετώπισαν την αδιαλλαξία των επενδυτικών funds και επιδίωξαν να εισπράξουν υπερκέρδη, διεκδικώντας το συνολικό οφειλόμενο τίμημα.

Μέχρι σήμερα το δημόσιο έχει δώσει εγγυήσεις συνολικού ύψους 18,7 δισεκατομμύρια ευρώ για δεκαπέντε τιτλοποιήσεις αξίας 47,9 δισεκατομμύρια ευρώ. Επιπρόσθετα, το δημόσιο μέσω του προγράμματος «ΗΡΑΚΛΗΣ 3» σκοπεύει να δώσει πρόσθετες εγγυήσεις προς τις τράπεζες ύψους 2 δισεκατομμύρια ευρώ που θα ενταχθούν και οι τιτλοποιήσεις κόκκινων δανείων της Attica Bank και της Παγκρήτιας Τράπεζας.

Σύμφωνα με τις εκτιμήσεις, που έδωσε η Attica Bank μετά την αξιολόγηση του χαρτοφυλακίου των κόκκινων δανείων της από τον οίκο DBRS Morningstar η ζημία που θα προκύψει από την ένταξη των μη εξυπηρετούμενων δανείων στο πρόγραμμα «ΗΡΑΚΛΗΣ» θα κυμανθεί περίπου στο ύψος των 400 εκατομμυρίων ευρώ. Ανάλογα με τους πόρους που θα δεσμευτούν από Attica Bank και από την Παγκρήτια Τράπεζα για το καθάρισμα του χαρτοφυλακίου τους, το οποίο αποτελεί προτεραιότητα για την Κυβέρνηση και την Τράπεζα της Ελλάδος, θα εξαρτηθούν και οι επόμενες κινήσεις των συστημικών ομίλων. Οι συστημικές τράπεζες είχαν τους ισολογισμούς τους κόκκινα δάνεια ύψους 6 δισεκατομμύρια ευρώ στο τέλος του πρώτου τριμήνου του 2024 με τον δείκτη καθυστερήσεων να υποχωρεί κάτω από το 4%, παραμένει ωστόσο σε επίπεδα σχεδόν διπλάσια του μέσου ευρωπαϊκού όρου και με βάση τα επιχειρησιακά πλάνα που παρουσίασαν οι διοικήσεις τους το προηγούμενο διάστημα θα πρέπει να υποχωρήσει κάτω από το 3% έως και το 2026. Έτσι τους επόμενους μήνες αναμένεται να αλλάξουν χέρια από τις τράπεζες προς τις εταιρείες διαχείρισης δανείων και πιστώσεων μη εξυπηρετούμενα δάνεια της τάξης των τεσσάρων δισεκατομμυρίων ευρώ.

Σε όλες τις περιπτώσεις μέχρι και σήμερα οι απορροφήσεις και οι συγχωνεύσεις γινόταν μεταξύ μιας μεγάλης με μια μικρότερη τράπεζα. Με την παρούσα συγχώνευση, που παρόμοια δεν είχαμε δει στη χώρα μας, δύο μικρές προβληματικές τράπεζες με το δείκτη των μη εξυπηρετούμενων «κόκκινων» δανείων της Attica Bank να είναι στο 61,5% και της Παγκρήτιας στο 53,5% θα αποτελέσουν το πέμπτο πυλώνα του τραπεζικού συστήματος, όπως υποστηρίζεται από την Κυβέρνηση χάρη στη γενναία χρηματοδότηση του ΤΧΣ. Η συγχώνευση δύο μικρών προβληματικών τραπεζών δεν συνεπάγεται την βέβαιη επιτυχία του εγχειρήματος και την αυτόματη δημιουργία του πέμπτου τραπεζικού πυλώνα.

Η νέα τράπεζα θα κληρονομήσει όλα τα δομικά προβλήματα της Attica Bank και της Παγκρήτιας Τράπεζας. Θα πρέπει να γίνει υπερπροσπάθεια, ώστε στο μέλλον να μην έχουμε μια μεγαλύτερη, αλλά προβληματική τράπεζα.

Με το παρόν νομοσχέδιο προβλέπεται η συγχώνευση Attica Bank - Παγκρήτιας Τράπεζας με την αύξηση μετοχικού κεφαλαίου στη νέα τράπεζα που θα προκύψει. Το συνολικό ποσό που επιδιώκεται να αντληθεί με την αύξηση μετοχικού κεφαλαίου από την έκδοση των νέων μετοχών και τίτλων κτήσης μετοχών θα ανέλθει σε έως 735 εκατομμύρια ευρώ.

Στην παράγραφο 4.2 της συμφωνίας Ταμείου Χρηματοπιστωτικής Σταθερότητας και της «THRIVEST» ορίζεται ότι θα επενδύσουν 675 εκατομμύρια ευρώ εκ των οποίων 475,10 εκατομμύρια ευρώ κατ’ ανώτατο όριο θα καταβάλει σε μετρητά το ΤΧΣ και 200 εκατομμύρια ευρώ κατ’ ανώτατο όριο θα καταβάλει σε μετρητά η «THRIVEST».

Επίσης, σύμφωνα με την παράγραφο 4.7 θα επενδύσει και ο ΕΦΚΑ ποσό 47,9 εκατομμύρια ευρώ από τις εισφορές ασφαλισμένων χωρίς να τεκμηριώνεται η συμμετοχή του φορέα στη διαδικασία κατάρτισης της σύμβασης, ενώ δεν υπάρχει υπογραφή στη σύμβαση από το διοικητή του ή άλλου νόμιμο εκπρόσωπο.

Το σημείο που για μας είναι ένα νέο σκάνδαλο είναι η παράγραφος 4.4, στην οποία αναφέρεται ότι το ΤΧΣ αναλαμβάνει την υποχρέωση μετά από έγγραφη ειδοποίηση της «THRIVEST» να της μεταβιβάσει και να της παραδώσει 180,8 εκατομμύρια τίτλους κτήσης μετοχών χωρίς καμμία επιβάρυνση. Δηλαδή, το ΤΧΣ θα καταβάλει 475 εκατομμύρια ευρώ για μετοχές και τίτλους κτήσης, όπου το μεγαλύτερο μέρος τους θα τις παραδώσει άνευ ανταλλάγματος εντελώς δωρεάν. Προγενέστερα το ΤΧΣ είχε καταβάλει 150,7 εκατομμύρια ευρώ τον Δεκέμβριο του 2021 και 329 εκατομμύρια ευρώ τον Απρίλιο του 2023 στις αυξήσεις του μετοχικού κεφαλαίου της Τράπεζας Αττικής.

Μετά την ολοκλήρωση των ανωτέρω ενεργειών το ΤΧΣ αναμένεται να κατέχει ποσοστό συμμετοχής στο νέο πιστωτικό ίδρυμα ύψους 35% έως 37% και η «THRIVEST» αναμένεται να κατέχει ποσοστό που θα κυμαίνεται μεταξύ 50 πλέον μιας μετοχής έως 58,5%. Δηλαδή, ενώ το ΤΧΣ θα έχει καταβάλει συνολικά 954,8 εκατομμύρια ευρώ θα κατέχει από 35% ως 37%, ενώ η «THRIVEST» με συνολική επένδυση 340 εκατομμύρια θα κατέχει ποσοστό που θα κυμαίνεται μεταξύ 50 πλέον μιας μετοχής έως 58,5%.

Αυτό που συμβαίνει με το παρόν νομοσχέδιο δεν έχει λογική εξήγηση με καμμία οικονομική θεωρία, αφού ο βασικός μέτοχος που θα έπρεπε να κατέχει την πλειοψηφία των μετοχών βάσει του κεφαλαίου που εισφέρει στη νέα τράπεζα ως διά μαγείας θα παραδώσει 180,8 εκατομμύρια τίτλους κτήσης μετοχών δωρεάν με στόχο να καταστεί μέτοχος μειοψηφίας. Η παράδοση 180 εκατομμυρίων τίτλων κτήσης μετοχών χωρίς τίμημα θεωρούμε ότι είναι μια παράνομη πράξη ακόμη και αν κυρωθεί η εν λόγω σύμβαση από το Κοινοβούλιο.

Κατά τη γνώμη μας ενδεχομένως στοιχειοθετούνται τα αδικήματα της απιστίας και της παράβασης καθήκοντος. Η συγκεκριμένη συγχώνευση συνιστά μία εξαιρετικά ζημιογόνα πράξη για το δημόσιο και τα συμφέροντα των Ελλήνων φορολογουμένων. Είναι ένα σκάνδαλο που στο μέλλον θα το βρει μπροστά του το πολιτικό σύστημα, η παρούσα Κυβέρνηση και οι εμπλεκόμενοι Υπουργοί.

Σε ερώτηση μου χθες στον Διοικητή της Τράπεζας της Ελλάδος για το αν η παράδοση 180,8 εκατομμυρίων τίτλων κτήσης μετοχών χωρίς τίμημα προκαλεί ζημιά στο ελληνικό δημόσιο και στο ΤΧΣ η απάντησή του επί της ουσίας ήταν ότι αρμόδιο να απαντήσει είναι το ΤΧΣ ότι δεν υπάρχει ζημία, γιατί έτσι συμφώνησαν μεταξύ τους ΤΧΣ και «THRIVEST» τα ποσοστά συμμετοχής στο μετοχικό κεφάλαιο της νέας τράπεζας. Ο Διοικητής της Τράπεζας της Ελλάδος ως αρχιτέκτονας της συμφωνίας αποκρύπτει συνειδητά την αλήθεια. Για εμάς υπάρχει ζημία από τη στιγμή που θα ενεργοποιηθεί η παράγραφος 4.4 και το ΤΧΣ παραδώσει 180,8 εκατομμύρια τίτλους κτήσης μετοχών χωρίς τίμημα.

Το κόμμα μας προτείνει, προκειμένου να περιοριστεί η ζημιά για το ελληνικό δημόσιο και για να μη στοιχειοθετηθούν τα αδικήματα απιστίας και παράβασης καθήκοντος να οριστεί κατά ελάχιστο τίμημα για τη μεταβίβαση των 180 εκατομμυρίων τίτλων κτήσης μετοχών από το ΤΧΣ στη «THRIVEST». Δεδομένου ότι η τιμή έκδοσης της παρούσας σύμβασης ορίζεται στα 1,87 ευρώ ανά μετοχή η μεταβίβαση των 180,8 εκατομμυρίων τίτλων κτήσης μετοχών από το ΤΧΣ στη «THRIVEST» να έχει κατ’ ελάχιστο τίμημα 338,1 εκατομμύρια ευρώ.

Κατά τη γνώμη μας η καλύτερη λύση θα ήταν οι δύο τράπεζες Attica Bank και Παγκρήτια να απορροφηθούν από τις υπάρχουσες συστημικές τράπεζες και στη συνέχεια να γίνει προσπάθεια να ρυθμίσουν τα μη εξυπηρετούμενα δάνειά τους. Με το δείκτη των μη εξυπηρετούμενων κόκκινων δανείων της Attica Bank να είναι στο 61,5% και της Παγκρήτιας Τράπεζας στο 53,5% θα έπρεπε ήδη να έχει παρέμβει η Τράπεζα της Ελλάδος και με ειδικό διαχειριστικό έλεγχο να εξετάσει τους λόγους που οι δύο τράπεζες έχουν τόσο υπερβολικά μεγάλο αριθμό μη εξυπηρετούμενων δανείων και ενδεχομένως στη συνέχεια να αποδοθούν ευθύνες στις διοικήσεις τους αν υπάρχει κακοδιαχείριση.

Το κόμμα μας για τους λόγους που παρουσιάσαμε παραπάνω θα καταψηφίσει ως εξαιρετικά επιζήμιο για το ελληνικό δημόσιο και το ΤΧΣ το παρόν νομοσχέδιο.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε για την οικονομία στο χρόνο.

Τον λόγο τώρα έχει από την Πλεύση Ελευθερίας ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Το νομοσχέδιο που συζητάμε σήμερα και αφορά τη συγχώνευση δύο τραπεζών, της Τράπεζας Αττικής και της Παγκρήτιας, οι οποίες καταστάθηκαν μη βιώσιμες στη δεκαετία της μεγάλης κρίσης, την κρίση αυτή που ξέσπασε στη χώρα μας το 2008 - 2009. Το γεγονός ότι η Κυβέρνηση νομοθετεί σήμερα, το 2024, για να αναστήσει δύο μη βιώσιμες τράπεζες, που ουσιαστικά κατέρρευσαν την περασμένη δεκαετία, επιβεβαιώνει το γεγονός ότι πολλές από τις επιπτώσεις της μεγάλης κρίσης του 2008 είναι δυστυχώς ακόμη μαζί μας.

Ξεκινώ με αυτή την αναγκαία ιστορική διαπίστωση, διότι ακούσαμε χθες πολλά περίεργα πράγματα τόσο στις συζητήσεις της αρμόδιας επιτροπής όσο και στο πλαίσιο της επετείου για τα πενήντα χρόνια από την εδραίωση της δημοκρατίας.

Στο πλαίσιο, λοιπόν, της χθεσινής επετείου ο κύριος Πρωθυπουργός, ο κ. Μητσοτάκης, ήρθε εδώ στη Βουλή και μας παρουσίασε μια προκλητικά αναθεωρητική άποψη για την ιστορία της χώρας τα προηγούμενα πενήντα χρόνια η οποία βλέπει τα πράγματα από στενό κομματικό πρίσμα και κυρίως μέσα από τη σκοπιά των τραπεζών και των τραπεζιτών. Σύμφωνα με την ανιστόρητη άποψη που ανέπτυξε χθες ο Πρωθυπουργός και την οποία ακούσαμε ξανά και ξανά στη διάρκεια των συζητήσεων της Επιτροπής Οικονομικών Υποθέσεων για αυτό το νομοσχέδιο, η οικονομική κρίση υποτίθεται πως έφτασε στη χώρα μας όχι το 2008 - 2009, αλλά το 2015. Μας είπε ο κ. Μητσοτάκης -διαβάζω από τα Πρακτικά: «Ουσιαστικά τα πενήντα χρόνια χωρίζονται σε σαράντα συν δέκα» είπε. «Ένα συλλογικό σοκ, το οποίο πήρε τις πιο δραματικές του διαστάσεις το καλοκαίρι του 2015 όταν η πατρίδα κινδύνεψε να τεθεί εκτός Ευρώπης όμηρος τότε των ολέθριων κυβερνητικών χειρισμών και με συνέπειες που έκαναν ακόμη πιο δύσκολη την εθνική ανάταξη». Αυτά είπε.

Ακόμη και αν παραβλέψουμε το γεγονός ότι ο λογογράφος του Πρωθυπουργού δεν μέτρησε σωστά τα εννέα χρόνια -που δεν είναι δέκα- τα οποία μεσολάβησαν από το 2015, σκοπός αυτού του σοφίσματος είναι να παραστήσει ότι οι Κυβερνήσεις στις οποίες συμμετείχε η Νέα Δημοκρατία από το 2007 μέχρι το 2015 δεν φέρουν καμμία ευθύνη για την οικονομική καταστροφή, τα μνημόνια, τη φτωχοποίηση του πληθυσμού, την κατάρρευση του τραπεζικού συστήματος της χώρας. Αυτά δυστυχώς που είπε ο Πρωθυπουργός είναι παραμύθια, με μόνο στόχο τη συγκάλυψη ευθυνών, ακριβώς όπως κάνει η Κυβέρνηση με το έγκλημα των Τεμπών και σε πλείστα άλλα θέματα.

Η κατάρρευση των τραπεζών στη χώρα μας υπήρξε άμεσο αποτέλεσμα της κρίσης του 2008 - 2009 και της ουσιαστικής χρεοκοπίας της χώρας που μας οδήγησε στα μνημόνια. Για τις επιπτώσεις εκείνης της καταστροφής συζητούμε σήμερα. Οι ευθύνες της κυβέρνησης ΣΥΡΙΖΑ - ΑΝΕΛ για την καταστροφή αυτή είναι, κατά την άποψη της Πλεύσης Ελευθερίας, τεράστιες. Αλλά αυτό δεν απαλλάσσει τις Κυβερνήσεις της Νέας Δημοκρατίας και του ΠΑΣΟΚ από την αρχική ευθύνη τους για την καταστροφή, όσο και αν προσπαθεί ο Πρωθυπουργός να ξαναγράψει την ιστορία με αυθαίρετες μετατοπίσεις γεγονότων και χρονολογιών.

Στο πλαίσιο αυτό θα ήθελα επίσης να θίξω ένα κεντρικό ζήτημα που προέκυψε από τη χθεσινή παρέμβαση στην Επιτροπή Οικονομικών Υποθέσεων από την πλευρά του εισηγητή της Πλειοψηφίας, του πρώην Υπουργού κ. Πέτσα, ο οποίος είπε μεταξύ άλλων τα εξής: «Αναρωτιέμαι. Δεν θέλουμε κερδοφορία στις τράπεζες; Θέλουμε ζημιογόνες τράπεζες; Θέλουμε προβλήματα στο τραπεζικό σύστημα;». Η Πλεύση Ελευθερίας έχει να πει στον κ. Πέτσα αλλά και σε όλους τους Βουλευτές της Νέας Δημοκρατίας, στο όνομα των οποίων έκανε την εισήγησή του χθες, ότι η κερδοφορία των τραπεζών δεν είναι ο πρώτος στόχος ενός υγιούς τραπεζικού συστήματος. Επίσης, θα πρέπει να γίνει σαφές ότι υπάρχει διάκριση ανάμεσα στο να έχουν οι τράπεζες κερδοφορία και στο να είναι βιώσιμες. Η βιωσιμότητα των τραπεζών είναι άλλο πράγμα από τα υπερκέρδη των τραπεζών. Και η κερδοφορία, επίσης, θα πρέπει να διαχωριστεί από την έννοια των υπερκερδών.

Έχουμε τέσσερις συστημικές τράπεζες αυτή τη στιγμή στην Ελλάδα που καταλαμβάνουν τη μερίδα του λέοντος του χρηματοπιστωτικού συστήματος και κατέγραψαν κέρδη για το 2023 της τάξης των 3,65 δισεκατομμυρίων ευρώ, δηλαδή όσο είναι το μισό του κρατικού προϋπολογισμού για την εθνική άμυνα. Και αυτά όλα καταλήγουν στις τσέπες των μετόχων αυτών των τραπεζών. Είναι σκανδαλώδες αυτό το πράγμα. Το να έρχεται ο εισηγητής της Πλειοψηφίας και να υποστηρίζει ότι με τέτοια υπερκέρδη -τα οποία παίρνονται εις βάρος βεβαίως των πολιτών και εις βάρος της ανάπτυξης της οικονομίας- θα πρέπει να υποστηρίζουμε να είναι ακόμη πιο κερδοφόρες οι τράπεζες, είναι ιδιαιτέρως προβληματικό. Αυτό γίνεται εις βάρος των πολιτών, κυρίως των πολιτών οι οποίοι χρεώνονται τα πάντα στις καταθέσεις τους, στις μεταβιβάσεις που κάνουν από τράπεζα σε τράπεζα, από λογαριασμό σε λογαριασμό και σε άλλες συναλλαγές. Αντιμετωπίζουν γενικά οι πολίτες ένα τραπεζικό σύστημα εχθρικό ακόμη και αν κουβαλάνε δάνεια από την εποχή της κρίσης. Το να λέγεται ότι αυτός ο τρόπος συσσώρευσης κερδών στο τραπεζικό σύστημα πρέπει να υποστηριχθεί γιατί καθιστά τις τράπεζες βιώσιμες συγχέει πραγματικά δύο κεντρικές έννοιες και βεβαίως δείχνει ποια είναι η πραγματική πολιτική και ποιοι είναι οι πραγματικοί φίλοι της Κυβέρνησης. Είναι οι χρηματιστές και όχι η ανάπτυξη. Όχι το παραγωγικό κεφάλαιο αλλά το κεφάλαιο το οποίο πουλάει χρήματα και αγοράζει χρήματα για να βγάλει χρήματα. Αυτό δυστυχώς βλέπουμε.

Έρχομαι τώρα στο ίδιο το νομοσχέδιο, το οποίο στηρίζεται κατά βάση σε τρεις κεντρικές αποφάσεις. Θα τις περιγράψω με απλά λόγια για όσους παρακολουθούν τη συζήτηση γύρω από αυτό το νομοσχέδιο, και πιθανόν να έχουν αγανακτήσει με τα περίπλοκα τεχνικά ζητήματα και τη δυσνόητη και κυρίως αγγλόφωνη -φοβάμαι- ορολογία που έχει χρησιμοποιηθεί κατά κόρον.

Η πρώτη κεντρική ιδέα είναι ότι έχουμε δύο τράπεζες, την Τράπεζα Αττικής και την Παγκρήτια Τράπεζα, οι οποίες εδώ και χρόνια δεν είναι βιώσιμες, κυρίως διότι κουβαλάνε τεράστια κόκκινα δάνεια. Αυτά ξεπερνούν το 60% στην περίπτωση της μιας τράπεζας και το 55% στην περίπτωση της άλλης. Τι έρχεται τώρα να κάνει αυτό το νομοσχέδιο; Μεταβιβάζει αυτά τα κόκκινα δάνεια στο πρόγραμμα «ΗΡΑΚΛΗΣ», δηλαδή στους servicers και στα αδηφάγα funds.

Η δεύτερη κίνηση που προβλέπει το νομοσχέδιο, αφού μεταβιβαστούν τα κόκκινα δάνεια στα funds είναι η συγχώνευση της Παγκρήτιας με την Αττική Τράπεζα διότι είναι συγκριτικά μικρές και η δημιουργία μέσω αυτής της συγχώνευσης, μιας νέας μεγαλύτερης τράπεζας που θα αποτελέσει την πέμπτη συστημική τράπεζα στην ελληνική οικονομία, (παράλληλα με την Εθνική, την Πειραιώς, την Eurobank και την Alpha). Αυτό σύμφωνα με την Κυβέρνηση, θα ενισχύσει υποτίθεται τον ανταγωνισμό ανάμεσα στις τέσσερις συστημικές τράπεζες που ακόμη και η ίδια αναγνωρίζει (εμμέσως με όσα λέει) ότι δεν υπάρχει ή τουλάχιστον δεν είναι αρκετός. Θα επανέλθω σε αυτό.

Τέλος, η τρίτη κίνηση που πραγματοποιεί η σύμβαση είναι ότι ιδιωτικοποιεί στην ουσία τη νέα τράπεζα που θα προκύψει από τη συγχώνευση της Αττικής και της Παγκρήτιας, χρησιμοποιώντας κυρίως δημόσιο χρήμα. Πώς γίνεται αυτό; Για να στηθεί η νέα τράπεζα και να μπορέσει να αντέξει τον ανταγωνισμό, η σύμβαση αυξάνει τα κεφάλαιά της με την καταβολή περίπου μισού δισεκατομμυρίου από το δημόσιο χρήμα του Ταμείου Χρηματοπιστωτικής Σταθερότητας, του ΤΧΣ και από τον e-ΕΦΚΑ και προσθέτει σε αυτά 200 εκατομμύρια από την ιδιωτική «THRIVEST» η οποία είναι ήδη μέτοχος σήμερα σε μία από αυτές τις τράπεζες. Την ίδια στιγμή όμως αυτός που βάζει το μεγαλύτερο μέρος του κεφαλαίου, δηλαδή το δημόσιο (που βάζει περίπου μισό δισεκατομμύριο μέσω του ΤΧΣ και του ΕΦΚΑ) θα καταλήξει να έχει μόνο το 36%-38% των μετοχών της νέας τράπεζας, ενώ η ιδιωτική «THRIVEST» η οποία βάζει το μικρότερο ποσό, 200 εκατομμύρια για την ενίσχυση της νέας συγχωνευμένης τράπεζας, δηλαδή, κάτω από το μισό του ποσού που θα βάλει το δημόσιο, θα έχει τουλάχιστον 50% συν μία από τις μετοχές, κάτι που προβλέπεται ρητά στη σύμβαση που η Βουλή καλείται τώρα να κυρώσει. Έτσι, αντί το ΤΧΣ και το ελληνικό δημόσιο να έχουν την πλειοψηφία των μετοχών στη νέα συγχωνευμένη τράπεζα, όπως θα έπρεπε με βάση την οικονομική συμβολή τους, ως διά μαγείας η ιδιωτική «THRIVEST» καταλήγει να έχει την πλειοψηφία των μετοχών στη νέα τράπεζα.

Ποιες είναι τώρα οι ενστάσεις μας απέναντι σε αυτή τη σύμβαση και σε αυτή τη λύση που δίνει η Κυβέρνηση; Η πρώτη και σοβαρότερη διαφωνία μας με το νομοσχέδιο και το σχέδιο συγχώνευσης των δύο αυτών τραπεζών -και φοβάμαι ότι αυτή δεν τέθηκε με την ίδια έμφαση από τα περισσότερα άλλα κόμματα της Αντιπολίτευσης, παρ’ όλο που αποτελεί τον κεντρικό στόχο της σύμβασης- αφορά τη ρύθμιση που το σχέδιο αυτό προβλέπει για τα κόκκινα δάνεια. Η μεταβίβαση των κόκκινων δανείων στο πρόγραμμα «ΗΡΑΚΛΗΣ» θα καταστρέψει πάρα πολλές οικογένειες και νοικοκυριά που έχουν συσσωρεύσει μη εξυπηρετούμενα δάνεια από την εποχή της κρίσης. Όταν στη χθεσινή συνεδρίαση της Επιτροπής Οικονομικών Υποθέσεων ρωτήθηκε γι’ αυτό ο Διοικητής της Τράπεζας της Ελλάδος, ο κ. Στουρνάρας, έδωσε την εξής απάντηση, την οποία μεταφέρω αυτούσια από τα Πρακτικά. Είπε «αν θα μεταφερθούν δάνεια αυτό δεν έχει καμία σημασία. Αυτά τα καθορίζει ο νόμος».

Πέρα από το γεγονός ότι ο κ. Στουρνάρας υπήρξε Υπουργός Οικονομικών στα χρόνια της κρίσης, ο ρόλος του στη λύση που προτείνεται σήμερα από την Κυβέρνηση είναι σαφές ότι υπήρξε κομβικός. Στη διάρκεια των συζητήσεων της επιτροπής ο ίδιος είπε ότι με την υπουργοποίηση του κ. Χατζηδάκη στο Υπουργείο Εθνικής Οικονομίας και Οικονομικών υπήρξε πλήρης σύμπλευση των απόψεών του με τις δικές σας, κύριε Υπουργέ. Επίσης, ο Υπουργός ο ίδιος στη διάρκεια των συζητήσεων στις επιτροπές είπε ότι δέχτηκε επιστολή από τον κ. Στουρνάρα την οποία έλαβε πολύ σοβαρά υπ’ όψιν του όταν κατέληξε σε αυτό το σχέδιο.

Άρα, η σύμπλευση μεταξύ των δύο είναι σημαντική και ο κ. Στουρνάρας, στην πραγματικότητα, εμφανίζεται ως αρχιτέκτονας της λύσης που προτείνεται μέσα από αυτό το νομοσχέδιο.

Επομένως, η απάντησή του για τα κόκκινα δάνεια «ότι δεν έχουν σημασία» και ότι «αυτά τα αντιμετωπίζει ο νόμος» είναι κεντρικού ρόλου στη λύση που προτείνεται από την Κυβέρνηση για το ζήτημα των δύο αυτών τραπεζών.

Μπορεί βεβαίως για τον κ. Στουρνάρα και την Κυβέρνηση να μην έχει σημασία το ότι μεταφέρονται αυτά τα κόκκινα δάνεια στο πρόγραμμα «ΗΡΑΚΛΗΣ», όμως εμάς στην Πλεύση Ελευθερίας μάς απασχολεί πάρα πολύ αυτό. Για μας έχει σημασία διότι οι τράπεζες, κατά τη γνώμη μας, πρέπει να επιτελούν έναν στρατηγικό ρόλο στην κοινωνική οικονομία, δηλαδή δεν πρέπει να οδηγούν στο κλείσιμο των μικρών και μεσαίων επιχειρήσεων. Δεν πρέπει να επιβαρύνουν τις οικογένειες και τα νοικοκυριά με δυσβάσταχτες δόσεις, όπως αυτές που επιβάλλουν τα αδηφάγα funds, και δεν πρέπει να αφήνονται από την πολιτεία να αντιμετωπίζουν τους πολίτες και τις οικογένειες σαν να είναι πελάτες.

Η Πλεύση Ελευθερίας βλέπει ότι η σύμβαση αυτή, όχι μόνο δεν λαμβάνει επαρκώς υπ’ όψιν το πρόβλημα των δανειοληπτών, αλλά προσπαθεί να λύσει το πρόβλημα της Τράπεζας Αττικής και της Παγκρήτιας εις βάρος της προστασίας των δανειοληπτών και των μικροεπενδυτών.

Η δεύτερη κριτική μας αφορά την απώλεια της κυριαρχίας του δημοσίου, δηλαδή του ΤΧΣ και του e-ΕΦΚΑ, από τη νέα τράπεζα.

Χθες στην Επιτροπή Οικονομικών Υποθέσεων ακούσαμε γενικολογίες και αφηρημένα λόγια από τον Διοικητή της Τράπεζας της Ελλάδος τον κ. Στουρνάρα, ο οποίος είπε ότι ένας μηχανισμός που χρησιμοποιείται για την αλλαγή του ελέγχου της νέας συγχωνευμένης τράπεζας, τα warrants, που σημαίνει στα ελληνικά, «τίτλοι κτήσης μετοχών» -δεν είναι πραγματικές μετοχές, αλλά είναι οι εντολές που δίνουν το δικαίωμα σε κάποιον να αποκτήσει μετοχές, είναι ένας σύνθετος χρηματιστικός μηχανισμός- και χρησιμοποίησε εκτεταμένη αγγλική ορολογία, πρέπει να πω (ενδεχομένως για να μην τον καταλαβαίνει κανείς από τους πολίτες που μας παρακολουθούν)- είπε ότι αυτά «είναι ένας τρόπος για να κάνουμε fine tuning», δηλαδή για να ρυθμίσουμε σε μικρό βαθμό τη συμμετοχή των μετόχων.

Τα warrants όμως αυτά, απ’ ότι φαίνεται, συμβάλλουν καθοριστικά στο να μετατραπεί το μεγαλύτερο κομμάτι του κεφαλαίου για την ενίσχυση της νέας συγχωνευμένης τράπεζας σε μειοψηφικό και παράλληλα να κάνουν τον ιδιωτικό μέτοχο, την «THRIVEST», να γίνει πλειοψηφικός μέτοχος. Αυτό δεν είναι fine tuning, με βάση τα αγγλικά που ξέρω -και φοβάμαι πως ξέρω πολύ καλά αγγλικά. Είναι ιδιωτικοποίηση με γενναιόδωρη επιδότηση από τα χρήματα του δημοσίου, δηλαδή από τα λεφτά των Ελλήνων φορολογουμένων. Ιδιωτικοποίηση με κρατική επιδότηση.

Η τρίτη βασική αντίρρησή μας για το νομοσχέδιο είναι ότι η περιβόητη δημιουργία της πέμπτης συστημικής τράπεζας που θα προκύψει από τη συγχώνευση των δύο αυτών τραπεζών δεν πρόκειται να ενισχύσει τον ανταγωνισμό στο τραπεζικό μας σύστημα, όπως διατείνεται η Κυβέρνηση. Το μόνο που θα πετύχει είναι να προσθέσει στο σημερινό ολιγοπώλιο των τεσσάρων συστημικών τραπεζών και μία πέμπτη, η οποία θα παίξει με τους ίδιους κανόνες που σήμερα ισχύουν, ιδιαίτερα δε που είναι μια συγκριτικά μικρή τράπεζα σε σχέση με τις άλλες τέσσερις και το πιθανότερο είναι ότι θα τις ακολουθήσει παρά θα προσπαθήσει να ανατρέψει και να αλλάξει τους κανόνες λειτουργίας των τεσσάρων συστημικών τραπεζών.

Ο ανταγωνισμός ενισχύεται μόνο αν αλλάξει ριζικά το ρυθμιστικό πλαίσιο λειτουργίας των τραπεζών, το οποίο θα μπορούσε να επιβάλει η Κυβέρνηση μέσω διαφορετικής εποπτείας από το κράτος. Αλλά αυτό είναι κάτι το οποίο το νομοσχέδιο δεν το προβλέπει καθόλου.

Όμως πρέπει, επίσης, να προσθέσω ότι ένα υγιές τραπεζικό σύστημα πρέπει πρωτίστως να εξυπηρετεί την ανάπτυξη. Οι τράπεζες δεν είναι αυτοσκοπός. Είναι μέσα στην οικονομία και μέσα στην κοινωνία και είναι κυρίως ένα μέσο. Όταν συγκεντρώνονται οι αποταμιεύσεις από τους πολίτες στις τράπεζες και δεν μπορούν να διοχετευτούν στις μικρές και μεσαίες επιχειρήσεις για την ανάπτυξη, επειδή τα επιτόκια δανεισμού είναι πανύψηλα συγκριτικά με τον μέσο όρο της Ευρωπαϊκής Ένωσης, βεβαίως, οι τράπεζες δεν είναι μοχλός ανάπτυξης στην οικονομία.

Κλείνοντας, κύριε Πρόεδρε, θέλω να πω ότι η Πλεύση Ελευθερίας έχει σοβαρές αντιρρήσεις για τη λύση που προτείνει η Κυβέρνηση σχετικά με την Τράπεζα Αττικής και την Παγκρήτια μέσα από την παρούσα συγχώνευση και ιδιωτικοποίηση που υιοθετεί, που είναι ιδιωτικοποίηση με κρατική επιδότηση.

Ήδη από τον περασμένο Νοέμβριο η Πλεύση Ελευθερίας έχει προτείνει να επιβληθεί έκτακτος φόρος στα υπερκέρδη των τραπεζών, που για το 2023 έφτασαν τα 3,65 δισεκατομμύρια ευρώ.

Επίσης, έχουμε προτείνει την κατάργηση του προγράμματος «ΗΡΑΚΛΗΣ» και την αντικατάστασή του από ένα πρόγραμμα σεισάχθειας, με σκοπό τη διαγραφή των χρεών για τους μικροεπιχειρηματίες και τα νοικοκυριά. Παράλληλα με αυτά, πιστεύουμε ότι χρειάζεται ριζική αναθεώρηση του ρυθμιστικού πλαισίου λειτουργίας των τραπεζών ούτως ώστε να τις καταστήσει, επιτέλους, μοχλό ανάπτυξης για την οικονομία και όχι ιδρύματα συσσώρευσης υπερκερδών μέσα από μία πολιτική χρηματισμού των τραπεζών.

Με άλλα λόγια, θα έπρεπε να επιδιώξει η Κυβέρνηση μια λύση που βρίσκεται ακριβώς στον αντίποδα όσων προτείνει σήμερα αυτό το νομοσχέδιο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ολοκληρώνουμε τον κύκλο των εισηγητών με τον ειδικό αγορητή από τους Σπαρτιάτες, τον κ. Χαλκιά.

Παρακαλώ, κύριε συνάδελφε.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω τη σημερινή μου τοποθέτηση με μια σύντομη ιστορική αναδρομή που θεωρώ ότι είναι απαραίτητη προκειμένου να αιτιολογηθεί η στάση μας επί του σημερινού νομοσχεδίου. Θα πάω πίσω στο 2009 όταν καταρρέει η «LEHMAN BROTHERS» στην Αμερική και συμπαρασύρει το χρηματοπιστωτικό σύστημα της υφηλίου στην καταστροφή.

Πρόκειται για την αρχή της μεγαλύτερης οικονομικής κρίσης της σύγχρονης ιστορίας, τα αποτελέσματα της οποίας είναι ακόμα ορατά στην ελληνική οικονομία. Η κατάρρευση αυτού του τραπεζικού κολοσσού, αλλά και τα όσα επακολούθησαν, ανέδειξαν τη φαυλότητα του οικονομικού σχεδιασμού του δυτικού κόσμου και μιας ανάπτυξης που βασιζόταν σε σαθρά θεμέλια για δεκαετίες.

Οι ελληνικές τράπεζες στο σύνολό τους είχαν προ καιρού ξεκινήσει να χρηματοδοτούν τη φαιδρότητα των καιρών και όλοι θυμόμαστε τις επιθετικές πωλήσεις δανείων τηλεφωνικά που ενίσχυαν μία εκτός ορίων υπερκατανάλωση, διακοποδάνεια, εορτοδάνεια, πιστωτικές κάρτες, δάνεια που ο μέσος Έλληνας λάμβανε χωρίς να γνωρίζει ότι δεν θα μπορεί να αποπληρώσει μελλοντικά. Προφανώς και δεν ήταν δουλειά του Έλληνα, του μέσου πολίτη, να γνωρίζει και να κατανοεί πολύπλοκους χρηματοοικονομικούς όρους και συμβάσεις. Έτσι κάπως βρέθηκαν όλοι έρμαια των τραπεζών μέσα στην κρίση.

Για να μην καταρρεύσει, λοιπόν, ο τραπεζικός τομέας παρά την αποδεδειγμένη κακοδιοίκηση, έρχεται τότε το ελληνικό κράτος και ουσιαστικά απορροφά το χρέος των τραπεζών και καλούνται οι πολίτες να βγάλουν το φίδι από την τρύπα. Ήρθε το πρώτο μνημόνιο να βάλει φρένο στην αναπτυξιακή μας πορεία. Βρεθήκαμε όλοι προ εκπλήξεως, διαμαρτυρηθήκαμε, αλλά τελικά η χώρα ξεπουλήθηκε όσο-όσο στους δανειστές.

Δεύτερος σταθμός: 2012. Το χρέος πλέον είναι μη βιώσιμο και περνάμε σε κούρεμα των ομολόγων, το λεγόμενο PSI. Προσοχή: Όχι όλων των ομολόγων, μόνο αυτών που είχαν στα χέρια τους ιδιώτες. Αυτά που είχαν άλλα κράτη οι κεντρικές τους τράπεζες και άλλοι δανειστές, όπως το Διεθνές Νομισματικό Ταμείο παρέμειναν ως είχαν. Πλήρωσε πάλι ο ελληνικός λαός, οι απλοί πολίτες και καταστράφηκαν τα ασφαλιστικά ταμεία και φορτωθήκαμε και ένα δεύτερο μνημόνιο για να επιτραπεί αυτό το κούρεμα από τους δανειστές.

Φυσικά, όπως ήταν αναμενόμενο και έπρεπε να είχε προβλεφθεί, το κούρεμα δημιούργησε ανισορροπία στους ισολογισμούς των τραπεζών και έπρεπε να προχωρήσουμε σε ανακεφαλαιοποίηση. Το αποτέλεσμα ήταν μικροομολογιούχοι, πολίτες που είχαν θελήσει να ενισχύσουν το κράτος μας και που πίστευαν όσα άκουγαν από τις κυβερνήσεις της εποχής για τη δήθεν καλή πορεία της οικονομίας βρέθηκαν με ομόλογα κουρεμένα. Το χρέος μας εκτοξεύτηκε στα επίπεδα πριν το PSI. Κάναμε, δηλαδή, μία τρύπα στο νερό, αλλά σώθηκαν ξανά οι τράπεζες.

Τα βάσανα του λαού μας, όμως, δεν τελείωσαν εκεί. Παρ’ όλη την βοήθεια που έλαβαν τα τραπεζικά ιδρύματα, δεν έκαναν τίποτα για να διευκολύνουν την αποπληρωμή των δανείων.

Υπάλληλοι με μισθό 800 ευρώ καλούνταν να πληρώσουν δόσεις δανείων της τάξης των 600 ευρώ το μήνα, υπό την απειλή πλειστηριασμού των κατοικιών τους. Μαγείρευαν τα νούμερα, τα ύψη των δανείων, ώστε μεγάλη μερίδα των πολιτών να μην μπορούν να κάνουν ευνοϊκές ρυθμίσεις, να μην μπορούν καν να πτωχεύσουν. Γιατί; Για να πάρουν τα ακίνητά εταιρείες θυγατρικές των ξένων funds και να τα κάνουν Airbnb ή για να πάρουν αλλοδαποί golden visa, συντελώντας στη δήθεν ανάπτυξη που μας διαφημίζει τώρα η Κυβέρνηση. Δεν υπάρχει σπίτι για δείγμα στην αγορά. Οικογένειες ξεσπιτώνονται κάθε μέρα και η Κυβέρνηση θυμήθηκε να λάβει μέτρα για τη golden visa και το Airbnb όταν δεν έμεινε στην αγορά για εμάς τους Έλληνες σχεδόν τίποτα. Έπεσαν τα ενοίκια; Όχι. Παραμένουν στα ύψη και δίνουν ισχυρό διαπραγματευτικό χαρτί στις εταιρείες διαχείρισης πιστώσεων. Δεν μπορείς να δώσεις 600 ευρώ δόση για το στεγαστικό; Τι άλλο σου μένει, όταν τα ενοίκια είναι ακόμα πιο υψηλά από τη δόση που σου προτείνουν; Στυγνός εκβιασμός δηλαδή.

Κι ερχόμαστε σήμερα με αυτό το νομοσχέδιο να συναινέσουμε σε τι; Στο να δώσουμε άλλα 523 εκατομμύρια ευρώ για να σωθεί ακόμα μία τράπεζα; Η Κυβέρνηση συμπεριφέρεται σαν έχουν λυθεί όλα τα υπόλοιπα προβλήματα στη χώρα και το μόνο που μας λείπει είναι ένα ακόμη τραπεζικό ίδρυμα. Ας προσγειώσουμε, λοιπόν, την Κυβέρνηση στην πραγματικότητα.

Πρώτον, ο πληθυσμός της χώρας μας μειώνεται ραγδαίως. Και όχι, δεν είναι λύση η ελληνοποίηση παιδιών μεταναστών για να φαίνονται υψηλά τα νούμερα. Ένας χρόνος κυβέρνησης και ακόμα περιμένουμε το νομοσχέδιο για την καταπολέμηση του δημογραφικού. Αν δεν δοθεί η απαιτούμενη σημασία τώρα, δεν θα υπάρχει ούτε ασφαλιστικό ούτε συνταξιοδοτικό στο μέλλον και θα φορτώσουμε τα παιδιά μας με υπέρογκους φόρους για να συντηρηθεί το κράτος. Δεν είναι να απορεί κανείς που βλέπουμε πάλι νέους να θέλουν να φύγουν από τη χώρα παρά το πολυδιαφημισμένο σχέδιο brain gain.

Δεύτερον, δεν υπάρχουν γιατροί για δείγμα. Γίνονται κινήσεις, αυτό το αναγνωρίζω, αλλά έχει δημιουργηθεί ένταση από το πουθενά μεταξύ Υπουργείου και Πανελληνίου Ιατρικού Συλλόγου. Η ένταση μόνο ένταση φέρνει.

Τρίτον, ανύπαρκτη ανάπτυξη. Πού είναι η ανάπτυξη; Είναι σε μια ακόμα καφετέρια που δίνει μισθούς πείνας ή βασίζουμε τα πάντα στον τουρισμό; Είδαμε τις εικόνες εχθές από τη Σαντορίνη. Πραγματικά, σας αρέσει αυτή η κατάσταση, να βυθίζεται το νησί από τον τουρίστα, που αφήνει και ελάχιστα λεφτά αφού όλα παρέχονται μέσα στα κρουαζιερόπλοια και να μην μπορεί ο Έλληνας να ευχαριστηθεί τις ομορφιές του τόπου του; Είναι δηλώσεις αυτές που έκανε η πολιτική ηγεσία του νησιού; Να αποφεύγουν -ακούστε δηλώσεις- οι ντόπιοι τις μετακινήσεις για να εξυπηρετηθούν οι τουρίστες. Έχει καταντήσει η χώρα μας η Disneyland της Μεσογείου. Τέτοια ανάπτυξη δεν τη θέλουμε. Πού είναι η ενίσχυση του πρωτογενούς τομέα παραγωγής και του μεταποιητικού τομέα; Τι κάνουμε για την ενέργεια;

Τέταρτον, μιας και ανέφερα την ενέργεια, πάλι αυξήσεις στα τιμολόγια ρεύματος και τα μέτρα ενίσχυσης θα ενισχυθούν. Οι λογαριασμοί, όμως, τρέχουν. Βιώνουμε έναν από τους πιο ισχυρούς καύσωνες των τελευταίων ετών. Το κλιματιστικό είναι απαραίτητο και όχι πολυτέλεια. Όμως ή θα πεθάνει ο Έλληνας από θερμοπληξία ή θα πουλήσει το νεφρό του στη μαύρη αγορά για να μπορέσει να πληρώσει τον λογαριασμό. Είναι απαράδεκτο εν έτει 2024, με τόσο ήλιο που έχουμε στη χώρα, να σκεφτόμαστε διπλά και τριπλά για να ανάψουμε ένα κλιματιστικό. Έπρεπε ήδη να έχουν ληφθεί μέτρα.

Πέμπτον, τουρκική προκλητικότητα. Το είδαμε στην Κάσο. Και ερωτώ: Έχουμε επαρκή μέσα για να αναχαιτίσουμε τυχόν εισβολή; Τι θα γινόταν εάν το ιταλικό πλοίο δεν αποχωρούσε από την περιοχή και γινόταν θερμό επεισόδιο με τους Τούρκους; Μπορούμε να προστατέψουμε επαρκώς την εθνική μας κυριαρχία ή στείλαμε ό,τι είχαμε και δεν είχαμε προς βοήθεια στην Ουκρανία;

Έκτον, φορολογία. Λήγουν οι φορολογικές δηλώσεις και οι ελεύθεροι επαγγελματίες διαρρηγνύουν τα ιμάτιά τους από απελπισία. Λέει ο κύριος Υπουργός ότι μόνο τρεις στους δέκα έκαναν προσφυγή.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Δέκα χιλιάδες.

**ΑΘΑΝΑΣΙΟΣ ΧΑΛΚΙΑΣ:** Αυτό, κύριε Υπουργέ, δεν σημαίνει ότι είναι όλα καλώς καμωμένα.

Συνομίλησα και προσωπικά με επαγγελματίες και οι περισσότεροι φοβούνται να προσφύγουν. Μάλιστα. Φοβούνται. Γιατί το παραμικρό λάθος που μπορεί να έχει γίνει στο παρελθόν, ακόμη και χωρίς να υπάρχει δόλος, θα τους φέρει σε εξαιρετικά δυσμενή θέση. Συν ότι φοβούνται οι υπηρεσίες ελέγχου και δεν λειτουργούν αξιοκρατικά και αδιάβλητα. Όταν στον Δήμο Αθηναίων είχε στηθεί ολόκληρο κύκλωμα εκβιαστών που δρούσε για χρόνια ανενόχλητο κάτω από τη μύτη τη δική σας και της τοπικής αυτοδιοίκησης, ποιος εγγυάται ότι δεν υπάρχει αντίστοιχο δίκτυο και στη φορολογία; Ας δούμε τι έγινε στη ΔΟΥ Χαλκίδας. Ποιος θα διακινδυνεύσει να βρεθεί στο στόχαστρο κάνοντας μία προσφυγή κατά του τεκμαρτού;

Για να μην αναφέρω την εξάντληση των λογιστών-φοροτεχνικών που βρίσκονται μέχρι το χάραμα στα γραφεία τους για να προλάβουν τις προθεσμίες. Οι εκκλήσεις τους «φωνή βοώντος εν τη ερήμω». Κάνετε ό,τι θέλετε και δεν ακούτε καν τους άμεσα ενδιαφερόμενους. Πόσες φορές πρέπει να σας πουν ότι δεν προλαβαίνουν. Εσείς, όμως, θέλετε να γεμίσετε άμεσα τα ταμεία σας, όχι για να λυθούν τα προβλήματα, αλλά για να υλοποιήσετε μεγαλόπνοα σχέδια.

Όταν η χώρα αντιμετωπίζει όλα αυτά και πρόκειται μόνο για μία ενδεικτική αναφορά, αρνούμαστε να δώσουμε 523 εκατομμύρια για να σωθούν ξανά οι τράπεζες και μάλιστα, με μια συμφωνία με την οποία βγαίνει κερδισμένη μόνο το ένα συμβαλλόμενο μέρος, η «THRIVEST HOLDING LTD». Αυτοί βάζουν 320 εκατομμύρια και με την ανακεφαλαιοποίηση θα έχουν αξία μετοχών 300 εκατομμυρίων το λιγότερο. Απόσβεση κατευθείαν. «Ονειρική επένδυση», έτσι τη χαρακτήρισαν τα ειδησεογραφικά site. Το ΤΧΣ και ο ΕΦΚΑ βάζουν συνολικά 523 εκατομμύρια και για να πάρουν πίσω την αξία της επένδυσης θα πρέπει η αξία της τράπεζας από τα 600 εκατομμύρια που θα είναι περίπου μετά την ανακεφαλαιοποίηση, να πάει στα 2,7 δισεκατομμύρια. Με έναν χαρακτηρισμό μόνο, σενάριο επιστημονικής φαντασίας. Πρέπει να περιμένουμε να έρθει η στιγμή της αποεπένδυσης και αν θα τα πάρουμε και τότε πίσω. Αν κρίνω από τα αποτελέσματα της μέχρι τώρα αποεπένδυσης από τις υπόλοιπες τράπεζες, με την ελπίδα θα μείνουμε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Το κόστος της στήριξης προς τις τράπεζες από την αρχή της κρίσης ανήλθε σε 40 δισεκατομμύρια ευρώ. Επιπλέον 50 δισεκατομμύρια δόθηκαν με το PSI. Τι έχουμε πάρει πίσω. Έχουμε πάρει πίσω 3,5 δισεκατομμύρια. Και μας ζητάτε να δώσουμε άλλο 0,5 δισεκατομμύριο για την Attica Bank και την Παγκρήτια. Και όλο αυτό και καλά για την ενίσχυση του ανταγωνισμού στον τραπεζικό κλάδο. Τι τέσσερις, τι πέντε. Πάλι ολιγοπώλιο θα έχουμε. Πάλι χρηματοδοτήσεις θα πηγαίνουν στους έχοντες και ο μέσος Έλληνας, ο μικροεπαγγελματίας, ο αγρότης δεν θα έχει πρόσβαση σε εργαλεία χρηματοδότησης.

Παραδεχτείτε το επιτέλους ότι δεν θέλετε ο Έλληνας να είναι αυτόνομος και αυτάρκης, ότι θέλετε να γίνουμε όλοι υπάλληλοι για να εξυπηρετήσουμε τους ξένους. Εμείς δουλεύουμε τις περισσότερες ώρες στην Ευρώπη, περισσότερες και από τον μέσο Αμερικανό και τους καρπούς των κόπων μας δρέπουν άλλοι, σε μια χώρα που αν δεν αλλάξει ριζικά το παραγωγικό μοντέλο, θα έρθει αντιμέτωπη με μία ακόμα κρίση στο άμεσο μέλλον.

Δεν υπάρχει περίπτωση να συναινέσουμε ποτέ σε τέτοιες προσπάθειες δήθεν ενίσχυσης του ανταγωνισμού και δήθεν ανάπτυξης εις βάρος του ελληνικού λαού. Ο Έλληνας δεν έχει ανάγκη από ακόμα μία τράπεζα. Ο Έλληνας έχει ανάγκη από υγεία, στέγαση, αξιοπρεπείς συνθήκες εργασίας και διαβίωσης.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Στίγκας έχει τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, ήθελα χτες να μιλήσω, αλλά δυστυχώς δεν πρόλαβα. Ήθελα να πω κάποια λόγια για την κυπριακή τραγωδία καθώς πριν από πέντε ημέρες περίπου συμπληρώθηκαν πενήντα χρόνια από εκείνη την ημέρα του 1974.

Η κυπριακή τραγωδία πενήντα χρόνια μετά είναι εδώ, για να μας θυμίζει ότι ως Έλληνες πρέπει να υπερασπιζόμαστε με κάθε τρόπο τα εθνικά μας συμφέροντα, γιατί και η Κύπρος και η Ελλάδα έχουμε έναν κοινό και προαιώνιο εχθρό, που είναι η Τουρκία.

Μόλις χθες, δεχτήκαμε άλλον έναν εξευτελισμό με την απόσυρση του ιταλικού σκάφους που πόντιζε καλώδια στη σύνδεση Κύπρου και Ελλάδας. Το απέσυραν, το πήγαν στο Ηράκλειο της Κρήτης, σε ένα λιμάνι και κάναμε τα χατίρια της Τουρκίας.

Λες και ήταν χθες, πέρασαν πενήντα χρόνια από άλλη μια τραγωδία του Eλληνισμού. Είναι πενήντα χρόνια που το 37% της Μεγαλονήσου παραμένει σε κατοχή και υποκριτικά η διεθνής κοινότητα κάνει πως δεν βλέπει ότι εδώ και πενήντα χρόνια οι ορδές των βαρβάρων, όχι μόνο παραμένουν στο νησί, αλλά και αγνοούν προκλητικά τις αποφάσεις του ΟΗΕ.

Όσοι έχουμε ελληνική καρδιά και ψυχή, πενήντα χρόνια μετά, εξακολουθούμε να τιμούμε τη μνήμη όλων εκείνων που πάλεψαν γενναία, αψηφώντας τον θάνατο, οι οποίοι με το αίμα τους έγραψαν νέες σελίδες ανδρείας και ηρωισμού στη νεότερη ιστορία της Ελλάδας και της Κύπρου. Τιμούμε πάντα και τους επιζώντες πολεμιστές του 1974, που είναι οι αδιάψευστοι μάρτυρες της κυπριακής τραγωδίας, αναφορικά με το πώς μέσα από ίντριγκες, δολοπλοκίες και προδοσίες, οι σύγχρονοι «νενέκοι», άφησαν τους γενναίους υπερασπιστές του νησιού βορά στα νύχια των Τούρκων. Ας είναι η θυσία τους, η αυταπάρνηση και η γενναιότητά τους φωτεινός οδοδείκτης σε όλους τους Έλληνες ότι όχι μόνο δεν πρέπει να αφήσουν να συμβεί ξανά τέτοια τραγωδία, αλλά και να παλέψουμε, για να πάρουμε πίσω ό,τι μας ανήκει και κάτι παραπάνω. Ο καιρός γάρ εγγύς.

Από τη μητέρα Ελλάδα ήδη ακούγονται φωνές αισιοδοξίας που αντιστέκονται σθεναρά και ορθώνουν τείχος στη «Γαλάζια Πατρίδα», στους λεονταρισμούς των Τούρκων και βροντοφωνάζουν ότι η Κύπρος δεν κείται μακράν.

Θα περίμενε κανείς από την πολιτική ηγεσία της χώρας, τουλάχιστον φέτος που συμπληρώθηκαν πενήντα χρόνια από την εισβολή των Τούρκων, να ενώσει τις πολιτικές δυνάμεις του τόπου, να πάμε στις Βρυξέλλες, στο ΝΑΤΟ, στους Ευρωπαίους ηγέτες ενωμένοι όλοι μαζί ή τουλάχιστον όσοι θέλουν να προβάλουμε διαρκώς τη συνεχιζόμενη κατοχή της Κύπρου και να απαιτήσουμε να υπάρχει ισότιμη μεταχείριση της Κύπρου με την Ουκρανία.

Πώς γίνεται στην περίπτωση της Ουκρανίας να έχει ξεσηκωθεί ο μισός πλανήτης και ιδιαίτερα το ΝΑΤΟ και να βάλει κατά του -όπως τον λένε- δικτάτορα Πούτιν, που επιτέθηκε, λέει, στη φτωχή Ουκρανία και έχει καταλάβει σήμερα ένα σημαντικό κομμάτι της χώρας;

Στην περίπτωση της Κύπρου, πέρα από ότι έπεσε με προδοσία, δεν χρειαζόταν να συνασπιστεί ο μισός πλανήτης και να επιβάλει κυρώσεις ή να διώξει τον εισβολέα. Εάν δεν είχαμε «Εφιάλτες» και προδότες μπορούσαμε και μόνοι μας να πετάξουμε τους Τούρκους στη θάλασσα, πριν προλάβουν να πατήσουν το πόδι τους στη στεριά. Και αυτό το απέδειξαν οι απόγονοι Ελλήνων ηρώων, οι γενναίοι άντρες της ΕΛΔΥΚ, που δεν δείλιασαν μπροστά στις ορδές του Αττίλα και απέδειξαν για μία ακόμα φορά ότι είναι ιερό καθήκον να πέσουν ηρωικά μαχόμενοι υπέρ πίστεως και πατρίδος. Για άλλη μια φορά, όμως, οι «Εφιάλτες» λειτούργησαν ως πέμπτη φάλαγγα, γιατί την Κύπρο δεν την κατέλαβαν οι ανίκανοι Τούρκοι, αλλά την παραδώσαμε εμείς!

Και τώρα, μετά από πενήντα χρόνια, τι έχουμε στην από εδώ πλευρά; Ηγέτες και πολιτικό προσωπικό, που, βλέποντάς τους, είναι για να τους λυπάσαι και καταλαβαίνεις πόσο λίγοι είναι.

Ο Ερντογάν, για παράδειγμα, πήγε στις εκδηλώσεις στο κατεχόμενο τμήμα της Κύπρου ως νικητής και τροπαιούχος, φέρνοντας μαζί του πενήντα πλοία συμβολικά. Ο κ. Μητσοτάκης ως φτωχός συγγενής και υποτακτικός πήγε «σόλο», που λένε. Έκανε μια τυπική άνευρη ομιλία, λες και μιλούσε σε σχολική γιορτή και μετά αποχώρησε.

Στην ομιλία του ο κ. Μητσοτάκης είπε: «Είμαι εδώ σήμερα βαθιά συγκινημένος» –να φανταστείτε, δεν μπορούσε να μιλήσει από τη συγκίνηση!- «για να πω δυο λέξεις: Δεν ξεχνώ». Πήρε το κλασικό σύνθημα με την αιματοβαμμένη σημαία της Κύπρου και το είπε έτσι, για το ακροατήριο. Και συνέχισε: «Να προσθέσω τρεις λέξεις ακόμα: Ενωνόμαστε, επιμένουμε και αγωνιζόμαστε».

Εάν κάποιος έχει δει τον κ. Μητσοτάκη ή τους προκατόχους του να αγωνίζονται και να επιμένουν για την Κύπρο, να μου το πει και μένα. Συνεχίζοντας, είπε: «Συνεχίζουμε με σχέδιο και συνεργασία. Η πληγή εξακολουθεί να αιμορραγεί και ακόμα έχουμε αγνοούμενους και πρόσφυγες».

Το έχω ξαναπεί και θα το ξαναπώ: Δεν υπάρχουν αγνοούμενοι, είναι αγνοημένοι από την ελληνική πολιτεία και όλοι το γνωρίζουμε αυτό.

Το πρωί της ίδιας ημέρας δεν παρέστη βέβαια στην εκδήλωση στον Τύμβο της Μακεδονίτισσας, για να τιμήσει τους νεκρούς καταθέτοντας έστω ένα στεφάνι. Προφανώς, δεν το έκανε για να μην προκαλέσει τον Ερντογάν. Όμως, τον κάρφωσε ο ίδιος ο Ερντογάν, που είπε ότι στην τελευταία συνάντηση που είχαν συμφώνησαν να μην προκαλέσει κανένας από τους δύο. Επίσης, του είπε: «Εγώ θα είμαι στο βόρειο τμήμα και εσύ θα είσαι στο νότιο». Εκεί ο κ. Μητσοτάκης, βέβαια, έπαθε την κλασική αφωνία, γιατί δεν του είπε: Ναι, εγώ θα είμαι στο νότιο τμήμα, αλλά εσύ θα είσαι στο βόρειο, στο κατεχόμενο τμήμα, στο αιματοβαμμένο τμήμα της Μεγαλονήσου.

Η τελετή, από θέμα οργάνωσης, ήταν λιτή, φτωχή, θα έλεγα και όχι όπως αρμόζει στην επέτειο εισβολής των πενήντα χρόνων αίματος, πόνου, ελπίδας, που έπρεπε συμβολικά να δείξουμε ότι όχι μόνο δεν ξεχνούμε, αλλά κάποια στιγμή θα το επιχειρήσουμε και θα σας στείλουμε από εκεί που ήρθατε.

Πέρα από το γεγονός ότι ο κ. Μητσοτάκης και ο Υπουργός Εξωτερικών έλαμψαν διά της απουσίας τους, θα περίμενε κανείς να έχει στείλει η Κυβέρνηση στο νησί, έστω συμβολικά, κάποια φρεγάτα, ένα υποβρύχιο, να πετάξουν πάνω από το μνημείο αεροσκάφη και ελικόπτερα, τιμώντας τη μνήμη των πεσόντων αλλά και στέλνοντας ένα ηχηρό μήνυμα ότι εάν έρθει η ώρα, θα δείτε τι εστί Έλληνας.

Οι Τούρκοι ξέρουν ότι τους τα έχουμε «μαζεμένα» από το 1922, από το 1974, από τα Ίμια, από τον ήρωα σμηναγό Κώστα Ηλιάκη, για τις απειλές και για τις προσβολές που υφιστάμεθα μέχρι σήμερα. Όμως, ποιος θα το κάνει αυτό; Ο «ξυπόλυτος πρίγκηψ», που δεν μπόρεσε να ψελλίσει ούτε μία λέξη στις αξιώσεις του Ερντογάν, να διώξει, λέει, τον Νίκο Δένδια, τον Υπουργό Άμυνας, που τόλμησε να πει τα αυτονόητα;

Κυρίες και κύριοι συνάδελφοι, δεν διακατέχομαι από κανένα κόμπλεξ. Όποιος μιλάει για την Ελλάδα δεν με ενδιαφέρει σε ποιο κόμμα ανήκει, εγώ οφείλω να πω αυτά που πρέπει να πω.

Είπε ο κ. Δένδιας ότι η Λευκωσία είναι η τελευταία διχοτομημένη ευρωπαϊκή πόλη ενάντια στις αρχές του Διεθνούς Δικαίου και ενάντια στις αρχές του Καταστατικού Χάρτη των Ηνωμένων Εθνών, ενώ έκανε μνεία στη μαύρη επέτειο του χουντικού πραξικοπήματος που άνοιξε την κερκόπορτα στον εισβολέα που καραδοκούσε.

Τσιμουδιά από την ενδοτική Κυβέρνηση Μητσοτάκη στο παραλήρημα των Τούρκων, που συνέχισαν λέγοντας ότι ο Δένδιας -άκουσον-άκουσον!- υπονομεύει την κοινή θέση των ηγετών των δύο χωρών, η οποία στοχεύει στην προώθηση των σχέσεων Τουρκίας και Ελλάδας με εποικοδομητικό τρόπο.

Αυτός ο τρόπος, ο εποικοδομητικός, είναι της Τουρκίας. Δεν είναι δικός μας. Η Τουρκία αυτό που θέλει, θέλει να το πάρει και εμείς αυτό που θέλει η Τουρκία πρέπει να το δώσουμε. Αυτός είναι ο εποικοδομητικός τρόπος!

Συνέχισαν, βεβαίως, οι Τούρκοι τις οδηγίες προς ναυτιλλομένους, λέγοντας ότι οι προσπάθειες του κ. Δένδια να κάνει πολιτική καριέρα, σπέρνοντας διχόνοια μεταξύ του τουρκικού και του ελληνικού λαού, δεν θα αποδώσουν.

Στον χορό βέβαια μπήκε και ο γνωστός εταίρος του Ερντογάν, ο Μπαχτσελί, που είπε ότι η ειρηνευτική επιχείρηση του ’74 έβαλε ένα τέλος στην προσπάθεια γενοκτονίας. Ακούσατε, θράσος των Τούρκων; Οι γενοκτόνοι μιλάνε για γενοκτονία, αυτοί που δεν άφησαν λαό για λαό, βίασαν, σκότωσαν, εκτόπισαν. Και είχε και το θράσος βέβαια να πει ότι αν δεν είχαν επέμβει τότε, θα είχαμε τα ίδια με τη Γάζα! Αυτά που έκαναν αυτοί στην Κύπρο, είναι τα ίδια ακριβώς με τη Γάζα, που βομβάρδιζαν αμάχους ανηλεώς.

Βέβαια στο παραλήρημα του Ερντογάν συμμετείχαν και άλλοι από άλλα κόμματα, για να καταλάβετε πώς λειτουργεί το πολιτικό σύστημα στην Τουρκία. Εδώ πλήρη αφωνία όλων των πολιτικών Αρχηγών. Τι να πούμε για τον κύριο Ανδρουλάκη; Είναι υπό αναχώρηση, ψάχνει για δουλειά. Δεν χρειάζεται να πει τίποτα. Ο κ. Κασσελάκης από την άλλη που είχε πει «το κρατίδιο της βορείου Κύπρου», είναι στο ίδιο κόμμα που αναρωτιόταν ο κ. Τσίπρας εάν η θάλασσα έχει σύνορα.

Να πούμε για τη Νέα Αριστερά; Τι να πούμε; Αυτοί συναγωνίζονται να πάνε στο τουρκικό προξενείο να βγάλουν φωτογραφίες ο ένας με τον άλλον. Χώρια που υπάρχει εδώ μέσα και πολιτικός Αρχηγός που λέει ότι θέλει να κυβερνήσει και είδε -αν είδε- την εκδήλωση από την τηλεόραση.

Εγώ πάντως ήμουν εκεί. Πέρασα για λίγο στα κατεχόμενα. Είδα και από την άλλη πλευρά και ήταν λες και ο χρόνος είχε σταματήσει στο 1974. Ήταν σαν να ένιωσα τις δραματικές εκείνες ημέρες που οι κάτοικοι άλλων περιοχών έφευγαν προς τον νότο με τα παιδιά τους αγκαλιά για να σωθούν, τους ηρωικούς καταδρομείς να πολεμούν με λύσσα μέχρι την τελευταία στιγμή να σώσουν το αεροδρόμιο της Λευκωσίας, τους τριακόσιους άνδρες της ΕΛΔΥΚ μόνοι χωρίς καμμία βοήθεια να φρενάρουν επτά χιλιάδες Τούρκους. Αυτά μόνο Έλληνες τα κάνουν. Παντού καπνός και φωτιές, κροτάλισμα των όπλων και στον αέρα υπήρχε η μυρωδιά της προδοσίας.

Ξαναγύρισα πίσω στεναχωρημένος, βλέποντας μια εικόνα που μου ήρθε ότι κάποια στιγμή ελληνικά άρματα μάχης μαζί με πεζικό θα ισοπεδώσουν όλα αυτά τα φυλάκια και θα ξεχυθούν μπροστά να απελευθερώσουν την Κερύνεια, την Αμμόχωστο και όλη τη σκλαβωμένη Κύπρο.

Ευτυχώς όμως, κυρίες και κύριοι συνάδελφοι, υπάρχει και μία γυναίκα που έβαλε τα γυαλιά σε πάρα πολλούς και σε πάρα πολλούς δήθεν που παθαίνουν ταραχή και αφωνία μπροστά στον σουλτάνο. Γιατί αυτή είναι η αλήθεια, αυτή είναι η πραγματικότητα. Και είναι η μόνη που δεν πέρασε το τεστ δουλικότητας με την τουρκική σημαία και τον Ατατούρκ. Και φυσικά αναφέρομαι στη Δέσποινα Βανδή. Ένα μεγάλο μπράβο λοιπόν στη Δέσποινα που τόλμησε να τους παρατήσει σύξυλους και να σηκωθεί να φύγει, αφού ήθελαν στη συναυλία να αναρτήσουν τη μούρη του σφαγέα Κεμάλ, όχι σαν κάποιους που συναγωνίζονται ποιος θα φωτογραφηθεί πρώτος μπροστά στο πορτρέτο του. Και έχω την εντύπωση ότι αν η Δέσποινα Βανδή ήταν Υπουργός Εξωτερικών θα είχαμε πολλά γλέντια με την Τουρκία.

Επομένως δεν μπορεί να συνεχιστεί ο εξευτελισμός και ο διεθνής διασυρμός της Ελλάδας, που μέρα με τη μέρα γινόμαστε πιο ενδοτικοί, πιο άβουλοι, ανίκανοι να υπερασπιστούμε τα ζωτικά μας συμφέροντα. Πώς να εξηγήσει κανείς το παράδειγμα ότι αντί να κοντράρουμε τους Τούρκους όπου τους βρούμε, εμείς τους βοηθάμε να διορίζουν σε όλα τα φόρουμ και οργανισμούς Τούρκους αξιωματούχους με την ψήφο μας; Γιατί έγινε κι αυτό. Γι’ αυτό μας θεωρούν ραγιάδες. Γι’ αυτό μας ταπεινώνουν στο Αιγαίο, μας πυροβολούν στον Έβρο, μας απειλούν με casus beli, με τουρκολιβυκό μνημόνιο, ψαρεύουν όπου θέλουν, προβάλλουν την ισχύ τους όποτε θέλουν. Και εμείς καθόμαστε σε κατάσταση αφασίας να τους κοιτάμε και να τους ανεχόμαστε.

Τα ψέματα τελείωσαν και πρέπει να το πάρουμε απόφαση. Διότι εάν συνεχίσουμε έτσι οδηγούμαστε σε πλήρη υποταγή στην Τουρκία, όπως ακριβώς το ζητούν σύμμαχοι και εταίροι μας, μια υποταγή που θα έχει τη μορφή της δήθεν συνεργασίας των δύο χωρών, αλλά με την εκμετάλλευση όμως των πόρων μας και υποχωρήσεις σε όλα τα επιμέρους εθνικά θέματα και οι Τούρκοι έχουν και τη γνώση και τους τρόπους να το κατορθώσουν.

Πρέπει και επιβάλλεται να πληθύνουν οι φωνές σαν των Σπαρτιατών, να βρεθούν και άλλοι μιμητές, να γίνουμε πολλοί και το κυριότερο να βροντοφωνάζουμε κάθε μέρα, κάθε ώρα και κάθε λεπτό την ιαχή που συγκλονίζει και αναταράσσει την αθάνατη ελληνική ψυχή εδώ και δυόμισι χιλιάδες χρόνια. Δυόμισι χιλιάδες χρόνια «Μολών λαβέ».

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Περνάμε τώρα στους ομιλητές.

Τώρα είναι ο κ. Γεώργιος Κωτσός, αμέσως μετά ο κ. Μαμουλάκης, η κ. Βατσινά, και ο Κοινοβουλευτικός Εκπρόσωπος ο κ. Δημητριάδης από τους Σπαρτιάτες.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, καλούμαστε σήμερα να συζητήσουμε ένα νομοσχέδιο του Υπουργείου Εθνικής Οικονομίας και Οικονομικών που αφορά την κύρωση μιας σύμβασης συγχώνευσης των δύο τραπεζών της Attica Bank και της Παγκρήτιας Τράπεζας. Εδώ να σημειώσω -και καλό θα είναι να το έχουν κατά νου και οι συνάδελφοι της Αντιπολίτευσης- πως κατά τη διάρκεια της συζήτησης στην ακρόαση των φορέων όλοι μα όλοι οι εξωκοινοβουλευτικοί που συμμετείχαν σε αυτή τη διαδικασία, συμφώνησαν με την σύμβαση της συγχώνευσης ανάμεσα στην Attica Bank και την Παγκρήτια Τράπεζα και μάλιστα ήταν θετικοί υπέρ του νομοσχεδίου.

Όσον αφορά τώρα την Αντιπολίτευση που διαρκώς στηλιτεύει την απόφασή μας, θα ήθελα να σημειώσω πως η συγκεκριμένη απόφαση η συγκεκριμένη συμφωνία τηρεί και τα τρία προαπαιτούμενα, τη χρηματοπιστωτική σταθερότητα, τη συμμετοχή ιδιώτη επενδυτή και τη θετική απόδοση για το ελληνικό δημόσιο. Όλα τα παραπάνω προϋποθέτουν τη δημιουργία ενός ισχυρού πέμπτου τραπεζικού πυλώνα, ο οποίος θα ενισχύσει τόσο το τραπεζικό σύστημα όσο και την εθνική οικονομία. Και μάλιστα η εκτίμησή μας είναι ότι θα συμβάλει και αποφασιστικά στη μείωση της ψαλίδας ανάμεσα στα επιτόκια χορηγήσεων και στα επιτόκια καταθέσεων.

Αξίζει εδώ να αναφερθεί ότι μέρος των κεφαλαίων που θα αντληθούν από την επικείμενη αύξηση που θα υλοποιηθεί σε επίπεδο συγχωνευόμενων τραπεζών, θα χρησιμοποιηθεί για την πρόωρη αποπληρωμή χιλίων δύο ομολογιών μειωμένης εξασφάλισης ονομαστικής αξίας 100.000 ευρώ εκάστης, οι οποίες εκδόθηκαν το 2018 από την Attica Bank, γεγονός που θα δώσει στο δημόσιο επί της ουσίας 100 εκατομμύρια ευρώ. Δεν υπάρχει λοιπόν καμμία αμφιβολία ότι τα θετικά αποτελέσματα αυτής της συμφωνίας είναι και πρόδηλα και πασιφανή.

Εν προκειμένω η ελληνική οικονομία ενισχύεται με έναν ακόμη πόλο του χρηματοπιστωτικού μας συστήματος, που θα αποτελέσει αιματοδότη τόσο των νοικοκυριών όσο και των επιχειρήσεων, αλλά και ταυτόχρονα θα είναι και εκκολαπτήριο νέων θέσεων.

Μάλιστα κατά την άποψή μου είναι μια ιστορική στιγμή αυτή η υπογραφή της σύμβασης, διότι συμβάλλουμε να επιλυθεί με τον καλύτερο δυνατό τρόπο το κεφαλαιακό πρόβλημα που υπήρχε πάνω από μία δεκαετία και στηρίζουμε την μακροπρόθεσμη βιωσιμότητα και των δύο τραπεζών. Κρίνουμε αυτή τη συναλλαγή ως ορόσημο τόσο για το τραπεζικό σύστημα όσο και για το εθνικό οικονομικό γίγνεσθαι.

Εδώ θέλω να σταθώ και να θυμίσω σε όλους και το μεγάλο πάρτι που γινόταν στο παρελθόν στην Attica Bank, που είχε ως αποτέλεσμα το ΤΣΜΕΔΕ το ταμείο των μηχανικών να έχει απωλέσει κάποια δισεκατομμύρια ευρώ μέσα σε μια δεκαετία. Και μάλιστα να θυμίσω ότι επί εποχής ΣΥΡΙΖΑ που επιχειρήθηκε μια νέα ανακεφαλαιοποίηση της συγκεκριμένης τράπεζας, η διοίκηση της ΕΥΔΑΠ ενημερώθηκε να μην συμμετέχει με 20 εκατομμύρια ευρώ στην επικείμενη αύξηση του μετοχικού κεφαλαίου με φόβο ότι θα χάσει τα χρήματά της, όπου απωλέσθησαν πραγματικά 17 εκατομμύρια ευρώ.

Και βέβαια καλό θα είναι να θυμηθούμε και κορυφαίους τραπεζίτες που επί εποχής ΣΥΡΙΖΑ διορίστηκαν στη διοίκηση της συγκεκριμένης τράπεζας και τα αλήστου μνήμης δάνεια προς ποια κατεύθυνση διοχετεύονταν.

Εδώ, όμως, θα ήθελα, αγαπητές και αγαπητοί συνάδελφοι, να σας διαβεβαιώσω πως τόσο η Κυβέρνηση όσο και ο Πρωθυπουργός μας και απέδειξαν αλλά και αποδεικνύουν καθημερινά ότι συνεχίζουμε να προσπαθούμε να αλλάξουμε χρόνιες παθογένειες που ταλανίζουν και την κοινωνία μας και τη χώρα μας και προσπαθούμε να κάνουμε το άλμα προς το μέλλον. Δεν υπεκφεύγουμε. Τουναντίον, αντιμετωπίζουμε κατάματα τα προβλήματα και δίνουμε λύσεις. Ήταν, λοιπόν, επιβεβλημένη η εξυγίανση της Attica Bank, ήταν ανάγκη να παραγάγει κερδοφορία και να στηρίξει μικρομεσαίες επιχειρήσεις, καταθέτες και νοικοκυριά.

Σήμερα μπορούμε να πούμε ότι για πρώτη φορά, ίσως, υπάρχει ένα ρεαλιστικό πλάνο του Ταμείου Χρηματοπιστωτικής Σταθερότητας, το οποίο δεν θα ήταν εφικτό να υλοποιηθεί, εάν δεν είχε σχεδιαστεί μέσα από σοβαρή και υπεύθυνη δουλειά.

Η Κυβέρνησή μας επιθυμεί ένα υγιές, ισχυρό και ανταγωνιστικό τραπεζικό σύστημα. Με την πρωτοβουλία μας αυτή, θα δοθεί η δυνατότητα στη νέα τράπεζα να προσφέρει στους πελάτες της καλύτερα επιτόκια, καλύτερες υπηρεσίες και χρηματοδοτικά προϊόντα, ενώ η προσφορά της στην περιφερειακή ανάπτυξη και στη στήριξη των μικρομεσαίων επιχειρήσεων θα είναι εξαιρετικά σημαντική.

Προχωρήσαμε, παράλληλα, σε μία σειρά από τομές που αποσκοπούν σε υγιείς τράπεζες και δίκαιο ανταγωνισμό, ώστε να ωφεληθούν οι πολίτες και οι καταναλωτές. Και θα αναφέρω μερικές από αυτές τις πρωτοβουλίες: Το γεγονός ότι επετράπη σε μη τραπεζικά ιδρύματα η χορήγηση στεγαστικών και κάποιων μορφών επιχειρηματικών δανείων. Έγιναν αφορολόγητα τα έντοκα γραμμάτια του ελληνικού δημοσίου που προσφέρουν αποδόσεις από 3,5% έως 4% στους αποταμιευτές. Θεσπίστηκαν νέες υποχρεώσεις διαφάνειας για τους servisers. Ο νόμος θα εφαρμοστεί χωρίς καμμία εξαίρεση. Υιοθετήθηκαν νέες θετικές ρυθμίσεις για τον εξωδικαστικό μηχανισμό με επιπλέον «κούρεμα» του χρέους έως 28% και ειδική πρόνοια για τους ευάλωτους δανειολήπτες, στους οποίους από χθες ήδη προστέθηκαν και οι ανάπηροι, με αποτέλεσμα σχεδόν να διπλασιαστούν και από δεκατέσσερις χιλιάδες το πρώτο εξάμηνο του 2023 να φθάσουν στους είκοσι πέντε χιλιάδες το 2024.

Επιπλέον, μειώθηκαν με νομοθετική ρύθμιση κατά 50% οι προμήθειες στις μικρές συναλλαγές κάτω από 10 ευρώ. Είναι σε εφαρμογή και επεκτείνεται έως τον Μάρτιο του 2025 υποχρεωτικά, για όλους ανεξαιρέτως, το σύστημα IRIS που παρέχει μηδενικές προμήθειες για συναλλαγές μεταξύ ιδιωτών και με σημαντικά χαμηλότερες σε σχέση με τα POS για συναλλαγές ιδιωτών με επιχειρήσεις. Μια τράπεζα ήδη παρουσίασε νέο σύστημα προμηθειών, πολύ πιο φιλικό για τους καταναλωτές.

Η Ελληνική Αναπτυξιακή Τράπεζα εφαρμόζει πακέτο στήριξης της τάξεως των 2 δισεκατομμυρίων ευρώ για εγγυοδοσία και κεφάλαιο κίνησης για τις μικρομεσαίες επιχειρήσεις. Το 40% του δανείου σε αυτές τις περιπτώσεις είναι άτοκο.

Τέλος, προχώρησε γρήγορα και αποτελεσματικά η αποεπένδυση του Ταμείου Χρηματοπιστωτικής Σταθερότητας από τις τράπεζες με κέρδος για το δημόσιο πάνω από 4 δισεκατομμύρια ευρώ.

Θεωρώ, λοιπόν, αγαπητές και αγαπητοί συνάδελφοι, ότι το νομοσχέδιο που σήμερα συζητούμε και καλούμαστε να ψηφίσουμε κινείται προς τη σωστή κατεύθυνση. Αποτελεί μια σημαντική στιγμή για το τραπεζικό μας σύστημα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Τον λόγο έχει τώρα ο κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε συνάδελφε της Συμπολίτευσης, πήρατε τον λόγο πρώτος στη σημερινή συζήτηση, όσον αφορά στους ομιλητές και δεν θα μπορούσα να αφήσω αναπάντητο τον σχολιασμό σας για τα πεπραγμένα της συγκυβέρνησης ΣΥΡΙΖΑ. Πραγματικά, νομίζω ότι είναι εξόχως υποκριτικό να επιφορτίζετε στη γενική εικόνα που υφίσταται το τραπεζικό σύστημα τη διακυβέρνηση του ΣΥΡΙΖΑ ως έχουσα την ευθύνη.

Η παράταξή σας, κύριοι της Συμπολίτευσης, διοίκησε αυτήν εδώ τη χώρα για πολύ μεγάλο διάστημα σε ποσοστιαία μορφή, θα έλεγα, συντριπτικά, μαζί με το ΠΑΣΟΚ προφανώς. Άρα, η ευθύνη για το πού βρίσκεται το πολιτικό σύστημα και το χρηματοπιστωτικό εν γένει σύστημα νομίζω ότι σχεδόν καθ’ ολοκληρία την επωμίζεστε εσείς. Και το λέω αυτό, διότι αναφέρθηκαν για τα πεπραγμένα. Άκουσα τον κ. Κώτσο -εξαιρετικός συνάδελφος κατά τα άλλα- να επιβαρύνει τον ΣΥΡΙΖΑ με τα λεγόμενά του για τα πεπραγμένα στην Τράπεζα Αττικής.

Για να δούμε πραγματικά τι συμβαίνει με το χρηματοπιστωτικό σύστημα και το κόμμα σας. Εάν δεν κάνω λάθος έχετε χρέη τα οποία υπερβαίνουν κατά πολύ τα 400 εκατομμύρια ευρώ. Επίσης, το ποσό αυτό, το χρέος σας, από τα «θαλασσοδάνεια» προερχόμενο, δεν εξυπηρετείται. Και εδώ έχετε την ευκαιρία και εσείς, κύριε Υπουργέ, να πείτε επιτέλους -γιατί είναι ένα αίτημα των πολιτών- τι συμβαίνει. Γιατί όταν μιλάμε για ενίσχυση της πολιτικής και όχι η κατάρρευσή της, είναι σε συνάρτηση και των πράξεών μας.

Το κόμμα σας, λοιπόν, οφείλει σχεδόν μισό δισεκατομμύριο. Τι γίνεται με τα δάνεια αυτά, εξυπηρετούνται; Μήπως κάποια εξ αυτών είναι και στην Τράπεζα Αττικής; Δείξτε μας τα στοιχεία. Πού είναι η εξυπηρέτηση; Διότι, εάν όντως εξυπηρετούνταν, τότε απλούστατα θα απομειωνόταν και το ποσό το οποίο οφείλετε. Αντιθέτως, το πόσο αυξάνεται χρόνο με το χρόνο και μάλιστα ραγδαία. Αυτό είναι απότοκο της μη εξυπηρέτησής του.

Αυτή, λοιπόν, ήταν μια οφειλόμενη απάντηση προς τη Συμπολίτευση.

Τώρα, ας δούμε το σημερινό νομοσχέδιο και το πώς προήλθε.

Κατ’ αρχάς, είναι απαράδεκτη, κατά την άποψή μας, η κοινοβουλευτική διαδικασία που ακολουθήθηκε. Συνάδελφός της Νέας Δημοκρατίας, εδώ στους διαδρόμους της Βουλής, ανέφερε ότι είναι είκοσι οκτώ χρόνια Βουλευτής και δεν έχει ξαναδεί, κύριε Χατζηδάκη, τέτοια πρακτική. Τι εννοώ; Δευτέρα επιτροπή, Τρίτη διπλή επιτροπή, όλα τάχιστα! Ούτε ο Κανονισμός της Βουλής που λέει σαφέστατα ότι πρέπει να υπάρχει χρονικό διάκενο μίας ημέρας πριν την Ολομέλεια, δεν ακολουθήθηκε. Σπουδή και ζέση ιδιάζουσα, που νομίζω ότι πρέπει να εξηγηθεί. Γιατί αυτή η εκτροπή σε νομοτεχνικό, κοινοβουλευτικό, νομοθετικό επίπεδο; Ξεκάθαρο το ερώτημα. Θέλουμε απάντηση. Δεν τεκμαίρεται το έκτακτο της περίστασης. Το αντίθετο. Είχαμε όλο τον χρόνο, καθώς την άλλη Τετάρτη κλείνουμε. Γιατί συνέβη αυτό; Θα περιμένουμε να ακούσουμε την απάντηση.

Τώρα, φτάσαμε σε ένα σημείο πραγματικά, όπου υπάρχει μια δαμόκλειος σπάθη. Άλλη μια συνήθης πρακτική από την Κυβέρνηση Μητσοτάκη, Κυβέρνηση της Δεξιάς, να σωρεύεται το πρόβλημα, να διογκώνεται το πρόβλημα και αίφνης να έρχεται η σωτήρια λύσις! Δεν είναι η πρώτη φορά, το έχουμε δει και σε ΔΕΚΟ, το έχουμε δει και σε άλλες τράπεζες. Εδώ, όμως, πραγματικά κάποιος πρέπει να απολογηθεί, κύριοι της Συμπολίτευσης, διότι διοικείτε και κυβερνάτε αυτό τον τόπο πέντε χρόνια.

Τα πέντε χρόνια αβελτηρίας και κωλυσιεργίας σας συνετέλεσαν στη διόγκωση του προβλήματος και των δύο τραπεζών. Ειδικά το θέμα της Παγκρήτιας, λόγω και εντοπιότητας, το γνωρίζω, γιατί πάρα πολλοί καταθέτες είναι από τον τόπο μου.

Όμως, εδώ έχετε ξεκάθαρη πολιτική ευθύνη και πρέπει να απολογηθείτε γι’ αυτό. Γιατί αφήσατε να φτάσει ο κόμπος στο χτένι; Θα αναφέρω μόνο κάτι, που κατά την άποψή μου είναι πάρα, μα πάρα πολύ σημαντικό. Είχαμε χθες την ακρόαση φορέων. Ακούσαμε, λοιπόν, τον κ. Στουρνάρα. Ο κ. Στουρνάρας ουσιαστικά -επί λέξει μάλιστα- είπε κάτι το οποίο νομίζω ότι προκαλεί μεγάλες απορίες. Είπε ότι όσοι λένε ότι «χαρίζονται» οι τράπεζες, δεν καταλαβαίνουν πώς λειτουργούν οι αγορές. Μάλλον έχει δίκιο, γιατί όντως δεν καταλαβαίνουμε πώς επιτρέψατε ο κ. Στουρνάρας και εσείς της Κυβέρνησης να φτάσει η Attica να έχει χαρτοφυλάκιο 61% NPLs και ΝPS και performance causes και non performance loans. Είναι 61%! Εσείς το αφήσατε, η Κυβέρνηση με πέντε χρόνια αβελτηρίας. Θα έχετε την ευκαιρία να απαντήσετε.

Άρα, λοιπόν, δεν ξέρω τελικά ποιος είναι αυτός που δεν καταλαβαίνει από αγορές. Και 53% της Παγκρήτιας. Δηλαδή, τα μισά κόκκινα δάνεια όλου του ελληνικού τραπεζικού συστήματος έπρεπε να προέρχονται μόνο από αυτές τις τράπεζες.

Κοιτάξτε να δείτε. Μπορείτε να κοροϊδεύετε πολλούς για λίγο, λίγους για πολύ, αλλά δεν μπορείτε να κοροϊδεύετε όλο τον κόσμο για πάντα. Πέντε χρόνια διοίκησης έχετε συγκεκριμένες διακριτές ευθύνες, την ίδια στιγμή που -προσέξτε, κύριοι συνάδελφοι- πέντε ολόκληρα χρόνια συνεχίζεται ο αναβαλλόμενος φόρος των τραπεζών. Ένας αναβαλλόμενος φόρος που δημοσιονομικά επιβαρύνει όλους εμάς κατά 12 δισεκατομμύρια, την ώρα που αφήνουν τα υπερκέρδη των τραπεζών να αποκομίζουν και να κεφαλαιοποιούν και να αναδιανέμουν -εάν είναι δυνατόν!- μέρισμα. Δηλαδή, ο Έλληνας φορολογούμενος πληρώνει με τον αναβαλλόμενο φόρο -γιατί δεν εισπράττεται, άρα πληρώνουμε εμείς ουσιαστικά για να ισοσκελίσουμε τον προϋπολογισμό- και εσείς αφήνετε τη διανομή μερίσματος. Αυτό τα λέει όλα και για τους γνωρίζοντες και για τους μη επαΐοντες του αντικειμένου.

Και εδώ θέλουμε μια απάντηση. Πώς συνέβη αυτό; Γιατί προτείνατε, γιατί προκρίνατε αυτή τη λύση στις τέσσερις συστημικές; Αυτό είναι, νομίζω, κάτι το οποίο επίσης πρέπει να απαντήσετε.

Αυτές, λοιπόν, είναι οι κλασικές πρακτικές διόγκωσης.

Και ένα σχόλιο για το Ταμείο Χρηματοπιστωτικής Σταθερότητας. Όπως γνωρίζατε και γνωρίζετε πολύ καλά, στις 31-12-2022 θα έπρεπε να έχει καταργηθεί. Δεν συνέβη αυτό. Με δικό σας νόμο επεκτάθηκε η ύπαρξή του, η λειτουργία του μέχρι 31-12-2024. Και τώρα, από ό,τι μαθαίνουμε, εκτάκτως, με ιδιαίτερη ζέση και ζήλο, φέρνετε νέο νομοσχέδιο, το τελευταίο ως δια μαγείας λίγο πριν κλείσει η Βουλή για τον Αύγουστο, όπου ενσωματώνεται ουσιαστικά αφομοιώνεται -θα το δούμε και στην πορεία πώς ακριβώς θα ξεδιπλωθεί τεχνικά- τι; Την ενσωμάτωσή του στο Υπερταμείο, μάλιστα. Αφού έχει κάνει τη δουλειά, το ΤΧΣ προχωράει και αφού έχετε περάσει το ακαταδίωκτο στα μέλη του ΤΧΣ και κάποιες ασυλίες μεμονωμένες για κάποιες περιπτώσεις. Εντάξει, καταλαβαίνουμε. Αλλά όμως κάποια στιγμή κάποιος πρέπει να απολογηθεί για αυτό. Είναι δυνατόν να συνεχίζεται;

Και εν πάση περιπτώσει τι σημαίνει αυτό; Θα απομειώσετε εν συνόλω τη συμμετοχή του ελληνικού δημοσίου; Γιατί το ΤΧΣ ξέρουμε ότι έχει συμμετοχή και σε άλλες μικρότερη μεν, αλλά έχει ακόμα συμμετοχή σε τράπεζες. Άρα 31 Δεκεμβρίου παύει. Τι θα συμβεί; Θα έχουμε αντίστοιχα φαινόμενα στο εγγύς μέλλον με τις πρακτικές τις δικές σας; Δεν ξέρω.

Αυτό το οποίο σίγουρα γνωρίζω είναι ο τρόπος που διοικείτε και ο τρόπος που συμπεριφέρεστε απέναντι στο δημόσιο συμφέρον σίγουρα δεν είναι προς όφελος των πολιτών. Και μία είναι η αλήθεια ενώ πολλές οι εγκληματικές ευθύνες για εσάς.

Μην έχουμε καμμία αυταπάτη, κύριοι. Η διάσωση των δύο τραπεζών δεν αφορά την προστασία των καταθετών, αφορά την προστασία όλων εκείνων που είχαν την ευθύνη να ελέγχουν τη λειτουργία τους. Αυτή είναι η πραγματικότητα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Βατσινά.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα έλεγε κανείς ότι είναι τόσο μεγάλη αναγκαιότητα να εγκαθιδρυθεί μια σύγχρονη οικονομική ισορροπία στη χώρα, που απαιτεί σπουδαίες αποφάσεις πολλές φορές δύσκολες, πολλές φορές επαχθείς για μια μεγάλη μερίδα του πληθυσμού και πολλές φορές ανατρεπτικές σε πολλούς τομείς της κοινωνικής, επαγγελματικής και οικονομικής ζωής της χώρας.

Το ΠΑΣΟΚ είναι η δημοκρατική παράταξη που έχει σηκώσει το βάρος επαχθών αποφάσεων επαχθέστερων μάλιστα από αυτές που του αναλογούσαν. Δεν σας κρύβω λοιπόν ότι εξαιτίας αυτού κάθε υγιής αντιπολιτευτική φωνή θα πρέπει να παραδεχτεί ότι ένα νομοσχέδιο όπως αυτό σήμερα θεληματικά εμφανίζεται στα χέρια σας ως αναγκαιότητα.

Είτε για λόγους δημοσίου συμφέροντος, είτε για λόγους δημοσιονομικού συμφέροντος, είτε για λόγους ενίσχυσης της χρηματοπιστωτικής σταθερότητας καταλαβαίνω ότι είναι αναγκαίο να μελετήσουμε τη συγχώνευση δύο τραπεζών. Αυτό που δεν καταλαβαίνω όμως είναι γιατί φτάσαμε ως εδώ χωρίς ενδιάμεσα στάδια, χωρίς μαξιλάρια ασφαλείας και χωρίς πλήρη συνολική πολιτική σταθερότητα απέναντι στο τραπεζικό σύστημα. Αυτό που δεν καταλαβαίνω επίσης είναι πώς είναι δυνατόν αντί να επιδιώκετε ευρείες συναινέσεις σε τόσο κρίσιμες στιγμές και επαχθείς αποφάσεις προτιμάτε την αλαζονική πολιτική του πλειοψηφικού νομοθετείν, δηλαδή μια τακτική που αποδεδειγμένα έχει ήδη απαξιωθεί κοινωνικά και εκλογικά σε μόλις δώδεκα μήνες.

Θα πρέπει λοιπόν να ακουστεί η πραγματικότητα με όσο σκληρές λέξεις χρειάζεται και αυτή δεν είναι άλλη από το ότι η απουσία σταθερής, αυστηρής και ενιαίας πολιτικής στο τραπεζικό σύστημα από την Κυβέρνησή σας θα χρειάζεται πάντα συγχωνεύσεις, δηλαδή μικρές ενέσεις παροδικής επιβίωσης. Δυστυχώς, για ακόμη μία φορά προηγήθηκε η καταστροφή και έπεται η παρέμβαση.

Να παρεμβάλω ένα σχόλιο. Ο Κοινοβουλευτικός μας Εκπρόσωπος και ο ειδικός αγορητής μας, οι κύριοι Κουκουλόπουλος και Γερουλάνος, εκτός της πολύ μεγάλης εμπειρίας τους έκαναν δύο τοποθετήσεις που είναι δύο υποδείγματα πολιτικού πολιτισμού για τη χώρα. Δεν σας είπαν τη θέση του ΠΑΣΟΚ μόνο, σας είπαν ένα απόσταγμα πολιτικής και κοινωνικής προσέγγισης του πολύ κρίσιμου ζητήματος που αφορά τη βιωσιμότητα των τραπεζών συνολικά. Επίσης δεν σας είπαν τη θέση του ΠΑΣΟΚ για πρώτη φορά σήμερα. Τη θέση του ΠΑΣΟΚ τη γνωρίζετε σε πάρα πολλά στάδια αυτής της κοινοβουλευτικής θητείας για τα funds, για την παράνομη και καταχρηστική συμπεριφορά των τραπεζών, για τις χρεώσεις των POS, για τα επιτόκια δανεισμού. Το ΠΑΣΟΚ λοιπόν έφερε το θέμα στον δημόσιο διάλογο σε αυτή εδώ την Αίθουσα οκτώ μήνες πριν. Η ακρίβεια, η υπερφορολόγηση, η ασταθής πολιτική διαχείριση του ιδιωτικού χρέους, των πλειστηριασμών, όλα αυτά οδηγούν με μαθηματική ακρίβεια στην πλήρη αποσταθεροποίηση του τραπεζικού συστήματος και της εμπιστοσύνης των πολιτών σε αυτό.

Κύριε Υπουργέ, στο παρόν νομοσχέδιο εξαντλείτε την προσοχή σας στο κομμάτι των όρων μιας συγχώνευσης και το δικαιολογείτε εν μέρει ότι είναι για τη διασφάλιση των χρημάτων του δημοσίου. Είναι η πρώτη φορά που αυτή η χώρα καλείται να διαχειριστεί τη διασφάλιση αυτή; Είναι η πρώτη φορά που συγχωνεύονται δύο τράπεζες; Δεν είναι. Και αυτό δεν δικαιολογεί την επιδερμική κάλυψη του θέματος, διότι ξέρετε και ξέρουμε όλοι ποια πόρτα προβλημάτων ανοίγει.

Η Παγκρήτια Τράπεζα έχει πενήντα καταστήματα στην Ελλάδα και τα είκοσι ένα από αυτά βρίσκονται στην Κρήτη. Εξήντα έχει πανελλαδικά και η Attica Bank. Διασφαλίζετε σήμερα με κάποιον τρόπο ότι κανένα από αυτά δεν θα κλείσει και κανένας εργαζόμενος δεν θα έρθει αντιμέτωπος με την εργασιακή ανασφάλεια και την ξαφνική ανεργία; Όχι, ούτε διασφαλίζετε ότι ένα πολύ ευρύ δίκτυο καταστημάτων δεν θα κλείσει. Η απάντηση σε αυτό δεν είναι ότι θα διασφαλίσουν τα εργασιακά δικαιώματα οι τράπεζες, δηλαδή η εργοδοτική πλευρά. Ούτε η απάντηση σε αυτό είναι ότι θα προαχθούν προγράμματα εθελουσίας εξόδου, που πολλές φορές έχουμε δει να λειτουργούν ως καταχρηστικό μέσο πίεσης του τύπου «ή παίρνεις εθελούσια ή μετατίθεσαι». Η απάντηση είναι ο νομοθέτης να προβλέψει ρητά ότι καμμία απολύτως αλλαγή δεν θα συμβεί και καμμία αβεβαιότητα δεν θα υπάρχει στους εργαζόμενους των τραπεζών.

Θα σας προσθέσω και κάτι σημαντικό. Τα είκοσι ένα καταστήματα της Παγκρήτιας τράπεζας στην Κρήτη είναι ένα σημείο που εργάζονται άνθρωποι και μέσω αυτής της εργασίας στηρίζονται και βιοπορίζονται οικογένειες. Δεν είναι όμως μόνο αυτό. Όπως ένα κατάστημα ΕΛΤΑ, όπως ένα ειρηνοδικείο, που τα κλείσατε και αυτά, έτσι και ένα κατάστημα τράπεζας στην ελληνική επαρχία είναι πόλος στήριξης της τοπικής οικονομίας, είναι πόλος στήριξης του τουρισμού, είναι ενίσχυση των αγροτών, των δανειοληπτών και των συνταξιούχων. Δυστυχώς, ήδη μιλάμε για μαρασμό περιοχών και ταλαιπωρία του κοινού, που διανύουν τεράστιες αποστάσεις με το κλείσιμο πολλών καταστημάτων τραπεζών στην περιφέρεια.

Κλείνοντας, κύριε Πρόεδρε, κύριε Υπουργέ, τους τελευταίους δώδεκα μήνες η Κυβέρνηση κάνει τα στραβά μάτια απέναντι στην πολιτική των τραπεζών. Σήμερα ερχόμαστε να αντιμετωπίσουμε μια συγχώνευση τραπεζών με αμιγώς νομικούς όρους, μία σύμβαση δηλαδή, μια μελέτη οικονομικής φύσεως με ποσοστά και συμβαλλομένους, καμμία πρόνοια, καμμία εξασφάλιση και καμμία αναφορά σε εργαζόμενους και καταστήματα. Στο ίδιο κοινό που χρεώνεται υποχρεωτικά μέσω τραπέζης υπέρογκα ποσά για χρήση POS, στο ίδιο κοινό που πληρώνει δόση με επιτόκιο «Χ» και ξαφνικά θα πληρώνει με είκοσι «Χ», στο ίδιο κοινό που είχε συμβαλλόμενη μία ελληνική τράπεζα με υποκατάστημα στη γειτονιά του και σήμερα έχει έναν άγνωστο servicer χωρίς φυσικό κατάστημα στην Ελλάδα σήμερα η Κυβέρνηση απαντά ότι δεν έχει καμμία απολύτως σημασία τίποτα από όλα αυτά. Η Κυβέρνησή σας κλείνει εδώ και μήνες τα μάτια μπροστά στην αυθαιρεσία των τραπεζών. Σήμερα τους κλείνετε και το μάτι ότι όλα θα γίνουν και πάλι όπως τους συμφέρει.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, ζητώ να κάνω μια ολιγόλεπτη παρέμβαση για ένα επείγον θέμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο κ. Δημητριάδης, ο Κοινοβουλευτικός Εκπρόσωπος.

**ΠΕΤΡΟΣ ΔΗΜΗΤΡΙΑΔΗΣ:** Δεν διαφωνώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Κουκουλόπουλε.

**ΠΑΡΙΣ ΚΟΥΚΟΥΛΟΠΟΥΛΟΣ:** Αφορά, κύριε Πρόεδρε και κύριε Υπουργέ, την υπόθεση της ολιγοήμερης παράτασης στις φορολογικές δηλώσεις. Μόλις τώρα ζήτησα τον λόγο, κύριε Πρόεδρε, έχει πέσει το σύστημα της ΑΑΔΕ. Όποιος επιχειρήσει να μπει του γράφει «σφάλμα σύνδεσης».

Ξέρετε τα νούμερα καλύτερα από εμάς, κύριε Υπουργέ. Είναι αδύνατο σε δύο ημέρες επτακόσιες χιλιάδες εκκρεμότητες να τακτοποιηθούν ακόμα και αν οι λογιστές εισέλθουν σε μία πρακτική ακάθιστου ύμνου για σαράντα οκτώ ώρες. Πρέπει να δοθεί μια ολιγοήμερη παράταση, περιμένουν όλοι.

Έχουμε καταθέσει σχετικές ερωτήσεις. Έχετε τα τεκμηριωμένα στοιχεία από την Πανελλήνια Ένωση Φοροτεχνικών Λογιστών και από το Οικονομικό Επιμελητήριο, το οποίο από πέρυσι έβαλε τεκμηριωμένα και υπεύθυνα. Δεν είναι κομματικό ζήτημα. Ξέρετε καλά που πρόσκειται η ηγεσία. Έχει βάλει ο πρόεδρος του Οικονομικού Επιμελητηρίου με έναν ιδιαίτερα υπεύθυνο και σοβαρό τρόπο το ζήτημα και προσυπογράφουμε τις προτάσεις του. Δεν αφορά τα κόμματα και εμάς. Αφορά τους λογιστές και τους φορολογούμενους. Δεν είναι μια παράταση επ’ αόριστον. Είναι μια ολιγοήμερη παράταση που την επιβάλλει, νομίζω, ο ρεαλισμός.

Πιστεύω ότι πρέπει να δώσετε μια απάντηση, γιατί από χθες το βράδυ και σήμερα το πρωί με ένταση σε όλους όσοι είμαστε εδώ στη Βουλή -δεν νομίζω να είμαι εγώ ο μόνος- έχουν σπάσει τα τηλέφωνά μας από όλη την Ελλάδα. Πρέπει να δοθεί μια απάντηση.

Ευχαριστώ, κύριε Πρόεδρε. Δεν έχω να πω κάτι άλλο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Δημητριάδης.

Κύριε Δημητριάδη, έχετε έξι λεπτά.

**ΠΕΤΡΟΣ ΔΗΜΗΤΡΙΑΔΗΣ:** Ναι, κύριε Πρόεδρε, ευχαριστώ. Δεν θα υπερβώ τον χρόνο.

Κύριε Υπουργέ, κυρίες και κύριοι συνάδελφοι Βουλευτές, εχθές συμπληρώθηκαν πενήντα χρόνια από την Αποκατάσταση της Δημοκρατίας. Πράγματι αυτά τα πενήντα χρόνια, όπως ειπώθηκε, κατοχυρώθηκαν δικαιώματα, ελευθερίες και έγιναν πάρα πολύ σημαντικά βήματα προόδου της χώρας.

Σήμερα, όμως, μετά από πενήντα χρόνια θα ήθελα να δούμε την κατάσταση της χώρας, πώς είναι σήμερα. Δυστυχώς, σήμερα η χώρα μας, κυρίες και κύριοι συνάδελφοι είναι υποθηκευμένη στους δανειστές και πολλές φορές νομοθετούμε υπό την πίεση των δανειστών, όπως της παγκοσμίου τράπεζας. Είμαστε σε μια χώρα που παρά τα δισεκατομμύρια που ξοδεύτηκαν, δεν έχουμε σιδηρόδρομο, με αποτέλεσμα να γίνονται τραγικά δυστυχήματα, όπως των Τεμπών. Είμαστε σε μια χώρα που δεν μπορούμε δυστυχώς ακόμα και σήμερα να έχουμε έναν μηχανισμό αντιμετώπισης των φυσικών καταστροφών, με αποτέλεσμα να λαμβάνουν χώρα τραγωδίες, όπως στο Μάτι -πριν από δύο μέρες είχαμε την έκτη επετειακή, την τραγική αυτή επέτειο-, όπως επίσης και στη Θεσσαλία. Είμαστε σε μια χώρα που δεν έχει υποδομές υγείας και που το σύστημα υγείας έχει καταρρεύσει. Είμαστε σε μια χώρα που δυστυχώς αδυνατεί ακόμα και σήμερα να φυλάξει τα σύνορά της και δεν μπορεί να ασκήσει τα κυριαρχικά της δικαιώματα στο Αιγαίο. Δεν επεκτείνουμε ακόμα και σήμερα τα χωρικά μας ύδατα στα δώδεκα ναυτικά μίλια, με αποτέλεσμα να υφιστάμεθα εξευτελισμούς, όπως πρόσφατα στην Κάσο.

Δυστυχώς, λοιπόν, η εικόνα της χώρας δεν είναι αυτή που θέλαμε. Και το ακόμα χειρότερον, υπάρχει -ξέρετε- το πρόβλημα της Κύπρου. Είναι κατά την άποψή μου το αγκάθι -το έχω χαρακτηρίσει- το οποίο έχουμε ως Ελληνική Δημοκρατία. Επί πενήντα χρόνια η Κύπρος μας παραμένει κατεχόμενη. Και για μένα συνιστά όνειδος το ότι δεν μπορέσαμε να λύσουμε το κυπριακό επ’ ωφελεία της ελληνικής πλευράς και όταν λέω επ’ ωφελεία εννοώ άμεση αποχώρηση των τουρκικών στρατευμάτων κατοχής, πλήρης απελευθέρωση της Κύπρου. Τη λύση του κυπριακού -ξέρετε- την οφείλουμε πρώτον στη μνήμη των θυμάτων της ΕΟΚΑ, των παιδιών αυτών που εκτελέστηκαν από τους Βρετανούς, στη μνήμη των αγνοουμένων, στη μνήμη των ΕΛΔΥΚαριων και των καταδρομέων που σκοτώθηκαν στην Κύπρο το ʼ74 και στη μνήμη όλων των Κυπρίων που υπέφεραν και εκτοπίστηκαν, των προσφύγων που πήγαν στο νότιο τμήμα.

Εδώ δράττομαι της ευκαιρίας να πω ότι θεωρώ απαράδεκτο το γεγονός ότι εχθές δεν υπήρξε παρουσία των βετεράνων της ΕΛΔΥΚ στο Προεδρικό Μέγαρο. Πενήντα χρόνια μετά οι άνθρωποι αυτοί που προασπίστηκαν την ελευθερία της Κύπρου και οι οποίοι ματώσανε για να μην καταλάβουν οι Τούρκοι το υπόλοιπο κομμάτι, δεν εκλήθησαν στο Προεδρικό Μέγαρο, όπως επίσης θεωρώ μεγάλη παράλειψη -το διάβασα στην εφημερίδα «ΔΗΜΟΚΡΑΤΙΑ»- το ότι δεν υπήρξε πρόσκληση σε συγγενείς θυμάτων των Τεμπών, παρά μόνο στους συγγενείς της αγνοούμενης Εριέττας Μόλχο. Θεωρώ ότι ήταν σημαντικές οι παραλείψεις και θα έπρεπε να είμαστε πιο προσεκτικοί. Είναι απαράδεκτο στα πενήντα χρόνια να μην καλούνται αυτοί οι άνθρωποι στο Προεδρικό Μέγαρο και να καλούνται αντιθέτως αθλητές και άλλα άτομα τα οποία και δεν έχουν σχέση με το Κοινοβούλιο και μάλιστα να πω ότι θεωρώ πως είναι και για μένα απαράδεκτο και λάθος να μην καλούμαστε εμείς, οι οποίοι είμαστε και ένα νόμιμα εκλεγμένο κόμμα. Αυτά τα λέω προς επίγνωσιν.

Θα ήθελα επίσης να πω πως η Ελλάδα σήμερα δυστυχώς αντί να βάζει ως προτεραιότητα τον Έλληνα και την Ελληνίδα, βάζει ως προτεραιότητα τους τουρίστες. Μάλιστα ακούσαμε στη Σαντορίνη να υπάρχει -λέει- και περιορισμός των μετακινήσεων για να μην μειωθούν οι τουρίστες. Ακούσαμε από συστημικό δημοσιογράφο να μας λέει δημόσια πως οι Έλληνες δεν πρέπει να κάνουμε διακοπές από 15 Ιούλιου έως 30 Αυγούστου για να μην ενοχληθούν οι τουρίστες. Έλεος πια! Και επίσης αντί να κρατήσουμε τους Έλληνες και τις Ελληνίδες νέους και νέες που φεύγουν στο εξωτερικό, να τους κρατήσουμε εδώ, τι κάνουμε; Προσπαθούμε να λύσουμε τα κενά σε διάφορους τομείς, όπως τον τουρισμό και στην αγροτική εργασία με το να νομιμοποιούμε εκ των υστέρων μετανάστες αλλοδαπούς που έχουν εισέλθει παράνομα στη χώρα, πράγμα το οποίο για μένα είναι απαράδεκτο.

Θεωρώ, λοιπόν, πως η εικόνα της χώρας δεν είναι αυτή που θέλουμε. Έχουμε πάρα πολύ μεγάλο δρόμο να διανύσουμε και καλό θα ήταν -ξέρετε- να μην θριαμβολογούμε, να μην γιορτάζουμε, αλλά να είμαστε σε περισυλλογή, να είμαστε σκεπτόμενοι, προβληματισμένοι, γιατί δυστυχώς έχουμε πάρα πολύ σοβαρά ζητήματα και αν δεν τα λύσουμε εγκαίρως, οι εξελίξεις για τη χώρα μας θα είναι δυσμενείς και το λέω με πλήρη επίγνωση.

Αναφορικά με το κυπριακό θα ήθελα να στηλιτεύσω τη στάση της Ευρωπαϊκής Ένωσης και της διεθνούς κοινότητας, διότι όταν έγινε η ρωσική επίθεση στην Ουκρανία έτρεξαν όλοι, έσπευσαν να δώσουν οπλισμό και να επιβάλουν κυρώσεις και την ίδια στιγμή στην Κύπρο επί πενήντα χρόνια κατεχόμενη, παρά το γεγονός ότι η χώρα-μέλος της Ευρωπαϊκής Ένωσης, η Ευρωπαϊκή Ένωση δεν επέβαλε ποτέ κυρώσεις και ακόμα και σήμερα συζητάει με την Τουρκία για να γίνει υπό ένταξη στην Ευρωπαϊκή Ένωση η Τουρκία. Έλεος! Αν αυτό δεν είναι υποκρισία, τι είναι;

Τελειώνοντας με αυτά εδώ, θα πω και λίγο κάποια πράγματα για το νομοσχέδιο. Εμείς είμαστε αντίθετοι για το νομοσχέδιο, πρώτον διότι υπάρχει μια συγχώνευση δύο τραπεζών που ήταν προβληματικές, της Attica Bank και της Παγκρήτιας και η οποία μάλιστα συγχώνευση θα πληρωθεί για ακόμη μια φορά με χρήματα των φορολογουμένων, μισό δισεκατομμύριο. Και θέλω να ρωτήσω, πόσο θα πρέπει να πληρώνουμε οι Έλληνες φορολογούμενοι τις τράπεζες; Δεν φτάνουν οι προηγούμενες ανακεφαλαιοποιήσεις; Πρέπει ξανά να πληρώσουμε; Και δεύτερον, θέλω να ρωτήσω, θα γίνει κάποτε μια έρευνα για ποιον λόγο αυτές οι τράπεζες κατέστησαν προβληματικές; Για ποιον λόγο έχουν πάρα πολλά κόκκινα δάνεια, μεγαλύτερο από τον μέσο όρο των υπολοίπων συστημικών τραπεζών; Θα γίνει ποτέ έλεγχος; Θα τιμωρηθούν τα στελέχη τα οποία χορηγούσαν αφειδώς δάνεια ή για ακόμα μια φορά θα επικρατήσει η ατιμωρησία; Διότι ξέρετε, το είχα πει και παλαιότερα, η ατιμωρησία είναι για μένα το μεγάλο πρόβλημα σε αυτό τον τόπο και όσο υπάρχει ατιμωρησία είτε των τραπεζικών στελεχών είτε οτιδήποτε άλλο, θα είμαστε μονίμως σε έναν φαύλο κύκλο διαφθοράς και παρακμής. Εάν δεν επιληφθεί το ελληνικό κράτος και δεν τιμωρηθούν παραδειγματικά οι υπεύθυνοι που οδήγησαν τις τράπεζες σε αυτό το χάλι, θα είμαστε μόνο στην ίδια κατάσταση.

Εγώ αυτό ήθελα να πω και εύχομαι στην επόμενη επέτειο της αποκατάστασης της Ελληνικής Δημοκρατίας πάρα πολλά ζητήματα που θέσαμε σήμερα να έχουν λυθεί. Διότι -ξέρετε- διαφορετικά δεν μπορεί να εννοηθεί δημοκρατία, όταν έχουμε πρόβλημα στο κράτος δικαίου, όταν υπάρχει φτωχοποίηση, όταν υπάρχει μια κοινωνία δύο ταχυτήτων, φτωχοποιείται συνεχώς ο Έλληνας και κυρίως όταν έχουμε ένα πολιτικό σύστημα το οποίο αδιαφορεί πλήρως για τον μέσο Έλληνα και τη μέση Ελληνίδα. Αυτά είναι τα προβλήματα και αυτά υπονομεύουν τη δημοκρατία και όχι η ύπαρξη κάποιων άλλων κομμάτων.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Ζερβέας από τους Σπαρτιάτες και αμέσως μετά ο κ. Φλώρος.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, σήμερα καλούμαστε να υπερψηφίσουμε ή να καταψηφίσουμε το παρόν νομοσχέδιο το οποίο ασχολείται με τη συγχώνευση και την ανακεφαλαιοποίηση δύο τραπεζών, της Attica Bank και της Παγκρητίου Τραπέζης.

Ας δούμε κάποια στοιχεία τα οποία, πράγματι, δείχνουν την πραγματικότητα. Ο δείκτης μη εξυπηρετούμενων δανείων της Attica Bank βρίσκεται στο ποσοστό του 61,5% και της Παγκρήτιας Τράπεζας στο 53,5%. Ποιος είναι ο αντίστοιχος δείκτης των τεσσάρων συστηματικών τραπεζών; Είναι γύρω στο 5%. Ο δείκτης κεφαλαιακής επάρκειας για την Attica Bank είναι στο 14,3% και αντίστοιχα 12,6% για την Παγκρήτια. Ο μέσος όρος των άλλων τραπεζών βρίσκεται γύρω στο 19,1%. Επομένως πράγματι υπάρχει ένα πρόβλημα. Δεν διαφωνούμε σε αυτό.

Πόσο θα κοστίσει, όμως, στον Έλληνα φορολογούμενο το επιχειρούμενο αυτό εγχείρημα; 475 εκατομμύρια ευρώ θα εισφέρει το Ταμείο Χρηματοπιστωτικής Σταθερότητας και 48 εκατομμύρια ευρώ ο ΕΦΚΑ. Με άλλα λόγια ο ελληνικός λαός θα πληρώσει πάνω από 500 εκατομμύρια ευρώ για να διασωθούν οι δύο αυτές τράπεζες. Είναι η πρώτη φορά που καταφεύγουμε σε αυτήν τη λύση, στη λύση της ανακεφαλαιοποίησης; Όχι, δυστυχώς δεν είναι η πρώτη φορά. Προηγήθηκε ανακεφαλαιοποίηση των συστημικών τραπεζών το 2013, το 2014 και το 2015.

Είπατε, κύριε Χατζηδάκη, στην αρμόδια επιτροπή πως πραγματοποιήθηκε ένας δειγματοληπτικός έλεγχος σε τριάντα επτά δανειολήπτες της Attica Bank, όπου βρέθηκε πως είχαν χορηγηθεί δάνεια κάτω του κόστους με μερική ή μηδενική εξασφάλιση.

Και σας θέτω ένα ερώτημα, κύριε Υπουργέ. Ποιοι ευθύνονται γι’ αυτήν την κατάσταση; Υπάρχουν επιτέλους ευθύνες; Θα αποδοθούν κάποια στιγμή ευθύνες; Δεν ευθύνεται κανένας γι’ αυτήν την κατάσταση; Ποιος έδωσε αυτά τα δάνεια; Ευθύνεται η διοίκηση; Ευθύνονται οι μέτοχοι; Ευθύνονται οι διευθυντές; Ευθύνονται ακόμη και οι υπάλληλοι που έδωσαν αυτά τα δάνεια; Ελέγχθηκε το πόθεν έσχες των εμπλεκομένων και κυρίως το πόθεν;

Κύριε Υπουργέ, κατανοώ προσωπικά την έννοια της ανάγκης, «ανάγκα και οι θεοί πείθονται», πόσο μάλλον οι Υπουργοί Οικονομικών. Αυτό, όμως, που δεν κατανοώ και νομίζω δεν το κατανοεί η πλειοψηφία του ελληνικού λαού είναι η έλλειψη ελέγχου, η έλλειψη λογοδοσίας και η έλλειψης τιμωρίας. Κάποιοι ευθύνονται για το χάλι αυτών των δύο τραπεζών και αυτοί οι κάποιοι θα έπρεπε να είχαν διωχθεί και να βρίσκονται στην φυλακή και να μην επωμίζεται ο ελληνικός λαός τις συνέπειες των πράξεων τους.

Φέρνετε μια ρύθμιση, κύριε Υπουργέ, και σας ρωτώ: Ποιος μας εγγυάται, υπό αυτές τις συνθήκες που περιέγραψα, της ατιμωρησίας, της έλλειψης λογοδοσίας, ότι δεν θα έχουμε μια νέα συγχώνευση σε ένα βάθος δεκαετίας από την στιγμή που ότι και να πράξει ο κάθε υπεύθυνος, θα γνωρίζει ότι δεν θα έχει συνέπειες;

Κύριε Χατζηδάκη, αυτό που πρέπει να κάνουμε είναι να αλλάξουμε νοοτροπία και πρέπει το σύνολο του πολιτικού συστήματος να αλλάξει νοοτροπία. Και βεβαίως, πρέπει να αρχίσει από την κυβερνώσα παράταξη. Όσο επικρατεί ατιμωρησία, κύριε Υπουργέ, θα επιστρέφουμε από εκεί όπου ξεκινήσαμε και δυστυχώς θα επιστρέφουμε ζημιωμένοι, θα επιστρέφει ο ελληνικός λαός, η Ελληνίδα, ο Έλληνας ζημιωμένος. Αυτά ήθελα να πω.

Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Φλώρος.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πριν ξεκινήσω την ομιλία μου θα ήθελα να επιστήσω λίγο την προσοχή σας στο θέμα που έχει προκύψει εδώ και δύο ημέρες ειδικά, που φωνάζουν όλοι οι λογιστές, ζητάνε παράταση. Θα πρέπει να το εξετάσετε. Θεωρώ ότι πρέπει να δοθεί παράταση. Είναι πάρα πολλά τα παραδείγματα. Ήδη υπάρχει πρόβλημα στο σύστημα της ΑΑΔΕ, όπως μας ανέφερε προηγουμένως και ο συνάδελφος. Οπότε αναμένουμε τις ενέργειές σας.

Σήμερα καλούμαστε να συζητήσουμε ένα θέμα που αφορά άμεσα την οικονομία και την εμπιστοσύνη των πολιτών μας στο τραπεζικό σύστημα της χώρας, την ανακεφαλαιοποίηση της Attica Bank, η οποία θα συγχωνευθεί με την Παγκρήτια. Το νομοσχέδιο που συζητάμε αφορά τη διάσωση δύο τραπεζών μέσω ανακεφαλαιοποίησης με παράλληλη συγχώνευσή τους. Δέκα χρόνια μετά τη διάσωση των τεσσάρων συστημικών τραπεζών, που όλες τους βρέθηκαν στο όριο της χρεοκοπίας, ο ελληνικός λαός καλείται για μια ακόμη φορά να πληρώσει αυτός τα λάθη ανίκανων διοικήσεων και ανύπαρκτων ελεγκτικών μηχανισμών. Όλα αυτά την στιγμή που κανένας τραπεζίτης, κανένα μεγάλο στέλεχος, κανένα μέλος ρυθμιστικής αρχής δεν βρέθηκε αντιμέτωπο με ποινικές ή άλλου είδους κυρώσεις, αφού μνημονιακές, αλλά και μελλοντικές κυβερνήσεις φρόντισαν να νομοθετήσουν, ώστε να τους παρέχουν πλήρη ασυλία και ακαταδίωκτο.

Είναι απόλυτη αλήθεια ότι η Attica Bank ήταν η μικρή τράπεζα που τα κόμματα της Νέας Δημοκρατίας, του ΣΥΡΙΖΑ και του ΠΑΣΟΚ την οδήγησαν στην καταστροφή και τη χρεοκοπία. Τα δάνεια στον Λαυρεντιάδη την εποχή της Νέας Δημοκρατίας, στον Καλογρίτσα την εποχή του ΣΥΡΙΖΑ, τα βοσκοτόπια που δίνονταν ως εγγύηση είναι αλησμόνητα παραδείγματα της ανευθυνότητας και της διαφθοράς. Η κατάσταση που επικρατούσε στην Attica ήταν ένα μεγάλο πάρτι και ο μεγαλύτερος χαμένος είναι το ΤΜΕΔΕ, το οποίο σύμφωνα με αναλύσεις έχει υποστεί ζημιά 1,2 δισεκατομμυρίων ευρώ τα τελευταία δώδεκα χρόνια.

Είναι, λοιπόν, άκρως παραπλανητικός ο κ. Στουρνάρας, ο Διοικητής της Τράπεζας της Ελλάδος όταν λέει ότι η χρεοκοπία της Attica συντελέστηκε επί εποχής ΣΥΡΙΖΑ. Η Attica από το 2012 μέχρι και σήμερα, δηλαδή επί δώδεκα έτη δεν πληρούσε ούτε τους ελάχιστους δείκτες κεφαλαιακής επάρκειας. Επί χρόνια είχε αρνητικά ίδια κεφάλαια και με την ανοχή της Τράπεζας της Ελλάδος συγκάλυπτε μια χρεοκοπημένη τράπεζα. Ο κ. Στουρνάρας, λοιπόν, και οι υπηρεσίες κεντρικής τράπεζας ήξεραν το πρόβλημα. Αν δεν το ήξεραν ήταν επικίνδυνοι και είναι επικίνδυνοι.

Γνωρίζουμε πολύ καλά, όμως, ότι η Τράπεζα της Ελλάδος ως αρμόδια εποπτική αρχή ήξερε τα πάντα και απλά συγκάλυπτε μια χρεοκοπημένη τράπεζα. Ο αείμνηστος Προβόπουλος, πρώην διοικητής της Τράπεζας της Ελλάδος, είχε αναφέρει ότι αυτή η Τράπεζα έπρεπε να είχε μπει σε καθεστώς εξυγίανσης, δηλαδή σε resolution, αλλά αντέδρασε η τότε κυβέρνηση 2012 με 2014, απαιτώντας να παραμείνει ανεξάρτητη πάση θυσία. Από αυτό αντιλαμβανόμαστε πως το παιχνίδι στην Attica ήταν πάντα στημένο και βρώμικο. Είχαν αυτήν την τράπεζα για να χορηγούν δάνεια σε ημέτερους, να κάνουν διάφορες συμφωνίες και φόρτωναν με ζημία στην τράπεζα.

Από το 2005 έως το 2024 η Attica εμφάνισε σωρευμένες ζημίες περίπου 1,8 δισεκατομμύρια ευρώ. Ήδη, το ΤΜΕΔΕ έχει υποστεί διαχρονικά καταστροφή από τις λανθασμένες επενδύσεις του στην Attica. Επί εποχής ΣΥΡΙΖΑ η Attica χρειάστηκε ξανά νέα ανακεφαλαιοποίηση, όμως το αποτέλεσμα ήταν νέα ζημιά 17 εκατομμυρίων ευρώ. Η Attica ήταν μια ξεκάθαρα αποτυχημένη τράπεζα με αρνητικά ίδια κεφάλαια και με διεφθαρμένες ή ανίκανες διοικήσεις.

Πόσα κέρδισαν οι παρελθούσες διοικήσεις, ασκώντας διοίκηση στην Attica; Πού πήγε αυτός ο περιβόητος Έλληνας τραπεζίτης, ο κ. Πανταλάκης, τον οποίο στήριξε ενεργά και επί της ουσίας διόρισε η Τράπεζα της Ελλάδος την εποχή του ΣΥΡΙΖΑ; Η ανακεφαλαιοποίηση της Attica είναι απαραίτητη για να διασφαλίσουμε τη σταθερότητα του τραπεζικού μας συστήματος, για να προστατεύσουμε τις καταθέσεις των πολιτών. Η στήριξή μας, όμως δεν πρέπει να είναι χωρίς προϋποθέσεις. Πρέπει να απαιτήσουμε διαφάνεια, λογοδοσία και αυστηρό έλεγχο. Πρέπει να διασφαλιστεί ότι οι τράπεζες θα λειτουργούν με γνώμονα το δημόσιο συμφέρον και όχι τα συμφέροντα των λίγων προνομιούχων.

Ας περάσουμε, όμως, στο κύριο μέρος του νομοσχεδίου. Ο μεγάλος κερδισμένος στη συμφωνία είναι η «THRIVEST» και οι ιδιώτες επενδυτές που επενδύουν κεφάλαιο 200 εκατομμυρίων ευρώ και θα αποκτήσουν ένα ποσοστό περί το 58,5% στο νέο σχήμα, που θα προκύψει μέσα από τη συγχώνευση των δύο τραπεζών. Το δημόσιο από την άλλη θα επενδύσει σημαντικά 423 εκατομμύρια ευρώ, αν συνυπολογίσουμε το ποσό που θα συνεισφέρει το ΤΧΣ και ο ΕΦΚΑ μαζί. Αν αφαιρέσουμε και την άμεση αποπληρωμή στο ελληνικό δημόσιο ομολόγου ύψους 100 εκατομμυρίων ευρώ, το οποίο θα του εξασφαλίσει ποσοστό συμμετοχής 38,5% με 40% βλέπουμε, λοιπόν, πως για ακόμη μια φορά το δημόσιο βγαίνει ζημιωμένο έναντι των ιδιωτών επενδυτών, αφού παρ’ ότι επενδύει τα υπερδιπλάσια χρήματα, θα λάβει μικρότερο ποσοστό κυριότητας.

Από την άλλη αν εξετάσουμε όμως με προσοχή τις εναλλακτικές καταλήγουμε στο συμπέρασμα ότι η διάσωση των δύο τραπεζών μέσω συγχώνευσης και ανακεφαλαιοποίησης αποτελεί πιθανώς τη μοναδική βιώσιμη λύση. Στο εναλλακτικό σενάριο που Attica και Παγκρήτια θα οδηγούνταν σε resolution, δηλαδή σε εξυγίανση με ενεργοποίηση του bail in, που μεταφράζεται σε εμπλοκή των καταθετών, το κόστος θα ήταν υπερπολλαπλάσιο. Επιπλέον, το ΤΕΚΕ θα υποχρεωνόταν να βρει προς τα 2,7 δισεκατομμύρια ευρώ, τα οποία θα εισέφεραν οι άλλες συστημικές τράπεζες. Αυτό δηλαδή σημαίνει ότι θα έπρεπε να εξαντλήσει όλα του τα αποθεματικά, αλλά και να λάβει ποσό μεγαλύτερο του ενός δισεκατομμυρίου ευρώ από τις τέσσερις συστημικές τράπεζες.

Όσον αφορά τις μη εγγυημένες καταθέσεις η συνολική ζημία θα άγγιζε το 1,6 δισεκατομμύρια ευρώ, αν αθροίσουμε και τα 909 εκατομμύρια που θα αφορούν την Attica και τα 726 που αφορούν την Παγκρήτια. Ειδικά στην Κρήτη η ζημιά και για τους τέσσερις νομούς του νησιού θα ήταν πολύ μεγάλη, αφού με αντικειμενικά κριτήρια η Παγκρήτια Τράπεζα διαδραματίζει σημαντικό ρόλο στην οικονομία και την κοινωνία του νησιού. Επιπλέον, εννιακόσιοι περίπου εργαζόμενοι θα κινδύνευαν να βρεθούν στον δρόμο. Η εμπειρία έχει αποδείξει από τις εξυγιάνσεις του παρελθόντος στο τραπεζικό σύστημα ότι μόνο το 20% των εργαζομένων διασώζεται, οπότε μόλις εκατόν ογδόντα εργαζόμενοι θα διασώζονταν και αυτοί με ερωτηματικό.

Το σημαντικότερο, όμως, είναι ο αντίκτυπος που θα είχε η χρεοκοπία των δύο τραπεζών, έστω και πιο χαμηλής κεφαλαιοποίησης στην ευρύτερη οικονομία της χώρας, οδηγώντας χωρίς αμφιβολία σε νέα αποσταθεροποίηση ολόκληρου του τραπεζικού συστήματος.

Οπότε, λοιπόν, κυρίες και κύριοι συνάδελφοι, οι επιλογές που υπάρχουν σήμερα είναι δύο. Η πρώτη επιλογή είναι να μπούνε ιδιώτες εισφέροντας 200 εκατομμύρια ευρώ και η Παγκρήτια με 735 εκατομμύρια, ώστε να ανακεφαλαιοποιηθεί και εξυγιανθεί η Attica Bank πρώτη φορά μετά από δεκαετίες. Έτσι, το ελληνικό δημόσιο θα έχει επενδύσει 475 εκατομμύρια νέα κεφάλαια με το ΤΧΣ συν 48 του ΕΦΚΑ μείον όμως 99 από το ομόλογο TIER II, που κάλυψε το δημόσιο στο παρελθόν και πρέπει να επιστραφεί. Άρα, στο σύνολό του έχουμε ένα ποσό 424 εκατομμυρίων ευρώ.

Βέβαια, το ΤΧΣ είχε επενδύσει και άλλα 470 από το παρελθόν, οπότε άθροισμα όλα αυτά μαζί 900 εκατομμύρια. Αποτέλεσμα αυτού το ΤΧΣ και ο ΕΦΚΑ να κατέχουν μετοχές 40% της Attica, μιας πλέον όμως υγιούς τράπεζας.

Με την υπόθεση, λοιπόν, ότι η χρηματιστηριακή αξία της υγιούς Attica Bank πλέον θα φτάσει το 1 δισεκατομμύριο ευρώ, το 40% σημαίνει 400 εκατομμύρια ευρώ. Οπότε από τα 900 της επένδυσης μείον τα 400 της χρηματιστηριακής, έχουμε λογιστική ζημιά 500 εκατομμύρια. Αν η ανακεφαλαιοποίηση δεν προχωρήσει τότε θα προκύψει η πραγματική και όχι λογιστική ζημιά για τον φορολογούμενο Έλληνα πολίτη 2,2 δισεκατομμύρια Ευρώ. Η «THRIVEST», ο ιδιώτης, δηλαδή, θα είχε επενδύσει συνολικά περίπου 330 εκατομμύρια. Η δεύτερη επιλογή που έχουμε είναι η εξής. Η τράπεζα αποτυγχάνει να ανακεφαλαιοποιηθεί και πάει σε εκκαθάριση, η οποία θα κοστίσει στον Έλληνα φορολογούμενο περίπου 2,2 δισεκατομμύρια ευρώ λόγω της εξυγίανσης.

Κάποιοι λένε -αφελώς κατά τη δική μου άποψη- «ας βάλει και 735 εκατομμύρια το ΤΧΣ» το οποίο επί της ουσίας όμως βάζει 475 στην αύξηση κεφαλαίου «και ας πάρει» λένε «την Attica ολόκληρη». Αυτό όμως δεν μπορεί να συμβεί γιατί η «DG COMP», η αρμόδια επιτροπή ανταγωνισμού της Ευρωπαϊκής Ένωσης, έχει ξεκαθαρίσει ότι μόνο συμμετοχή τού δημοσίου αποτελεί state aide, δηλαδή κρατική βοήθεια και αυτό απλά θα απορριφθεί διότι θα δημιουργούσε στρέβλωση στον ανταγωνισμό και θα θεωρούνταν παράνομη. Οπότε η Attica θα οδηγηθεί σε resolution, δηλαδή σε εκκαθάριση με εμπλοκή καταθετών. Οπότε μεταξύ λογιστικής ζημίας 500 εκατομμυρίων και πραγματικής 2,2 δισεκατομμύρια ευρώ εάν δεν προχωρήσει η ανακεφαλαιοποίηση είναι προφανές ότι συμφέρει για το δημόσιο το πρώτο σενάριο.

Καταλήγουμε στο ότι μεταξύ δύο κακών λύσεων δεν μπορείς παρά να επιλέξεις τη λιγότερο κακή. Παράλληλα όμως δεν ξεχνάμε ότι, όπως ομολόγησε και ο Υπουργός Οικονομικών κ. Χατζηδάκης στην επιτροπή της Βουλής αναφερόμενος στην περίπτωση της Attica, υπήρξε συστηματική χορήγηση δανείων κάτω του κόστους με μερική ή μηδενική εξασφάλιση, έκδοσης βραχυπρόθεσμων ομολογιακών δανείων και χρηματοδότηση επιχειρήσεων προκειμένου να συμμετέχουν σε αύξηση μετοχικού κεφαλαίου, προκειμένου να γίνει κάτι. Ευθύνες, επομένως, θα πρέπει να αναζητηθούν όσον αφορά στον τρόπο με τον οποίο χειρίστηκαν το θέμα οι προηγούμενες διοικήσεις αλλά και οι ελεγκτικοί μηχανισμοί της Τράπεζας Ελλάδος που, ενώ Attica και Παγκρήτια όδευαν προς χρεοκοπία, έλεγαν ότι όλα βαίνουν καλώς.

Κλείνω, κύριε Πρόεδρε.

Δεν θα αρνηθούμε, λοιπόν, ότι στο σημείο που έχουμε φτάσει η διάσωση μέσω συγχώνευσης και ανακεφαλαιοποίησης αποτελεί την πιο βιώσιμη λύση όσον αφορά το μέλλον των δύο τραπεζών. Παράλληλα όμως θα απαιτήσουμε να ερευνηθούν οι αιτίες που οδήγησαν τα δύο τραπεζικά ιδρύματα στα πρόθυρα της χρεοκοπίας και να αποδοθούν ευθύνες προς πάσα κατεύθυνση αφού σύμφωνα με τα λεγόμενα του ίδιου του κ. Χατζηδάκη, του Υπουργού Οικονομικών, υπάρχουν σοβαρές υπόνοιες ακόμα και για τη διάπραξη ποινικών αδικημάτων όπως αυτό της απιστίας, της κατάχρησης εξουσίας, της απάτης και της παράβασης καθήκοντος.

Τέλος, ευελπιστούμε η νέα διοίκηση να αποδειχθεί περισσότερο ικανή, διορατική και έντιμη από την προηγούμενη οδηγώντας σε βιώσιμη ανάπτυξη την εξυγιασμένη πλέον τράπεζα στοχεύοντας μελλοντικά στη δημιουργία ενός πέμπτου πυλώνα που θα αποτελεί εναλλακτική λύση απέναντι στο ολιγοπώλιο των τεσσάρων συστημικών τραπεζών δίνοντας βάρος και έμφαση σε κλάδους που έχουν εγκαταλειφθεί και αποκλειστεί από τις μεγάλες συστημικές τράπεζες, όπως είναι η αγροτική ανάπτυξη και οι μικρές και μικρομεσαίες επιχειρήσεις, τομείς που αποτελούν τη ραχοκοκαλιά της ελληνικής οικονομίας. Ας μην ξεχνάμε το πιο βασικό. Στην Ελλάδα υπάρχουν οι λιγότερες τράπεζες από οποιαδήποτε άλλη χώρα της Ευρωζώνης και αυτό δεν ήταν στρατηγικό σχέδιο αλλά αποτέλεσμα της χρεοκοπίας της Ελλάδας το 2012 με 2013.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τώρα τον λόγο ο κ. Παππάς Κοινοβουλευτικός Εκπρόσωπος του ΣΥΡΙΖΑ.

Αμέσως μετά η κ. Αχτσιόγλου. Μετά ο κ. Φωτόπουλος, ο οποίος δεν είχε ανακοινωθεί.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Πετραλιά, δεν είναι στην Αίθουσα ο κ. Χατζηδάκης. Νομίζω ότι περιμένει το πανελλήνιο να πείτε τι θα γίνει με τις φορολογικές δηλώσεις. Έχουμε επτακόσιες χιλιάδες εκκρεμότητες. Δεν μπορεί να φταίνε οι λογιστές και φοροτεχνικοί για τις αρρυθμίες του συστήματος. Μέχρι το πέρας της συνεδρίασης θα ήταν πολύ δημιουργικό αν ακούσουμε μία απάντηση σε σχέση με τις προθέσεις του Υπουργείου. Έχουν αυτοί οι επαγγελματίες φορτωθεί τις αρρυθμίες και τις ψηφιακές δυσκολίες οι οποίες έχουν προκύψει και έχουν επωμιστεί ένα πάρα πολύ μεγάλο βάρος για τη λειτουργικότητα και την είσπραξη των δημοσίων εσόδων. Και είναι άδικο όχι μόνο να στοχοποιούνται αλλά να γίνονται και σχόλια τα οποία δεν έχουν αποδοκιμαστεί μέχρι τώρα ότι για πρώτη φορά οι σύζυγοι, οι γυναίκες των λογιστών, θα είναι χαρούμενες γιατί θα κάνουν διακοπές. Λοιπόν, το στοιχειώδες της πολιτικής ευπρέπειας είναι να αποδοκιμαστεί ο εκπρόσωπος Τύπου του Υπουργείου γι’ αυτό το ατυχές, άστοχο και απαράδεκτο σχόλιο.

Χωρίς αμφιβολία σήμερα που συζητάμε για το μέλλον του τραπεζικού πυλώνα, κυρίες και κύριοι Βουλευτές, έχει αναδειχθεί και έχει πειστεί η κοινωνία ότι πυλώνας της αισχροκέρδειας και της ακρίβειας είναι οι κυβερνητικές επιλογές και οι επιλογές του οικονομικού επιτελείου. Η Κυβέρνηση βρέθηκε και βρίσκεται μακριά από την στήριξη των νοικοκυριών και της μικρής και μεσαίας επιχείρησης, μακριά από τη δραστική αντιμετώπιση των επιπτώσεων των μεγάλων κρίσεων και τη διαφύλαξη του δημοσίου συμφέροντος. Τους τελευταίους μήνες η Κοινοβουλευτική Ομάδα του ΣΥΡΙΖΑ έχει καταθέσει δεκάδες ερωτήσεις, έχουμε κάνει εκατοντάδες αναφορές σε αυτήν την Αίθουσα για κρίσιμα ζητήματα που απασχολούν την κοινωνία και την αγορά, που επηρεάζουν αρνητικά την οικονομία και τις προοπτικές της ανάπτυξης της. Είστε απολύτως απομονωμένοι στον δημόσιο διάλογο για τη μείωση των έμμεσων φόρων. Δεν σας μιλάει μόνο η Αντιπολίτευση ή οι ενεργούντες μέσα στην αγορά. Ακόμη και η βιομηχανία τροφίμων πήρε θέση και εξήγησε ότι αν υπήρχε μείωση των έμμεσων φόρων αυτή θα πέρναγε στους καταναλωτές. Είστε η Κυβέρνηση η οποία έχει πετύχει ένα στα δύο νοικοκυριά να έχουν μειώσει την κατανάλωση και τις αγορές τροφίμων. Τροφίμων, προσέξτε! Και Υπουργός σας στην τηλεόραση έχει πει ότι εάν μειωθεί ο ΦΠΑ θα αυξηθεί η κατανάλωση. Ο επικεφαλής τού οικονομικού επιτελείου. Και μίλαγε για τα τρόφιμα. Ένα στα τρία νοικοκυριά δυσκολεύεται να καλύψει τους βασικούς λογαριασμούς και σε μία χώρα που υποδέχεται τριάντα και πλέον εκατομμύρια τουρίστες οι μισοί Έλληνες δεν μπορούν να πάνε μια μέρα διακοπές. Αυτά δεν είναι επιτυχίες της οικονομικής πολιτικής διότι στο κέντρο του σχεδιασμού μιας οικονομικής πολιτικής πρέπει να είναι η κάλυψη των αναγκών των νοικοκυριών των επιχειρήσεων και της κοινωνίας όχι απλώς η τακτοποίηση των δημόσιων οικονομικών και η υπερσυσσώρευση κερδών στα χέρια των λίγων.

Είναι πρόσφατα τα στοιχεία που λένε ότι 1,7 δισεκατομμύρια ευρώ υπερπλεόνασμα υπάρχει για το πρώτο εξάμηνο. Σας έχω πει και αλλού, κύριε Χατζηδάκη -προφανώς δεν περιμέναμε να αποδεχτείτε το σύνολο των προτάσεων οικονομικής πολιτικής που κατέθεσε ο ΣΥΡΙΖΑ- υπό το φως αυτών των αποτελεσμάτων κανένα φόρο δεν μπορείτε να μειώσετε; Καθόλου να μη μειωθεί ο ΦΠΑ; Πουθενά; Ούτε στα τρόφιμα; Κανένα μάθημα δεν παίρνουμε από τη διεθνή εμπειρία; Για πόσο ακόμα θα είμαστε πρωταθλητές στον πληθωρισμό τροφίμων.

Η δική μας διακυβέρνηση θέλω να σας υπενθυμίσω -γιατί πολύς λόγος γίνεται αυτές τις μέρες- επέστρεψε πάνω από 2 δισεκατομμύρια πλεονάσματος στα έτη 2016-2018 και σε συνθήκες μάλιστα εξωτερικού καταναγκασμού, κύριε Χατζηδάκη. Είναι μία επιλογή από την οποία απέχετε συνειδητά. Χρησιμοποιείτε και υλοποιείτε την ακρίβεια, λοιπόν. Πρόσφατη μελέτη του ΚΕΠΕ εισηγείται μείωση των άμεσων φόρων αλλά και διαπιστώσεις της έκθεσης της Τράπεζας της Ελλάδος. Λένε ότι η χώρα είναι 10% ακριβότερη από τις χώρες της Ευρωζώνης και ότι οι τιμές δεν θα πέσουν αν δεν πολεμηθούν τα ολιγοπώλια. Άρα, δεν έχετε καμμία διάθεση να κάνετε κάτι τέτοιο, δεν έχετε καμμία διάθεση ούτε να συζητήσετε την πρόταση του ΣΥΡΙΖΑ για πλαφόν στα κέρδη. Μία πολιτική η οποία έχει προταθεί από την Κομισιόν από την άνοιξη του 2022 και έχουν αγκαλιάσει πολλές χώρες της Ευρωπαϊκής Ένωσης.

Στην καρδιά της ακριβώς βρίσκεται η εκτίναξη των τιμών ενέργειας και ήρθατε εκ των υστέρων, ενώ αμφισβητούσατε την ύπαρξη υπερκερδών στα διυλιστήρια να φορολογήσετε με τον χαμηλότερο δυνατό προβλεπόμενο συντελεστή, το 33%. Εκεί που λέγαμε ότι δεν υπάρχουν υπερκέρδη, με 33% λέτε ότι θα μαζέψετε 300 εκατομμύρια. Εκεί γιατί δεν κάνετε δημοσιονομική παρέμβαση ακόμα μεγαλύτερη εφόσον παραδεχτήκατε υπό το βάρος της πίεσης της Αντιπολίτευσης και των εκκωφαντικών γεγονότων ότι υπάρχουν υπερκέρδη; Γιατί δεν εξαντλείτε το περιθώριο του ευρωπαϊκού κανονισμού για να έρθουν μεγαλύτερα έσοδα και να σας δώσουν και μεγαλύτερο περιθώριο κινήσεων; Κι αυτή η ακρίβεια είναι που πέφτει στα κεφάλια των μικρών και μεσαίων επιχειρήσεων οι οποίες επωμίζονται όχι μόνο μεγάλους λογαριασμούς ρεύματος αλλά και τη δική σας αστοχία απέναντι στους ευρωπαϊκούς κανόνες. Γιατί αναγκάζονται τώρα οι μικρές επιχειρήσεις να επιστρέψουν τις επιδοτήσεις για το ρεύμα; Διότι κρίθηκαν κρατικές ενισχύσεις από την Ευρωπαϊκή Ένωση. Αυτό που σας λέγαμε εμείς, δηλαδή. Ότι επιδοτείτε τα μονοπώλια. Δεν επιδοτείτε τη μικρή επιχείρηση. Δεν βάζετε πλαφόν στα κέρδη.

Ταμείο Ανάκαμψης. Εδώ νομίζω ότι είναι σοκαριστική η αποκάλυψη που πήραμε με την απάντησή σας σε δική μας ερώτηση. Σας ζητήσαμε, μετά από πολλαπλή αντιπαράθεση και εντός και εκτός του Κοινοβουλίου, να μας δώσετε το μέγεθος -ως προς τον αριθμό των εργαζομένων- των εταιρειών οι οποίες έχουν παραλάβει δάνεια από το Ταμείο Ανάκαμψης. Τα αποτελέσματα ήταν σοκαριστικά. Εκατόν πενήντα επιχειρήσεις έχουν λάβει 9,5 δισεκατομμύρια δάνεια -σύμφωνα με τον πίνακα που μας δώσατε, κύριε Χατζηδάκη- και επτά μόνο επιχειρήσεις μικρές που έχουν ως δέκα εργαζόμενους -0 έως 9- έχουν γίνει παραλήπτες δανείων από το Ταμείο Ανάκαμψης. Δηλαδή, από τις επτακόσιες χιλιάδες επιχειρήσεις που είναι σε αυτήν την κατηγορία, μόνον επτά έχουν καταφέρει να διαβούν την πόρτα του Ταμείου Ανάκαμψης.

Είστε δέσμιοι μιας επιλογής που λέει ότι η υπερσυγκέντρωση της οικονομικής δραστηριότητας είναι καλή για την οικονομία. Θέλω να καταθέσω στα Πρακτικά μελέτη του Πανεπιστημίου του Κορνέλ σε συνεργασία με το Πανεπιστήμιο του Γιορκ, όπου οι ερευνητές πήραν δεδομένα ανάπτυξης και συγκέντρωσης της οικονομικής δραστηριότητας από σαράντα επτά χώρες για τα τριάντα τελευταία χρόνια και έδειξαν, ακριβώς, ότι η συγκέντρωση της οικονομικής δραστηριότητας και η υπερσυγκέντρωση στον χρηματιστηριακό κλάδο δεν κάνει καλό στην οικονομική ανάπτυξη, διότι διαμορφώνει τεμπέλικα μονοπώλια, τα οποία υπολείπονται των αναγκαίων επενδύσεων για την οικονομία διότι έχουν δεσπόζουσα μονοπωλιακή θέση σε κάθε αγορά, δεν έχουν κανένα κίνητρο να επενδύσουν. Και σας καλώ να εξετάσετε γιατί η ελληνική οικονομία βρίσκεται τελευταία στην κατάταξη του ποσοστού επενδύσεων, ως ποσοστό του ΑΕΠ, μέσα στην ΕΕ. Μήπως η υπερσυγκέντρωση της οικονομικής δραστηριότητας φταίει γι’ αυτό; Είδα το σημερινό πρωτοσέλιδο της «ΝΑΥΤΕΜΠΟΡΙΚΗ», το έχετε δει, φαντάζομαι. Κύριε Υπουργέ και κύριε Υφυπουργέ, εκτιμώ ότι έχετε ρίξει μια ματιά σήμερα το πρωί.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι λέει η μελέτη αυτή; Ότι οι τράπεζες θα ανακοινώσουν κέρδη 2,4 δισεκατομμύρια ευρώ το εξάμηνο και οι εισηγμένες, πάνω από 5 δισεκατομμύρια ευρώ κέρδη συνολικά στο εξάμηνο. Όλες οι εισηγμένες μαζί, 5 δισεκατομμύρια ευρώ και μόνο οι τράπεζες 2,4 δισεκατομμύρια ευρώ. Πάμε ακόμα πιο βαθιά στον δρόμο της υπερσυγκέντρωσης της οικονομικής δραστηριότητας.

Πόσο θα σας πάρει να παραδεχτείτε ότι και στις τράπεζες υπάρχουν υπερκέρδη, κύριε Υπουργέ; Σας πήρε ένα τρίμηνο μετά την αντιπαράθεση που είχε ο Σωκράτης Φάμελλος με τον κ. Θεοχάρη μέσα σε αυτήν την Αίθουσα για τα διυλιστήρια. Πόσο να περιμένουμε για τις τράπεζες να παραδεχτείτε ότι υπάρχουν υπερκέρδη; Και πόσο να περιμένουμε για τη νομοθέτηση σας; Διότι εγείραμε τα ζητήματα των χρεώσεων και μας είπατε ότι θα κραδαίνετε την απειλή της νομοθέτησης προς τις τράπεζες εάν συνεχίσουν να έχουν μεγάλες χρεώσεις.

Τραπεζικός τομέας, για να ολοκληρώνω σιγά, σιγά. Οι τράπεζες πάνε για τρίτη, τέταρτη συνεχόμενη χρονιά ρεκόρ στα υπερκέρδη. Θεωρείτε ότι είναι καλό για την οικονομία αυτό; Είναι καλό να έχουμε 16 δισεκατομμύρια ή και πλέον αναβαλλόμενο φόρο; Έχετε καμμία πρόθεση να επιβάλλετε μείωση στις προμήθειες;

Και επιτρέψτε μου να επανέλθω σε ένα ζήτημα το οποίο εκτενώς έχουμε συζητήσει και η Κοινοβουλευτική Ομάδα του ΣΥΡΙΖΑ εξάντλησε κάθε μέσο κοινοβουλευτικού ελέγχου για να το φέρει στην επιφάνεια. Το δημόσιο από τη διάσωση των τραπεζών και την πώληση των μετοχών, την οποία η δική σας Κυβέρνηση επέλεξε να κάνει, έχασε 40 δισεκατομμύρια ευρώ -επαναλαμβάνω, 40 δισεκατομμύρια ευρώ- τα οποία είναι στο δημόσιο χρέος. Πουλήσαμε, ως δημόσιο, μετοχές των τραπεζών οι οποίες γράφουν κέρδη κάθε χρόνο, την στιγμή που όλοι οι διεθνείς οίκοι προβλέπουν αύξηση στη μετοχή τους. Μπήκαμε στην Eurobank με 10 δισεκατομμύρια. Πουλήσαμε και βγήκαμε με 93 εκατομμύρια ευρώ. Εύστοχη κίνηση. Στην Alphabank μπήκαμε με 4 δισεκατομμύρια και βγήκαμε με 300 εκατομμύρια ευρώ. Στην Εθνική Τράπεζα μπήκαμε με 5 δισεκατομμύρια και βγήκαμε με 1 δισεκατομμύριο ευρώ. Παραμένει το 18% στο δημόσιο να δούμε και εκεί ποια θα είναι η επιλογή σας. Στην Τράπεζα Πειραιώς μπήκαμε με 18 δισεκατομμύρια, ως δημόσιο, και βγήκαμε με 1,35 δισεκατομμύρια ευρώ. Είναι τεράστιες ζημιές για το δημόσιο αυτές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό ακόμα, παρακαλώ, κύριε Πρόεδρε, από το προβλεπόμενο.

Η Βρετανία και οι Ηνωμένες Πολιτείες που βγήκαν σχεδόν με τα λεφτά τους, τι είναι; Είναι κομμουνιστικές χώρες; Είναι χώρες σταλινικού καθεστώτος επειδή κάνανε τη λογική για το δημόσιο συμφέρον επιλογή;

Και εδώ θα ήθελα να υπογραμμίσω ότι γίναμε μάρτυρες και μιας απαράδεκτης κοινοβουλευτικής επιλογής, διότι σύσσωμη η Κοινοβουλευτική Ομάδα του ΣΥΡΙΖΑ είχε ζητήσει ειδική συνεδρίαση της Επιτροπής Οικονομικών Υποθέσεων για να συζητήσουμε αυτό το πράγμα, αυτές τις εξελίξεις, τη διάθεσή σας να πουλήσετε τις μετοχές των τραπεζών. Και αυτό το είχαμε κάνει από τον περασμένο Οκτώβρη και αναβάλλατε διαρκώς αυτήν τη συνεδρίαση. Αποκαλύφθηκε ότι η καθυστέρηση ήταν η επιλογή σας για να προλάβετε να κάνετε τις τρεις μεγάλες ιδιωτικοποιήσεις, στην Εθνική, στην Alphabank και στην Πειραιώς και να έρθετε, ασεβώς προς την Εθνική Αντιπροσωπεία και την αρμόδια επιτροπή, να εκφωνήσετε ένα δελτίο ιδιωτικοποιήσεων κατά το δελτίο ειδήσεων. Μεθοδεύσατε να μη γίνει συζήτηση.

Ερχόμαστε, λοιπόν, στο προκείμενο. Μέσα σε αυτήν την πρωτόγνωρη κατάσταση με τις τράπεζες φέρνετε τη σημερινή σύμβαση. Εμείς λέμε ότι ο πέμπτος πυλώνας είναι απαραίτητος και είμαστε υπέρ του πλουραλισμού στο τραπεζικό κλάδο και ξέρουμε και βλέπουμε ότι χωρίς πλουραλισμό, δεν υπάρχει περίπτωση να πιεστούν τα επιτόκια προς τα κάτω, δεν υπάρχει περίπτωση να υπάρξουν συνθήκες που να επιτρέψουν να μειωθούν οι προμήθειες. Για μας και ο πέμπτος και ο έκτος και ο έβδομος πυλώνας θα είναι επιθυμητός και κυρίως ο δημόσιος πυλώνας στο τραπεζικό σύστημα.

Με αυτήν τη σύμβαση που φέρνετε δεν έχουμε καμμία εγγύηση, όμως, ότι θα διασφαλιστούν τα συμφέροντα του δημοσίου και το ποσοστό που δικαιούται. Δεν έχουμε καμμία εγγύηση ότι θα χρηματοδοτηθούν οι μικρομεσαίες επιχειρήσεις, ότι θα μειωθούν οι προμήθειες, ότι θα μειωθούν τα επιτόκια. Αυτά είναι τα κριτήρια μας και δεν μπορούμε να δώσουμε τη συναίνεσή μας.

Η Κυβέρνηση της Νέας Δημοκρατίας, κυρίες και κύριοι Βουλευτές, παραμένει απομονωμένη, απομονωμένη πολιτικά, απομονωμένη από την κοινωνία, από την αγορά και τα προβλήματά της. Είναι απομονωμένη και μέσα στο Κοινοβούλιο και απέναντί της θα βρει ένα ισχυρό ΣΥΡΙΖΑ - Προοδευτική Συμμαχία, που θα είναι ο καταλύτης μιας μεγάλης κοινωνικής και πολιτικής συμμαχίας που θα κατακτήσει τη λαϊκή πλειοψηφία σύντομα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Αχτσιόγλου, έχει τον λόγο.

**ΕΦΗ ΑΧΤΣΙΟΓΛΟΥ:** Κύριε Πρόεδρε, θα πάρω και τον χρόνο της δευτερομιλίας μου.

Κυρίες και κύριοι συνάδελφοι, κύριοι της Κυβέρνησης, συζητάμε σήμερα τη σύμβαση που έφερε η Κυβέρνηση της Νέας Δημοκρατίας μεταξύ του Ταμείου Χρηματοπιστωτικής Σταθερότητας και ιδιώτη επενδυτή για τη συγχώνευση της Τράπεζας Αττικής και της Παγκρήτιας.

Για να μπορέσουμε να εκτιμήσουμε αυτήν τη σύμβαση, νομίζω ότι πρέπει να πούμε κάποιες βασικές αλήθειες για το τραπεζικό σύστημα στην Ελλάδα, αλήθειες για να δούμε ποιο είναι το πλαίσιο της συζήτησης.

Βασική αλήθεια: Το ελληνικό τραπεζικό σύστημα -είναι σκληρά δεδομένα αυτά, δεν έχουν να κάνουν με εκτιμήσεις, προσωπικές αξιολογήσεις, είναι αντικειμενικά δεδομένα- επιβιώνει σήμερα χάρη στη στήριξη του δημοσίου, των φορολογούμενων δηλαδή. Τρεις διαδοχικές ανακεφαλαιοποιήσεις ύψους 31 δισεκατομμυρίων, αναβαλλόμενος φόρος άνω των 15 δισεκατομμυρίων, εγγυήσεις δημοσίου άνω των 20 δισεκατομμυρίων στις τιτλοποιήσεις μη εξυπηρετούμενων δανείων του «ΗΡΑΚΛΗ», μετοχές του ΤΧΣ στις τράπεζες, επενδύσεις τραπεζών σε ομόλογα του ελληνικού δημοσίου παρέχουν, επίσης, ένα σημαντικό μέρος της κερδοφορίας τους, με μία τακτική του Οργανισμού Διαχείρισης Δημοσίου Χρέους που επαναγοράζει ως εκδότης μέρος των ομολόγων που διακρατούν οι τράπεζες ώστε να είναι δυνατή η εγγραφή κερδών από αυτές. Πέντε συγκεκριμένοι άξονες από τους οποίους προκύπτει ότι το ελληνικό τραπεζικό σύστημα επιβιώνει σήμερα χάρη στη στήριξη των Ελλήνων φορολογουμένων.

Την ίδια ώρα που συμβαίνει αυτό, το τραπεζικό σύστημα στην Ελλάδα εισφέρει ελάχιστα, κατά γενική ομολογία, στην παραγωγική λειτουργία της χώρας. Οι μικρές και μεσαίες επιχειρήσεις είναι σχεδόν στο σύνολό τους αποκλεισμένες από τον τραπεζικό δανεισμό. Περίπου ούτε 5% εξ αυτών μπορούν να έχουν πρόσβαση σήμερα σε μια τράπεζα για να δανειοδοτηθούν. Οι δανειολήπτες επιβαρύνονται τρομακτικά από το πολύ υψηλό επιτόκιο χορήγησης δανείων και οι μικροκαταθέτες, επίσης, δεν στηρίζονται από το εξαιρετικά χαμηλό επιτόκιο…

Κύριε Πρόεδρε, μπορείτε να ζητήσετε από τους συναδέλφους να κάνουν ησυχία γιατί χάνω τον ειρμό μου;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, σας παρακαλώ ησυχία.

**ΕΦΗ ΑΧΤΣΙΟΓΛΟΥ:** Και οι μικροκαταθέτες δεν στηρίζονται από τα πολύ χαμηλά επιτόκια καταθέσεων που υπάρχουν αυτήν την στιγμή στις ελληνικές τράπεζες. Αυτή η πολύ μεγάλη διαφορά επιτοκίου χορηγήσεων και επιτοκίου καταθέσεων είναι αυτή στην πραγματικότητα που έχει δημιουργήσει και την τεράστια κερδοφορία των ελληνικών συστημικών τραπεζών.

Οι ελληνικές τράπεζες είναι αυτές οι οποίες έχουν μία από την υψηλότερη διαφορά επιτοκίου χορηγήσεων και επιτοκίου καταθέσεων στην Ευρώπη και την ίδια ώρα έχουν μία από τις υψηλότερες κερδοφορίες στην Ευρώπη τα τελευταία τουλάχιστον τρία χρόνια. Πάνω από 4 δισεκατομμύρια η κερδοφορία των συστημικών τραπεζών το 2023, πάνω από 4 δισεκατομμύρια η κερδοφορία των συστημικών τραπεζών το 2022. Το ίδιο φαίνεται ότι θα συμβεί και για το 2024. Αυτός είναι ο λόγος της κερδοφορίας τους, αυτή η πολύ μεγάλη διαφορά στο επιτόκιο χορηγήσεων και στο επιτόκιο καταθέσεων, όπως και το πολύ υψηλό ύψος των προμηθειών που φυσικά επιβαρύνουν τους φορολογούμενους, τους δανειολήπτες και τους καταθέτες. Τι έχουμε, λοιπόν, εδώ ως γενική εικόνα, ως πλαίσιο; Έχουμε ένα τραπεζικό σύστημα που επιβιώνει χάρη στη στήριξη των Ελλήνων φορολογουμένων και ένα τραπεζικό σύστημα συγχρόνως που δεν επιτελεί στοιχειωδώς τον ρόλο του, δηλαδή να χρηματοδοτεί, να στηρίζει την πραγματική οικονομία.

Τι κάνετε εσείς της Κυβέρνησης; Δεν βλέπω τον κ. Χατζηδάκη εδώ, δυστυχώς. Τι κάνει η Κυβέρνηση της Νέας Δημοκρατίας τα τελευταία πέντε χρόνια; Ακολουθεί μια πολύ συγκεκριμένη στρατηγική, μια στρατηγική που έχει ως στόχο την πλήρη απουσία κάθε δημόσιας παρουσίας και παρέμβασης στο χρηματοπιστωτικό σύστημα, εις βάρος φορολογούμενων, καταθετών, δανειοληπτών, μια στρατηγική που μεριμνά μόνο για την ωφέλεια μεγαλοεπενδυτών και αγνοεί επιδεικτικά το συμφέρον του δημοσίου. Το δημόσιο να αποσυρθεί όσο το δυνατόν πιο γρήγορα και με όποιον όρο, ακόμη κι αν αυτό γίνει εις βάρος στοιχειωδών κανόνων προστασίας του ιδίου, των φορολογούμενων, των δανειοληπτών.

Με ποιον τρόπο το έχετε κάνει αυτό; Είναι αυτά που λέω απλά λόγια, μια εκτίμησή μου; Έχετε κάνει πολύ συγκεκριμένα βήματα, συγκεκριμένες ενέργειες. Έχετε νομοθετήσει συγκεκριμένα.

Πρώτον, νομοθετήσατε την ασυλία των τραπεζικών στελεχών για το αδίκημα της απιστίας, να μπορούν δηλαδή να δίνουν δάνεια χωρίς αντίκρισμα και την ίδια στιγμή να έχουν το ακαταδίωκτο, να μην μπορεί να γίνεται αυτεπάγγελτη δίωξη.

Δεύτερον, νομοθετήσατε ασυλία στα στελέχη του Ταμείου Χρηματοπιστωτικής Σταθερότητας ώστε να πωλούν μετοχές του δημοσίου ακόμη και κάτω από τη χρηματιστηριακή τους αξία, να ξεπουλούν δηλαδή τις μετοχές του δημοσίου.

Τρίτον, στην Τράπεζα Πειραιώς προκαλέσετε απολύτως σκόπιμα μια τεράστια ζημία στο ελληνικό δημόσιο και τους μικροκαταθέτες όταν η τράπεζα δεν πλήρωσε τα οφειλόμενα τοκομερίδια στο ελληνικό δημόσιο ούτε σε μετρητά ούτε σε μετοχές και το ελληνικό δημόσιο δεν άσκησε βέτο σε αυτήν την πράξη που έκανε. Κι όταν στη συνέχεια η Τράπεζα Πειραιώς έκανε αύξηση μετοχικού κεφαλαίου, αποκλείοντας το δικαίωμα προτίμησης των παλαιών μετόχων και το Ταμείο Χρηματοπιστωτικής Σταθερότητας, το ελληνικό δημόσιο δεν άσκησε βέτο σε αυτήν την απόφαση.

Τέταρτον, μειώσατε τη φορολογία για εισοδήματα που προέρχονται από stock options, φωτογραφίζοντας και εξυπηρετώντας συγκεκριμένη τράπεζα.

Πέμπτον, ανοίξατε νομοθετικά τον δρόμο για τη χορήγηση χρυσών μπόνους στα τραπεζικά στελέχη, επιβραβεύοντας στην πραγματικότητα τις πρακτικές που ακολουθούν αυτά. Νόμος σας του 2022.

Έκτον, νομοθετήσατε την πλήρη μετάβαση των τραπεζών στον ιδιωτικό τομέα χωρίς καμμία προστασία του δημοσίου. Νόμος του 2022. Το ΤΧΣ, λέτε σε εκείνο τον νόμο, μπορεί να διαθέτει τις μετοχές του με όποιον τρόπο να είναι, χωρίς να λαμβάνει υπ’ όψιν το δημόσιο συμφέρον.

Έβδομον, αποψιλώσατε νομοθετικά και πάλι τα ειδικά δικαιώματα του δημοσίου στα διοικητικά συμβούλια των τραπεζών, το δικαίωμα να βάζει βέτο σε μια σειρά από κρίσιμα ζητήματα, το δικαίωμα να ζητά σύγκληση γενικής συνέλευσης, ώστε στην πραγματικότητα να μην μπορεί το δημόσιο να παίξει τον οποιονδήποτε ουσιαστικό ρόλο μέχρι ουσιαστικά να ξεπουλήσει τις μετοχές του μέχρι το τέλος του 2025, οπότε και προβλέψατε ότι πρέπει να γίνει η πλήρης αποεπένδυση, απομάκρυνση δηλαδή, του δημοσίου από το ελληνικό τραπεζικό σύστημα.

Δική σας νομοθέτηση δεν είναι αυτή; Δικές σας ενέργειες δεν είναι όλες αυτές; Δικές σας νομοθετικές πράξεις δεν είναι αυτές οι νομοθεσίες που ανέφερα; Άρα, εδώ τι έχουμε; Έχουμε μια στρατηγική η οποία εκθέτει πολλαπλά τον ελληνικό λαό, ο οποίος και πλήρωσε για να σωθούν οι τράπεζες και ασφυκτιά από τις πρακτικές των τραπεζών και βλέπει τις μετοχές του δημοσίου να περνάνε με κάθε τρόπο και με χαμηλότερο αντίτιμο σε ιδιώτες μεγαλομετόχους.

Και μας φέρνετε σήμερα εδώ μπροστά μια συμφωνία η οποία ακολουθεί ακριβώς αυτήν τη λογική και μάλιστα στον υπερθετικό βαθμό. Φέρνετε μια συμφωνία στην οποία τι συμβαίνει απλά και συγκεκριμένα και καθαρά; Ποιο είναι το περιεχόμενο αυτής της συμφωνίας; Το δημόσιο βάζει 475 εκατομμύρια και μειώνει σημαντικά το πλειοψηφικό μερίδιο που είχε μέχρι χθες στην τράπεζα, χάνει δηλαδή την τράπεζα και ο ιδιώτης επενδυτής βάζει 200 εκατομμύρια, λιγότερα δηλαδή και από τα μισά, και παίρνει την τράπεζα, παίρνει το 58% της τράπεζας. Αυτό είναι το περιεχόμενο αυτής της συμφωνίας που μας ζητάτε να στηρίξουμε που φέρνετε προς νομοθέτηση. Αυτό ζητάτε να στηρίξει η ελληνική Βουλή, αυτήν την τεράστια, την πρωτοφανή απώλεια του ελληνικού δημοσίου.

Ποια είναι τα επιχειρήματα σας για να στηρίξει η Βουλή αυτήν τη συμφωνία; Το πρώτο και βασικό και κυρίαρχο είναι αυτή η ακατάσχετη κινδυνολογία. Αν δεν υιοθετηθεί αυτή η λύση θα γίνει bank run, θα υπάρξει εκροή καταθέσεων, θα υπάρξει κατάρρευση όχι μόνο σε αυτήν την τράπεζα, θα υπάρξουν διαλυτικές επιπτώσεις σε όλο το τραπεζικό σύστημα, θα κλονιστεί η σταθερότητα του χρηματοπιστωτικού συστήματος στην Ελλάδα γενικά, θα υπάρχει κούρεμα καταθέσεων γενικώς, αποκλεισμός από τις αγορές μας είπε σήμερα ο κ. Πέτσας, θα ταραχθούν και τα δημόσια οικονομικά, θα μπούμε και σε μνημόνιο οριακά μας περιέγραψε. Αυτή ήταν η περιγραφή του εισηγητή της Πλειοψηφίας σήμερα.

Εντάξει, πρόκειται για μία αδιανόητη καταστροφολογία για να δικαιολογήσετε μια συμφωνία η οποία κατά προφανή τρόπο, μαθηματικά, με την κοινή λογική, προκαλεί μια τεράστια απώλεια στο δημόσιο. Και εκτός του ότι είναι υπερβολική αυτή η κινδυνολογία, είναι και βαθιά αντιφατική γιατί την συνδυάζετε αυτή την τοποθέτηση με την άλλη αφήγηση ότι επί των ημερών σας η ελληνική οικονομία έχει σταθεροποιηθεί πάρα πολύ, το χρηματοπιστωτικό σύστημα έχει σταθεροποιηθεί πάρα πολύ και βλέπει μόνο προοπτική προς τα καλύτερα. Είναι και βαθιά αντιφατική.

Το δεύτερο επιχείρημα που λέτε είναι ότι δεν υπάρχει καμμία άλλη επιλογή. Είναι η μόνη επιλογή και η βέλτιστη επιλογή. Πού βασίζεται αυτό; Πού το βασίζετε αυτό; Πού πρέπει εμείς να βασιστούμε; Δεν έχουμε τίποτα. Απλώς τον λόγο σας. Φέρτε στη Βουλή τα πορίσματα των δύο ανεξάρτητων χρηματοοικονομικών συμβούλων, όπως προβλέπει ο νόμος. Γιατί ο νόμος προβλέπει ότι πρέπει να υπάρχουν πορίσματα δύο ανεξάρτητων χρηματοοικονομικών συμβούλων. Φέρτε τα στη Βουλή για να διαγνώσουμε τι συμβαίνει, αν ο τρόπος είναι ο σωστός, αν ο χρόνος είναι ο σωστός, αν δεν υπήρχε καμμία άλλη επιλογή. Γιατί δεν το κάνετε; Δεν υπάρχει τίποτα κρυφό από τη Βουλή. Δεν ισχύουν αυτά που άκουσα δηλαδή ότι απαγορεύεται η δημοσίευση. Δεν υπάρχει τίποτα κρυφό από τη Βουλή. Υπάρχουν διαδικασίες, κλειστές επιτροπές που μπορούμε να δούμε τα πορίσματα αυτά. Γιατί δεν το κάνετε;

Τρίτο επιχείρημα. Λέτε ότι το δίκαιο του ανταγωνισμού, το Ενωσιακό Δίκαιο δηλαδή, δεν επιτρέπει τη συμμετοχή μόνο του δημοσίου. Αφ’ ενός αυτό δεν είναι ακριβές, δεν ισχύει άνευ άλλου τίνος, η συνθήκη λειτουργίας της Ευρωπαϊκής Ένωσης επιτρέπει κατ’ εξαίρεση την κρατική στήριξη υπό συγκεκριμένες προϋποθέσεις και προβλέψεις λειτουργίας του πιστωτικού ιδρύματος. Άρα, δεν ισχύει ούτως ή άλλως. Αφ’ ετέρου, αυτό δεν μπορεί να είναι επιχείρημα για να επικυρώσουμε αυτή τη συγκεκριμένη επιλογή. Δηλαδή, να λέτε ότι επειδή το Ενωσιακό Δίκαιο δεν επιτρέπει τη μοναδική συμμετοχή του δημοσίου αυτό σημαίνει ότι πρέπει να επικυρώσουμε αυτή τη συγκεκριμένη επιλογή η οποία προκαλεί αυτή την τεράστια απώλεια στο δημόσιο, λες και δεν υπάρχει κάποια άλλη. Στερείται λογικής, όπως αντιλαμβάνεστε. Δεν αντέχει στη βάσανο της λογικής αυτό το επιχείρημα.

Και το τέταρτο επιχείρημα που λέτε είναι ότι θα δημιουργηθεί με αυτόν τον τρόπο ένας πέμπτος πυλώνας στο τραπεζικό σύστημα και θα εξυγιανθεί ο ανταγωνισμός μεταξύ των τραπεζών. Ε, κοιτάξτε τώρα, το να λέμε ότι θα έρθει μια τράπεζα η οποία θα έχει ενεργητικό κάτω από 10 δισεκατομμύρια και θα εξυγιάνει τον ανταγωνισμό μεταξύ των άλλων τεσσάρων που έχουν ενεργητικό η κάθε μια επταπλάσιο, οκταπλάσιο αυτής, είναι κάπως έωλο επιχείρημα.

Για να καταλάβω, όμως, και κάτι τελικά. Εσείς δέχεστε ότι υπάρχει κερδοσκοπία απληστίας στο τραπεζικό σύστημα σήμερα ή όχι; Δεν το έχω καταλάβει. Δέχεστε ότι υπάρχουν εναρμονισμένες πρακτικές από τις τέσσερις συστημικές τράπεζες, ότι λειτουργούν με όρους καρτέλ και ότι αυτό έχει παράξει την κερδοφορία τους ή όχι; Γιατί τη μία στιγμή ακούμε να επιχαίρετε για την κερδοφορία των συστημικών τραπεζών ως να είναι αποτέλεσμα της ποιοτικής τους λειτουργίας και του υγιούς ανταγωνισμού και την άλλη στιγμή να λέτε να υπάρχει ένας πέμπτος πόλος, όμως, για να σπάσει τις εναρμονισμένες πρακτικές των συστημικών τραπεζών. Δεν μπορεί να τα λέτε και τα δύο. Ένα από τα δύο πρέπει να ισχύει.

Θα έλεγα ότι είναι μάλλον προκλητικό να το εκστομίζετε αυτό εσείς, την ώρα που τα πέντε τελευταία χρόνια έχετε με συγκεκριμένες νομοθετικές ενέργειες υποστηρίξει την κερδοφορία των τραπεζών με τον τρόπο που την έχουν, που είναι αποτέλεσμα της απληστίας τους και όχι της ποιοτικής τους δραστηριότητας.

Κύριοι της Κυβέρνησης, δεν φέρνετε αυτή τη συμφωνία στη Βουλή για κανέναν από τους λόγους που επικαλείστε. Είναι προφάσεις. Για να δούμε, γιατί πραγματικά νομοθετείτε σήμερα.

Ας δούμε τον βασικό νόμο του Ταμείου Χρηματοπιστωτικής Σταθερότητας, τον ν.3864 του 2010. Τι λέει αυτός ο νόμος; Λέει ότι σε περίπτωση εταιρικού μετασχηματισμού του πιστωτικού ιδρύματος, στο οποίο μετέχει το Ταμείο Χρηματοπιστωτικής Σταθερότητας, το ΤΧΣ μπορεί να συμμετέχει στην αύξηση μετοχικού κεφαλαίου και εφόσον πραγματοποιείται με από κοινού συμμετοχή ιδιωτών, οι ιδιώτες πρέπει να συμμετέχουν με τους ίδιους όρους και τις ίδιες προϋποθέσεις, ως εκ τούτου με το ίδιο επίπεδο κινδύνου όπως και το δημόσιο.

Αυτό γίνεται σήμερα; Τι γίνεται σήμερα; Για να δούμε τι λέει το άρθρο 4 παράγραφος 4 της σύμβασης σας: Το ΤΧΣ συμφωνεί και αναλαμβάνει την υποχρέωση να μεταβιβάσει και να παραδώσει στον ιδιώτη, χωρίς επιβάρυνση του ιδιώτη, 180 εκατομμύρια τίτλους κτήσης μετοχών, έτσι ώστε μετά την άσκησή τους από τον ιδιώτη η συμμετοχή του να ανέρχεται στο 50% συν ένα.

Είναι αυτοί ίδιοι όροι, προϋποθέσεις συμμετοχής και ίδιος κίνδυνος μεταξύ του δημοσίου και του ιδιώτη; Προφανώς και όχι. Ο ιδιώτης θα λάβει χωρίς επιβάρυνση 180 εκατομμύρια τίτλους κτήσης μετοχών, που το δημόσιο υποχρεούται διά του νόμου να του τις μεταβιβάσει. Γι’ αυτό νομοθετείτε, γιατί ο βασικός νόμος που ισχύει για το Ταμείο Χρηματοπιστωτικής Σταθερότητας δεν σας βολεύει. Γι’ αυτό νομοθετείτε, γιατί με τα ισχύοντα σήμερα δεν θα μπορούσε να γίνει αυτή η μεγάλη παραχώρηση στον ιδιώτη, χωρίς επιβάρυνση του, με τεράστια απώλεια του δημοσίου.

Και το δεύτερο που εξηγεί γιατί νομοθετείτε. Αυτή η συγχώνευση πραγματοποιείται στο πλαίσιο της στρατηγικής αποεπένδυσης, κύριοι της Κυβέρνησης;

Κύριε Χατζηδάκη, αυτή η συγχώνευση πραγματοποιείται στο πλαίσιο της στρατηγικής αποεπένδυσης; Γιατί είναι ένα επιχείρημα, που το άκουσα από τον εισηγητή της Πλειοψηφίας. Είναι στο πλαίσιο της αποεπένδυσης;

Τι λέει ο νόμος για την αποεπένδυση; Δηλαδή, πώς φεύγει το ΤΧΣ από μια τράπεζα, στην οποία έχει μερίδιο; Άρθρο 8: Η αποεπένδυση γίνεται είτε με πώληση -δεν ισχύει αυτό εδώ, δεν πωλείται αυτήν την στιγμή το ΤΧΣ- είτε με αύξηση μετοχικού κεφαλαίου και παραίτηση του δημοσίου -ούτε αυτό έχουμε εδώ, δεν παραιτείται το δημόσιο- είτε με διάθεση δικαιωμάτων προτίμησης, που ούτε αυτό έχουμε εδώ. Ούτε αυτό συμβαίνει. Ποια από τις επιλογές που προβλέπει ο ισχύων νόμος για το Ταμείο Χρηματοπιστωτικής Σταθερότητας, που προβλέπει το δημόσιο συμφέρον, που προστατεύει το δημόσιο συμφέρον, εφαρμόζεται; Καμμία. Γι’ αυτό νομοθετείτε, για να προβλέψετε ειδικά, φωτογραφικά, αυτήν τη διαδικασία, διά της οποίας το δημόσιο και βάζει λεφτά και χάνει ποσοστό κατά προφανή διάλυση του γενικού συμφέροντος.

Δεν είναι αποεπένδυση; Κάνει λάθος ο εισηγητής σας, που το αναφέρει τόσο συχνά, τη στρατηγική τής αποεπένδυσης; Είναι επένδυση; Ποιο είναι το πόρισμα για την απόδοση της επένδυσης στο ΤΧΣ, όπως επίσης, προβλέπει ο νόμος του ΤΧΣ ότι θα πρέπει να υπάρχει; Τι θα αποδώσει στο ΤΧΣ αυτή η επένδυση; Με πόρισμα, όχι με τα λόγια σας, τι θα αποδώσει; Φέρτε μας το τεχνικό πόρισμα να το δούμε.

Λέτε ότι το ΤΧΣ θα πρέπει να παραμείνει σε αυτήν την τράπεζα, διότι στο μέλλον οι μετοχές θα ανέβουν και θα του αποδώσει οικονομικό όφελος; Τότε γιατί σε όλες τις άλλες τράπεζες βιαστήκατε να φύγετε; Γιατί βιαστήκατε να αποχωρήσετε; Γιατί μας εξηγούσατε τόσα χρόνια ότι υποτίθεται πως πρέπει το δημόσιο οπωσδήποτε να αποχωρήσει από τις άλλες τράπεζες; Στις άλλες τράπεζες οι μετοχές θα πέσουν, αλλά σε αυτήν την περίπτωση θα ανέβουν και θα πάνε καλύτερα τα πράγματα για το δημόσιο;

Είναι προφανές εδώ ότι όλα αυτά είναι προφάσεις, ότι εδώ έρχεστε να νομιμοποιήσετε μία διαδικασία ειδική, περίεργη, η οποία θα οδηγήσει σε τεράστια απώλεια του δημοσίου την ώρα που βάζει ένα πολύ υψηλό ποσό εν σχέση με τον ιδιώτη.

Σε αυτήν την επιλογή, λοιπόν, που είναι μια επιλογή διπλής ζημίας των φορολογουμένων, εμείς προφανώς «πλάτη» δεν βάζουμε. Καταψηφίζουμε ισχυρά αυτήν τη συμφωνία. Καταψηφίζουμε ισχυρά και την στρατηγική που ακολουθείτε στο τραπεζικό σύστημα, διότι αντιλαμβάνεστε το τραπεζικό σύστημα ως πεδίο κερδοφορίας, απληστίας είτε των μεγαλομετόχων της τράπεζας είτε λίγων μεγάλων επιχειρηματικών ομίλων που έχουν πρόσβαση στον τραπεζικό δανεισμό και ως πεδίο αποκλεισμού για τους μικροκαταθέτες, τους δανειολήπτες, για τις μικρές και μεσαίες επιχειρήσεις, για τους αγρότες.

Άρα, καταψηφίζουμε ισχυρά και αυτή τη συμφωνία για όλους τους λόγους που προανέφερα αλλά και τη στρατηγική σας στο τραπεζικό σύστημα εν συνόλω.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ζητήσει ο Υπουργός για την ομιλία του.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, δεν μπορώ να καλύψω στην τοποθέτησή μου αυτή το σύνολο των θεμάτων που εθίγησαν για την οικονομική πολιτική της Κυβέρνησης σε κάθε πτυχή της, διότι εάν το έκανα, θα γινόμουν Φιντέλ Κάστρο. Δεν έχω ούτε τα ιδεολογικά ούτε τα σωματικά χαρακτηριστικά, για να το πετύχω. Θα μείνω στα θέματα της Τράπεζας Αττικής, του τραπεζικού συστήματος και στο τέλος θα πω και δυο λόγια για τις φορολογικές δηλώσεις.

Για την Τράπεζα Αττικής είναι φανερό ότι κλείνει μια εκκρεμότητα τουλάχιστον δωδεκαετίας.

Θυμηθείτε τις συζητήσεις εδώ στη Βουλή, στα μέσα ενημέρωσης, τα πρωτοσέλιδα, τα δελτία ειδήσεων. Ήταν μια τράπεζα, η οποία έχει ταλαιπωρήσει πολύ και τους Υπουργούς Οικονομικών και την Τράπεζα της Ελλάδας και τους κατά καιρούς μετόχους της και κυρίως τους καταθέτες και τους δανειολήπτες της.

Σήμερα γίνεται ένα σημαντικό βήμα μπροστά. Είναι γνωστό ότι καθ’ όλη τη διάρκεια αυτής της δωδεκαετίας είχαν γίνει προσπάθειες παρέμβασης, ορισμένες αγωνιώδεις και ταραχώδεις. Σήμερα γίνεται μια παρέμβαση περισσότερο σφαιρική, περισσότερο ολιστική και θέλω να πιστεύω περισσότερο αποτελεσματική.

Σήμερα έχουμε μια παρέμβαση που έχει τη σφραγίδα του Ταμείου Χρηματοπιστωτικής Σταθερότητας, με συμμετοχή του προγράμματος «ΗΡΑΚΛΗΣ» μετά από σχετική άδεια που έχουμε λάβει από την Ευρωπαϊκή Ένωση, με έναν επενδυτή που έρχεται και συμβάλλει από τη δική του πλευρά, όχι μόνο με κεφάλαια, όπως έχει λεχθεί, αλλά και με μία άλλη τράπεζα, την Παγκρήτια Τράπεζα και με μια διαφανή διαδικασία, για την οποία θα μιλήσω εκτενέστερα στη συνέχεια.

Πάμε να δούμε μερικά χαρακτηριστικά αυτής της εκκρεμότητας, διότι προκλήθηκε η Κυβέρνηση και δεν μπορούμε να τα αφήνουμε όλα αναπάντητα.

Ειπώθηκε, προηγουμένως, από συνάδελφο του ΣΥΡΙΖΑ: «Εσείς που εκτινάξατε τα μη εξυπηρετούμενα δάνεια, τα κόκκινα δάνεια της Τράπεζας Αττικής θα πρέπει να απολογηθείτε».

Εμείς, λοιπόν, έχουμε τα στοιχεία -τα παρέθεσε, άλλωστε, χθες στην επιτροπή ο Διοικητής της Τράπεζας της Ελλάδος-, τα οποία λένε ότι το 2014 τα κόκκινα δάνεια της Τράπεζας Πειραιώς ήταν 39% με μέσο όρο τότε κόκκινων δανείων περίπου στο 40%, ενώ το 2019 -κάποια κυβέρνηση υπήρχε τότε- είχαν ανέλθει στο 61%.

Κάποιος άλλος, λοιπόν, πρέπει να απολογηθεί, Αν είναι κάποιος να απολογείται. Και έκτοτε από το 2019 και μετά τα κόκκινα δάνεια παραμένουν της Τράπεζας Αττικής σταθερά.

Επίσης επειδή βλέπω μια επιθετικότητα από τους συναδέλφους του ΣΥΡΙΖΑ, πρέπει για λόγους τάξεως και δεοντολογίας να υπενθυμίσω αυτά που σε κάποιο βαθμό σημείωσε χθες και ο διοικητής της Τράπεζας της Ελλάδος κ. Στουρνάρας για τα έργα και τις ημέρες του ΣΥΡΙΖΑ στην Τράπεζα Αττικής. Το 2016 είχε γίνει έλεγχος, είχαν εξεταστεί δειγματοληπτικά δάνεια που είχαν χορηγηθεί από την Τράπεζα Αττικής σε τριάντα επτά δανειολήπτες. Και μεταξύ των ευρημάτων είχαν καταγραφεί τα εξής: Συστηματική χορήγηση δανείων κάτω του κόστους με μηδενική ή μερική εξασφάλιση, έκδοση βραχυπρόθεσμων ομολογιακών δανείων για την κάλυψη βραχυπρόθεσμων χορηγήσεων που είχαν δοθεί για κεφάλαιο κίνησης και χρηματοδότηση κάποιων επιχειρηματιών για να συμμετάσχουν στην αύξηση μετοχικού κεφαλαίου, προκειμένου -νομίζω εγώ- να μη χαθεί ο έλεγχος της τράπεζας από την κυβέρνηση-κόμμα.

Χαρακτηριστική είναι η περίπτωση μιας κατασκευαστικής που θεωρείτο φιλική προς την τότε κυβέρνηση του ΣΥΡΙΖΑ, η οποία το 2015 πήρε τριάντα εννέα, κύριες και κύριοι, δάνεια από την Τράπεζα Αττικής. Το λέω επειδή όταν παριστάνετε τους εισαγγελείς πρέπει να είστε έτοιμοι να ακούσετε και τις απαντήσεις. Το 2015, λοιπόν, αυτή η εταιρεία πήρε τριάντα εννέα δάνεια από την Τράπεζα Αττικής με εξασφαλίσεις υποσχετικές έργων και χαριστικά επιτόκια. Και εδώ αναφέρομαι στον ΣΥΡΙΖΑ και στις δύο του εκφάνσεις και στον ΣΥΡΙΖΑ του κ. Κασσελάκη και στη Νέα Αριστερά από την οποία σήμερα υπήρχε ιδιαίτερη επιθετικότητα.

Η εν λόγω εταιρεία, όπως σημειώνεται, συμμετείχε και στην αύξηση μετοχικού κεφαλαίου της Αττικής με 14.295.000, 627 ευρώ και 30 λεπτά. Και νομίζω ότι για να μη μιλάω με υπονοούμενα, όλοι καταλάβατε. Αλλά τα είπα στην επιτροπή μέχρις ενός σημείου και είπα ότι αν συνεχίσετε αυτήν την στάση, είμαι αναγκασμένος να μιλήσω και με ονόματα. Μιλάω για την εταιρεία «ΤΟΞΟΤΗΣ» του εργολάβου Χρήστου Καλογρίτσα, ο οποίος ήταν φιλικά διακείμενος προς τον ΣΥΡΙΖΑ, είχε στενές σχέσεις με στελέχη της κυβέρνησης -δεν χρειάζεται να πω ονόματα, νομίζω είμαστε λίγοι στην Ελλάδα και γνωριζόμαστε- και για τον οποίον έχουν γραφτεί και λεχθεί πάρα πολλά πράγματα στη συνέχεια, τα οποία τα γνωρίζουμε.

Αναφορικά με τα αδικαιολόγητα χαμηλά επιτόκια το δάνειο αυτό ύψους 14,5 εκατομμύρια ευρώ δόθηκε στην εταιρεία με επιτόκιο μόλις 2,6%, δηλαδή με απόκλιση 9,24% από το επιτόκιο που αντιστοιχούσε στην πιστοληπτική διαβάθμιση «G» της εταιρείας. Το επιτόκιο που θα έπρεπε να αντιστοιχεί στο δάνειο ήταν 11,84% και η εταιρεία δανειοδοτήθηκε -επαναλαμβάνω- με ένα επιτόκιο 2,6%.

Και φυσικά δεν πρέπει κανείς να ξεχνά τη συσχέτιση όλης αυτής της ιστορίας με τις τηλεοπτικές άδειες και την προσπάθεια τότε που είχε γίνει μέσω και του κ. Καλογρίτσα ελέγχου των καναλιών με τη δημιουργία ενός ΣΥΡΙΖΑ Chanel.

Οι ποινικές διώξεις που ασκήθηκαν στην παλιά διοίκηση της τράπεζας αφορούσαν σε δάνεια που χορηγήθηκαν σε συνολικά επτά εταιρείες μεταξύ των οποίων και την εταιρεία «ΤΟΞΟΤΗΣ» του κ. Καλογρίτσα και άλλων επιχειρηματιών οι οποίοι θεωρούνταν προσκείμενοι στον ΣΥΡΙΖΑ. Αυτά για λόγους τάξεως.

Συνήθως δεν αναφέρομαι σε τέτοιου είδους ζητήματα, αλλά δεν μπορώ και να ακούω συνεχώς αυτούς, που έχουν μάθει στη ζωή τους να παριστάνουν τους εισαγγελείς, να επιτίθενται συνεχώς και αδιαλείπτως και σε κάθε θέμα ακόμα και σε θέματα στα οποία είναι οι ίδιοι πολιτικά ανοιχτοί.

Προχωρώ περαιτέρω, κυρίες και κύριοι συνάδελφοι. Όπως σημείωσα προηγουμένως, έγιναν προσπάθειες για αρκετά χρόνια χωρίς εμπλοκή στην πρώτη φάση του Ταμείου Χρηματοπιστωτικής Σταθερότητας, χωρίς φυσικά καμμία συσχέτιση των προσπαθειών αυτών με το πρόγραμμα «ΗΡΑΚΛΗΣ» και με επενδυτές οι οποίοι πράγματι δεν είχαν αποδειχθεί αξιόπιστοι. Πρέπει να τα λέμε όλα να είμαστε τελείως καθαροί.

Επομένως εδώ προχωρούμε με μια σαφή ποιοτική διαφορά. Ποια είναι η ποιοτική διαφορά; Αυτή την οποία υπογράμμισε και χτες ο διοικητής της Τράπεζας της Ελλάδος. Εδώ έχουμε μία εμπλοκή του Ταμείου Χρηματοπιστωτικής Σταθερότητας ως ένα εργαλείο του δημοσίου εν ευρεία έννοια, προκειμένου να εξασφαλίσει τη σταθερότητα με την στήριξη που παρέχει του τραπεζικού συστήματος. Δεν συμμετέχει ως ιδιώτης επενδυτής -έχει έναν ιδιαίτερο ρόλο που περιγράφεται από το καταστατικό του- αλλά παράλληλα σε σύμπραξη με κάποιον ιδιώτη επενδυτή πράγμα το οποίο επίσης το απαιτεί το καταστατικό του. Και εδώ υπάρχει ιδιώτης επενδυτής, ο οποίος μόλις σημείωσα προηγουμένως συνεισφέρει στην όλη προσπάθεια πέρα από τα χρήματα που βάζει και μια άλλη τράπεζα, την Παγκρήτια Τράπεζα. Και προχωρούμε μαζί και -μετά τη σχετική άδεια που έχουμε λάβει μετά από σχετικό αίτημα που είχαμε κάνει στην Ευρωπαϊκή Επιτροπή- με το πρόγραμμα «ΗΡΑΚΛΗΣ».

Άρα έχουμε μια καινούργια προσπάθεια η οποία έχει σαφή διαφορετικά ποιοτικά χαρακτηριστικά σε σχέση με όλες τις προηγούμενες, παλαιότερες και πιο πρόσφατες.

Ειπώθηκε κάποια στιγμή γιατί δεν κινήθηκε διαφορετικά το «θεά Άρτεμις» σε σχέση με τον ισολογισμό. Δεν θα σας ταλαιπωρήσω με περιττά τεχνικά χαρακτηριστικά. Μιλάμε για το 2020 και μετά. Μίλησε ο κ. Στουρνάρας ο οποίος ευθέως είπε -και έτσι είναι- ότι με τα χαρακτηριστικά που έχει η τράπεζα χωρίς να υπάρχει η συμμετοχή του προγράμματος «ΗΡΑΚΛΗΣ», όπως συμβαίνει και στις τέσσερις συστημικές τράπεζες, δεν μπορεί να αντιμετωπιστεί το θέμα του ισολογισμού της τράπεζας. Και γι’ αυτό περιγράφω ποια είναι τα διαφορετικά ποιοτικά χαρακτηριστικά και γι’ αυτό προχωρήσαμε έτσι.

Βρίσκομαι εδώ μπροστά σας και αφού έχουν γίνει διαπραγματεύσεις πολλοί μήνες για το συγκεκριμένο θέμα, με τρία διαφορετικά δεδομένα τα οποία θέλω να σας τα θέσω υπ’ όψιν, για να μου πείτε αν έχουν κάποια σημασία, όπως νομίζω εγώ, ή δεν έχουν καμμία σημασία όπως φάνηκε να νομίζουν κάποιοι από εσάς.

Το πρώτο είναι ότι στις 16 Ιουλίου του 2024 έλαβα εγώ ως Υπουργός Εθνικής Οικονομίας και Οικονομικών μια επιστολή από τον διοικητή της Τράπεζας της Ελλάδος, η αρχή που ασκεί την εποπτεία στις μη συστημικές τράπεζες σε σχέση με το πώς εξελίσσονται τα πράγματα.

Στην επιστολή αυτή ο κύριος Διοικητής αναφέρει μια σειρά από στοιχεία -άλλωστε, τα επανέλαβε και χθες στην τοποθέτησή του και μάλιστα προσέθεσε και άλλα-, μεταξύ των οποίων, τα ακόλουθα: Σύμφωνα με τα τελευταία διαθέσιμα στοιχεία του Μαρτίου 2024 ο δείκτης των μη εξυπηρετούμενων «κόκκινων» δανείων της Attica Bank είναι 61,5% και της Παγκρήτιας 53,5% έναντι 5%, που είναι ο αντίστοιχος δείκτης για τις τέσσερις συστημικές τράπεζες.

Επιλέγω κάποια στοιχεία, για να μη γίνομαι κουραστικός, γιατί ήδη βλέπω ότι έχω μιλήσει πολύ. Κύριε Πρόεδρε, αφαιρέστε το από την δευτερολογία μου. Δεν γίνεται διαφορετικά, γιατί το θέμα είναι μεγάλο και τεχνικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε χρόνο ακόμη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Το ξέρω ότι έχω χρόνο, αλλά έχω να πω πολλά.

Σήμερα οι δείκτες κεφαλαιακής επάρκειας, λέει, ο διοικητής συνολικά για τις δύο τράπεζες υπολείπονται κατά 106 εκατομμύρια ευρώ των συνολικών κεφαλαιακών απαιτήσεων και σε κάθε περίπτωση δεν επαρκούν να επιλυθεί το πρόβλημα των μη εξυπηρετούμενων δανείων. Η κάλυψη των κεφαλαιακών αναγκών θα ήταν αδύνατη χωρίς την ολοκλήρωση της συμφωνίας. Δεδομένης της ευάλωτης οικονομικής κατάστασης των δύο τραπεζών, θα ήταν εξαιρετικά πιθανό το σενάριο σημαντικής εκροής καταθέσεων στην περίπτωση μη επίτευξης συμφωνίας. Αυτό θα οδηγούσε στην κατάρρευσή τους, καθώς δεν θα είχαν πρόσβαση σε δανεισμό από την Ευρωπαϊκή Κεντρική Τράπεζα κ.λπ.. Τα είπε και χθες, τον άκουσε το πανελλήνιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το πανελλήνιο δεν τον άκουσε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Καμμία από τις δύο τράπεζες δεν καλύπτει τις προϋποθέσεις του ν.4261/2014 περί μεταβίβασης περιουσιακών στοιχείων της εκκαθάρισης. Ως εκ τούτου, δεν θα μπορούσε να μεταβιβαστεί το σύνολο των καταθέσεων σε άλλο πιστωτικό ίδρυμα και οι μη καλυμμένες καταθέσεις θα χάνονταν, σύμφωνα με στοιχεία έως 31/3/2024, λέει ο κ. Στουρνάρας. Οι μη εγγυημένες καταθέσεις είναι 909 εκατομμύρια στην Attica Bank και 726 εκατομμύρια στην Παγκρήτια. Άρα, θα υπήρχε απώλεια αποταμιεύσεων πάνω από 1,6 δισεκατομμύρια ευρώ.

Κάνω παρένθεση. Εδώ ελέχθη προηγουμένως από συνάδελφο ότι «Εντάξει, υπάρχει ο ν.4261/2014, αλλάξτε τον για να μην υπάρχει αυτό το θέμα». Είπε ο κ. Στουρνάρας χθες κατά την τοποθέτησή του στην επιτροπή: «Ακόμα και αν ήταν εφικτή η χρήση του άρθρου 145β του ν.4261/2014, η επίπτωση για το ΤΕΚΕ» -το Ταμείο, δηλαδή, των εγγυήσεων του ελληνικού δημοσίου- «και το ελληνικό δημόσιο θα ήταν σημαντική, καθώς η αξία των προς μεταβίβαση υποχρεώσεων υπερβαίνει σημαντικά την αξία των προς μεταβίβαση περιουσιακών στοιχείων ενεργητικού. Από προσωρινούς υπολογισμούς της Τράπεζας της Ελλάδας το ΤΕΚΕ θα έπρεπε στο σενάριο αυτό να καταβάλει περίπου 1,7 δισεκατομμύρια ευρώ, με το ελληνικό δημόσιο να καταβάλει» -εκεί θα φτάναμε, κυρίες και κύριοι συνάδελφοι, - «2,5 δισεκατομμύρια ευρώ, χωρίς να περιλαμβάνεται η απώλεια της αξίας συμμετοχής του Ταμείου Χρηματοπιστωτικής Σταθερότητας ύψους 480 εκατομμυρίων ευρώ».

Αυτά λέει ο Διοικητής της Τράπεζας της Ελλάδας και προσθέτει: «Καθώς οι καταθέσεις αυτές αφορούν, κυρίως, επιχειρήσεις και νοικοκυριά, στο σενάριο αυτό θα προέκυπτε νέο κύμα μη εξυπηρετούμενων δανείων, θα υπήρχαν δευτερογενείς επιπτώσεις στις συστημικές τράπεζες μέσω αυξημένων εισφορών προς το Ταμείο Εγγύησης Καταθέσεων και Επενδύσεων», δηλαδή το ΤΕΚΕ. Παραθέτει και συγκεκριμένους αριθμούς.

«Η υφιστάμενη αξία της συμμετοχής του Ταμείου Χρηματοπιστωτικής Σταθερότητας στην Attica Bank θα εκμηδενιζόταν, καθώς θα είναι η πρώτη φορά από την αρχή της κρίσης που θα «κουρεύονταν» οι καταθέσεις στη χώρα μας. Είναι σχεδόν βέβαιο ότι θα κλονιζόταν η εμπιστοσύνη των αποταμιευτών και θα ήταν πιθανόν να βλέπαμε bank run, μαζικές αποσύρσεις καταθέσεων». Γιάννης Στουρνάρας, Διοικητής της Τράπεζας της Ελλάδος, στο θεσμικό του ρόλο προς τον Υπουργό Εθνικής Οικονομίας και Οικονομικών.

Στη συνέχεια παραθέτει και μια σειρά από οφέλη της συμφωνίας αυτής, όπως τα ανέφερε χτες, δηλαδή εξουδετέρωση της απειλής για τη σταθερότητα του τραπεζικού συστήματος και ενίσχυση του ανταγωνισμού με τον πέμπτο πόλο αναφέρθηκε κατά τη χτεσινή του τοποθέτηση και στα ειδικά χαρακτηριστικά που νομίζει ότι θα έχει αυτός ο πόλος. Οφέλη, όπως η δημιουργία μιας νέας τράπεζας με ισχυρή κεφαλαιακή βάση, με μη εξυπηρετούμενα δάνεια που περιορίζονται κάτω από το 3% -άρα ξεκινάει η προσπάθεια από πολύ ευνοϊκή βάση- και διασφάλιση του δημόσιου συμφέροντος, καθώς το Ταμείο Χρηματοπιστωτικής Σταθερότητας αφ’ ενός προστατεύει την αξία της συμμετοχής του στην Τράπεζα Αττικής, που αποκτά πλέον θετικές αποδόσεις, θετικό δηλαδή IRR, τη στιγμή που θα είχε μηδενική αξία σε περίπτωση μη επίτευξης συμφωνίας.

Αυτά λέει, μεταξύ των άλλων, η επιστολή του Διοικητή της Τράπεζας της Ελλάδας προς τον Υπουργό Εθνικής Οικονομίας και Οικονομικών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα το καταθέσετε στα Πρακτικά;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Αυτό είναι ένα πρώτο στοιχείο, το οποίο θέλω να μοιραστώ μαζί σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα το καταθέσετε στα Πρακτικά;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ένα δεύτερο στοιχείο που θέλω να μοιραστώ μαζί σας είναι το εξής, κυρίες και κύριοι συνάδελφοι: Εγώ ως Υπουργός Οικονομικών, προφανώς, είχα υποχρέωση να λάβω σοβαρά υπ’ όψιν την τοποθέτηση της Τραπέζης της Ελλάδος. Νομίζω ότι καθένας και καθεμιά από εσάς θα μπορούσε να με ρωτήσει, στο πλαίσιο αυτής της συζήτησης: Εντάξει, η Τράπεζα της Ελλάδας λέει ότι θα επέρχονταν όλες αυτές οι δραματικές συνέπειες, εσύ όμως ως Υπουργός Οικονομικών είπες στο Ταμείο Χρηματοπιστωτικής Σταθερότητας να δει μήπως υπήρχε κάποιος καλύτερος επενδυτής; Παρ’ ότι ψάχνει η Τράπεζα Αττικής εδώ και χρόνια -δεν είναι μυστικό- και στην Ελλάδα και στο εξωτερικό να βρει επενδυτή και δεν είχε εμφανιστεί κάποιος άλλος, εσύ ως Υπουργός έχεις ψάξει, πριν έρθεις εδώ στη Βουλή, μήπως υπήρχε κανένας καλύτερος επενδυτής;

Είπαμε, λοιπόν, στην «JP MORGAN» -από τις μεγαλύτερες, αν όχι η μεγαλύτερη επενδυτική τράπεζα- να κάνει μια έρευνα αγοράς, για να μας πει αν υπήρχε κάποιος άλλος επενδυτής, ο οποίος θα ερχόταν με τους ίδιους ή καλύτερους όρους -καθώς οι συζητήσεις είχαν προχωρήσει-, προκειμένου να πάρει εκείνος την τράπεζα αφού θα προσέφερε καλύτερους όρους.

Η απάντηση, λοιπόν, της «JP MORGAN» που έχει την εμπειρία και έκανε τη σχετική έρευνα αγοράς ήταν ότι κύριοι του Ταμείου Χρηματοπιστωτικής Σταθερότητας, δεν υπάρχει άλλος επενδυτής.

Άρα, έχουμε ένα δεδομένο, ότι η Τράπεζα της Ελλάδος λέει ότι εάν δεν προχωρήσει αυτή η συμφωνία, θα έχουμε δραματικές συνέπειες για το τραπεζικό σύστημα, τους καταθέτες και την οικονομία.

Δεύτερο δεδομένο είναι ότι δεν υπάρχει κάποιος άλλος επενδυτής. Δεν εμφανίστηκε κάποιος. Τώρα, εάν ξέρετε εσείς που διαφωνείτε με τη συμφωνία αυτή, παρακαλώ να τον φέρετε να τον γνωρίσω και εγώ, διότι κάπως κρύβεται αυτός ο επενδυτής. Ποιος είναι; Δεν τον έχει βρει, δεν τον έχει ανακαλύψει κανένας.

Το τρίτο δεδομένο που νομίζω ότι κάθε Υπουργός Οικονομικών θα ελάμβανε υπ’ όψιν, είναι η τοποθέτηση των φορέων. Κάναμε συζήτηση χθες στην επιτροπή. Όλοι οι φορείς που ήρθαν, και οι επτά που ήρθαν και μίλησαν, μίλησαν υπέρ της συμφωνίας, πολλοί από αυτούς με διθυραμβικούς τόνους. Η ΟΤΟΕ, η Ομοσπονδία των Τραπεζοϋπαλλήλων η οποία εκλήθη δεν ήρθε. Εκλήθη, πάντως. Δεν ήρθε.

Επειδή άκουσα κάποιοι να λέτε, τι νομίζουν οι υπάλληλοι και πώς θα προστατευθούν οι εργαζόμενοι; Δεν ξέρω, εάν έκλειναν οι τράπεζες, εάν θα ήταν καλύτερη η προστασία των εργαζομένων από αυτήν που θα υπάρξει τώρα, αλλά πάντως αυτή είναι η εικόνα. Επομένως, μπείτε στη θέση μου.

Έχετε μια συμφωνία για την οποία ο Διοικητής της Τράπεζας της Ελλάδας σας λέει ότι αν δεν προχωρήσει η συμφωνία, θα έχουμε δραματικές συνέπειες για το τραπεζικό σύστημα, τους καταθέτες και την οικονομία, μια από τις μεγαλύτερες επενδυτικές τράπεζες του κόσμου που έχει συμφωνία με το Ταμείο Χρηματοπιστωτικής Σταθερότητας, η «JP MORGAN», που λέει «έψαξα να βρω επενδυτή δεν βρήκα» και ανεξάρτητος αυτού δεν υπάρχει και στον ορίζοντα, δεν έχει ακουστεί ποτέ κάποιος άλλος επενδυτής και τρίτον έχουμε όλους τους φορείς που ασχολούνται με το συγκεκριμένο ζήτημα να είναι υπέρ της συμφωνίας. Εσείς ειλικρινά τι θα κάνατε στη θέση μου; Τι θα κάνατε στη θέση μου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα τα καταθέσετε στα Πρακτικά;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Σκεφτόμαστε ότι, πράγματι, τότε θα μπορούσε να κατηγορηθεί ο Υπουργός Εθνικής Οικονομίας και Οικονομικών για απιστία; Διότι με όλα αυτά τα στοιχεία να έρθω εγώ και να υιοθετήσω -και οποιοσδήποτε στη θέση μου- αυτήν την τελείως επιπόλαια κριτική, ε, με συγχωρείτε θα ήταν τουλάχιστον απαράδεκτο. Και είναι πρωτάκουστα αυτά τα οποία ακούγονται από μέρος συναδέλφων της Αντιπολίτευσης. Κάποιοι είναι πιο συγκρατημένοι, αλλά υπάρχουν και κάποιοι που δεν συγκρατούνται ενώ τα στοιχεία είναι απολύτως εύγλωττα και ξεκάθαρα.

Εν πάση περιπτώσει, οι φορείς μίλησαν τους ακούσατε εμένα με ακούσατε. Καταλαβαίνω ότι υπάρχει μια αμφισβήτηση ακόμα εάν αυτά τα οποία λέμε είναι πραγματικά ή ήρθαμε εδώ πέρα όλοι μαζί εδώ που μας βλέπετε, η Κυβέρνηση, η Τράπεζα της Ελλάδος, το Ταμείο Χρηματοπιστωτικής Σταθερότητας να σας κοροϊδέψουμε με κάποια πράγματα τα οποία κατέβηκαν από το κεφάλι μας.

Ακούστε, κυρίες και κύριοι συνάδελφοι, μετά από συνεννόηση με την Τράπεζα της Ελλάδος και το Ταμείο Χρηματοπιστωτικής Σταθερότητας καταθέτω επισήμως στη Βουλή των Ελλήνων την από 16 Ιουλίου του 2024 επιστολή του Διοικητή της Τραπέζης της Ελλάδος προς τον Υπουργό Εθνικής Οικονομίας και Οικονομικών και το Ταμείο Χρηματοπιστωτικής Σταθερότητας. Από την επιστολή γίνεται αντιληπτό ότι το κόστος για το ελληνικό δημόσιο από τη συμμετοχή του ΤΧΣ στην αύξηση του κεφαλαίου στο πλαίσιο συμφωνίας των μετόχων είναι πολύ μικρό σε σχέση με το κόστος οποιασδήποτε άλλης επιλογής. Επιπλέον, επισημαίνεται στην επιστολή πως παρά τις προσπάθειες που έχει καταβάλει η υφιστάμενη αλλά και προηγούμενες διοικήσεις των τραπεζών Attica Bank και Παγκρήτια, δεν έχει τελεσφορήσει η αναζήτηση στρατηγικού ιδιώτη-επενδυτή με μακροπρόθεσμο ορίζοντα πέραν του υφιστάμενου ιδιώτη-μετόχου. Καταλήγει δε πως η Τράπεζα της Ελλάδος θεωρεί την υλοποίηση της προς κύρωση συμφωνίας των μετόχων της ως τη βέλτιστη λύση για το ελληνικό δημόσιο. Αυτή εδώ είναι η επιστολή του Διοικητή της Τραπέζης της Ελλάδος προς τον Υπουργό Οικονομικών.

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω την έκθεση διερεύνησης πιθανού επενδυτικού ενδιαφέροντος που έγινε από τη διεθνή επενδυτική τράπεζα «JP MORGAN». Με εντολή του Ταμείου Χρηματοπιστωτικής Σταθερότητας ως προς το πιθανό επενδυτικό ενδιαφέρον άλλων επενδυτών να συμμετάσχουν στην αύξηση μετοχικού κεφαλαίου της Τράπεζας Αττικής με τους ίδιους τουλάχιστον όρους που συμφωνήθηκαν με τη «THRIVEST». Η διαδικασία της «JP MORGAN» ολοκληρώθηκε, όπως σημείωσα προηγουμένως, χωρίς επιτυχία καθώς έλαβε αρνητικές απαντήσεις για συμμετοχή σε μια τέτοια επένδυση από όλους τους διεθνείς επενδυτικούς οίκους στους οποίους απευθύνθηκε. Καταθέτω, κυρίες και κύριοι συνάδελφοι, στα Πρακτικά την έκθεση αυτήν της JP Morgan.

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω επίσης τις εκθέσεις δύο ανεξάρτητων χρηματοοικονομικών συμβούλων που κατά τον νόμο πρέπει να έχει για τέτοιου είδους θέματα το Ταμείο Χρηματοπιστωτικής Σταθερότητας, της «EY» -όπως είναι γνωστή τα τελευταία χρόνια- και της «JP MORGAN», οι οποίες επιβεβαιώνουν ότι η σκοπούμενη συμμετοχή στην έκδοση νέων μετοχών συμβάλλει στη διατήρηση, προστασία ή βελτίωση της αξίας της υφιστάμενης συμμετοχής του Ταμείου στο κεφάλαιο του εκδότη ή των προοπτικών αποεπένδυσης από αυτή λαμβανομένων υπ’ όψιν των συνθηκών που επικρατούν στην αγορά και των προοπτικών του επιχειρησιακού σχεδίου του εν λόγω πιστωτικού ιδρύματος κατά τον χρόνο λήψης της απόφασης του πιστωτικού ιδρύματος για αύξηση μετοχικού κεφαλαίου ή για έκδοση άλλων τίτλων ιδιοκτησίας όπως ορίζει το άρθρο 8 παράγραφος 8 του νόμου του Ταμείου Χρηματοπιστωτικής Σταθερότητας. Καταθέτω και αυτές τις δύο εκθέσεις που φαντάζομαι ορισμένοι θα συνεχίσουν να ισχυρίζονται ότι θα έπρεπε να τις αγνοήσουν.

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, καταθέτω σύμφωνα με την πάγια πρακτική που ακολουθείται από το Ταμείο Χρηματοπιστωτικής Σταθερότητας, χωρίς να απαιτείται από τη νομοθεσία, την επιστολή γνώμης επί της διαδικασίας από την «ROTHSCHILD», σύμφωνα με την οποία η διαδικασία που ακολουθήθηκε από το Ταμείο Χρηματοπιστωτικής Σταθερότητας μέχρι την ημερομηνία υπογραφής της σύμβασης συγχώνευσης και επένδυσης, η οποία έχει κατατεθεί προς κύρωση, είναι η κατάλληλη με βάση τις διεθνείς πρακτικές που ακολουθούνται σε αντίστοιχες συναλλαγές. Καταθέτω και την έκθεση της «ROTHSCHILD».

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω, τέλος, το απόσπασμα πρακτικού της από 18 Ιουλίου του 2024 συνεδρίασης του Διοικητικού Συμβουλίου του Ταμείου Χρηματοπιστωτικής Σταθερότητας για την έγκριση της συμμετοχής του Ταμείου Χρηματοπιστωτικής Σταθερότητας στη συναλλαγή και την υπογραφή σύμβασης συγχώνευσης και επένδυσης μεταξύ Ταμείου Χρηματοπιστωτικής Σταθερότητας και «THRIVEST».

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα με διαφάνεια, όλα στη διάθεσή σας. Και όταν θα πάτε σπίτι σας το βράδυ, ανεξάρτητα το τι θα πείτε εδώ, σκεφτείτε μόνοι σας τι θα κάνατε στη θέση μου.

(Χειροκροτήματα από την πτέρυγα της Νέας Δημοκρατίας)

Σας εύχομαι, πραγματικά, να βρεθείτε κάποια στιγμή να χειριστείτε μια αντίστοιχη κατάσταση και με όλες αυτές τις εκθέσεις, με όλα αυτά τα στοιχεία να έρθετε να απορρίψετε τη σύμβαση, να δούμε τι θα συνέβαινε και σε εσάς τους ίδιους και στα κόμματά σας αλλά κυρίως τι θα συνέβαινε στο τραπεζικό μας σύστημα, στους καταθέτες, στους δανειολήπτες, στην οικονομία μας. Κυρίες και κύριοι συνάδελφοι, απαιτείται στοιχειώδης αυτοσυγκράτηση ιδιαίτερα όταν συντρέχουν όλα αυτά τα στοιχεία.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Και στον χρόνο αυτοσυγκράτηση.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Είχα προειδοποιήσει, κύριε Φάμελλε. Τόση ώρα -είμαι τρεις ώρες εδώ- κατηγορούμαι. Έχουν γίνει ιδιαίτερα από το κόμμα σας και από τον Κοινοβουλευτικό εκπρόσωπό αναφορές στο σύνολο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός θα πάρει όλο τον χρόνο, δευτερολογία, τριτολογία, άρα έχει χρόνο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ναι, θα αξιοποιήσω το σύνολο του χρόνου και δεν θα ξαναμιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Από εκεί και πέρα επειδή έγιναν κάποιες παρεμβάσεις που αφορούσαν και στο σύνολο του τραπεζικού συστήματος, θα ήταν παράλειψη οι άνθρωποι που μας παρακολουθούν να νομίζουν ότι δεν έχουμε επιχειρήματα και ότι ελλείψει επιχειρημάτων συναινούμε σε αυτά τα οποία ειπώθηκαν από την Αντιπολίτευση.

Κανείς δεν ισχυρίστηκε ότι η κρίση του τραπεζικού συστήματος ξεκίνησε το 2015. Κανείς. Εκείνο το οποίο πάντως συμβαίνει σίγουρα είναι ότι είχε γίνει έλεγχος από τις αρμόδιες εποπτικές αρχές της Ευρωπαϊκής Ένωσης το ΄14 και δεν είχε διαπιστωθεί -μετά τις ανακεφαλαιοποιήσεις που είχαν προηγηθεί- καμμία ανάγκη ανακεφαλαιοποίησης του τραπεζικού συστήματος. Το ΄15, όμως, στα στρες τεστ τα οποία είχαν γίνει από τις αρμόδιες ευρωπαϊκές αρχές βρέθηκε ότι οι τράπεζες είχαν κεφαλαιακές ανάγκες 14,5 δισεκατομμύρια ευρώ. Γιατί άραγε; Γιατί είχε μεσολαβήσει μια κυβέρνηση που είχε έναν Υπουργό Οικονομικών ο οποίος υπερήφανα ανακοίνωσε «αγάπη μου έκλεισα τις τράπεζες». Και κάτι έγινε όχι στην αγάπη του αλλά στους συνταξιούχους που περίμεναν έξω από τις τράπεζες για να πάρουν 60 ευρώ την ημέρα, διότι οι τράπεζες είχαν κλείσει με όλες τις δραματικές συνέπειες που ακολούθησαν.

Τα κόκκινα δάνεια ήταν 40%, 45% και τώρα μεσοσταθμικά σε όλες τις τράπεζες συμπεριλαμβανομένης και της Αττικής είναι στο 7%. Ναι, αυτά είναι τα επίσημα στοιχεία. Από εκεί και πέρα υπάρχει ο ισχυρισμός ότι ναι, οι τράπεζες ξαλάφρωσαν από τα κόκκινα δάνεια και έχουν πάει στους servicers. Έχουμε δώσει επίσημα στοιχεία, τα έδωσα και στην επιτροπή, τα λέω και εδώ. Ήταν 98 δισεκατομμύρια και είναι 69 τα κόκκινα, τα μη εξυπηρετούμενα δάνεια συνολικά. Τα έχω καταθέσει κατ’ επανάληψη στη Βουλή. Καλό είναι κάποια στιγμή να μη συγκρουόμαστε τόσο σφοδρά με την πραγματικότητα.

Και, βεβαίως, υπάρχει και το ζήτημα της κερδοφορίας. Μίλησα και άλλη φορά. Θέλουμε οι τράπεζες να μην είναι κερδοφόρες; Τι θα συμβεί; Θα έχουμε προβλήματα σαν και αυτά που έχουμε στην Τράπεζα Αττικής και θα χρειαστεί ή να συμβάλλουν οι φορολογούμενοι ή να συμβάλλουν οι καταθέτες. Αυτό θέλουμε; Έχουμε, λοιπόν, τράπεζες που είναι κερδοφόρες και αυτό μας εξυπηρετεί και σε σχέση με το άλλο ζήτημα που κατ’ επανάληψη θίξατε το ζήτημα του αναβαλλόμενου φόρου, διότι αν δεν είναι κερδοφόρες θα παραμείνει εσαεί η εκκρεμότητα του αναβαλλόμενου φόρου και δεν θα μειώνεται ενώ τώρα μειώνεται. Και ακριβώς επειδή υπάρχει αυτή η πρόοδος, γι’ αυτό υπάρχει και ενδιαφέρον από διεθνείς επενδυτές.

Πιο πρόσφατα τι κάναμε από τις εκλογές και μετά σε τίτλους; Τα σημείωσα και στην επιτροπή. Φέραμε ρύθμιση έτσι ώστε και μη τραπεζικά ιδρύματα να μπορεί να δίνουν στεγαστικά και κάποιων μορφών επιχειρηματικά δάνεια για να ενισχυθεί και με αυτόν τον τρόπο, όχι μόνο με τον πέμπτο πυλώνα, ο ανταγωνισμός. Καταστήσαμε αφορολόγητα τα έντοκα γραμμάτια του δημοσίου, έτσι ώστε οι αποταμιευτές να μπορούν να επενδύουν σε αυτά και το κάνουν πάρα πολλοί -πιστέψτε με- με αποδόσεις με επιτόκια 3,5% έως 4% αφορολόγητα. Και επίσης είναι ένας τρόπος ανταγωνισμού και πίεσης προς τις τράπεζες.

Για τους servicers θεσπίσαμε αυστηρότατες υποχρεώσεις τον περασμένο Δεκέμβριο. Και επαναλαμβάνω και από αυτό εδώ το Βήμα θέλω να είναι τελείως ξεκάθαρο, η γενική γραμματέας θα τους συναντήσει την επόμενη εβδομάδα. Δεν είμαστε διατεθειμένοι να κάνουμε την παραμικρή έκπτωση στην εφαρμογή του νόμου ως προς τις υποχρεώσεις των servicers στο σύνολο φυσικά του νόμου αλλά ειδικά σε αυτό. Πρέπει να επιδειχθεί η απαιτούμενη ευαισθησία απέναντι στους δανειολήπτες και ο νόμος να εφαρμοστεί στο ακέραιο. Η Κυβέρνηση έχει εργαλεία να επιβάλει τη βούλησή της που είναι και βούληση της πλειονότητας του ελληνικού λαού.

Ο εξωδικαστικός μηχανισμός διευρύνθηκε. Έχουμε εδώ και μερικούς μήνες επιπλέον κούρεμα έως και 28%. Για τους ευάλωτους συμπολίτες μας έχει καταστεί οιονεί υποχρεωτικός. Εντάξαμε στην κατηγορία αυτή προφανώς και τους ανάπηρους συμπολίτες μας και έχουν διπλασιαστεί τα αιτήματα για υπαγωγή στον εξωδικαστικό συμβιβασμό το πρώτο τετράμηνο του ’24 σε σχέση με το πρώτο τετράμηνο του ’23, από δεκατέσσερις χιλιάδες σε είκοσι πέντε χιλιάδες.

Για τις προμήθειες στις χαμηλότερου ύψους συναλλαγές νομοθετήσαμε τον περασμένο Απρίλιο και τις μειώσαμε κατά 50%. Ναι, εμείς φέραμε αυτή τη νομοθετική πρωτοβουλία ανταποκρινόμενοι σε αυτά που ζητούσε η αγορά. Θα σας παρακαλούσα να μη βιάζεστε και για τις υπόλοιπες προμήθειες. Ήδη μία από τις τέσσερις συστημικές τράπεζες έκανε σημαντικές παρεμβάσεις και σημαντικές μειώσεις. Και εδώ θα είμαστε, με το καλό θα δείτε ότι θα ακολουθήσουν σύντομα και οι υπόλοιπες τρεις συστημικές τράπεζες.

Έχουμε πάγωμα των επιτοκίων των στεγαστικών δανείων από το 2023. Έχουμε το πρόγραμμα IRIS το οποίο ήδη το γνωρίζουν και το χρησιμοποιούν δύο εκατομμύρια τετρακόσιες χιλιάδες Έλληνες. Είναι με μηδενικές χρεώσεις από ιδιώτη σε ιδιώτη, με μηδενικές χρεώσεις για τον πελάτη σε σχέση με ελεύθερο επαγγελματία, επιτηδευματία, κλπ.. Αλλά και για τους τελευταίους τους επαγγελματίες, δηλαδή, κ.λπ., οι χρεώσεις είναι πολύ-πολύ μικρότερες απ’ ότι στις κάρτες και στα POS. Και σήμερα μια τράπεζα κατά σύμπτωση ανακοίνωσε περαιτέρω μείωση κατά 50% μάλιστα των χρεώσεων για επαγγελματίες στο IRIS.

Η Αναπτυξιακή Τράπεζα ανακοίνωσε πρόσφατα δανειοδοτήσεις, είτε με μορφή εγγυοδοσίας είτε με επιδότηση επιτοκίου για κεφάλαια κίνησης. Το 40% του δανείου είναι άτοκο χάρη στην παρέμβαση της Αναπτυξιακής Τράπεζας για τις μικρομεσαίες επιχειρήσεις.

Και, βεβαίως, προχώρησε η αποεπένδυση των τραπεζών με βάση τις προβλέψεις του νόμου του Ταμείου Χρηματοπιστωτικής Σταθερότητας και των τεσσάρων τραπεζών με πολύ μεγάλο ενδιαφέρον, πολύ μεγάλη επιτυχία, με θετικά σχόλια σε ολόκληρο τον διεθνή Τύπο -παρακαλώ να μου φέρετε έστω ένα αρνητικό σχόλιο- με όφελος πολύ σημαντικό για το δημόσιο και φυσικά για το Ταμείο Χρηματοπιστωτικής Σταθερότητας, το οποίο προσεγγίζει τα 4 δισεκατομμύρια ευρώ.

Επομένως, έκλεισε μια εκκρεμότητα που υπήρχε με τις συστημικές τράπεζες με την ολοκλήρωση -σχεδόν, υπάρχει κάτι ακόμα στην Εθνική- των τεσσάρων συστημικών τραπεζών και κάνουμε ένα ακόμα βήμα, μαζί με όλα όσα σας περιέγραψα, πολύ σημαντικό με μια ακόμα εκκρεμότητα δωδεκαετίας με την Τράπεζα Αττικής. Εγώ, πραγματικά, αισθάνομαι ικανοποίηση και είμαι βέβαιος το ίδιο αισθάνεται και ολόκληρη η ομάδα που βοήθησε, έτσι ώστε να αντιμετωπιστεί αυτή η εκκρεμότητα και να φτάσουμε σήμερα ως εδώ.

Θέλω, λοιπόν, να ευχαριστήσω επισήμως και από το Βήμα της Βουλής τον Διοικητή της Τράπεζας της Ελλάδας, τον κ. Στουρνάρα, την υποδιοικήτρια την κ. Παπακωνσταντίνου, όλα τα στελέχη της Τράπεζας της Ελλάδας, τον Πρόεδρο και τον Διευθύνοντα Σύμβουλο του Ταμείου Χρηματοπιστωτικής Σταθερότητας, τον κ. Βερύκιο και τον κ. Ξηρουχάκη, τα μέλη του διοικητικού συμβουλίου και όλα τα στελέχη του Ταμείου Χρηματοπιστωτικής Σταθερότητας, τον Υφυπουργό αρμόδιο για θέματα δημοσιονομικής πολιτικής, Θάνο Πετραλιά, ο οποίος είναι και εκείνος που καταβάλλει εκ μέρους του ελληνικού δημοσίου τα χρήματα και την Γενική Γραμματέα Χρηματοπιστωτικής Πολιτικής, Θεώνη Αλαμπάση.

Νομίζω ότι η προσπάθεια που έγινε στέφθηκε με επιτυχία. Θεωρώ ότι κάθε αντικειμενικός άνθρωπος με όλα τα στοιχεία που σας παρουσίασα δεν μπορεί παρά να το βλέπει και είναι δικό σας θέμα πώς θα τοποθετηθείτε. Εγώ μιλάω για τον εαυτό μου εσείς θα μιλήσετε για εσάς.

Εκείνο το οποίο θέλω να πω, το είχα πει από την αρχή, είναι ότι ως υστερόγραφο θα τοποθετηθώ -και θα το πράξω- για τις φορολογικές δηλώσεις. Πολύ σύντομα, κυρίες και κύριοι συνάδελφοι, να σας πω ότι μέχρι χθες το βράδυ είχαν υποβληθεί το 92% των δηλώσεων. Και σήμερα όπως και όλες τις προηγούμενες μέρες, πάντα τις τελευταίες μέρες έτσι συμβαίνει, υπάρχει μεγαλύτερος αριθμός υποβολής, συνεχίζεται η υποβολή. Το πρόβλημα στο οποίο αναφερθήκατε αντιμετωπίστηκε και υπάρχει εγρήγορση συνέχεια από την πλευρά της Γενικής Γραμματείας Πληροφορικών Συστημάτων να το παρακολουθεί.

Θέλω να ξέρετε ότι δεν έχουμε καμμία διάθεση φυσικά ούτε να βασανίσουμε κάποιον ούτε να τιμωρήσουμε πολύ περισσότερο κάποιον. Πρέπει να γίνει αντιληπτό ότι και εμείς πρέπει να κάνουμε τη δουλειά μας. Ένα μέρος της δουλειάς μας είναι να προχωρούμε με την συλλογή των φόρων. Και αυτό κάνουμε.

Εμείς άλλωστε που χειριζόμαστε φέτος το θέμα ήμασταν και αυτοί που το χειριστήκαμε και πέρυσι. Και όπως και πέρυσι το ζήτημα έληξε ομαλά, θα λήξει και φέτος. Να είστε βέβαιοι. Εδώ θα είμαστε. Η ΑΑΔΕ παρακολουθεί συνεχώς το ζήτημα και το βράδυ θα κάνει μια σχετική αποτίμηση.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, πρώτα από όλα θα μου επιτρέψετε να κάνω ένα σχόλιο για τη διαδικασία νομοθέτησης. Θα έπρεπε να κάνω και για τον χρόνο ομιλίας του Υπουργού αλλά ας το προσπεράσω. Είναι απαράδεκτο να επιλέξει η Κυβέρνηση και να επιτρέψει και το Προεδρείο της Βουλής να συζητάμε εφτά νομοσχέδια σε δύο εβδομάδες στο τέλος Ιουλίου, για να κρυφτούν πράγματα, με διαδικασίες fast track. Δεν μπορώ παρά να καταγγείλω ότι η συγκεκριμένη σύμβαση που είναι πολύ σοβαρή και έχει και μεγάλο αποτύπωμα οικονομικό και πιθανά αναπτυξιακό ξεκίνησε να συζητιέται πριν από σαράντα οκτώ ώρες. Φανταστείτε. Πριν από δύο μέρες, το πρωί, ξεκινήσαν οι επιτροπές και ήδη ολοκληρώνεται. Και βγάζει άσο από το μανίκι την τελευταία στιγμή ο Υπουργός, τάχατες ως καλοσύνη του, τις εκθέσεις που έπρεπε να δώσει πριν αρχίσουν οι επιτροπές. Και το λέει και για καλό. Ντροπή είναι αυτό, κύριε Υπουργέ. Για να μην πω τις απαράδεκτες συνθήκες που υπήρχαν χθες στη συζήτηση του νομοσχεδίου για την ψυχική υγεία όπου υπήρχε και ένα περιστατικό υγείας απ’ έξω από την επιτροπή. Παστωμένοι σαν σαρδέλες όρθιοι άνθρωποι, φορείς που είχαμε καλέσει για να τους ακούσουμε και προσβάλαμε τον διάλογο, τη Βουλή και τη διαδικασία νομοθέτησης. Αυτό κατ’ αρχάς αποδεικνύει ότι η Κυβέρνηση θέλει να υποβαθμίσει τη νομοθετική διαδικασία και υποβαθμίζει τη Βουλή. Και σε αυτό, δυστυχώς, συνηγορεί και ο Πρόεδρος της Βουλής. Δε μπορούμε να μη μιλήσουμε γι’ αυτό το θέμα. Σας ενοχλεί ο διάλογος. Ούτε τον διάλογο δεν ανέχεστε. Θα επανέλθω όμως, γιατί είναι θέμα του κράτους δικαίου, την επόμενη εβδομάδα που θα συζητήσουμε νομοσχέδιο του Υπουργείου Δικαιοσύνης.

Θα μου επιτρέψετε να αναφερθώ σε ένα θέμα που για εμάς είναι πάρα πολύ σημαντικό. Γιορτάσαμε χθες μία σημαντική μέρα, τα πενήντα χρόνια της Ελληνικής Δημοκρατίας που έχει συνδεθεί και με ένα τραγικό περιστατικό που είχε αφήσει έντονο αποτύπωμα ακόμα στην Ελλάδα, στον Ελληνισμό, την κυπριακή τραγωδία. Γι’ αυτό θα μου επιτρέψετε να αναφερθώ για πολύ λίγο σε κάποια θέματα που έχουν να κάνουν με τα εθνικά μας ζητήματα και την εξωτερική πολιτική.

Υπάρχουν σοβαρές εξελίξεις και θα ήθελα να τις χαρακτηρίσω ιδιαίτερα ανησυχητικές αν λάβει υπ’ όψιν του κανείς την εντεινόμενη τουρκική προκλητικότητα. Δεν μπορούμε να μην αναφερθούμε και να μη ζητήσουμε πρωτοβουλίες από την Κυβέρνηση για την προκλητικότητα που εκδηλώθηκε αρχικά με την ανακοίνωση για έρευνες σε νέα θαλάσσια οικόπεδα στο Αιγαίο από την τουρκική κρατική πετρελαϊκή εταιρεία. Στη συνέχεια στις προκλητικές δηλώσεις του κ. Ερντογάν περί ειρηνευτικής επιχείρησης στην Κύπρο -δηλαδή, η παράνομη τουρκική εισβολή στην Κύπρο ήταν ειρηνευτική επιχείρηση- σε συνδυασμό με τις προκλητικές φιέστες που γίνανε στα κατεχόμενα στην επέτειο της εισβολής. Δεν μπορώ να μην αναφερθώ στην εκ νέου αμφισβήτηση από τον Τούρκο Πρόεδρο του καθεστώτος της θρησκευτικής μουσουλμανικής μειονότητας στη Θράκη και στην ανάμειξη της Τουρκίας στα εσωτερικά μας ζητήματα. Και προφανώς δεν μπορούμε να αφήσουμε ασχολίαστο το σκηνικό έντασης που δημιούργησε η Τουρκία στο Αιγαίο αμφισβητώντας ελληνικά κυριαρχικά δικαιώματα μεταξύ Κάσου και Καρπάθου. Και μας προβληματίζει ότι η τακτική αυτή της Τουρκίας αμφισβήτησε έρευνες για το καλώδιο Ελλάδας - Κύπρου και πιθανά -και περιμένουμε απαντήσεις- σταμάτησε τις έρευνες αυτές ή τις περιόρισε.

Απέναντι σε αυτόν τον ακραίο αναθεωρητισμό και τις ευθείες απειλές η ελληνική Κυβέρνηση δεν μπορεί να τηρεί σιγή ιχθύος. Μας ανησυχεί η επικίνδυνη αφωνία της ελληνικής Κυβέρνησης και του κ. Μητσοτάκη. Μας δημιουργεί ερωτήματα. Μας δημιουργεί την ανάγκη να κάνω αυτή την παρέμβαση για να παραμείνω σ’ αυτό το θεσμικό επίπεδο. Σας έχουμε επισημάνει σε όλους τους τόνους και μάλιστα εποικοδομητικά ότι υπάρχει σοβαρό θέμα σε αυτή τη στρατηγική του δεδομένου, του προβλέψιμου συμμάχου που έχει επιλέξει η Κυβέρνηση. Υπάρχουν κίνδυνοι. Δεν μπορεί να επαναπαυθεί η Νέα Δημοκρατία και η χώρα στο «θετικό» κλίμα της διακήρυξης των Αθηνών, που πλέον αποδεικνύεται ότι ήταν ξεκάθαρα ψευδεπίγραφο. Για πόσο καιρό ακόμα θα συνεχίζεται η μυστική διπλωματία; Για πόσο καιρό θα συνεχίζουμε να υποβαθμίζουμε την παραβίαση του Διεθνούς Δικαίου, την αμφισβήτηση των κυριαρχικών μας δικαιωμάτων; Να θέσω δύο απλά ερωτήματα; Γιατί πέντε χρόνια δεν έχει προχωρήσει τίποτα στο Κυπριακό και ποιος θα μας απαντήσει τι συνέβη τελικά στην Κάσο; Εμείς τα θέτουμε. Περιμένουμε απαντήσεις.

Κυρίες και κύριοι Βουλευτές, θα μου επιτρέψετε να περάσω στο θέμα της σημερινής συνεδρίασης. Το θέμα της συγχώνευσης της Attica και της Παγκρήτιας που συζητάμε και έχει συγκεντρώσει αρκετή προσοχή. Πολλά δημοσιεύματα αρκετά μέσα ενημέρωσης -πολλά αντιδρούν στη δική μας παρέμβαση και στις δικές μας αποκαλύψεις- και αρκετή συζήτηση στα μέσα κοινωνικής δικτύωσης. Γιατί γίνεται αυτό; Κύριε Χατζηδάκη, πρώτα απ’ όλα γιατί μας ενδιαφέρει όλους ο πέμπτος τραπεζικός πυλώνας και γενικά ο πλουραλισμός του τραπεζικού συστήματος. Για να τα λύσουμε αυτά. Αλλά και γιατί τους πολίτες τους ενδιαφέρει πάρα πολύ τι γίνεται με τις τράπεζες. Δηλαδή δεν ενδιαφέρει την κοινωνία το κόστος δανεισμού ή η διαθεσιμότητα του δανεισμού, τα προβλήματα των επιτοκίων, τα ανοιχτά καταστήματα στην περιφέρεια που δεν υπάρχουν και κλείνουν το ένα μετά το άλλο ή ο περιορισμός των εργαζομένων; Προφανώς. Προφανώς, κύριε Χατζηδάκη, μας ενδιαφέρουν τα λεφτά που βάζουν οι Έλληνες πολίτες, όχι ο Υφυπουργός σας. Τα λεφτά των πολιτών μας ενδιαφέρουν γιατί δεν μπορούν οι Έλληνες και οι Ελληνίδες να πληρώνουν συνεχώς τις ανακεφαλαιοποιήσεις των τραπεζών που εσείς χρεοκοπήσατε. Αυτό έγινε στην περίοδο της δικής σας χρεοκοπίας, γιατί εμείς βάλαμε πλάτη για να σηκωθεί η Ελλάδα από το βούρκο της χρεοκοπίας και αφού στηρίξαμε τις τράπεζες με ανακεφαλαιοποιήσεις έρχεστε με μια προκλητική διαδικασία του ΤΧΣ να της, ας πω, χαρίσετε ένα τμήμα τους -θέλω να είμαι πολύ προσεκτικός- εις βάρος των χρημάτων των Ελλήνων πολιτών. Και σε ιδιώτες προφανώς. Μειώνοντας έτσι το ποσοστό του δημοσίου.

Δεν καταλαβαίνουμε, κύριε Χατζηδάκη. Δεν σας ενδιαφέρει ότι οι πολίτες δεν θέλουν να ξαναχαθούν δημόσιοι πόροι; Γι’ αυτό τοποθετούμαστε εδώ. Όπως παραδείγματος χάριν τα 40 δισεκατομμύρια των πολιτών που χάθηκαν πρακτικά από το Ταμείο Χρηματοπιστωτικής Σταθερότητας και ήταν το κόστος της επιλογής του κ. Μητσοτάκη ο οποίος επέλεξε να μειωθεί το ποσοστό του δημοσίου. Αλλά και για να έρθω στο συγκεκριμένο αντικείμενο της σύμβασης προφανώς και ενδιαφέρει την κοινωνία και οι αποκαλύψεις που έχει κάνει και ο ΣΥΡΙΖΑ και ο Στέφανος Κασσελάκης για το πώς εξελίσσεται η συμφωνία και χρονικά και ποιοτικά. Όχι γιατί βάζει ζήτημα κάποιος να μην υπάρχει πέμπτος έκτος έβδομος τραπεζικός πυλώνας. Σε αυτά πρέπει να απαντήσετε.

Μιλάγατε σαράντα τρία λεπτά. Στα δικά μας ερωτήματα δεν απαντήσατε. Ένα ερώτημα είναι το εξής. Το δημόσιο έχει βάλει τα τελευταία δύο-τρία χρόνια ένα ποσό το οποίο προσεγγίζει τα 900 εκατομμύρια. Γιατί το ποσοστό του πρέπει να είναι μικρότερο από το ποσό που θα βάλουν οι ιδιώτες που είναι στο1/3; Ένα ερώτημα είναι. Γιατί; Γιατί να μην έχει μεγαλύτερο ποσοστό; Δεν μπορούμε; Δεν θέλουμε; Εμείς θέλουμε μία απάντηση σε αυτά τα, κυριολεκτικά, μαγικά τα οποία κάνετε. Μην προσπαθείτε να αποφύγετε με στρεψοδικία. Μας λέτε τι παραλάβατε. Ναι, παραλάβατε από τον Υπουργό της Νέας Δημοκρατίας. Δεν παραλάβατε από τον Υπουργό του ΣΥΡΙΖΑ. Δεν αναλάβατε ένα εξάμηνο. Δεν πήρατε μια επιστολή πριν ένα μήνα. Είστε Κυβέρνηση πέντε χρόνια. Δεν φταίνε οι άλλοι. Για το ότι υπάρχει αδιέξοδο στον Αττική φταίτε εσείς και γιατί εντείνετε το αδιέξοδο και έχουμε ένα μαύρο πιθάρι στο οποίο πιθανά χάνονται εκατοντάδες εκατομμύρια.

Είναι προφανές, λοιπόν, ότι οι πολίτες νοιάζονται για την περιουσία τους, γιατί η περιουσία του ελληνικού δημοσίου είναι των πολιτών. Δεν είναι δική σας. Δεν είναι του κ. Μητσοτάκη για να κάνετε παιχνίδια. Είναι ξεκάθαρο. Είναι δημόσιο κεφάλαιο, δημόσια περιουσία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς θέλουμε απαντήσεις συγκεκριμένες. Θα σας κάνουν συγκεκριμένα ερωτήματα. Αφήστε τα εκβιαστικά διλήμματα ότι δεν υπάρχει άλλη λύση πλην της καταστροφής. Ναι, δημιουργείτε την καταστροφή σε όλα για να εφαρμόσετε την πολιτική σας. Το ίδιο δεν κάνατε παντού; Όπου πήγατε και ξεπουλήσατε δημόσια περιουσία φτιάξατε έναν μπαμπούλα. Καταστρέφεται η ΔΕΗ; Πουλήστε την. Καταστρέφονται δημόσιες υπηρεσίες; Πουλήστε. Αυτό κάνετε παντού. Τα ερωτήματα είναι απλά.

Τι έκανε η Νέα Δημοκρατία πέντε χρόνια για την Τράπεζα Αττικής; Πείτε μας απλά τι κάνατε πέντε χρόνια. Όχι τι κάνατε εσείς. Είχατε προκάτοχο. Δεν είχατε; Δεν παραλάβατε; Δεν του είπατε στην παράδοση- παραλαβή τι ωραία που τα έκανε όλα; Τώρα πείτε μας, λοιπόν, τι έκανε. Και γιατί πέντε χρόνια δεν φέρατε μια καλύτερη συμφωνία. Να έχει πλειοψηφία το δημόσιο. Γιατί; Σε αυτά δεν απαντάτε. Δεν απαντάτε. Η δουλειά σας είναι να δίνετε απαντήσεις όχι να θέτετε σε μάς την υποχρέωση απαντήσεων. Εμείς κάνουμε κριτική. Αντιπολίτευση είμαστε. Οι πολίτες επέλεξαν. Θα απαντήσετε όμως διαχρονικά. Υπάρχει ένα ερώτημα απλό. Καλείτε τους πολίτες να βάλουν πάνω από 500 εκατομμύρια. Τα 475 από το ΤΧΣ και τα 48 από τον ΕΦΚΑ. Ωραία να τα βάλουν. Γιατί; Γιατί αποτύχατε τα προηγούμενα τεσσεράμισι χρόνια. Να το ξεκαθαρίσουμε αυτό; Δεν βρήκατε λύσεις τα προηγούμενα χρόνια με ένα αντίστοιχο κόστος κι έρχεστε να προσθέσετε πάνω από 500 ενώ το δημόσιο δεν θα έχει πλειοψηφία.

Άκουσα και μου έκανε κάκιστη εντύπωση, κύριε Πέτσα, να λέτε στην εισήγησή σας ότι είναι μικροπολιτική το ότι εισάγει ο ΣΥΡΙΖΑ στη συζήτηση τα 475 εκατομμύρια του ΤΧΣ. Είναι μικροπολιτική, λέει, να βάζετε τα λεφτά που θα μπούνε. Αλήθεια; Είναι μικροπολιτική; Έχω ακριβώς την τοποθέτησή σας και παρακαλώ τώρα είναι η ώρα να ακούσετε. Δεν είναι λίγα τα 475 εκατομμύρια, κύριε Πέτσα. Θα μπούνε στη συμφωνία, πρώτον.

Τι είναι, λοιπόν, μικροπολιτική; Είναι μικρό το ποσό; Δεν θα μπούνε στη συμφωνία; Θα μπουν στη συμφωνία. Είναι δικά σας και δεν πρέπει να ασχολούμαστε; Δικά σας είναι; Των Ελλήνων πολιτών είναι. Δεν έχουμε υποχρέωση να ασχολούμαστε με την περιουσία των Ελλήνων πολιτών; Δεν είναι του κ. Μητσοτάκη -το είπα ξεκάθαρα- ούτε του κ. Χατζηδάκη είναι. Και τι θέλετε; Να μη μας νοιάζει; Να μη ρωτάμε κιόλας ποιο θα είναι το αποτέλεσμα; Υποχρέωσή σας είναι να απαντάτε και προφανώς να κρίνεστε. Και δεν είναι μικροπολιτική τα 475 εκατομμύρια, όταν έχουμε τα 40 δισεκατομμύρια που ήδη χάθηκαν.

Μη γυρνάτε, κύριε Χατζηδάκη, με επικοινωνιακά κόλπα εννιά χρόνια πριν. Είστε Κυβέρνηση πέντε χρόνια. Γιατί δεν τα διορθώσατε; Δεν μπορεί να είναι δικαιολογία ακόμα και το προπατορικό αμάρτημα. Εκεί πηγαίνετε. Εκεί θα μας γυρίσετε.

Θέτω ξανά, λοιπόν, τα ερωτήματα. Πρώτο ερώτημα: Ως προς τη συγχώνευση και τη συμμετοχή του Ταμείου, μας είπε ο κ. Χατζηδάκης και έφερε μία έκθεση ενός μήνα ότι ζήτησε έκθεση από το ΤΧΣ και δεν βρήκαν άλλους επενδυτές. Ρωτώ απλά: Τα προηγούμενα πέντε χρόνια τι έγινε; Να μας πείτε τι έγινε τα προηγούμενα πέντε χρόνια επί Νέας Δημοκρατίας. Έχετε υποχρέωση απολογισμού. Πριν φτάσουμε στο εκβιαστικό δίλημμα ότι θα χαθεί 1,6 δισεκατομμύριο –άκουσα- και θα καταρρεύσει το τραπεζικό σύστημα και θα υπάρχει πρόβλημα και στο υπόλοιπο τραπεζικό σύστημα, πριν περιγράψετε με μαύρα χρώματα αυτόν τον κίνδυνο απώλειας εμπιστοσύνης, να μας πείτε τι κάνατε εδώ και πέντε χρόνια για να μη συμβεί; Ο άριστος κ. Μητσοτάκης ήταν Πρωθυπουργός. Τι έκανε; Απουσίαζε; Να μας πείτε τι έκανε. Πόσο αποτελεσματικοί ήσασταν για να προστατέψετε τους πολίτες; Μήπως δεν ήταν επαρκείς οι προσπάθειες; Κάντε αυτοκριτική. Εμείς θα την ακούσουμε. Πείτε ότι «δεν είμαστε άριστοι». Πείτε ότι «δεν τα καταφέραμε». Πείτε ότι «δεν ασχοληθήκαμε». Αλλά, πείτε κάτι. Το τελικό αποτέλεσμα είναι δική σας ευθύνη.

Δεύτερο ζήτημα: Αφού υπήρχε συστημικός κίνδυνος ο όποιος απεικονίζεται σε αυτές τις επιστολές –θα τις διαβάσουμε- του κ. Στουρνάρα, υπάρχει ένα δεύτερο ερώτημα: Ας πούμε ότι εσείς, κύριε Χατζηδάκη, ήρθατε πρόσφατα. Ο κ. Στουρνάρας που πέντε χρόνια είναι βράχος στη θέση του, τι έκανε; Τι έκανε; Δηλαδή έρχεται τώρα και μας επισημαίνει ένα συστημικό κίνδυνο αλλά τα προηγούμενα πέντε χρόνια, τι έκανε; Φέρτε και τις υπόλοιπες επιστολές αν υπάρχουν. Αν δεν υπάρχουν ζητείται απολογία. Απλό δεν είναι; Έχουμε όλοι ευθύνη απέναντι στην πολιτεία.

Τρίτο ζήτημα: Είναι εκβιαστική αυτή η συμφωνία; Είναι δηλαδή, take it or leave it; Δεν υπάρχει άλλη εναλλακτική; Δεν υπάρχει άλλη; Γιατί εσείς μας δώσατε μόνο ένα σενάριο μηδενικής λύσης -χρεοκοπία και κίνδυνος, αν θέλετε, κουρέματος καταθέσεων και μεταφορά του κινδύνου και στις συστημικές τράπεζες- και από την άλλη μεριά να είναι το δημόσιο μειοψηφία βάζοντας και άλλα λεφτά. Άλλη λύση δεν υπάρχει;

Ερώτημα: Γιατί να μην είναι άλλο το ποσοστό του δημοσίου; Λέω να το ψάξουμε. Γιατί μόνο μία εναλλακτική;

Πάντως εγώ θέλω να πω κάτι το οποίο θέλω να το χρεώσω και στην Κοινοβουλευτική Ομάδα του ΣΥΡΙΖΑ. Η δική μας η πίεση και του εισηγητή μας στις επιτροπές σάς ανάγκασαν σήμερα να φέρετε έγγραφα, γιατί δεν είχατε πρόθεση να φέρετε έγγραφα. Ακόμα και αυτό το καταφέραμε εμείς γιατί δύο μέρες στην επιτροπή ζητάγαμε και μας λέγατε προσωπικά δεδομένα, επιχειρηματικό απόρρητο κ.α.. Εμείς παρακολουθούσαμε την επιτροπή γιατί υπάρχει πολύ μεγάλο ενδιαφέρον για τα παιχνίδια τα οποία κινδυνεύουν να γίνουν στο θέμα αυτό.

Τέταρτο ερώτημα: Τι ακριβώς διαπραγματεύτηκε το ΤΧΣ για να καταλήξει -άριστοι και αυτοί, πιθανά- σε μικρότερο ποσοστό συμμετοχής του δημοσίου; Εδώ τώρα πρακτικά θέλω να μας πείτε πώς το κάνετε αυτό το μαγικό. Είναι συνταγή, πρέπει να το βρούμε αυτό, το να βάζεις περισσότερα και να έχεις λιγότερα στο τέλος. Είναι ένα ερώτημα και μάλιστα από την πλευρά της πολιτείας, έχοντας δηλαδή και την υποχρέωση, από πίσω και την πλάτη της πολιτείας και του Ταμείου. Γιατί, για το πώς μας φτάσατε μέχρι εδώ με τον εκβιασμό λόγω κατάρρευσης το ξέρουμε, αυτό χρησιμοποιείτε. Γι’ αυτό πρέπει να ρωτήσετε τον κ. Σταϊκούρα, μάλλον ή και τον κ. Στουρνάρα. Διαλέξτε ποιος φταίει.

Πέμπτο ερώτημα: Εμείς λέμε ναι στον πέμπτο πυλώνα. Υπάρχει κάποια διαβεβαίωση βιωσιμότητας; Μην τυχόν έρθετε πάλι σε ένα, δύο χρόνια -δεν ξέρω αν θα αντέξετε μέχρι τότε, γιατί η αποσυσπείρωση είναι μεγάλη- αλλά υπάρχει διαβεβαίωση βιωσιμότητας για το σχήμα αυτό ή θα ζητήσετε και άλλη χρηματοδότηση; Γιατί έχοντας την εμπειρία -και εγώ οφείλω να το πω- από το Ταμείο των Μηχανικών -γιατί έχω υπηρετήσει στο επιμελητήριο- πολλές φορές ζητήθηκε να μπουν λεφτά και μάλιστα εισφορές μηχανικών και εργοληπτών για την επιβίωση της Τράπεζας Αττικής. Θα συνεχίσουμε να βάζουμε λεφτά χωρίς τέλος; Δεν μπορούμε να σας αφήσουμε να κάνετε τα ίδια λάθη.

Και τελευταίο ερώτημα -το έχω ήδη θέσει- δεν έχουμε απάντηση για το ποσοστό του δημοσίου. Γιατί να μην έχουμε μεγαλύτερη συμμετοχή; Προσέξτε. Μας εγγυάστε ότι είναι ασφαλής η συμφωνία. Εγώ θα πάρω το μέρος σας να το χρησιμοποιήσουμε ως επιχείρημα. Αφού είναι ασφαλής και βιώσιμη γιατί να μην έχει πλειοψηφία και έσοδα το δημόσιο; Έτσι δεν μας λέτε; Ότι είναι βιώσιμη η συμφωνία; Αφού είναι, λοιπόν, βιώσιμη η συμφωνία, γιατί να μην έχει μεγαλύτερα ποσοστά το δημόσιο και να έχει και έσοδα αφού θα βάλει έτσι κι αλλιώς τα λεφτά των πολιτών; Γιατί να τη δώσουμε, αν θέλετε, να έχουν μεγαλύτερα κέρδη κάποιοι συνέταιροι αφού μπαίνει σε τροχιά βιωσιμότητας; Αν είχαμε μεγαλύτερη συμμετοχή, δεν θα μπορούσαμε να παρέμβουμε -ας πούμε- στα επιτόκια, στη διαθεσιμότητα δανείων άρα στην υποστήριξη αυτού που έχει ανάγκη η αγορά, να έχει πρόσβαση στο δανεισμό; Τώρα απεμπολείτε αυτήν τη δυνατότητα.

Και μιας και το έφερε η κουβέντα -γιατί δεν μπορώ όταν σας βλέπω να μη θυμάμαι και το παρελθόν σας- υπάρχει ένα ερώτημα: Ποιος θα είναι τελικά ο ρόλος του δημοσίου σε αυτήν την υπόθεση; Μήπως θα έχουμε και στην Τράπεζα Αττικής αυτό που κάνατε στη ΔΕΗ που την ιδιωτικοποιήσατε και την έχετε κάνει κερδοσκοπικό μαγαζί με γαλάζια παιδιά που παίρνουν χρυσά μπόνους αλλά οι πολίτες πληρώνουν το κόστος; Γιατί δεν βλέπουμε τον κοινωνικό και εθνικό χαρακτήρα του ενεργειακού πυλώνα στη ζωή μας.

Το ερώτημα, λοιπόν, είναι απλό: Θα κάνει κάτι η Νέα Δημοκρατία για να ξεφύγουμε από τις καταχρηστικές πρακτικές των συστημικών τραπεζών που έχουν αφήσει τη μικρομεσαία επιχειρηματικότητα χωρίς ρευστότητα αλλά με υπέρογκες προμήθειες; Παρουσιάστηκαν όλα αυτά και από τον εισηγητή μας και από τους ομιλητές και τον Κοινοβουλευτικό Εκπρόσωπο.

Γιατί, εδώ, χρησιμοποιείτε μόνο την κινδυνολογία, την καταστροφολογία για να πιέσετε εκβιαστικά τη Βουλή, τώρα. Να κάνετε αυτοκριτική γιατί είναι ομολογία ανεπάρκειας το ότι φέρνετε σήμερα αυτήν τη σύμβαση γιατί δεν πετύχατε τίποτα τα προηγούμενα χρόνια. Και να δώσετε επίσης και απαντήσεις στους σκανδαλώδεις όρους αυτής της συμφωνίας όχι στο αν θα υπάρχει ή όχι. Εμείς δεν είπαμε να μην υπάρξει συμφωνία. Εμείς είπαμε για τους όρους που συμμετέχει το δημόσιο.

Και να μας εξηγήσετε και γιατί επιτίθενται συστηματικά τις τελευταίες μέρες μέσα ενημέρωσης στον ΣΥΡΙΖΑ και στον Πρόεδρό του. Γιατί; Έχουμε αποκαλύψει κάτι περίεργο; Γιατί υπάρχει αυτή η επίθεση; Και βέβαια οφείλω να πω γιατί ενημερώθηκα λίγο πριν μπω στην Αίθουσα, ότι πρέπει να υπάρχει και μια απάντηση για τις αθλιότητες του κ. Βορίδη, που σήμερα, επίσης, έκανε μία επίθεση και στον Στέφανο Κασσελάκη και στον ΣΥΡΙΖΑ. Ο κ. Βορίδης μας απαγορεύει με λάσπη το δικαίωμα της άποψης. Αυτό έκανε ο κ. Βορίδης. Θα μπορούσα να πω πολλά και για τη λάσπη και για τις απόψεις του κ. Βορίδη και για τα συμφέροντα και την πολιτική της Νέας Δημοκρατίας. Αλλά δεν μπορεί ένας Υπουργός ο οποίος δεν ψήφισε νόμο της Κυβέρνησής του, να έρχεται και να μιλάει και να μας κουνάει το χέρι. Δεν είναι δημοκρατικά νομιμοποιημένος. Και εμείς πρώτα από όλα έχουμε τους κανόνες της δημοκρατίας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ας έρθω, όμως και στη συζήτηση περί πέμπτου τραπεζικού πυλώνα. Ναι, προφανώς χρειάζεται πέμπτος. Εγώ θα σας έλεγα ότι χρειαζόμαστε περισσότερους. Γιατί; Γιατί η αγορά είναι ρηχή. Ποιος την έχει αφήσει ρηχή; Ποιος έχει κάνει την αγορά ολιγοπωλιακή και όχι μόνο στις τράπεζες αλλά και στο ρεύμα και στα διυλιστήρια και στις μεγάλες εταιρείες καταναλωτικών προϊόντων; Δική σας είναι η ευθύνη. Και είναι δική σας και προσωπικά γιατι το κάνατε και στο ρεύμα.

Οι πολίτες βλέπουν καθημερινά να υποβαθμίζεται η ζωή τους γιατί υπάρχουν ολιγοπώλια και υπάρχουν και πρακτικές. Κατ’ αρχάς για τις τράπεζες, ήδη, η Επιτροπή Ανταγωνισμού σε ένα πρώτο επίπεδο βρήκε στρεβλώσεις και χειραγώγηση τιμών και τώρα γίνεται καινούργια έρευνα -να τα λέμε αυτά- επί θητείας Νέας Δημοκρατίας.

Αλλά, εδώ το μόνο πράγμα το οποίο βλέπουμε να πηγαίνει καλά στην τραπεζική αγορά δεν είναι ο πλουραλισμός. Είναι ο ανταγωνισμός ποιος θα έχει περισσότερα κέρδη. Και αυτό δεν το αποκάλυψε ο ΣΥΡΙΖΑ. Αυτό το έχει πει εδώ και καιρό και ο κ. Στουρνάρας και έχει μιλήσει για ολιγοπώλιο. Τα προηγούμενα πέντε χρόνια τι έκανε για να μην υπάρχει ολιγοπώλιο; Πιθανά η επιστολή του να αξιολογείται θετικά αν την μελετήσουμε και όταν την πάρουμε σήμερα από τα Πρακτικά. Αλλά τι έκανε πέντε χρόνια; Ακόμη και οι δικοί σας Βουλευτές μιλούν ανοιχτά για το θέμα των κερδών και των επιτοκίων των τραπεζών. Ναι ή όχι; Και έρχεστε σήμερα να μας πείτε ότι θα υπάρχει παρέμβαση για τα επιτόκια. Ναι, αλλά τα υπερκέρδη είναι ήδη στα ταμεία των τραπεζών και είναι ήδη εδώ και δυόμισι χρόνια. Δηλαδή, να σε κάψω Γιάννη μου να σε αλείψω λάδι. Αυτό λέτε στους πολίτες.

Εδώ δεν έχουμε ένα βασικό ερώτημα σχετικά με το τι γίνεται με τα υπερκέρδη των τραπεζών; Ναι ή όχι; Για αυτά θα μας πείτε κάτι; Γιατί λέγατε διάφορα για τις δικαιολογίες, αλλά δεν μας έχετε πει τι θα κάνετε με τα υπερκέρδη.

Έχουμε να καταθέσουμε πολλά ερωτήματα αλλά ο χρόνος δεν αρκεί. Έχουμε να καταθέσουμε ερωτήματα σχετικά με τη βιωσιμότητα του πέμπτου πυλώνα, της συμφωνίας αυτής, γιατί ακούμε και από τον κ. Στουρνάρα και από εσάς το μικρό ποσοστό ενεργητικού και καταθέσεων σε σχέση με τις συστημικές τράπεζες τεχνικό θέμα αλλά μας ενδιαφέρει τι θα γίνει.

Έχουμε, επίσης, ερωτήματα σχετικά με το τι γίνεται με το ιδιωτικό χρέος. Βλέπουμε ότι μετακομίζει στους servicers το ιδιωτικό χρέος, αυγατίζει εκεί, έχουμε κίνδυνο πλειστηριασμών.

Απ’ ό,τι βλέπουμε από τα στοιχεία, έχουμε αύξηση 550 εκατομμυρίων το πρώτο τρίμηνο του 2024 των δανείων που είναι στα χέρια των servicers. Έχει φτάσει στα 70 δισεκατομμύρια. Μιλάτε για τις συστημικές τράπεζες και το ποσοστό κόκκινων δανείων αλλά τι γίνεται στους servicers; Αυτό δείχνει ταυτόχρονα και τον κίνδυνο του πολλαπλασιασμού των πλειστηριασμών.

Και τι έχουμε τώρα; Έχουμε παραινέσεις του κ. Στουρνάρα στους servicers να μην προχωρούν σε πλειστηριασμούς, δικά σας κενά που αφήσατε -θυμάμαι το συζητήσαμε εδώ με τον Νίκο Παππά- στους servicers εσείς, παρ’ ότι υπήρχαν δυνατότητες να είναι πολύ πιο αυστηρή η ελληνική έννομη τάξη με τις ευρωπαϊκές κατευθύνσεις. Θυμάμαι τα παρακάλια τα δικά σας και τις απειλές του κ. Σταϊκούρα. Ωραία λόγια. Το αποτέλεσμα είναι ο κίνδυνος των πλειστηριασμών και με τον πτωχευτικό Σταϊκούρα.

Εμείς το λέμε σε όλους τους τόνους. Χρειάζεται ολοκληρωμένη λύση για το ιδιωτικό χρέος και όχι μπαλώματα και παρακάλια ούτε τάχατες απειλές. Ο ΣΥΡΙΖΑ έχει ήδη ανακοινώσει ότι συγκρότησε επιτροπή για να καταθέσουμε ολοκληρωμένη πρόταση μετά το καλοκαίρι για το ιδιωτικό χρέος και να τη φέρουμε εδώ στη Βουλή. Υπάρχει βέβαια ένα ερώτημα. Εμείς θα τη φέρουμε στη Βουλή, η Βουλή θα τη συζητήσει; Διότι το άλλο απίστευτο που έχουμε είναι ότι με βάση το Σύνταγμα και τον Κανονισμό εμείς καταθέσαμε δύο προτάσεις, μία για την ακρίβεια και μία για το φορολογικό, και δεν δέχεται η Κυβέρνηση τις συζητήσει στη Βουλή. Αυτό δεν είναι περίεργο; Δηλαδή αν έχει το δικαίωμα η Αντιπολίτευση να φέρει προτάσεις και ο Υπουργός και η Κυβέρνηση αρνούνται, αυτό σημαίνει ότι δεν υπάρχει κανένας λόγος να ασχολούμαστε με τους θεσμούς. Δεν έχουν κανένα λόγο να υπάρχουν κανόνες στη χώρα μας. Γιατί φοβάστε, κύριε Χατζηδάκη, να καλέσετε Επιτροπή Οικονομικών ή Παραγωγής και Εμπορίου ή και τις δύο μαζί γιατί είναι διπλό το θέμα, να συζητήσουμε την πρόταση νόμου για την ακρίβεια και την πρόταση για το φορολογικό; Φοβάστε ότι θα χρειαστεί να το καταψηφίσετε; Καταψηφίστε το. Εμείς δεν σας υποχρεώνουμε να το υπερψηφίσετε αλλά θα αναγκαστείτε εκεί να απολογηθείτε. Αυτό σας φοβίζει. Παραβιάζετε τον Κανονισμό της Βουλής, παραβιάζετε το δικαίωμα της Αντιπολίτευσης να κάνει προτάσεις για να μη χρειαστεί να κριθείτε από τους πολίτες. Γιατί σας πειράζει να συζητήσουμε για παράδειγμα για τον συντελεστή κέρδους στο ρεύμα ή για τα υπερκέρδη των τραπεζών; Τι σας πειράζει να το συζητήσουμε στη Βουλή; Μην το ψηφίζετε αν δεν το θέλετε. Την υποχρέωσή μας, όμως, γιατί την έχετε κόψει;

Υπάρχει, λοιπόν, ένα σοβαρότατο θέμα το οποίο προκαλείτε εσείς και περιορίζετε και τη Βουλή να το συζητήσει. Όπως υπάρχει στην αγορά, δυστυχώς, και ένα μεγάλο πρόβλημα το οποίο είναι η πρόσβαση στον τραπεζικό δανεισμό. Αυτό είναι κυριολεκτικά βρόγχος στο μέλλον της αγοράς. Γιατί έχουμε μόλις τριάντα πέντε χιλιάδες επιχειρήσεις σε σύνολο επτακοσίων χιλιάδων που έχουν πρόσβαση στον τραπεζικό δανεισμό. Ταυτόχρονα υπάρχει και το πρόβλημα του Ταμείου Ανάκαμψης που δεν δίνει πρόσβαση στους μικρούς επιχειρηματίες. Και σε όλα αυτά έρχεται και το χαράτσι που μπαίνει τώρα στους επαγγελματίες, το οποίο είναι επίσης άδικο, οριζόντιο και ωφελεί τη φοροδιαφυγή που τάχατες θέλετε να αντιμετωπίσετε και τα τεράστια κέρδη των τραπεζών εις βάρος πάλι των επαγγελματιών. Από τη μία δεν έχουν δάνεια, από την άλλη έχουν τεράστιο κόστος ακόμη και για τις διατραπεζικές συναλλαγές.

Θα μας πείτε μήπως ότι και τα κέρδη των τραπεζών αυτά είναι ουρανοκατέβατα, όπως μας είπε τώρα ο κύριος Πρωθυπουργός για τρίτη, τέταρτη συνεχόμενη χρονιά ότι είναι στο ρεύμα; Δηλαδή δεν διαβάζετε τις εκθέσεις και τα δελτία Τύπου του κ. Στουρνάρα για να δείτε τα κέρδη των τραπεζών που βρίσκονται;

Εγώ θέλω να διαβάσω συγκεκριμένα γιατί θέλουμε απάντηση. Πρώτον, 51% αύξηση από το 2022 των καθαρών κερδών των τραπεζών. Αύξηση και των εσόδων από προμήθειες. Το ΚΕΠΕ μιλάει για πληθωρισμό απληστίας των τραπεζών, διεύρυνση επιτοκιακού περιθωρίου κατά πολύ μεγαλύτερα από την Ευρωζώνη. Τα είπε και ο εισηγητής μας. Γι’ αυτά θα μας πείτε κάτι; Να σας πω νούμερα; Το 2022, οι τράπεζες είχαν κέρδη 3,7 δισεκατομμύρια ευρώ. Το 2023, οι τράπεζες είχαν κέρδη 4,3 δισεκατομμύρια ευρώ. Το 2024, το πρώτο τρίμηνο 1,1 δισεκατομμύριο και όπως άκουσα τον ίδιο τον Νίκο Παππά αν δεν κάνω λάθος 2,4 δισεκατομμύρια το εξάμηνο. Αυτά όλα είναι λεφτά που λείπουν από την αγορά, από τα νοικοκυριά και είστε υπεύθυνος εσείς προσωπικά και ο κ. Μητσοτάκης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είναι κλοπή από τα νοικοκυριά και την επιχειρηματικότητα τα κέρδη των τραπεζών όπως είναι και στο ρεύμα και στα διυλιστήρια κι έχετε βάλει πλάτη και προσωπικά. Καμμία κουβέντα ούτε για φορολόγηση ούτε για αναβαλλόμενο φόρο, αλλά καμμία κουβέντα και για τα λεφτά που χάσαμε από το ΤΧΣ. Δεν εξηγήθηκε, λοιπόν, επαρκώς τίποτα από όλα αυτά που σας έχουμε εμείς ρωτήσει.

Αυτά είναι τα αποτελέσματα, λοιπόν, μιας αγοράς χωρίς ρύθμιση, χωρίς έλεγχο. Αυτά είναι τα αποτελέσματα του «Φαρ Ουέστ» και στο ρεύμα και στις τράπεζες που έχετε προσωπικά σχεδιάσει. Γιατί φαντάζομαι θυμάστε τι έγινε το 2020. Αξίζει να το πούμε. Τότε, λοιπόν, έλεγε ο κ. Χατζηδάκης: «Θα σπάσουμε αυγά αλλά θα πέσει τιμή του ρεύματος». Το είδαμε. Οφείλω να σας χειροκροτήσω από το Βήμα της Βουλής. Το βλέπει ο Έλληνας πολίτης κάθε μήνα που έρχεται λογαριασμός. Έτσι ωραία τα σπάνε τα αυγά προς όφελος των «γαλάζιων» παιδιών της ΔΕΗ, της διοίκησης που εσείς προσωπικά εισηγηθήκατε και μπήκε. Αυτό ζούμε. Αυτό ζει όλη η ελληνική κοινωνία.

Τότε, λοιπόν, του λέγαμε του κ. Χατζηδάκη να μπει έλεγχος κέρδους και ρύθμιση στην αγορά ενέργειας. «Θα τα λύσει όλα η αγορά». Το είδαμε πώς τα έλυσε. Έρχεται ο Πρωθυπουργός τρίτη χρονιά συνεχόμενη και μιλάει ουρανοκατέβατα κέρδη. Αυτή είναι η χρυσή ΔΕΗ τελικά; Θα την πληρώνουμε όλοι πανάκριβα;

Τις ίδιες δηλώσεις ακούσαμε για τις τράπεζες το 2022, αν δεν κάνω λάθος. Δεν μπορεί να γίνει κάποιος έλεγχος για τα επιτόκια. Τώρα προφανώς από την πίεση και το εκλογικό κόστος των ευρωεκλογών έρχεστε να μιλήσετε και για έλεγχο και για μείωση. Τώρα βγαίνουν τα δημοσιεύματα. Το αποτέλεσμα των ευρωεκλογών φαίνεται ότι είχε πολύ σημαντικό αποτύπωμα στις άδικες και αδιαφανείς πρακτικές σας.

Μαθαίνουμε και για νέα έρευνα της Επιτροπής Ανταγωνισμού η οποία πρέπει να στελεχωθεί και να λειτουργήσει, αν θέλετε, με απόλυτη διαφάνεια. Μην περιμένετε, λοιπόν, να πιστέψουμε ότι υπάρχουν θαύματα ή να πιστέψουμε τους επικοινωνιακούς εκβιασμούς που μας κάνετε. Δυστυχώς, η αγορά ξέρει πάρα πολύ καλά ότι η ακρίβεια είναι παντού και δυστυχώς οι επαγγελματίες ξέρουν ότι ο κεφαλικός φόρους τους περιμένει αυτό το καλοκαίρι.

Ο Πρωθυπουργός -προσέξτε- εδώ και ένα μήνα αρνείται να έρθει στη Βουλή να συζητήσει και να απαντήσει επίκαιρη ερώτηση που έχουμε κάνει εμείς για το χαράτσι, για τον τεκμαρτό υπολογισμό του φόρου που τάχατες είναι για τη φοροδιαφυγή, αλλά -προσέξτε κυρίες και κύριοι συνάδελφοι- δυστυχώς βάζει πλάτη στην φοροδιαφυγή. Γιατί στα μεγάλα εισοδήματα τους λέει δήλωσε λίγα και δεν θα σε ελέγξω. Πήγαινε με το τεκμαρτό και γλίτωσε φόρο. Ενώ όλους τους μικρούς και τους μικρομεσαίους τους χαρατσώνει.

Κι ενώ, λοιπόν, για το για όλους παραμένει παντού η ακρίβεια, τον Αύγουστο θα ζήσουμε ένα νέο αποτέλεσμα του σίριαλ Χατζηδάκη - Μητσοτάκη. Ήδη οι τιμές τον Ιούλιο στη χονδρεμπορική είναι 60% πάνω από τη μέση ετήσια που συμπεριλαμβάνει τον Ιούλιο και τη σημερινή μέρα. Άρα, είναι πολύ παραπάνω από τη μέση τιμή μέχρι τον Ιούνιο.

Από την άλλη τι βλέπουμε; Αναλγησία. Ούτε τους φοροτεχνικούς δεν δέχεστε να συζητήσετε. Με τον Νίκο Παππά ήμασταν μαζί στην κινητοποίηση των προέδρων των συλλόγων. Πήραμε έγγραφο που εκφράζουν τη διαμαρτυρία τους γιατί δεν τους είδατε, οι οποίοι καλούνται να πληρώσουν τα λάθη της δικής σας υπουργίας. Δηλαδή, δεν ξεκίνησε νωρίς η υποβολή των δηλώσεων, δεν υπάρχουν διαθέσιμοι πέντε μήνες, με πάρα πολλά προβλήματα στα διαθέσιμα δεδομένα και στα ψηφιακά συστήματα και τώρα θα πληρώσουν το μάρμαρο οι φοροτεχνικοί. Γιατί; Για να πετύχετε εσείς ένα στοίχημα για την εικόνα αυτή που θέλετε να δημιουργείτε του συνεπούς η οποία δυστυχώς είναι μόνο εις βάρος του δημοσίου συμφέροντος.

Κυρίες και κύριοι Βουλευτές, αναδείξαμε με πληρότητα και τα ελλείμματα και τα αναπάντητα ερωτήματα αλλά και τις σκανδαλώδεις και εκβιαστικές ρυθμίσεις της Κυβέρνησης. Γιατί έρχεται με εκβιασμό να λύσει ένα θέμα. Πόσο αξιόπιστο, όμως, είναι αλήθεια να μας μιλάει για τραπεζική πίστη, για πιστωτική και δημοσιονομική πολιτική ένα κόμμα, του οποίου είστε Αντιπρόεδρος, το οποίο χρωστάει 500 εκατομμύρια δανεικά και αγύριστα σε ελληνικές τράπεζες; Έτσι στηρίζετε εσείς τον τραπεζικό τομέα, με το να μην πληρώνετε τα δάνειά σας; Και θα έρθετε εσείς να μας αποδείξετε ότι είστε άριστοι για νομοθέτηση επί του τραπεζικού συστήματος; Ένας Υπουργός ο οποίος σε όλη του τη θητεία λειτουργεί εις βάρος του δημοσίου συμφέροντος, της δημόσιας περιουσίας. Γιατί τι επιδιώκει συνεχώς κ. Χατζηδάκης; Επιδιώκει τη μείωση του ρόλου και των δυνατοτήτων του δημοσίου.

Προσέξτε, όμως, τι κάνει και η Κυβέρνηση. Ενώ μειώνει τους φόρους από τη μία μεριά στα υψηλά μερίσματα και από την άλλη μεριά στις γονικές παροχές υψηλής αξίας, αυξάνει τον φόρο στη μικρομεσαία επιχειρηματικότητα. Αυτή είναι η Κυβέρνηση η οποία υλοποιεί ένα πλιάτσικο στη δημόσια και στην ιδιωτική περιουσία.

Είναι ξεκάθαρο, κυρίες και κύριοι Βουλευτές, ότι μετά τις ευρωεκλογές υπάρχει μία εμφατική αποδόμηση, θα έλεγα εγώ, της υποστήριξης της Κυβέρνησης και μια αποσυσπείρωση ακόμη και στα στελέχη σας. Το πιο σημαντικό, όμως, είναι ότι κανείς από εμάς, κανείς από τους πολίτες δεν θέλει να συνεχίσει η Ελλάδα να κατηφορίζει στους δείκτες αλλά και στην ποιότητα ζωής και στην ευημερία. Γιατί το μόνο το οποίο αυξάνεται είναι το ρουσφέτι. Το μόνο που αυξάνεται είναι το πελατειακό κράτος και το κομματικό κράτος της Δεξιάς, αυτής της παλιάς νοοτροπίας, της άδικης, αναχρονιστικής, αντιεπιστημονικής νοοτροπίας ενάντια στη νέα γενιά.

Από την πλευρά του ΣΥΡΙΖΑ εμείς θεωρούμε ότι υπάρχουν οι κοινωνικοί όροι για να υπάρχει αλλαγή στο πολιτικό σκηνικό. Το ξέρετε. Σας προδίδει ο φόβος σας. Το ότι υπογράψατε υπουργική απόφαση για την επιστροφή των επιδοτήσεων στο ρεύμα μετά τις ευρωεκλογές δείχνει ότι φοβάστε. Όπως η άρνηση του Πρωθυπουργού να έρθει εδώ να μιλήσουμε για το χαράτσι. Δηλαδή, ντρέπεται ο κ. Μητσοτάκης να έρθει να απαντήσει για μία πολιτική επιλογή του κ. Χατζηδάκη. Δείτε την ανασφάλεια τους. Γιατί δεν του δίνετε ένα σημείωμα να έρθει να επιχειρηματολογήσει; Κύριε Χατζηδάκη, δεν είστε περήφανος γι’ αυτό το τάχατες μέτρο κατά της φοροδιαφυγής; Δεν σας προσβάλλει προσωπικά το ότι ο Πρωθυπουργός αρνείται να απαντήσει σε ένα μέτρο που εσείς νομοθετήσατε υπερήφανα;

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ**. ΙΩΑΝΝΗΣ ΠΛΑΚΙΩΤΑΚΗΣ**)

Για ποιον λόγο δεν έρχεται; Γιατί ξέρετε ότι όλα αυτά έχουν μεγάλο πολιτικό κόστος και γιατί ξέρετε ότι αυτές οι διαδικασίες διαμορφώνουν και τους όρους της κοινωνικής ανατροπής.

Προσέξτε και κλείνω, κυρίες και κύριοι Βουλευτές: Έχουμε από τη μια μεριά τους επαγγελματίες, τους επιστήμονες, τους εμπόρους, τους βιοτέχνες, τους ταξιτζήδες, τους παραγωγούς των λαϊκών αγορών στο μέτωπο κατά του άδικου χαρατσιού της φορολόγησης, οι οποίοι συναντιούνται -και πολλές φορές είναι και οι ίδιοι- με την αντίδραση και τους κοινωνικούς φορείς που παλεύουν για κράτος δικαίου, για υπεράσπιση του Συντάγματος, για να αποκαλυφθεί το σκάνδαλο των υποκλοπών, για να αποκαλυφθεί το σκάνδαλο της ψηφοθηρικής διαχείρισης προσωπικών δεδομένων, για να αποδοθεί δικαιοσύνη στο έγκλημα των Τεμπών. Όλες αυτές οι κοινωνικές αντιδράσεις συναντώνται μέσα στην κοινωνία μας μαζί με την αγωνία της νέας γενιάς για ένα καλύτερο αύριο.

Από τη μεριά μας, λοιπόν, έχουμε υποχρέωση να σχεδιάσουμε, να προτείνουμε και να δουλέψουμε για μια προοδευτική κυβερνητική διέξοδο. Εμείς δεσμευόμαστε -και το έχουμε πει ότι δεσμευόμαστε- μέσα και έξω από τη Βουλή να συνεργαστούμε, για να έχουμε βήματα σε αυτή την προοδευτική συνεργασία, με συγκεκριμένες αποδείξεις για τους πολίτες.

Πολλές φορές, οφείλω να σας πω, εμείς δεχόμαστε να κάνουμε και υπερβάσεις, ακόμα και αν, κύριοι συνάδελφοι του ΠΑΣΟΚ, δεν θέλατε να συζητήσουμε για συνεργασίες με την απλή αναλογική. Θέλουμε, όμως, προς όλες τις πλευρές να ξεκαθαρίσουμε κάτι. Δεν είμαστε διατεθειμένοι να κάνουμε καμμία παραχώρηση και καμμία υπέρβαση, όσον αφορά στα συμφέροντα της κοινωνίας και της χώρας. Σε αυτά θα είμαστε αμετακίνητοι.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Πρόεδρο.

Θα δώσω τώρα τον λόγο στον Πρόεδρο της Κοινοβουλευτικής Ομάδας της Νέας Αριστεράς, τον κ. Αλέξη Χαρίτση.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρίες και κύριοι συνάδελφοι, προτού μπω στα της σύμβασης που συζητούμε σήμερα εδώ στην Ολομέλεια, δεν μπορώ παρά να ξεκινήσω με ένα άλλο θέμα, με ένα άλλο ζήτημα. Πριν από λίγη ώρα στην Επιτροπή Δημόσιας Διοίκησης, Δημόσιας Τάξης και Δικαιοσύνης, που συζητά το σχέδιο νόμου του Υπουργείου Δικαιοσύνης, ο Κοινοβουλευτικός μας Εκπρόσωπος, ο Νάσος Ηλιόπουλος, δέχτηκε ειρωνείες και απειλές για παραπομπή μάλιστα στο πειθαρχικό από Βουλευτές της Νέας Δημοκρατίας και από τον Πρόεδρο της επιτροπής, από την οποία επιτροπή τελικά αποχώρησε.

Γιατί συνέβη αυτό; Γιατί τόλμησε ο κ. Ηλιόπουλος να θέσει τα κρίσιμα ερωτήματα που ανακύπτουν μετά από τις νέες συνταρακτικές αποκαλύψεις στο πλαίσιο της δίκης για τη δολοφονία του δημοσιογράφου Γιώργου Καραϊβάζ. Και τα στοιχεία αυτά είναι πολύ συγκεκριμένα και αμείλικτα. Δεν μπορεί να κάνει το Υπουργείο Δικαιοσύνης ότι δεν υπάρχουν και δεν μπορεί και η Κυβέρνηση να σιωπά.

Μπορεί η Κυβέρνηση να κάνει ότι δεν υπάρχει η καταστροφή από όλη τη δικογραφία ενός και μόνου συγκεκριμένου στοιχείου; Ποιο είναι αυτό το στοιχείο; Είναι το cd που περιέχει επαφές του δολοφονημένου Καραϊβάζ με τον τότε Διευθυντή του Πρωθυπουργικού Γραφείου, τον κ. Δημητριάδη, και με τον τότε Διοικητή της ΕΥΠ, τον κ. Κοντολέοντα. Την ίδια ώρα, οι συνήγοροι της οικογένειας δηλώνουν ότι έχουν αυτό το υλικό. Γιατί, αλήθεια, το δικαστήριο δεν το έχει παραλάβει ακόμα;

Κυρίες και κύριοι συνάδελφοι, τρία και πλέον χρόνια μετά η υπόθεση αυτή δεν έχει ακόμα διαλευκανθεί. Και είναι ακριβώς η υπόθεση αυτή η οποία έχει βάλει την Ελλάδα στο επίκεντρο της διεθνούς συζήτησης ή, για να το πω με μεγαλύτερη ακρίβεια, την έχει βάλει στο μάτι του κυκλώνα στην Ευρώπη, στους θεσμούς, στο διεθνή Τύπο, σχετικά με την κατάσταση του κράτους δικαίου και της απονομής δικαιοσύνης στη χώρα μας.

Αναρωτιέμαι, τι είναι τελικά αυτό το οποίο ερέθισε τόσο πολύ τους Βουλευτές της Νέας Δημοκρατίας για να καταφύγουν σε απειλές; Περιποιεί τιμή θεωρείτε, Βουλευτές της Συμπολίτευσης, για το κράτος δικαίου στη χώρα μας αυτή η εξέλιξη; Μήπως έχουμε και εδώ οσμή συγκάλυψης όπως έχουμε στην υπόθεση των Τεμπών, όπως έχουμε στην υπόθεση των υποκλοπών; Και εδώ τα ίδια; Και αν ναι γιατί υπάρχει αυτή η συγκάλυψη;

(Χειροκροτήματα από την πτέρυγα της Νέας Αριστεράς)

Κοιτάξτε, για να εξηγούμαστε και για να είμαστε ξεκάθαροι τουλάχιστον σε ό,τι μας αφορά, σε ό,τι αφορά τη Νέα Αριστερά, δεν πρόκειται ούτε να μας φιμώσετε, ούτε να σιωπήσουμε, ούτε να αποσιωπήσουμε τις τεράστιες ευθύνες της Κυβέρνησης, μιας Κυβέρνησης που έχει αφήσει το οργανωμένο έγκλημα και τις μαφίες να αλωνίζουν σε όλη τη χώρα και να δολοφονούν μέρα μεσημέρι στις γειτονιές της Αθήνας.

(Χειροκροτήματα από την πτέρυγα της Νέας Αριστεράς)

Έρχομαι, κύριε Πρόεδρε, στο θέμα της σημερινής μας συνεδρίασης.

Κυρίες και κύριοι συνάδελφοι, ο Υπουργός Οικονομικών φέρνει για κύρωση τη συγχώνευση της Τράπεζας Αττικής με την Παγκρήτια Τράπεζα, λέγοντάς μας πόσο επωφελής είναι αυτή η συμφωνία για το τραπεζικό σύστημα, για την ελληνική οικονομία, για τους Έλληνες πολίτες. Και μας λέει, επίσης, ότι εάν δεν γινόταν αυτή η διαδικασία της συγχώνευσης, αυτή η συμφωνία, λίγο-πολύ οι δύο αυτές τράπεζες θα κατέρρεαν, θα είχαμε «κούρεμα» καταθέσεων και πολλαπλές συνέπειες σε ολόκληρο το τραπεζικό σύστημα.

Εύλογα, πιστεύω, δημιουργούνται κάποια ερωτήματα, όπως για παράδειγμα πότε ακριβώς ανακάλυψαν στην Κυβέρνηση αλλά και στην Τράπεζα της Ελλάδος, στον επόπτη, ότι υπάρχει κίνδυνος για «κούρεμα» καταθέσεων και κατάρρευση; Πότε ακριβώς; Σήμερα το ανακάλυψαν ή έναν χρόνο πριν; Γιατί έναν χρόνο πριν, τέτοιες μέρες ακριβώς, μαθαίναμε από επιστολή του αμερικανικού fund Ellington προς τα ελληνικά μέσα ενημέρωσης ότι δεν είχε καμία συμμετοχή στην αύξηση μετοχικού κεφαλαίου της Τράπεζας Αττικής. Από τότε ξεκίνησαν έλεγχοι, ξεκίνησαν διερευνήσεις, αποχωρήσεις και απομακρύνσεις στελεχών που συμμετείχαν σε ένα γαϊτανάκι εταιρικών σχημάτων για την τιτλοποίηση των κόκκινων δανείων και ταυτόχρονα, βεβαίως, έγιναν και μέλη του διοικητικού συμβουλίου της Τράπεζας. Νομίζω ότι όλοι μας τα θυμόμαστε όλα αυτά. Αυτό είναι ένα θέμα, στο οποίο θα μου επιτρέψετε να επανέλθω παρακάτω.

Τι μας λέει, όμως, η Κυβέρνηση; Μας το λέει ο αρμόδιος Υπουργός, μας το λέει και ο ίδιος ο Πρωθυπουργός, ότι με αυτή τη συγχώνευση δημιουργείται πέμπτος πυλώνας στο τραπεζικό μας σύστημα και είναι αυτός ο πέμπτος πυλώνας που θα φέρει ανταγωνισμό, θα χρηματοδοτήσει τις αποκλεισμένες από τη χρηματοδότηση μικρομεσαίες επιχειρήσεις, θα χρηματοδοτήσει τα νοικοκυριά.

Εδώ θα μπορούσε κανείς, εγώ που θέλω να είμαι καλοπροαίρετος να πω ότι να το ψάξουμε, να δούμε μήπως υπάρχει κάτι το θετικό, μήπως η Κυβέρνηση επιτέλους, αναγνωρίζει αυτό που φωνάζουμε εδώ και πάρα πολύ καιρό, ότι και στο τραπεζικό σύστημα, όπως και σε όλες τις βασικές αγορές της ελληνικής οικονομίας, υπάρχει ολιγοπώλιο και απουσία ανταγωνισμού και ότι οι μικρομεσαίες επιχειρήσεις είναι αποκλεισμένες από τον τραπεζικό δανεισμό. Αυτό που λέμε τόσο καιρό για το δανειακό σκέλος του Ταμείου Ανάκαμψης, είναι ότι η Κυβέρνηση το διοχετεύει σε λίγους, σε ελάχιστους μεγάλους επιχειρηματικούς ομίλους, αυτούς δηλαδή που έτσι και αλλιώς έχουν άπλετη πρόσβαση σε χρηματοδότηση και τους δίνει τη δυνατότητα για ακόμα πιο φτηνό χρήμα μέσω του Ταμείου Ανάκαμψης. Φτηνό χρήμα, λοιπόν, σε αυτούς που έχουν ήδη κεφάλαια και αποκλεισμός των μικρών και μεσαίων επιχειρήσεων.

Μήπως, τελικά, ήρθε η ώρα η Κυβέρνηση να τα αναγνωρίσει όλα αυτά και να μας πείσει ότι κάνει κάτι για να τα αντιμετωπίσει; Πρόκειται, λοιπόν, πράγματι για τον πέμπτο πυλώνα; Είναι έτσι τα πράγματα; Δυστυχώς, προφανώς και όχι. Γιατί με μερίδιο αγοράς κάτω από 5%, με ελλιπή κεφαλαιακή επάρκεια, δεν είναι δυνατόν να πειστεί κανείς ότι αυτή η νέα τράπεζα θα αποτελέσει το περίφημο πέμπτο τραπεζικό πυλώνα, ότι θα ταρακουνήσει το τραπεζικό σύστημα και θα αναγκάσει τις τέσσερις συστημικές τράπεζες να βελτιώσουν τα επιτόκια καταθέσεων και δανεισμού ή να μειώσουν τις προμήθειες στις υπηρεσίες τους.

Δεν νομίζω ότι θα μπορούσε κανείς να πειστεί με τα νούμερα του νέου σχήματος ότι όντως θα μπορούσε αυτό να αποτελέσει έναν πέμπτο πυλώνα στο τραπεζικό μας σύστημα. Και πώς θα μπορούσε βεβαίως να πειστεί κανείς, όταν η συγκεκριμένη Κυβέρνηση, παρά τα αντίθετα που μας είπε πριν από λίγο ο κύριος Υπουργός, δεν έχει κάνει τίποτα για να εξυγιάνει το ελληνικό τραπεζικό σύστημα, δεν έχει κάνει απολύτως τίποτα για να ενισχυθούν οι ελεγκτικοί μηχανισμοί που θα εξασφάλιζαν πραγματικές συνθήκες ανταγωνισμού και σπάσιμο των ολιγοπωλίων. Η ίδια Κυβέρνηση λοιπόν έρχεται τώρα να μας πει ότι τα έχει κάνει όλα καλά, έχει τακτοποιήσει το τραπεζικό σύστημα και έρχεται να δημιουργήσει και αυτό τον πέμπτο πυλώνα. Νομίζω ότι και ο πλέον αφελής δεν μπορεί αυτό να το πιστέψει.

Εμείς από τη μεριά μας υποστηρίζουμε σθεναρά, υποστηρίζαμε πάντα και υποστηρίζουμε και σήμερα, τη δημιουργία εναλλακτικών πηγών χρηματοδότησης της ελληνικής οικονομίας και στο παρελθόν εργαστήκαμε και γι’ αυτό. Και καρπός αυτής της δουλειάς ήταν και η αναπτυξιακή τράπεζα που αποτελεί και τη μόνη, αν και περιορισμένη βεβαίως, διέξοδο από την απροθυμία του επίσημου τραπεζικού συστήματος να επιτελέσει τον οικονομικό του ρόλο και τον κοινωνικό του ρόλο, αντί να θησαυρίζει από αναλήψεις χρημάτων και μεταφορές εμβασμάτων, κάτι για το οποίο μάλιστα ακούμε την Κυβέρνηση και το αρμόδιο οικονομικό επιτελείο να δηλώνει και υπερήφανο. Δηλώνουν περήφανοι δηλαδή γιατί οι τράπεζες πλουτίζουν σε συνθήκες ολιγοπωλίου και μη υγιούς ανταγωνισμού. Αυτά μας λέει ο κύριος Υπουργός. Συγχαρητήρια κύριε Υπουργέ!

Εμάς λοιπόν μας ενδιαφέρει να υπάρξει ανταγωνισμός και μας ενδιαφέρει να υπάρξουν διαφορετικές εναλλακτικές πηγές χρηματοδότησης και κυρίως μας ενδιαφέρει να υπάρξει πρόσβαση στο τραπεζικό σύστημα επιτέλους για τις μικρομεσαίες επιχειρήσεις και για τα νοικοκυριά.

Τίποτα όμως από όλα αυτά δεν συμβαίνει με τη σημερινή προς κύρωση συμφωνία. Αντίθετα αυτό με το οποίο ερχόμαστε σήμερα αντιμέτωποι είναι η παταγώδης αποτυχία της Κυβέρνησης της Νέας Δημοκρατίας, αλλά βεβαίως -να μην το ξεχνάμε- και του αρμόδιου εποπτικού φορέα της Τράπεζας της Ελλάδος να διαχειριστούν για πέντε ολόκληρα χρόνια με στοιχειωδώς ορθολογικό και εντός του ευρωπαϊκού πλαισίου τρόπο τα μη εξυπηρετούμενα δάνεια της Τράπεζας Αττικής.

Το ναυάγιο αυτής της διαχείρισης έρχεται να αντιμετωπίσει σήμερα η Κυβέρνηση και εκ των υστέρων παρουσιάζει το αποτέλεσμα της δικής της αποτυχίας ως πέμπτο πυλώνα. Αυτή ακριβώς η παταγώδης αποτυχία ή μάλλον -για να το πω πιο σωστά, δεν είναι αποτυχία της Κυβέρνησης- η επιλογή της Κυβέρνησης να οδηγήσει τα πράγματα στο μη περαιτέρω μας φέρνει σήμερα ενώπιον δυνητικών δυσάρεστων εξελίξεων.

(Χειροκροτήματα από την πτέρυγα της Νέας Αριστεράς)

Και υπό τη σκιά αυτής της ανεύθυνης διαχείρισης σήμερα μας παρουσιάζεται ως αναγκαιότητα το να αποδεχτούμε όλοι με συνοπτικές διαδικασίες μάλιστα fast track τεσσάρων ημερών την όποια συμφωνία θα μας έφερνε μπροστά μας η διοίκηση της Τράπεζας Αττικής.

Είναι φανερό, κύριε Υπουργέ, ότι όποιον και να σας έφερναν ως επενδυτή θα τον θεωρούσατε, θα τον βρίσκατε κατάλληλο. Γιατί ουσιαστικά αποδέχεστε και εσείς και ο επόπτης ότι ένας επενδυτής με μηδενική τραπεζική εμπειρία, πλην τη συμμετοχή στη μία από τις υπό συγχώνευση τράπεζες, διαθέτει τα κριτήρια φερεγγυότητας και μάλιστα για να υλοποιήσει τον περίφημο πέμπτο τραπεζικό πυλώνα.

Ένα βασικό ερώτημα το οποίο ανακύπτει για την Τράπεζα Αττικής είναι γιατί δεν μπόρεσε να ευνοηθεί η τράπεζα από τις προβλέψεις του σχεδίου «ΗΡΑΚΛΗΣ» για να μειώσει τα κόκκινα δάνεια της. Και εδώ αρχίζει η ιλαροτραγωδία. Επιτρέψτε μου, όμως, να πω ότι αρχίζει και το σκάνδαλο, στο οποίο αναφέρθηκα στην αρχή και το οποίο πλέον όλοι γνωρίζουμε. Και αναφέρομαι στην πώληση δανείων της Τράπεζας Αττικής αρχικά σε μια σουηδική εταιρεία, τα όποια δάνεια στη συνέχεια καταλήγουν σε μια εταιρεία ονόματι «Θεά Άρτεμις», στην οποία αρχικά συμμετέχει και η ίδια η Τράπεζα Αττικής και μια εταιρεία που παρουσιάζεται ψευδώς να έχει σχέσεις με το γνωστό αμερικανικό fund Ellington και μια ακόμα εταιρεία ονόματι «RINOA», εταιρεία –προσέξτε- με μετοχικό κεφάλαιο το ιλιγγιώδες ποσό των χιλίων ευρώ! Τα διευθυντικά στελέχη μάλιστα αυτού του σχήματος καταλήγουν να γίνουν και μέλη του διοικητικού συμβουλίου της Τράπεζας Αττικής, άλλη μια επιτυχία της εποπτικής αρχής της χώρας μας, παρά βεβαίως την έκδηλη -νομίζω δεν χρειάζεται επιπλέον επιχειρηματολογία ως προς αυτό σύγκρουση συμφερόντων. Οι απομακρύνσεις και οι κυρώσεις της Τράπεζας της Ελλάδος θα έρθουν πολύ αργότερα με πολύ μεγάλη καθυστέρηση.

Ο σημερινός επενδυτής εμφανίζεται πυροσβεστικά αγοράζοντας αρχικά το ποσοστό του ΤΜΕΔΕ και στη συνέχεια για μήνες λανθάνει μία σύγκρουση μεταξύ του επενδυτή και της προαναφερθείσας εταιρείας μαϊμού, η οποία διεκδικεί αμύθητα ποσά για τη συμμετοχή της η οποία είχε προκύψει από μια υπόσχεση. Τέλος, για να μην ξεχνιόμαστε μέρος των διαπραγματεύσεων που έλαβαν χώρα για την απομάκρυνση της περίφημης εταιρείας μαϊμού ήταν και η απόπειρα της διοίκησης να πάρει πίσω το χαρτοφυλάκιο των κόκκινων δανείων. Χαρτοφυλάκιο όμως, μεγάλου μέρος του οποίου είχε ήδη μεταπουληθεί και τα βασικά διευθυντικά στελέχη της εν λόγω εταιρείας είχαν αποχωρήσει ήδη από τη χώρα.

Μετά από όλα αυτά, μετά από όλο αυτό το γαϊτανάκι, μετά από όλη αυτή τη σκανδαλώδη διαδρομή εταιρικών σχημάτων, μεταβίβασης στοιχείων, θεωρείτε ότι μπορούμε στα σοβαρά να μιλάμε για πέμπτο πυλώνα του τραπεζικού μας συστήματος; Εδώ αυτό το οποίο έχουμε είναι ο ορισμός της κακοδιοίκησης από τη μία, αλλά επαναλαμβάνω και του σκανδάλου και της διαπλοκής από την άλλη, ο ορισμός ενός μοντέλου οικονομικής διαχείρισης που στηρίζεται στην εύκολη κερδοφορία μιας ελίτ -και συχνά βεβαίως αυτή η κερδοφορία όπως στη συγκεκριμένη περίπτωση με εξαιρετικά αδιαφανή τρόπο- σε βάρος των πολλών, σε βάρος της κοινωνίας.

(Χειροκροτήματα από την πτέρυγα της Νέας Αριστεράς)

Η Τράπεζα Αττικής λοιπόν που σήμερα έρχεστε να σώσετε, υπέστη διαδοχικές ζημιές από την κακοδιαχείριση των τελευταίων πέντε ετών και όλη αυτή η υπόθεση είναι μια οικτρή αποτυχία της διοίκησης, που η ίδια η Κυβέρνηση επέλεξε. Είναι και μια οικτρή αποτυχία όμως και όλων των αρμόδιων εποπτικών αρχών, της Επιτροπής Κεφαλαιαγοράς, του Ταμείου Χρηματοπιστωτικής Σταθερότητας και φυσικά της Τράπεζας της Ελλάδας. Όχι βέβαια ότι αυτό μας κάνει εντύπωση, κύριε Υπουργέ, είναι η δική σας η Κυβέρνηση αυτή η οποία απελευθέρωσε το πλαίσιο για την αγοραπωλησία των κόκκινων δανείων και των servicers. Γιατί μάλλον θεωρούσατε ότι αυτό το οποίο κληρονομήσατε από την προηγούμενη κυβέρνηση, είχε υπερβολικές δικλείδες ασφαλείας και ρυθμιστικές προβλέψεις.

Είναι η δική σας η Κυβέρνηση αυτή η οποία ήθελε ένα μοντέλο διαχείρισης των κόκκινων δανείων χωρίς εγγυήσεις για το ποιος αγοράζει τμήματα του χαρτοφυλακίου των τραπεζών και χωρίς κανέναν περιορισμό για το τι θα κάνει με αυτό το χαρτοφυλάκιο. Εσείς με τις νομοθετικές σας παρεμβάσεις επιτρέψετε στα funds να εδρεύουν σε εξωχώριους παραδείσους. Η δε παταγώδης αποτυχία της εποπτικής αρχής είναι αποτέλεσμα και της συρρίκνωσης της εποπτικής αρμοδιότητας, για την οποία βεβαίως -πρέπει να πούμε- πίεζε και την Κυβέρνηση και ο ίδιος ο διοικητής της Τράπεζας της Ελλάδας.

Δυστυχώς η υπόθεση της Τράπεζας Αττικής είναι η άλλη όψη του νομίσματος των ακατάσχετων πλειστηριασμών πρώτης κατοικίας, των ρευστοποιήσεων μικρομεσαίων επιχειρήσεων και των ντροπιαστικών εικόνων που βλέπουμε ακόμα και αυτές τις μέρες να πετιούνται έξω από το σπίτι τους συμπολίτες μας με αναπηρία. Είναι η άλλη όψη του ίδιου νομίσματος μιας πολιτικής απορρύθμισης την οποία σχεδιάσατε και οργανώσατε. Γιατί για τη Νέα Δημοκρατία το κράτος δεν χρειάζεται να ρυθμίσει τίποτα. Η αγορά θα αυτορυθμιστεί και θα τα λύσει όλα, όπως εξάλλου αυτορυθμίστηκε και ο τραπεζικός τομέας, την εξυγίανση υποτίθεται του οποίου συζητάμε σήμερα εδώ.

Θυμάστε όμως όλοι ότι η Κυβέρνηση της Νέας Δημοκρατίας ήταν αυτή η οποία νομοθέτησε την πώληση της συμμετοχής του δημοσίου στη μετοχική σύνθεση των τραπεζών μέχρι το 2025 για να απαλλαγεί ο κλάδος από την αρτηριοσκληρωτική παρουσία του κράτους. Απελευθέρωσε την πώληση κόκκινων δανείων, απάλλαξε τα χαρτοφυλάκια των τραπεζών από τα κόκκινα δάνεια με ανυπολόγιστες κοινωνικές συνέπειες. Και οι τράπεζες απελευθερωμένες πλέον από τα κρατικά βαρίδια, τι κάνουν; Απολύτως τίποτα. Εναρμονίζουν τις πρακτικές χρεώσεων και προμηθειών, καταγράφουν κέρδη ρεκόρ, 1 δισεκατομμύριο κάθε τράπεζα, 22% του ΑΕΠ πέρυσι και πάνε για παραπάνω φέτος.

Σήμερα έχει πρωτοσέλιδο η «ΝΑΥΤΕΜΠΟΡΙΚΗ», που λέει ότι αναμένεται νέα αύξηση της κερδοφορίας κατά 600 εκατομμύρια ευρώ μόνο στο πρώτο εξάμηνο του 2024. Έχουν αύξηση, δηλαδή, πάνω από την περσινή κερδοφορία-ρεκόρ των τραπεζών και από την τεράστια ρευστότητά τους σήμερα δανείζουν μόνο μεγάλες επιχειρήσεις, σε σίγουρα mega project, με κυβερνητικές πλάτες. Οι μικρομεσαίες επιχειρήσεις έχουν επιστρέψει στην εποχή του χαλκού, κύριε Υπουργέ. Επαφίενται στις αποταμιεύσεις τους για κάθε μικροεπένδυση την οποία προσπαθούν να πραγματοποιήσουν.

Όμως, κυρίες και κύριοι συνάδελφοι, η συγκεκριμένη συμφωνία, η κύρωση της σύμβασης που συζητούμε σήμερα, είναι ένα μόνο -ενδεικτικό, βεβαίως, αλλά ένα μόνο- παράδειγμα της λανθασμένης τροχιάς, στην οποία κινείται η ελληνική οικονομία. Γιατί αυτή η παταγώδης αποτυχία λαμβάνει χώρα σε μια οικονομία ρημαγμένη ακριβώς από τις ίδιες ιδεοληψίες, αναφορικά με την απελευθέρωση και την ασυδοσία των αγορών, τις ίδιες αποτυχημένες πολιτικές που οδήγησαν πριν από δεκαπέντε χρόνια τη χώρα μας στο χείλος της χρεοκοπίας. Λαμβάνει χώρα σε μια οικονομία που τα ολιγοπώλια και οι μεγάλοι επιχειρηματικοί όμιλοι ζουν την εποχή των χρυσών αγελάδων τους. Λαμβάνει χώρα σε μια οικονομία, που είναι πασίδηλο πλέον σε όλους ότι οι τιμές του ρεύματος είναι καθαρό αποτέλεσμα αισχροκέρδειας, μιας αισχροκέρδειας, κύριε Υπουργέ, στην πιο ρηχή, στην πιο ολιγοπωλιακή, στην πιο άδικη αγορά της Ευρώπης, με τις ευλογίες βεβαίως της Κυβέρνησης.

Μόλις προχθές, τη Δευτέρα, για να είμαι ακριβής, το ρεύμα παραγόταν με κόστος παραγωγής έως 150 ευρώ τη MWh και η τιμή στην προ ημερήσια αγορά έφτασε στα 850 ευρώ τη MWh. Τον Αύγουστο προβλέπονται νέες ανατιμήσεις στην αγορά ηλεκτρικής ενέργειας. Κάθε παρέμβαση της Κυβέρνησης, που υποτίθεται ότι έρχεται να αντιμετωπίσει αυτό το πρόβλημα και αυτή τη στρέβλωση, τελικά αυτό το οποίο κάνει, είναι ότι δίνει άλλο ένα εργαλείο χειραγώγησης των καταναλωτών στα χέρια του καρτέλ της ενέργειας, όπως πρόσφατα έγινε με το φιάσκο των πολύχρωμων τιμολογίων.

Εμείς, κυρίες και κύριοι συνάδελφοι, είμαστε αποφασισμένοι να αναλάβουμε δράση και εντός και εκτός του Κοινοβουλίου. Σε αυτό το πλαίσιο επισκεφθήκαμε προχθές την Επιτροπή Ανταγωνισμού και θέσαμε στη διοίκησή της και στην πρόεδρό της συγκεκριμένα ερωτήματα, σχετικά με τη χειραγώγηση των τιμών στο ρεύμα. Δεν το λέμε εμείς, για χειραγώγηση μιλάει στην ανακοίνωσή της η Ένωση Βιομηχανικών Καταναλωτών Ενέργειας, όπως και οι εκπρόσωποι της βιομηχανίας που απέστειλαν επιστολές στη Γενική Διεύθυνση Ανταγωνισμού και στη Γενική Διεύθυνση Ενέργειας της Κομισιόν.

Επίσης, τη Δευτέρα καταθέσαμε αίτημα για σύγκληση της Επιτροπής Θεσμών και Διαφάνειας, για να κληθεί ο Πρόεδρος της ΡΑΑΕΥ -της πρώην ΡΑΕ, γιατί πλέον βάλαμε μέσα και τα ύδατα και τα απορρίμματα- ώστε να δούμε επιτέλους τι λέει και η Ρυθμιστική Αρχή για το θέμα των τιμών στο ρεύμα. Ελπίζουμε, κύριε Πρόεδρε, αυτό το αίτημα να γίνει δεκτό. Δεν φαντάζομαι ότι κανένας θα διαφωνεί με το να γίνει μια τέτοια συζήτηση στην αρμόδια επιτροπή.

Ως προς την Επιτροπή Ανταγωνισμού, όμως, κάτι το οποίο συζητήσαμε και με την Πρόεδρο, κατά την επίσκεψη μας, ενημερωθήκαμε -το γνωρίζαμε και από προηγούμενες επισκέψεις- ότι η επιτροπή είναι εξαιρετικά υποστελεχωμένη. Μετά βίας προχωρούν τώρα κάποιες προσλήψεις, κύριε Υπουργέ, για να καλυφθεί μόλις το 50% των οργανικών θέσεων. Είναι δυνατόν να μπορεί να λειτουργήσει μια επιτροπή, μια ανεξάρτητη αρχή, με τόσο κομβικό ρόλο χωρίς προσωπικό; Έχετε δει τους χρόνους ανταπόκρισης μεταξύ ελέγχων, εισηγήσεων και έκδοσης πράξεων; Δύο και τρία χρόνια μετά τους ελέγχους ανατίθεται η υπόθεση σε εισηγητή και δύο και τρία χρόνια περνούν, για να προχωρήσει η αρχή σε έκδοση πράξης για το θέμα των πετρελαιοειδών.

Τα ίδια συμβαίνουν σε όλες τις ρυθμιστικές αρχές και σε όλους τους ελεγκτικούς μηχανισμούς. Αυτό δεν είναι διαχειριστική αστοχία, δεν είναι κάποια αδυναμία του συστήματος, είναι πολιτική επιλογή.

(Χειροκροτήματα από την πτέρυγα της Νέας Αριστεράς)

Είναι επιλογή της Κυβέρνησής σας, γιατί η υποστελέχωση των ελεγκτικών μηχανισμών, η συρρίκνωσή τους, η απαξίωσή τους, διευκολύνει την ασυδοσία, ευνοεί μεγάλα ιδιωτικά συμφέροντα που αισχροκερδούν σε βάρος νοικοκυριών και επιχειρήσεων.

(Χειροκροτήματα από την πτέρυγα της Νέας Αριστεράς)

Και βεβαίως, η πληθωρική κρίση καλά κρατεί. Την προηγούμενη εβδομάδα η εφημερίδα «ΚΑΘΗΜΕΡΙΝΗ» αποκάλυψε μελέτη της Τράπεζας της Ελλάδος, σύμφωνα με την οποία σε τυποποιημένα προϊόντα στα ράφια των σουπερμάρκετ -προσέξτε, στα ίδια ακριβώς προϊόντα έγινε η σύγκριση- η Ελλάδα είναι η ακριβότερη μεταξύ των χωρών της Ευρωζώνης, γεγονός που αποδεικνύει ότι δεν ισχύει αυτό το οποίο η Κυβέρνηση και ο Πρωθυπουργός χρησιμοποιούν εδώ και τρία χρόνια σε σχέση με τον πληθωρισμό, ότι δηλαδή η ακρίβεια είναι εισαγόμενη. Η ακρίβεια δεν είναι εισαγόμενη. Η ακρίβεια είναι αποτέλεσμα εγχώριων ολιγοπωλιακών και αθέμιτων πρακτικών.

(Χειροκροτήματα από την πτέρυγα της Νέας Αριστεράς)

Εκεί οφείλεται η ακρίβεια. Είναι πολιτική της Κυβέρνησης Νέας Δημοκρατίας, η οποία δημιουργεί το σπιράλ της ακρίβειας. Δυστυχώς, όμως -λέω δυστυχώς και το εννοώ-, μακάρι να σταματούσαμε εδώ, μακάρι να ήταν μόνο αυτά τα πεπραγμένα της Κυβέρνησης Μητσοτάκη. Δεν είναι, όμως, μόνο ότι έχουμε μια Κυβέρνηση, η οποία έχει αφήσει ανεξέλεγκτα κερδοσκοπικά συμφέροντα να λυμαίνονται κρίσιμους τομείς της ελληνικής οικονομίας και να αισχροκερδούν σε βάρος της κοινωνίας. Έρχεται η ίδια η Κυβέρνηση και πιέζει ακόμα περισσότερο την κοινωνία.

Δεν φτάνουν η αισχροκέρδεια και η κερδοσκοπία, έχουμε και την πίεση σε ένα άλλο πολύ κρίσιμο πεδίο. Ποιο είναι αυτό το πεδίο; Είναι η αγορά εργασίας. Με την απαράδεκτη και κόντρα σε κάθε σύγχρονη εργασιακή πολιτική θέσπιση της εξαήμερης εργασίας, χωρίς αύξηση των απολαβών των εργαζομένων, γυρνάει η Κυβέρνηση την εργασιακή νομοθεσία στη χώρα πίσω στις εποχές του Μεσοπολέμου. Όταν σε άλλα ευρωπαϊκά κράτη αυτή τη στιγμή έχει ανοίξει η συζήτηση για τη μείωση των ωρών εργασίας, για την τετραήμερη εργασία, στην Ελλάδα, μόνο στην Ελλάδα σε όλη την Ευρώπη, περήφανα θεσπίζει η Κυβέρνηση Μητσοτάκη την εξαήμερη εργασία. Βεβαίως, γίνεται είδηση για αυτό σε όλα τα μεγάλα ευρωπαϊκά μέσα ενημέρωσης.

Προσέξτε. Σε ποια αγορά εργασίας θεσπίζεται το εξαήμερο; Δείτε, κύριε Υπουργέ, τα στοιχεία που μόλις χθες δημοσιοποίησε η «ΕΡΓΑΝΗ». Τι λέει η «ΕΡΓΑΝΗ»; Πάνω από το 50% των μισθωτών στον ιδιωτικό τομέα αμείβονται με 800 ευρώ ή λιγότερα. Το 70% των μισθωτών, επτά στους δέκα παίρνει καθαρά μέχρι 950 ευρώ το μήνα. Επτά στους δέκα! Μόλις ένας στους δέκα, το 10%, έχει μισθό πάνω από 1.450 ευρώ. Αυτά τα στοιχεία από το σύστημα «ΕΡΓΑΝΗ» είναι η καλύτερη απόδειξη αυτού που σας είχα πει και στη συζήτηση για τον προϋπολογισμό, εάν θυμάστε, λίγο πριν τα Χριστούγεννα. Τι λέγαμε τότε; Μιλούσαμε τότε για το μοντέλο φτηνής ανάπτυξης. Μιλούσαμε τότε για μια μεγέθυνση της οικονομίας διά της συμπίεσης των μισθών και της διάλυσης των εργασιακών σχέσεων. Αυτό είναι το μοντέλο, το οποίο υλοποιεί συστηματικά η Κυβέρνηση Μητσοτάκη πέντε χρόνια τώρα. Αυτό είναι το μοντέλο που διαλύει την κοινωνική συνοχή και κάθε προοπτική βιώσιμης οικονομικής ανάπτυξης στη χώρα μας.

Αυτά, βεβαίως, αφορούν όσους έχουν δουλειά, αυτήν την υποαμειβόμενη και υπερεκμεταλλευόμενη εργασία. Έχει αναρωτηθεί, όμως, κανείς στην Κυβέρνηση, γιατί είναι κενές διακόσιες χιλιάδες θέσεις εργασίας στον τουρισμό, στην αγροτική παραγωγή και στον κατασκευαστικό κλάδο; Τι γίνεται με τις διακρατικές συμφωνίες για τους εργάτες γης; Τη δεκαετία του 1990 -όχι πολύ παλιά, μην το ξεχνάμε- ήταν οι μετανάστες αυτοί οι οποίοι με τη δουλειά τους βοήθησαν την αγροτική παραγωγή, στήριξαν τον αγροτικό κόσμο στη χώρα μας, στήριξαν την οικοδομή, τον κατασκευαστικό τομέα.

Σήμερα, όμως, τι έχουμε; Έχουμε μια Κυβέρνηση που επενδύει, δυστυχώς, στη μισαλλοδοξία, σε μια καταστροφική μεταναστευτική πολιτική, για να χαϊδέψει τα αυτιά και του ακροδεξιού ακροατηρίου, που κατηγορείται διεθνώς για pushbacks και παραβίαση του Διεθνούς Δικαίου.

Δυστυχώς, έχουμε μία Κυβέρνηση, η οποία αντί να στηρίξει με την πολιτική της την ένταξη των μεταναστών στην αγορά εργασίας, με όρους αξιοπρέπειας, κάνει το ακριβώς αντίθετο. Και όλα αυτά, βεβαίως, έρχονται να προστεθούν σε όλα τα άλλα αδιέξοδα της πολλαπλώς ταλαιπωρημένης ελληνικής οικονομίας, μιας οικονομίας που μοναδική της προοπτική αυτή τη στιγμή είναι οι επενδύσεις στο real estate και στον μαζικό τουρισμό -η γνωστή, παλιά συνταγή- όπου κι αυτή ακόμα η τουριστική ανάπτυξη έχει φτάσει στο σημείο να πυροβολεί τα πόδια της, εξαιτίας της απροθυμίας της Κυβέρνησης και εδώ, όπως και σε κάθε τομέα της οικονομίας, να παρέμβει ρυθμιστικά και να προστατέψει το τουριστικό προϊόν της χώρας, βάζοντας συγκεκριμένα όρια.

Θα έχετε δει, βεβαίως, κύριε Υπουργέ, ότι στη Σαντορίνη αυτές τις μέρες, πέρα από τη γνωστή ιστορία με την σχεδόν απαγόρευση κυκλοφορίας για τους ντόπιους, για να υπάρχει χώρος για τους τουρίστες -και αυτό είναι σοβαρό, έχει ενδιαφέρον- επιβλήθηκε όριο στον αριθμό των κρουαζιεροπλοίων και των επισκεπτών της κρουαζιέρας. Το έκανε αυτό η Κυβέρνηση; Ήταν μια κυβερνητική απόφαση αυτή; Όχι, δεν το έκανε η Κυβέρνηση. Δεν ήρθε να ρυθμίσει, δηλαδή, αυτό το άναρχο τοπίο η Κυβέρνηση. Ποιος το έκανε; Το έκανε η Διεθνής Ένωσις Κρουαζιεροπλοίων. Γιατί το έκανε; Μα γιατί η απουσία ορίου, ουσιαστικά καταστρέφει το ίδιο το προϊόν που αυτοί πουλάνε. Δηλαδή, η Κυβέρνηση, η οποία θα έπρεπε να παρέμβει, να ρυθμίσει, έτσι ώστε να αντιμετωπίσει τα προβλήματα συμπίεσης του τοπικού πληθυσμού, τις ελλείψεις σε βασικές υποδομές, το μείζον ζήτημα της λειψυδρίας -το νερό θα είναι το μεγάλο πρόβλημα που θα έχουμε να αντιμετωπίσουμε τα επόμενα χρόνια, αν συνεχιστεί αυτή η λογική- την κατάρρευση των δημόσιων δομών υγείας, τι κάνει η Κυβέρνηση; Τίποτα απολύτως. Ας αυτορυθμιστεί η αγορά.

Βλέπετε τι γίνεται αυτό τον καιρό σε μεγάλες ευρωπαϊκές πόλεις που υποφέρουν από το φαινόμενο του υπερτουρισμού; Οι κάτοικοι έχουν αρχίσει να διαμαρτύρονται και να στρέφονται κατά των ίδιων των τουριστών. Το σύνθημα «Tourists go home» σε λίγο δεν θα το βλέπουμε μόνο στη Βαρκελώνη, στη Φλωρεντία και στη Βενετία. Αν συνεχιστούν έτσι τα πράγματα, θα το βλέπουμε και στους τοίχους της Αθήνας να είναι γραμμένο. Τότε, όμως, θα είναι αργά για δάκρυα, θα είναι αργά για μέτρα, κύριε Υπουργέ. Ο υπερτουρισμός θα καταστρέψει τον ίδιο τον τουρισμό, ακόμα χειρότερα, όμως, θα καταστρέψει τις τοπικές κοινωνίες και γι’ αυτό θα είναι αποκλειστικά υπεύθυνη η Κυβέρνηση.

Και βεβαίως, συναφές με το ζήτημα του τουρισμού και του υπερτουρισμού, είναι και το ζήτημα της στεγαστικής κρίσης. Η χώρα μας αυτή τη στιγμή -πρέπει να το συνειδητοποιήσουμε, επιτέλους- αντιμετωπίζει τη μεγαλύτερη στεγαστική κρίση εδώ και έναν αιώνα από την ανταλλαγή των πληθυσμών μετά τη Μικρασιατική Καταστροφή.

Δυστυχώς, όμως, ούτε που περνάει από το μυαλό των αρμόδιων κυβερνητικών στελεχών, ότι κάτι ουσιαστικό πρέπει να γίνει πάνω σε αυτό το ζήτημα. Πώς θα αντιμετωπίσουμε τη στεγαστική κρίση; Με το πρόγραμμα «ΣΠΙΤΙ ΜΟΥ»; Με λιγότερους από δέκα χιλιάδες ωφελούμενους; Δείτε τι γίνεται αυτή τη στιγμή σε άλλες χώρες της νότιας Ευρώπης με παραπλήσια χαρακτηριστικά με τη δική μας. Πώς αξιοποιούν το Ταμείο Ανάκαμψης; Η Πορτογαλία 2,7 δισεκατομμύρια ευρώ, η Ισπανία 1 δισεκατομμύριο ευρώ, η Ιταλία 1 δισεκατομμύριο ευρώ και όλα αυτά για κοινωνική κατοικία.

(Χειροκροτήματα από την πτέρυγα της Νέας Αριστεράς)

Συνολικά από τους πόρους του Ταμείου Ανάκαμψης απορροφούν 5,51 δισεκατομμύρια επτά χώρες της Ευρωπαϊκής Ένωσης, για να ενισχύσουν την προσφορά σπιτιών με προγράμματα κοινωνικής κατοικίας και εδώ, στη χώρα με το μεγαλύτερο στεγαστικό πρόβλημα σε όλη την Ευρώπη, τι συμβαίνει; Απολύτως τίποτα!

Αυτό το οποίο απαιτείται εδώ και τώρα, πριν να είναι πάρα πολύ αργά, είναι μια ολοκληρωμένη στρατηγική: Περιορισμοί στη βραχυχρόνια μίσθωση, κατάργηση της golden visa, γενναίο χρηματοδοτικό πρόγραμμα κοινωνικής κατοικίας.

Πρέπει επιτέλους, κύριε Υπουργέ, να υπάρξει και στρατηγική για την αλλαγή του παραγωγικού μοντέλου της χώρας. Φτάνει πια με το real estate. Φτάνει πια με τον μαζικό τουρισμό. Εδώ χρειαζόμαστε ενίσχυση του πρωτογενούς τομέα, χρειαζόμαστε ενίσχυση της μεταποίησης των εξαγωγών, των επενδύσεων σε έρευνα-καινοτομία. Όλα αυτά, όμως, απαιτούν εθνική αναπτυξιακή στρατηγική, για το πώς θα χρηματοδοτηθεί με πραγματικούς όρους η πραγματική οικονομία.

Κυρίες και κύριοι συνάδελφοι, για να μην μακρυγορήσω άλλο, η θέση της Νέας Αριστεράς είναι γνωστή. Εμείς υποστηρίζουμε την ισχυρή δημόσια παρουσία στο τραπεζικό σύστημα της χώρας. Υπό αυτό το πρίσμα, η σημερινή συμφωνία, μας βρίσκει αντίθετους. Η Τράπεζα Αττικής πρέπει να παραμείνει υπό δημόσιο έλεγχο, το δημόσιο μπορεί κάλλιστα να καλύψει τις ανάγκες σε αύξηση μετοχικού κεφαλαίου. Αυτό συμβαίνει εξάλλου και σήμερα, το δημόσιο τις καλύπτει τις ανάγκες, μόνο που εδώ δίνουμε χρήματα και χάνουμε ταυτόχρονα και μετοχές. Το δημόσιο χάνει από αυτή τη συμφωνία, το δημόσιο συμφέρον πλήττεται από αυτή τη συμφωνία. Αντιθέτως, με τις τράπεζες αυτές υπό δημόσιο έλεγχο, με την ενίσχυση και την αναβάθμιση της αναπτυξιακής τράπεζας, με την ενίσχυση του εποπτικού ρόλου του κράτους σε όλη τη διαδικασία της πίστωσης και του τραπεζικού συστήματος, με τη στήριξη των ελεγκτικών μηχανισμών, με την αναβάθμιση των ανεξάρτητων αρχών, έτσι και μόνο έτσι, μπορούμε να αντιμετωπίσουμε με επιτυχία το καρτέλ των τραπεζών, ένα καρτέλ το οποίο έχει επιβάλει μορατόριουμ στη χρηματοδότηση της πραγματικής οικονομίας, ένα μορατόριουμ το οποίο, δυστυχώς, οι τράπεζες δεν το κάνουν από μόνες τους, το κάνουν σε αγαστή συνεργασία με μια Κυβέρνηση που το ανέχεται αυτό το μορατόριουμ και το επικροτεί.

Αν δεν τα κάνουμε αυτά, σε σχέση με τη δημόσια παρουσία στο τραπεζικό σύστημα, με την ενίσχυση των ελεγκτικών μηχανισμών, με την αναβάθμιση εναλλακτικών πηγών χρηματοδότησης, κυρίες και κύριοι συνάδελφοι, πολύ φοβάμαι ότι θα πρέπει να περιμένουμε σαράντα χρόνια, για να διασφαλίσει η Ελλάδα την ευημερία της, όπως μας είπε πολύ πρόσφατα κι ο Διοικητής της Τράπεζας της Ελλάδος.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Επανερχόμενος στον κατάλογο των ομιλητών, θα δώσω τον λόγο στον κ. Στυλιανό Φωτόπουλο από την Ελληνική Λύση.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Ξεκινώντας την ομιλία μου, δεν θα μπορούσα να μην αναφερθώ στο φαινόμενο της κακής κοινοβουλευτικής πρακτικής, το οποίο το βλέπουμε για μια ακόμα φορά και στο συγκεκριμένο νομοσχέδιο εφαρμόζεται σε δύο σημεία.

Το πρώτο είναι το γεγονός ότι μέσα σε σαράντα οκτώ ώρες καλείται η αρμόδια Επιτροπή Οικονομικών και το Σώμα να εξετάσει το συγκεκριμένο νομοσχέδιο και να το ψηφίσει.

Το δεύτερο έχει να κάνει με κάτι το οποίο συνέβη στις επιτροπές εχθές. Ζητήθηκε, δηλαδή, από τον αρμόδιο Υπουργό να προσκομίσει για λόγους Κοινοβουλευτικού Ελέγχου και την επιστολή του Διοικητή της Τράπεζας της Ελλάδος, αλλά και τις εκθέσεις των ανεξάρτητων οίκων για τη συγκεκριμένη συγχώνευση.

Θα περίμενε κανείς, από τη στιγμή που αυτά δόθηκαν, να δοθούν χθες, ώστε να έχουν τα κόμματα και οι Βουλευτές και οι συνεργάτες τους τον χρόνο να τα εξετάσουν, για να μπορέσουν να αποφανθούν και να έρθουν σήμερα να ψηφίσουν. Αντ’ αυτού, ήρθε σήμερα ο κύριος Υπουργός στις 15.00΄ η ώρα, τα προσκόμισε στα Πρακτικά της Βουλής και εμείς καλούμαστε στο μέσο της ημέρας να τα εξετάσουμε, να τα ελέγξουμε και να ψηφίσουμε μέχρι το τέλος της μέρας γι’ αυτό το νομοσχέδιο. Αυτό δεν είναι καλή κοινοβουλευτική πρακτική, θα πρέπει να αλλάξει.

Έρχομαι τώρα στο ίδιο το νομοσχέδιο. Ακούσαμε τον Διοικητή της Τράπεζας της Ελλάδος να δηλώνει το εξής: Η συγχώνευση θα οδηγούσε νομοτελειακά σε κατάρρευση και τριγμούς στο τραπεζικό σύστημα. Αλήθεια; Εννέα χρόνια μετά το εφιαλτικό καλοκαίρι του 2015 και πέντε χρόνια από τότε που η Νέα Δημοκρατία ανέλαβε την διακυβέρνηση της χώρας, μιλάμε για κατάρρευση των τραπεζών;

Οι δηλώσεις αυτές, δυστυχώς, δεν έγιναν από κάποιο μικρομεσαίο στέλεχος, αλλά από τον Διοικητή της Τράπεζας της Ελλάδας, ο οποίος ,αν μη τι άλλο, σε σχέση με όλους εμάς, γνωρίζει πάρα πολύ καλά πως θεμέλιο του τραπεζικού συστήματος είναι η πίστη. Αν, λοιπόν, αυτή η δήλωση του κ. Στουρνάρα δεν προκαλεί προβληματισμό και φόβο στις αγορές και τους καταθέτες, τί άραγε θα μπορούσε να το προκαλέσει; Πιστεύει κάποιος πως αυτή η δήλωση έγινε τυχαία; Σε καμμία περίπτωση!

Έγινε ακριβώς για να θεωρηθεί η συγκεκριμένη συγχώνευση ως επιβεβλημένη και να αρθούν οι όποιες αντιρρήσεις και προβληματισμοί. Ακούσαμε επίσης το εξίσου εκφοβιστικό, ότι το κόστος διάσωσης σε περίπτωση κατάρρευσης θα είναι δυσβάσταχτο σε σχέση με το κόστος της συγχώνευσης για τον Έλληνα φορολογούμενο πάντα, ο οποίος είναι το σύνηθες υποζύγιο.

Αλήθεια, γιατί μιλάμε για διάσωση από μια ενδεχόμενη κατάρρευση, αφού η ίδια η διοίκηση της Attica Bank, όπως μας ενημέρωσε και στη διάρκεια της συζήτησης στις επιτροπές βρίσκεται σε λειτουργική κερδοφορία τα τελευταία έξι τρίμηνα, κάτι που σημαίνει ότι ο κίνδυνος κατάρρευσης δεν υφίσταται παρά μόνο εάν πρόκειται να εξυπηρετήσει το σχέδιο της συγχώνευσης;

Ακούσαμε και το εξής: «Θα δημιουργηθεί ο πέμπτος πυλώνας στο τραπεζικό σύστημα και θα μπει σφήνα στο καρτέλ των τραπεζών». Αφ’ ενός χαιρόμαστε που μπαίνει στο δημόσιο διάλογο η πραγματικότητα, ότι δηλαδή υπάρχει καρτέλ στον τραπεζικό τομέα, αφ’ ετέρου δεν μπορούμε να διανοηθούμε κατά πόσο μία νέα τράπεζα, η οποία θα αποτελεί μόλις το 2,5% του τραπεζικού συστήματος θα αποτελέσει πυλώνα έναντι των τεσσάρων συστημικών οι οποίες έχουν το 96%.

Γιατί, λοιπόν, αυτή η νέα τράπεζα με τις περιορισμένες δυνατότητες θα έχει τη δυνατότητα να χρηματοδοτήσει τις μικρομεσαίες επιχειρήσεις οι οποίες ομολογουμένως αποτελούν τη ραχοκοκαλιά της ελληνικής οικονομίας, όπως όλοι παραδεχόμαστε και δεν το κάνουν οι με χρήματα του Έλληνα φορολογούμενου ανακεφαλαιοποιημένες τέσσερις συστημικές τράπεζες με την τεράστια κερδοφορία;

Ακούσαμε επίσης κατά τη διάρκεια της συζήτησης στις επιτροπές για την αναβαλλόμενη φορολογία από την οποία θα είναι απαλλαγμένη η νέα τράπεζα. Μπράβο και ζήτω! Κουβέντα όμως για την επιβολή φόρου εισοδήματος στα κέρδη των τεσσάρων συστημικών τραπεζών, οι οποίες μάλιστα ετοιμάζονται να δώσουν μερίσματα στους μετόχους και μπόνους στα στελέχη, δεν έχουμε ακούσει.

Θα μου επιτρέψετε τώρα να έρθω στο ζήτημα των φορολογικών δηλώσεων και πριν πάω στην ουσία, να αναφερθώ σε ένα ζήτημα το οποίο έχει προκύψει τις τελευταίες μέρες από τον εκπρόσωπο τύπου του Υπουργείου Οικονομικών, ο οποίος έχει προβεί σε σειρά δηλώσεων προσβλητικών για έναν ολόκληρο κλάδο, έναν κλάδο ο οποίος τα τελευταία χρόνια και ειδικά τα χρόνια της πανδημίας έβαλε πλάτη στην ψηφιοποίηση του ελληνικού δημοσίου και ακούει τέτοιες δηλώσεις από τον εκπρόσωπο του Υπουργείου Οικονομικών, για τον οποίο θα ανέμενε κανείς εν πάση περιπτώσει μία κίνηση ή μία δήλωση αποδοκιμασίας, η οποία δεν έχει έρθει μέχρι στιγμής.

Ο κ. Τσάβαλος, λοιπόν, πέρα από το γεγονός ότι προσέβαλε τον κλάδο των λογιστών - φοροτεχνικών με αφορμή τις προσυμπληρωμένες δηλώσεις λέγοντας ότι διαμαρτύρονται οι λογιστές φοροτεχνικοί γιατί θίγονται οικονομικά, προέβη χθες σε μία εξίσου -για να μην πω χειρότερη- προσβλητική δήλωση λέγοντας ότι θα χαρούν οι γυναίκες των φοροτεχνικών γιατί θα πάνε διακοπές τον Αύγουστο. Ελπίζω να μην βρεθεί σε κάποιο πάνελ με τον κ. Πορτοσάλτε γιατί θα τσακωθούν. Ο ένας θα τους στέλνει διακοπές τον Αύγουστο και άλλος δεν θα τους στέλνει διακοπές τον Αύγουστο για να πάνε οι τουρίστες! Εν πάση περιπτώσει, θα περίμενε κανείς μια δήλωση αποδοκιμασίας για τον κ. Τσάβαλο.

Έρχομαι τώρα σε αυτό το οποίο ανέφερε πριν από λίγο ο κύριος Υπουργός. Τι μας είπε; Ότι μέχρι σήμερα το πρωί είχε υποβληθεί το 92% των φορολογικών δηλώσεων. Με τη στατιστική και με τα νούμερα μπορείς να πεις αλήθειες και ψέματα ταυτόχρονα. Τι σημαίνει αυτό; Σημαίνει ότι μέσα σε μιάμιση μόλις μέρα αναμένει η ΑΑΔΕ σε ένα «TAXISNET» υπερφορτωμένο και σε περίοδο υποβολής ΦΠΑ να επιτευχθεί η υποβολή του 8%. Αυτή είναι μια πρόχειρη ανάγνωση. Δεν είναι 8%, κύριοι συνάδελφοι, γιατί υπάρχουν άλλες τριακόσιες χιλιάδες φορολογικές δηλώσεις οι οποίες θα πρέπει να υποβληθούν ξανά λόγω των αστοχιών και των λαθών τα οποία έχει κάνει η ίδια η ΑΑΔΕ και οι φορείς οι οποίοι ανήρτησαν τις βεβαιώσεις μισθοδοσίας για εργαζόμενους και για συνταξιούχους και οι οποίοι κάθε φορά τα τελευταία αρκετά χρόνια με τη διαδικασία της ηλεκτρονικής υποβολής των φορολογικών δηλώσεων το κάνουν συνειδητά. Θα πρέπει στις 28 Φεβρουαρίου, όπως λέει ο νόμος, οι φορείς εκκαθάρισης μισθοδοσίας του δημοσίου και τα ασφαλιστικά ταμεία να έχουν ολοκληρώσει την υποβολή των βεβαιώσεων αποδοχών και όχι να χαρακτηρίζεται εκ των υστέρων ένας κλάδος ως «παρατασάκιας», ένας κλάδος ο όποιος δεν ζητά τίποτα περισσότερο από την επιβολή της νομιμότητας. Οι τρεις μήνες τους οποίους δώσατε ως περιθώριο υποβολής φορολογικών δηλώσεων, κύριοι, δεν είναι τίποτα. Ο νόμος ορίζει πέντε μήνες και υπό την προϋπόθεση ότι δεν θα υπάρχουν τα προβλήματα, τα οποία μόλις πριν από λίγο σας ανέφερα, δηλαδή να έχουν αναρτηθεί οι βεβαιώσεις αποδοχών, να μην βγάζετε νόμους και εγκυκλίους κατά τη διάρκεια της υποβολής των φορολογικών δηλώσεων, να έχετε ενημερώσει τις επιχειρήσεις, τους φοροτεχνικούς και το κοινό για το ποια θα είναι τα έντυπα υποβολής των φορολογικών δηλώσεων, τα οποία τα γνωρίζουμε μόνο όταν ανοίξει η διαδικασία και φυσικά να μην πέφτει το «TAXISNET» κάθε τρεις και λίγο.

Εφαρμόστε, λοιπόν, τον νόμο και μην κατηγορείτε έναν ολόκληρο κλάδο ως «παρατασάκηδες».

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Φωτόπουλο.

Θα δώσω τώρα τον λόγο στον κ. Χρήστο Γιαννούλη από τον ΣΥΡΙΖΑ και στη συνέχεια στον Κοινοβουλευτικό Εκπρόσωπο της Νίκης, τον κ. Σπυρίδωνα Τσιρώνη.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, θα ένιωθα ανακόλουθος με τη συνείδησή μου αν δεν έλεγα αυτό που επιβάλλει η καρδιά μου. Ας μην αναρωτιόμαστε στο διηνεκές για τα άδεια έδρανα της Βουλής, όσο η Βουλή παραμένει η Βουλή των Προέδρων, των Κοινοβουλευτικών Εκπροσώπων και των Υπουργών. Στην περίπτωση αυτή δεν το λέω ως προσωπικό παράπονο, αλλά είναι η κατάληξη μιας διαδικασίας ή μιας ανοχής που επιδεικνύεται κατά προκλητικό τρόπο.

Σε ό,τι αφορά τώρα την ουσία, κύριε Πετραλιά, για να σας δώσω τον χρόνο που χρειάζεται, αν έχετε την ευαισθησία να το ερευνήσετε, θα ήθελα να μου απαντήσετε ειλικρινά εν τη απουσία του κ. Χατζηδάκη, αν την ώρα που συζητάμε με τη δαμόκλειο σπάθη της ολοκλήρωσης της προθεσμίας των φορολογικών δηλώσεων ο ΕΟΠΥΥ έχει εκδώσει τις βεβαιώσεις στους συμβεβλημένους ιατρούς για τα έσοδα που είχαν στην προηγούμενη φορολογική χρονιά, γιατί είναι ωραία να θέτουμε όρους και κανόνες απαράβατους, αλλά θα πρέπει να είμαστε και συνεπείς στις υποχρεώσεις της ελληνικής πολιτείας.

Θέλω να σας μεταφέρω επίσης με πολύ ήρεμο τρόπο το γεγονός ότι οι φοροτεχνικοί, αλλά και οι επαγγελματίες, οι βιοτέχνες, οι μικρομεσαίοι, οι φορολογούμενοι όλης της Ελλάδος, σε μικρογραφία αυτού που συμβαίνει σε αυτήν τη Βουλή τα τελευταία πέντε χρόνια, δηλαδή η Κυβέρνηση και όλοι απέναντι, όχι δογματικά, αλλά δημιουργικά ζητούν την παράταση υποβολής των φορολογικών δηλώσεων, που ακόμα την καθιστάτε θρίλερ μιας βραδινής ανακοίνωσης με άγνωστο περιεχόμενο, όχι γιατί είναι ασυνεπείς οι ίδιοι, όχι γιατί οι φοροτεχνικοί θέλουν να πάνε διακοπές και είναι ενθουσιασμένοι οι σύζυγοι ή οι σύντροφοι των φοροτεχνικών, όπως βλακωδώς ειπώθηκε από το Υπουργείο Οικονομικών, αλλά γιατί είναι ενσυνείδητοι επιστήμονες και επαγγελματίες και δεν θέλουν να αφήσουν κανέναν κρεμασμένο ούτε οι ίδιοι να θέσουν σε κίνδυνο την επαγγελματική τους σταδιοδρομία. Αυτά για τον χρόνο που μου απομένει αν θέλετε να τα απαντήσετε -και για τον ΕΟΠΥΥ και για τους φοροτεχνικούς- καλώς να ορίσετε στον κοινοβουλευτικό διάλογο της ουσίας, της αλήθειας και της ειλικρίνειας.

Απευθυνόμενος στον κ. Χατζηδάκη, ειλικρινά δεν μπορώ να καταλάβω τι άλλο θα κάνει για να διεκδικήσει τον ρόλο του πρωτεύοντος, του πρωταγωνιστή στη «μαύρη» βίβλο του Κυριάκου Μητσοτάκη και της Νέας Δημοκρατίας. Αντιμετωπίζετε σχεδόν με σαδισμό τους Έλληνες πολίτες, με εκτελεστικό βραχίονα κάθε πολιτικής που πλήττει τα δημόσια οικονομικά τον κ. Χατζηδάκη και αυτό γίνεται συστηματικά ακόμη και πριν το 2009. Είναι εθισμός του Υπουργού Οικονομικών σε αυτή τη διαδικασία; Δεν γνωρίζω.

Πριν πάμε, όμως, στην τραπεζική συγχώνευση την οποία συζητούμε, θέλω να ρωτήσω το εξής: Προστατεύονται τα δημόσια οικονομικά ή προστατεύτηκαν όταν έχει απολέσει το ελληνικό δημόσιο την ετήσια πρόσοδο των 650 εκατομμυρίων από το «Ελευθέριος Βενιζέλος» και την έχουμε μεταβιβάσει ως εισόδημα στους συνταξιούχους του Καναδά και την ίδια ώρα εσείς μετά βίας δεσμεύεστε για 300 εκατομμύρια τα Χριστούγεννα στους χαμηλοσυνταξιούχους, σε όσους πλήττονται, και πάντα με την απειλή και της περικοπής των συντάξεων χηρείας που είναι μπροστά στον ορίζοντα;

Θερμή παράκληση, κυρία Αχτσιόγλου, όπως κι εσείς κάνατε, λίγο την προσοχή σας, γιατί ακούγεται μέχρι εδώ, με όλη την αγάπη μου.

Λοιπόν, 650 εκατομμύρια απώλεια δημοσίων εσόδων από την εκχώρηση του ποσοστού του δημοσίου. Αυτά είναι χρήματα του ελληνικού λαού; Συνέβη; Συνέβη. Για τα 40 δισεκατομμύρια ως απώλεια της εύνοιας στους τραπεζίτες και όχι στο τραπεζικό σύστημα είναι επίσης γεγονός, είναι ιστορία και συμπληρώνει σελίδες της «μαύρης» βίβλου του Κυριάκου Μητσοτάκη και του κ. Χατζηδάκη, ο οποίος και στο βιογραφικό του και στην πολιτική του διαδρομή -καλά να είναι ο άνθρωπος- το επάγγελμα που δηλώνει είναι «Νέα Δημοκρατία».

Και δεν το λέω για να τον προσβάλω. Το λέω γιατί τη δυσκολία, τα εμπόδια που αντιμετωπίζει ο ελεύθερος επαγγελματίας, καλός συνάδελφος από τη Δράμα του ΠΑΣΟΚ, ο κ. Χατζηδάκης δεν τα έχει ως βιωματική εμπειρία. Τι να κάνουμε; Αυτή είναι η ζωή. Αυτή είναι η πραγματικότητα. Δεν τον ψέγω γι’ αυτό, αλλά ας το παραδεχθεί. Εάν το παραδεχθεί, θα καταλάβει ότι δεν μπορεί σε αυτήν τη χώρα που δοκιμάζεται οικονομικά τα τελευταία χρόνια εμείς να χαρίζουμε από επενδυτικές υποχρεώσεις στην «HELLENIC TRAIN» 400 εκατομμύρια και μετά να λέμε ότι στη συγχώνευση σώζουμε τις καταθέσεις της Attica και της Παγκρήτιας.

Αυτές οι εξισώσεις που για εσάς είναι απόλυτα λογικές, ορθές και συμβάλλουν στην ανάπτυξη πάσχουν σημαντικά. Με 260 εκατομμύρια δεν ξέρω αν θα βρεθεί άλλη χώρα της ελεύθερης αγοράς όπου αποκτάς περίπου το 60% ενός τραπεζικού ιδρύματος και αυτό να το βαφτίζεις ότι θα είναι ο ισχυρός πέμπτος πόλος στην τραπεζική αγορά, σε ένα τραπεζικό σύστημα που έχει απορροφήσει εκατοντάδες, δεκάδες δισεκατομμύρια και δεν έχουν επιστρέψει ούτε στην επιχειρηματικότητα ούτε στην ανάπτυξη αυτού του τόπου, απλά προσθέτουν κέρδη.

Χρειάζεται τόσο μεγάλη ευφυΐα για να καταλάβετε, να καταλήξετε ότι αυτά δεν είναι κανονικότητα; Μόλις χθες υπήρξε μια σύμβαση η οποία στις υποχρεώσεις του δημοσίου -αναφέρομαι στα διόδια το Μαλιακός - Κλειδί του Υπουργείου Υποδομών και Μεταφορών-, όταν πρέπει να λάβει κάτι το δημόσιο, πέφτει το ποσοστό διεκδίκησης στο 50%, για 14 εκατομμύρια δηλαδή, αλλά στους ιδιώτες παραχωρησιούχους προσφέρεται η δυνατότητα 100% κάλυψης και ελάφρυνσης των υποχρεώσεών τους.

Αυτό δεν είναι καπιταλισμός. Αυτό είναι νεοδημοκρατισμός. Αυτό είναι μόνο η δική σας στρεβλή ανάγνωση το πώς λειτουργεί η αγορά, η οικονομία και η επιχειρηματικότητα για να συγκεντρώνονται όλο και περισσότερο χρήματα σε λίγους.

Συνέλθετε γιατί η πτώση θα είναι ακραία και με κρότο, αλλά το ότι η δική σας πτώση θα είναι με κρότο δεν σημαίνει ότι πρέπει και πάλι, μετά από τη δωδεκαετή περίπου περιδίνηση των Ελλήνων πολιτών σε αυτόν τον φαύλο κύκλο, στο σπιράλ της ανέχειας και της φτωχοποίησης, να επαναλάβετε το κακό σας παρελθόν. Κάποια στιγμή βάλτε ένα τέλος.

Ο λαός θα το βάλει όταν θα έρθει η ώρα της κάλπης στο τέλος, αλλά δεν χρειάζεται να το βάλει πάνω σε συντρίμμια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Γιαννούλη.

Θα δώσω τώρα τον λόγο στον Κοινοβουλευτικό Εκπρόσωπο της Νίκης, τον κ. Σπυρίδωνα Τσιρώνη.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν μπορώ να μην ξεκινήσω σχολιάζοντας την προσφιλή, αλλά και πάντοτε πονηρή τακτική της Κυβέρνησης η οποία κατέθεσε προς κύρωση στη Βουλή τη σύμβαση συγχώνευσης μεταξύ του ταμείου και της «THRIVEST HOLDING», χωρίς προηγουμένως να έχει αναρτηθεί σε διαβούλευση και χωρίς να έρθει στη Διαρκή Επιτροπή Οικονομικών ως σχέδιο για να συζητηθεί ως όφειλε και να ενημερωθούν όλα τα κόμματα και όχι με αυτή τη fast track διαδικασία δύο ημερών.

Η δικαιολογία της Κυβέρνησης ότι αν δεν πραγματοποιηθεί η συγχώνευση, θα χάσουν οι πελάτες τις καταθέσεις τους αποτελεί το πάγιο ψευτοδίλημμα και ταυτόχρονα, εκβιασμό της Κυβέρνησης ώστε να αποδέχονται τόσο οι φορείς όσο και οι πολίτες να διασώζονται οι τράπεζες με χρήματα των φορολογούμενων πολιτών.

Από το 2012 έως το 2015 οι συστημικές τράπεζες ανακεφαλαιοποιήθηκαν με 47 δισεκατομμύρια ευρώ, ενώ είχε προηγηθεί η πρώτη ανακεφαλαιοποίησή τους το 2008 με άλλα 28 δισεκατομμύρια. Επίσης, στις τράπεζες δόθηκε δώρο ο αναβαλλόμενος φόρος, δηλαδή να μην πληρώνουν φόρους για τριάντα χρόνια παρουσιάζοντας τα κεφάλαια αυτά ως δική τους ενισχυμένη κεφαλαιακή επάρκεια.

Επιπλέον, το ελληνικό δημόσιο εγγυάται με 17,9 δισεκατομμύρια ευρώ του προγράμματος «ΗΡΑΚΛΗΣ» τυχόν απώλειες που θα έχουν τα funds από την εκκαθάριση των κόκκινων δανείων που μεταβίβασαν οι τράπεζες. Η εγγύηση του δημοσίου λειτουργεί ουσιαστικά και ως κίνητρο, αλλά και ως εκβιασμός για το δημόσιο να επισπευστούν οι πλειστηριασμοί. Διαφορετικά οι εγγυήσεις θα καταπέσουν και το κράτος θα τις καταβάλει στα funds.

Πλέον τούτων, οι τράπεζες κερδοσκοπούν καταγράφοντας έσοδα από προμήθειες εις βάρος των πολλών και με χαμηλά εισοδήματα πολιτών και μόνο το 2022 τα συνολικά τους κέρδη ανήλθαν στα 4,4 δισεκατομμύρια ευρώ και το 2023 στα 3,6 δισεκατομμύρια ευρώ. Από αυτά, το 2023 τα έσοδα μόνο από προμήθειες ανήλθαν στα 1,8 δισεκατομμύριο ευρώ, ενώ το 2024 αναμένονται περίπου έσοδα 1,5 δισεκατομμύριο ευρώ μόνον από την επιβολή της προμήθειας των 50 λεπτών μηνιαίως ανά λογαριασμό, δηλαδή όσα λέτε ότι θα πάρουμε στα δέκα χρόνια από αυτό που κάνουμε σήμερα.

Επίσης, προσφέρουν ελάχιστα έως ανύπαρκτα καταθετικά επιτόκια και από τις επτακόσιες πενήντα χιλιάδες μικρομεσαίες επιχειρήσεις μόνο οι πενήντα χιλιάδες είναι επιλέξιμες για δανεισμό, αποστερώντας χορηγήσεις από τον εμπορικό και παραγωγικό ιστό της χώρας, ενώ προβαίνουν συνεχώς σε συρρίκνωση των δικτύων καταστημάτων τους με εθελούσιες αποχωρήσεις εργαζομένων.

Αλήθεια, η Τράπεζα της Ελλάδος δεν έχει ευθύνες για τη μη επιστροφή των κεφαλαίων του δημοσίου και το ληστρικό τρόπο λειτουργίας των τραπεζών;

Παράλληλα, αυτές πλειστηριάζουν τα σπίτια των Ελλήνων πολιτών με δεκατέσσερις χιλιάδες ακίνητα να βγαίνουν σε πλειστηριασμό τους επόμενους δέκα μήνες, στα επόμενα πέντε ως επτά χρόνια θα βγουν σε πλειστηριασμό διακόσιες πενήντα χιλιάδες ακίνητα, ενώ τα τελευταία τέσσερα χρόνια έχουν ήδη βγει σε πλειστηριασμό εκατόν σαράντα οκτώ χιλιάδες ακίνητα συνολικής αξίας 18,3 δισεκατομμυρίων ευρώ.

Ποια λοιπόν η λογική να διαθέτει το δημόσιο περισσότερα από 942 εκατομμύρια ευρώ μέσω του Ταμείου των δανειστών για την ανακεφαλαιοποίηση και διάσωση της Attica και της Παγκρήτιας Τράπεζας και το μερίδιό του να είναι στο 35%, ενώ των ιδιωτών της «THRIVEST HOLDING» στο 58,5%, έχοντας προσφέρει μόλις 353 εκατομμύρια ευρώ;

Με αυτά τα κεφάλαια το δημόσιο θα μπορούσε να εξαγοράσει τα υπόλοιπα των κόκκινων δανείων των δύο τραπεζών τα οποία αφορούν σε πρώτη κατοικία.

Η Νίκη πιστεύει ότι αντί να μπαλώνουμε μαύρες τρύπες ιδιωτών και αγορών, επιβαρύνοντας το δημόσιο χρέος τελικά, θα πρέπει να επιλέξουμε τον δρόμο της εκκαθάρισης των χρεοκοπημένων τραπεζών και την απόδοση αστικών και ποινικών ευθυνών παράλληλα με τη διασφάλιση των καταθέσεων και τη μεταβίβαση των κόκκινων δανείων σε δημόσιο οργανισμό διαχείρισής τους.

Ως πότε θα ρίχνετε λεφτά σε ένα πηγάδι δίχως πάτο, αλλά με τον ίδιο πάντοτε αποδέκτη, τα συμφέροντα των λίγων φίλων σας; Γιατί πραγματικά μόνο φιλική μπορεί να είναι αυτή η σχέση ή αλλιώς είναι σχέση εξάρτησης από τα υπέρογκα δάνεια που τα κόμματά σας χρωστούν. Αλλά η φιλική σχέση με αυτούς σας κάνει αυτόματα και εχθρούς του λαού.

Οι τράπεζες, αν θέλουν να αποκαλούνται ραχοκοκαλιά της ελληνικής οικονομίας, πρέπει πρωτίστως να εξυπηρετούν το δημόσιο συμφέρον και τον Έλληνα πολίτη και επιχειρηματία στις ανάγκες του, το ίδιο δηλαδή που πρέπει να κάνετε και εσείς.

Κατά τη διάρκεια της προχθεσινής συνεδρίασης της Διαρκούς Επιτροπής Οικονομικών ο Υπουργός ομολόγησε πως στο πλαίσιο ελέγχου της Attica Bank το 2016 μεταξύ των ευρημάτων ήταν η συστηματική χορήγηση δανείων κάτω του κόστους με μηδενική ή μερική εξασφάλιση.

Αλήθεια, τι έπραξε η Κυβέρνηση και αυτός ο ίδιος από το 2019 έως σήμερα; Ποιες πρωτοβουλίες ανέλαβε και ο Διοικητής της Τράπεζας της Ελλάδος κ. Στουρνάρας; Δεν είδε τίποτα; Δεν άκουσε τίποτα;

Έρχομαι στην παράγραφο 4.4 της προς κύρωση σύμβασης συγχώνευσης. Εκεί καθορίζεται πως το ταμείο αναλαμβάνει την υποχρέωση να μεταβιβάσει και να παραδώσει προς την «THRIVEST HOLDINGS» 180,8 εκατομμύρια μετοχές χωρίς κανένα τίμημα. Δηλαδή το ταμείο θα καταβάλει με χρήματα των Ελλήνων φορολογουμένων 475 εκατομμύρια ευρώ για μετοχές και τίτλους κτήσης μετοχών και κατόπιν θα παραδώσει το μεγαλύτερο μέρος δωρεάν στους ιδιώτες της εταιρείας, οι οποίοι δεν τα πήγαν βέβαια και τόσο καλά με την οικονομική διαχείριση της Παγκρήτιας Τράπεζας. Δεδομένου ότι η τιμή έκδοσης στην παρούσα σύμβαση ορίζεται στο 1,87 ευρώ ανά μετοχή η μεταβίβαση των 180,8 εκατομμυρίων τίτλων κτήσης μετοχών θα έπρεπε να έχει ελάχιστο αντίτιμο τα 338,1 εκατομμύρια ευρώ, τα οποία το δημόσιο μέσω του ταμείου δεν θα εισπράξει ποτέ.

Ο Διοικητής της Τράπεζας της Ελλάδος δικαιολόγησε τη συγχώνευση και ανακεφαλαιοποίηση από το Ταμείο με τα γνωστά αφηγήματα και ψευτοδιλήμματα και έμμεσους εκβιασμούς περί απώλειας των καταθέσεων και άγνοιας των κανόνων της αγοράς, ενώ αναφέρθηκε σε όφελος του δημοσίου, το οποίο σε μια δεκαετία με απόδοση 4% θα ανέλθει όπως είπα πριν σε 1,2 έως 1,6 δισεκατομμύριο ευρώ.

Ποιες οικονομετρικές και χρηματοοικονομικές μελέτες αποδεικνύουν τους ισχυρισμούς του κύριου διοικητή; Τα ίδια δεν υποστηρίζει ο ίδιος και οι τραπεζίτες των συστημικών τραπεζών και του ταμείου για τα 47 δισεκατομμύρια κεφάλαια της ανακεφαλαιοποίησης, τα 20 δισεκατομμύρια του αναβαλλόμενου φόρου, τις εγγυήσεις του σχεδίου «ΗΡΑΚΛΗΣ»; Τελικά τι έγινε με αυτά; Οι συστημικές τράπεζες δεν επέστρεψαν τίποτε σχεδόν από τα 47 δισεκατομμύρια ευρώ. Το 52% της κεφαλαιακής επάρκειάς τους αποτελείται από τα χαμηλής ποιότητας ποσά του αναβαλλόμενου φόρου, ενώ οι εγγυήσεις λειτουργούν εκβιαστικά προς την Κυβέρνηση ως επίσπευση των πλειστηριασμών. Διαφορετικά, θα πρέπει να καταβληθούν στο ακέραιο.

Όλα αυτά δεν τα βλέπει ο Διοικητής της Τράπεζας της Ελλάδος ή δεν θέλει να τα βλέπει; Ως πότε θα επιτρέπει και θα στηρίζει τους εκβιασμούς των τραπεζών εις βάρος των πολιτών;

Όσον αφορά τους ισχυρισμούς του κ. Στουρνάρα ότι οι έχοντες διαφορετική άποψη δεν γνωρίζουν τους κανόνες της αγοράς ανταγωνισμού της Ευρωπαϊκής Ένωσης, είναι κοινή διαπίστωση ότι το ταμείο ενεπλάκη στην συγχώνευση με χρήματα των Ελλήνων φορολογουμένων για τη διάσωση των δύο τραπεζών, καθώς κανένας άλλος ιδιώτης διεθνώς, όπως ήταν αναμενόμενο, δεν δέχτηκε να εμπλακεί παρά τις απεγνωσμένες προσπάθειες στην «JP MORGAN». Ούτε αυτοί που δεν ενεπλάκησαν γνωρίζουν τους κανόνες της αγοράς;

Η Ευρωπαϊκή Επιτροπή δεν επιτρέπει κρατικές ενισχύσεις για τη διάσωση χρηματοοικονομικών οργανισμών χωρίς την ύπαρξη στρατηγικού ιδιώτη. Οπότε το ταμείο των δανειστών με τα χρήματα των Ελλήνων φορολογουμένων διασώζει τις δύο τράπεζες και κατόπιν το ταμείο δωρίζει μετοχές αξίας 338 εκατομμυρίων ευρώ προς τους ιδιώτες, ώστε να υπάρξει το πράσινο φως της επιτροπής. Και ούτε γάτα, αλλά ούτε χωρίς ζημιά. Με ζημιά εκατοντάδων εκατομμυρίων ευρώ για το δημόσιο, οι οποίες μεταβιβάζονται στο δημόσιο χρέος.

Αλήθεια, από τα ανωτέρω δεν στοιχειοθετείται το αδίκημα της απιστίας προς το δημόσιο; Βέβαια ποιος άραγε θα το στοιχειοθετήσει, αφού με τον πρόσφατο νόμο περί ενσωμάτωσης της οδηγίας της Ευρωπαϊκής Ένωσης και την τροπολογία 182/45 από 19 Ιουνίου 2024 του άρθρου 2 η αρμόδια εισαγγελική αρχή για αξιόποινες πράξεις κατά πιστωτικού ιδρύματος είναι υποχρεωμένη να ζητήσει πραγματογνωμοσύνη μόνο από επιθεωρητές της Τράπεζας της Ελλάδος και όχι ανεξάρτητους ελεγκτές. Άρα και Γιάννης κερνάει, και Γιάννης πίνει, και Γιάννης ελέγχει. Οπότε για ποια δικαιοσύνη και για ποια απόδειξη εγκλήματος οικονομικού να μιλήσουμε; Το πάρτι μπορεί να συνεχιστεί.

Ανακεφαλαιώνοντας, ο Υπουργός έφερε στη Βουλή προς κύρωση σύμβαση μεταξύ του Ταμείου και της «THRIVEST HOLDINGS» που προβλέπει αύξηση του μετοχικού κεφαλαίου της Attica Bank κατά 730 εκατομμύρια για τη συγχώνευσή της με την Παγκρήτια Τράπεζα. Από το παραπάνω ποσό τα 475 εκατομμύρια θα τα δώσει το ταμείο με κεφάλαια του ελληνικού δημοσίου, 48 εκατομμύρια ο e-ΕΦΚΑ και 12 εκατομμύρια το ΤΣΜΕΔΕ, ενώ η ιδιωτική «THRIVEST» θα προσφέρει 200 εκατομμύρια. Η νέα τράπεζα θα ελέγχεται από ιδιώτες, όταν το ελληνικό δημόσιο μέχρι τώρα έχει συνεισφέρει συνολικά 942 εκατομμύρια με δύο αυξήσεις μετοχικών κεφαλαίων το 2021 και το 2023 και την παρούσα συμφωνία συγχώνευσης. Επιπλέον, η Κυβέρνηση θα επεκτείνει το πρόγραμμα «ΗΡΑΚΛΗΣ 3», προκειμένου να καλυφθούν και τα κόκκινα δάνεια της Attica Bank και της Παγκρήτιας Τράπεζας.

Το ίδιο συνέβη με τις υπόλοιπες συστημικές τράπεζες, οι οποίες ανακεφαλαιοποιήθηκαν μέσω του ταμείου από το 2012 έως το 2015, με συνολικά 47 δισεκατομμύρια και από αυτά με την αποεπένδυση επεστράφησαν μόνο 3 με 4 δισεκατομμύρια. Δηλαδή είχαμε υπαινισσόμενες ζημιές για το δημόσιο σε ποσοστό από 91% έως 93%.

Η ανάγκη χρηματοπιστωτικής σταθερότητας δεν πρέπει να αποτελεί την πρόφαση για τη συνεχή στήριξη των τραπεζών εις βάρος των φορολογουμένων, χωρίς όμως να επιβάλλονται κυρώσεις και να ελέγχεται ο τρόπος και η πολιτική λειτουργίας των τραπεζών. Όπου υπάρχει ευθύνη των εκάστοτε διοικητικών ή ανώτερων τραπεζικών στελεχών πρέπει να υπάρχει και η ανάλογη τιμωρία. Ίσως ήρθε καιρός να ακολουθήσουμε και το παράδειγμα της Ισλανδίας.

Η συμπλήρωση του υπόπτου και θολού παζλ είναι το γεγονός ότι σε αυτά τα θέματα διαπιστώνουμε ότι τα μέσα μαζικής επικοινωνίας τηρούν σιγή ιχθύος, ασχολούμενα με υποδεέστερα θέματα όπως η τιμή της φέτας και τα χρωματιστά τιμολόγια της ΔΕΗ, όταν τα σκάνδαλα στις τράπεζες είναι τεράστια, αξίας πολλών δισεκατομμυρίων, τα οποία μεταβιβάζονται στο δημόσιο χρέος και θα αποπληρωθούν από όλους μας.

Το «REUTERS» είχε χαρακτηρίσει το σκάνδαλο τότε Κοσκωτά με την Τράπεζα Κρήτης ως το «τρίγωνο της εξουσίας», εννοώντας τις στενές σχέσεις τραπεζών, media και πολιτικής στη χώρα μας. Φαίνεται να έχει αλλάξει κάτι από τότε; Βλέπουμε κάτι διαφορετικό σήμερα;

Σήμερα υπάρχει ακεραιότητα της Κυβέρνησης έναντι των τραπεζιτών ή εναγκαλισμός; Αλήθεια, πόσα χρωστούν σήμερα στις τράπεζες Νέα Δημοκρατία και ΠΑΣΟΚ; Και αφού το Ταμείο, το οποίο στην όλη συγχώνευση διαδραματίζει τόσο σημαντικό ρόλο, γιατί στο νέο νομοσχέδιο για το Υπερταμείο προβλέπεται να καταργηθεί; Για να διαγραφεί μήπως το επιζήμιο ιστορικό του εις βάρος του δημοσίου;

Ξεκαθαρίζουμε προς πάσα κατεύθυνση. Άλλωστε η Νίκη προειδοποίησε στις επιτροπές και μέσω του ειδικού αγορητή της και συναδέλφου κ. Βορύλλα ότι υπάρχουν αστικές και ποινικές ευθύνες στην εν λόγω συγχώνευση. Προαασπιζόμενη δε τα συμφέροντα του δοκιμαζόμενου ελληνικού λαού, θα συγκεντρώσει όλα τα απαιτούμενα στοιχεία και θα τα στείλει στη δικαιοσύνη. Και πού ξέρετε, μπορεί ακόμα να υπάρχουν και δικαστές στο Βερολίνο.

Άκουσα πριν τον κύριο Υπουργό. Τα έγγραφα που κατέθεσε σήμερα, και μεσημέρι, ενώ έπρεπε να τα έχει καταθέσει όπως τους ζητήθηκαν στις επιτροπές, θεωρώ ότι είναι η απόδειξη του εκβιαστικού διλήμματος που περιέγραψα μόλις πριν. Ακριβώς αυτό έκανε σήμερα. Έφερε και έδειξε ότι είμαστε με τη θηλιά στο λαιμό και δεν μπορούσε να κάνει αλλιώς.

Αυτό είναι ομολογία, ωμή ομολογία ότι δεν κυβερνάτε εσείς, είστε υπό εκβιασμό και δεν ξέρω αν το αντιληφθήκατε, αλλά το κάνατε μία μέρα μετά την επέτειο για την αποκατάσταση της δημοκρατίας. Αν αυτή είναι η δημοκρατία, να τη χαίρεστε, που αντιλαμβάνεστε εσείς, γιατί εμείς δεν την χαιρόμαστε όσο δεν είναι και χαρούμενος ο ελληνικός λαός.

Και τελειώνω, κύριε Πρόεδρε. Αυτό που αντιλήφθηκα από τα έγγραφα που κατέθεσε για την περιγραφή αυτού του εκβιασμού και του διλήμματος είναι ότι κάτι καταλαβαίνει ότι γίνεται λάθος εδώ και ότι κάποια στιγμή μπορεί να ζητηθούν και ποινικές ευθύνες. Και τι έκανε; Ήρθε και υπερασπίστηκε τον εαυτό του με τα έγγραφα αυτά. Τον συμβουλεύουμε να τα κρατήσει αυτά τα έγγραφα, γιατί ενδεχομένως μπορεί να χρειαστεί να τα χρησιμοποιήσει και σε άλλη Αίθουσα.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Τσιρώνη.

Θα δώσω τώρα τον λόγο στον κ. Μπαραλιακό Ξενοφώντα από τη Νέα Δημοκρατία.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό ψήφιση νομοσχέδιο διευθετεί μια εκκρεμότητα στο τραπεζικό μας σύστημα με τρόπο αποτελεσματικό και εν τέλει προς το συμφέρον των πολιτών. Και όπως είπε κι ο κύριος Υπουργός, εάν αφήναμε αυτή την εκκρεμότητα να βαλτώνει, οι εξελίξεις θα ήταν με βεβαιότητα εξαιρετικά δυσμενείς.

Κυρίες και κύριοι συνάδελφοι, η κύρωση της από 18-7-2024 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της Εταιρείας Περιορισμένης Ευθύνης με την επωνυμία «THRIVEST HOLDING LTD» συντελεί στην επίλυση τουλάχιστον δύο σπουδαίων προβλημάτων.

Πρώτον, εξασφαλίζει τη συνέχιση της ομαλής λειτουργίας της Παγκρήτιας Τράπεζας, καθώς και της Τράπεζας Αττικής, στην οποία το Δημόσιο, οι Έλληνες φορολογούμενοι, έχουν ήδη επενδύσει σημαντικά.

Δεύτερον, οδηγεί στη δημιουργία ενός πέμπτου τραπεζικού πυλώνα, ο οποίος θα διασφαλίζει την ύπαρξη ενός ανταγωνιστικότερου τραπεζικού περιβάλλοντος επ’ ωφελεία των καταθετών, των καταναλωτών και των επιχειρήσεων.

Μόνο από την ανάγνωση ορισμένων στοιχείων που παρατέθηκαν ενώπιόν μας στην Επιτροπή Οικονομικών τις προηγούμενες ημέρες καθίσταται πρόδηλο γιατί ήταν αναγκαία η επίτευξη μιας τέτοιας συμφωνίας, που σε περίπτωση αποτυχίας της θα κλυδώνιζε το τραπεζικό μας σύστημα, το οποίο σταδιακά επανακάμπτει δυναμικά.

Σύμφωνα, λοιπόν, με τα τελευταία διαθέσιμα στοιχεία του Μαρτίου του 2024 από τον Διοικητή της Τραπέζης της Ελλάδος, ο δείκτης των μη εξυπηρετούμενων κόκκινων δανείων της Attica Bank είναι στο 61,5 % και της Παγκρήτιας στο 53,5% έναντι 5%, που είναι ο αντίστοιχος δείκτης για τις τέσσερις συστημικές τράπεζες. Κατά την ίδια ημερομηνία οι δύο τράπεζες διαθέτουν δείκτη κεφαλαιακής επάρκειας περίπου 14,3% για την Attica Bank και 12,6% για την Παγκρήτια έναντι 19% για τις τέσσερις συστημικές τράπεζες.

Κυρίες και κύριοι συνάδελφοι, την προηγούμενη δεκαετία το ελληνικό τραπεζικό σύστημα υπέστη μια ισχυρή περιδίνηση, η οποία δοκίμασε τις αντοχές της εθνικής οικονομίας και αύξησε τη δυσπιστία των πολιτών στις πρακτικές των χρηματοπιστωτικών ιδρυμάτων.

Τα τελευταία χρόνια έχει επιτευχθεί σημαντική πρόοδος και φαίνεται πλέον ότι έχει παρέλθει ανεπιστρεπτί εκείνη η σκοτεινή περίοδος για το ελληνικό τραπεζικό σύστημα. Όπως έχει υπογραμμίσει μετ’ επιτάσεως η ηγεσία του Υπουργείου Οικονομικών, συνεχίζουμε αυτή την προσπάθεια στηριγμένοι σε πολύ καλές διεθνείς πρακτικές και με σεβασμό των κανόνων που τίθενται από την Ευρωπαϊκή Κεντρική Τράπεζα, τον Εποπτικό Μηχανισμό SSM και την Τράπεζα της Ελλάδος.

Στο πλαίσιο αυτό, η εξυγίανση της Τράπεζας Αττικής και της Παγκρήτιας Τράπεζας αποκαθιστά οριστικά την αξιοπιστία του τραπεζικού συστήματος, αντιμετωπίζοντας παράλληλα και τα ζητήματα της κεφαλαιακής επάρκειας, καθώς και των μη εξυπηρετούμενων δανείων αυτών των τραπεζών. Άλλωστε, ο ανταγωνισμός μέσα στο τραπεζικό σύστημα είναι η βασική προϋπόθεση για μια ομαλή λειτουργία των τραπεζών, των επιχειρήσεων και εν τέλει της εθνικής οικονομίας.

Σύμφωνα, άλλωστε, με τις εκτιμήσεις το τραπεζικό ίδρυμα που θα δημιουργηθεί θα είναι αρκετά ισχυρό με 10 δισεκατομμύρια, περίπου, σε καταθέσεις, μηδενικό αναβαλλόμενο φόρο, κεφαλαιακό δείκτη 15%, μη εξυπηρετούμενα δάνεια κάτω του 3% και ισχυρή παρουσία καταστημάτων σε όλη την Ελλάδα.

Εν τέλει, όλοι οι ουσιώδεις όροι της συμφωνίας λειτουργούν ευνοϊκά υπέρ των καταθετών, των καταναλωτών και των επιχειρηματιών, ενώ θα προκαλέσουν και μία σειρά εξελίξεων και εφαρμογής πιο ανταγωνιστικών προϊόντων από τα υπόλοιπα χρηματοπιστωτικά ιδρύματα, ιδιαίτερα για τις μικρομεσαίες επιχειρήσεις, για να γίνουν πιο ελκυστικά και φυσικά για να συγκρατήσουν τους πελάτες τους.

Κυρίες και κύριοι συνάδελφοι, ως η μεγάλη φιλελεύθερη παράταξη ευνοούμε ένα εύρωστο, αξιόπιστο και ανταγωνιστικό τραπεζικό σύστημα, το οποίο θα λειτουργεί επ’ ωφελεία των πολλών και της εθνικής οικονομίας και δεν θα επιβιώνει παρασιτικά, στρεβλώνοντας την αγορά. Όμως, ως η μεγάλη φιλελεύθερη παράταξη έχουμε λάβει δέσμη μέτρων όλο το προηγούμενο διάστημα και έχουμε παρέμβει αποτελεσματικά, όπως για παράδειγμα στις τραπεζικές προμήθειες, στη θεσμοθέτηση αυστηρών προϋποθέσεων για τους servicers, στα αφορολόγητα έντοκα γραμμάτια του δημοσίου και σε λυσιτελείς ρυθμίσεις για τον εξωδικαστικό μηχανισμό. Θα συνεχίσουμε, φυσικά, να παρεμβαίνουμε, για να βελτιώσουμε ακόμα περισσότερο το τραπεζικό περιβάλλον.

Κυρίες και κύριοι συνάδελφοι, σε ένα μείζον πρόβλημα, που η σκιά του άρχισε να γίνεται επικίνδυνα απειλητική, δόθηκε, όπως είπε και ο ίδιος ο Πρωθυπουργός, η βέλτιστη λύση, αφού εξουδετερώνει τον κίνδυνο τυχόν κατάρρευσής τους, διασφαλίζει καταθέτες και επιχειρήσεις, προστατεύοντας την αξία της συμμετοχής του δημοσίου στη μία εξ αυτών. Να τονίσω πως η σκιά αυτή έγινε απειλητική, διότι όσοι μας κατηγορούν σήμερα για τη συγκεκριμένη συμφωνία φρόντισαν με τις πολιτικές και τις πρακτικές τους να οδηγήσουν την κατάσταση στο μέχρι πρότινος αδιέξοδο, διακινδυνεύοντας καταθέσεις δισεκατομμυρίων, το υστέρημα δηλαδή νοικοκυριών και επιχειρήσεων.

Το ελληνικό κράτος, λοιπόν, μέσα από τα θεσμικά του αντίβαρα και τις εξουσιοδοτημένες προς τούτο αρχές είναι παρών στην αυστηρή και αποτελεσματική εποπτεία τήρησης των αρχών που διέπουν ένα αληθινά φιλελεύθερο τραπεζικό σύστημα, χωρίς στρεβλώσεις και παρασιτικές πρακτικές, αλλά προς όφελος της κοινωνίας και της οικονομικής ανάπτυξης. Η στήριξη της συγκεκριμένης συμφωνίας αποτρέπει πολλά δεινά και εξασφαλίζει ανταγωνιστικότητα στην εθνική μας οικονομία. Είναι μια στάση υπευθυνότητας προς όλους και κυρίως προς την κοινωνία και τις θυσίες τόσων ετών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς τον κ. Μπαραλιάκο.

Τον λόγο έχει τώρα ο κ. Βασίλειος Κόκκαλης από τον ΣΥΡΙΖΑ.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα εδώ στην Ολομέλεια της Βουλής την έγκριση για τη συμφωνία συγχώνευσης δύο τραπεζών. Λησμονούμε, όμως, ποιο είναι το πραγματικό επίδικο, ποιο είναι το διακύβευμα.

Αφού πέρασαν πέντε χρόνια απραξίας, αφού πέρασαν πέντε χρόνια μη άσκησης εποπτικής δραστηριότητας σε μια ήδη προβληματική τράπεζα, έρχεστε τώρα και λέτε: Εάν δεν γίνει αυτή η συμφωνία, κούρεμα καταθέσεων.

Κατ’ αρχάς, να δούμε εάν πραγματικά, πρώτα και πάνω απ’ όλα, αυτή η συμφωνία –ας μην περιοριστεί μόνο σε τεχνοκρατικό επίπεδο, αλλά σε επίπεδο που ενδιαφέρει την κοινωνία- εάν είναι επωφελής για τα νοικοκυριά. Είναι, άραγε, επωφελής αυτή η συμφωνία; Προκύπτει και από πού προκύπτει ότι ο νέος αυτός τραπεζικός πυλώνας -ειρήσθω εν παρόδω, είμαστε θετικοί στη δημιουργία ενός πέμπτου τραπεζικού πυλώνα ως στρατηγικής επιλογής- θα δίνει στεγαστικά δάνεια με μικρότερο επιτόκιο; Από πού προκύπτει ότι ο νέος αυτός τραπεζικός πυλώνας θα χορηγεί δάνεια στις μικρομεσαίες επιχειρήσεις με όρους, με κριτήρια, όχι τα πλέον αυστηρά, που θέτει η Ένωση Ελληνικών Τραπεζών και οι τέσσερις συστημικές τράπεζες; Από πού, άραγε, προκύπτει αυτή η βιωσιμότητα του πέμπτου τραπεζικού πυλώνα;

Στην καλύτερη των περιπτώσεων αυτό το οποίο εσείς προτείνετε και το οποίο επαναφέρετε συνεχώς, είναι μια ευχή. Στη χειρότερη είναι μια ζημιογόνα για την ελληνική κοινωνία συμφωνία, διότι στερεί τα νοικοκυριά και τις μικρομεσαίες επιχειρήσεις από την πρόσβαση στη χρηματοδότηση.

Γνωρίζει η κοινωνία, γνωρίζουν οι πολίτες, ποιοι έχουν πρόσβαση και πώς μπορούν να λάβουν σήμερα δάνειο. Μόνο το δημόσιο και η Αναπτυξιακή Τράπεζα μπορούσε -και μπορεί- να εγγυηθεί αυτή την χρηματοδότηση σε στρώματα της κοινωνίας, τα οποία τώρα βλέπουν από πολύ μακριά, τα τραπεζικά ιδρύματα.

Θέλω, λίγο, να έρθω και στα υπερκέρδη -τα οποία τα ονομάζουμε «υπερκέρδη»- κάποια είναι απρόσμενα, κάποια είναι αθέμιτα. Τον Δεκέμβριο του 2023 εξεδόθη μια απόφαση από την Επιτροπή Ανταγωνισμού, η 838/2023.

Σύμφωνα με τη συγκεκριμένη απόφαση επεβλήθη πρόστιμο 41 εκατομμύρια ευρώ σε πέντε τραπεζικά ιδρύματα, δηλαδή, στην Τράπεζα Πειραιώς, στην Εθνική Τράπεζα, στην Alpha Bank, στην Eurobank και στην Attica Bank, αλλά και στο συλλογικό όργανο, στην Ένωση Ελληνικών Τραπεζών.

Σχεδόν ολόκληρος ο τραπεζικός τομέας είχε στήσει την αγορά εις βάρος των καταναλωτών και δανειοληπτών για έξι χρόνια. Για έξι χρόνια, από το 2018 έως το 2023. Τα 41 εκατομμύρια επιμερίστηκαν ως εξής: Στην Πειραιώς 12 εκατομμύρια, στην Εθνική 9 εκατομμύρια, στην Alpha Bank 9 εκατομμύρια, στην Eurobank 7 εκατομμύρια, στην Attica 143 χιλιάδες ευρώ, αλλά και στην Ένωση Ελληνικών Τραπεζών 1.553.000 ευρώ.

Ενδεικτικά σας διαβάζω: Παράνομες πρακτικές. Ενιαία και διαρκής παράβαση, από τις αρχές του 2018 ως και σήμερα το 2023, η οποία συνίστατο στις ακόλουθες πρακτικές: Εναρμονισμένη πρακτική μεταξύ των τραπεζών αναφορικά με τις συναλλαγές, ανάληψη μετρητών από ATM με κάρτες εξωτερικού, με κάρτες εγχώριων παρόχων υπηρεσιών. Σύμφωνα με την σελίδα εξήντα της απόφασης.

Τι έγινε, όμως, τελικά; Καθώς η έρευνα της Γενικής Διεύθυνσης Ανταγωνισμού είχε φτάσει σε ώριμο στάδιο, οι ακόλουθες πέντε επιχειρήσεις -δηλαδή, οι τράπεζες και μια ένωση επιχειρήσεων, η Ένωση Ελληνικών Τραπεζών- για τις οποίες είχε συγκεντρωθεί ισχυρό αποδεικτικό υλικό, από το οποίο προέκυπταν με σαφήνεια ορισμένες παραβατικές τους συμπεριφορές, εκδήλωσαν εγγράφως το ενδιαφέρον τους για τη διερεύνηση της δυνατότητας υπαγωγής τους στη διαδικασία διευθέτησης διαφορών.

Δηλαδή, υπάρχει ένα άρθρο στην Επιτροπή Ανταγωνισμού, το οποίο λέει ότι αφού διαπιστωθεί η παράβαση, τότε μπορείς να ομολογήσεις την ενοχή σου και να πληρώσεις πολύ λιγότερα, αλλά εξαλείφεται και το αξιόποινο, δηλαδή 40 εκατομμύρια δραχμές καθάρισαν.

Η ερώτηση είναι: Αυτά τα κέρδη, τα οποία έχουν προκληθεί, προέρχονται μάλλον, από την παραβίαση του νόμου, λέγονται υπερκέρδη; Όχι. Πώς λέγονται αυτά τα κέρδη; Λέγονται αθέμιτα; Αθέμιτα, σίγουρα. Μήπως και παράνομα; Και διστάζετε να βάλετε ένα ευρώ φόρο στα υπερκέρδη, στα παράνομα και αθέμιτα κέρδη, των τραπεζών, όταν ψηφίζοντας τον πτωχευτικό νόμο καταργήσατε την προστασία της πρώτης κατοικίας, όχι σε μνημονιακή απαίτηση, αλλά με την επίκληση ότι κινδυνεύει η επάρκεια των τραπεζών;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όταν η μία πλευρά, οι τράπεζες, όχι κερδοσκοπούν -το άκουσα και πριν, όταν έχεις σκοπό το κέρδος, αυτό δεν είναι παράνομο- αλλά αισχροκερδούν -αυτό είναι παράνομο και αθέμιτο συστηματικά- επί έξι χρόνια και αποκόμιζαν αθέμιτα και παράνομα οφέλη σύμφωνα με την Επιτροπή Ανταγωνισμού, η δικιά σας η Κυβέρνηση κατήργησε την προστασία τής πρώτης κατοικίας και τώρα, αυτές οι εταιρείες αξιώνουν από τους δανειολήπτες, με την καθυστέρηση μίας δόσης, την εξόφληση όλου του ποσού.

Συνεπώς είναι συνειδητή πλέον η επιλογή σας να μη στηρίξετε τους ευάλωτους. Είναι συνειδητή η επιλογή σας να μη στηρίξετε τους δανειολήπτες. Είναι συνειδητή η επιλογή σας να μη στηρίζετε την κοινωνική πλειονότητα.

Ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):**  Κι εμείς ευχαριστούμε τον κ. Κόκκαλη.

Θα δώσω τώρα τον λόγο στον κ. Απόστολο Βεσυρόπουλο και στη συνέχεια στον Κοινοβουλευτικό Εκπρόσωπο της Ελληνικής Λύσης, κ. Κωνσταντίνο Χήτα.

Παρακαλώ, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ κύριε Πρόεδρε, κύριε Υπουργέ, κυρίες και κύριοι συνάδελφοι, στην Ολομέλεια της Βουλής των Ελλήνων έρχεται σήμερα προς συζήτηση και ψήφιση το νομοσχέδιο που αφορά την κύρωση της σύμβασης συγχώνευσης και επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDING LTD».

Ουσιαστικά η θεσμική αυτή παρέμβαση συνδέεται με τη δημιουργία ενός ισχυρού πέμπτου τραπεζικού πυλώνα μέσα από τη Συμφωνία Συγχώνευσης της Attica Bank και της Παγκρήτιας Τράπεζας. Η νέα τράπεζα που θα δημιουργηθεί από τη συγχώνευση και εξυγίανση των ισολογισμών των δύο αυτών τραπεζών διαμορφώνει τις προϋποθέσεις για να ενισχυθεί ο υγιής ανταγωνισμός στο τραπεζικό περιβάλλον, γεγονός που θα έχει ως άμεσα ωφελούμενους τους καταθέτες, τις επιχειρήσεις και κατ’ επέκταση την ελληνική οικονομία.

Η αγορά και οι άνθρωποι της οικονομίας προσεγγίζουν θετικά αυτή την εξέλιξη, σε αντίθεση με την Αξιωματική Αντιπολίτευση που αντιδρά, χωρίς ωστόσο να προβάλλει ουσιαστικά επιχειρήματα. Αυτό που πρέπει να αντιληφθεί το κόμμα της Αξιωματικής Αντιπολίτευσης είναι ότι σε αυτόν τον τόπο δεν έχουμε υποστεί συλλογική αμνησία. Και δυστυχώς, είναι ακόμη νωπές οι μνήμες από την άσχημη πορεία του τραπεζικού συστήματος, μέσα από τις πολιτικές επιλογές της διακυβέρνησης ΣΥΡΙΖΑ.

Κανείς μας δεν μπορεί να αγνοήσει την κρίση που δημιούργησε η καταστροφική διακυβέρνηση ΣΥΡΙΖΑ - ΑΝΕΛ το καλοκαίρι του 2015 που οδήγησε στο κλείσιμο των τραπεζών και στα capital control. Όμως, υπήρξαν και άλλες επιπτώσεις σε τομείς νευραλγικούς για την ευστάθεια και την προοπτική του τραπεζικού συστήματος. Αναφέρομαι στη φυγή των καταθέσεων, στην απώλεια της εμπιστοσύνης του καταθετικού κοινού, στην εκτόξευση των κόκκινων δανείων και στη ραγδαία επιδείνωση των δεικτών κεφαλαιακής επάρκειας.

Κυρίες και κύριοι συνάδελφοι, η συμφωνία μεταξύ των ιδιωτών επενδυτών, μετόχων για τη δημιουργία του πέμπτου τραπεζικού πυλώνα μέσω της συγχώνευσης της Attica Bank και της Παγκρήτιας Τράπεζας διαμορφώνει νέες προοπτικές, βάζει το τραπεζικό μας σύστημα σε μια νέα εποχή. Η συμφωνία προβλέπει την αύξηση μετοχικού κεφαλαίου της Attica Bank κατά 735 εκατομμύρια ευρώ, στην οποία θα συμμετάσχουν το Ταμείο Χρηματοπιστωτικής Σταθερότητας, ο e-ΕΦΚΑ, η «THRIVEST HOLDING» μαζί με ιδιώτες επενδυτές και το ΤΜΕΔΕ. Είναι ιδιαίτερα σημαντικό να τονιστεί ότι με το ποσό αυτό θα μπορέσει η Attica Bank να αποπληρώσει άμεσα το ελληνικό δημόσιο, ομόλογο ύψους 100 εκατομμυρίων ευρώ περίπου, του οποίου η αποπληρωμή ήταν εξαιρετικά αβέβαιη αν δεν γινόταν η συμφωνία.

Στην αύξηση του μετοχικού κεφαλαίου θα συνεισφέρουν το Ταμείο Χρηματοπιστωτικής Σταθερότητας με 475 εκατομμύρια ευρώ, ο e-ΕΦΚΑ με περίπου 47,9 εκατομμύρια ευρώ και το ΤΜΕΔΕ με 12 εκατομμύρια ευρώ. Προς αποφυγή παρερμηνειών, σπεύδω να διευκρινίσω ότι η πραγματική οικονομική συνεισφορά του δημοσίου θα είναι 423 εκατομμύρια ευρώ, αφού από τα 475 εκατομμύρια ευρώ του Ταμείου Χρηματοπιστωτικής Σταθερότητας και τα 47,9 εκατομμύρια ευρώ του e- ΕΦΚΑ θα πρέπει να αφαιρεθούν τα 100 εκατομμύρια ευρώ από την αποπληρωμή του ομολόγου που προανέφερα.

Παράλληλα το ελληνικό δημόσιο θα έχει όφελος άλλα 44 εκατομμύρια ευρώ, τα οποία δεν θα χρειαστεί να καταβάλει το 2025 στη νέα τράπεζα που δημιουργείται μετά τη συγχώνευση, αφού υπάρχει πρόβλεψη ότι η νέα αυτή τράπεζα θα παραιτηθεί από το δικαίωμα που έχει σήμερα η Παγκρήτια Τράπεζα να ενεργοποιήσει τη διαδικασία του αναβαλλόμενου φόρου. Η «THRIVEST HOLDING» μαζί με τους ιδιώτες επενδυτές θα συνεισφέρουν με κεφάλαια ύψους έως 200 εκατομμύρια ευρώ, καθώς και το σύνολο των μετόχων της Παγκρήτιας Τράπεζας που απορροφάται από την Τράπεζα Αττικής. Αυτό καθιστά απολύτως σαφές ότι οι επενδυτές συνεισφέρουν ουσιαστικά και με το σύνολο της Παγκρήτιας Τράπεζας.

Πρέπει, επίσης, να υπογραμμιστεί ότι η νέα τράπεζα που δημιουργείται μετά από την ένταξη στον «ΗΡΑΚΛΗ» μειώνει το ποσοστό των μη εξυπηρετούμενων δανείων από το 60%, που είναι το σταθμισμένο ποσοστό των μη εξυπηρετούμενων δανείων τόσο της Αττικής όσο και της Παγκρήτιας, σε 3%, ποσοστό αντίστοιχο με τον ευρωπαϊκό μέσο όρο.

Συνεπώς η νέα τράπεζα θα είναι πλήρως ανακεφαλαιοποιημένη, με τον δείκτη κεφαλαιακής επάρκειας να κινείται πάνω από το 15% και το σύνολο των κεφαλαίων του Ταμείου Χρηματοπιστωτικής Σταθερότητας να αποκτά θετικό βαθμό απόδοσης.

Ποιο είναι το μήνυμα από αυτή τη συμφωνία, κυρίες και κύριοι συνάδελφοι; Το μήνυμα είναι ότι δύο τράπεζες με επιβαρυμένο παρελθόν και αβέβαιο μέλλον, λόγω των κόκκινων δανείων και ενός μοντέλου λειτουργίας που παρήγαγε αρνητικά αποτελέσματα, όχι μόνο διασώζονται, αλλά μετατρέπονται σε έναν πέμπτο ισχυρό πυλώνα του τραπεζικού μας συστήματος. Αυτό που ενδεχομένως προσπερνούν με χαρακτηριστική ευκολία όσοι αναλώνονται σε αβάσιμες κριτικές είναι το γεγονός ότι μία ενδεχόμενη κατάρρευση αυτών των δύο τραπεζών θα οδηγούσε σε απώλεια καταθέσεων και σε πολλές πρόσθετες, παράπλευρες αρνητικές απώλειες για το σύνολο της ελληνικής οικονομίας, ιδιαίτερα μάλιστα όταν οι δείκτες κεφαλαιακής επάρκειας συνολικά για τις δύο τράπεζες υπολείπονται κατά 106 εκατομμύρια ευρώ από τις συνολικές κεφαλαιακές απαιτήσεις και δεν επαρκούν σε καμμία περίπτωση, για να επιλυθεί το πρόβλημα των μη εξυπηρετούμενων δανείων.

Με τη δημιουργία, λοιπόν, αυτού του νέου τραπεζικού πυλώνα ενισχύεται ακόμα περισσότερο ο ανταγωνισμός στον τραπεζικό κλάδο με άμεσα ωφελούμενους τους καταθέτες και τους δανειολήπτες. Ταυτόχρονα, διασφαλίζεται το δημόσιο συμφέρον, αφού το Ταμείο Χρηματοπιστωτικής Σταθερότητας προστατεύει την αξία της συμμετοχής που είχε στην Τράπεζα Αττικής, ενώ παράλληλα θα έχει συμμετοχή στο νέο τραπεζικό πυλώνα, που έχει ισχυρές προοπτικές και δυνατότητες ανάπτυξης.

Κυρίες και κύριοι συνάδελφοι, η χώρα συνεχίζει να προχωρά μπροστά με συνετές και δραστικές θεσμικές παρεμβάσεις της Κυβέρνησης του Κυριάκου Μητσοτάκη, της Κυβέρνησης που στοχεύει στη διαρκή ανάπτυξη και τροφοδότης της ανάπτυξης αυτής είναι ένα υγιές και ισχυρό τραπεζικό σύστημα. Οι διατάξεις του νομοσχεδίου που συζητούμε σήμερα είναι απολύτως προσανατολισμένες στην κατεύθυνση αυτή και πληρούν όλες τις προϋποθέσεις για να τύχουν ευρείας διακομματικής στήριξης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βεσυρόπουλο και για την τήρηση του χρόνου.

Θα δώσω τον λόγο στον Κοινοβουλευτικό Εκπρόσωπο της Ελληνικής Λύσης, τον κ. Κωνσταντίνο Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Πετραλιά, σήμερα επιβεβαιώθηκα για δύο πράγματα.

Πρώτον, ο κ. Χατζηδάκης είναι κακός στα οικονομικά. Δικηγόρος είναι ο άνθρωπος, γιατί να ξέρει περισσότερα οικονομικά από εσάς; Είναι, όμως, πολύ καλός στην ηθοποιία και στον πολιτικό τακτικισμό. Διότι, επί της ουσίας, όσο μίλησε ο Υπουργός Οικονομίας, δεν μας είπε κάτι ουσιαστικό. Τακτικισμός, στρίμωξε τον ΣΥΡΙΖΑ -και καλά έκανε- και γενικώς στρίμωξε όλη την Ολομέλεια, γιατί όλοι ζητούσαν στις επιτροπές επιμόνως να καταθέσει τα χαρτιά που έλεγε και το έκανε σήμερα, μη δίνοντας την ευκαιρία στο Κοινοβούλιο και στις υπόλοιπες δυνάμεις να δουν αυτά τα χαρτιά, να τα μελετήσουν και να έχουν άποψη σήμερα. Γενικά, τακτικισμός, επικοινωνία, ηθοποιία. Από οικονομικά δεν ξέρω τι ξέρει, γιατί, επαναλαμβάνω, ο άνθρωπος είναι δικηγόρος και δεν είναι οικονομολόγος.

Τι μας είπε ο κ. Χατζηδάκης; Όλοι οι φορείς, λέει, συμφώνησαν. Το είπε, ναι ή όχι; Ήσασταν και εσείς στις επιτροπές. Συμφώνησαν οι φορείς, κύριε Πετραλιά; Ήταν θετικοί οι φορείς, αυτό δεν είπε;

Ποιοι φορείς; Δουλευόμαστε μεταξύ μας; Η Τράπεζα της Ελλάδος, που συμφωνεί ούτως ή άλλως, η Attica Bank, η Παγκρήτια, το ΤΧΣ, αυτοί ήταν οι φορείς που καλέσατε. Τι θα έλεγαν αυτοί, όχι, διαφωνούμε;

Όταν σας είπαμε να καλέσετε την Επιτροπή Κεφαλαιαγοράς, δεν εκλήθη. Μεταξύ μας, Μεταξά! Φωνάξατε τους τέσσερις εμπλεκόμενους, τους δικούς σας. Αυτοί είναι οι φορείς, συμφωνούν οι φορείς, ανεβαίνει ο Υπουργός και τι λέει; Ότι συμφωνούν οι φορείς. Μπράβο, τι ωραία! Πολύ ωραία! Αυτό είναι επικοινωνία, δεν είναι ουσία όμως.

Τι άλλο μας είπε; Υπάρχει, λέει, κάποιος που δεν θέλει το κέρδος των τραπεζών; Το είπε εδώ πριν από λίγο.

Κύριε Πετραλιά, άλλο κέρδος και άλλο αισχροκέρδεια. Στην Ελλάδα δεν μιλάμε για κέρδος, μιλάμε για αισχροκέρδεια. Μην μπερδεύετε τις έννοιες. Προφανώς και πρέπει να βγάζουν κέρδος οι τράπεζες, για να υπάρχει ισορροπία και στην κοινωνία και στο εμπόριο και παντού. Όμως, άλλο κέρδος και άλλο αισχροκέρδεια. Τα έχετε λίγο μπερδέψει.

Τι άλλο μας είπε; Γι’ αυτό, λέει, υπάρχει αυτό το ζωηρό ενδιαφέρον από επενδυτές. Δεν το είπε και αυτό; Είπε για επενδυτές, ότι υπάρχει ζωηρό ενδιαφέρον από διεθνείς επενδυτές να επενδύσουν στην Ελλάδα. Φυσικά και υπάρχει ζωηρό ενδιαφέρον. Για ηλίθιους τους έχετε; Πού θα βρουν αλλού να μην πληρώνουν φόρο οι διεθνείς επενδυτές; Μόνο στην Ελλάδα. Ποιος δεν θέλει να έρθει να επενδύσει και να μην πληρώνει φόρο; Δηλαδή, λέτε τη μία άποψη, αλλά δεν λέτε την άλλη.

Κύριε Υφυπουργέ, 7,2 δισεκατομμύρια το 2022-2023 έβγαλαν οι τέσσερις συστημικές τράπεζες από τον φόρο. Καταλαβαίνετε για τι μιλάμε τώρα; Να ξεκαθαρίσουμε σήμερα το εξής. Μπορείτε να είστε και με τις τράπεζες, μπορείτε να είστε και με τους Έλληνες πολίτες. Μία μέση λύση, να έχουν κέρδος και αυτοί, αλλά να έχουν όφελος και οι Έλληνες πολίτες. Εσείς το έργο το πάτε 100-0, εκατό οι τράπεζες και μηδέν οι πολίτες. Δεν υπάρχει κάτι άλλο. Οι τέσσερις συστημικές τράπεζες βγάζουν 7,2 δισεκατομμύρια το 2022-2023 από τον αναβαλλόμενο φόρο!

Είπε και για το IRIS ο κ. Χατζηδάκης. Θα μειωθεί, λέει. Συγγνώμη, αλλά όταν πρωτοβγήκε το IRIS, δεν έλεγε ότι είναι δωρεάν; Αυτό έλεγε, ότι θα είναι δωρεάν το IRIS και σήμερα μιλάτε για μείωση των χρεώσεων στο IRIS. Δεν είναι σοβαρά πράγματα αυτά.

Θα είστε, λοιπόν, και με τους Έλληνες πολίτες και όχι μόνο με τους φίλους σας τραπεζίτες; Όμως, πρέπει να το αποδείξετε αυτό. Διότι, μέχρι στιγμής -και θα συνεχίσω να το αποδεικνύω- είστε μόνο με τις τράπεζες, μόνο με τους τραπεζίτες.

Τρεις ανακεφαλαιοποιήσεις έχουν γίνει μέχρι στιγμής σε συστημικές τράπεζες. Πόσο έχουν κοστίσει αυτές οι τρεις ανακεφαλαιοποιήσεις; Μαζί με τον αναβαλλόμενο φόρο, κύριε Υφυπουργέ, δηλαδή τον φόρο που πρέπει, αλλά δεν πληρώνουν οι τράπεζες -νταβατζιλίκι λέγεται αυτό- είναι πάνω από 70 δισεκατομμύρια. Πάνω από 70 δισεκατομμύρια, απίστευτα χρήματα η ανακεφαλαιοποίηση των τραπεζών! Καλό είναι να τα φρεσκάρουμε αυτά στη μνήμη των Ελλήνων, για να καταλάβουν τι ακριβώς γίνεται.

Πρόγραμμα «ΗΡΑΚΛΗΣ». Έχουν δοθεί στις τράπεζες ως κρατικές εγγυήσεις -προσέξτε, το κράτος ως εγγύηση στις τράπεζες- περί τα 20 δισεκατομμύρια. Βροχή τα δισεκατομμύρια και τα εκατομμύρια! Φοβερό! Ξέρετε τι είναι 20 δισεκατομμύρια; Εγώ ούτε να γράψω δεν μπορώ αυτό το νούμερο, θα μπερδευτώ στα μηδενικά.

Από το 2009, κύριε Πετραλιά, έως το 2019 έχουν δοθεί ως κρατικές εγγυήσεις 300 δισεκατομμύρια ευρώ στις τράπεζες. Θα μου πείτε, τα επέστρεψαν. Φυσικά και τα επέστρεψαν. Τα 300 δισεκατομμύρια τα επέστρεψαν, αλλά και εδώ τους βοηθήσαμε.

Δείτε τώρα πόσο βοηθούμε τις τράπεζες, ενώ δεν βοηθούμε τον κόσμο και τους πολίτες καθόλου. Προμήθειες: Εδώ είναι ο ορισμός του νταβατζή. Κέρδος οι τράπεζες στα 1,85 δισεκατομμύρια από τις προμήθειες. Καταλαβαίνετε τι λέμε τώρα; Είναι 1,85 δισεκατομμύρια από τις προμήθειες! Στέλνω 100 ευρώ και μου κρατάει 2, 3 ή 4 ευρώ ανάλογα. Το κέρδος, λοιπόν, από τις προμήθειες μόνο είναι 1,85 δισεκατομμύρια. Χρεώνει και αυτόν που στέλνει τα χρήματα και αυτόν που παίρνει τα χρήματα. Φοβερό! Στην Ευρώπη δεν υπάρχει τέτοιο πράγμα, ιδίως στις online συναλλαγές, μόνο εδώ. Είναι παγκόσμια πρωτοτυπία και αυτή! Αυτά είναι τα ψιλά γράμματα, που άμα τα μαζέψεις, μαζεύονται ποσά-θηρία.

Επαγγελματικός λογαριασμός, κύριε Πετραλιά μου, για τους ελεύθερους επαγγελματίες. Ένας επαγγελματικός λογαριασμός, ελεύθερος επαγγελματίας. Ο άλλος είναι υδραυλικό, είναι δικηγόρος, είναι γιατρός. Είναι 4 ευρώ τον μήνα η χρέωση για την κατοχή του επαγγελματικό λογαριασμού. 4 ευρώ τον μήνα! Γιατί; Τι νταβατζήδες είναι αυτοί, κύριε Πετραλιά. Μιλάμε ότι μαζεύονται δισεκατομμύρια τώρα. Γιατί να πληρώνει ο κοσμάκης τα λεφτά αυτά; Πείτε μου λίγο.

Επιτόκιο κατάθεσης με επιτόκιο δανεισμού. Για να το συζητήσουμε λίγο αυτό. Κατ’ αρχάς, ποιος θα έχει να καταθέσει χρήματα, έτσι όπως γίναμε σήμερα; Κανένας. Αλλά λέμε τώρα σε μια θεωρητική συζήτηση, πες ότι έχουμε να κάνουμε καταθέσεις, αυτός που καταθέτει, τι επιτόκιο θα πάρει, κύριε Πετραλιά; Και αυτός που θα δανειστεί τι επιτόκιο θα πάρει; Είναι τα υψηλότερα αυτά που έχουμε εμείς εδώ στην Ελλάδα στην Ευρωπαϊκή Ένωση. Από τα πιο υψηλά.

Μικρομεσαίες επιχειρήσεις, κύριε Πετραλιά. Πόσες είναι οι μικρομεσαίες επιχειρήσεις στην Ελλάδα. Να μιλάμε με πράγματα, όχι να έρθει εδώ ο κ. Χατζηδάκης, να πετάξει πέντε θεωρίες, λίγο πολιτική, λίγο ηθοποιία και να φύγει. Αυτή που σας περιγράφω τώρα είναι η πραγματική οικονομία και η πραγματική εικόνα που αντιμετωπίζουν οι κανονικοί άνθρωποι εκεί έξω και όχι εσείς. Γιατί δεν είστε κανονικοί άνθρωποι εσείς. Είστε κάτι άλλο. Ζείτε σε γυάλες. Εκεί έξω είναι οι κανονικοί άνθρωποι. Μικρομεσαίες, λοιπόν, επιχειρήσεις. Ελάχιστος δανεισμός. Γιατί; Έχουμε οκτακόσιες χιλιάδες, κύριοι συνάδελφοι, μικρομεσαίες επιχειρήσεις, εκ των οποίων μόνο οι τριάντα με σαράντα χιλιάδες επιχειρήσεις μπορούν να δανειοδοτηθούν. Δηλαδή, πληρούν τις προϋποθέσεις που έχετε βάλει εσείς, για να μπορέσουν να πάρουν αυτές οι επιχειρήσεις δάνεια, για να μπορέσουν να σταθούν στα πόδια τους. Έτσι στραγγαλίζεται η οικονομία, έτσι στραγγαλίζετε την οικονομία από εσάς.

Άλλο τώρα αυτό, καινούργιο φρούτο -όχι καινούργιο- εδώ στην Ελλάδα. Δανείζουν οι τράπεζές μας, τις οποίες τις θέλουμε. Βεβαίως να υπάρχουν τράπεζες, αλλά να υπάρχουν σε φυσιολογικά πλαίσια και να κινούνται ωραία και ανθρώπινα. Δεν μπορεί να είναι 100 - 0 το παιχνίδι υπέρ τους. Δανείζουν το 70% των καταθέσεων, όταν ο μέσος όρος στην Ευρώπη, κύριε Πετραλιά, είναι 115%. Ναι ή όχι; Αυτό σημαίνει ότι δεν κάνουν τη δουλειά τους. 70% δανείζουν στην Ελλάδα 115% στην Ευρώπη. Αυτά δεν τα βλέπουμε; Ξέρετε τι αντίκτυπο έχει αυτό στην επιχειρηματικότητα, στην πραγματική οικονομία, στην αγορά, στους μεσαίους και μικρομεσαίους;

Αυτές είναι οι αλήθειες. Θα τα πείτε αυτά ή θα έρθετε εδώ να πείτε αυτά που είπε ο Υπουργός πριν από λίγο; «Οι φορείς συμφώνησαν», σώπα! Σιγά μη δεν συμφώνησαν οι τράπεζες και το Ταμείο Χρηματοπιστωτικής Σταθερότητας. Τι θα έλεγαν; Μην ανοίξω το κεφάλαιο -δεν θα τελειώσουμε ποτέ- των πλειστηριασμών. Μην πάω στο κομμάτι των πλειστηριασμών, που κάνουν πλειστηριασμούς, βγαίνουν, άγονοι, κύριε Πετραλιά, και τα καλά φιλέτα τα παίρνουν αυτοί και οι θυγατρικές τους. Οι τράπεζες και οι θυγατρικές τους, αυτοί αγοράζουν μπιρ παρά τα φιλέτα όλα. Δεν τα ξέρουμε αυτά; Δεν είναι γνωστά πράγματα αυτά; Σήμερα τα λέμε;

Αυτή είναι η εικόνα σε μία Ελλάδα που από τη μία υπάρχουν οι Έλληνες πολίτες και από την άλλη οι φίλοι σας οι τραπεζίτες. 100 - 0 οι τραπεζίτες, είστε. Τελεία. Δεν υπάρχει συζήτηση εδώ και δεν μπορείτε να αντικρούσετε κανένα από τα επιχειρήματα και τα στοιχεία που σας παραθέσαμε πριν από λίγο. Κανένα.

Ένα πολύ μικρό σχόλιο, γιατί η Κυβέρνηση φορτσάρει, έχουμε και αύριο Ολομέλεια, έχουμε και τη Δευτέρα και την Τρίτη και την Τετάρτη, είχαμε και χθες, είχαμε και προχθές, άρα θα έχουμε να πούμε, θα έχουμε να πούμε πάρα πολλά, για την υγεία. Για αυτόν τον κλαυσίγελο που επικρατεί. Δυστυχώς είναι για γέλια και για κλάματα αυτό που συμβαίνει στον τομέα της υγείας.

Ο ίδιος Υπουργός τώρα που απειλεί με επίταξη ή με βαριά τιμωρία τους γιατρούς, γιατί δεν έχουμε γιατρούς -ακούστε λίγο τώρα, δεν έχουμε γιατρούς-, ο ίδιος Υπουργός το 2013 από την ίδια θέση, Υπουργός Υγείας, απέλυε γιατρούς από τα νοσοκομεία και έλεγε κιόλας ότι «εάν υπάρξουν απολύσεις, σας παρακαλώ πολύ, μην τις χρεωθεί ο Τόμσεν. Εγώ θέλω να τις χρεωθώ», έλεγε ο Γεωργιάδης. Το θυμάστε όλοι αυτό. Το θυμάστε. «Αν υπάρξουν απολύσεις γιατρών στον ΕΟΠΥΥ, σας παρακαλώ αυτό, δεν θέλω να το χρεωθεί η τρόικα, δεν θέλω να μου παίρνει τη δόξα ο Τόμσεν για τα αυτονόητα. Οι αποφάσεις είναι δικές μου» έλεγε ο Άδωνις Γεωργιάδης τότε. Αυτά έλεγε τότε.

Σήμερα ο ίδιος Υπουργός που απέλυε, καλεί τους ιδιώτες γιατρούς, κάποιους από τους οποίους ο ίδιος ίσως τότε να είχε διώξει -φοβερό δεν είναι;- από τα νοσοκομεία να προσφέρουν τις υπηρεσίες τους, για να μην καταρρεύσει το ΕΣΥ. Διαφορετικά, λέει, θα έχουν κυρώσεις. Ήταν Υπουργός Υγείας τότε, είναι Υπουργός Υγείας και τώρα. Επίταξη, λοιπόν, ιδιωτών γιατρών με απειλή για μπλόκο στη συνταγογράφηση, εάν δεν ανταποκριθούν να κάνουν εφημερίες στα δημόσια νοσοκομεία. Πού αλλού γίνονται αυτά!

Και πείτε μου λίγο κάτι. Αν προχωρήσει σε αυτή την τιμωρία των γιατρών, γιατρέ μου, κύριε Ακτύπη, αν προχωρήσει σε αυτή την κίνηση ο κ. Γεωργιάδης, ποιον τιμωρεί; Τον γιατρό ή τον Έλληνα πολίτη, τον άρρωστο, που δεν θα μπορεί να γράψει τα φάρμακά του; Ποιον τιμωρεί, πείτε μας. Ποιος θα ταλαιπωρηθεί; Εσείς, ο γιατρός ή οι ασθενείς σας που δεν θα μπορούν να πάρουν τα φάρμακά τους και θα είναι αναγκασμένοι να πάνε στην ουρά να πάρουν τα φάρμακά τους;

Είστε επικίνδυνοι, δεν το καταλαβαίνετε; Είστε επικίνδυνοι! Άκου, λέει, θα τιμωρήσω τον γιατρό. Δεν τιμωρείς τον γιατρό, χρυσέ μου. Τον Έλληνα ασθενή τιμωρείς και του κανείς ακόμα πιο δύσκολη τη ζωή. Αλλά τέτοιοι είστε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα τελευταίο σχόλιο, κύριε Πρόεδρε. Θα πάω λίγο στο άλλο παράλογο, του ρεύματος και της ακρίβειας. Καλά, δεν θα πω για τη μελέτη που παρουσίασε και ο Πρόεδρος προχθές του Χάρβαρντ, ότι οι ανεμογεννήτριες προκαλούν σημαντικές αλλαγές στη θερμοκρασία της γης. Μιλάμε για ακριβό ρεύμα.

Πέρα από το Χρηματιστήριο Ενέργειας που είναι δικό σας παιδί -οι τρεις σας εδώ, συγχαρητήρια, ΠΑΣΟΚ, Νέα Δημοκρατία, ΣΥΡΙΖΑ, δικό σας παιδί είναι το Χρηματιστήριο Ενέργειας-, η Κυβέρνηση δίνει δεκάδες χιλιάδες στρέμματα -δείτε εδώ τι γίνεται- σε ολιγάρχες να βάζουν φωτοβολταϊκά -αυτοί μπορούν να βάζουν φωτοβολταϊκά-, αλλά απαγορεύει σε εμένα, σε εσάς, στον απλό πολίτη έξω που μπορεί να βάλει κάπου, στη σκεπή του, στο χωράφι του, στο κτήμα του, να βγάζει τα έξοδά του, δηλαδή, να παίρνει πιο φτηνό ρεύμα. Απαγορεύεται εκεί.

Έχουν «φυτευτεί» φωτοβολταϊκά σε εύφορη αγροτική γη και βοσκοτόπια εις βάρος της διατροφικής μας επάρκειας. Πλημμύρισαν ανεμογεννήτριες τα βουνά εις βάρος του φυσικού περιβάλλοντος. Εκεί δεν έχετε «πράσινη» ευαισθησία, που κατακαίγονται τα δάση και βάζετε σίδερα μέσα και ανεμογεννήτριες και φωτοβολταϊκά; Εκεί δεν είστε «πράσινα» ευαίσθητοι;

Εκτός, λοιπόν, από όλα αυτά που λέτε για την κλιματική αλλαγή, κύριε Υπουργέ, λέτε όλοι εσείς -ίδιοι είστε όλοι, ούτως ή άλλως, Νέα Δημοκρατία, ΣΥΡΙΖΑ, ΠΑΣΟΚ. Η κλιματική αλλαγή. Είχαμε ζέστες, η αλήθεια είναι, πριν λίγες μέρες. Ζεσταθήκαμε για καμμιά δεκαπενταριά μέρες. Πρωτοφανείς συνθήκες. Απορώ πώς γλιτώσαμε. Αυτά συμβαίνουν πρώτη φορά στην Ελλάδα, τέτοιες ζεστές. 40 βαθμούς και 41; Και οι δημοσιογράφοι δώσ’ του με μουσική θρίλερ από κάτω, κόκκινο χάρτη ότι φλέγεται η Ελλάδα, κλιματική αλλαγή, θα πεθάνουμε όλοι. Λες, Θεέ μου, θα κλείσω την τηλεόραση. Πρώτη φορά έγινε αυτό. Η κλιματική αλλαγή. Ιούλιος του 1977 η Ελευσίνα είχε 48 βαθμούς. Το 1977! Την ίδια μέρα στο Τατόι είχε 48. Το 2007, 26 Ιουνίου Ασπρόπυργος, είχε 47,5 βαθμούς κελσίου. Φανταστείτε να είχαμε τώρα 47 και 48 τι θα γινόταν; Πω, πω, πω! Τότε δεν είχαμε κλιματική αλλαγή; Τώρα έχουμε κλιματική αλλαγή; Νέα Φιλαδέλφεια 47,5 το 2007. Το 1958 στα Τρίκαλα στα Δυο Στενά, 47,2, ψήθηκαν οι άνθρωποι. Ψήθηκαν οι άνθρωποι το 1958. Το 2021 47,1 στον Λαγκαδά, σε εμάς στη Θεσσαλονίκη! Το 1973 στη Λαμία είχε 46,5 βαθμούς. Η Ελευσίνα το 1973, 46,4.

Δηλαδή θέλω να πω, υπήρχαν και παλιά φονικοί καύσωνες κ.λπ.. Φτάνει πια με αυτή την υπερβολή. Εγώ δεν θα πω μόνο ότι είναι παραμύθι, θα πω ότι είναι υπερβολή της κλιματικής αλλαγής. Ηρεμήστε λίγο. Ξέρουμε τι μας γίνεται.

Θα πούμε περισσότερα τις επόμενες μέρες.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χήτα.

Θα δώσω τώρα τον λόγο στην κ. Ραλλία Χρηστίδου από τον ΣΥΡΙΖΑ. Στη συνέχεια ο κ. Ακτύπης, ο κ. Πασχαλίδης και ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

Παρακαλώ, κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η κυβερνητική πλειοψηφία σήμερα, στις 25 Ιουλίου, μέσα στη μέση του καλοκαιριού και σχεδόν ενάμιση μήνα μετά τα οδυνηρά για τη Νέα Δημοκρατία εκλογικά αποτελέσματα των ευρωεκλογών, φέρνει την κύρωση της σύμβασης συγχώνευσης μεταξύ του Ταμείου Χρηματοπιστωτικής Σταθερότητας και της εταιρείας «THRIVEST HOLDING LTD».

Πέρα από το περιεχόμενο της συγχώνευσης της Παγκρήτιας Τράπεζας και της Τράπεζας Αττικής, στο οποίο θα αναφερθώ στη συνέχεια, αλήθεια θέλω να ρωτήσω κάτι: Ποια είναι η τόσο επείγουσα και επιτακτική ανάγκη από την πλευρά σας τη δεδομένη αυτή στιγμή; Διότι όσες απαντήσεις δίνετε όλες αυτές τις μέρες που διεξάγεται ο δημόσιος διάλογος καταλήγουν μόνο σε κινδυνολογία και υπόρρητη απειλή για ενδεχόμενο bail-in καταθετών το προσεχές διάστημα, ενώ η συμμετοχή του Ταμείου Χρηματοπιστωτικής Σταθερότητας στις αυξήσεις μετοχικού κεφαλαίου της Τράπεζας Αττικής αποδεικνύουν το ακριβώς αντίθετο.

Υποβαστάζετε την υπόλοιπη επιχειρηματολογία σας στην προσδοκία της βιωσιμότητας των τραπεζών και του ανταγωνισμού του τραπεζικού συστήματος, υποστηρίζοντας πως με τη συγχώνευση και την αύξηση του μετοχικού κεφαλαίου, η ενοποιημένη τράπεζα θα αποτελέσει τον πυρήνα του πέμπτου ιδιωτικού τραπεζικού πυλώνα, που καμμία αντίρρηση δεν υπάρχει ότι θέλουμε πέμπτο τραπεζικό πυλώνα.

Ωστόσο, ποια είναι η πραγματικότητα σήμερα στο τραπεζικό σύστημα; Ποια, αλήθεια, είναι η σχέση του τραπεζικού συστήματος που έχει αναπτυχθεί με τα νοικοκυριά, με τις επιχειρήσεις;

Μόλις τριανταπέντε χιλιάδες επιχειρήσεις σε σύνολο επτακοσίων χιλιάδων έχουν δυνατότητα χρηματοδότησης, κυρίες και κύριοι συνάδελφοι, γεγονός που δηλώνει ότι το 95% των επιχειρήσεων είναι αποκλεισμένο από τον τραπεζικό δανεισμό.

Τα αθέμιτα, τα παράνομα υπερκέρδη των τραπεζών από τις δυσθεώρητες προμήθειες σε απλές υπηρεσίες αγγίζουν το πρώτο τρίμηνο του 2024 τα 476 εκατομμύρια ευρώ, δηλαδή 0,5 δισεκατομμύριο, τη στιγμή που οι ίδιες περικόπτουν λειτουργικά κόστη. Οι τράπεζες βρίσκονται στο απυρόβλητο αναφορικά με τη μεγάλη απόκλιση επιτοκίων καταθέσεων και επιτοκίων χορηγήσεων, η οποία τον Ιούνιο που μας πέρασε έφτασε το 3,07%, τη στιγμή που στην Ευρωζώνη βρίσκεται στο 1,83%. Απώλεια 40 δισεκατομμυρίων για το ελληνικό κράτος, δηλαδή για τους Έλληνες και τις Ελληνίδες φορολογούμενους, που προέκυψε από τη διαδικασία των αλλεπάλληλων αυξήσεων των μετοχικών κεφαλαίων των τραπεζών από το δημόσιο μέσω του Ταμείου Χρηματοπιστωτικής Σταθερότητας και την ακόλουθη αποεπένδυση.

Διατηρούμε τον μικρότερο λόγο δανείων προς καταθέσεις στην Ευρωζώνη, που αντιστοιχεί με 57% έναντι 102% και κάποια στιγμή πρέπει να μας απαντήσετε για το ύψος του αναβαλλόμενου φόρου, ιδίως για τις συστημικές τράπεζες, καθώς η συζήτηση αυτή θεωρούμε ότι πρέπει να ανοίξει με ειλικρίνεια, άμεσα.

Πώς θα αλλάξουν, άραγε, όλα τα παραπάνω με τη συγχώνευση της Attica Bank με την Παγκρήτια Τράπεζα;

Τα ανωτέρω ερωτήματα τίθενται με αμείλικτο τρόπο ενώπιόν σας και καλείστε να μας δώσετε απαντήσεις και λύσεις. Δεν τίθενται από εμάς. Τίθενται από την ίδια την πραγματικότητα. Τίθενται από την κοινωνία, που βρίσκεται σήμερα υπό την ομηρία των καρτέλ που προστατεύετε και καλύπτετε.

Η άποψή μας είναι πως το ελληνικό δημόσιο έχει την υποχρέωση να ενδυναμώνει το τραπεζικό σύστημα, να εγγυάται τις καταθέσεις, τα δάνεια, τη ρευστότητα, να εξασφαλίζει τη βιωσιμότητα και τον ανταγωνισμό και να περιφρουρεί το δημόσιο συμφέρον.

Τι από όλα αυτά πράττετε, αλήθεια; Η πολιτική σας, εν συνόλω, χαρακτηρίζεται από τη διαμόρφωση και την προάσπιση ολιγοπωλίων και ιδιωτικοποιήσεων σε όλο το φάσμα της οικονομίας και της αγοράς και όχι των υγιών συνθηκών ανταγωνισμού και βιωσιμότητας. Από το 2021, το ελληνικό δημόσιο, δηλαδή οι Έλληνες και οι Ελληνίδες φορολογούμενοι, έχει προβεί σε χρηματοδότηση 950 εκατομμυρίων ευρώ προς την Τράπεζα Αττικής και καταλήγει να έχει συμμετοχή 35%, ενώ οι ιδιώτες, έχοντας καταβάλει μόλις 268 εκατομμύρια ευρώ, ήτοι το 29% των κεφαλαίων, θα αποκτήσουν το 56% της Τράπεζας.

Οι αριθμοί είναι αδιάψευστοι και αποδεικνύουν ένα αδιαμφισβήτητο γεγονός: Το μέγεθος της ζημίας που προκαλείται στα δημόσια οικονομικά. Οι απαντήσεις που δίνετε σε όλα τα παραπάνω, δηλαδή για τη συμφωνία δημιουργίας μιας ιδιωτικής τράπεζας με χρήματα των φορολογούμενων πολιτών, προσιδιάζουν σε μια ιδιότυπη ρητορική τραπεζικού λαϊκισμού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μας απαντήσετε ποτέ πώς έχετε ρυθμίσει τις δανειακές υποχρεώσεις 0,5 δισεκατομμυρίου που έχετε ως κόμμα, με τι όρους; Έχετε κάτι να πείτε για το κούρεμα του δανείου του «ΠΡΩΤΟΥ ΘΕΜΑΤΟΣ», ύψους 26 εκατομμυρίων ευρώ; Υπήρξε κυβερνητική παρέμβαση, ναι ή όχι; Σε αυτό πρέπει να απαντήσετε. Σε αυτό πρέπει να απαντήσει η κυβερνητική πλειοψηφία, αντί να εκτοξεύει λάσπη, διά στόματος του Υπουργού Επικρατείας, με υπονοούμενα περί εξυπηρέτησης θιγόμενων συμφερόντων από πλευράς του Προέδρου του ΣΥΡΙΖΑ - Προοδευτική Συμμαχία κ. Στέφανου Κασσελάκη.

Ποτέ μέχρι σήμερα δεν υπήρχε στη συνθήκη εύρεσης στρατηγικού επενδυτή η απώλεια 900 εκατομμυρίων ευρώ του δημοσίου, για να κατέχει μόλις το 35% και ο στρατηγικός επενδυτής να κατέχει το 56%, επενδύοντας 268 εκατομμύρια! Ο Διοικητής της Τράπεζας της Ελλάδος, αλλά και ορισμένοι από την Κυβέρνηση ανέφεραν ότι το Ταμείο Χρηματοπιστωτικής Σταθερότητας δεν είναι ιδιώτης και δεν μπορεί να λογίζεται στον ανταγωνισμό ιδιωτών. Και πράγματι, πρέπει να διασφαλίζει το δημόσιο συμφέρον.

Ερώτηση: Δεν πλήττεται το δημόσιο συμφέρον, όταν καταβάλλει την πλειοψηφία των κεφαλαίων, αλλά διατηρεί μειοψηφικό πακέτο μετοχών;

Και κλείνω με αυτό, κύριε Πρόεδρε και ευχαριστώ για την ανοχή σας: Και επειδή κάνετε λόγο για ενδεχόμενη ζημία δισεκατομμυρίων σε περίπτωση πτώχευσης δύο τραπεζών, καμμία ζημία δισεκατομμυρίων δεν θα προκύψει, αν το δημόσιο, που τοποθετεί συγκεντρωτικά 900 εκατομμύρια, αναλάβει το μερίδιο που του αναλογεί.

Ποιες ενέργειες πραγματοποίησε η Κυβέρνηση τα πέντε τελευταία χρόνια για να αποτρέψει αυτή την κατάσταση, την οποία παρουσιάζει; Ακόμα και για τον ενδεχόμενο κίνδυνο του bail-in των 6 δισεκατομμυρίων καταθέσεων που αναφέρετε διαρκώς, τι πρωτοβουλίες έχουν αναληφθεί ως σήμερα; Φαίνεται πως περισσότερο εσείς είστε εκείνοι που έχετε δημιουργήσει το αδιέξοδο και με αυτή την τεχνητή κρίση φορτώνετε επιπλέον βάρη στον ελληνικό λαό.

Κλείνω: Εμείς, κυρίες και κύριοι συνάδελφοι, περιφρουρούμε το δημόσιο συμφέρον, χωρίς εξαρτήσεις και χωρίς δεσμεύσεις, χωρίς τη στήριξη των καρτέλ, χωρίς διασπάθιση των πόρων του Δημοσίου, χωρίς ζημίες στα δημόσια οικονομικά. Αυτό είναι εθνικά αναγκαίο. Αυτό προασπίζει το εθνικό συμφέρον και αυτό μας υπαγορεύει η συνείδησή μας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Χρηστίδου.

Θα δώσω τώρα τον λόγο στον κ. Διονύσιο Ακτύπη από τη Νέα Δημοκρατία.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ερχόμαστε σήμερα στην Ολομέλεια, προκειμένου να συζητήσουμε και να ψηφίσουμε μια κύρωση σύμβασης την οποία φέρνει το Υπουργείο Οικονομικών και όπως γίνεται ευρέως αντιληπτό, κρίνεται αναγκαία και επωφελής για το τραπεζικό σύστημα.

Τι κάνουμε, λοιπόν, σήμερα εδώ; Κυρώνουμε την από 18 Ιουλίου 2024 σύμβαση συγχώνευσης και επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDING LTD».

Πρόκειται για μια επωφελή σύμβαση για την ελληνική οικονομία, το ελληνικό δημόσιο, τους φορολογουμένους, τους καταθέτες και τους μετόχους των δύο τραπεζών, Attica Bank και Παγκρήτια, οι οποίες και συγχωνεύονται.

Δυστυχώς, όμως, κυρίες και κύριοι συνάδελφοι, κάποιοι συνεχίζουν το ίδιο μοτίβο, επιδιώκοντας την τεχνική ένταση και τη στείρα κριτική.

Όσο κι αν κάποιους τους ενοχλεί, επειδή τους χαλάει το πολιτικό αφήγημα, η ελληνική οικονομία έχει σημειώσει σημαντική πρόοδο μετά τη μεγάλη κρίση χρέους της προηγούμενης δεκαετίας, τα αχρείαστα μνημόνια που κάποιοι μας φόρτωσαν, με συνέπεια την απώλεια της ανταγωνιστικότητας, τη μείωση της αγοραστικής δύναμης των Ελλήνων και τη διόγκωση των ανισοτήτων.

Η σημαντική πρόοδος και η ενίσχυση της αξιοπιστίας της οικονομικής πολιτικής που διαπιστώνεται σήμερα σε πολλούς δείκτες της πραγματικής οικονομίας, των δημόσιων οικονομικών, των εξαγωγών και του χρηματοπιστωτικού τομέα, είναι αποτέλεσμα αρκετών παραγόντων. Κυρίως, όμως, είναι το αποτέλεσμα της επίπονης δημοσιονομικής προσαρμογής, της ριζικής αναδιάρθρωσης του δημόσιου χρέους, των εκτεταμένων και δύσκολων μεταρρυθμίσεων στην αγορά εργασίας, στις αγορές αγαθών και υπηρεσιών, στο ασφαλιστικό σύστημα, στο φορολογικό σύστημα, καθώς και της εκτεταμένης αναδιάρθρωσης και κεφαλαιακής ενίσχυσης του τραπεζικού συστήματος. Ενός τραπεζικού τομέα που κάποιοι πήγαν να τινάξουν στον αέρα παίζοντας στα ζάρια τις τύχες των Ελλήνων και τις καταθέσεις τους.

Και επειδή κάποιοι στην Αίθουσα έχετε επιλεκτική μνήμη, θα ήθελα να σας θυμίσω ότι το 2014 μετά την ανακεφαλαιοποίηση, το ελληνικό τραπεζικό σύστημα είχε σταθεροποιηθεί. Οι τράπεζες επανέκτησαν την πρόσβαση στις διεθνείς αγορές και πραγματοποίησαν αυξήσεις μετοχικού κεφαλαίου συνολικού ύψους 8,3 δισεκατομμυρίων ευρώ. Πέρασαν με επιτυχία την άσκηση συνολικής αξιολόγησης, που διεξήγαγε η Ευρωπαϊκή Κεντρική Τράπεζα με ιδιαίτερα αυστηρές παραδοχές και μηδένισαν την εξάρτησή τους από τον Μηχανισμό Έκτακτης Στήριξης της Ευρωπαϊκής Κεντρικής Τράπεζας. Αυτά δεν τα λέω εγώ, είναι στοιχεία του Υπουργείου Οικονομικών.

Αντιθέτως, το 2015 ήρθατε εσείς, με τους τότε μαθητευόμενους οικονομικούς μάγους, τη δημιουργική ασάφεια, τις αυταπάτες, τα σχέδια για παράλληλα νομίσματα και φέρατε το τραπεζικό σύστημα αντιμέτωπο με τεράστιους κινδύνους και στα πρόθυρα της καταστροφής. Τα ξεχνάτε, πιστεύω, όλα αυτά, γιατί στο σπίτι του κρεμασμένου, αγαπητοί συνάδελφοι, δεν μιλάνε για σχοινί. Και αν σήμερα η Τράπεζα Αττικής χρειάζεται ανακεφαλαιοποίηση και αύξηση μετοχικού κεφαλαίου, είναι γιατί υπάρχουν δάνεια, τα οποία, όπως αναλύθηκαν και στις επιτροπές, δόθηκαν την εποχή του ΣΥΡΙΖΑ και αυτά δεν πληρώθηκαν. Και δόθηκαν, προφανώς, με λάθος κριτήρια.

Η σημερινή συμφωνία, λοιπόν, είναι προς το συμφέρον του δημοσίου, των καταθετών, του τραπεζικού συστήματος και θα γίνει με όρους διαφάνειας. Και όλα αυτά, δεν ερχόμαστε και τα κάνουμε από μόνοι μας εμείς, αλλά ο αρμόδιος -δηλαδή, η Τράπεζα της Ελλάδος- μιλά για δύο τράπεζες στις οποίες πρέπει να γίνει αύξηση μετοχικού κεφαλαίου. Έτσι, λοιπόν, ισχυροποιούνται δύο τράπεζες που αντιμετώπιζαν ζητήματα, σώζουμε τις καταθέσεις των ανθρώπων και φτιάχνουμε ένα ισχυρό πυλώνα -ο λεγόμενος πέμπτος πυλώνας- απέναντι στις τέσσερις συστημικές τράπεζες, όπως αναλύθηκε ήδη επαρκώς.

Αυτό μας ενδιαφέρει για να ενισχύσουμε τον ανταγωνισμό, να περιορίσουμε το εύρος μεταξύ επιτοκίων τραπεζικών καταθέσεων και επιτοκίων δανείων, να μειωθούν οι προμήθειες, γιατί αυτός ο πυλώνας θα λειτουργήσει ανταγωνιστικά απέναντι στις τέσσερις συστημικές τράπεζες. Εκτός και αν θέλατε, κυρίες και κύριοι συνάδελφοι -και να μας το πείτε επίσημα αυτό εδώ- να αφήσουμε αυτές τις τράπεζες να καταρρεύσουν, να χαθούν καταθέσεις και να πληγεί ξανά το ελληνικό τραπεζικό σύστημα.

Διότι δείχνετε ξανά σήμερα, για μία ακόμη φορά σε αυτή την Αίθουσα ότι είσαστε επικίνδυνοι όταν λέτε ότι εάν είχαν καταρρεύσει οι συγκεκριμένες δύο τράπεζες, δεν θα υπήρχε κανένα πρόβλημα στο τραπεζικό σύστημα, όλα θα ήταν μέλι-γάλα. Δείχνετε πόσο επικίνδυνοι είσαστε για μία ακόμα φορά, όπως δείχνατε όταν ερχόσασταν και λέγατε ότι θα κάνετε κρατικές τις τράπεζες και όλα τα υπόλοιπα και στο τέλος, αναγκαστήκατε να τις ανακεφαλαιοποιήσετε ξανά εσείς και να μας πάτε σε μια τέτοια αχρείαστη ανακεφαλαιοποίηση και σε ένα τρίτο επώδυνο μνημόνιο. Είναι προφανές, λοιπόν, ότι οι κίνδυνοι από τη μη επίτευξη συμφωνίας που αποτυπώνονται στην υπό κύρωση σύμβαση θα ήταν τεράστιοι.

Ο βασικότερος κίνδυνος, όπως εξήγησε τόσο ο Υπουργός, όσο και ο εισηγητής μας, θα ήταν η απώλεια εμπιστοσύνης που με τόσο κόπο χτίσαμε τα τελευταία χρόνια. Το γεγονός αυτό θα δημιουργούσε αποστροφή των ξένων και εγχώριων επενδυτών για επενδύσεις στην Ελλάδα και ακριβώς λόγω αυτής της απώλειας εμπιστοσύνης θα καθιστούσε πολύ πιο δύσκολη την επίτευξη των δημοσιονομικών στόχων μας, με ό,τι αυτό συνεπάγεται για τις προοπτικές της ελληνικής οικονομίας και των συμπολιτών μας.

Η λύση που επιτεύχθηκε ήταν η βέλτιστη, καθώς εξουδετερώνει τον κίνδυνο κατάρρευσης. Διασφαλίζει καταθέτες και επιχειρήσεις, προστατεύοντας την αξία της συμμετοχής του δημοσίου στη μία εξ αυτών.

Για όλους τους λόγους που αναλύθηκαν διεξοδικά, η κύρωση συμβάλλει καθοριστικά στη χρηματοπιστωτική σταθερότητα, διασφαλίζει τις καταθέσεις νοικοκυριών και επιχειρήσεων και υπηρετεί τα συμφέροντα των φορολογουμένων του ελληνικού δημοσίου. Για όλους αυτούς τους λόγους, λοιπόν, σας καλώ όλους να την υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ακτύπη.

Θα δώσω τώρα τον λόγο στον Κοινοβουλευτικό Εκπρόσωπο του Κομμουνιστικού Κόμματος Ελλάδας τον κ. Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε. Επαναλήφθηκε και σήμερα και από την ομιλία του κ. Χατζηδάκη, ο απροκάλυπτος κυβερνητικός εκβιασμός. Τι μας είπε, λοιπόν; Ή θα αποδεχθείτε τη συγχώνευση της Attica Bank με την Παγκρήτια Τράπεζα, για να γίνει ο πέμπτος πυλώνας, όπως λέει, ή διαφορετικά υπάρχει κίνδυνος για τις καταθέσεις και κούρεμα.

Αλήθεια, κύριε Πετραλιά το ΤΕΚΕ δεν είναι εγγυητής των καταθέσεων έως 100.000 ευρώ; Άρα, λοιπόν, υπάρχει το ΤΕΚΕ. Γιατί τρομοκρατούμε, λοιπόν, τους μικροκαταθέτες ότι μπορεί να κουρευτούν οι καταθέσεις τους; Προς τι ο λόγος; Εκτός και αν το ΤΕΚΕ δεν μπορεί να καλύψει, που είναι και αυτό ένα τεράστιο ερώτημα, το κατά πόσο μπορεί το ΤΕΚΕ να καλύψει όλες τις καταθέσεις μέχρι 100.000 ευρώ; Ένα το κρατούμενο, λοιπόν, είναι αυτό.

Επί της ουσίας, λοιπόν, τι λέει η Κυβέρνηση; Τους λέει να επιλέξουν -για να σωθούν οι τράπεζες, για να εξυγιανθούν οι τράπεζες- το εξής: Ή θα πληρώσουν την εξυγίανσή τους ως φορολογούμενοι -δηλαδή, θα βάλει ένα ποσό το κράτος, το οποίο δεν πρόκειται να επιστραφεί, άρα λοιπόν, θα το πληρώσουν οι φορολογούμενοι ως δημιουργία νέου κρατικού χρέους- ή διαφορετικά, θα το πληρώσουν ως καταθέτες.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Αυτό λέτε στον κόσμο, μονά χάνουνε, ζυγά κερδίζετε. Από παντού, δηλαδή, είναι χαμένοι. Εφόσον εξυγιανθούν, λοιπόν, οι τράπεζες -ας πάρουμε αυτό το παράδειγμα- τι θα κάνουν; Θα εξακολουθήσουν, όπως κάνουν οι τέσσερις συστημικές τράπεζες και τώρα και η Πέμπτη, να έχουν αυτή τη ληστρική πολιτική επιτοκίων, όχι μόνο ανάμεσα στα επιτόκια καταθέσεων και στα επιτόκια χορηγήσεων -η τεράστια ψαλίδα που υπάρχει- αλλά και στα επιτόκια των δανείων. Με το ίδιο επιτόκιο δανείζεται ένας μικρομεσαίος -αν μπορεί να δανειστεί- ένας επαγγελματίας και ένας μεγάλος επιχειρηματικός όμιλος; Όχι. Με το ίδιο επιτόκιο δανείζεται κάποιος που θέλει να φτιάξει το σπίτι του, να πάρει ένα στεγαστικό δάνειο, με έναν επιχειρηματικό όμιλο; Όχι. Και εκεί πάλι υπάρχει τεράστια διάκριση.

Στο κάτω-κάτω της γραφής, όμως -και το ρωτώ όχι μόνο στην Κυβέρνηση, αλλά και στα υπόλοιπα κόμματα- γιατί σας έπιασε ο πόνος ότι δεν δίνουν δάνεια οι τράπεζες στον κόσμο για να ικανοποιήσει τις ανάγκες του και γιατί θα πρέπει ο κόσμος για να ικανοποιήσει τις ανάγκες του να καταφύγει στον δανεισμό; Πού το βρήκατε γραμμένο αυτό; Γιατί τον σπρώχνετε τον κόσμο να κατευθυνθεί στα κοράκια των τραπεζών για να τον ξεζουμίσουν; Γιατί τον οδηγείτε στην υπερχρέωση; Για ποιο λόγο; Τι είναι αυτό; Δεν είναι εξυπηρέτηση που κάνετε στις τράπεζες; Διότι οι τράπεζες από που κερδίζουν; Από τα δάνεια και την εκμετάλλευση των καταθέσεων κερδίζουν. Γιατί το κάνετε; Για να συνεχίσουν αυτή τη ληστρική πολιτική προμηθειών που έχουν οι τράπεζες και, αν θέλετε, να συνεχιστεί και να επιταχυνθεί ακόμη περισσότερο η επιτάχυνση των πλειστηριασμών.

Σήμερα το πρωί, κύριε Υπουργέ, έγινε μία ακόμη τέτοια προσπάθεια και μάλιστα με τη βία, γιατί είχαν φέρει και μπράβους μαζί τους. Σπάσανε ένα σπίτι στην Πετρούπολη, για να μπούνε μέσα, για χρέος 6.000 ευρώ. Μετά, βέβαια, την παρέμβαση του λαϊκού παράγοντα αποτράπηκαν προς ώρας, αλλά η ηλικιωμένη γυναίκα που έμενε εκεί, αναγκάστηκε να πάει στο νοσοκομείο με κρίση πανικού! Με μπράβους, λοιπόν, για να αρπάξουν τα κοράκια το σπίτι μιας φτωχής λαϊκής οικογένειας, γιατί χρώσταγε 6.000 ευρώ!

Πολύ ωραία πράγματα, λοιπόν, μας λέτε: Ισχυροποιήστε αυτούς που θέλουν να σας πάρουν τα σπίτια σας, αυτούς που σας κλέβουν με τα επιτόκια, αυτούς που σας κλέβουν με την προμήθεια, γιατί διαφορετικά θα υπάρξει αστάθεια στο σύστημα! Ισχυροποιείτε επί τους ουσίας όλοι εσείς που θέλετε την εξυγίανση των τραπεζών τον αντίπαλο, όλους αυτούς που κερδίζουν από τον μόχθο και τον ιδρώτα του λαού.

Ο κ. Χατζηδάκης είπε το εξής: Θέλετε κερδοφόρες τράπεζες ή όχι; Τι μας είπε δηλαδή; Πάλι έναν εκβιασμό έκανε. Η κερδοφορία από πού θα βγει; Δεν θα βγει από όλα αυτά τα σκανδαλώδη, τις σκανδαλώδεις προμήθειες, τη ληστρική αντιμετώπιση των επιτοκίων, άρα από τον μόχθο και τον ιδρώτα του λαού; Και αν δεν είναι κερδοφόρες ποιοι θα πληρώσουν; Πάλι οι ίδιοι ως φορολογούμενοι θα πληρώσουν, όπως κάνουν μέχρι τώρα για μια ζωή.

Έτσι, λοιπόν, τι επιβεβαιώνεται; Ο παρασιτικός ρόλος των τραπεζών. Οι τράπεζες ποτέ δεν ήταν και πότε θα γίνουν φιλανθρωπικά ιδρύματα για να ικανοποιούν τις ανάγκες του κόσμου, των επαγγελματιών και των αυτοαπασχολούμενων. Ήταν κοράκια και αρπακτικά γι’ αυτούς τους ανθρώπους και ήταν πολύ φιλικές, πάρα πολύ φιλικές μέχρι σκανδάλου για τους επιχειρηματικούς ομίλους, γιατί άλλωστε και οι τράπεζες επιχειρηματικοί όμιλοι κερδοσκοπικοί είναι. Αυτός είναι ο κερδοσκοπικός και παρασιτικός ρόλος των τραπεζών, οι οποίες λειτουργούν σε ένα παρασιτικό σύστημα, αυτό της καπιταλιστικής βαρβαρότητας όπου ο πλούτος συσσωρεύεται σε όλο και λιγότερα χέρια, ενώ για τον λαό υπάρχει η φτώχεια, η εξαθλίωση, οι κρίσεις και οι πόλεμοι. Να ποιο είναι το σύστημα το οποίο υπηρετείτε και το οποίο υπερασπίζεστε.

Και, βεβαίως, ο κύριος Υπουργός, για να δείξει το ορθότατον της επιλογής του μας ανέφερε ότι υπάρχει επιστολή του διοικητή της Τράπεζας της Ελλάδος, υπάρχει η μελέτη της «JP MORGAN» και δεν μπόρεσε να βρει άλλο αγοραστή και τη θεωρεί σωστή, όλοι οι φορείς οι οποίοι χθες τοποθετήθηκαν, η «BLACKROCK» και μια σειρά άλλων. Συγγνώμη, τι μας είπατε; Ότι οι τραπεζίτες θεωρούν ότι είναι πολύ καλοί. Τι θα θεωρούσαν οι τραπεζίτες; Η Attica Bank που έχει διορισμένη διοίκηση τι θα θεωρούσε ή της Παγκρήτιας, η οποία θα βγει με μία μεγαλύτερη τράπεζα από τη συγχώνευση; Θα έλεγαν ότι δεν ήταν καλό; Ή μήπως το ΤΧΣ; Πολύ καλά θα έλεγαν ότι ήταν. Είναι σαν να βάζετε τον λύκο να φυλάει τα πρόβατα. Μπορεί να γίνει ποτέ πιστευτό αυτό;

Ας έρθουμε, όμως, και στα διάφορα ιδεολογήματα. Μιλάτε για πέμπτο πυλώνα ο οποίος θα συμβάλει στην εξυγίανση, στον υγιή ανταγωνισμό των τραπεζών και συνολικά του χρηματοπιστωτικού συστήματος. Δηλαδή μας λέτε ότι οι τέσσερις συστημικές τράπεζες δεν είναι αρκετές ή σημαντικές, ότι επί της ουσίας είναι καρτέλ -βεβαίως είναι καρτέλ- και ότι με την πέμπτη τράπεζα θα βελτιωθεί ο ανταγωνισμός προς όφελός της δημιουργίας ενός πιο ισχυρού καρτέλ.

Αλήθεια, πότε λέτε αλήθεια; Σήμερα λέτε αλήθεια που θέλετε περισσότερες τράπεζες για να ενισχυθεί ο ανταγωνισμός ή το 2000 και το 2010 που λέγατε ότι είναι πάρα πολλές οι τράπεζες που λειτουργούν στην Ελλάδα, ότι είναι μικρές, ότι δεν μπορούν να παίξουν σημαντικό ρόλο και πρέπει να συγχωνευθούν για να δημιουργηθούν ισχυρές τράπεζες στη χώρα μας που θα μπορούν να αντέξουν και στον ευρωπαϊκό ανταγωνισμό. Αυτό δεν λέγατε τότε; Μάλιστα ο κ. Προβόπουλος, Διοικητής της Τράπεζα της Ελλάδος, έλεγε ότι οι τράπεζες που υπήρχαν τότε ήταν πάρα πολλές και πρέπει να φτάσουμε σε δυόμισι, γιατί τόσες, λέει αντέχει το χρηματοπιστωτικό σύστημα.

Και μιας και αναφέρθηκα στον κ. Προβόπουλο, ας διαβάσω και μία δήλωση που είχε κάνει και την οποία θα καταθέσω στα Πρακτικά. Στις 30 Απριλίου του 2014 ο κ. Προβόπουλος είπε: «Οι ελληνικές τράπεζες αυτή τη στιγμή είναι από τις καλύτερες κεφαλαιοποιημένες στην Ευρώπη. Έχουμε πετύχει έναν πολύ μεγάλο βαθμό συγκέντρωσης, μειώθηκε δραστικά ο αριθμός των τραπεζών, το κόστος τους και περιορίστηκε σημαντικά τα τελευταία τέσσερα χρόνια και ως αποτέλεσμα έχουμε ένα τραπεζικό σύστημα πιο συμπαγές, πιο αποδοτικό, πιο ανταγωνιστικό».

Θα τρελαθούμε πραγματικά με όλα αυτά! Και το αποτέλεσμα ποιο ήταν; Είναι φανερό: Το 2002 με βάση τα επίσημα στοιχεία της Ένωσης Τραπεζών στη χώρα μας υπήρχαν είκοσι έξι ελληνικές τράπεζες και ειδικοί πιστωτικοί οργανισμοί -Ταχυδρομικό Ταμιευτήριο κ.λπ.- είκοσι μία ξένες τράπεζες και δεκαπέντε συνεταιριστικές. Σύνολο: Εξήντα δύο. Σήμερα είναι οκτώ. Άρα τι από όλα ισχύει; Πόσα υποκαταστήματα υπήρχαν τότε; Το 2002 υπήρχαν τρεις χιλιάδες διακόσια σαράντα οκτώ υποκαταστήματα και σήμερα είναι χίλια τετρακόσια πέντε. Μείωση: 57%. Προσωπικό: εξήντα τρεις χιλιάδες τετρακόσιοι. Στις 31-12-2023 είκοσι οκτώ χιλιάδες τετρακόσιοι τριάντα έξι. Μείωση: 55%. Ποιοι ωφελήθηκαν από αυτές τις τεράστιες μειώσεις υποκαταστημάτων και προσωπικού; Μόνο οι τράπεζες, γιατί μείωσαν τα κόστη τους. Αντίθετα ήταν σε βάρος των λαϊκών στρωμάτων που πρέπει να μετακινηθούν χιλιόμετρα για να εξυπηρετηθούν, γιατί κλείνουν υποκαταστήματα, και σε βάρος των εργαζομένων, των τραπεζοϋπαλλήλων. Και έρχεστε τώρα και λέτε ότι η συγχώνευση Attica Bank και Παγκρήτιας Τράπεζας δεν θα δημιουργήσει πρόβλημα; Βεβαίως θα δημιουργήσει. Και υποκαταστήματα θα κλείσουν και εργαζόμενοι θα απολυθούν, όπως έγινε μέχρι τώρα. Αυτό δείχνουν τα παραδείγματα τα οποία σας ανέφερα μέχρι τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Θα πάρω και τον χρόνο της δευτερολογίας μου, κύριε Πρόεδρε.

Και μια κριτική στα άλλα κόμματα, ΠΑΣΟΚ, ΣΥΡΙΖΑ, Νέα Αριστερά, για τον πόνο που τους έπιασε για τους εργαζόμενους τώρα γιατί την κλείνουν. Όσο ήταν στην κυβέρνηση τι έκαναν; Την ίδια πολιτική δεν ακολουθούσαν; Δεν έκλειναν υποκαταστήματα; Δεν απολύονταν εργαζόμενοι; Τώρα σας έπιασε ο πόνος ή κάνετε αυτοκριτική χωρίς να το λέτε;

Και μία παρένθεση. Είναι ένα παράδειγμα πολύ σημαντικό που δείχνει πώς ο καπιταλισμός αξιοποιεί τα επιτεύγματα της έρευνας και της τεχνολογίας. Τα αξιοποιεί σε βάρος των εργαζομένων. Η παραγωγικότητα της εργασίας, η είσοδος της νέας τεχνολογίας είναι σε βάρος της εργατικής τάξης και αυτό φαίνεται περίτρανα από την πορεία των τραπεζών.

Ας πάμε στη μεγάλη αμαρτία τώρα: το ΤΧΣ και η ανακεφαλαιοποίηση των τραπεζών. Γιατί είναι μεγάλη αμαρτία; Διότι με τις δύο πρώτες ανακεφαλαιοποιήσεις που έγιναν επί κυβερνήσεως Σαμαρά -Νέα Δημοκρατία και ΠΑΣΟΚ, που δεν υπάρχει αυτή τη στιγμή στην Αίθουσα ο εκπρόσωπος του- χάθηκε το 80% των χρημάτων της πρώτης συμμετοχής του ΤΧΣ, εξαϋλώθηκαν. Και μάλιστα δεν είναι και χάρτινες οι μετοχές, είναι ηλεκτρονικές. Ούτε ταπετσαρία δεν μπορούμε να τις κάνουμε!

Και έρχεται η κυβέρνηση ΣΥΡΙΖΑ - ΑΝΕΛ για να κάνει την τρίτη αναχρηματοδότηση και κάνει το εξής «μαγικό»: Απαγορεύει διά νόμου να συμμετέχουν οι παλιοί μέτοχοι και το ΤΧΣ. Επί της ουσίας εκμηδενίζει τη συμμετοχή του ΤΧΣ, τη χάνει, χάνει και τον έλεγχο των τραπεζών από το δημόσιο για να τον παραδώσει στα funds από τις Ηνωμένες πολιτείες που συμμετείχαν στην τρίτη ανακεφαλαιοποίηση στις τράπεζες.

Και τώρα έχετε το πολιτικό θράσος ΣΥΡΙΖΑ και Νέα Αριστερά να εγκαλείτε και να διαμαρτύρεστε για το δημόσιο όφελος ή να λέτε ότι χρειάζεται να υπάρχει και δημόσιος πυλώνας στο τραπεζικό σύστημα; Και τότε τι κάνατε ως κυβέρνηση για τον δημόσιο πυλώνα. Τελειώσατε και τα χρήματα του ΤΧΣ χάθηκαν με την τρίτη ανακεφαλαιοποίηση. Άρα πρέπει να το δούμε πολύ συγκεκριμένα, γιατί όλα αυτά τα ερωτήματα έπρεπε πρώτα να τα είχατε απαντήσει εσείς ως κυβέρνηση, δηλαδή γιατί χάθηκαν τα χρήματα του ΤΧΣ, για τις απώλειες του δημοσίου από αυτή την απόφαση και γιατί δεν διατηρήθηκε ο δημόσιος τομέας στο τραπεζικό σύστημα, γιατί εσείς το κάνατε ως κυβέρνηση.

Ας δούμε, λοιπόν, συγκεκριμένα τα 46 δισεκατομμύρια, τα οποία εξαερώθηκαν. Κάποιοι τώρα παίρνουν τη μελέτη του ΚΕΠΕ, αλλά μόνο ένα μέρος, το υπόλοιπο δεν το συζητάνε. Για να ανακτηθούν, λέει το ΚΕΠΕ στη μελέτη του, τα 46 δισεκατομμύρια που έβαλε το ΤΧΣ, πρέπει η ανακεφαλαιοποίηση των τραπεζών να φτάσει δεκαπέντε φορές παραπάνω από ό,τι είναι σήμερα. Το «σήμερα» ήταν στις 3 Οκτωβρίου του 2013.

Ξέρετε τι σημαίνει δεκαπέντε φορές παραπάνω; Ζήσε Μάη μου να φας τριφύλλι. Ούτε στη Δευτέρα Παρουσία δεν πρόκειται να ανακτηθεί δεκαπέντε φορές η κεφαλαιοποίηση των τραπεζών.

Παρ’ όλα αυτά, κάποιοι ισχυρίζονται ότι αυτά τα χρήματα μπορούν να ανακτηθούν. Θα ανακτηθούν μόνο από τη φορολογία του λαού γιατί έχουν περάσει στο κρατικό χρέος. Και έχουμε λοιπόν τα 46 αυτά δισεκατομμύρια χοντρικά, 35 δισεκατομμύρια περίπου από αναβαλλόμενους φόρους, 19 δισεκατομμύρια από τον πρώτο και δεύτερο «ΗΡΑΚΛΗ» ως εγγυήσεις του κράτους για την απαλλαγή των τραπεζών από το βάρος των μη εξυπηρετούμενων δανείων και άλλα 3,5 τώρα με τον «ΗΡΑΚΛΗ 3».

Συνολικά δηλαδή μαζεύονται 72 δισεκατομμύρια άμεση κρατική χρηματοδότηση την τελευταία δεκαπενταετία και δεν βάζουμε στον λογαριασμό γι’ αυτές τις τράπεζες τα θετικά περιουσιακά στοιχεία που πήραν από τη συγχώνευση των υπόλοιπων τραπεζών.

Αλήθεια, τα ακίνητα των τραπεζών που συγχωνεύθηκαν; Οι καταθέσεις; Τα εξυπηρετούμενα δάνεια δεν ήταν ενίσχυση κεφαλαιακή και των τραπεζών που απορρόφησαν τις συγχωνευόμενες τράπεζες; Και στο κάτω κάτω της γραφής, η συζήτηση περί δημόσιου τομέα στο χρηματοπιστωτικό σύστημα τι αλλάζει;

Εδώ υπάρχει συγκεκριμένη έκθεση που λέει ότι το Ταχυδρομικό Ταμιευτήριο το 37% των δανείων που είχε χορηγήσει πριν εξυγιανθεί σε επιχειρηματικούς ομίλους ήταν χωρίς καμμία εξασφάλιση. Δημόσια τράπεζα το Ταχυδρομικό Ταμιευτήριο.

΄Η να πούμε για την Αγροτική Τράπεζα, δημόσια τράπεζα η οποία είχε υποθηκεύσει τρεις και τέσσερις φορές παραπάνω αξία γης από τα δάνεια που είχε δώσει στους αγρότες; Τι έγιναν αυτά; Πού πήγαν αυτά; Μεταβιβάστηκε βεβαίως στην Τράπεζα Πειραιώς όλη αυτή η αγροτική γη. Και ταυτόχρονα, τι συγκαλύπτει; Ότι έδωσε για Αγροτική Τράπεζα 450 εκατομμύρια δανεικά και αγύριστα στο ΠΑΣΟΚ και τη Νέα Δημοκρατία. Να, λοιπόν, ποιος ήταν ο ρόλος των δημόσιων τραπεζών.

Και από αυτή την άποψη -δύο ακόμη πράγματα, κύριε Πρόεδρε- για την Attica Bank, είπε ο κ. Φάμελλος: «Ελπίζουμε να μη χαθούν και άλλα χρήματα από το ταμείο των μηχανικών». Ο κ. Φάμελλος το είπε αυτό ως μηχανικός.

Αλήθεια, ποιος έκανε στην Αττική Τράπεζα μεγαλομέτοχο το ΤΣΜΕΔΕ; Η κυβέρνηση του ΠΑΣΟΚ. Ποιος έβαλε 400 εκατομμύρια για ανακεφαλαιοποίηση στην πρώτη φάση; Η κυβέρνηση Νέας Δημοκρατίας-ΠΑΣΟΚ. Και άλλα 400 εκατομμύρια το 2015 ποιος τα έβαλε στο ΤΣΜΕΔΕ για ανακεφαλαιοποίηση; Η κυβέρνηση του ΣΥΡΙΖΑ. Πόσα χάθηκαν από το ταμείο των μηχανικών; 1 δισεκατομμύριο.

Αυτά, κύριε Φάμελλε, και οι υπόλοιποι στη σημερινή Κυβέρνηση και την προηγούμενη, θα επιστραφούν; Αυτή η κλοπή που έγινε στο ασφαλιστικό ταμείο των μηχανικών, θα γυρίσουν πίσω τα χρήματα ή θα θεωρηθούν ως χαμένα, άρα, λοιπόν, μειώνουμε και τις συντάξεις περαιτέρω; Αυτό ονομάζεται πολιτικό θράσος.

Εμείς λέμε καθαρά ότι τα χρήματα αυτά πρέπει να επιστραφούν στους δικαιούχους τους, στους ασφαλισμένους μηχανικούς. Και επί της ουσίας, αυτή η συγχώνευση της τράπεζας Attica με την Παγκρήτια είναι ένα ακόμη παράδειγμα ότι το αστικό κράτος με κάθε τρόπο υπηρετεί τα συμφέροντα των επιχειρηματικών ομίλων. 475 βάζει το ΤΧΣ και τα υπόλοιπα γύρω στα 500 και 265 οι ιδιώτες και αποκτούν το 56% οι ιδιώτες, με τη μειοψηφία της ανακεφαλαιοποίησης. Ωραία πράγματα αυτά! Πολύ ωραία! Υπέροχα! Θα το λέγαμε αυτό.

Επί της ουσίας δύο ακόμη ζητήματα. Είμαστε, λέτε από την υπόλοιπη Αντιπολίτευση, υπέρ του υγιούς ανταγωνισμού. Αναζητώ δεκαετίες τώρα ένα παράδειγμα υγιούς ανταγωνισμού και δεν το πετυχαίνω πουθενά. Ο καπιταλιστικός ανταγωνισμός πάντοτε είναι προς όφελος των μεγάλων που γίνονται ακόμη μεγαλύτεροι, που αυξάνουν τις τιμές περισσότερο από την αύξηση της παραγωγικότητας της εργασίας. Να, λοιπόν πού οδηγεί ο ανταγωνισμός. Ποιος υγιής τώρα ανταγωνισμός;

Και δεύτερον, λέει, είμαστε υπέρ της κερδοφορίας, όχι υπέρ των υπερκερδών, των ουρανοκατέβατων κερδών, λένε τα υπόλοιπα κόμματα της Αντιπολίτευσης. Αλήθεια, η κερδοφορία από πού πηγάζει; Δεν πηγάζει από την εκμετάλλευση των εργαζομένων και από τη θυσία στον βωμό αυτής της κερδοφορίας των λαϊκών αναγκών;

Άρα νομιμοποιούμε την κλεψιά που κάνουν σε βάρος των εργαζομένων και του λαού οι επιχειρηματικοί όμιλοι στο όνομα του κέρδους και λέμε ότι τα υπερκέρδη μας ενοχλούν. Αλήθεια; Και τα υπερκέρδη τι είναι; Δεν είναι αποτέλεσμα αυτής της πολιτικής; Όταν φτάνει σήμερα επίσημα η Ευρωπαϊκή Ένωση να μετατρέπει την οικονομία της σε πολεμική οικονομία, τι είναι;

Γιατί το κάνει αυτό; Γιατί θα έχουν περισσότερη κερδοφορία τα υπερσυσσωρευμένα κεφάλαια στα εξοπλιστικά προγράμματα και δεύτερον, γιατί θεωρεί ότι από την καταστροφή μέσω των πολέμων θα έχει κερδοφόρα πεδία ανοικοδόμησης. Καταστρέφουμε, σκοτώνουμε τον κόσμο, για να κερδίσουν οι επιχειρηματικοί όμιλοι και να έχουν περισσότερα κέρδη.

Αυτή είναι η επίσημη πολιτική της Ευρωπαϊκής Ένωσης, επιβεβαιώνοντας για ακόμη μια φορά τον Κάρολο Μαρξ που λέει: «Το κεφάλαιο για ένα ποσοστό 300% κέρδους κάνει το μεγαλύτερο έγκλημα στην ανθρωπότητα». Τα βλέπουμε μπροστά μας τα εγκλήματα που γίνονται στην ανθρωπότητα.

Και ως αποτέλεσμα όλες αυτές οι πολιτικές οδήγησαν στην υπερχρέωση των λαϊκών νοικοκυριών και βεβαίως, στη δαμόκλειο σπάθη των πλειστηριασμών. Εμείς το λέμε καθαρά ότι για να απαλλαγούν από αυτήν την υπερχρέωση τα λαϊκά νοικοκυριά πρέπει να πληρώσουν οι μεγαλομέτοχοι των τραπεζών και το αστικό κράτος.

Δεν μπορεί να υπάρχουν δύο μέτρα και δύο σταθμά, να κουρεύονται ή και να διαγράφονται δάνεια μεγάλων επιχειρηματικών ομίλων, εφοπλιστικών ομίλων, ξενοδοχειακών ομίλων, κατασκευαστικών ομίλων, σουπερμάρκετ και ο λαός να χρειάζεται να πληρώνει, να γίνεται όμηρος μέχρι τα βαθιά γεράματα μέσα από την ανακεφαλαιοποίηση των δανείων του.

Και έχουμε προκαλέσει την Κυβέρνηση, τον Διοικητή της Τράπεζας της Ελλάδος, την Ένωση Τραπεζών να μας δώσει έναν κατάλογο την τελευταία δεκαπενταετία πόσα –αριθμό, δεν θέλουμε ονόματα- και σε κάθε κλάδο δάνεια κουρεύτηκαν ή διαγράφηκαν την τελευταία δεκαπενταετία. Και αυτό το ζητάμε χρόνια τώρα. Ποτέ δεν έχει δοθεί ένας τέτοιος κατάλογος συγκεκριμένος.

Άρα λοιπόν, κύριε Πρόεδρε, εμείς το λέμε καθαρά ότι ο λαός δεν έχει να περιμένει τίποτα από αυτές τις πολιτικές και από τις διάφορες παραλλαγές που του προτείνουν τα άλλα κόμματα. Πρέπει να συγκρουστεί με αυτές τις πολιτικές και με το σύστημα, για να έχει μια ανακούφιση στην κατάσταση την οποία βιώνει και αυτή η ανακούφιση ή μερικές κατακτήσεις να δώσουν μια νέα δυναμική στον αγώνα του, έναν αγώνα που πρέπει να ολοκληρωθεί μέσα από τη συνολικότερη ανατροπή του συστήματος της βίας και της βαρβαρότητας στο οποίο ζει σήμερα.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε από τον κατάλογο των ομιλητών. Τον λόγο έχει τώρα ο κ. Πασχαλίδης Ιωάννης από τη Νέα Δημοκρατία.

Ώσπου να έρθει ο συνάδελφος στο Βήμα, να εγκρίνουμε ένα αίτημα για άδεια του κ. Συμεών Κεδίκογλου για δύο μέρες.

Η Βουλή εγκρίνει;

**ΟΛΟΙ ΟΙ ΒΟΥΛΕΥΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με οδηγό την ανθεκτικότητα της ελληνικής οικονομίας που επισφραγίστηκε με την ανάκτηση της επενδυτικής βαθμίδας του 2023, το θετικό περιβάλλον των επιτοκίων και την εξυγίανση των ισολογισμών τους, το ελληνικό χρηματοπιστωτικό σύστημα περνάει σε μια νέα φάση.

Μετά την ισχυροποίηση των τεσσάρων συστημικών τραπεζών, τη διερεύνηση του ανταγωνισμού με τη δημιουργία μικρότερου πόλου και το άνοιγμα της αγοράς με την είσοδο νέων παικτών στον τομέα των χρηματοδοτήσεων και των πληρωμών, δημιουργείται σήμερα ένας πέμπτος τραπεζικός πυλώνας μέσω της συγχώνευσης της Attica Bank και της Παγκρήτιας Τράπεζας, η οποία εγκρίθηκε από το Διοικητικό Συμβούλιο του Ταμείου Χρηματοπιστωτικής Σταθερότητας στη συνεδρίαση της 18ης Ιουλίου 2024.

Σήμερα λοιπόν ολοκληρώνεται η προσπάθεια δημιουργίας ενός περιφερειακού πόλου μέσω της συγχώνευσης των δύο ανωτέρω τραπεζών, που μαζί με τη δυναμική ανάπτυξη της Optima Bank πρόκειται να συμβάλουν στη διεύρυνση του ανταγωνισμού στο τραπεζικό σύστημα, σε συνδυασμό με τη δραστηριοποίηση ψηφιακών παρόχων που διεκδικούν χώρο είτε στον τομέα των πληρωμών είτε ψηφιακών λύσεων.

Έτσι η συγχώνευση της Attica Bank με την Παγκρήτια Τράπεζα αποτελεί ένα ακόμη ορόσημο στην αναδιάρθρωση του εγχώριου τραπεζικού συστήματος και σηματοδοτεί την επιστροφή στην κανονικότητα που είναι αναγκαία για την αντιμετώπιση των νέων προκλήσεων του χρηματοπιστωτικού κλάδου. Η συρρίκνωση του τραπεζικού τομέα μετά την κρίση, με το κλείσιμο πολλών τραπεζών και πληθώρα κόκκινων δανείων, άφησε ένα σημαντικό κενό ανάπτυξης του κλάδου, που ωστόσο μετά τους ιδιαίτερους επιτυχείς κυβερνητικούς χειρισμούς φαίνεται πως έχει περάσει στην επόμενη μέρα.

Αναζητώντας κανείς τα κενά του τραπεζικού συστήματος θα διαπιστώσει πως ίσως το σημαντικότερο όλων είναι ότι οι μικρομεσαίες επιχειρήσεις και κυρίως οι μικρές επιχειρήσεις δυσκολεύονται να βρουν την είσοδο στις ελληνικές τράπεζες. Στόχος λοιπόν του νέου πόλου που δημιουργείται μέσω της συγχώνευσης της Attica Bank με την Παγκρήτια Τράπεζα αποτελεί η χρηματοδότηση των μικρομεσαίων επιχειρήσεων, η δημιουργία μιας εναλλακτικής επιλογής, που να δίνει λύσεις σε πελάτες πέρα από τις συνήθεις επιλογές και τέλος η ενίσχυση ενός τραπεζικού πόλου με βάση τις σύγχρονες οικονομικές τάσεις, οι οποίες όμως δεν θα απευθύνονται μόνο σε μεγάλους πελάτες.

Και είναι πράγματι κεφαλαιώδους σημασίας η εναλλακτική αυτή επιλογή, διότι η ενίσχυση του ανταγωνισμού περνάει από τη δημιουργία μικρότερων τραπεζών που διεκδικούν θέση στις χρηματοδοτήσεις κυρίως μικρομεσαίων και μικρών επιχειρήσεων, οι οποίες παραμένουν ο βασικός κορμός της ελληνικής επιχειρηματικότητας.

Ειδικότερα, όσον αφορά τη συμφωνία πραγματοποιείται αύξηση μετοχικού κεφαλαίου της Attica Bank κατά 755 εκατομμύρια ευρώ, στην οποία θα συμμετάσχουν το Ταμείο Χρηματοπιστωτικής Σταθερότητας, ο e-ΕΦΚΑ, η «THRIVEST HOLDINGS» μαζί με ιδιώτες επενδυτές και το ΤΣΜΕΔΕ. Σημειώνεται ότι το ποσό αυτό η Attica Bank θα αποπληρώσει άμεσα στο ελληνικό δημόσιο ομόλογο ύψους 100 εκατομμυρίων ευρώ λήξης το 2028.

Επιπλέον, οι μέτοχοι δεσμεύτηκαν να ενισχύσουν κεφαλαιακά την Τράπεζα Αττικής εισφέροντας σε μετρητά μέχρι και 675,1 εκατομμύρια ευρώ κατ’ ανώτατο όριο από τα οποία τα 475 εκατομμύρια θα εισφέρει το Ταμείο Χρηματοπιστωτικής Σταθερότητας και μέχρι και 200 εκατομμύρια θα εισφέρουν από τη «THRIVEST».

Η νέα τράπεζα θα ανήκει κατά πλειοψηφία στους ιδιώτες με ισχυρά δικαιώματα μειοψηφίας για το Ταμείο Χρηματοπιστωτικής Σταθερότητας, με τα ακριβή ποσοστά συμμετοχής να οριστικοποιούνται μετά την ολοκλήρωση της αύξησης του μετοχικού κεφαλαίου. Η εκτίμηση πάντως είναι ότι το μερίδιο της «THRIVEST» και των άλλων επενδυτών θα ανέλθει στα 58,5%, του Ταμείου Χρηματοπιστωτικής Σταθερότητας θα κυμανθεί από 35% ως 37% και του δημοσίου, συνολικά ΤΧΣ και e-ΕΦΚΑ από 38,5% έως 40%.

Αξίζει να σημειωθεί ότι η νέα τράπεζα μετά την ένταξή της στον «ΗΡΑΚΛΗ» μειώνει το ποσοστό των μη εξυπηρετούμενων δανείων σε 3%, ποσοστό αντίστοιχο με τον ευρωπαϊκό μέσο όρο, τη στιγμή που ο δείκτης κόκκινων δανείων της Attica Bank είναι 61,5% και της Παγκρήτιας 53,5%, πολλαπλάσιος δηλαδή έναντι του 5%, που είναι ο αντίστοιχος δείκτης για τις τέσσερις συστημικές τράπεζες.

Με την παρούσα επομένως συμφωνία δύο τράπεζες επιβαρυμένες με σωρεία κόκκινων δανείων και με ένα αβέβαιο μέλλον όχι μόνο διασώζονται, αλλά μετασχηματίζονται σε ισχυρό πυλώνα του τραπεζικού συστήματος. Θα πρέπει να τονιστεί ότι η ευάλωτη οικονομική κατάσταση των δύο τραπεζών θα οδηγούσε στην κατάρρευσή τους, καθώς δεν θα είχαν πρόσβαση σε δανεισμό από την Κεντρική Ευρωπαϊκή Τράπεζα.

Μάλιστα, επειδή καμμία από τις δύο τράπεζες δεν καλύπτει τις προϋποθέσεις του άρθρου 145Β του ν.4261/2014 περί μεταβίβασης περιουσιακών στοιχείων της εκκαθάρισης, δεν θα μπορούσε να μεταβιβαστεί το σύνολο των καταθέσεων σε άλλο πιστωτικό ίδρυμα, με αποτέλεσμα να οδηγούμασταν σε κούρεμα καταθέσεων, κάτι που θα συνέβαινε για πρώτη φορά στη χώρα μας από την αρχή της κρίσης.

Η συνεπαγόμενη άλλωστε έλλειψη εμπιστοσύνης των αποταμιευτών πιθανότατα θα οδηγούσε σε μαζικές αποσύρσεις καταθέσεων, γεγονός που θα κλόνιζε τη σταθερότητα και των συστημικών τραπεζών.

Συνοψίζοντας, θα ήθελα να τονίσω ότι πρόκειται για μια επωφελή σύμβαση για όλους, για το ελληνικό δημόσιο, τους φορολογούμενους, τους καταθέτες και τους μετόχους των δύο τραπεζών που συγχωνεύονται και δημιουργεί μια ισχυρή, μια υγιή και ανταγωνιστική τράπεζα προς όφελος των μεσαίων επιχειρήσεων, του τραπεζικού συστήματος και της ελληνικής οικονομίας, κλείνοντας μια περίοδο αβεβαιότητας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Σαρακιώτης Ιωάννης από τον ΣΥΡΙΖΑ. Θα ακολουθήσει ο Κοινοβουλευτικός Εκπρόσωπος της Νέας Δημοκρατίας κ. Πλεύρης, μετά είναι η κ. Σπυριδάκη, η κ. Σταρακά και μετά ο κ. Κουκουλόπουλος, ο Κοινοβουλευτικός Εκπρόσωπος του ΠΑΣΟΚ.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, οφείλω να αναγνωρίσω στην Κυβέρνηση ότι δεν μας αφήνει να πλήξουμε ποτέ, κάθε τόσο θα βρει έναν ευφάνταστο τρόπο προκειμένου να προκαλέσει σε ολόκληρη την ελληνική κοινωνία αμείλικτα ερωτήματα για ζημία του δημοσίου συμφέροντος με νομοθετικές της πρωτοβουλίες και η κύρωση της Σύμβασης Συγχώνευσης της Τράπεζας Αττικής με την Παγκρήτια Τράπεζα είναι το τελευταίο δείγμα του ξεχωριστού ταλέντου των Υπουργών της Νέας Δημοκρατίας.

Από το 2021 το δημόσιο έχει καταβάλει 950 εκατομμύρια ευρώ για τη στήριξη της Τράπεζας Αττικής για να περιορίσει τελικά τη συμμετοχή του μόλις στο 35%, ενώ οι ιδιώτες επενδυτές καταβάλλουν 268 εκατομμύρια, αποκτώντας και ελέγχοντας το 56% του τραπεζικού σχήματος το οποίο θα προκύψει. Είναι κάτι το οποίο είναι δεδομένο ότι θα ζήλευε και ο μάγος Κόπερφιλντ. Και νομίζω ότι πρέπει, επειδή έχουν ακουστεί πολλά, να ξαναπούμε το νούμερο: το δημόσιο 950 εκατομμύρια και 35% και ο ιδιώτης 260 εκατομμύρια και 56%.

Και σας ρωτούμε όλες αυτές τις μέρες: Πώς ικανοποιείται το δημόσιο συμφέρον υπό τους συγκεκριμένους όρους ανισορροπίας μεταξύ καταβαλλόμενων χρημάτων και μετοχικού κεφαλαίου; Και μας απαντάτε επιστρατεύοντας ακόμη και την απειλή του bank run και κινδυνολογείτε για τις καταθέσεις, μιλώντας διαρκώς για κούρεμα, καθώς είστε σε προφανή αδυναμία να δώσετε πειστικές απαντήσεις.

Και δεν πρέπει να ξεχνάμε ότι εσείς, κυρίες και κύριοι της Νέας Δημοκρατίας, ψηφίσατε τον Σεπτέμβρη του 2022 για την επιστροφή στις τράπεζες δεσμευμένων κεφαλαίων υπέρ του ΤΕΚΕ, δηλαδή του Ταμείου Εγγύησης Καταθέσεων και Επενδύσεων, με την αιτιολογία τότε ότι έχει επιτευχθεί η χρηματοπιστωτική ευστάθεια. Και τώρα μας μιλάτε για κούρεμα καταθέσεων.

Χωρίς αμφιβολία η αντιμετώπιση του πανθομολογούμενου τραπεζικού καρτέλ, η δημιουργία ενός πέμπτου τραπεζικού πυλώνα και η ενίσχυση του ανταγωνισμού συνιστούν βασικές προτεραιότητες και της δικής μας πολιτικής πρότασης. Όμως αυτό οφείλει να πραγματοποιηθεί με τρόπο διαφανή, βιώσιμο και πρωτίστως με σεβασμό στα χρήματα, στον ιδρώτα των Ελλήνων φορολογουμένων.

Για παράδειγμα, διερευνήσατε την πιθανότητα συμμετοχής άλλων χρηματοπιστωτικών ιδρυμάτων ή φορέων, όπως η Ελληνική Αναπτυξιακή Τράπεζα, και τη μέγιστη διασφάλιση συνθηκών υγιούς ανταγωνισμού; Και το ρωτώ, καθώς υπάρχουν πολλές αμφιβολίες για την επάρκεια του εν λόγω σχήματος σε επίπεδο κεφαλαιακό, λειτουργικό και τεχνογνωσίας, εφόσον υποτίθεται ότι βασικός στόχος του είναι να ανταγωνιστεί τις τέσσερις συστημικές τράπεζες, οι οποίες ελέγχουν το 98% της αγοράς. Είναι χαρακτηριστικό ότι κάθε μία εξ αυτών διαθέτει ενεργητικό ύψους 100 δισεκατομμυρίων ευρώ, όταν το νέο σχήμα θα παρουσιάζει ενεργητικό ύψους μόλις 7 δισεκατομμυρίων ευρώ.

Όμως, εκτός από τα παραπάνω, αναρωτιόμαστε, θα λογοδοτήσουν ποτέ οι τράπεζες για το γεγονός ότι η διαφορά μεταξύ επιτοκίου καταθέσεων και χορηγήσεων διαμορφώθηκε τον Ιούνιο στο 3%, όταν ο μέσος όρος μεταξύ των συστημικών τραπεζών των κρατών μελών της Ευρωπαϊκής Ένωσης ανέρχεται μόλις στο 1,8%; Ποιο είναι το επίπεδο ανταγωνισμού στη λειτουργία της τραπεζικής αγοράς; Θα έχει ενδιαφέρον να έχουμε κάποια στιγμή στο μέλλον το πόρισμα της Επιτροπής Ανταγωνισμού.

Και επιμένουμε, ο ΣΥΡΙΖΑ - Προοδευτική Συμμαχία, στη συγκεκριμένη πτυχή, καθώς θέτετε ως προτεραιότητα μέσω μιας κοινοβουλευτικά απαράδεκτης διαδικασίας την πάση θυσία διευθέτηση deals μεταξύ μεγαλοτραπεζιτών, τα οποία προκαλούν πλήθος αμείλικτων ερωτημάτων όσον αφορά την υπεράσπιση πρωτίστως του δημοσίου συμφέροντος και τον σεβασμό της πολιτείας προς τα χρήματα των Ελλήνων φορολογουμένων.

Αλλά δεν υπάρχει καμμία πρόβλεψη για τις θυσίες των Ελλήνων φορολογουμένων και την ταλαιπωρία των συναλλασσομένων στην τραπεζική αγορά, καμμία εγγύηση ρευστότητας για τις χιλιάδες αποκλεισμένες επιχειρήσεις, καμία διαβεβαίωση ανταγωνιστικότητας τραπεζικής υπηρεσίας, καμμία προοπτική για μείωση του κόστους των προμηθειών ή το κλείσιμο της ψαλίδας των επιτοκίων καταθέσεων-χορηγήσεων.

Λέτε πολλά, είπατε ακόμα και για δάνεια που έχουν ληφθεί στο παρελθόν. Το κόμμα που χρωστά μισό δισεκατομμύριο δάνεια μιλάει για δάνεια. Πρωτοφανές! Δεν λέτε, όμως, κουβέντα για τα ζητήματα των επιτοκίων και των προμηθειών, όπως δεν δίνετε και καμία επαρκή απάντηση για τον αναβαλλόμενο φόρο.

Επιλέγετε να νομοθετήσετε, για να εξυπηρετήσετε συγκεκριμένα συμφέροντα, τη στιγμή που η κατάσταση της ελληνικής οικονομίας είναι απογοητευτική, με χιλιάδες νοικοκυριά, ελεύθερους επαγγελματίες, αυτοαπασχολούμενους και επιχειρήσεις να αντιμετωπίζουν πλέον σοβαρά προβλήματα βιωσιμότητας, ενώ και οι βασικοί δείκτες στο σύνολό τους σημειώνουν πρωτοφανή επιδείνωση κατά τα τελευταία πέντε χρόνια, παρά τα αξιοσημείωτα χρηματοδοτικά εργαλεία που η Κυβέρνηση της Νέας Δημοκρατίας απολαμβάνει κατά τη διάρκεια της θητείας της.

Υπενθυμίζω, λοιπόν, μεταξύ πολλών άλλων, το γεγονός ότι η χώρα μας είναι πρωταθλήτρια στην ακρίβεια, σύμφωνα και με πρόσφατη έρευνα της Τράπεζας της Ελλάδος, για τις τιμές τυποποιημένων επώνυμων προϊόντων σούπερ-μάρκετ μεταξύ των χωρών της Ευρωπαϊκής Ένωσης.

Είμαστε η τρίτη ακριβότερη χώρα πανευρωπαϊκά στις τιμές του ηλεκτρικού ρεύματος, τη στιγμή που οι ηλεκτροπαραγωγοί κατέγραψαν κέρδη ύψους 42 εκατομμυρίων ευρώ μόνο το τελευταίο δεκαήμερο. Επ’ αυτού ο κύριος Υπουργός, ο κ. Χατζηδάκης, δεν έχει απαντήσει τίποτα και όταν η τιμή της μεγαβατώρας κυμαίνεται από τα 90 ευρώ στα 48 ευρώ από τη μία ημέρα στην άλλη δεν μας απαντά εάν αυτό είναι αισχροκέρδεια ή όχι. Ρωτήθηκε σε προχθεσινή του συνέντευξη ο κύριος Υπουργός και δίστασε να απαντήσει.

Βιώνουμε επενδύσεις-παρωδίες, όπως αυτή της «CISCO» στη Θεσσαλονίκη, η οποία διαφημίστηκε για τέσσερα χρόνια από τον κ. Γεωργιάδη και τον κ. Πιερρακάκη και κράτησε μόλις μία τετραετία. Ξέραμε ότι οι επενδύσεις του κ. Μητσοτάκη είχαν ένα περίεργο παρασκήνιο τα τελευταία χρόνια, αλλά ότι έχουν και ημερομηνία λήξης τώρα το μάθαμε.

Είναι ένα τραπεζικό σύστημα φτιαγμένο για λίγους, μιας και μόλις το 5% των επιχειρήσεων σήμερα έχει πρόσβαση σε τραπεζική χρηματοδότηση, ελάχιστες δηλαδή από τις συνολικά επτακόσιες χιλιάδες επιχειρήσεις.

Ο κύριος Υπουργός κατά τη διάρκεια των συνεδριάσεων της επιτροπής αλλά και σήμερα στην Ολομέλεια, αντί να απαντήσει στα ερωτήματα που τίθενται από πλευράς ΣΥΡΙΖΑ - Προοδευτική Συμμαχία επέλεξε να κάνει μια φτηνή κριτική για το 2015, υποκρινόμενος ότι ξέχασε ποιο ήταν το κόμμα που έβαλε τη χώρα στα μνημόνια, ποιο ήταν αυτό που την έβγαλε και ποιο ήταν αυτό που άφησε «μαξιλάρι» 37 δισεκατομμυρίων ευρώ και χρέος ρυθμισμένο, σαν η ιστορία να ξεκίνησε το 2015 και να σταμάτησε το 2019, σαν να μην έχει η Νέα Δημοκρατία ευθύνες για τη χρεοκοπία της χώρας, σαν να ξεχνάτε -για να επιστρέψω στο υπό συζήτηση νομοσχέδιο- ότι η Νέα Δημοκρατία και το ΠΑΣΟΚ διαθέτουν δανειακές υποχρεώσεις προς την Τράπεζα Αττικής, τις οποίες προσπάθησαν αποτυχημένα να ρυθμίσουν στο πρόσφατο παρελθόν.

Κυβερνάτε τα τελευταία πέντε χρόνια και οφείλετε να λογοδοτήσετε για την υπάρχουσα κατάσταση της ελληνικής οικονομίας και για τις διευθετήσεις, στις οποίες προχωράτε με πολλές «σκιές» για τα χρήματα των Ελλήνων φορολογουμένων, δηλαδή, το υστέρημα όσων έχετε αφαιμάξει συστηματικά, με αποκορύφωμα τη θέσπιση του τεκμαρτού εισοδήματος.

Επίσης, οφείλει ο επισπεύδων Υπουργός εξηγήσεις και απαντήσεις και για το δυσθεώρητο ενεργειακό κόστος, καθώς θυμόμαστε ότι ως Υπουργός Ενέργειας το 2020 ο κ. Χατζηδάκης διαβεβαίωνε τους πολίτες και έλεγε: «Μέσα σε αυτή την κρίση, έχω εγώ κανένα περιθώριο να κάθομαι να βλέπω αυξήσεις; Δεν υπάρχει περίπτωση ούτε μία στο τρισεκατομμύριο να δούμε αυξήσεις».

Το ερώτημα είναι ένα: Ο κύριος Υπουργός, που δεν έβλεπε αυξήσεις το 2020 και έλεγε ότι ούτε μία στο τρισεκατομμύριο δεν θα έχουμε αυξήσεις, με την ίδια αξιοπιστία έρχεται σήμερα και μας λέει ότι η σύμβαση συγχώνευσης της Τράπεζας Αττικής με την Παγκρήτια Τράπεζα είναι προς όφελος του ελληνικού δημοσίου; Αυτό είναι το ερώτημα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι συνάδελφοι, συνήθως τοποθετούμαι προς το τέλος, αλλά ζήτησα να πάρω τον λόγο τώρα, για να ξεκινήσω από ένα συμβάν που έγινε προηγουμένως στην Επιτροπή Κοινωνικών Υποθέσεων και δεν γίνεται να περάσει απαρατήρητο. Ήδη, εάν μπείτε στα sites, θα δείτε ότι ο κ. Πολάκης επιτέθηκε σε συνεργάτιδα του Υπουργού Υγείας κ. Άδωνι Γεωργιάδη για το ύφος της και το πρόσωπό της και της ζήτησε να μην έχει αυτό το χαρακτηριστικό του προσώπου της, όταν η ίδια μιλάει, γεγονός το οποίο είναι απολύτως χυδαίο και καταδικαστέο, ειδικά σε έναν άνθρωπο εργαζόμενο εκείνη τη στιγμή, που δεν μπορεί και να απαντήσει.

Κυρίες και κύριοι συνάδελφοι, την τιμή του ΣΥΡΙΖΑ έσωσε μέσα στην επιτροπή η κ. Αθηνά Λινού, η οποία ζήτησε συγγνώμη και δάκρυσε για τη συμπεριφορά του κ. Πολάκη. Η κ. Λινού, όμως, εξέφρασε τον εαυτό της. Θα πρέπει να τοποθετηθεί η Κοινοβουλευτική Ομάδα του ΣΥΡΙΖΑ για το συγκεκριμένο συμβάν. Δεν είναι δυνατόν αυτή τη στιγμή να επιτρέπεται στον κ. Πολάκη να προσβάλει εργαζόμενους. Και να σας πω κάτι; Στην πολιτική αντιπαράθεση εμείς να δεχτούμε και μία κουβέντα παραπάνω. Δεν μπορεί, όμως, να προσβάλλεται ένας εργαζόμενος με τέτοιον τρόπο.

Επίσης, κυρίες και κύριοι συνάδελφοι, αυτό είναι σε συνέχεια μιας συμπεριφοράς άλλης Βουλευτού σας. Η Έλενα Ακρίτα χθες έκανε επίθεση σε μία δημοσιογράφο, στην Κατερίνα Παναγοπούλου, για το ντύσιμο που φορούσε. Προσέξτε. Η υπεύθυνη των δικαιωμάτων και της ισότητας κατηγορεί μία γυναίκα για τα ρούχα που φοράει και μετά αντί να το «μαζέψει» και να πει: «Έκανα λάθος», αναφέρεται στην αντικειμενικότητά της με βάση τα ρούχα που φοράει. Περιμένω ότι ο ΣΥΡΙΖΑ θα τοποθετηθεί και για τα δύο αυτά περιστατικά.

Κυρίες και κύριοι συνάδελφοι, ερχόμενος τώρα στο νομοσχέδιο, εάν εξαιρέσουμε τις τοποθετήσεις -για να μην αδικώ συνολικά την Αντιπολίτευση, τον ΣΥΡΙΖΑ- του Κοινοβουλευτικού Εκπροσώπου κ. Παππά και του εισηγητή κ. Καραμέρου, που αναφέρθηκαν στο νομοσχέδιο, αντιλαμβανόμαστε την ορθότητα του νομοσχεδίου, διότι το σύνολο των Βουλευτών του ΣΥΡΙΖΑ μιλούσαν γενικώς και αορίστως για τα προβλήματα τα οποία υπάρχουν στις τράπεζες. Δεν υπήρχε δομημένη κριτική για ποιον λόγο δεν στηρίζετε το συγκεκριμένο νομοσχέδιο.

Εμείς θέλουμε να είμαστε πρακτικοί. Ως πρακτικοί, λοιπόν, ερχόμαστε και λέμε τα εξής: Πρώτον, υπήρχε πρόβλημα στις συγκεκριμένες τράπεζες, το οποίο πρόβλημα ήταν πρόβλημα των καταθετών, των πολιτών και συνολικά του τραπεζικού συστήματος, διότι τυχόν κατάρρευση αυτών των τραπεζών θα δημιουργούσε μια τρομακτική ανασφάλεια στο τραπεζικό σύστημα; Υπήρχε. Έπρεπε να δοθεί λύση; Έπρεπε να δοθεί λύση. Υπήρχε άλλη λύση, εκτός από αυτήν που δόθηκε; Δεν υπήρχε απολύτως καμμία άλλη λύση. Ήταν η μοναδική λύση, η οποία βγήκε μετά και την έρευνα που έγινε. Όλα αυτά υποστηρίζονται από κείμενα; Υποστηρίζονται και τα κατέθεσε σήμερα ο Υπουργός στο σύνολό τους.

Δεύτερον, υπάρχει θέμα ότι οποιαδήποτε τυχόν άλλη λύση στήριξης της τράπεζας θα στοίχιζε πολύ περισσότερο στο δημόσιο; Θα στοίχιζε πολύ περισσότερο στο δημόσιο.

Τρίτον, ευνοείται συνολικά ο τραπεζικός κλάδος, που αποκτούμε και έναν πέμπτο πυλώνα και με αυτόν τον τρόπο στην πραγματικότητα λειτουργεί πολύ καλύτερα το πλαίσιο του ανταγωνισμού; Επιτυγχάνεται και αυτή η αναγκαιότητα.

Συνεπώς πρόκειται για μια πολύ καλή λύση, η καλύτερη δυνατή λύση που υπάρχει, που διασφαλίζει το δημόσιο χρήμα, τις καταθέσεις των πολιτών, τον ανταγωνισμό στον τραπεζικό τομέα και στην πραγματικότητα δημιουργεί τις συνθήκες επενδύσεων στη χώρα.

Επειδή παράλληλα υπήρξε και άλλος διάλογος, παρακολούθησα τις ανακοινώσεις του ΣΥΡΙΖΑ, την τοποθέτηση του Προέδρου της Κοινοβουλευτικής Ομάδας κ. Φάμελλου, αναφορικά με την τοποθέτηση του Υπουργού Επικρατείας, του κ. Βορίδη, του κ. Κασσελάκη που εξανίσταται να αναφερθούν ποια συμφέροντα εξυπηρετούνται. Θα σας πω, κυρίες και κύριοι συνάδελφοι. Εάν εσείς πιστεύετε ότι με το συγκεκριμένο νομοσχέδιο εξυπηρετούμε συμφέροντα φίλων, ενώ και ο εισηγητής μας, ο κ. Πέτσας και ο Υπουργός και ο Υφυπουργός, όταν τοποθετήθηκαν εδώ και στην επιτροπή, έχουν δώσει όλες τις απαντήσεις, εύλογα και εμείς ερχόμαστε και λέμε ότι εάν δεν υλοποιηθούν αυτές οι αναγκαιότητες, η στήριξη των καταθέσεων, το να υπάρχει πέμπτος πυλώνας και άρα καλύτερος ανταγωνισμός στο τραπεζικό σύστημα, το να διασφαλιστεί το δημόσιο χρήμα, τότε ενδεχομένως εξυπηρετούνται άλλα συμφέροντα. Ποια είναι αυτά τα άλλα συμφέροντα; Είναι προφανώς τα συμφέροντα, τα οποία επιθυμούν να είναι πιο μικρό το πλαίσιο του ανταγωνισμού, επιθυμούν να υπάρχει ένα πλαίσιο ανασφάλειας στις τραπεζικές καταθέσεις, για να μπορούν να παίζονται επενδυτικά προϊόντα σε βάρος των καταθέσεων και εν τέλει και αυτά είναι συμφέροντα.

Εάν, λοιπόν, εσείς, κυρίες και κύριοι συνάδελφοι του ΣΥΡΙΖΑ, θεωρείτε ότι με αυτή μας την απόφαση θέλουμε να εξυπηρετήσουμε κάποια συμφέροντα, που σας λέμε τι εξυπηρετούμε, αντίστοιχα και εσείς είστε υπόλογοι ότι εξυπηρετείτε άλλα συμφέροντα. Ποια συμφέροντα; Αυτά που επιθυμούν να μην βρεθεί λύση, αυτά που επιθυμούν την ανασφάλεια στο τραπεζικό σύστημα, αυτά που επιθυμούν τον καλύτερο έλεγχο του τραπεζικού συστήματος, αυτά που επιθυμούν, εν τέλει, να υπάρχει ένα πρόβλημα αστάθειας στο τραπεζικό σύστημα.

Και ο κ. Κασσελάκης, ως Αρχηγός της Αξιωματικής Αντιπολίτευσης, θα πρέπει να ξέρει ότι θα κρίνεται γι’ αυτά τα οποία λέει. Κι αν υπάρχουν συμφέροντα στο μυαλό του από τη μια πλευρά, υπάρχουν συμφέροντα κι από την άλλη πλευρά.

Το συγκεκριμένο σχέδιο νόμου, λοιπόν, έρχεται σε μια κρίσιμη στιγμή, να δώσει μια βασική λύση, η οποία αυτή βασική λύση στην πραγματικότητα έχει ως μεγάλους ωφελούμενους τους καταθέτες όλων των τραπεζών, πρωτίστως τους καταθέτες των δύο συγκεκριμένων τραπεζών, που κινδύνευε 1 δισεκατομμύριο 600 εκατομμύρια, τη δημιουργία κόκκινων δανείων κάτω από το ποσοστό που έχουν ακόμα και οι συστημικές τράπεζες, τις καταθέσεις όλων των καταθετών, όπως είπα ακριβώς, διότι με αυτόν τον τρόπο δεν δημιουργείται ανασφάλεια στο τραπεζικό σύστημα και εν τέλει συνολικά ωφελείται το δημόσιο.

Κυρίες και κύριοι συνάδελφοι, ακούγοντας κάποιες φωνές, οι οποίες έχουν γίνει εδώ κι εγώ συνηγορώ, ότι γίνεται φοβερή εκμετάλλευση από τους Κοινοβουλευτικούς Εκπροσώπους, επέλεξα να κάνω χρήση μόνο του χρόνου που έχει ο ομιλητής. Περιμένω όμως από τον ΣΥΡΙΖΑ να τοποθετηθεί με σαφήνεια στο περιστατικό το οποίο έλαβε χώρα και προσέβαλε εργαζομένη εντός του Κοινοβουλίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αναγκάζομαι -και ζητώ συγγνώμη γι’ αυτό- να διακόψω τη ροή της συζήτησης του νομοσχεδίου, διότι είχαμε ακόμη ένα απεχθές, αηδιαστικό και απαράδεκτο κρούσμα απαράδεκτης συμπεριφοράς συναδέλφου έναντι εργαζόμενης, έναντι γυναίκας η οποία έκανε τη δουλειά της σε επιτροπή της Βουλής, η οποία δέχθηκε έναν καταιγισμό ονειδιστικής και υβριστικής συμπεριφοράς από τον κ. Παύλο Πολάκη. Αναγκάστηκε να ακούσει σε ύφος αποτρόπαιο και προσβλητικό τα εξής: «Μην στρίβετε τη μούρη σας, κυρία μου, εσάς το λέω, ναι εσάς το λέω. Έχετε ένα μόνιμο στρίψιμο του στόματος σας» και διάφορες τέτοιες ερμηνείες της φυσιογνωμίας της, οι οποίες απάδουν της οποιασδήποτε συμπεριφοράς. Και ειλικρινά, πιστέψτε με, όση φιλοδοξία και να περιέχει το να είναι κανείς Πρόεδρος της Βουλής, τέτοιες ώρες ντρέπομαι που αναγκάζομαι να ασχολούμαι με τέτοιους συναδέλφους, οι οποίοι με αναγκάζουν να αισθάνομαι τέτοια ντροπή για τον κοινοβουλευτισμό, όπως εκπροσωπείται από πρόσωπα όπως ο κ. Πολάκης, ο οποίος κατ’ επανάληψη έχει εκθέσει την ιδιότητά του, έχει εκθέσει τους ψηφοφόρους του, έχει εκθέσει την παράταξή του. Αλλά δεν θα επιτρέψω από δω και πέρα σε αυτόν τον ζήτουλα, τον χυδαίο ζήτουλα προσοχής μέσω ύβρεων και προπηλακισμών, να προσβάλλει τις ιδιότητες όλων μας.

Όλοι κάνουμε λάθη, όλοι παραφερόμαστε, αλλά αυτή η κατ’ επανάληψη υβριστική, ταπεινωτική για τρίτους συμπεριφορά, η οποία μάλιστα περιβάλλεται και με το κόρδωμα, ότι τάχα αυτό συνιστά μια συμπεριφορά ανδροπρεπή και συντριπτική για τα επιχειρήματα των άλλων, παύει να γίνεται ανεκτή. Είναι ανυπόφορο.

Χθες μιλήσαμε για τα πενήντα χρόνια της δημοκρατίας. Είπαμε ότι έχουμε βελτιώσει τον κοινοβουλευτισμό και δεν θα επιτρέψω σε οποιονδήποτε κ. Πολάκη να βυθίζει την εικόνα μας συνεχώς προς τον βούρκο του. Εάν έχει επιλέξει αυτόν τον βούρκο, ας τον χαρεί μόνος του.

Ο Κανονισμός της Βουλής δεν έχει γίνει για τύπους Πολάκη. Έχει γίνει για ανθρώπους οι οποίοι στιγμιαία, επ’ ευκαιρία, παραφέρονται και τυγχάνουν μιας αποδοκιμασίας.

Θα εξαντλήσω τη βαρύτητα των συνεπειών του Κανονισμού της Βουλής, με την άδειά σας, στο πρόσωπό του. Έχουμε σαφώς παραβίαση του άρθρου 77 για απρεπή συμπεριφορά με λόγια και με έργα. Η χειρότερη μορφή απρεπούς συμπεριφοράς σηκώνει την απόδοση, εκ μέρους του Προέδρου, μομφής. Και η πιο επαχθής συνέπεια της έκφρασης μομφής από τον Πρόεδρο της Βουλής με τη δική σας άδεια, την άδεια της Ολομελείας, με μία νεότερη διάταξη που κάναμε, που και αυτή είναι δυστυχώς επιεικής, διότι ούτε τότε, πριν έναν χρόνο, δεν φανταζόμαστε τέτοιες επαναληπτικές, χυδαίες συμπεριφορές, συνεπάγεται την περικοπή του μισού μισθού του.

Ζητώ, λοιπόν, την έγκρισή σας για την έκφραση μομφής και την περικοπή του μισού μισθού του. Και αν συνεχίσει με αυτή τη συμπεριφορά, να είναι βέβαιος ότι με διαδοχικές αποφάσεις μας θα βοηθήσει πολύ με αυτή του τη χυδαιότητα τα οικονομικά της χώρας.

Δεν αντιλαμβάνομαι τον ρόλο μας να ανεχόμαστε τέτοιες συμπεριφορές επειδή φοβόμαστε ότι θα μας βρίσει ο κ. Πολάκης. Αν θέλει να συνεχίσει αυτή τη συμπεριφορά θα υφίσταται συνεχώς τον πέλεκυ των συνεπειών, με περικοπή του μισθού του που ξεκινάει τώρα και είναι το πρώτο μέτρο, θα έχουμε και επαχθέστερα.

Είμαι βέβαιος, κυρίες και κύριοι συνάδελφοι, ότι έχω τη σύμφωνη γνώμη σας και είμαι βέβαιος ότι αυτή η συμπεριφορά δεν εκφράζει κανέναν, παρά μόνο τον θλιβερό κ. Πολάκη με τον οποίον αποφάσισα να ασχοληθώ σοβαρά και αν συνεχίσει, ακόμη πιο σοβαρά για τον ίδιο.

Ευχαριστώ για την έγκρισή σας.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία):** Κύριε Πρόεδρε, παρακαλώ τον λόγο.

**ΠΡΟΕΔΡΟΣ (Κωνσταντίνος Τασούλας):** Παρακαλώ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ πολύ, κύριε Πρόεδρε.

Δεν μπόρεσα να είμαι από την αρχή της τοποθέτησής σας, οπότε δεν μπορώ να σχολιάσω συνολικά τη δική σας, τουλάχιστον, πρόταση, αλλά μπορώ να σχολιάσω το περιστατικό και ταυτόχρονα να το καταγγείλω.

Εκ των προτέρων θέλω να πω ότι ενημερώθηκα και εγώ και η Κοινοβουλευτική Ομάδα και ο Πρόεδρος του ΣΥΡΙΖΑ, ο Στέφανος ο Κασσελάκης -και από το βίντεο και από τα Πρακτικά- για την απαράδεκτη αυτή συμπεριφορά, την προσβλητική συμπεριφορά. Γνωρίζετε κι εσείς ότι η συνάδελφος μας, κ. Λινού, δεν ξέρω αν είναι τώρα μέσα στην Αίθουσα, ήταν στην επιτροπή, ζήτησε συγγνώμη.

**ΠΡΟΕΔΡΟΣ (Κωνσταντίνος Τασούλας):** Οφείλω να το αναγνωρίσω. Έχετε δίκιο, κύριε Πρόεδρε. Η κ. Λινού ζήτησε συγνώμη και μας εξέφρασε εκείνη την ώρα όλους.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Πρόλαβα να δω το βίντεο της κ. Λινού. Η επιτροπή συνολικά και ο τομεάρχης μας, κ. Παναγιωτόπουλος, εκφράσαμε και προς την συνεργάτιδα και προς την Βουλή από τη μια μεριά τη συγγνώμη, αλλά και από την άλλη μεριά, την ανάγκη τήρησης της δεοντολογίας και την απαράβατη -αν θέλετε- αυτή αρχή, την ηθική, αλλά και ουσιαστικά πολιτική αρχή, η οποία πρέπει να μας διακρίνει όλους, πολύ δε περισσότερο τους αριστερούς πολιτικούς.

Κατ’ αρχάς, οφείλω θεσμικά να σας ενημερώσω ότι μετά από πρόταση του Προέδρου του ΣΥΡΙΖΑ, του Στέφανου Κασσελάκη, θα λάβετε από εμένα προσωπικά μία επιστολή σε λίγο, ότι ο Παύλος Πολάκης τίθεται εκτός της Κοινοβουλευτικής Ομάδας του ΣΥΡΙΖΑ.

Συγγνώμη, που σας ενημερώνω προφορικά, έχουμε αυτήν την δυνατότητα, θα λάβετε την αντίστοιχη επιστολή, η οποία συντάσσεται αυτή τη στιγμή και μπορείτε, θεσμικά και αρμοδίως, όλοι να το γνωρίζετε.

Όπως σας είπα και προηγουμένως, πρώτα από όλα, στο επίπεδο της συμπεριφοράς, οφείλω κι εγώ να τον καταδικάσω και τον καταδικάζουμε συνολικά, γι’ αυτό και μας βλέπετε όλους και όλες εδώ. Είναι μια σοκαριστική συμπεριφορά, η οποία δεν αντιστοιχεί και στις δικές μας αρχές και συνολικά στην κοινοβουλευτική διαδικασία.

Οφείλω να πω, κύριε Πρόεδρε, γιατί σας άκουγα ερχόμενος, ότι κάποιες από τις εκφράσεις που χρησιμοποιήσατε δεν με βρίσκουν σύμφωνο, αλλά νομίζω ότι θα πρέπει κι εσείς να το ξαναδείτε λίγο, αυτό. Όμως δεν είναι το κυρίαρχο και το μείζον. Το μείζον είναι ότι ο Παύλος Πολάκης τίθεται εκτός Κοινοβουλευτικής Ομάδας και ότι το περιστατικό ήταν απαράδεκτο.

Επειδή εμείς δεν πρέπει να παρασυρόμαστε αντίστοιχα σε ακραίες εκφράσεις, που μπορούν να προσελκύσουν την προσοχή, πρέπει κι εμείς κι εσείς και όλοι μας να τηρούμε αυτόν τον κανόνα, γιατί είχαμε και άλλα παρόμοια περιστατικά μέσα στο Κοινοβούλιο. Θυμάστε τη χειροδικία, θυμάστε άλλα θέματα, τα οποία μας προβληματίζουν όλους. Δεν είναι ίδια, ούτε κάνω συμψηφισμό. Εννοώ πως πρέπει να προστατέψουμε συνολικά τη δημοκρατική λειτουργία και τη δική μας εικόνα.

Είναι, δυστυχώς, ένα σοβαρό πρόβλημα το οποίο θίγει την αξιοπιστία της πολιτικής. Γι’ αυτό και πρέπει να είμαστε πολύ ξεκάθαροι σε όλα αυτά, τα οποία καταθέτουμε σήμερα. Μας έχει προβληματίσει κι εμάς. Έχει στεναχωρήσει όλη την Κοινοβουλευτική Ομάδα και θεωρώ και όλο το κόμμα μας. Όμως, ήθελα να σας ενημερώσω, παρ’ ότι δεν έχει έρθει ακόμα το γραπτό κείμενο. Αυτή τη στιγμή συντάσσεται και θα έρθει.

Από αυτή την πλευρά, λοιπόν, νομίζω η Κοινοβουλευτική Ομάδα κλείνει το κεφάλαιο αυτό και ελπίζω και αυτή τη δύσκολη και άσχημη στιγμή για το Κοινοβούλιο.

Ευχαριστώ πολύ.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΟΣ (Κωνσταντίνος Τασούλας):** Τον λόγο έχει ο κ. Κουκουλόπουλος, συνάδελφος από την Κοζάνη και Κοινοβουλευτικός Εκπρόσωπος του ΠΑΣΟΚ.

**ΠΑΡΙΣ ΚΟΥΚΟΛΟΠΟΥΛΟΣ:** Κύριε Πρόεδρε, από την πλευρά του ΠΑΣΟΚ καταδικάζουμε απερίφραστα το γεγονός και συντασσόμαστε πλήρως με την οπτική σας και τον πυρήνα της τοποθέτησης σας, συμφωνώντας και στα μέτρα που προτείνατε, εφόσον ζητήσατε τη σύμφωνη γνώμη μας.

Από την πλευρά μου, θέλω να προσθέσω εμφατικά τη λέξη ντροπή. Συμμετέχω και εγώ, όπως και εσείς. Πραγματικά αισθάνομαι ντροπή και πολύ βαθιά λύπη, πέραν της καταγγελίας, διότι χθες γιορτάσαμε μια πολύ λαμπρή μέρα και χρέος όλων μας είναι σε αυτή τη μέρα να της δίνουμε καθημερινά υπόσταση και όχι μόνο επετειακά.

Ευχαριστώ.

**ΠΡΟΕΔΡΟΣ (Κωνσταντίνος Τασούλας):** Ο κ. Πλεύρης, ο Κοινοβουλευτικός Εκπρόσωπος της Νέας Δημοκρατίας, έχει τον λόγο.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, είχα τοποθετηθεί με την ομιλία μου για το συγκεκριμένο συμβάν, το οποίο το καταδικάζουμε. Προφανώς, στηρίζουμε όλα όσα είπατε αναφορικά με τις κυρώσεις.

Επειδή θα πρέπει να διατηρείται το κύρος της Βουλής, ας κρατήσουμε το θετικό που υπήρξε, την αντίδραση της κ. Λινού και το δάκρυ της για το συγκεκριμένο περιστατικό που μας εκφράζει όλους. Η πραγματικότητα είναι ότι το σύνολο των Βουλευτών, που ήταν μέσα στην Επιτροπή Κοινωνικών Υποθέσεων, τοποθετήθηκε, όπως για παράδειγμα από την Πλεύση Ελευθερίας ο κ. Μπιμπίλας και άλλοι, οι οποίοι στο σύνολό τους εκείνη τη στιγμή καταδίκασαν το περιστατικό.

Από εκεί και πέρα, επειδή άκουσα με μεγάλη προσοχή τον κ. Φάμελλο, ναι, πρέπει να προβληματιστούμε κάποια στιγμή συνολικά για τον τρόπο που εμείς οι ίδιοι θα διαφυλάττουμε το κύρος του Κοινοβουλίου. Η περίπτωση του κ. Πολάκη ήταν μια ειδική περίπτωση, που είχε προκαλέσει πολύ, αλλά θα πρέπει σε κάθε περίπτωση να βλέπουμε όλες μας συμπεριφορές.

Ευχαριστώ.

**ΠΡΟΕΔΡΟΣ (Κωνσταντίνος Τασούλας):** Οφείλω να πω, βλέποντας τα Πρακτικά της επιτροπής, αυτά τα στενάχωρα Πρακτικά της επιτροπής, ότι πράγματι και ο κ. Μπιμπίλας αποδοκίμασε τη συμπεριφορά του κ. Πολάκη και ο Προεδρεύων, ο συνάδελφος κ. Στύλιος, χαρακτήρισε ως άκρως απαράδεκτη τη συμπεριφορά του κ. Πολάκη. Συνεπώς υπάρχει αυτή η ομοφωνία εις την αποδοκιμασία.

Ήθελα να σας πω κάτι. Κάποιοι σταδιοδρομούν στην πολιτική χωρίς αντίλογο, επειδή πολλοί από εμάς, που δεν τσακωνόμαστε, δεν φωνάζουμε, δεν αντιδικούμε, δεν έχουμε όρεξη να τσακωνόμαστε μαζί τους, γιατί δεν είναι το στυλ μας και γιατί ψυχικά δεν αντέχουμε να δεχόμαστε ύβρεις και προπηλακισμούς. Και αυτό τους αφήνει σε μία ασυλία. Τους αφήνει σε ένα απυρόβλητο, επειδή κανείς δεν έχει όρεξη να τα βάλει μαζί τους.

Υπάρχει ένας μύθος γι΄ αυτό. Ο λέων, προκαλούμενος από τον χοίρο, αρνήθηκε να παλέψει μαζί του.

Δεν υπερβάλλω. Υπάρχουν άλλοι, οι οποίοι κάνουν μήνυση με το παραμικρό. Κανείς δεν ασχολείται μαζί τους, γιατί κανείς και δίκαιο να έχει, δεν θέλει να ασχοληθεί με δικαστήρια. Ε, λοιπόν, τέλος αυτή η ιστορία! Τέλος! Δεν μπορεί συνεχώς τα ίδια πρόσωπα και εν προκειμένω, ο ίδιος να αμαυρώνει τον τίτλο του, τον ρόλο του, το κόμμα του, όλους εμάς, επειδή κανείς δεν έχει όρεξη να τσακώνεται μαζί του.

Επαναλαμβάνω, ο Κανονισμός της Βουλής έγινε για ανθρώπους, οι οποίοι φέρονται πολύ καλύτερα και ενίοτε, σπανίως, παραφέρονται, παρ’ ελπίδα. Εδώ δεν έχουμε σπανίως και παρ’ ελπίδα, εδώ παρ’ ελπίδα φέρεται καλά. Αυτό σήμερα ξεπέρασε κάθε όριο.

Βεβαίως, η κ. Λινού, εκφράζοντας όλους και την ευαισθησία μιας βαθιά πολιτισμένης γυναίκας, αντέδρασε εγκαίρως σωστά. Όμως, πρέπει και εγώ να διαφυλάξω το κύρος της Βουλής. Δεν έχω άλλο μέσο πιο αυστηρό από αυτό.

Προφανώς, θα καταφύγω σε αλλαγές του Κανονισμού, αυστηρότερες. Ντρέπομαι για αυτή την ανάγκη και εύχομαι να μην χρειαστεί να επαναληφθούν πάλι αυτά. Όμως δεν το πιστεύω ότι δεν θα επαναληφθούν, διότι υπάρχει μία αντίληψη ότι όσο είμαστε έτσι φερόμενοι, με νταηλίδικο τρόπο, μπορεί σε ένα μέρος -ελάχιστο- της κοινής γνώμης αυτό να είναι αποδεκτό. Ε, δεν είναι αποδεκτό! Από εμάς εδώ δεν είναι αποδεκτό. Δεν είμαστε τέλειοι εμείς που κρίνουμε τον κ. Πολάκη με αυτή την αυστηρότητα. Πρώτος εγώ δεν είμαι τέλειος, αλλά υπάρχουν όρια. Τα όρια σήμερα ξεπεράστηκαν ντροπιαστικά, οφείλουμε να αντιδράσουμε και σας ευχαριστώ για τη συναίνεσή σας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο συνάδελφος από τη Νίκη κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Κύριε Πρόεδρε, δεν γνώριζα το περιστατικό, αλλά απ’ όσα άκουσα εδώ, καταδικάζουμε και εμείς απερίφραστα το γεγονός. Μέσα σε όλο αυτό το αρνητικό κλίμα και τα πολλά περιστατικά που συμβαίνουν, υπάρχει ένα αισιόδοξο μήνυμα. Συγχαρητήρια στον Πρόεδρο της Κοινοβουλευτικής Ομάδας του ΣΥΡΙΖΑ, στον κ. Φάμελλο, για την άμεση αντίδραση, όπως και σε όλη την Κοινοβουλευτική Ομάδα αλλά και στην κ. Λινού.

Η ελπίδα είναι ότι σε κάθε τέτοιο περιστατικό όλα τα κόμματα της Βουλής ενώνονται κατά της βίας. Ας μείνουμε με αυτό το ευχάριστο μήνυμα, με την ελπίδα ότι πάντοτε θα καταδικάζουμε τέτοια περιστατικά και εύχομαι ποτέ να μην χρειαστεί να ξαναγίνει κάτι τέτοιο.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τσιρώνη.

Ο κ. Καραθανασόπουλος από το Κομμουνιστικό Κόμμα Ελλάδας έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είναι φανερό, κύριε Πρόεδρε, ότι είναι ένα απαράδεκτο και καταδικαστέο γεγονός, προσβλητικό για την ανθρώπινη αξιοπρέπεια. Από αυτή την άποψη, συμφωνούμε με τα περαιτέρω.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χαλκιάς από τους Σπαρτιάτες.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ.

Θα ήθελα και εγώ από την πλευρά μου να καταδικάσω αυτό το γεγονός και όσα γεγονότα έχουν ξαναγίνει σε αυτή την Αίθουσα είναι καταδικαστέα και κατακριτέα από την δική μας πλευρά. Δεν αρμόζουν στον κοινοβουλευτισμό. Θέλω να έχω την ελπίδα ότι θα είναι το τελευταίο γεγονός.

Συντασσόμεθα με τον Πρόεδρο της Βουλής, τον κ. Τασούλα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Υπάρχει κάποιος συνάδελφος, που θα ήθελε τον λόγο για αυτό το θέμα που προέκυψε και έθεσε ο Πρόεδρος; Κανείς.

Συνεχίζουμε τη συζήτηση του νομοσχεδίου.

Τον λόγο έχει ο κ. Κωνσταντίνος Μπάρκας από τον ΣΥΡΙΖΑ. Θα ακολουθήσει η κ. Σταρακά.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ.

Ευχαριστώ και τη συνάδελφο από το ΠΑΣΟΚ για τη δυνατότητα που μου έδωσε να αλλάξουμε σειρά, γιατί συνεδριάζει η Κοινοβουλευτική μας Ομάδα.

Να πω ότι μας εκφράζει απόλυτα η στάση της Αθηνάς Λινού στην Επιτροπή Κοινωνικών Υποθέσεων. Μας εκφράζει απόλυτα και η τοποθέτηση του επικεφαλής της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, του Σωκράτη Φάμελλου, όπως επίσης και η απόφαση του Προέδρου του ΣΥΡΙΖΑ για τη διαγραφή του Παύλου Πολάκη από την Κοινοβουλευτική Ομάδα μετά την απρεπή συμπεριφορά του απέναντι σε μία εργαζόμενη συνεργάτιδα του Υπουργού Εργασίας.

Εγώ, με τη σειρά μου, από το Βήμα της Βουλής, μιας και μου δίνεται η δυνατότητα, θα ήθελα να ζητήσω συγγνώμη από τη συγκεκριμένη κυρία για αυτή τη συμπεριφορά.

Είναι ωραία τα λόγια που ο Πρόεδρος της Βουλής είπε. Νομίζω ότι εξέφρασε όλους και όλες μας σε σχέση με την συμπεριφορά μας στο Ελληνικό Κοινοβούλιο.

Ξέρετε, εγώ είμαι παλαιός Βουλευτής στο ελληνικό Κοινοβούλιο. Συμπληρώνω δώδεκα χρόνια τώρα. Αρκετές φορές κατά το παρελθόν έχω εκτραπεί και εγώ σε ομιλίες και παρεμβάσεις μου και έχω ανταλλάξει και κουβέντες. Βλέπω τον Μιλτιάδη εδώ, που παλεύουμε για τις ιδέες μας και έχουμε αντιπαρατεθεί. Όμως, ποτέ δεν έχουμε εκφραστεί με αυτό τον τρόπο εναντίον κανενός. Νομίζω ότι αυτό δείχνει και την αγάπη που έχουμε για την πολιτική και τα κοινά. Αγωνίζομαι για τις ιδέες μου. Αγωνίζομαι για αυτά που θέλω να πετύχω ως νέος πολιτικός για τη χώρα, για τους νέους ανθρώπους, για τους πολίτες αυτής της χώρας. Βεβαίως, έχω ξεφύγει και εγώ σε εκφράσεις, αλλά δεν νομίζω ότι βοηθούν τη δημόσια ζωή και συζήτηση τέτοιου είδους συμπεριφορές.

Πάμε τώρα στο νομοσχέδιο. Κοιτάξτε, μετά τα συγχαρητήρια του Υπουργού Οικονομίας προς τον Υφυπουργό -δεν σας γνώριζα, γι’ αυτό και αναρωτήθηκα και σας ζητώ συγγνώμη- και προς όλους τους συνεργάτες για αυτή την τεράστια προσπάθεια που κάνατε και φέρατε εις πέρας, θέλω να σας θυμίσω κάτι.

Είμαι λιγάκι μικρότερος, αλλά να σας θυμίσω ότι η σχέση τραπεζών, τραπεζιτών και κράτους δεν ήταν και πάρα πολύ καλή κατά το παρελθόν. Γενικά, οδήγησε και σε αυτό που λέμε «σκάνδαλα», «πτώσεις κυβερνήσεων». Δεν χρειάζεται να σας τα θυμίσω. Ενδεχομένως, να είστε λίγο μεγαλύτερος από εμένα. Γνωρίζετε από ιστορία της χώρας.

Αυτό που εμείς ασκούμε ως κριτική είναι αυτό που και ο εισηγητής μας έβαλε στις τοποθετήσεις του και ο Κοινοβουλευτικός μας Εκπρόσωπος και όλοι οι Βουλευτές. Εμείς δεν είμαστε εναντίον της δημιουργίας πέμπτου τραπεζικού πυλώνα. Και έκτος να δημιουργηθεί και έβδομος να δημιουργηθεί, εφόσον υπάρχουν οι προϋποθέσεις, οι οποίες μπορούν να οδηγήσουν σε μια τέτοια απόφαση.

Όμως ο τρόπος με τον οποίον εσείς το κάνετε, που κατά την άποψή μας είναι ζημιογόνος απέναντι στα δημόσια συμφέροντα, στο κοινωνικό συμφέρον, μας οδηγεί στο να τοποθετούμε ερωτηματικά.

Καταπιάνεστε από δηλώσεις του κ. Στουρνάρα. Να θυμίσω ότι ο κ. Στουρνάρας ουδέποτε θέλησε ούτε είπε και δημόσια ότι θα υπερασπιστεί το κοινωνικό συμφέρον. Είπε ότι είναι επικεφαλής των τραπεζών, Πρόεδρος της Τράπεζας της Ελλάδος και αυτό που θέλει να κάνει είναι να υπερασπίζεται τα τραπεζικά συμφέροντα.

Η κριτική που σας κάνουμε είναι ότι δεν «βάζετε χέρι» στις ήδη υπάρχουσες λειτουργούσες συστημικές τράπεζες, οι οποίες πλουτίζουν εις βάρος του ελληνικού λαού.

Έρχεστε τώρα -κατά την άποψή μας- με ερωτηματικά, να φτιάξετε ένα πέμπτο πυλώνα. Πώς γίνεται, εσείς που είστε και καλός -διάβασα στο βιογραφικό σας ότι είστε πάρα πολύ καλός στα οικονομικά, έτσι μου είπαν, άρα καλός στους αριθμούς- το ελληνικό δημόσιο να βάζει παραπάνω χρήματα για την ανακεφαλαιοποίηση και να παίρνει μικρότερο ποσοστό; Πώς γίνεται; Πώς γίνεται ένας ιδιώτης να βάζει λιγότερα χρήματα και να παίρνει μεγαλύτερο ποσοστό;

Εν τοιαύτη περιπτώσει, μπορείτε να με βάλετε εμένα στη θέση του ιδιώτη; Γίνεται; Είναι ωραία εικόνα αυτή. Εμένα μου αρέσει. Και επειδή ….

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Διακόσια εκατομμύρια και μία τράπεζα.

**ΚΩΝΣΤΑΝΤΙΝΟΣ ΜΠΑΡΚΑΣ:** Ναι, μπράβο και μία τράπεζα, την Παγκρήτια Τράπεζα.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** …(Δεν ακούστηκε)

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν έχω τράπεζα. Να σας πω, κύριε Χρυσομάλλη…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην κάνετε διάλογο.

Κύριε Μπάρκα, συνεχίστε.

**ΚΩΝΣΤΑΝΤΙΝΟΣ ΜΠΑΡΚΑΣ:** Αγαπητοί συνάδελφοι, συνήθως οι Βουλευτές και οι πολιτευτές της Νέας Δημοκρατίας έχουν σχέση με τις μη συστημικές τράπεζες. Σας το λέω αυτό από ίδια γνώση.

Τέλος πάντων, πώς γίνεται αυτό το πράγμα; Πώς γίνεται να καταθέτετε, την ώρα που κλείνει η ελληνική Βουλή, ένα τέτοιο νομοσχέδιο, το οποίο εσείς παρουσιάσατε και είπατε ότι είναι πάρα πολύ σπουδαίο για την ελληνική οικονομία. Δεν έπρεπε αυτό να τραβήξει σε βάθος, να το κουβεντιάσουμε, να μας πείσετε, να μας πείτε, να μας καταθέσετε τις πολυπόθητες μελέτες. Για τις μελέτες ο κ. Χατζηδάκης έλεγε στις αρμόδιες επιτροπές ότι δεν πρέπει να τις δημοσιοποιήσουμε, διότι είναι μυστικό, ότι δεν πρέπει να δημοσιοποιούνται τέτοιου είδους έγγραφα και έρχεται τώρα και τις καταθέτει και δεν δίνει τη δυνατότητα στην Αντιπολίτευση να κάτσει να τις διαβάσει, να τις ερευνήσει, να δει το περιεχόμενό τους, εάν έχουν ισχύ ή όχι, αλήθεια ή όχι. Μας λέτε, τι πράγμα; Είναι περισπούδαστη επιλογή να φτιάξετε έναν πέμπτο τραπεζικό πυλώνα, χωρίς τα απαραίτητα εχέγγυα για την ελληνική οικονομία;

Εμείς αυτό που θέλαμε να κάνετε είναι αυτά που έλεγε, παραδείγματος χάριν, ο κ. Στουρνάρας ότι τάχα μου από ώρα σε ώρα θα βάλει «χέρι» στους Έλληνες τραπεζίτες, αυτά να κάνετε πράξη. Να μην φτάνουν οι τράπεζες να έχουν 2,4 δισεκατομμύρια το πρώτο εξάμηνο του 2024 εις βάρος του ελληνικού λαού. Να βοηθήσετε τους δανειολήπτες, οι οποίοι πραγματικά στενάζουν. Να βοηθήσετε αυτούς οι οποίοι χρησιμοποιούν το τραπεζικό σύστημα για συναλλαγές και χρεώνονται για αυτές τις συναλλαγές από τους τραπεζίτες. Αυτό θα θέλαμε να κάνετε, όχι να μπείτε σε μια διαδικασία, χωρίς να εξηγείτε στον ελληνικό λαό πώς γίνονται αυτά τα μαθηματικά τα δικά σας, δηλαδή το ελληνικό δημόσιο να ζημιώνεται και να έχει μικρότερο ποσοστό, σε σχέση με αυτό που είχε από τη συστημική τράπεζα την οποία φτιάχνετε.

Για όλους αυτούς τους λόγους, τους οποίους καλώς σας έχουμε βάλει, σας έχουν πει, έχουν τοποθετηθεί στη δημόσια συζήτηση και ο εισηγητής μας και οι Βουλευτές μας και ο Κοινοβουλευτικός μας Εκπρόσωπος, εμείς καταψηφίζουμε το νομοσχέδιο αυτό.

Ευχαριστώ πολύ. Ευχαριστώ και τη συνάδελφο.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Σταρακά από το ΠΑΣΟΚ.

**ΠΑΥΛΟΣ ΠΟΛΑΚΗΣ:** Κύριε Πρόεδρε, θέλω επί προσωπικού τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει προσωπικό.

**ΠΑΥΛΟΣ ΠΟΛΑΚΗΣ:** Τώρα ενημερώθηκα για κάποια πράγματα, όπως ερχόμουν με τη μηχανή.

**ΠΡΟΕΔΡΕΥΩΝ (Γεώργιος Λαμπρούλης):** Υπάρχει Κοινοβουλευτικός Εκπρόσωπος. Σας παρακαλώ.

Ελάτε, κυρία Σταρακά.

**ΠΑΥΛΟΣ ΠΟΛΑΚΗΣ:** Ενημερώθηκα για κάποια πράγματα, όπως ερχόμουν με τη μηχανή. Ενημερώθηκα τώρα για μια τοποθέτηση του κ. Τασούλα.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ πολύ, όχι, δεν έχετε τον λόγο.

Ελάτε, κυρία Σταρακά.

**ΠΑΥΛΟΣ ΠΟΛΑΚΗΣ:** Πρέπει να τοποθετηθώ.

**ΠΡΟΕΔΡΕΥΩΝ (Γεώργιος Λαμπρούλης):** Δεν έχετε τον λόγο. Όχι.

Ελάτε στο Βήμα, κυρία Σταρακά.

**ΠΑΥΛΟΣ ΠΟΛΑΚΗΣ:** Θα τον έχω μετά; Είναι προσωπικό ζήτημα.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν είναι καθόλου προσωπικό.

**ΠΑΥΛΟΣ ΠΟΛΑΚΗΣ:** Βεβαίως. Εδώ έμαθα ότι μου επιβλήθηκε μία ποινή, η οποία δεν έχει καμμία βάση.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Σταρακά, έχετε τον λόγο.

**ΠΑΥΛΟΣ ΠΟΛΑΚΗΣ:** Κύριε Πρόεδρε, θέλω να τοποθετηθώ επ’ αυτών που έμαθα ότι ακούστηκαν πριν.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Σταρακά, με συγχωρείτε μισό λεπτό.

Τώρα μόλις ήρθε μία ανακοίνωση, που θεωρώ ότι πρέπει να αναγνωστεί, για να ακουστεί. Ούτως ή άλλως, ανακοινώθηκε μέσω του Προέδρου της Κοινοβουλευτικής Ομάδας του ΣΥΡΙΖΑ η διαγραφή από την Κοινοβουλευτική Ομάδα του ΣΥΡΙΖΑ του κ. Πολάκη.

Η ανακοίνωση, λοιπόν, έχει ως εξής: Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος με την από 25 Ιουλίου 2024 επιστολή του προς τον Πρόεδρο της Βουλής μάς ενημερώνει ότι ο Βουλευτής Χανίων κ. Παύλος Πολάκης τίθεται εκτός Κοινοβουλευτικής Ομάδας του ΣΥΡΙΖΑ - Προοδευτική Συμμαχία.

Η επιστολή κατατίθεται στα Πρακτικά.

(Στο σημείο αυτό καταχωρίζεται στα Πρακτικά η προαναφερθείσα επιστολή, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 354)

ΑΛΛΑΓΗ ΣΕΛΙΔΑΣ

**ΠΑΥΛΟΣ ΠΟΛΑΚΗΣ:** Η απάντηση είναι ότι μόνο ο λαός διαγράφει, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Σταρακά, έχετε τον λόγο.

**ΠΑΥΛΟΣ ΠΟΛΑΚΗΣ:** Και όσον αφορά τις ποινές του κ. Τασούλα, αυτό που εγώ έκανα…

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κυρία Σταρακά στο Βήμα. Θέλετε να μιλήσετε ή να έρθει ο επόμενος ομιλητής;

**ΠΑΥΛΟΣ ΠΟΛΑΚΗΣ:** Μπορώ να μιλήσω;

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν μπορείτε, κύριε Πολάκη. Καθίστε κάτω.

**ΠΑΥΛΟΣ ΠΟΛΑΚΗΣ:** Γιατί, κύριε Λαμπρούλη;

**ΠΡΟΕΔΡΕΥΩΝ (Γεώργιος Λαμπρούλης):** Δεν έχετε τον λόγο. Πώς να το κάνουμε;

Κυρία Σταρακά, έχετε τον λόγο.

**ΧΡΙΣΤΙΝΑ ΣΤΑΡΑΚΑ:** Κυρίες και κύριοι συνάδελφοι, διαχρονικά η θέση του ΠΑΣΟΚ σχετικά με το ζήτημα των τραπεζών είναι ότι το ΠΑΣΟΚ πάντα θέλει ένα ισχυρό τραπεζικό σύστημα που θα προστατεύει το δημόσιο συμφέρον, αλλά θα συμβάλλει παράλληλα στον υγιή ανταγωνισμό. Δεν θέλει σίγουρα ένα μοντέλο που λέει στους Έλληνες φορολογούμενους πολίτες, που ήδη πλήρωσαν πάνω από 50 δισεκατομμύρια το τραπεζικό σύστημα, ότι στις ζημιές είμαστε όλοι μαζί, αλλά στα κέρδη είμαστε μόνοι μας. Ξέρετε πώς λέγεται αυτό επίσημα; Λέγεται κοινωνικοποίηση των ζημιών του ιδιωτικού τομέα αλλά και των τραπεζών. Και ξέρετε πώς το λένε αυτό στα μέρη μου; Άλλος πίνει, άλλος κερνάει.

Η Κυβέρνηση, λοιπόν, συνεχίζει να υποστηρίζει ότι το δημόσιο κερδίζει από αυτές τις διαδικασίες.

Εμείς αντιθέτως θεωρούμε ότι οι τράπεζες είναι ανεξέλεγκτες, κερδοσκοπώντας ασύστολα εις βάρος των καταθετών. Θα αναλύσω παρακάτω τι εννοώ.

Μάλιστα, ο κ. Σταϊκούρας όταν ήταν Υπουργός Οικονομικών έλεγε ότι έριξε βαριά μπινελίκια στις τράπεζες -επί κυριολεξία, έτσι το είπε, βαριά μπινελίκια-, όμως δεν είδα να έχουν κανένα αποτέλεσμα, γιατί βλέπω ότι οι τράπεζες μόνο υπερκέρδη έχουν.

Επισημαίνω, κύριοι της Κυβέρνησης, ότι το πρόσφατο αποτέλεσμα των εκλογών έστειλε ένα μήνυμα ηχηρό, που μέσα είχε να κάνει και με το ζήτημα των τραπεζών. Δεν ξέρω, όμως, αν το πήρατε.

Πάμε συγκεκριμένα στα θέματα που είπα πριν. Τα καθαρά κέρδη των τραπεζών αγγίζουν τα 7,5 δισεκατομμύρια τα τελευταία δύο χρόνια. Ακολουθούν ληστρική πολιτική επιτοκίων εις βάρος των καταθέσεων αλλά και των δανειοληπτών. Το περιθώριο επιτοκίου, κύριοι συνάδελφοι, παραμένει κοντά στο 5,5%, ενώ το επιτόκιο των στεγαστικών δανείων στη χώρα μας περνάει το 5%, όταν το μέσο επιτόκιο της ευρωζώνης είναι κάτω του 3,5%.

Και κάτι άλλο όσον αφορά στις προμήθειες: Οι Έλληνες πληρώνουν τις υψηλότερες προμήθειες στην Ευρωζώνη. Μόνο τα καθαρά έσοδα των τραπεζών από προμήθειες είναι πάνω από 3,5 δισεκατομμύρια το 2022 και το 2023 και με αύξηση 33% το πρώτο τρίμηνο του 2024, όταν το πρόστιμο της Επιτροπής Ανταγωνισμού σε αυτές ήταν μόλις 41,7 εκατομμύρια ευρώ.

Σκεφτείτε, λοιπόν, πόσο δυσανάλογα μεγέθη είναι αυτά και πόση κοροϊδία τελικά είναι αυτή απέναντι στον ελληνικό λαό.

Όταν το ΠΑΣΟΚ ζητούσε τη δημιουργία Παρατηρητηρίου Τραπεζικών Προμηθειών και την έκτακτη φορολόγηση των υπερκερδών των τραπεζών, που θα εξασφάλιζε πόρους για το Εθνικό Σύστημα Υγείας, πόρους για την αναβίωση του πρωτογενή τομέα, πόρους για την αναβίωση της μικρομεσαίας επιχείρησης που πραγματικά καταρρέει, η Κυβέρνηση προτίμησε να φτιάξει εκατοστάευρα Pass όλα αυτά, για να γιγαντώνει την εκλογική της πελατεία ή κοινώς, τον εκλογικό της στρατό.

Εξάλλου, μην ξεχνάμε ότι οι διοικήσεις των τραπεζών δεν λογοδότησαν ποτέ για τις ενέργειές τους, παραμένοντας τα πραγματικά αφεντικά του χώρου.

Και τώρα, έρχεται η Κυβέρνηση και ο κ. Στουρνάρας, προβάλλοντας τον πέμπτο πόλο στο τραπεζικό σύστημα, για να λειτουργήσει ο ανταγωνισμός.

Εγώ θα πω ότι εμείς, αρχικά, είμαστε υπέρ της πέμπτης τράπεζας, που διασφαλίζει όμως τα δικαιώματα του δημοσίου, τη χρηματοπιστωτική σταθερότητα, αλλά και την προστασία των καταθέσεων. Όμως, διατηρούμε σοβαρές επιφυλάξεις.

Εδώ ξεκινούν τα αμείλικτα ερωτήματα που θέσαμε και στην επιτροπή και απαντήσεις δεν πήραμε. Έγινε όλος αυτός ο κατακλυσμός με τις τράπεζες και άρα, δεν λειτουργεί ακόμα ο ανταγωνισμός; Πώς Attica και Παγκρήτια θα επιβάλουν συνθήκες ανταγωνισμού που δεν μπόρεσαν να επιβάλουν το δημόσιο και η εποπτεύουσα αρχή;

Τρίτο ερώτημα: Δεδομένου ότι το ΤΧΣ εισήλθε στο μετοχικό κεφάλαιο της Attica το 2021, τι λάθος έγινε και σήμερα, το δημόσιο χρειάζεται να χρηματοδοτήσει ξανά τη διάσωσή της; Αλήθεια, ενημέρωσε η εποπτεύουσα αρχή τον Υπουργό Οικονομικών για τις εξελίξεις αυτές; Διότι η Νέα Δημοκρατία μετά από πέντε χρόνια, άρα διακυβέρνηση χωρίς μνημόνιο, χρησιμοποιεί πάλι για άλλη μια φορά το σκιάχτρο της ασφάλειας των καταθέσεων των φορολογουμένων. Διότι πάλι αυτοί, οι φορολογούμενοι δηλαδή, είναι που θα καλύψουν το μεγαλύτερο μέρος της αύξησης μετοχικού κεφαλαίου, έχοντας επενδύσει περί τα 950 εκατομμύρια ευρώ, ενώ θα βρεθούν να κατέχουν ένα ποσοστό γύρω στο 35%, όταν οι ιδιώτες μέτοχοι, με μόλις 300 εκατομμύρια ευρώ, θα ελέγχουν τη νέα τράπεζα και θα έχουν τα περισσότερα μέλη στο διοικητικό συμβούλιο.

Ένα άλλο σημαντικό ζήτημα είναι τα κόκκινα δάνεια. Σε ποιους χορηγήθηκαν και τι απέγιναν τελικά αυτά;

Συγκεκριμένα, θα ήθελα να αναφερθώ -ως τραπεζικός υπάλληλος και έχοντας δουλέψει εκεί- στο Ταχυδρομικό Ταμιευτήριο και στην Αγροτική Τράπεζα. Θέλω να σας πάω σε ένα σημείο έντεκα χρόνια πίσω, στην περίπτωση του Ταχυδρομικού Ταμιευτηρίου.

Το 2013, θεωρήθηκε ως βέλτιστη λύση να σπάσει σε «καλή» και «κακή» τράπεζα, με το καλό κομμάτι να αποκτάται από την Eurobank και το κακό να τίθεται σε καθεστώς ειδικής εκκαθάρισης. Το υγιέστατο τότε Ταχυδρομικό Ταμιευτήριο παρασύρθηκε κυριολεκτικά στα βράχια και όλα αυτά, παρά τη γνώμη του κόσμου και τη διαχρονική εμπιστοσύνη που είχε δείξει σε αυτό το πιστωτικό ίδρυμα, καθώς και την έκθεση της «BLACKROCK» πριν το σπάσιμο, βάσει της οποίας βρισκόταν στην καλύτερη θέση τότε ανάμεσα στις ιδιωτικές τράπεζες.

Ακόμα, λοιπόν, δεν έχουμε καταλάβει με ποια μεθοδολογία κρίθηκε τότε το ΤΤ ως μη βιώσιμο και ποιες διαδικασίες προέκριναν ως μονόδρομο την κατάληξή του, με την πώληση του υγιούς κομματιού του στο πρότυπο της ΑΤΕ, που είχε προηγηθεί, υπό τη σκέπη του μνημονιακού μανδύα. Είναι ένα άλλο μεγάλο θέμα πάλι, που κρύφτηκε κάτω από αυτό το ματωμένο χαλί.

Τότε, λοιπόν, στις τράπεζες είχε σοβαρή συμμετοχή το δημόσιο. Αυτές τις τράπεζες τις τεμαχίσατε, για να προικίσετε με το καλό τους κομμάτι τις συστημικές. Σήμερα, εμφανίζεστε ιδιαίτερα γαλαντόμοι όσον αφορά στα χρήματα των Ελλήνων φορολογουμένων.

Κυρίες και κύριοι συνάδελφοι, κλείνοντας, θα ήθελα να πω ότι η εξυγίανση του πραγματικού τραπεζικού συστήματος θέλει άλλη κυβερνητική πολιτική και έναν υγιή ανταγωνισμό.

Σήμερα, έχουμε τέσσερις τράπεζες συστημικές, οι οποίες, δυστυχώς, λειτουργούν ως καρτέλ και δεν χρηματοδοτούν ούτε τις μικρομεσαίες επιχειρήσεις ούτε τα ελληνικά νοικοκυριά και αυτό είναι το κυρίως θέμα που εδώ μέσα μια μέρα πρέπει να καθίσουμε να συζητήσουμε σοβαρά. Πολύ φοβόμαστε ότι η δημιουργία άλλης μιας, με τον τρόπο που το κάνετε, επιχειρεί να στείλει τους «σκελετούς» του στρεβλού τραπεζικού συστήματος στο συρτάρι.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Αικατερίνη Σπυριδάκη από το ΠΑΣΟΚ και μετά ο Κοινοβουλευτικός Εκπρόσωπος του ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Πώς να μη θλίβεται κάποιος, όταν λαμβάνουν χώρα τέτοιες συμπεριφορές, όπως αυτή που μας περιέγραψε προηγουμένως ο Πρόεδρος της Βουλής;

Και εγώ εκφράζω τη δική μου θλίψη, ακούγοντας αυτά τα περιστατικά, αυτά τα φαινόμενα και προφανώς, ως άνθρωπος και ως γυναίκα, καταδικάζω τέτοιου είδους φαινόμενα και τέτοιου είδους συμπεριφορές, πόσω μάλλον όταν αποδέκτη έχουν μια γυναίκα και μάλιστα, εν ώρα εργασίας.

Κυρίες και κύριοι συνάδελφοι και εχθές είπαμε ότι η δημοκρατία μας δεν είναι δεδομένη. Οφείλουμε όλοι καθημερινά, με τα έργα και τις πράξεις μας, να τη διασφαλίσουμε. Οφείλουμε να σεβόμαστε τη δημοκρατία, οφείλουμε να σεβόμαστε τον ναό της δημοκρατίας, οφείλουμε να σεβόμαστε τους πολίτες, οφείλουμε να σεβόμαστε τους εργαζόμενους, γιατί μόνο έτσι και μόνο τότε σεβόμαστε πραγματικά τους εαυτούς μας.

Κύριε Υπουργέ, κυρίες και κύριοι συνάδελφοι, ένα εικοσιτετράωρο μετά από την ομιλία του Πρωθυπουργού Κυριάκου Μητσοτάκη για τα πενήντα χρόνια από την αποκατάσταση της δημοκρατίας, ερχόμαστε σήμερα εδώ για να συζητήσουμε μια σύμβαση συγχώνευσης τραπεζών, που, όπως φαίνεται, έχει ελάχιστα να προσφέρει στο δημόσιο συμφέρον και πολλά σε ιδιώτες επενδυτές.

Όμως, είναι μόνο αυτό; Επιτρέψτε μου για άλλη μια φορά να σταθώ στην καταστρατήγηση των κοινοβουλευτικών διαδικασιών και στην πάγια πλέον τακτική της Κυβέρνησης να καταθέτει άρον-άρον νομοσχέδια, χωρίς να διασφαλίζει επαρκή και ουσιαστική διαβούλευση, χρόνο επεξεργασίας, διαφάνεια και λογοδοσία.

Δυστυχώς, το Κοινοβούλιο το έχετε μετατρέψει, κυρίες και κύριοι της Κυβέρνησης, σε ένα τύποις νομοθετικό εργαλείο. Ακόμα και στις επιτροπές, τα όποια ερωτήματα τέθηκαν στον Υπουργό έμειναν αναπάντητα, χαρακτηριστικό της αλαζονείας και της απαξίωσης της διαβούλευσης.

Η Κυβέρνηση της Νέας Δημοκρατίας επιλέγει να προωθεί πολιτικές που ευνοούν μεγάλα επιχειρηματικά συμφέροντα και αφήνουν στο περιθώριο τον Έλληνα πολίτη. Άλλωστε, αυτή είναι και η επιταγή του νεοφιλελευθερισμού.

Οι τράπεζες συνεχίζουν να λειτουργούν ανεξέλεγκτες, με κέρδη που αυξάνονται από τις υπέρογκες προμήθειες και τα υψηλά επιτόκια χορηγήσεων. Και εσείς, παρατηρητές. Και αν κρίνω, βέβαια, από το σημερινό νομοσχέδιο, μάλλον ενορχηστρωτές θα μπορούσα να πω.

Άλλωστε, δεν είναι τυχαίο που η Επιτροπή Ανταγωνισμού, βάσει της αρμοδιότητάς της δυνάμει του άρθρου 40 του ν.3959/2011, θα διεξάγει έρευνα στον κλάδο των επιτοκίων καταθέσεων των ελληνικών τραπεζών, καθώς, παρά τις όποιες κινήσεις της Ευρωπαϊκής Κεντρικής Τράπεζας, τα επιτόκια καταθέσεων των ελληνικών τραπεζών παραμένουν σε αδικαιολόγητα χαμηλά επίπεδα σε σχέση με τον ευρωπαϊκό μέσο όρο.

Γιατί αυτή η ανισότητα, κύριε Υπουργέ; Για ποιο κράτος-ρυθμιστή μιλάμε, όταν βλέπουμε μια Κυβέρνηση που σε κάθε πρόκληση -ακρίβεια, στεγαστική κρίση, ενεργειακή κρίση, υψηλά επιτόκια χορηγήσεων και άλλα πολλά- μένει αμέτοχη, ελπίζοντας στο αόρατο χέρι της αγοράς να κάνει το θαύμα του;

Αναρωτιέμαι σήμερα, στη συζήτηση αυτού του νομοσχεδίου, πώς μπορούμε να εμπιστευτούμε μια Κυβέρνηση που παραχωρεί τον έλεγχο της νέας συγχωνευμένης τράπεζας στους ιδιώτες της «THRIVEST».

Εκεί είναι η διαφορά μας, κυρίες και κύριοι της Κυβέρνησης. Εσείς προτάσσετε της συντήρησης ενός άκρατου πελατειακού καπιταλισμού, ενώ εμείς θέτουμε ως προτεραιότητα τον έλεγχο του δημοσίου ενάντια στα ολιγοπώλια που δυσχεραίνουν την ομαλή χρηματοδότηση της πραγματικής οικονομίας. Διότι εμείς θέτουμε ως στόχο τη μείωση των ανισοτήτων, ενώ εσείς κάνετε τα πάντα για να τις ενισχύσετε.

Οι πολίτες έχουν κουραστεί με πολιτικές που ευνοούν λίγους και επιβαρύνουν πολλούς, τη λεγόμενη κοινωνικοποίηση των ζημιών και την ιδιωτικοποίηση των κερδών.

Το πλήρως απογοητευτικό είναι ότι απουσιάζει μια συνεκτική, συνεπής πολιτική που θα έχει ως στόχο την πραγματική εξυγίανση των τραπεζών, την τόνωση της οικονομίας, μέσω της στήριξης της καινοτομίας των μικρών και μεσαίων επιχειρήσεων, των βιώσιμων επιχειρηματικών πλάνων, των αγροτών, της μεταποίησης, της βιοτεχνίας.

Κυρίες και κύριοι συνάδελφοι, το πολιτικό σύστημα είναι υπεύθυνο για το ανεξέλεγκτο και μη υγιές τραπεζικό μας σύστημα. Έχουμε δει ξανά και ξανά τις τράπεζες να διασώζονται με δημόσιο χρήμα, μόνο για να περάσουν αργότερα στον έλεγχο των ιδιωτών χωρίς να εξασφαλίζεται το δημόσιο συμφέρον. Τι έχουμε μάθει, όμως, από αυτές τις συμπεριφορές και από αυτές τις εμπειρίες; Τίποτα.

Η εν λόγω συμφωνία, κυρίες και κύριοι συνάδελφοι, δεν θα αλλάξει ιδιαίτερα το σκηνικό. Προστέθηκε ένας παίκτης, ναι, αλλά το παιχνίδι είναι το ίδιο. Οι τράπεζες θα συνεχίσουν να λειτουργούν με υπερβολικά κέρδη και με τη δημιουργία του πέμπτου πυλώνα, δεν διαφαίνεται να αλλάξει το ολιγοπωλιακό σύστημα των ελληνικών τραπεζών.

Μια τράπεζα μόνη της δεν μπορεί να θέσει τις βάσεις για ένα υγιές τραπεζικό σύστημα. Απαιτείται μια ολοκληρωμένη τραπεζική πολιτική, που να προϋποθέτει και να προωθεί τον υγιή ανταγωνισμό, να διασφαλίζει τη διαφάνεια, μέσω ενός ισχυρού δημόσιου ελέγχου.

Θέλετε ένα δυνατό και αξιόπιστο τραπεζικό σύστημα; Τότε ενισχύστε την επιχειρηματικότητα. Ενδυναμώστε τους δανειολήπτες και μην αποκλείετε τις μικρομεσαίες επιχειρήσεις. Άλλωστε, όπως έχει αναφέρει και ο ειδικός αγορητής μας, ο Παύλος Γερουλάνος, εσείς μιλάτε για ισχυρές τράπεζες που θα καταστήσουν ισχυρούς δανειολήπτες, ενώ εμείς πιστεύουμε σε ισχυρούς δανειολήπτες που θα ενισχύσουν τις τράπεζες και αυτή είναι μία από τις πολλές διαφορές μας.

Ας μη γελιόμαστε, όμως, η σημερινή κατάσταση είναι αποτέλεσμα των κυβερνητικών σας επιλογών. Το τραπεζικό σύστημα δεν παίζει τον ρόλο που όφειλε να παίζει. Δηλαδή, να χρηματοδοτεί την ελληνική οικονομία, τις μικρομεσαίες επιχειρήσεις και σίγουρα δεν εξασφαλίζει ίσες ευκαιρίες. Το 90% των ελληνικών επιχειρήσεων δεν έχουν πρόσβαση στον τραπεζικό δανεισμό, ενώ η πλειοψηφία των δανείων κατευθύνεται σε μεγάλες επιχειρήσεις που δεν έχουν ουσιαστικά ανάγκη αυτόν τον δανεισμό. Ταυτόχρονα, τα υπερκέρδη των τραπεζών διογκώνονται ως αποτέλεσμα της τραπεζικής απληστίας και της αισχροκέρδειας, η Κυβέρνηση αρνείται πεισματικά να αντιμετωπίσει την κατάσταση.

Γιατί δεν τολμάτε να βάλετε έκτακτη εισφορά στις τράπεζες, όπως έχουν κάνει άλλες ευρωπαϊκές χώρες; Αντ’ αυτού -κι επανέρχομαι στο υπό συζήτηση νομοσχέδιο- το δημόσιο μέσω του Ταμείου Χρηματοπιστωτικής Σταθερότητας θα έχει συνεισφέρει το μεγαλύτερο μέρος για την αύξηση του μετοχικού κεφαλαίου στο σύνολο 950 εκατομμύρια ευρώ -είναι περίπου το 33% της νέας τράπεζας- ενώ οι ιδιώτες θα έχουν δώσει το 1/3 και θα ελέγχουν περίπου το 60%. Αυτή η ανισότητα είναι απαράδεκτη. Ρωτάμε πώς δικαιολογείται; Απάντηση καμμία.

Πάμε τώρα να δούμε τη νέα πραγματικότητα που θα δημιουργήσει αυτή η συγχώνευση και πως θα επηρεάσει τους πολίτες. Αναπόφευκτα θα υπάρχουν ανακατατάξεις και κλείσιμο κατά τόπους υποκαταστημάτων των εν λόγω τραπεζών. Θα ήθελα να σταθώ στο Λασίθι σε ένα πρόσφατο παράδειγμα από το Δήμο Οροπεδίου Λασιθίου, τον πιο ορεινό δήμο της Κρήτης με το 47% του πληθυσμού να είναι γηραιός και ιδιαίτερα μεγάλης ηλικίας.

Το υποκατάστημα της Παγκρήτιας Τράπεζας ήταν το μοναδικό υποκατάστημα, έκλεισε τον Μάρτιο και από τότε οι κάτοικοι του Οροπεδίου κάνουν εξήντα χιλιόμετρα, για να μπορέσουν να βρεθούν στο κοντινότερο κατάστημα Παγκρήτιας Τράπεζας. Ποια είναι, όμως, η πρόβλεψη της Κυβέρνησης και ποια είναι η μέριμνά της για παραδείγματα, όπως αυτό του Οροπεδίου; Και εδώ δεν έχουν κάποια απάντηση.

Τέλος, υπάρχουν σοβαρές καταγγελίες για σκάνδαλα και κακοδιαχείριση της Τράπεζας Αττικής, όπως η μεταβίβαση κόκκινων δανείων σε αμφιλεγόμενες εταιρείες, καταλήγοντας να διαθέτει αρνητικά ίδια κεφάλαια, με συνέπεια την ανάγκη για αλλεπάλληλες ανακεφαλαιοποιήσεις. Τι έχει κάνει η Κυβέρνηση για να ελέγξει αυτές τις υποθέσεις; Ποιος διαχειρίζεται αυτά τα δάνεια σήμερα; Καμμία απάντηση και εδώ.

Τη στιγμή που εμείς εδώ μιλάμε για την ίδρυση ενός ακόμα πυλώνα, περισσότεροι από τους μισούς Έλληνες έχουν χάσει ή κινδυνεύουν να χάσουν τις περιουσίες τους, επειδή εσείς δεν θελήσατε να λάβετε μέτρα, επειδή εσείς δεν θελήσατε να βάλετε όρους. Κόκκινα δάνεια, δάνεια σε ελβετικό φράγκο και μιας και κατάγομαι και από τον Νομό Λασιθίου, με τεράστια συνεισφορά στην αγροτική παραγωγή και την εθνική οικονομία, να σας ενημερώσω ότι οι περισσότεροι αγρότες είναι εγκλωβισμένοι μέσω της PQH και κινδυνεύουν να χάσουν τη γη τους από την οποία ταΐζουν τις οικογένειες τους μιας και οι λύσεις που προσφέρονται από τον αλγόριθμο της πλατφόρμας του εξωδικαστικού μηχανισμού απορρίπτονται από την PQH με τη δικαιολογία της υπέρβασης συγκριτικών της ορίων.

Είναι επιτακτική, λοιπόν, η ανάγκη να βγούμε από το αδιέξοδο και να βρεθεί άμεσα η λύση για συμμετοχή της PQH στη διαδικασία του εξωδικαστικού μηχανισμού, ουσιαστικά. Πρέπει να δράσετε άμεσα μαζί με την Τράπεζα της Ελλάδος, ώστε να εφαρμοστεί ο νόμος 971/17, με τις προβλέψεις του 4738/20. Έχετε την πολιτική βούληση ή θα συνεχίσετε να κάνετε αυτό που γνωρίζετε πολύ καλά να κάνετε; Να μην παίρνετε κανένα μέτρο, να μένετε παρατηρητές, περιμένοντας πότε θα είναι αργά για να παρέμβετε.

Ξέρετε, κυρίες και κύριοι της Κυβέρνησης, το να παρέμβεις αποτελεσματικά έχει δύο παραμέτρους: Τον τρόπο και τον χρόνο. Και στα δύο η Κυβέρνησή σας υστερεί! Και αναρωτιέμαι: Όταν λέτε τη λέξη «κράτος» τι εννοείτε; Τις έννοιες «κράτος-πρόνοιας», «κοινωνικό κράτος», πώς τις αντιλαμβάνεστε; Είναι ασύνδετες αυτές οι έννοιες;

Θα έχει μεγάλο ενδιαφέρον πάντως, όταν ολοκληρώσετε το μεταρρυθμιστικό σας έργο να ξέρουμε τι κράτος θα έχουμε, τι κοινωνία θα έχουμε και τι κράτος πρόνοιας θα έχουμε. Ρωτώ και ταυτόχρονα θλίβομαι, γιατί ξέρω την απάντηση!

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ κ. Κουκουλόπουλος.

Μετά από τον κ. Κουκουλόπουλο, ο κ. Χρυσομάλλης και ο κ. Σταμάτης.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εχθές από τούτο εδώ το Βήμα, ο Πρωθυπουργός μιλώντας για την πραγματικά λαμπρή και μεγάλη επέτειο των πενήντα χρόνων, έκανε αναφορά στα θετικά σχόλια της έκθεσης της Ευρωπαϊκής Επιτροπής για το κράτος δικαίου στην Ελλάδα κι είχαμε την ευαισθησία να τη διαβάσουμε.

Περιορίζομαι να αναφέρω, κύριε Υπουργέ, δύο σημεία αυτής της έκθεσης, αν και θα μπορούσα να αναφέρω και άλλα. Το ένα αφορά στην Αρχή Διαφύλαξης Απορρήτου Επικοινωνιών, την ΑΔΑΕ -και την υπόθεση των υποκλοπών τελικά, δηλαδή, με καθόλου κολακευτικά σχόλια- όπου αύριο συμπληρώνονται δύο χρόνια ακριβώς από την ημέρα που ο Νίκος Ανδρουλάκης πήγε στον Άρειο Πάγο, για να κάνει τη συγκεκριμένη αναφορά από την οποία άρχισε να ξετυλίγεται αυτό το κουβάρι με το κακόβουλο λογισμικό «Predator» και όλα όσα γνωρίζουμε -26 Ιουλίου του 2022 ήταν, ακριβώς δύο χρόνια κλείνουν σήμερα και μπαίνουμε στο τρίτο αύριο και παραμένουν σε εκκρεμότητα, όπως προβλέπει η Ευρωπαϊκή Επιτροπή- και το δεύτερο αφορά ακριβώς στο νομοσχέδιο που ψηφίζουμε: Μιλάει ξεκάθαρα για το ότι δεν τηρούνται στοιχειώδεις κανόνες στη διαβούλευση κατά τη νομοθέτηση.

Το νομοσχέδιο, μας έγινε γνωστό σε λιγότερο από τρία εικοσιτετράωρα από τώρα και θα ψηφιστεί το βράδυ, σε λιγότερο από εξήντα ώρες από την πρώτη συνεδρίαση στις 10 το πρωί της Τρίτης. Εξήντα ώρες δεν θα έχουν συμπληρωθεί μέχρι την ψήφιση. Οι διαδικασίες είναι απόλυτα συμπυκνωμένες και μάλιστα, με τον Υπουργό να δέχεται έναν καταιγισμό ερωτημάτων ήδη από τον εισηγητή μας, τον Παύλο Γερουλάνο από την πρώτη συνεδρίαση, εκ των οποίων σε ένα μέρος απάντησε σήμερα με την κατάθεση εγγράφων και αναφωνήσαμε με τον εισηγητή μας μαζί από κάτω «για ποιον λόγο δεν τα κατέθετε αυτά που ζητούσαμε από την πρώτη συνεδρίαση;». Αυτά που κατατέθηκαν είναι τα πολύ βασικά κείμενα και όλο αυτό μαζί αν το αξιολογήσουμε, δείχνει ότι συνεχίζουμε καθαρά σε έναν δρόμο κακής νομοθέτησης. Δεν νομοθετούμε καλά και η ευθύνη, βέβαια, βαρύνει αποκλειστικά την Κυβέρνηση.

Έρχομαι στο νομοσχέδιο. Τεράστιο το θέμα στο οποίο μας δίνεται η δυνατότητα να συζητήσουμε με αφορμή το νομοσχέδιο και είναι οι τράπεζες. Μία λέξη «τράπεζες» αρκεί! Δεν ξέρω για πόσα θέματα στην Ελλάδα από τότε που ξέσπασε η κρίση έχουν γίνει τόσες συζητήσεις, έχουν ειπωθεί τόσα πολλά και έχουν γραφτεί ακόμα περισσότερα ή το ανάποδο, όπως θέλετε. Είναι τεράστιο το θέμα.

Από την πλευρά της κυβερνητικής πλειοψηφίας τόσο από τον Υπουργό στην τοποθέτησή του το πρωί, όσο και από τον ίδιο τον Εισηγητή, τον κ. Πέτσα, συμπυκνώθηκε όλη η τοποθέτηση σε ένα ερώτημα. Απευθυνόμενη η Κυβέρνηση και η κυβερνητική πλειοψηφία σε όλη την Αντιπολίτευση, μας απηύθυνε το ερώτημα αν θέλουμε τράπεζες που δεν κερδίζουν.

Σε ό,τι αφορά εμάς, τουλάχιστον, από την πλευρά του ΠΑΣΟΚ, προφανώς δεν συγχέουμε τον ρόλο των τραπεζών ούτε με ευαγή ιδρύματα ούτε με φιλανθρωπικές οργανώσεις. Τράπεζες είναι, έχουν έναν ρόλο αναντικατάστατο στην οικονομική και κοινωνική ανάπτυξη, κύριε Υπουργέ.

Θυμίζω, μάλιστα, το ιστορικό συμβάν, ότι στην Οκτωβριανή Επανάσταση το 1917 είχαν κλείσει οι τράπεζες και μια από τις πρώτες αποφάσεις που αναθεώρησε ο Λένιν ήταν να ξανανοίξει τις τράπεζες και να επαναφέρει ένα μέρος τραπεζιτών από το Λονδίνο όπου τους είχε εξορίσει –είναι γνωστό- γιατί χρειαζόταν να υπάρχει μια τεχνογνωσία για να λειτουργήσουν οι τράπεζες. Οι τράπεζες έχουν έναν ρόλο ορισμένο και αναγκαίο και αυτό υπάρχει εδώ και αιώνες, όχι δεκαετίες.

Το ερώτημα, όμως, στην Ελλάδα σήμερα και εδώ και δεκαπέντε χρόνια είναι άλλο, δεν είναι αυτό που μας θέσατε, κύριε Υπουργέ. Επιτελούν σήμερα οι τράπεζες στην Ελλάδα τον ρόλο τους στην οικονομική και κοινωνική ανάπτυξη; Αυτό είναι το ερώτημα. Η απάντηση είναι αρνητική. Οι τράπεζες στην Ελλάδα για τη συνείδηση της συντριπτικής πλειονότητας της κοινωνίας και της επιχειρηματικότητας μικρομεσαίας -και όχι μόνο- είναι πρακτικά κλειστές εδώ και δεκαέξι χρόνια, από το 2008. Οι λόγοι ήταν διαφορετικοί κάθε φορά, αλλά έτσι παραμένουν, στη συνείδηση του κόσμου παραμένουν κλειστές, δεν μπορεί να τις πλησιάσει κανείς. Κάποτε όταν περνούσε απέξω κάποιος που ήξεραν οι τοπικοί υπάλληλοι ότι έχει έναν καλό μισθό ή μια ικανοποιητική σύνταξη τον τραβούσαν κυριολεκτικά από το μανίκι μέσα για να του δώσουν ένα στεγαστικό δάνειο να αγοράσει ένα παραθεριστικό οίκημα σε μια παραλία, ακόμα και στη δική μου πατρίδα που δεν έχει θάλασσα και για κάποιους άλλους στα παραλιακά μέρη. Αυτές οι τράπεζες είναι πρακτικά κλειστές για όλον τον κόσμο από το 2008 και μετά, για διαφορετικούς λόγους κάθε φορά.

Θα αλλάξει κάτι με αυτό το νομοσχέδιο; Να ένα δεύτερο ερώτημα. Προφανώς θα αλλάξει, εμείς δεν το αρνούμαστε και γι’ αυτό και είμαστε θετικοί επί της αρχής. Λίγα, όμως, κύριε Υπουργέ, θα αλλάξουν, λόγω του μεγέθους. Είναι πολύ μικρό, είναι μονοψήφιο το ποσοστό της αγοράς που θα διεκδικήσει κατ’ αρχάς αυτή η τράπεζα.

Η στήριξή μας έχει να κάνει με το ότι πιστεύουμε στον πέμπτο πυλώνα, σε έναν δυνητικό ρόλο που μπορεί να έχει και σε κάτι ακόμα πολύ βασικό: στο χαρτοφυλάκιο των δύο τραπεζών που συγχωνεύονται, κυριαρχούν οι μικρομεσαίοι και στις καταθέσεις και στο πελατολόγιο. Κατά συνέπεια η μικρομεσαία επιχειρηματικότητα που είναι κυριολεκτικά αποκλεισμένη από τις τέσσερις συστημικές τράπεζες θα δει μια ορατή βελτίωση από τη νέα τράπεζα, πόσω μάλλον που θα είναι και ελεύθερη βαρών. Δεν πρόκειται, όμως, να αλλάξει ριζικά η κατάσταση. Ας είμαστε ρεαλιστές, να μην καλλιεργούμε προσδοκίες ούτε σε εμάς ούτε πολύ περισσότερο στους πολίτες.

Εδώ, όμως, τίθεται ένα κρίσιμο ερώτημα στο οποίο θα επανέλθω στο τέλος: Ποιος μπορεί να εγγυηθεί ότι δεν θα περιπέσει -ενδυναμούμενη μάλιστα- στο προσεχές μέλλον ή λίγο αργότερα η συγκεκριμένη τράπεζα σε μια κατάσταση όπου σιγά σιγά θα μετατραπεί στο πέμπτο μέλος του κλαμπ των τεσσάρων συστημικών τραπεζών; Δεν μπορεί αυτό να το εγγυηθεί κανένας. Μπορούμε να κάνουμε κάτι σε αυτό; Θα το δούμε.

Μιλάω για κλαμπ τεσσάρων τραπεζών, για μια κατάσταση πραγματικά απαράδεκτη, όπως είπα από την αρχή. Είναι καλό να δούμε τι γίνεται σήμερα, κύριε Υπουργέ. Ο κ. Χατζηδάκης που αυτή τη στιγμή δεν είναι στην Αίθουσα -δεν πειράζει, θα του τα μεταφέρετε- προχθές, μαζί με τον Υπουργό Περιβάλλοντος και Ενέργειας, τον κ. Σκυλακάκη, παρέστησαν στην πανηγυρική υπογραφή δανειακής σύμβασης 390 εκατομμυρίων ευρώ προς την «ΔΕΠΑ Εμπορίας» για την κατασκευή φωτοβολταϊκού πάρκου 800 MW. Χρηματοδοτείται το 75% αυτού του έργου.

Έχω πει επανειλημμένα -και δεν μπορεί να υπάρχει διαφορετική άποψη και από εσάς, κύριε Υπουργέ- ότι όταν μιλάμε για ΑΠΕ και ειδικότερα για τα φωτοβολταϊκά, μιλάμε για επενδύσεις που είναι ενός ορισμένου κέρδους, δεν είναι απροσδιόριστο το κέρδος και είναι πολύ χαμηλό και το ρίσκο. Για την ακρίβεια, δεν υπάρχει ρίσκο σε αυτή την επένδυση, είναι λίγο-πολύ προσδιορισμένα τα έσοδα και τα έξοδα.

Πώς γίνεται, λοιπόν, η «ΔΕΠΑ Εμπορίας» να παίρνει ένα τέτοιο δάνειο, όπως λίγους μήνες πριν έχει πάρει η κοινοπραξία «ΔΕΗ Ανανεώσιμες – RWE» υπερδιπλάσιο δάνειο από αυτό, κοντά στα 800 εκατομμύρια για τα 2 γιγαβάτ που ετοιμάζεται να κάνει στη δυτική Μακεδονία; Είναι αυτές παραγωγικές επενδύσεις που χρηματοδοτεί το τραπεζικό μας σύστημα; Η ΔΕΗ, μάλιστα, με την RWE το έχουν πάρει από τα δανειακά κεφάλαια του Ταμείου Ανάκαμψης, δηλαδή, ιδιαίτερα χαμηλότοκο δάνειο, με επιτόκιο κάτω του 2%. Έτσι προωθούμε την ανάπτυξη;

Πριν από λίγες ημέρες ένας μεγάλος κατασκευαστικός όμιλος στην Ελλάδα το ενεργειακό σκέλος του το παραχώρησε σε Σαουδάραβες. Κατέθεσα σχετική ερώτηση για το ποια είναι η τύχη των γαιών που κατέχει έχοντας αναπτύξει ή προκειμένου να αναπτύξει φωτοβολταϊκά και άλλες μορφές ανανεώσιμων πηγών ενέργειας. Έχουμε καταλάβει τι συμβαίνει; Έχουμε καταλάβει τι θα γίνει στο τέλος με όλη αυτή τη διαδικασία με μεταβιβάσεις επί μεταβιβάσεων; Στην ελεύθερη οικονομία, βεβαίως, είναι απολύτως θεμιτές, δεν καταγγέλλω κάτι, δεν καταγγέλλω τη συμφωνία μεταξύ του ομίλου και κάποιων Σαουδαράβων. Δεν λειτουργεί έτσι η αγορά. Αυτό το καταλαβαίνουμε. Όμως, όταν κάνει φτερά ένα μέρος γης, υπάρχει ζήτημα. Έχει γίνει και αλλού αυτό; Αυτή η συμφωνία διαφημίστηκε αρκετά και γι’ αυτό κάναμε και την ερώτηση. Υπάρχουν άλλες τέτοιες συμφωνίες; Μήπως πρέπει να αλλάξουμε οπτική και να το δούμε και να πάρουμε και κάποιες νομοθετικές πρωτοβουλίες γι’ αυτό; Για φανταστείτε την επόμενη ημέρα να έχουν πετάξει εκατοντάδες χιλιάδες στρέμματα ελληνικής γης και να έχουν περάσει σε ξένα χέρια με έμμεσο, αλλά σαφή τρόπο.

Και περαιτέρω, επειδή αναφέρθηκα σε ανανεώσιμες πηγές για τις οποίες εμείς πρώτοι και καλύτεροι μιλήσαμε, δεν ξέρουμε όλοι ότι το περιβαλλοντικό αποτύπωμα αυτών των επενδύσεων, κύριε Υπουργέ, είναι πραγματικά σημαντικό. Το αναπτυξιακό, όμως, είναι αμφίβολο, με την έννοια ότι υπάρχει περίοδος κατασκευής και μετά κάτι λίγα μεροκάματα για συντήρηση και καθαρισμό. Δεν είναι κλασικές επενδύσεις όπως ήταν οι παλιές ενεργειακές επενδύσεις που έδιναν θέσεις εργασίας κ.ο.κ..

Δεν είναι τυχαίο, λοιπόν, ότι με αυτή την λογική που σας διακρίνει, κύριε Υπουργέ, η Τράπεζα της Ελλάδος, για την οποία πολύ συζητήσαμε σήμερα, μετά από την παρουσία του κ. Στουρνάρα εχθές στην αρμόδια Επιτροπή Οικονομικών, πριν από τρεις ημέρες έκανε μια ανακοίνωση και είπε κάτι πάρα πολύ ανησυχητικό: Μας ανακοίνωσε ότι το ισοζύγιο εξωτερικών συναλλαγών της χώρας επιδεινώθηκε σε σχέση με πέρυσι, το έλλειμμα δηλαδή, είναι μεγαλύτερο κατά 23% από πέρυσι. Ως αρμόδιος για τα δημοσιονομικά ξέρετε καλύτερα από τον καθέναν το γεγονός, αλλά και τι σημαίνει αυτό. Μιλάμε για το ισοζύγιο που είναι ο μεγάλος ασθενής, διαχρονικά, της ελληνικής οικονομίας διαρθρωτικά. Και ενώ τα ελλείμματα τα δημοσιονομικά τα έχουμε μαζέψει από τα μνημόνια και μετά, με το ισοζύγιο εξωτερικών συναλλαγών ακόμη παλεύουμε και δεν μπορούμε να το βάλουμε κάτω ως χώρα. Πιο ανησυχητικό ακόμα, εκτός από το ότι το ισοζύγιο εξωτερικών συναλλαγών είναι αρνητικό και έχει επιδεινωθεί σε σχέση με το πεντάμηνο το περσινό -πενταμήνου ήταν τα στοιχεία, από τον Ιανουάριο μέχρι τον Μάιο-, είναι ότι η επιδείνωση προέρχεται από την πολύ μεγάλη επιδείνωση στο εμπορικό έλλειμμα. Τι σημαίνει έλλειμμα εμπορικό; Σημαίνει έλλειμμα ανταγωνιστικότητας της χώρας.

Και εδώ προκύπτει ένα μείζον ερώτημα, κύριε Υπουργέ: Είναι δυνατόν στο μέσον της καλύτερης περιόδου χρηματοδότησης που έχει ζήσει ποτέ η χώρα, με Ταμείο Ανάκαμψης και ΕΣΠΑ, ένα πρόγραμμα-μαμούθ που υπερβαίνει τα 70 δισεκατομμύρια ευρώ- να σημειώνει βύθιση η ανταγωνιστικότητα της χώρας; Όμως πρέπει να μας προβληματίζει και να μας κινητοποιήσει, πολύ περισσότερο τη Κυβέρνηση.

Και τίποτα δεν είναι τυχαίο από αυτά που έχουν συμβεί γιατί συνδέεται ευθέως με αυτό που είπατε και με τον ρόλο των τραπεζών, γι’ αυτό έβαλα αυτό το ερώτημα, χωρίς τράπεζες που είναι αποφασισμένες να συμβάλλουν όχι να μετράνε μόνο τα κέρδη τους ή να νοιάζονται και να έχουν δώσει όλο το είναι τους και κοντά σε αυτούς κι εσείς τα τελευταία δύο χρόνια για να καταφέρουν να μοιράσουν μερίσματα, γιατί υπήρχε απαγορευτικό για μερίσματα λόγω της ανακεφαλαιοποίησης και όλης της κατάστασης που προηγήθηκε στη χώρα. Αλλά τους δόθηκε «πράσινο φως» και μοιράζουν τώρα μερίσματα σε διάφορους διθυραμβικούς τόνους.

Είναι δυνατόν, λοιπόν, οι τράπεζες να μην επιτελούν παρά κατ’ ελάχιστον τον ρόλο τους στον τομέα της οικονομικής ανάπτυξης και κατ’ επέκταση, κοινωνικής κι εμείς να τις παρακολουθούμε με σταυρωμένα χέρια να μοιράζουν μερίσματα και να αθροίζουν κέρδη με τις τρομερές διαφορές επιτοκίων χορήγησης και κατάθεσης;

Είναι αυτό τραπεζικό σύστημα το οποίο μπορούμε να το κοιτάζουμε έτσι; Δηλαδή, εδώ υπάρχουν πάρα πολλά θέματα, κυρίες και κύριοι συνάδελφοι, και θέλω να βάλω δίκην ερωτημάτων, αλλά και προτάσεων. Μήπως είναι καιρός να συζητήσουμε σοβαρά –δεν κάνω πρόταση- ποιος θα μπορούσε να είναι ο ρόλος ενός δημόσιου πυλώνα στις τράπεζες για να βοηθήσει σιγά-σιγά στον περιορισμό αυτού του spread μεταξύ χορηγήσεων και καταθέσεων;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και ας κοιτάξουμε διεθνώς τι γίνεται. Δεν μπορούμε να μένουμε σε έναν διάλογο ο οποίος γινόταν με όρους προ δεκαετίας όπου ό,τι είχε δημόσιο χαρακτήρα στην οικονομία ήταν καταδικαστέο εξ ορισμού και υπήρχε μια ιδεολογική ηγεμονία αυτής της άποψης. Δεν είμαστε σε αυτή την εποχή.

Ας δούμε στην Ευρώπη λιγάκι ποιες ευρωπαϊκές χώρες δεν έχουν δημόσιο πυλώνα στον τραπεζικό τους τομέα. Ελάχιστες, ίσως και καμμία εκτός από την Ελλάδα. Μήπως πρέπει να συζητήσουμε σοβαρά, να προβληματιστούμε και να το βάλουμε μπροστά; Μήπως πρέπει να δούμε ξανά σε ένα θετικό βήμα που έχουμε κάνει να κάνουμε το επόμενο, κύριε Υπουργέ;

Δηλαδή, σε μη τραπεζικά ιδρύματα –το ψηφίσαμε κι εμείς, με τη συνδρομή μας λήφθηκε αυτό το μέτρο-, μήπως πρέπει να προβληματιστούμε ότι έχουμε ένα από τα υψηλότερα όρια κεφαλαιακής επάρκειας γι’ αυτά τα μη τραπεζικά ιδρύματα; Να επιβάλουμε ένα πολύ πιο αυστηρό και συστηματικό έλεγχο για να μην ξεφύγει η κατάσταση, αλλά να πάμε το όριο εκεί που είναι και σε άλλες ευρωπαϊκές χώρες για να υπάρχουν συγκεκριμένα τραπεζικά προϊόντα σε μικρή κλίματα και εγγυητικές επιστολές προκειμένου να απελευθερώνεται ένα κομμάτι της αγοράς και της οικονομίας και να λειτουργήσει;

Μήπως πρέπει να δούμε κάπως πιο σοβαρά τη συμμετοχή του δημοσίου όχι σαν έμμεσο βήμα για δημόσιο πυλώνα –δεν εννοώ αυτό-, επειδή έχει σχεδόν 40% το δημόσιο στη νέα τράπεζα με τις μετοχές του Ταμείου Χρηματοπιστωτικής Σταθερότητας και του ΕΦΚΑ, μήπως πρέπει να δούμε λίγο πιο εμφατική τη συμμετοχή του δημοσίου με κάποιο εκτελεστικό μέλος ενδεχομένως του ΔΣ; Όχι για να επιβλέπει και να επιτηρεί, αλλά να συνεργάζεται και να εγγυάται, όσο μπορεί, ότι δεν θα περιπέσει σε μια κατάσταση σαν τις άλλες τράπεζες αυτή η τράπεζα.

Μήπως πρέπει να το δούμε, για να προστατεύσουμε αυτή την προσπάθεια που γίνεται, με το «ΗΡΑΚΛΗΣ 3»; Ακούμε –δεν ξέρω αν ισχύει- ότι οι τέσσερις συστημικές τράπεζες ετοιμάζονται να διεκδικήσουν κομμάτι και από το «ΗΡΑΚΛΗΣ 3», ενώ έχει άλλον προορισμό. Έτσι δεν είναι ή κάνω λάθος;

Μήπως πρέπει αυτό το βήμα να το κάνουμε πιο σίγουρο αποκλείοντας μια τέτοια πρόσβαση που, κατά τη γνώμη μας, δεν πρέπει να υπάρξει; Δεν είμαστε εχθροί με τις άλλες τράπεζες, αλλά εν πάση περιπτώσει έχουν στηριχθεί με τα προγράμματα «ΗΡΑΚΛΗΣ 1» και «ΗΡΑΚΛΗΣ 2» με πολύ μεγάλο δημοσιονομικό κόστος και είμαστε στην κατάσταση που είμαστε. Γιατί και στο «ΗΡΑΚΛΗΣ 3» που θεσπίζεται για να εξυπηρετήσει άλλες καταστάσεις που μέχρι τώρα δεν υπήρχε η δυνατότητα θα πρέπει να μπουν και σε αυτό οι συστημικές τράπεζες; Μήπως πρέπει να γίνουν πιο συστηματικοί έλεγχοι από την Επιτροπή Ανταγωνισμού; Και πάει λέγοντας.

Εδώ, λοιπόν, θέλω να πω το εξής, κυρίες και κύριοι συνάδελφοι, και με αυτό να ολοκληρώσω. Είμαστε σε μια εποχή για την οποία ειδικά η Κυβέρνηση μιλά πολύ συχνά για κανονικότητα. Την επιστροφή στην κανονικότητα τη θέλουμε όλοι. Ο κάθε λογικός άνθρωπος τη θέλει. Κάθε λογικός Έλληνας τη θέλει, γιατί έχουμε όλοι συνείδηση της περιπέτειας που πέρασε η χώρα.

Την κανονικότητα, όμως, πρέπει να τη δούμε με τα μάτια της κοινωνίας των συμπολιτών μας. Και νομίζω ότι βλέπουμε όλοι, δεν είναι προνόμιο δικό μας. Εμείς απλά φροντίζουμε και το λέμε και το κάνουμε θέση και άποψη αυτό. Και το είπε και ο εισηγητής μας Παύλος Γερουλάνος εξαιρετικά καλά το πρωί. Δηλαδή, προσπαθούμε να δούμε και πιστεύω το επιτυγχάνουμε να βλέπουμε με τα μάτια της κοινωνίας, βάζοντας μπροστά τον άνθρωπο, μπροστά τον πολίτη.

Έχουμε ένα ερώτημα στο οποίο πρέπει να απαντήσουμε όλοι και κυρίως, η Κυβέρνηση και όλο το πολιτικό σύστημα. Επιστρέψαμε, λέει, στην κανονικότητα. Ναι, βλέπει μερίσματα! Βλέπει κέρδη! Ο νέος που από τον Νοέμβρη του 2012 δεν έχει τριετίες πότε θα δει να ξεπαγώνουν οι τριετίες για να πανηγυρίσει, που μια γενιά ολόκληρη από τριάντα μέχρι σαράντα πέντε ετών έχει απαγορευτικό στο να κάνει οικογένεια;

Δεν είναι καμμία λογική «λεφτόδεντρου» αυτό που λέω. Έχουμε πει ότι αυτό μπορεί να γίνει με σοβαρή εφαρμογή συλλογικών διαπραγματεύσεων. Υπάρχουν τομείς της οικονομίας που θέλουν να το κάνουν και δεν μπορούν για να μην προκαλέσουν στον κλάδο τους αθέμιτο ανταγωνισμό και δεν υπάρχει καθεστώς συλλογικών διαπραγματεύσεων.

Όταν λέμε, λοιπόν, κανονικότητα, πρέπει να ισχύσει για όλους και για όλα και όχι μόνο γι’ αυτούς που αθροίζουν κέρδη γιατί καταντάει προκλητικό για την κοινωνία. Τα μηνύματα πρέπει να τα παίρνουμε από την κοινωνία και από τη μεριά μας πιστεύω, αν μη τι άλλο, προσπαθούμε και πιστεύω το κάνουμε καλά.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Χήτα, για ούτε ένα λεπτό, για τη δήλωση σε σχέση με την απόφαση.

**ΚΩΝΣΤΑΝΤΙΝΟΣ ΧΗΤΑΣ:** Ήμουν εκτός Αίθουσας προηγουμένως, όταν σχολιάστηκε και τοποθετήθηκαν τα κόμματα όλα, γι’ αυτό ευχαριστώ που μου δίνετε αυτό το λεπτό για να τοποθετηθούμε και εμείς για τα όσα συνέβησαν πριν από λίγο και αναφέρομαι στην υπόθεση με τον Παύλο Πολάκη.

Να πούμε κάτι ξεκάθαρα, ότι η Ελληνική Λύση κατά την πάγια τακτική της -και αυτό είναι ξεκάθαρο- καταδικάζει κάθε ανάρμοστη συμπεριφορά από όπου και αν αυτή προέρχεται. Άρα, αυτό είναι ξεκάθαρο. Μπαίνει τελεία εδώ. Η Ελληνική Λύση καταδικάζει κάθε ανάρμοστη συμπεριφορά απ’ όπου και αν αυτή προέρχεται.

Γι’ αυτόν ακριβώς τον λόγο, επειδή καταδικάζουμε κάθε ανάρμοστη συμπεριφορά απ’ όπου και αν αυτή προέρχεται, θέλουμε να ρωτήσουμε το πολιτικό σύστημα ή αν θέλετε το ευαίσθητο πολιτικό σύστημα γιατί δεν επιδεικνύεται -ένα ερώτημα- η ίδια ευαισθησία στο θέμα Αυγενάκη, ο οποίος…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χήτα, σας παρακαλώ. Μου ζητήσατε τον λόγο…

**ΚΩΝΣΤΑΝΤΙΝΟΣ ΧΗΤΑΣ:** Έχω τον λόγο, κύριε Πρόεδρε. Αυτό είναι λογοκρισία.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν κάνω λογοκρισία, αλλά τώρα το μετατρέπετε σε μια παρέμβαση-ομιλία. Εντάξει, συνεχίστε.

**ΚΩΝΣΤΑΝΤΙΝΟΣ ΧΗΤΑΣ:** Από τα σαράντα δευτερόλεπτα με κόψατε. Θέλω να πω αυτό που θέλω στο ένα λεπτό. Εσείς είστε δημοκράτης.

Ρωτάμε, λοιπόν, γιατί δεν επιδεικνύεται η ίδια ευαισθησία στο θέμα Αυγενάκη, ο οποίος μόλις εχθές τριγυρνούσε στο Προεδρικό Μέγαρο, ο οποίος εχθές βρισκόταν στα βουλευτικά έδρανα της Νέας Δημοκρατίας και καταχειροκροτούσε τον Πρωθυπουργό, ο κατά τα άλλα διαγραφείς Λευτέρης Αυγενάκης -υποτίθεται ότι έχει διαγραφεί και μιλάμε για τον κ. Αυγενάκη-, και ο οποίος όχι μόνο προχώρησε σε λεκτική επίθεση απέναντι σε έναν νέο εργαζόμενο, αλλά και σε σωματική επίθεση απέναντι σε έναν νέο εργαζόμενο. Και αυτόν τον άνθρωπο ο κ. Μητσοτάκης δεν τον έχει διαγράψει ακόμη από το κόμμα του.

Άρα, λοιπόν, το ερώτημα που τίθεται είναι το εξής. Ποιος κρατάει ποιον; Ναι, καταδικάζουμε όλα αυτά τα περιστατικά, αλλά να υπάρχει και η ίδια ευαισθησία για όλους. Δεν μπορεί ο κ. Αυγενάκης αυτή τη στιγμή να χειροκροτεί καθήμενος στα βουλευτικά έδρανα τη Νέας Δημοκρατίας τον άνθρωπο που τον διέγραψε -και καλά τον διέγραψε- και να κάνει βόλτες και να σουλατσάρει στο Προεδρικό Μέγαρο. Με συγχωρείτε πάρα πολύ.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Μιλτιάδης Χρυσομάλλης από τη Νέα Δημοκρατία και ακολουθεί ο κ. Σταμάτης, ο κ. Κατσιβαρδάς και ο κ. Λαζαρίδης τελευταίος εκ του καταλόγου των ομιλητών.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Πριν μπω στο νομοσχέδιο, θα ήθελα να πω ότι καταλαβαίνω και για μένα είναι και θεμιτή η πολιτική αντιπαράθεση με επιχειρήματα. Σίγουρα καμμιά φορά αυτή μπορεί να ξεφύγει και νομίζω σε όσους μας έχει τύχει το έχουμε μετανιώσει. Όμως, η επίθεση σε μη πολιτικό για μένα, σε έναν εργαζόμενο είναι απαράδεκτη, ακόμα και αν θεωρήσουμε ότι πιθανόν μας ειρωνεύτηκε ή θιχτήκαμε.

Από τότε που έχουμε αποφασίσει όλοι μας να ασχολούμαστε με τα κοινά αυτό νομίζω το έχουμε λάβει υπ’ όψιν μας και έτσι οφείλουμε να λειτουργούμε. Συνεπώς, για το προηγούμενο περιστατικό, το μόνο που θα ήθελα και εγώ να πω είναι ότι η επίθεση σε μια εργαζόμενη είναι απαράδεκτη.

Όσον αφορά στο νομοσχέδιο είναι εξαιρετικά ενδιαφέρον, κυρίες και κύριοι Βουλευτές, με πόση ευκολία ο κ. Κασσελάκης αναφώνησε «σκάνδαλο» και ήθελε να προειδοποιήσει με δικαστική διερεύνηση τη σύμβαση συγχώνευσης της Τράπεζας Αττικής και της Παγκρήτιας Τράπεζας, την οποία σήμερα συζητούμε.

Με την ίδια ευκολία, δυστυχώς, τον ακολούθησαν οι Βουλευτές του ΣΥΡΙΖΑ αλλά και οι πρώην σύντροφοί τους στη Νέα Αριστερά, μιλώντας για ληστεία του λαού με κρατικές εγγυήσεις, ακόμα και για σκόπιμη τρομοκρατία με πιθανό κούρεμα καταθέσεων.

Βέβαια για την κατάσταση στην οποία κατέληξε η Τράπεζα Αττικής ποιος ευθύνεται, σύμφωνα με τους Βουλευτές του ΣΥΡΙΖΑ και της Νέας Αριστεράς; Δήθεν ευθύνεται το PSI και οι επιλογές των κυβερνήσεων ως τον Ιανουάριο του 2015, γιατί μετά ανέλαβε τη διακυβέρνηση της χώρας η εθνοσωτήρια κυβέρνηση ΣΥΡΙΖΑ-ΑΝΕΛ.

Πολύ βολικά όλα αυτά, αλλά ξεχάσατε όχι μόνο το κλείσιμο των τραπεζών, στο οποίο μας οδηγήσατε με τις περήφανες διαπραγματεύσεις σας, τα ηρωικά δημοψηφίσματα της κωλοτούμπας και τις τσάμπα μαγκιές σας ότι οι δανειστές θα χάσουν. Ξεχάσατε ακόμα την εμμονική σας προσπάθεια να δημιουργήσετε τη ΣΥΡΙΖΑ Bank, με όχημα την Τράπεζα Αττικής, μια τράπεζα έξω από την εποπτεία της Τράπεζας της Ελλάδος και της Ευρωπαϊκής Κεντρικής Τράπεζας, μια τράπεζα υπό τον έλεγχο του τότε Μεγάρου Μαξίμου, μια τράπεζα για τους φίλους και κολλητούς σας, το οποίο μπορώ να πω ότι για λίγο διάστημα το πετύχατε.

Ξεχάσατε, όμως, να μας πείτε πού κατέληξε η προσπάθειά σας αυτή. Ξεχάσατε τον φίλο σας τον κ. Καλογρίτσα, που έλαβε από το 2015 έως το 2016 τριάντα εννέα δάνεια ύψους 77 εκατομμυρίων ευρώ με εγγύηση αέρα, τις απανωτές αυξήσεις πιστωτικών ορίων για την εταιρεία του και με αποκορύφωμα τις εγγυητικές επιστολές με ενέχυρο τα περιβόητα βοσκοτόπια για να μπει στον διαγωνισμό για το ΣΥΡΙΖΑ Channel.

Ξεχάσατε, πολύ βολικά, τις κακουργηματικές διώξεις που άσκησε η δικαιοσύνη το 2017 για δάνεια σε εταιρείες φίλων σας, κύριοι του ΣΥΡΙΖΑ, με σκανδαλώδη επιτόκιο και χωρίς εγγυήσεις. Και το κυριότερο, εσείς οι ίδιοι που αγωνιάτε σήμερα και φωνάζετε με όλη τη δύναμη των πνευμόνων σας «σκάνδαλο» ξεχάσατε πως μεθοδεύσατε την προσπάθειά σας να δημιουργήσετε τη ΣΥΡΙΖΑ Bank, πως δεσμεύσατε και τελικά χάσατε τα χρήματα του ΤΣΜΕΔΕ -και σας το λέω ως μηχανικός αυτό- τις αυξήσεις του μετοχικού κεφαλαίου της τράπεζας -συνολικά 800 εκατομμύρια ευρώ ήταν αυτά- πως πιέζατε ως κυβέρνηση, ακόμα και με απειλές, τις κρατικές ΔΕΚΟ να συμμετάσχουν σε μια πανάκριβη αύξηση μετοχικού κεφαλαίου 680 εκατομμυρίων ευρώ το 2015, μόνο και μόνο για να εξυπηρετήσετε τα σχέδιά σας.

Ξεχάσατε τι δήλωνε το 2014 ο τότε Πρόεδρος του ΤΕΕ και λίγους μήνες μετά πρωτοκλασάτος Υπουργός σας κ. Σπίρτζης μαζί με τον τότε Αρχηγό σας κ. Τσίπρα για τον στόχο διατήρησης της Τράπεζας Αττικής υπό τον έλεγχο του ασφαλιστικού φορέα των μηχανικών, ώστε να μην υπάρχει πλήρης έλεγχος του ελληνικού τραπεζικού συστήματος από την Ευρωπαϊκή Κεντρική Τράπεζα. Και για να το πετύχετε αυτό πετάξατε αφειδώς χρήματα του ελληνικού λαού, χρήματα των συνταξιούχων μηχανικών σε μια μαύρη τρύπα, χωρίς να πετύχετε τίποτα απολύτως.

Καταφέρατε μόνο να οδηγήσετε την τράπεζα σε μια όλο και χειροτερεύουσα κατάσταση, που για να αναστραφεί χρειάστηκε την είσοδο του Ταμείου Χρηματοπιστωτικής Σταθερότητας το 2021, το οποίο ανέλαβε πλέον τόσο με τη συμμετοχή του στις αυξήσεις μετοχικού κεφαλαίου όσο και με την τεχνική καθοδήγησή του να εξυγιάνει την τράπεζα και να την οδηγήσει στην επόμενη μέρα, διασφαλίζοντας τις καταθέσεις αλλά και τα συμφέροντα του δημοσίου.

Και όμως, αρνείστε να το καταλάβετε ακόμη και σήμερα, αλλά βέβαια δεν θα περιμέναμε τίποτα περισσότερο από εσάς, που χειριστήκατε το κράτος ως λάφυρο και προσωπικό σας φέουδο, χρεώνοντας στη χώρα ένα τρίτο, αχρείαστο, μνημόνιο. Ντροπή πραγματικά.

Συζητάμε μια σύμβαση συγχώνευσης, κυρίες και κύριοι συνάδελφοι, για την οποία δεν ακούστηκε αρνητική τοποθέτηση από τους φορείς που προσκλήθηκαν στην αρμόδια επιτροπή, μια σύμβαση που εξυπηρετεί το δημόσιο συμφέρον, αφού σύμφωνα με το ΤΧΣ η απόδοση που αναμένεται σε βάθος δεκαετίας θα κυμανθεί μεταξύ 4% και 5% ή μεταξύ 1,2 και 1,6 δισεκατομμύριο ευρώ, ποσό που καλύπτει τα 955 εκατομμύρια ευρώ που έχει ήδη επενδύσει το ταμείο. Η εκτίμηση αυτή επιβεβαιώνεται και από δύο ανεξάρτητους χρηματοοικονομικούς συμβούλους, που ως όφειλε απευθύνθηκε το ταμείο.

Ακούσαμε στην επιτροπή ότι έπειτα από αναζήτηση που έκανε κατ’ ανάθεση η «JP MORGAΝ» δεν βρέθηκε άλλος επενδυτής που θα ήθελε να μπει στην Τράπεζα Αττικής. Επιπλέον, ούτε αυτή ούτε η Παγκρήτια με τη σημερινή μορφή τους μπορούν να ενταχθούν στον «ΗΡΑΚΛΗ», προκειμένου να απομειώσουν τα μη εξυπηρετούμενα δάνειά τους. Η συγχώνευση θα τους το επιτρέψει, καθαρίζοντας υγιώς το χαρτοφυλάκιο της νέας τράπεζας και διασφαλίζοντας τις υπάρχουσες καταθέσεις.

Τι άλλο θέλετε; Έχετε να προτείνετε κάτι καλύτερο από αυτό; Τίποτα απολύτως, δυστυχώς. Δεν ακούσαμε μια πρόταση. Μόνο κραυγές και πυροτεχνήματα, που ως συνήθως δεν έχουν να προσφέρουν τίποτα πραγματικό και χειροπιαστό για την οικονομία, την παραγωγή και την κοινωνία του τόπου μας. Παλιά σας τέχνη κόσκινο.

Κυρίες και κύριοι συνάδελφοι, η Κυβέρνηση της Νέας Δημοκρατίας συνεχίζει με σχέδιο και αποφασιστικότητα την προσπάθεια για την ανάταξη και ανασυγκρότηση της ελληνικής οικονομίας και πετυχαίνει. Δεν το λέμε εμείς, το λένε οι διεθνείς οργανισμοί και τα χρηματοπιστωτικά ιδρύματα. Το λένε οι αριθμοί ανάπτυξης του ΑΕΠ και των άμεσων ξένων επενδύσεων.

Η επίλυση του γόρδιου δεσμού που λέγεται Τράπεζα Αττικής και την οποία συζητούμε σήμερα έρχεται ως ένα ακόμα κρίσιμο βήμα στην προσπάθεια αυτή. Με τη δημιουργία ενός πέμπτου πυλώνα στο τραπεζικό σύστημα, υγιούς και με κατεύθυνση προς τη μικρομεσαία επιχειρηματικότητα, δημιουργούμε προϋποθέσεις ανάπτυξης αλλά και υγιούς ανταγωνισμού.

Η νέα τράπεζα, υπό τη διοίκηση επιχειρηματιών που έχουν αποδείξει έως σήμερα τις ικανότητές τους στην αγορά, οι οποίοι βάζουν, όπως είπε και ο εισηγητής μας, 200 εκατομμύρια ευρώ και μια τράπεζα -εγώ θα συμπλήρωνα 200 εκατομμύρια ευρώ και τρεις τράπεζες, γιατί η Παγκρήτια είναι συγχώνευση Παγκρήτιας, HSBC και Τράπεζας Κεντρικής Μακεδονίας- έχουν, λοιπόν, δείξει τις ικανότητές τους και θα προσφέρουν διέξοδο στον δανεισμό μικρών επιχειρήσεων αλλά και στην αποταμίευση με ανταγωνιστικά επιτόκια.

Θεωρώ αυτονόητη τη στήριξη της συμφωνίας συγχώνευσης της Τράπεζας Αττικής και της Παγκρήτιας Τράπεζας από όλες τις πλευρές του Κοινοβουλίου που δεν λειτουργούν με ιδεοληψία και λαϊκισμό, πολύ περισσότερο από την πλευρά του ΣΥΡΙΖΑ και της Νέας Αριστεράς ως ελάχιστη ένδειξη μεταμέλειας για τα προβλήματα που δημιούργησαν στην Τράπεζα Αττικής στην προσπάθειά τους να καταλάβουν τους αρμούς της εξουσίας.

Ας το εξηγήσει ο ΣΥΡΙΖΑ και στον νέο Πρόεδρό του, που μάλλον δεν γνωρίζει καλά την ιστορία του κόμματός του. Ευτυχώς την θυμάται πολύ καλά ο ελληνικός λαός και θα συνεχίσει να θυμάται για πολλά χρόνια ακόμη τους άθλους της «πρώτης φοράς αριστεράς».

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Γεώργιος Σταμάτης από τη Νέα Δημοκρατία.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κύριε Υφυπουργέ, ξέρετε σήμερα συνέβη αυτό το περιστατικό στην Επιτροπή Κοινωνικών Υποθέσεων, σχολιάζονται οι καλεσμένοι της Προεδρίας της Δημοκρατίας, κάποιοι εκλεγμένοι στην Ευρωβουλή εμφανίζονται όπως εμφανίζονται και νομίζω ότι όλο αυτό θα πρέπει και πάλι να μας προβληματίσει, με βάση και το αποτέλεσμα των τελευταίων Ευρωεκλογών, γιατί ο κόσμος αποτρέπεται από όλο αυτό που λέγεται πολιτική.

Από την άλλη επιτρέψτε μου να πω ότι δεν θα αναφερθώ στον εισηγητή μας, θα αναφερθώ σε δύο ανθρώπους που δεν είναι εδώ αυτή τη στιγμή, που έχουμε τελείως διαφορετικές απόψεις, αλλά οι δυο τους ομιλίες σήμερα, και της κ. Αχτσιόγλου και του κ. Κουκουλόπουλου, κύριε Υπουργέ, είναι αυτό που θέλουμε, κριτική αντιπολίτευση γόνιμη, για να γινόμαστε κι εμείς καλύτεροι.

Ο ΣΥΡΙΖΑ αυτή τη στιγμή έχει Κοινοβουλευτική Ομάδα σε ένα νομοσχέδιο που έχει καταγγείλει τον Υπουργό και την Κυβέρνηση και αποδεικνύεται για ακόμα μία φορά ότι η μοναδική λύση για τη χώρα είναι η Νέα Δημοκρατία. Δεν είναι καθόλου πρόβλημα, γιατί έτσι έχουν αποφασίσει οι Έλληνες πολίτες και έτσι θα αποφασίσουν από ό,τι φαίνεται και στο τέλος αυτής της τετραετίας.

Κύριε Υπουργέ, επιτρέψτε μου δύο πράγματα να σας πω: Μιας και μιλάμε για τις τράπεζες θέλω να τοποθετηθώ στο εξής, σε λίγα χρόνια -μπορεί και τώρα που το συζητάμε- το wifi να είναι κοινωνικό αγαθό. Πριν από χρόνια μπορεί να υπήρχε ένας λόγος που οι τράπεζες χρέωναν τις συναλλαγές τις ηλεκτρονικές. Τώρα δε νομίζω, όσο προχωράμε στην ψηφιακή εποχή και όσο ο κόσμος ενσωματώνεται, να έχουμε τέτοιες χρεώσεις. Θα μπορούν να μειωθούν, θα μπορούν ενδεχομένως από το κόστος να πηγαίνουν στην κοινωνική ευθύνη, αλλά όσο πηγαίνουμε στην ψηφιακή εποχή νομίζω ότι αυτό πρέπει να παρέλθει.

Το δεύτερο -το είπαν και άλλοι συνάδελφοι- νομίζω -και πιστεύω ότι θα το κάνετε- δώστε δύο, τρεις, τέσσερις ημέρες παράταση στις φορολογικές δηλώσεις. Είναι κρίμα κάποιοι άνθρωποι να μην προλάβουν. Και θα το πω, κυρίως, διότι βιώσαμε δέκα ημέρες παρατεταμένου καύσωνα. Ήταν μια δύσκολη περίοδος για όλους. Ενδεχομένως, κάποιοι συμπολίτες μας, λόγω του καύσωνα, λόγω αυτής της διαδικασίας, να μην κατάφεραν. Νομίζω ότι θα το κρίνετε θετικά.

Από την άλλη, θέλω να σας πω ένα μπράβο γι’ αυτό που με το αναπηρικό κίνημα εσείς κάνατε, όσον αφορά στον εξωδικαστικό για τα άτομα με αναπηρία. Αυτό, κύριοι συνάδελφοι, τι δείχνει; Δείχνει ότι η Κυβέρνηση ακούει την κοινωνία των πολιτών, ακούει το αναπηρικό κίνημα και αυτό, νομίζω, είναι ένα από τα πολλά που της αναγνωρίζει η κοινωνία.

Όσον αφορά στο παρόν νομοσχέδιο, νομίζω ότι η συζήτηση τελειώνει και αρχίζει στο ότι δεν θέλουμε να ξαναζήσουμε εικόνες του 2015, να καταρρέουν οι τράπεζες και οι συμπολίτες μας να πηγαίνουν στα ΑΤΜ.

Θα σταθώ, όμως -και νομίζω ότι αυτό πρέπει να το δούμε- σε κάτι που αναφέρθηκε και η κ. Σπυριδάκη από το ΠΑΣΟΚ.

Κύριε Υπουργέ, κύριε Υφυπουργέ, προφανώς το Λασίθι πρέπει να έχει κατάστημα. Η νησιωτική επαρχία είναι τελείως διαφορετική και νομίζω από τη στιγμή που εμείς μπαίνουμε σε αυτή τη διαδικασία, θα πρέπει και αυτοί να το δουν. Γιατί; Διότι από τη στιγμή που μιλάμε για μικροκαταθέτες, από τη στιγμή που όντως εσείς ως Κυβέρνηση εγγυάστε ότι δεν θα χαθούν θέσεις εργαζομένων ούτε θα κλείσουν καταστήματα, εκεί που έχουν κλείσει, πριν από αυτή τη συμφωνία, ως καλό παράδειγμα και για τους πολίτες αλλά και για το τι πρέπει να γίνει θεωρώ ότι πρέπει να μπείτε σε αυτή τη διαδικασία.

Χαίρομαι, που μια προσπάθεια πολλών χρόνων, που δεν είχε τελεσφορήσει, τελεσφόρησε. Από την άλλη, βέβαια, θα πρέπει ο έλεγχος και από εσάς και από την Τράπεζα της Ελλάδος να είναι πολύ πιο ασφυκτικός για το πώς δίνονται τα δάνεια, γιατί στο τέλος της ημέρας δεν μπορεί ο ελληνικός λαός να πληρώνει συνέχεια τις τράπεζες. Δεν θα πω σε ποια χρονική περίοδο έγινε αυτό. Πιστεύω ότι η δική σας παρουσία στο Υπουργείο, μαζί με τον κ. Χατζηδάκη, εγγυάται κάτι τέτοιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο τώρα έχει ο κ. Χαράλαμπος Κατσιβαρδάς, Ανεξάρτητος Βουλευτής.

Θα ακολουθήσει ο τελευταίος ομιλητής κ. Λαζαρίδης.

Ορίστε, κύριε Κατσιβαρδά, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υπουργέ, κατ’ αρχάς και εγώ με τη σειρά μου κατ’ επιταγήν της κοινοβουλευτικής μου συνειδήσεως, ως Ανεξάρτητος Βουλευτής θα καταδικάσω απεριφράστως την συμπεριφορά του κ. Πολάκη, κάτι το οποίο αντιβαίνει προδήλως και στα κοινοβουλευτικά ειωθότα, καταστρατηγεί και τους κοινοβουλευτικούς κανονισμούς και αντιβαίνει γενικότερα στο δημοκρατικό πολίτευμα.

Για να μην καταστώ αμετροεπής, η καταδίκη, βεβαίως, αφορά και συγκεκριμενοποιείται στην ορισμένη, εξατομικευμένη πράξη και όχι στο πρόσωπο του κ. Πολάκη. Συν τοις άλλοις, να χαιρετίσω την εν ακαρεί χρόνω, την άμεση, δηλαδή, παρέμβαση του θεματοφύλακος της κοινοβουλευτικής τάξεως, του κυρίου Προέδρου, του κ. Τασούλα, ο οποίος επελήφθη και έθεσε τον δάκτυλον επί τον τύπον των ήλων ουσιαστικά, απαγγέλοντας κατά ρητή εφαρμογή των διατάξεων του Κανονισμού της Βουλής την προσήκουσα ποινή, προκειμένου εν τω μέτρω, το οποίο αφορά όλους μας, δηλαδή του κοινοβουλευτικού γίγνεσθαι, για αυτή τη συμπεριφορά.

Βάζω εδώ μία τελεία, για να έρθω ευθύς αμέσως στο συγκεκριμένο σχέδιο νόμου. Φρονώ ότι, βεβαίως, θέτει ορισμένα ζητήματα προς διευθέτηση, βρίσκεται στην κατεύθυνση διασφάλισης εκατέρωθεν των συμβαλλομένων και συν τοις άλλοις, διασφαλίζει κάποια συμφέροντα, θέτοντας προϋποθέσεις, δημιουργώντας, δηλαδή, εγγυήσεις για τη σταθερότητα, την ασφάλεια και την ανάπτυξη.

Όμως, πέραν της συγκεκριμένης κυρώσεως της συμβάσεως για τη συγχώνευση και την επένδυση μεταξύ των συμβαλλομένων, εδώ αναφύεται μία προβληματική, η οποία δεν σχετίζεται, δεν συνδέεται άμεσα με το κυβερνών κόμμα. Ανάγεται στο παρελθόν και είναι αρρήκτως και αυθιγενώς συνυφασμένη με την ύπαρξη της αντικειμενικής ευθύνης, αρχής γενομένης από τα μακρινά χρόνια των μνημονίων, καθ’ όσον αφορά, δηλαδή, τον ρόλο των τραπεζικών συστημάτων.

Θα κάνω μια υπόμνηση, -βεβαίως, δεν είμαι οικονομολόγος, θα το κάνω, όμως, γιατί είναι αναγκαίο-, για να δούμε κατά πόσο υπάρχει μια δυναμική εξυγιάνσεως του τραπεζικού συστήματος και κατά πόσο είμεθα ειλικρινείς με τον εαυτό μας, ως Ελλάδα και ως Ευρώπη, αναφορικά με την κατεύθυνση του άκρατου νεοφιλελευθερισμού, ο οποίος τείνει να διαβρώσει σήμερα και την Ελλάδα και την Ευρώπη. Να θυμίσω ότι προ των μνημονίων υπήρχε ένα αχανές τοπίο με τις τράπεζες -όχι μόνο τις σημερινές συστημικές, αλλά και έναν αριθμό τραπεζών-, όπου κατά συναυτουργία, τρόπον τινά, επιτίθεντο -θα χρησιμοποιήσω αυτή τη φράση- στους καταναλωτές, χωρίς να υπάρχει κάποιος νόμος προστασίας, χωρίς να υπάρχουν αρκούντως ικανοποιητικές εγγυήσεις και δικλίδες ασφαλείας, με αποτέλεσμα αυτές οι τράπεζες να χορηγούν αφειδώς δάνεια και να παραπλανούν τους καταναλωτές.

Συνεπεία, λοιπόν, τούτου, ήταν να διογκωθεί το ιδιωτικό χρέος, η ακίνητη περιουσία να υποθηκεύεται στις τράπεζες και μετά ταύτα, όταν ενέσκηψε η αντικειμενική, χρονική συγκυρία των μνημονίων, να δημιουργηθεί ένα αντικειμενικό πρόβλημα. Βεβαίως, εκείνη την εποχή, η οικονομική κρίση ανασκάλευσε και συνεπέφερε και λοιπά ζητήματα ηθικής τάξεως και γενικότερα έναν αναστοχασμό για το ποιος ήταν ο προσανατολισμός της τότε Ελλάδος. Μολονότι σήμερα, βεβαίως, έχουν γίνει βήματα μπροστά, δεν παύει να υπάρχει αυτό το βασανιστικό ερώτημα εν είδει πολιτικής φιλοσοφίας, η οποία πρέπει να μας απασχολεί όλους.

Να θυμίσω, λοιπόν, ότι τότε οι λύσεις για την εξισορρόπηση και την διασφάλιση της ακινήτου περιουσίας και της αξιοπρέπειας των πολιτών ήτο ο νόμος Κατσέλη, ο ν.3869/2010, που είχε ως βάση την απρόοπτη μεταβολή των συνθηκών, με αρμοδιότητα ειρηνοδικείου. Είχε τύχει και τυγχάνει ακόμα πολλές υποθέσεις να εκκρεμούν στον δεύτερο βαθμό δικαιοδοσίας, προκειμένου αφ’ ενός να διασφαλιστεί η εξυπηρέτηση των δανείων υπέρ των τραπεζών, των πιστωτικών ιδρυμάτων, παρ’ ότι τότε υπήρχε μια προϊούσα συρρίκνωση και απορρόφηση των οικονομικά ασθενέστερων από τις ισχυρότερες, με συνέπεια να δημιουργηθεί γενικότερα μια κατάσταση ανασφάλειας δικαίου και μια αποσταθεροποίηση τόσο στην οικονομία, όσο και στην κοινωνία.

Και ο νόμος Κατσέλη ήταν ένα ημίμετρο, διότι πάντοτε στις ενστάσεις στο δικαστήριο η τράπεζα είχε τη «μερίδα του λέοντος». Υπήρχε η ένσταση της συνυπαιτιότητας στο πλαίσιο της συμβατικής διαβούλευσης, της διαπραγμάτευσης, προτού καταρτιστεί η οριστική σύμβαση δανειοδοτήσεως, εξ υπαρχής, αυτονοήτως και εξυπακουομένως, διότι είναι γνωστόν τοις πάσι ότι η τράπεζα, ουσιαστικά, έχει τον δεσπόζοντα ρόλο, λόγω των εργαλείων, των οποίων κατέχει. Αυτές, λοιπόν, οι ενστάσεις δεν εγένοντο δεκτές από το δικαστήριο.

Θέλω να πω, λοιπόν, ότι δημιουργήθηκε μια καινοφανής τάξη πραγμάτων, όπου πάλι εν μέρει ο πολίτης προστατεύτηκε με αυτόν τον νόμο, ο οποίος υπέστη και επιμέρους τροποποιήσεις και συν τοις άλλοις, θεσπίστηκαν και διάφορα εργαλεία, προκειμένου ο πτωχοποιημένος Έλληνας να βρίσκεται σε αυτή την κατάσταση.

Το ζήτημα είναι, γιατί δεν υπήρχε προ των μνημονίων; Γι’ αυτό λέω ότι υφίσταται και διατρέχει αυτό το πρόβλημα μια αντικειμενική ευθύνη. Γιατί δεν υπήρχε ένας σαφής νόμος με κοινωνιοκεντρική κατεύθυνση, που να θέτει τον δάκτυλο επί τον τύπον των ήλων και συν τοις άλλοις, να υφίσταται ένα πλαίσιο ως προς το ποιο οικονομικό μοντέλο θέλουμε. Θέλουμε έναν άκρατο νεοφιλελευθερισμό; Θέλουμε, ουσιαστικά, την Ελλάδα, την Ευρώπη των τραπεζών ή θέλουμε, τουλάχιστον, μια ισοτιμία; Διότι ο ηθικός αυτουργός δημιουργίας αυτής της καταστάσεως στους πολίτες είναι το κράτος διά παραλείψεως να θεσπίσει τα μέτρα προστασίας υπέρ των πολιτών και βεβαίως, -νομίζω ότι είναι ηλίου φαεινότερον, δεν υπάρχει αμφιβολία- υπέρ των ευάλωτων, των ευπαθών και των οικονομικά ασθενέστερων.

Εν κατακλείδι, για να είμαι συνεπής, νομίζω ότι εξ αφορμής της συγκεκριμένης κυρώσεως αναδύεται μία προβληματική, όπου καθείς εξ ημών, ως εν σμικρός πολιτικός φιλόσοφος, πρέπει να θέσει επί τάπητος προτάσεις τόσο για την εξυγίανση των τραπεζών, όσο και για τη δημιουργία προϋποθέσεων ενός, εν τοις πράγμασι, ανταγωνιστικού περιβάλλοντος. Συν τοις άλλοις, δεδομένου ότι είμαστε στον απόηχο των ευρωεκλογών, όπως έχω πει ξανά και εκ του Βήματος και θα το λέω βασικά ως πρεσβευτής του δημοκρατικού συνταγματικού πατριωτισμού και ευρωσκεπτικιστής, καθ’ όσον με αφορά, εάν θέλουμε την Ευρώπη των λαών, των ταυτοτήτων, των εθνών ή την Ευρώπη της ελίτ και των τραπεζών.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τελευταίος ομιλητής είναι ο κ. Μακάριος Λαζαρίδης από τη Νέα Δημοκρατία. Τον καλούμε στο Βήμα.

Μετά από συνεννόηση με το Προεδρείο, ζήτησε τον λόγο η Πρόεδρος της Πλεύσης Ελευθερίας, κ. Κωνσταντοπούλου, μετά η κ. Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας και θα ακολουθήσουν οι δευτερολογίες

Παρακαλώ, κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι.

Τράπεζες. Ένα ζήτημα τόσο σημαντικό για την ελληνική οικονομία, για την ελληνική κοινωνία και με τόσες περιπέτειες κατά την προηγούμενη δεκαετία. Όταν το τραπεζικό σύστημα διαλύθηκε πλήρως και έφτασε στα πρόθυρα της κατάρρευσης. Όταν εξαιτίας αυτοσχέδιων πειραματισμών και ιδεοληπτικών εμμονών, κάποιων μαθητευόμενων μάγων, τα καταστήματα των χρηματοπιστωτικών ιδρυμάτων έκλεισαν και ενεργοποιήθηκαν τα capital controls, οδηγώντας σε απόγνωση τους πολίτες.

Ευτυχώς, για την πατρίδα μας το 2019 ανέλαβε τη διακυβέρνηση της χώρας η Νέα Δημοκρατία και η κανονικότητα αποκαταστάθηκε. Μαζί με την οικονομία, που ανέκαμψε εντυπωσιακά, στην ίδια θετική πορεία βαδίζει πλέον και το τραπεζικό μας σύστημα -με κάποιες στρεβλώσεις που οφείλουμε, κύριοι Υπουργοί, ως Κυβέρνηση να επιλύσουμε- με όλους τους σχετικούς δείκτες να έχουν βελτιωθεί κατά πολύ και την εμπιστοσύνη να έχει ανακτηθεί στον απόλυτο βαθμό.

Προς αυτή την κατεύθυνση έρχεται να συμβάλει σήμερα η κύρωση της σύμβασης, που αφορά στη συγχώνευση της Τράπεζας Αττικής με την Παγκρήτια Τράπεζα, συνιστώντας ουσιαστικά, τον πέμπτο τραπεζικό πυλώνα, που δημιουργείται δίπλα στις τέσσερις συστημικές τράπεζες.

Με τη συγκεκριμένη εξέλιξη ενισχύεται η χρηματοπιστωτική σταθερότητα, διασφαλίζονται οι καταθέσεις και ωφελούνται όλες οι πλευρές, δηλαδή, οι φορολογούμενοι, το ελληνικό δημόσιο και οι μέτοχοι των χρηματοπιστωτικών ιδρυμάτων.

Όπως πολύ σωστά -και με στοιχεία- έχουν ξεκαθαρίσει τόσο ο Υπουργός, κ. Χατζηδάκης, όσο και ο εισηγητής μας, κ. Πέτσας, δεν θα μπορούσε να υπάρξει αυτή την ώρα καλύτερη συμφωνία ούτε για την ίδια την Τράπεζα Αττικής ούτε συνολικά για την οικονομία. Άλλωστε, δεν υπήρχε και κανένα εναλλακτικό σενάριο για να δοθεί λύση στο πρόβλημα.

Κυρίες και κύριοι του ΣΥΡΙΖΑ, όσο και αν σας προκαλεί αλλεργία ο Γιάννης Στουρνάρας, αυτό επιβεβαιώνεται κι από την επιστολή του διοικητή της Τραπέζης της Ελλάδος, ο οποίος περιγράφει την κατάσταση των δύο τραπεζών και αναλύει τις επιπτώσεις στην περίπτωση που δεν θα υπήρχε συμφωνία. Όπως σημειώνει: «Σύμφωνα με τα τελευταία διαθέσιμα στοιχεία ο δείκτης των μη εξυπηρετούμενων δανείων της Τράπεζας Αττικής είναι 61,5% και της Παγκρήτιας Τράπεζας στο 53,5% όταν στις συστημικές τράπεζες είναι 5%».

Χωρίς την παρούσα συμφωνία, εξάλλου, η κάλυψη των κεφαλαιακών αναγκών θα ήταν αδύνατη, ενώ μάλλον αναπόφευκτη θα ήταν και η σημαντική εκροή καταθέσεων, λόγω της ευάλωτης οικονομικής κατάστασης των δύο τραπεζών.

Από την άλλη, με την παρούσα συμφωνία παύει ο κίνδυνος για πιθανό «κούρεμα» καταθέσεων και για το ενδεχόμενο νέας ανακεφαλαιοποίησης, ενισχύεται ο ανταγωνισμός προς όφελος των καταθετών και των δανειοληπτών, δημιουργείται μία νέα τράπεζα με ισχυρή κεφαλαιακή βάση και περιορισμένα μη εξυπηρετούμενα δάνεια, ενώ προστατεύεται η παρουσία του Ταμείου Χρηματοπιστωτικής Σταθερότητας στο νέο σχήμα.

Όσο για τον ιδιώτη-επενδυτή, τον μοναδικό που ανταποκρίθηκε και ήδη έχει τοποθετήσει σημαντικά ποσά, θα επενδύσει άλλα 200 εκατομμύρια ευρώ στη νέα υπό συγχώνευση τράπεζα, συμπληρωματικά βεβαίως στα χρήματα που ήδη έχει διαθέσει για την εξαγορά της Παγκρήτιας Τράπεζας.

Με τη σημερινή της μορφή η Τράπεζα Αττικής δεν είχε πιθανότητες επιβίωσης. Χαρακτηριστικά είναι τα στοιχεία που δημοσιοποίησε ο Υπουργός και επιβεβαιώνουν του λόγου το αληθές. Έτσι εξετάστηκαν, για παράδειγμα, δειγματοληπτικά δάνεια και διαπιστώθηκε συστηματική χορήγηση δανείων κάτω του κόστους και χωρίς επαρκή καλύμματα. Επίσης, ανάμεσα στους άλλους ελέγχους, βρέθηκε κατασκευαστική εταιρεία -μαντέψτε, κυρίες και κύριοι συνάδελφοι του ΣΥΡΙΖΑ, ποια είναι αυτή- που είχε λάβει το 2015 με εξασφάλιση υποσχετικές έργων και άλλα αντίστοιχα καλύμματα, τριάντα εννέα δάνεια και μετείχε την ίδια στιγμή στην αύξηση του κεφαλαίου της Attica Bank με 14,5 εκατομμύρια ευρώ.

Και μιας και ο λόγος στο αμαρτωλό παρελθόν της τράπεζας, εντύπωση προκαλεί το θράσος της Αξιωματικής Αντιπολίτευσης που δήθεν κόπτεται σήμερα για τη βιωσιμότητά της. Ναι, είναι ο ίδιος ΣΥΡΙΖΑ που όχι μόνο έκλεισε τις τράπεζες, αλλά τις κατέστρεψε ταυτόχρονα. Αντί, λοιπόν, εσείς εκεί στον ΣΥΡΙΖΑ να απολογείστε για το μεγάλο σκάνδαλο της ανακεφαλαιοποίησης των τραπεζών επί των δικών σας ημερών, με τεράστια ζημιά για το ελληνικό δημόσιο και τους φορολογούμενους, έχετε το θράσος σήμερα να ζητάτε και τα ρέστα και να διατυπώνετε και απειλές.

Θυμίζω, κυρίες και κύριοι συνάδελφοι, ότι στην ανακεφαλαιοποίηση του 2014, οι τράπεζες είχαν αξία 27 δισεκατομμύρια ευρώ και στην ανακεφαλαιοποίηση του 2015 επί ΣΥΡΙΖΑ, είχαν καταρρεύσει στο 1 δισεκατομμύριο ευρώ. Το μερίδιό του ΤΧΣ από αξία 19 δισεκατομμυρίων ευρώ κατέρρευσε σε λιγότερο από 1 δισεκατομμύριο ευρώ, χασούρα δηλαδή, για το ΤΧΣ 18 δισεκατομμύρια ευρώ. Και έχετε σήμερα το θράσος να μιλάτε για το κόστος στο δημόσιο; Εδώ ταιριάζει το αιδώς Αργείοι.

Και κάτι ακόμα, ο ίδιος ο ΣΥΡΙΖΑ που τάχα κόπτεται για το δήθεν ξεπούλημα των «ασημικών» της χώρας δεν είναι αυτός που υποθήκευσε τη δημόσια περιουσία μέσω του Υπερταμείου για ενενήντα εννέα χρόνια ή κάνω λάθος, κύριε Υπουργέ; Ο ίδιος ΣΥΡΙΖΑ δεν είναι;

Επομένως, κυρίες και κύριοι συνάδελφοι του ΣΥΡΙΖΑ, στο σπίτι του κρεμασμένου δεν μιλάνε για σκοινί. Αναρωτιέμαι, βέβαια, τι φοβάστε. Διότι είναι προφανές ότι η παράλογη εμμονή σας, χωρίς ουσιαστικά επιχειρήματα παραπέμπει σε φόβο.

Και για όσους έχετε κοντή μνήμη θα πω μόνο δύο λέξεις και θα καταλάβετε: «ΣΥΡΙΖΑ Bank». Ναι, αναφέρομαι στην προνομιακή για τη συγκυβέρνηση Τσίπρα - Καμμένου τράπεζα, τα χρέη της οποίας εκτοξεύτηκαν στα 80 εκατομμύρια ευρώ, εξαιτίας λάθος χειρισμών σας. Στην τράπεζα που εξυπηρετούσε συστηματικά φιλικά επιχειρηματικά συμφέροντα με ενδεικτική την περίπτωση του κ. Χρήστου Καλογρίτσα με τα περίφημα βοσκοτόπια της Ιθάκης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα χρειαστώ, κύριε Πρόεδρε.

**ΓΕΩΡΓΙΟΣ ΚΑΡΑΜΕΡΟΣ:** Θα ρωτήσουμε τον κ. Θεοδωρικάκο.

**ΜΑΚΑΡΙΟΣ ΛΑΖΑΡΙΔΗΣ:** Με στόχο -κύριε Καραμέρο, επειδή είστε και δημοσιογράφος- μέσα από τη «ΣΥΡΙΖΑ Bank» να δημιουργήσετε και «ΣΥΡΙΖΑ Channel». Τελικά, έπειτα από μηνυτήρια αναφορά του διοικητή της Τραπέζης της Ελλάδος, του κ. Στουρνάρα, το 2017 ασκήθηκαν ποινικές διώξεις από την Εισαγγελία Διαφθοράς για τέλεση ενδεχόμενων αξιόποινων πράξεων και ξεκίνησε ο δρόμος για την εξυγίανση που ολοκληρώνεται σήμερα με την έγκριση από τη Βουλή της συγχώνευσης των δύο τραπεζών.

Και κλείνω, κυρίες και κύριοι συνάδελφοι, η Κυβέρνηση της Νέας Δημοκρατίας με την παρούσα πρωτοβουλία της έρχεται για μια ακόμα φορά να διορθώσει σοβαρά λάθη του παρελθόντος, προτάσσοντας πάντα το εθνικό συμφέρον και με συμφωνίες που συνάδουν με τη βούλησή της για ένα ισχυρό τραπεζικό σύστημα και μια ισχυρή οικονομία πολύ καλύτερη σε σχέση με τα προηγούμενα χρόνια.

(Στο σημείο αυτό την Προεδρική Έδρα καταλαμβάνει ο Η’ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Διευθετούμε μια εκκρεμότητα ετών, είναι η καλύτερη δυνατή επιλογή και εκτιμούμε ότι θα μπορούσε κάλλιστα να στηριχτεί από όλες τις πτέρυγες του Κοινοβουλίου. Κι αν δεν θέλετε, κύριε Καραμέρο να ακούσετε εμένα ή τον Υπουργό ή τον εισηγητή μας ή τη Νέα Δημοκρατία, ακούστε και διαβάστε σήμερα το πρωί τι είπε ένα πρωτοκλασάτο στέλεχός σας, ο κ. Γιάννης Ραγκούσης που είπε ότι κόμμα το οποίο κυβέρνησε τη χώρα, οφείλει αυτή την κύρωση να την ψηφίσει.

Σας ζητώ, λοιπόν, να εγκρίνουμε από κοινού αυτή τη σύμβαση, δίνοντας μια ακόμη μεγαλύτερη ώθηση στην ελληνική οικονομία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

Καλείται στο Βήμα η κ. Ζωή Κωνσταντοπούλου, Πρόεδρος της Πλεύσης Ελευθερίας. Θα ακολουθήσει η κ. Καραγεωργοπούλου, η Κοινοβουλευτική Εκπρόσωπος της Πλεύσης Ελευθερίας και μετά οι δευτερολογίες αντίστροφα και θα κλείσει ο Υπουργός.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Να ξεκινήσω, σχολιάζοντας πως απ’ ό,τι με ενημέρωσαν -γιατί μπήκα στην Αίθουσα στο δεύτερο λεπτό της ομιλίας του προηγούμενου ομιλητή- ο προηγούμενος ομιλητής, προερχόμενος από τη Νέα Δημοκρατία, δεν είπε κάτι για το γεγονός που απασχολεί τη Βουλή τις τελευταίες ώρες και είναι η ακραία σεξιστική κακοποιητική επίθεση του κ. Πολάκη.

**ΣΤΥΛΙΑΝΟΣ ΠΕΤΣΑΣ:** Μα, τι λέτε; Ο κ. Πλεύρης έχει τοποθετηθεί, πριν καν μιλήσει ο κύριος Πρόεδρος.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πέτσα, ηρεμήστε.

Ο κ. Λαζαρίδης, στον οποίο αναφέρομαι, αποχωρεί διακριτικά.

**ΣΤΥΛΙΑΝΟΣ ΠΕΤΣΑΣ:** Διαστρεβλώνετε τη θέση μας. Είναι απαράδεκτο αυτό.

**ΠΡΟΕΔΡΕΥΩΝ (Βασίλειος Βιλιάρδος):** Μηδιακόπτετε παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απαράδεκτο είναι αυτό που κάνετε εσείς, κύριε Πέτσα.

Τελειώσατε; Μπορώ να μιλήσω, με την άδειά σας;

**ΣΤΥΛΙΑΝΟΣ ΠΕΤΣΑΣ:** Μη διαστρεβλώνετε τη στάση της Νέας Δημοκρατίας για ένα τόσο σοβαρό θέμα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, τι τρόπος είναι αυτός;

**ΣΤΥΛΙΑΝΟΣ ΠΕΤΣΑΣ:** Κύριε Πρόεδρε…

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ. Δεν είναι τρόπος αυτός να διακόπτετε τον ομιλητή.

Κυρία Πρόεδρε, συνεχίστε παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε. Αν θα μπορούσατε, να μηδενίσετε τον χρόνο μου, παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ευχαριστώ.

Ο τρόπος σας αναδεικνύει την ασυνέπεια και την υποκρισία που σας διακρίνει. Εγώ δεν έχω ποτέ διστάσει να υπερασπιστώ θύμα κακοποιητικής συμπεριφοράς και θύμα σεξιστικής συμπεριφοράς σε όποια πολιτική παράταξη και αν ανήκει, αν είναι κυβερνητικό πρόσωπο ή πρόσωπο της Αντιπολίτευσης. Έχω υπερασπιστεί την κ. Ζαχαράκη απέναντι στις σεξιστικές επιθέσεις που της έγιναν, όταν ανέλαβε το συγκεκριμένο Υπουργείο. Έχω υπερασπιστεί την κ. Συρεγγέλα στην προηγούμενη επίθεση, την οποία δέχθηκε από τον κ. Πολάκη. Έχω υπερασπιστεί την κ. Τζάκρη, όταν ο Πρόεδρος της Βουλής την αποκαλούσε «γελοία» και «αξιοθρήνητη» ή μάλλον, με συγχωρείτε, «αξιοθρήνητη» και «αξιολύπητη». Το «γελοία» ήταν η προσφώνηση που μου επεφύλασσε ο Βουλευτής κ. Μαρκόπουλος, Πρόεδρος της Επιτροπής για τα Τέμπη. «Είστε γελοία, είστε γελοία», έλεγε, και ένα σωρό άλλα κοσμητικά επίθετα.

Ο δε κ. Λαζαρίδης, που αποχώρησε, σοφά ποιών, την ώρα που εσείς, κύριε Πέτσα, αντιδρούσατε, είναι εκείνος ο οποίος μου είπε…

**ΣΤΥΛΙΑΝΟΣ ΠΕΤΣΑΣ:** Συνεχίζετε να διαστρεβλώνετε τη θέση μας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πέτσα, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ανέχεστε μία γυναίκα ούτε να μιλήσει. Στο ενάμισι λεπτό είμαι. Δεν ανέχεστε…

**ΣΤΥΛΙΑΝΟΣ ΠΕΤΣΑΣ:** …(Δεν ακούστηκε).

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα συνεχίσετε, κύριε Πέτσα, ή μπορώ να μιλήσω;

**ΣΤΥΛΙΑΝΟΣ ΠΕΤΣΑΣ:** Όσο δεν διαστρεβλώνετε τις θέσεις μας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, όσο δεν διαστρεβλώνω…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, θα σταματήσετε να διακόπτετε ή πρέπει να πάρουμε άλλα μέτρα; Απαγορεύεται να διακόπτετε. Δεν το ξέρετε;

**ΣΤΥΛΙΑΝΟΣ ΠΕΤΣΑΣ:** Εντάξει, δεν θα ξαναδιακόψω, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χρειάστηκε να του το πείτε εσείς, μάλλον επειδή είστε άντρας.

Ο κ. Λαζαρίδης, λοιπόν, ο οποίος αποχώρησε, σοφά ποιών, όταν είπα ότι δεν τον άκουσα να λέει τίποτα για τη συμπεριφορά Πολάκη, είναι εκείνος ο οποίος μου φώναζε ότι δεν δικαιούμαι να μιλώ για τα Τέμπη, διότι δεν έχω παιδιά.

Θέλω, λοιπόν, με αυτό να καταδείξω -και η αλήθεια είναι ότι άθελα σας με βοηθάτε στο να το υπογραμμίσω, κύριε Πέτσα- ότι υπάρχει μεγάλη υποκρισία γύρω από τα ζητήματα του σεβασμού στην προσωπικότητα κάθε ανθρώπου, γύρω από τα ζητήματα του σεβασμού και της αναγνώρισης της ισότητας όλων των ανθρώπων, είτε είναι άνδρες είτε είναι γυναίκες, ανεξαρτήτως του χρώματος, του φύλου, του σεξουαλικού προσανατολισμού, της ταυτότητας φύλου, της εθνότητας, της εθνικότητας, της καταγωγής, της ασθένειας, της αναπηρίας, της θρησκείας. Ανεξαρτήτως όλων αυτών, όλοι οι άνθρωποι είναι ίσοι και κατά το Σύνταγμά μας, δικαιούνται τον ίδιο σεβασμό.

Δυστυχώς, υπάρχουν σε αυτή την Αίθουσα πολλοί που δεν αναγνωρίζουν τον ίδιο σεβασμό στις γυναίκες όσο και στους άντρες, στις εργαζόμενες γυναίκες όσο και στους Βουλευτές, σε έναν αντίπαλο όσο στον ομοϊδεάτη, σε έναν άνθρωπο φτωχό, χωρίς προσβάσεις, όσο σε έναν κραταιό τραπεζίτη.

Υπάρχει πρόβλημα. Και υπάρχει πρόβλημα σοβαρό κοινοβουλευτικής συμπεριφοράς και κυρίως υπάρχει πρόβλημα προτύπου, το πρότυπο που εκπέμπει πάμπολλες φορές η κυβερνητική συμπεριφορά, η συμπεριφορά της κοινοβουλευτικής πλειοψηφίας, αλλά και κομμάτων της Αντιπολίτευσης. Η Κυβέρνηση, όμως, φέρει σήμερα τη μέγιστη ευθύνη για αυτό το οποίο αναδίδει η Βουλή. Αυτό, λοιπόν, το οποίο εκπέμπει η συμπεριφορά, είναι η ανακύκλωση του κακοποιητικού προτύπου, της σεξιστικής αντιμετώπισης, του μπούλινγκ και της υποτίμησης των γυναικών.

Αυτό, το οποίο συνέβη σήμερα στην Επιτροπή Κοινωνικών Υποθέσεων, η κακοποιητική, η λεκτικά βίαιη, η άκρως υποτιμητική συμπεριφορά του κ. Πολάκη προς τη συνεργάτιδα του κ. Γεωργιάδη είναι ένα γεγονός που δεν θα έπρεπε να επιτρέπουν η πρακτική μας, η καθημερινότητά μας, τα αντανακλαστικά μας, να συμβαίνει. Θα έπρεπε να απομονώνεται το κακοποιητικό παράδειγμα, ο κακοποιητικός λόγος, η σεξιστική συμπεριφορά. Μπορώ να τα πω αυτά με πολύ μεγάλη ένταση, κύριοι, γιατί μαζί με τον κ. Πολάκη κραυγάζατε, πριν από εννέα χρόνια, όταν εγώ αντιστεκόμουν στην επιβολή του τρίτου μνημονίου. Μαζί κραυγάζατε!

Ο κ. Πολάκης έγινε Υπουργός, όταν ο Τσίπρας έφερε το τρίτο μνημόνιο, διεκδικώντας να μιλήσει εκτός σειράς στην Κοινοβουλευτική Ομάδα, για να στηρίξει τον Πρωθυπουργό, που ήταν πανέτοιμος να παραβιάσει τη λαϊκή ετυμηγορία και επιβραβεύτηκε για αυτό. Δεν το λέω πρώτη φορά, αλλά καλό είναι τώρα, μετά τη διαγραφή του και από την Κοινοβουλευτική Ομάδα του ΣΥΡΙΖΑ, να φωτίζουμε τα γεγονότα. Ήταν ο χρήσιμος πρόθυμος που προσφέρθηκε να στηρίξει τον κ. Τσίπρα να φέρει το τρίτο μνημόνιο. Και εσείς το ίδιο κάνατε. Σπεύσατε να στηρίξετε τον κ. Τσίπρα να φέρει και να επιβάλει το τρίτο μνημόνιο, να επιβάλει τον Κώδικα Πολιτικής Δικονομίας, να επιβάλει τους ηλεκτρονικούς πλειστηριασμούς. Βλέπω ότι ο κ. Χατζηδάκης έστρεψε το βλέμμα του με ενδιαφέρον. Θα έρθω και σε αυτό.

Στήριξε, λοιπόν, έβαλε «πλάτη» ο κ. Πολάκης στον κ. Τσίπρα, για να παραβιάσει τη λαϊκή ετυμηγορία και τη λαϊκή εντολή και ημείφθη προαγόμενος σε Υπουργό.

Και όταν το έκανε αυτό -για να συνεννοούμαστε- ήταν σε αυτούς μαζί με τη δική σας Κοινοβουλευτική Ομάδα που προπηλακίζατε εμένα ως Πρόεδρο της Βουλής, διότι έλεγα ότι το αποτέλεσμα του δημοψηφίσματος και το «όχι» του δημοψηφίσματος είναι δεσμευτικό, είναι καθήκον της Κυβέρνησης να το εφαρμόσει και δεν υπάρχει δικαίωμα της Βουλής να το παραβιάσει.

Όταν, λοιπόν, στέργουμε να εγκολπώσουμε και να εναγκαλιστούμε πρόσωπα τα οποία έχουν αυτή την ποιότητα και αυτή τη συμπεριφορά, αλλά και όταν οι ίδιοι εκδηλώνουμε αυτές τις συμπεριφορές, αντιλαμβάνεστε ότι παρίσταται εξαιρετικά υποκριτική η αποστασιοποίηση και ο διαχωρισμός της θέσης. Πολύ περισσότερο, βέβαια, υπογράμμισε το πόσο υποκριτικό είναι αυτό η άμεση απόδειξη με τις διαρκείς διακοπές στην ομιλία μου από τον κ. Πέτσα, πολύ περισσότερο. Στις 6 Ιουλίου του 2023, δηλαδή πριν από έναν χρόνο και δεκαεννέα μέρες, στην έναρξη της παρούσας κοινοβουλευτικής περιόδου -6 Ιουλίου- έστειλα μία επίσημη επιστολή στον κύριο Πρωθυπουργό και στον κύριο Πρόεδρο της Βουλής:

«Αξιότιμε κύριε Πρωθυπουργέ, αξιότιμε κύριε Πρόεδρε της Βουλής, ως επικεφαλής της Πλεύσης Ελευθερίας και μοναδική γυναίκα Αρχηγός Κοινοβουλευτικού Κόμματος, σας απευθύνω την παρούσα επιστολή, εν όψει και της σημερινής έναρξης των κατ’ ουσίαν εργασιών της Βουλής και ζητώ να αναλάβετε τις κατά το πεδίο της πολιτειακής και πολιτικής σας ευθύνης πρωτοβουλίες, προκειμένου να αποφευχθεί η επανάληψη και κλιμάκωση φαινομένων κοινοβουλευτικού μπούλινγκ και διακρίσεων λόγω φύλου, τα οποία εκδηλώθηκαν κατά τη συνεδρίαση της Ολομέλειας της Βουλής της 4ης Ιουλίου 2023 για την εκλογή Προέδρου της Βουλής.

Ειδικότερα, όταν προσεκλήθην να καταγράψω την ψήφο μου και να αιτιολογήσω την ψήφο της Κοινοβουλευτικής Ομάδας της Πλεύσης Ελευθερίας, όπως είχα ήδη ενημερώσει τον δεύτερο από εσάς ότι θα έπραττα, προκειμένου να καταγραφεί η ψήφος «παρών - παρούσα» ως στάση αρχής και όχι ως ενέχουσα προσωπική μομφή προς τον δεύτερο από εσάς, με έμφαση στη σημασία του θεσμικού ρόλου του Προέδρου της Βουλής, υπογραμμίζοντας τη διάθεσή μας να συμβάλουμε στην ενίσχυση της κοινοβουλευτικής λειτουργίας, εκδηλώθηκαν στην Κοινοβουλευτική Ομάδα της Νέας Δημοκρατίας, της οποίας προΐσταστε ο πρώτος από εσάς» ο Πρωθυπουργός δηλαδή «αντικοινοβουλευτικές συμπεριφορές με κραυγές απαξίωσης, επιφωνήματα και οχλαγωγία, προκειμένου να μην ακουστούν οι ελάχιστες λέξεις που διατύπωσα, όπως έχουν καταγραφεί στα Πρακτικά.»

Τι είχα πει τότε; «Η ψήφος μου είναι “παρούσα”. Η ψήφος της Κοινοβουλευτικής Ομάδας της Πλεύσης Ελευθερίας “παρών”. Δίνεται για λόγους αρχής, χωρίς προσωπική μομφή στον υποψήφιο Πρόεδρο κ. Τασούλα. Και επ’ ευκαιρία αυτής της διαδικασίας, θα ήθελα να δηλώσω ότι η Κοινοβουλευτική Ομάδα της Πλεύσης Ελευθερίας θα συμβάλλει στην ενίσχυση της κοινοβουλευτικής λειτουργίας, γνωρίζοντας τη σημασία της θεσμικής θέσης του Προέδρου της Βουλής, την οποία και εγώ έχω υπηρετήσει.

Ευχαριστώ.»

Αυτά είπα στις 4 Ιουλίου και έγινε χαμός. Χαμός! Είναι καταγεγραμμένα, μαγνητοσκοπημένα.

Και λέω στον Πρωθυπουργό και στον Πρόεδρο της Βουλής: «Το ότι σε αυτή τη θεσμική, κοινοβουλευτική τοποθέτηση εκδηλώθηκε από πλευράς της Κοινοβουλευτικής Ομάδας της Νέας Δημοκρατίας προσπάθεια κοινοβουλευτικού μπούλινγκ, προκαλεί μεγάλο προβληματισμό. Ιδίως δεδομένου ότι κατά τις προηγηθείσες επανειλημμένες, διά ζώσης και τηλεφωνικές επικοινωνίες με τον δεύτερο από εσάς, έγινε πλήρης ενημέρωση και συμφωνία ότι θα υπάρξει αυτή η σύντομη παρέμβαση, η οποία προάγει απολύτως την κοινοβουλευτική λειτουργία. Πολύ περισσότερο προβληματίζει το γεγονός ότι οι αντιδράσεις εκδηλώθηκαν στοχευμένα και συντονισμένα προσωπικά εναντίον μου, δηλαδή εναντίον της μοναδικής γυναίκας Αρχηγού κόμματος στη Βουλή, ενώ προηγουμένως είχαν κάνει διευκρίνιση ψήφου, με αντίστοιχο τρόπο, τέσσερις άνδρες, εκ των οποίων δύο Αρχηγοί κομμάτων και δύο Βουλευτές, χωρίς να εκδηλωθεί η παραμικρή αντίδραση. Ειδικότερα, πριν από εμένα είχε διευκρινίσει την ψήφο του ΚΚΕ ο κ. Παφίλης, που δεν είναι αρχηγός κόμματος, ο επικεφαλής του κόμματος Νίκη, ο επικεφαλής του κόμματος των Σπαρτιατών και ένας ακόμα Βουλευτής από το κόμμα των Σπαρτιατών. Σε καμμία από αυτές τις τέσσερις συνολικά τοποθετήσεις, εκ των οποίων οι δύο έγιναν από άνδρες Βουλευτές και οι άλλες δύο από άνδρες πολιτικούς Αρχηγούς και εκ των οποίων οι δύο ήταν, μάλιστα, από το ίδιο κόμμα» να τα θυμόμαστε αυτά «δεν υπήρξε η παραμικρή αντίδραση από την Κοινοβουλευτική Ομάδα της Νέας Δημοκρατίας, η οποία αντέδρασε με αντικοινοβουλευτικό τρόπο μόνον στη δική μου τοποθέτηση, δηλαδή στη μοναδική γυναίκα πολιτική Αρχηγό.

Επειδή το ζήτημα της ισότητας και ο σεβασμός στην προσωπικότητα ανδρών και γυναικών και η απαγόρευση των διακρίσεων λόγω φύλου αποτελεί στοιχείο πολιτισμού και δημοκρατίας και επειδή σαφώς οι εκδηλωθείσες αντιδράσεις ενέχουν απαξίωση και διάθεση ονειδισμού λόγω φύλου, δηλαδή διάκριση που θα έπρεπε να στιγματίζεται από την πολιτική εξουσία και όχι να υιοθετείται και να ενθαρρύνεται, σας καλώ με τη θεσμική σας ιδιότητα να μεριμνήσετε για τη μη επανάληψη του φαινομένου, το οποίο είναι από κάθε άποψη αδικαιολόγητο και κατακριτέο και συνιστά καταρράκωση των κοινοβουλευτικών ηθών και αυτοτελή παραβίαση της εύρυθμης και απρόσκοπτης λειτουργίας του Κοινοβουλίου, που ο δεύτερος από εσάς» δηλαδή ο Πρόεδρος της Βουλής «εξαγγείλατε, και ορθώς, ότι θα προστατεύσετε.

Από πλευράς μου, επαναλαμβάνω την πρόθεσή μου να συμβάλω, και με την εμπειρία και με την ιδιότητά μου ως πρώην Προέδρου της Βουλής αλλά και ως επικεφαλής της Πλεύσης Ελευθερίας και μοναδική γυναίκα Αρχηγός κόμματος, στην ενίσχυση της κοινοβουλευτικής λειτουργίας, που αποτελεί κορυφαία λειτουργία της δημοκρατίας. Βρίσκομαι, όπως και εσείς, στη Βουλή για να εκπροσωπήσω τους πολίτες, αυτή είναι η ευθύνη μου και η ενάσκηση των καθηκόντων μου στο όνομα των πολιτών θα πρέπει να είναι απρόσκοπτη. Ελπίζω και προσβλέπω ότι θα μεριμνήσετε ώστε η κοινοβουλευτική παρουσία μου να μη συναντήσει άλλες τέτοιες αντικοινοβουλευτικές εκδηλώσεις, που ενέχουν διακρίσεις λόγω φύλου, έχουν καταγραφεί και στο παρελθόν και ανήκουν στο παρελθόν.»

Αυτά έγραψα στον κ. Μητσοτάκη και στον κ. Τασούλα -τα καταθέτω και στα Πρακτικά- στις 6 Ιουλίου 2023.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε τι μου απάντησαν; Κύριε Πλεύρη, ξέρετε τι μου απάντησαν; Δεν ξέρετε. Τίποτα. Γελάει ο κ. Χατζηδάκης, γελάνε και οι συνεργάτες του, όταν, όμως, συμβαίνουν τέτοια κρούσματα μπούλινγκ, σεξιστικής συμπεριφοράς, που τα καταγγέλλει η μοναδική γυναίκα Αρχηγός, τα καταγγέλλει θεσμικά με τον τρόπο που σας διάβασα, και ο Πρωθυπουργός απαξιεί, ο Πρόεδρος της Βουλής απαξιεί, εμπράκτως δίνουν την απάντηση σε όλο αυτό το διάστημα, μέχρι τον κ. Πέτσα. Εμπράκτως δίνουν την απάντηση ο κ. Γεωργιάδης που μου λέει «είστε μια κακιά γυναίκα και να είστε μαζεμένη» και όλα τα άλλα που μου έχει πει ότι είμαι χυδαία, ο κ. Βορίδης τα αντίστοιχα, ο κ. Μαρκόπουλος ότι είμαι γελοία και πάρα πολλά άλλα, ότι δεν ακούει, ότι δεν ακούγομαι, ο κ. Τασούλας ότι θα φέρει την ντουντούκα. Ποιον να πρωτοθυμηθώ! Όταν συμβαίνουν όλα αυτά και δεν τα καταδικάζετε, αλλά τα επιβραβεύετε, τότε είναι μοιραίο όχι ο Πολάκης, ο πολίτης -δυστυχώς- να εισπράττει ότι δίνετε ένα πράσινο φως για τέτοιες αδιανόητες συμπεριφορές.

Όσο ανακουφιστικό και εάν είναι για εμένα ότι ο Βουλευτής μας, ο Σπύρος Μπιμπίλας, ήταν ο πρώτος που αντέδρασε μέσα στην Επιτροπή Κοινωνικών Υποθέσεων, αμέσως, ακαριαία, για να υπερασπιστεί την κυρία, η οποία δέχτηκε αυτή την επίθεση και για να καταδικάσει αυτή τη συμπεριφορά, άλλο τόσο, επίσης, ανακουφιστικό είναι για εμένα ότι μια άλλη γυναίκα Βουλευτής από το κόμμα του κ. Πολάκη, η κ. Λινού, απολογήθηκε, κλαίγοντας, για αυτό το οποίο βίωσε. Γιατί να ξέρετε ότι αυτές οι συμπεριφορές -και θα έπρεπε να το βιώνετε και εσείς-, εάν έχεις στοιχειώδες αίσθημα αξιοπρέπειας, είναι προσβλητικές για κάθε γυναίκα και, θα σας έλεγα, για κάθε άνθρωπο.

Όσο, λοιπόν, ανακουφιστικά και αν είναι αυτά τα παραδείγματα, δεν είναι καθόλου ενθαρρυντικό το γεγονός ότι αυτό το κρούσμα και αυτό το γεγονός έγινε σε μια συζήτηση νομοσχεδίου για την ψυχική υγεία, με παριστάμενο Υπουργό τον κ. Βαρτζόπουλο, που -είναι ποιος;- είναι εκείνος ο οποίος μας λέει ότι είναι βιολογικό γεγονός, είναι βιολογική η εξήγηση της γυναικοκτονίας, ότι οι άντρες είναι επιθετικοί από το DNA τους και σκοτώνουν και οι γυναίκες είναι αδύναμες από τη φύση τους και δολοφονούνται.

Και ο κ. Γεωργιάδης, όταν κάλεσα τον κ. Βαρτζόπουλο να ανακαλέσει αυτές του τις φράσεις -την προηγούμενη Παρασκευή ήταν, ούτε εβδομάδα δεν έχει περάσει- ήρθε τρέχοντας ο κ. Γεωργιάδης για να μας πει ότι ο κύριος Πρωθυπουργός υπερασπίζεται τον κ. Βαρτζόπουλο και δεν τον κουνάει από τη θέση του.

Άρα τα μηνύματα είναι θολά, κύριοι της Νέας Δημοκρατίας.

Χθες είχα την ευκαιρία να δω τον κύριο Πρωθυπουργό στην επέτειο των πενήντα ετών από την Aποκατάσταση της Δημοκρατίας, που μένουν ακόμα πολλά να γίνουν για να αποκτήσει το πλήρες περιεχόμενό της. Είχα, λοιπόν, την ευκαιρία να δω τον κύριο Πρωθυπουργό και να του πω ότι πρέπει να έρθει να απαντήσει στις επίκαιρες ερωτήσεις που του κάνω. Κοντεύουν τις εκατό, νομίζω, πια οι επίκαιρες ερωτήσεις που του έχω καταθέσει και μου λέει: «Μα, μου κάνετε όλο την ίδια ερώτηση. Κάντε καμμία άλλη».

Αυτή η ίδια που εννοεί είναι η ερώτηση για την ποινικοποίηση των γυναικοκτονιών και για τα μέτρα για την έμφυλη βία. Και είναι προβληματικό. Βέβαια, δεν κάνω μόνο την ίδια ερώτηση. Κάνω τέσσερις - πέντε ερωτήσεις κάθε εβδομάδα, αλλά φαίνεται ποια είναι αυτή που ενοχλεί και αυτή για την οποία δεν προσέρχεται ο κύριος Πρωθυπουργός. Του κάνω για το κράτος δικαίου, του κάνω για την κατάσταση των αερομεταφορών, του κάνω για τα θέματα της Παλαιστίνης και της γενοκτονίας που διαπράττεται στην Παλαιστίνη, του έκανα πριν καταθέσει το νομοσχέδιο για την ισότητα σε σχέση με το αν θα το καταθέσει. Μου απάντησε εμπράκτως, καταθέτοντάς το, οπότε αυτό το δέχομαι ως απάντηση.

Το ότι ενοχλεί, όμως, η ερώτηση για την έμφυλη βία και για τις γυναικοκτονίες είναι πρόβλημα και συνολικά, θα σας έλεγα ότι είναι ένα μεγάλο πρόβλημα και ζήτημα το γεγονός ότι η Κυβέρνηση αυτή και η Κοινοβουλευτική σας Ομάδα δεν εκπέμπει απερίφραστο μήνυμα κατά της έμφυλης βίας, κατά των διακρίσεων, κατά του σεξισμού, κατά της λεκτικής κακοποίησης.

Η περίπτωση Πολάκη είναι μια ακραία περίπτωση. Προσωπικά, την έχω καταδικάσει πλείστες όσες φορές και την καταδικάζω ξανά, αν μπορεί να καταδικάσει κανείς περισσότερο από ό,τι έχω καταδικάσει εγώ το συγκεκριμένο πρόσωπο και για αυτές τις χυδαίες συμπεριφορές και για πλείστα ζητήματα που αφορούν τον συνολικό πολιτικό του βίο.

Θυμάμαι, εξάλλου, μιας και συζητάμε ζητήματα της Attica Bank, ότι και σε προεκλογικό χρόνο ο κ. Πολάκης είχε λάβει δάνειο από την Attica Bank, που θεωρείται κυβερνητική τράπεζα.

Έρχομαι τώρα στο θέμα που θα ήθελα να θίξω και ενδεχομένως, κύριε Πρόεδρε, να επιφυλαχθώ να επανέλθω με μια παρέμβαση μετά τις δευτερολογίες και είναι η χθεσινή διαδικασία στο Προεδρικό Μέγαρο. Για εμένα, ήταν η πρώτη φορά που συμμετείχα ως πολιτική Αρχηγός, αλλά και ως πολιτικό πρόσωπο. Η μοναδική φορά που είχα πάει ήταν συνοδεύοντας τον Νίκο Κωνσταντόπουλο, τον πατέρα μου, ως πολιτικό Αρχηγό, πολύ παλαιότερα.

Νομίζω ότι ήταν μια πολύ θετική αφορμή εχθές -και εγώ, τουλάχιστον, σε αυτή την κατεύθυνση θα παρωθήσω και θα προσκαλέσω όλους τους πολιτικούς Αρχηγούς- το γεγονός ότι δεν έγινε μια εθιμοτυπία στη συνάντηση των Αρχηγών, αλλά συζητήθηκαν συγκεκριμένα ζητήματα.

Από πλευράς μου, έθεσα ένα ζήτημα που θεωρώ πάρα πολύ μεγάλης σημασίας και είναι το αίτημα που υπέβαλα στην Πρόεδρο της Δημοκρατίας να δημοσιοποιηθούν -ανήκει στην αρμοδιότητά της- τα πρακτικά του Συμβουλίου των Πολιτικών Αρχηγών, που έγινε στις 6 Ιουλίου του 2015, του Συμβουλίου των Πολιτικών Αρχηγών το οποίο αποτέλεσε την απαρχή της μετατροπής του «όχι» του λαού σε «ναι» της κυβέρνησης Τσίπρα. Η δημοσιοποίηση των πρακτικών αυτών αποτελεί αναγκαιότητα δημοκρατίας και διαφάνειας.

Με χαρά διαπίστωσα, κυρία Κτενά, ότι ο κ. Κουτσούμπας είναι ο μόνος πολιτικός Αρχηγός που ήταν παρών και σε εκείνο το Συμβούλιο των Πολιτικών Αρχηγών και χθες επιβεβαίωσε ότι και ο ίδιος το ζητάει και φυσικά, συμφωνεί στο να δημοσιοποιηθούν. Με χαρά διαπίστωσα ότι και ο κ. Μητσοτάκης δήλωσε ότι δεν έχει καμμία αντίρρηση. Το αντίθετο. Και ο κ. Κασσελάκης είπε ότι ό,τι αφορά στη διαφάνεια το υποστηρίζει. Ουδείς διατύπωσε κάποια αντίρρηση και η Πρόεδρος της Δημοκρατίας επιφυλάχθηκε να δει τη διαδικασία.

Νομίζω ότι έχει γίνει η αρχή, ώστε ένα ιστορικής σημασίας ντοκουμέντο πολιτικό να τεθεί σε γνώση και της Βουλής και του ελληνικού λαού και χαίρομαι για αυτό. Χαίρομαι που η χθεσινή αφορμή έδωσε αυτή την προοπτική και δυνατότητα. Και χαίρομαι, επίσης, γιατί αποδεικνύεται ότι κάθε θεσμική ευκαιρία μπορεί κανείς να την αξιοποιεί προς όφελος της δημοκρατίας.

Ήταν, επίσης, σημαντικό ότι συζητήθηκε και το ζήτημα του νομοσχεδίου για την ψυχική υγεία, όπου όλοι οι πολιτικοί Αρχηγοί διαφώνησαν με το νομοσχέδιο αυτό που έρχεται με αυτή τη διαδικασία. Ετέθη το θέμα της εγκατάστασης ανεμογεννητριών στη Γυάρο και χαίρομαι που ο κ. Μητσοτάκης απέσυρε αυτή την προοπτική. Είναι, άλλωστε, τρομακτικό να διανοηθεί κανείς ότι θα μπορούσαν σε αυτόν τον τόπο μαρτυρίου, βασανιστηρίων, εξορίας, που έχει αυτό το ιστορικό, συναισθηματικό, πολιτικό και ανθρώπινο φορτίο, να εγκατασταθούν ανεμογεννήτριες. Χαίρομαι που αποσύρεται, λοιπόν, αυτή η πρωτοβουλία, η ιδέα και ελπίζω να μη γεννηθούν άλλες φαεινές ιδέες για τους ιστορικούς μας τόπους.

Νομίζω ότι είναι, επίσης, σημαντικό το εξής. Μου είπε ο κ. Τασούλας νωρίτερα ότι κάναμε μίνι «ώρα του Πρωθυπουργού» στο Προεδρικό. Νομίζω ότι αυτό είναι ένα μάθημα, ότι η συζήτηση και η ανταλλαγή απόψεων και η διαφωνία είναι στοιχείο της δημοκρατίας και καλό είναι και ο κύριος Πρωθυπουργός να δοκιμάζει τις απόψεις του στη διαφωνία και όχι μόνο στη συμφωνία και ελπίζω ότι θα επαναληφθεί αυτό το πολύ θετικό, κατά τη γνώμη μου, χθεσινό κεκτημένο.

Κύριε Πρόεδρε, έχοντας αναφερθεί σε αυτά, θα κάνω κάποιες πολύ εισαγωγικές αναφορές στο νομοσχέδιο και θα επανέλθω, ενδεχομένως, με μια σύντομη παρέμβαση, όταν ολοκληρωθεί ο κύκλος των δευτερολογιών.

Κύριε Χατζηδάκη, νομίζω ότι υπερβήκατε τον εαυτό σας. Συμφωνείτε μαζί μου; Δεν το ξέρετε.

**ΑΘΑΝΑΣΙΟΣ ΠΛΕΥΡΗΣ:** Δεν το ξέρει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Δεν το ξέρει», λέει ο κ. Πλεύρης. Μορφάζει ο κ. Χατζηδάκης.

Δεν μπορεί να έρχονται τόσο σοβαρά νομοσχέδια, ανεξαρτήτως της δικής μας γενικής τοποθέτησης για το ζήτημα των τραπεζών και των πλειστηριασμών και των δανείων. Ξέρετε ότι η Πλεύση Ελευθερίας είναι εκείνη που έχει αντιταχθεί με όλους τους τρόπους στην αρπαγή των κατοικιών, της στέγης, της μικρής περιουσίας, της αγροτικής ιδιοκτησίας ανθρώπων που βρίσκονται ανυπαίτια σε συνθήκη να οφείλουν, ανθρώπων που δοκιμάζονται λόγω των δικών σας πολιτικών -όχι μόνο δικών σας, αλλά και δικών σας, είστε και ένας από τους μακροβιότερους Υπουργούς- ανθρώπων τους οποίους διαβεβαίωσαν οι κυβερνήσεις σας εδώ και δεκαετίες ότι όλα πάνε καλά στην οικονομία.

Βυθίσατε την οικονομία και έπρεπε να την πληρώσουν οι πολίτες, στους οποίους λέγατε ότι οι τράπεζες είναι ισχυρές, ότι δεν θα έχουμε κρίση, ότι δεν έχουν τοξικά προϊόντα και τελικώς τους είπατε -τους είπε ο κ. Παπακωνσταντίνου- ότι είναι Τιτανικός η οικονομία μας, ότι πρέπει εκείνοι να πληρώσουν. O Πάγκαλος -μακαρίτης πλέον- έλεγε ότι μαζί τα φάγαμε, από το «μαζί τα φάγαμε» φτάσαμε στο αδιανόητο «μαζί σκοτώσαμε τα παιδιά στα Τέμπη» και τώρα φέρνετε ένα νομοσχέδιο, το οποίο κατατέθηκε πάλι νύχτα Παρασκευής. Έτσι δεν είναι; Μπήκε στην επιτροπή Τρίτη και Τετάρτη σε τρεις συνεδριάσεις -ούτε τέσσερις, δεν έγινε η κανονική διαδικασία- περιέχει πάρα πολύ σύνθετα νομικά κείμενα, που κανένας σοβαρός -όχι δικηγόρος- άνθρωπος δεν δέχεται να τα υπογράψει, αν δεν έχει τον απαραίτητο χρόνο. Και επειδή σας άκουσα να λέτε τι θα κάνατε στη θέση μου «αφού μου στέλνει ο διοικητής της Τράπεζας της Ελλάδας επιστολή και μου στέλνει και η «JP MORGAN» έκθεση;».

Αλήθεια, την έχετε μεταφράσει την έκθεση αυτή; Γιατί την καταθέσατε στα Πρακτικά αμετάφραστη και ξέρετε πολύ καλά ότι για το ελληνικό κράτος δεν υπάρχει αμετάφραστο κείμενο που ισχύει επισήμως.

Λέτε, λοιπόν, να καταλάβουμε τη θέση σας. Την καταλαβαίνουμε, είστε σε δύσκολη θέση. Το ότι είστε εσείς σε δύσκολη θέση και αισθάνεστε σε δύσκολη θέση -γιατί έχετε και προηγούμενη πορεία και θητεία και ευθύνη- σε καμμία περίπτωση δεν σημαίνει ότι μπορεί η Βουλή σε συνθήκες κοινοβουλευτικού ξεπλύματος να κυρώσει, να επικυρώσει, να δώσει την ισχύ νόμου, σε ένα τέτοιο νομοσχέδιο χωρίς κοινοβουλευτική διαδικασία. Θα το καταθέσω στα Πρακτικά, για να υπάρχει.

Τα ξέρετε, οι συνθήκες στις οποίες συζητήθηκε το νομοσχέδιο είναι συνθήκες κοινοβουλευτικού θαψίματος, διότι την ίδια ώρα -Τρίτη 23 Ιουλίου- που συνεδρίαζε η Διαρκής Επιτροπή Οικονομικών Υποθέσεων για πρώτη συνεδρίαση, την ίδια ώρα συνεδρίαζε η Διαρκής Επιτροπή Κοινωνικών Υποθέσεων για τα ζητήματα της ψυχικής υγείας, την ίδια ώρα συνεδρίαζε η Ολομέλεια για την κύρωση της Σύμβασης Παραχώρησης που αφορά τον λιμένα Ηρακλείου, την ίδια ώρα συνεδρίαζε η Επιτροπή Θεσμών και Διαφάνειας, για να παραταθεί η θητεία του προέδρου της ΕΘΑΑΕ -της Εθνικής Αρχής Ανώτατης Εκπαίδευσης- την ίδια ώρα συνεδρίαζε η Διάσκεψη των Προέδρων, για να ακούσει δικαστές που θα προαχθούν ως αντιπρόεδροι του Συμβουλίου της Επικρατείας και, συνολικά, ήταν εντελώς απαγορευτική η παρακολούθηση αυτής της επιτροπής.

Καταθέτω στα Πρακτικά το πρόγραμμα της Τρίτης 23 Ιουλίου.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώνετε, κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα πάρω δύο λεπτά, για να ολοκληρώσω και θα επιφυλαχθώ να επανέλθω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Την Τετάρτη 24 Ιουλίου ήταν η ακρόαση φορέων. Να πω, μάλιστα, δημόσια, ότι τη Δευτέρα 22 Ιουλίου μου τηλεφώνησε ο Διοικητής της Τράπεζας της Ελλάδος, ο κ. Στουρνάρας, με τον οποίο νομίζω ότι δεν έχω μιλήσει από το 2015 και στον οποίο είχα ζητήσει στοιχεία με την ίδια ιδιότητά του το 2015 και δεν τα έδωσε και τον οποίο καλούσα και στην Επιτροπή Θεσμών και Διαφάνειας της Βουλής, επίσης, το 2015 και δεν προσερχόταν για το ζήτημα της υπόθεσης «SIEMENS».

Με κάλεσε, λοιπόν, θεσμικά και μου είπε: «Θα ήθελα να δείτε το συγκεκριμένο νομοσχέδιο και να με ακούσετε και εμένα στην επιτροπή». Του λέω: «Πότε θα έρθετε στην επιτροπή;». Γνώριζε ήδη τη Δευτέρα ότι θα έρθει την Τετάρτη και βεβαίως, την Τετάρτη που ήρθαν οι φορείς στην επιτροπή δεν υπήρχε καμμία δυνατότητα να ακούσει κανείς κανέναν, διότι την ίδια ώρα που συνεδρίαζε η Επιτροπή των Οικονομικών Υποθέσεων, την ίδια ώρα συνεδρίαζε η Ολομέλεια της Βουλής για την επετειακή αναφορά για τη δημοκρατία, την ίδια ώρα συνεδρίαζε η Διάσκεψη των Προέδρων, την ίδια ώρα συνεδρίαζε στη συνέχεια η Ολομέλεια για τη συζήτηση και ψήφιση του νομοσχεδίου του Υπουργείου Υποδομών και Μεταφορών για την κύρωση της συμφωνίας που αφορά τον Μαλιακό για τον αυτοκινητόδρομο, την ίδια ώρα συνεδρίαζε η Επιτροπή Ελληνισμού της Διασποράς, την ίδια ώρα η Διαρκής Επιτροπή Κοινωνικών Υποθέσεων, εκεί όπου λιποθύμησε και άνθρωπος και την ίδια ώρα, επίσης, θα συνέχιζε και η δεύτερη συνεδρίαση της Επιτροπής Κοινωνικών Υποθέσεων.

Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέταρτη συνεδρίαση δεν έγινε. Ασθμαίνοντας τελείωσε χθες η συνεδρίαση, η δεύτερη της Επιτροπής Οικονομικών Υποθέσεων, για να προσέλθουν οι Βουλευτές στο Προεδρικό Μέγαρο. Αντιλαμβάνεστε ότι αυτές δεν είναι συνθήκες νομοθετικής επεξεργασίας και το μόνο που μπορεί κανείς να σκεφτεί είναι ότι κάτι θέλετε να κρύψετε ή κάτι σας πιέζει πάρα πολύ και δεν μας το λέτε.

Με αυτές τις σκέψεις και επιφυλασσόμενη, ενδεχομένως, να επανέλθω, θα ήθελα να υπογραμμίσω ότι η Πλεύση Ελευθερίας είναι και θα είναι πάντα υπέρ της διαφάνειας, είναι και θα είναι πάντα υπέρ της δημοσιότητας και της ανοιχτής γραμμής με τους πολίτες, είναι και θα είναι πάντα υπέρ της θεσμικής λειτουργίας των φορέων θεσμικής ευθύνης -και αυτό θα συνεχίσουμε να υπηρετούμε με το παράδειγμά μας- είναι και θα είναι πάντα εκείνη που θα παρωθεί, επιτέλους, να κάνουμε αυτή την άδεια Βουλή κύτταρο δημοκρατίας και να φέρουμε σε αυτή την άδεια Βουλή, όχι μόνον τους ίδιους τους πολίτες, αλλά και τις ελπίδες τους, το μέλλον τους, την προοπτική τους, που τέτοιες διαδικασίες τα ακυρώνουν, ενώ μια εντελώς άλλη λειτουργία -αυτή στην οποία εμείς πιστεύουμε- μπορεί να τα δικαιώσει.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Καλείται στο Βήμα η κ. Ελένη Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας.

Τον μισό χρόνο έχετε κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Σας ευχαριστώ πολύ, κύριε Πρόεδρε.

Θεωρώ πραγματικά θλιβερό για την Κυβέρνησή σας, κύριε Χατζηδάκη, ότι δεν βρήκατε τον λόγο σήμερα να πείτε μια κουβέντα για τη μαύρη επέτειο από το χαμό, τον αδόκητο χαμό, δύο ανθρώπων που υπηρέτησαν τον ΄Ελληνα πολίτη, πετώντας με τα αναξιόπιστα μέσα που τους διαθέτετε, τα αεροσκάφη της πυρόσβεσης στο Πλατανιστό της Εύβοιας: Σμηναγός Χρήστος Μουλάς, Ανθυποσμηναγός Περικλής Στεφανίδης 25-7-2023 έχασαν τη ζωή τους.

Η Κέα των Κυκλάδων καίγεται, κατακαίγεται! Εδώ και δύο ώρες έχει χτυπήσει το «112». Κανένα μέσο μαζικής επικοινωνίας δεν μιλάει για τις φωτιές στο Φαλακρό της Δράμας όπου κατακάηκε η άγρια χλωρίδα - πανίδα του τόπου μας. Στο Πάικο της Μακεδονίας κατακάηκε η οροσειρά μας, τα υπέροχα λιβάδια, η υπέροχη γη που έχουμε να παραδώσουμε στα παιδιά μας και δεν βρήκε ένας μία κουβέντα να πει για όλο αυτόν τον ορυμαγδό, την καταστροφή σε αυτή τη φτωχοποιημένη χώρα που δεν διαθέτει ούτε τα μέσα ούτε το ανθρώπινο δυναμικό των πυροσβεστών που θα μπορούσαν θα μπορούσαν να προφυλάξουν τις επόμενες γενιές από όλη την καταστροφή της κλιματικής αλλαγής στην πράξη όχι με λόγια, όχι μιλώντας για την αειφόρο ανάπτυξη, τη βιώσιμη ανάπτυξη που δεν έρχεται ποτέ.

Πραγματικά δεν βρήκατε έναν λόγο να πείτε για τους ανθρώπους που χάθηκαν άδικα. Το μόνο που κάνετε είναι να τους ηρωοποιείτε, λες και ήθελαν να γίνουν ήρωες ή ήθελαν να θυσιαστούν για σας γιατί δεν διαθέτετε αξιόπιστα μέσα και δεν επενδύετε σε εκείνα τα μέσα που έπρεπε να διαθέτει η χώρα για να μπορεί να προστατέψει τον φυσικό της πλούτο.

Σε ό,τι αφορά, λοιπόν, το νομοσχέδιο έχουν διατεθεί 101,4 δισεκατομμύρια ευρώ για να διασωθεί το τραπεζικό σύστημα, κύριε Υπουργέ. Σε αυτά ενδεχομένως μπορούν να προστεθούν άλλα 8 με 10 δισεκατομμύρια από τις εγγυήσεις ύψους 18 δισεκατομμυρίων ευρώ, που έδωσε η Κυβέρνηση Μητσοτάκη στο πλαίσιο των προγραμμάτων «ΗΡΑΚΛΗΣ 1, 2 και 3», η μεγάλη απάτη δηλαδή με την περιουσία των δανειοληπτών, όπου οι τράπεζες διέθεσαν αντί πινακίου φακής κόκκινα δάνεια ύψους άνω των 70 δισεκατομμυρίων ευρώ σε σκοτεινά funds. Πρόκειται για τον κλάδο ο οποίος παγκοσμίως κοινωνικοποιεί τις ζημιές, ιδιωτικοποιεί τα κέρδη μοιράζοντας μπόνους στα μεγαλοστελέχη, ενώ όλα γίνονται υπό το φως της αναβολής φορολογίας των τραπεζών.

Το 2024 η Κυβέρνηση Μητσοτάκη και η διοίκηση του ΤΧΣ αποφάσισαν να πουλήσουν κοψοχρονιά τις προνομιούχες μετοχές που είχαν λάβει για τη διάσωση των τραπεζών σε βάρος της κοινωνίας. Σύμφωνα με το Κέντρο Προγραμματισμού και Οικονομικών Ερευνών, το ΚΕΠΕ, που αποτελεί από το 1959 τον σύμβουλο της εκάστοτε κυβέρνησης σε θέματα οικονομικής πολιτικής, η ζημιά για το ελληνικό κράτος από όλα αυτά τα παιχνίδια διάσωσης ανέρχεται περίπου σε 43 δισεκατομμύρια ευρώ. Τούτο δεν αφορά τα πραγματικά ποσά, αλλά ανάλυση του 2023 με βάση την κεφαλαιοποίηση των Αlpha, Εθνικής, Eurobank και Πειραιώς.

Στον αντίποδα, εσείς, κύριε Υπουργέ, πανηγυρίζετε για το ότι το ελληνικό κράτος εισέπραξε το θηριώδες ποσό των 3,5 δισεκατομμυρίων ευρώ από την ιδιωτικοποίηση, θεωρώντας εξαιρετική επιτυχία να εισπράττει κανείς 3,5 δισεκατομμύρια, ενώ έχουν δοθεί 101,4 δισεκατομμύρια ευρώ και ενώ έχει φαλκιδευτεί το μέλλον πολλών γενεών.

Στην προκειμένη περίπτωση με τα ανώτερα μαθηματικά της διάσωσης δημόσιο και ΕΦΚΑ, έχοντας εισφέρει συνολικά 1,067 δισεκατομμύριο ευρώ θα βρεθούν στη μειοψηφία, ενώ ο ιδιώτης έχοντας εισφέρει λιγότερα από 200 εκατομμύρια ευρώ θα αποκτήσει την απόλυτη πλειοψηφία των μετοχών.

Τρομοκρατημένοι, όμως, οι Έλληνες πολίτες αυτής της χώρας είναι από τους πλειστηριασμούς σε βάρος της πρώτης κατοικίας τους με τιμές εκκίνησης ξέρετε από ποιο ποσό; Από 250 ευρώ, κύριε Υπουργέ. Τρομοκρατούνται οι πολίτες της επαρχίας από τους πλειστηριασμούς των servicers με την «INTRUM» να κυνηγά τα αγροτεμάχια, την «INTRUM» που κλειδώνει τους κωδικούς και τα χρήματα που καταβάλλουν οι πολίτες δεν μπορούν να αφαιρεθούν από το πλειστηρίασμα και βρίσκονται υπερήμεροι οφειλέτες με ληξιπρόθεσμα δάνεια να χάνουν τα ακίνητά τους. Συνέβη σε ζευγάρι Ελλήνων της Γερμανίας οι οποίοι έκπληκτοι είδαν να πλειστηριάζεται το σπίτι τους και ενώ εκείνοι νόμιζαν ότι πλήρωναν κανονικά τις δόσεις ανεξόφλητες γιατί η «INTRUM» είχε κλειδώσει τους κωδικούς. Αυτού του είδους τα μορφώματα των servicers τα υποθάλπει η Κυβέρνησή σας με τον διοικητή της Τράπεζας της Ελλάδος χωρίς να μπαίνετε στη διαδικασία αφαίρεσης της άδειας λειτουργίας τους. Πολίτες χάνουν την πατρογονική τους γη, που τους άφησαν κληρονομιά οι γονείς τους, η οποία στη συνέχεια αθροίζεται σε ένα χαρτοφυλάκιο που περιέχει γεωργικές εκτάσεις προς πώληση, κατοικίες μιας άλλης εποχής. Η «INTRUM» έχει εξελιχθεί σε κυνηγό αγροτικών καλλιεργειών, διότι η Αγροτική Τράπεζα πέρασε στην Τράπεζα Πειραιώς για να φτάσουν στη συνέχεια στο δικό της χαρτοφυλάκιο. Οι περιπέτειες βέβαια των αγροτών με την εκποίηση της γης έχουν ονοματεπώνυμο: τη διοίκηση της, από τον Γιώργο Γεωργακόπουλο της «INTRUM» που διαχειρίζεται την αγροτική γη σαν φεουδάρχης, που αλλάζει τη μοίρα της χώρας.

Ακόμη και οι τράπεζες θα ζήλευαν τα κέρδη των servicers που διαχειρίζονται τα κόκκινα δάνεια. Το 2023 τρεις μεγάλες εταιρείες διαχείρισης δανείων πέτυχαν κέρδη που ξεπέρασαν τα 211 εκατομμύρια ευρώ και είχαν απόδοση κεφαλαίου συντριπτικά ανώτερη από τις ελληνικές τράπεζες, που έφτασε το 28,5%, ένα ποσοστό που δύσκολα μπορεί να πετύχει επιχείρηση σε οποιονδήποτε κλάδο δραστηριότητας, ενώ αναμένεται να μοιράσουν στους μετόχους τους, δηλαδή σε πολυεθνικούς ομίλους του κλάδου και τρεις ελληνικές τράπεζες, Eurobank, Πειραιώς, Alpha, μερίσματα και επιστροφές κεφαλαίου που θα ξεπεράσουν τα 200 εκατομμύρια ευρώ με απόδοση κεφαλαίου 30,2% για την «DOVALUE» και κορυφαία βέβαια απόδοση 39,3% από την «INTRUM».

Μαζικά, όμως, είναι τα χτυπήματα στον φορολογούμενο και μαζί με τον κ. Στουρνάρα συνομολογήσατε στη διάρκεια ακρόασης των φορέων ότι είναι για το καλό του όλο αυτό που γίνεται. Η τρόικα από το 2010 μιλούσε για πολλές υπάρχουσες μικρές επιχειρήσεις, απαιτώντας το κλείσιμό τους με οποιοδήποτε κόστος. Από το 2010 έως το 2023 οι μικρές επιχειρήσεις έδειξαν τεράστια αντοχή, διατηρήθηκαν στην πλειοψηφία τους, αν και αρκετές από αυτές έχουν φορτωθεί με χρέη προς το δημόσιο. Η τρόικα ήθελε εκατόν πενήντα χιλιάδες με διακόσιες χιλιάδες λιγότερες μικρές επιχειρήσεις.

Και τι έπρεπε να κάνετε ως Υπουργός για να εκτελέσετε ακόμη ένα συμβόλαιο της τρόικας; Δεν μπορούσατε να βγείτε και να πείτε «σας κλείνουμε». Σκεφτήκατε έναν άλλο τρόπο υπερχρέωσης με δύο κύρια στοιχεία: Το φόρτωμα με ανούσιες υποχρεώσεις οι οποίες αφ’ ενός αυξάνουν το κόστος διαχείρισης και σε περίπτωση παραβιάσεων επιβάλλονται πολύ σκληρά πρόστιμα δυσανάλογα με το μέγεθος και τις δυνατότητες της επιχείρησης. Και βέβαια η δεύτερη μέθοδος ήταν η επαναφορά μέτρων που είχαν εφαρμοστεί τη δεκαετία του ’90 με τα αντικειμενικά κριτήρια στις επιχειρήσεις, με τα τεκμαρτά, τα τεκμήρια και όλα αυτά τα οποία σταδιακά έχουν οδηγήσει στην απόγνωση, στην απελπισία, στην αυτοκτονία πάρα πολλές μικρές ατομικές επιχειρήσεις.

Και μέσα σε όλα αυτά, αύριο λήγει η προθεσμία για την υποβολή των φορολογικών δηλώσεων. Ανακοινώσατε στη διάρκεια της ομιλίας σας ότι θα επιφυλαχθείτε στο τέλος της ημέρας να δηλώσετε αν θα δοθεί παράταση. Ήδη ο εκπρόσωπος τύπου του Υπουργείου Οικονομικών, που είναι αμφίβολο αν έχει κατέβει ποτέ στην πραγματική ζωή, δηλώνει από το πρωί ότι δεν θα δοθεί παράταση. Πραγματικά μας απασχολεί αν ποτέ κανείς από όλους όσοι στελεχώνουν το Υπουργείο Οικονομικών έχουν πάει εκεί που παράγεται η οικονομία, αν έχουν μπορέσει ποτέ να βρεθούν αντιμέτωποι με την καθημερινότητα, μπροστά στον κόπο των επιστημονικών κλάδων, των φοροτεχνικών, που πραγματικά δουλεύουν δεκαοκτώ ώρες την ημέρα, σε κρεβάτια νοσοκομείων με ορούς στα χέρια, χωρίς ανάπαυση, χωρίς ύπνο, χωρίς διακοπές, χωρίς οικογένειες, χωρίς τα παιδιά τους, μόνο και μόνο για να βγει το εξ ορισμού χαμένο στοίχημα που βάζετε προς επίτευξη ανέφικτων στόχων, προς επίδειξη ισχύος μιας αδυσώπητης, ανάλγητης κυβερνώσας μειοψηφίας σε βάρος μιας πολυάριθμης πλειοψηφίας, αλλά διασπασμένης από τα απανωτά χτυπήματα των δύο χιλιάδων πεντακοσίων πενήντα υπουργικών αποφάσεων και των σαράντα φορολογικών νόμων εντός διαστήματος έντεκα μηνών, με δυσλειτουργίες που οδηγούν σε υπολειτουργία ή διακοπή της λειτουργίας. Σήμερα έπεσε το σύστημα του Taxisnet για δύο με τρεις ώρες περίπου. Το «error» είναι πια μια συνήθεια καθημερινής τρέλας.

Και σε όλο αυτό το κλίμα μιας οικονομίας διάτρητης, απείρως εύθραυστης, σε κατάσταση σήψης και παρακμής καλούμαστε να υπερψηφίσουμε ένα νομοσχέδιο που νομίζω ότι θα σας εκθέσει και πάλι σε μια άλλη πραγματικότητα, αυτή που οι πολίτες ζουν στην καθημερινότητά τους και είναι οι μόνοι που αισθάνονται όλο αυτό το κακό που προαναγγέλλετε, δηλαδή την πλήρη φτωχοποίηση της χώρας, την πλήρη εξαθλίωση των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Θα συνεχίσουμε με τις δευτερολογίες των ειδικών αγορητών και εισηγητών από αυτούς που έχουν δηλώσει ότι θέλουν να πάρουν τον λόγο.

Τον λόγο έχει ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Νωρίτερα η κ. Κωνσταντοπούλου αναφέρθηκε αρκετά λεπτομερώς στον τρόπο με τον οποίο νομοθετεί η Κυβέρνηση τις τελευταίες δύο εβδομάδες. Έχουμε νομίζω επτά νομοσχέδια. Το νομοσχέδιο που συζητάμε σήμερα, ήρθε πριν από σαράντα οκτώ ώρες περίπου, χωρίς να δοθεί επαρκής χρόνος σωστής μελέτης του από τους Βουλευτές. Σας τα είπε λεπτομερώς, αλλά πρέπει να προσθέσω σε αυτά το γεγονός ότι αύριο στις 10.00΄ έρχεται ένα νέο νομοσχέδιο του Υπουργείου Οικονομικών -ακόμη δεν ψηφίσαμε το σημερινό- το οποίο αφορά την αναδιάρθρωση της θέσης του Ταμείου Χρηματοπιστωτικής Σταθερότητας και του ΤΑΙΠΕΔ και σχετίζεται με αυτά που κάνετε τώρα και με την αποεπένδυση του ΤΧΣ από τις τράπεζες πριν δύο μήνες περίπου.

Γιατί τα κάνετε όλα αυτά τόσο βεβιασμένα; Δεν μπορούμε να καταλάβουμε. Προφανώς θέλετε η Αντιπολίτευση να μη μελετά τις κινήσεις σας σωστά. Δεν υπάρχει κάτι τρομερά επείγον όσον αφορά το νομοσχέδιο που έρχεται αύριο.

Κι επίσης, θέλω να πω ότι παραθέσατε στην ομιλία σας σήμερα λίγες ώρες πριν κλείσει η συνεδρίαση έξι σημαντικά έγγραφα, τα δώσατε στα Πρακτικά. Αυτά τα έγγραφα έπρεπε να τα έχουμε από την αρχή γιατί είναι ουσιώδη αναφορικά με τη συζήτηση που είχαμε και με τη σύμβαση που έχετε φέρει στη Βουλή. Γιατί τα δίνετε την τελευταία στιγμή;

Μάλιστα πολλά από αυτά είναι στην αγγλική γλώσσα και κάποιοι Βουλευτές θα έχουν δυσκολία να τα διαβάσουν και θα έπρεπε να είναι μεταφρασμένα. Το κάνετε επίτηδες για να μην έχουμε ακριβή εικόνα του τρόπου με τον οποίο υπογράφετε συμβάσεις συγχώνευσης τραπεζών και νομοθετείτε;

Πρέπει να πω ότι από την ομιλία σας παρατήρησα νωρίτερα -και αυτό είναι ένα ζήτημα που μας απασχόλησε στη συζήτηση αυτού του νομοσχεδίου- ότι αναγνωρίσατε κάτι που δεν είχε ειπωθεί χθες στη συνεδρίαση της επιτροπής, ότι το τραπεζικό σύστημα της χώρας δεν κατέρρευσε το 2015, αλλά προηγουμένως.

Ωστόσο, στην ομιλία του ο Πρωθυπουργός χθες αναφέρθηκε συγκεκριμένα στην κρίση και μίλησε για τα πενήντα χρόνια της δημοκρατίας, ισχυριζόμενος ότι από το 2015 και μετά υπάρχει μια άλλη περίοδος και είπε «Πάθαμε ένα συλλογικό σοκ το οποίο πήρε τις πιο δραματικές διαστάσεις το καλοκαίρι του 2015, όταν η πατρίδα κινδύνεψε να τεθεί εκτός Ευρώπης, όμηρος τότε ολέθριων κυβερνητικών χειρισμών» κ.λπ., κ.λπ..

Εσείς αναγνωρίσατε σήμερα ότι οι τράπεζες κατέρρευσαν πριν το 2015. Καλό αυτό, αλλά θα πρέπει να πω ακόμη ότι για το ζήτημα που έθεσε χθες ο Πρωθυπουργός, ότι πάθαμε ένα συλλογικό σοκ και κινδύνεψε η πατρίδα να τεθεί εκτός Ευρώπης, αν έχετε υπ’ όψιν σας, οι όροι και Graccident και Grexit που αφορούσαν τον κίνδυνο να τεθεί η Ελλάδα εκτός Ευρώπης, ξέρετε πότε χρησιμοποιήθηκαν για πρώτη φορά από τα μέσα μαζικής ενημέρωσης στην Ευρωπαϊκή Ένωση; Θυμάστε; Δεν θυμάστε. Να σας θυμήσω. Τον Φεβρουάριο του 2012.

Δεν έγιναν αυτά τα πράγματα το 2015 και έχει σημασία αυτό. Δεν προσπαθούμε να αναιρέσουμε τις μεγάλες ευθύνες του ΣΥΡΙΖΑ το 2015 και μετά για όσα έγιναν με το δημοψήφισμα. Αλλά τεράστιες ευθύνες έχετε και εσείς που υπήρξατε σταθερά Υπουργός των κυβερνήσεων της Νέας Δημοκρατίας, και σε αυτές που συμμετείχε η Νέα Δημοκρατία, και ευθύνονται για την κρίση και για την καταστροφή που έπαθε το τραπεζικό σύστημα.

Περιμέναμε, όταν κατηγορούσατε την Αξιωματική Αντιπολίτευση σήμερα που ήταν κυβέρνηση το 2015, να κάνετε και λίγη αυτοκριτική για τις ευθύνες που έχετε και εσείς και η παράταξή σας για το πώς κατάντησαν οι τράπεζες. Δεν είστε άμοιροι ευθυνών.

Έρχομαι τώρα στα στοιχεία που καταθέσατε. Ένα από τα έξι έγγραφα, αυτό που αφορά την έρευνα που παραγγείλατε στην «JP MORGAN» και για την οποία μας είπατε πολλά και προσπαθήσατε να δείξετε ότι με αυτή την έρευνα φάνηκε ξεκάθαρα πως δεν υπήρχε άλλος επενδυτής εκτός από την «THRIVEST» για να συμμετέχει στη σύμπραξη με τον τρόπο που την κάνατε να συμμετέχει -τη διάβασα προσεκτικά στον λίγο χρόνο που μας αφήσατε, γιατί τα καταθέσατε τελευταία στιγμή και στην αγγλική γλώσσα, αλλά ευτυχώς διαβάζω καλά αγγλικά- λέει ότι η παραγγελία που κάνατε στην «JP MORGAN» δεν ήταν για τη δυνατότητα επέμβασης άλλου ιδιώτη πέρα από την «THRIVEST» σε περίπτωση συγχώνευσης, αλλά μόνο για την Τράπεζα Αττικής.

Και λέει συγκεκριμένα ότι έγινε market sounding, δηλαδή βολιδοσκόπηση αγοράς, για μια τράπεζα η οποία δεν ήταν συγχωνευμένη και λέει ότι θα μπορούσε να είχε γίνει για συγχωνευμένη τράπεζα, αλλά δεν έγινε. Έγινε μόνο για την Τράπεζα Αττικής. Επομένως, δεν παραγγείλατε έρευνα από την «JP MORGAN» να γίνει για την περίπτωση συγχώνευσης, αλλά μόνο για την Τράπεζα Αττικής. Θα έπρεπε να είχατε παραγγείλει έρευνα για την περίπτωση συγχώνευσης της Τράπεζας Αττικής με την Παγκρήτια. Αυτό θα ήταν ένα σωστό μέτρο σύγκρισης.

Επομένως, δεν ξέρω κατά πόσο η απάντηση της «JP MORGAN» πραγματικά επιβεβαιώνει τις επιλογές που κάνατε και θα περίμενα μια απάντηση από εσάς ως προς αυτό.

Κλείνω, λέγοντας ότι η Πλεύση Ελευθερίας έχει εκθέσει τους λόγους για τους οποίους εναντιώνεται στην πρόταση που φέρνετε, στη λύση που προσπαθείτε να επιβάλλετε στην Attica Bank και στην Παγκρήτια Τράπεζα. Το κάνουμε, διότι η λύση που προτείνετε πρόκειται να μετατοπίσει, να μεταφέρει πολλά κόκκινα δάνεια τα οποία αφορούν μικρές επιχειρήσεις και νοικοκυριά στα αδηφάγα funds και δεν φαίνεται αυτό να σας ενδιαφέρει.

Επίσης, πρόκειται με αυτόν τον τρόπο να χαθεί μια σημαντική συμμετοχή του δημοσίου και δημόσιο χρήμα προς όφελος ενός ιδιώτη. Στην πραγματικότητα ιδιωτικοποιείτε τη συγχωνευμένη τράπεζα δίνοντάς της κρατική επιδότηση για να γίνει αυτό το πράγμα, δηλαδή δίνετε κρατικό χρήμα στον ιδιώτη για να αποκτήσει πλειοψηφία των μετοχών στη νέα τράπεζα, το οποίο εμείς θεωρούμε απαράδεκτο.

Και βεβαίως, πρέπει να προσθέσω, τέλος, ότι δεν προβλέπει καθόλου το νομοσχέδιο μια αλλαγή του ρυθμιστικού πλαισίου των συστημικών τραπεζών που τώρα θέλετε να κάνετε πέντε από τέσσερις, ούτως ώστε να γίνουν πραγματικά ανταγωνιστικές και να απαλλαγούν από τις πρακτικές των καρτέλ, οι οποίες έχουν κάνει τις συστημικές τράπεζες το 2023 να συσσωρεύουν κέρδη της τάξης των 3,6 δισεκατομμυρίων.

Και σας επαναλαμβάνω, αυτός είναι ο μισός προϋπολογισμός για την εθνική άμυνα φέτος. Είναι παραπάνω χρήματα από αυτά που δίνει η Κυβέρνηση για να προμηθευτεί τα είκοσι F-35. Καταλαβαίνουμε δηλαδή όλοι τι ποσά είναι αυτά και δεν θέλετε να τα φορολογήσετε με έκτακτο φόρο.

Στην πραγματικότητα είχαμε και τον εισηγητή της Νέας Δημοκρατίας να μας λέει ότι πρέπει οι τράπεζες να είναι κερδοφόρες και πρέπει όλοι να συμφωνήσουμε δηλαδή ότι αυτά τα κέρδη, τα υπερκέρδη, είναι απαραίτητα για τη βιωσιμότητά τους.

Δεν έχουν καμμία σχέση αυτά τα υπερκέρδη με τη βιωσιμότητα των τραπεζών και γι’ αυτούς τους λόγους είμαστε ενάντιοι στη σύμβαση που φέρνετε στη Βουλή.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κυρία Κτενά, θα πάρετε τον λόγο; Όχι.

Κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ:** Κύριε Πρόεδρε, από την εισήγηση μου, αλλά και από την ακρόαση των φορέων των εξωκοινοβουλευτικών προσώπων που είχαμε χθες στην Επιτροπή Οικονομικών Υποθέσεων είναι φανερό ότι η σύμβαση που έχουμε μπροστά μας είναι προς το συμφέρον της ελληνικής οικονομίας, των φορολογουμένων, του ελληνικού δημοσίου, των μετόχων των τραπεζών και φυσικά, για τη σταθερότητα του χρηματοπιστωτικού συστήματος. Γι’ αυτό, καλώ τους συναδέλφους να υπερψηφίσουν την κύρωση της σύμβασης.

Επίσης, καταδικάζω την απαράδεκτη συμπεριφορά του κ. Πολάκη που εκφράστηκε πριν στην Επιτροπή Κοινωνικών Υποθέσεων της Βουλής. Εκφράζω τον σεβασμό μου στη βαθιά ανθρώπινη και άμεση, αλλά τόσο ισχυρή αντίδραση της κ. Λινού, αλλά και των παριστάμενων συναδέλφων στην Επιτροπή Κοινωνικών Υποθέσεων και φυσικά, προσυπογράφω κάθε λέξη του Προέδρου της Βουλής όταν καταδίκασε τη συμπεριφορά και προέβη στις πειθαρχικές κυρώσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πέτσα.

Κυρία Πρόεδρε, είπατε προηγουμένως για κάποια παρέμβαση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα μιλήσει ο Υπουργός; Θα απαντήσει;

**ΠΡΟΕΔΡΕΥΩΝ (Βασίλειος Βιλιάρδος):** Ο Υπουργός κλείνει τη συνεδρίαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα τον περιμένω, κύριε Πρόεδρε, και αν χρειαστεί, θα ζητήσω τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κλείνει τη συνεδρίαση, κυρία Πρόεδρε. Ή τώρα ή καθόλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ή τώρα ή ποτέ;

**ΠΡΟΕΔΡΕΥΩΝ (Βασίλειος Βιλιάρδος):** Ή τώρα ή ποτέ, ακριβώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, θα ακούσω τον κύριο Υπουργό.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, κυρία Πρόεδρε.

Κύριε Υπουργέ, κλείνετε τη συνεδρίαση.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι, δεν έχω κάτι να προσθέσω. Μίλησα για σαράντα τέσσερα λεπτά, από τότε δεσμεύτηκα ότι δεν θα ξαναμιλήσω, πρέπει να τηρήσω τη δέσμευσή μου.

Μια διευκρίνιση απλώς για τον κ. Καζαμία. Προφανώς η έρευνα που παρήγγειλε το Ταμείο Χρηματοπιστωτικής Σταθερότητας στην «JP MORGAN» αφορούσε την Τράπεζα Αττικής, διότι στην Τράπεζα Αττικής είχε μετοχική συμμετοχή, δεν είχε στην Παγκρήτια. Επομένως, δεν θα μπορούσε να το κάνει.

Ευχαριστώ πολύ.

Σας ευχαριστώ για τα επιχειρήματά σας, για τις απόψεις σας, για τη συμμετοχή σας σε αυτήν την πολύ ενδιαφέρουσα συζήτηση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου: Εθνικής Οικονομίας και Οικονομικών «Κύρωση της από 18.7.2024 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDING LTD»».

Προχωρούμε στην ψήφιση επί της αρχής, των άρθρων και του συνόλου του σχεδίου νόμου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, δύο άρθρα, το ακροτελεύτιο άρθρο, καθώς και το σύνολό του.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 18.7.2024 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDING LTD |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Ακροτελεύτιο Άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Εθνικής Οικονομίας και Οικονομικών: «Κύρωση της από 18.7.2024 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDING LTD»» έγινε δεκτό σε μόνη συζήτηση κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 449α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 21.05΄ λύεται η συνεδρίαση για αύριο, ημέρα Παρασκευή 26 Ιουλίου 2024 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις Υπουργείου Παιδείας, Θρησκευμάτων και Αθλητισμού».», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**